Έγκριση των συνοπτικών πρακτικών της προηγούμενης συνεδρίασης
Πρόεδρος
Τα συνοπτικά πρακτικά της χθεσινής συνεδρίασης έχουν διανεμηθεί.
Υπάρχουν παρατηρήσεις ;

Rothe
Κύριε Πρόεδρε, παρακαλώ να περιληφθεί το όνομά μου στο χθεσινό κατάλογο παρουσιών. Επίσης, ήμουν αποδεδειγμένα παρούσα στις ονομαστικές ψηφοφορίες, χωρίς ωστόσο να καταχωρηθεί το όνομά μου.

Πρόεδρος
Θα γίνει, αξιότιμη κ. Rothe.

Evans, Jonathan
Κύριε Πρόεδρε, δεν ξέρω αν είναι κατάλληλη η στιγμή για να θέσω ένα θέμα που προέκυψε χθες την ώρα των ψηφοφοριών.
Θα θυμούνται οι συνάδελφοι ότι υπήρξε μία συγκεκριμένη ψηφοφορία κατά τη συνεδρίαση της ολομέλειας, επί της εκθέσεως την οποία εισηγήθηκα, η οποία κρίθηκε με πλειοψηφία μίας ψήφου. Δεν επιθυμώ να ξαναθέσω το θέμα. Το Προεδρείο το θεώρησε λήξαν και αποδέχομαι απόλυτα την απόφασή του. Μετά όμως από την απόφαση αυτή, μία ολόκληρη σειρά βουλευτών του Σώματος επεσήμαναν ότι δεν είχαν λειτουργήσει τα μηχανήματα ψηφοφορίας των εδράνων τους.
Αυτό που με προβληματίζει από χθες είναι ότι, σε περίπτωση που ανακοινωθεί το αποτέλεσμα μιας ψηφοφορίας και δεν υπάρχουν στον Κανονισμό διατάξεις που να επιτρέπουν να ξανατεθεί το θέμα σε ψηφοφορία, με δεδομένη την ανησυχητική συχνότητα των περιπτώσεων δυσλειτουργίας ολόκληρων σειρών μηχανημάτων ψηφοφορίας, θα μπορούσαν να δημιουργηθούν σοβαρά προβλήματα. Εάν υπάρξει κάποιο τεχνικό πρόβλημα και μία ολόκληρη σειρά ψήφων μιας πτέρυγας του Κοινοβουλίου δεν καταμετρηθεί, το αποτέλεσμα της ψηφοφορίας θέτει υπό αμφισβήτηση την εγκυρότητα των αποφάσεών μας.
Αναρωτιέμαι αν θα πρέπει να υπάρξει πρόβλεψη στον Κανονισμό για το θέμα αυτό. Ελπίζω ότι όλοι θα συμφωνήσετε μαζί μου ότι πρόκειται για ένσταση επί καθαρά διαδικαστικού ζητήματος.

Πρόεδρος
Θυμάμαι πλήρως αυτήν την κατάσταση, αξιότιμε κ. Evans, την οποία θα υποβάλουμε στο Προεδρείο. Φυσικά θα επισημάνω στην Πρόεδρο αυτή σας την παρέμβαση.

Whitehead
Κύριε Πρόεδρε, παράλληλα με το προηγούμενο διαδικαστικό ζήτημα, θα ήθελα να επισημάνω ότι πολλές φορές οι διερμηνείς μας κάνουν τη χάρη και μεταφράζουν "δεν λειτουργεί το μηχάνημα ψηφοφορίας του εδράνου μου" αντί να μεταφράσουν "ξέχασα να ψηφίσω" .

Sturdy
Κύριε Πρόεδρε, παίρνω το λόγο για ένα ζήτημα που αφορά τη σημερινή συνάντηση του Σώματος των Επιτρόπων, βάσει των άρθρων 38 και 64 του Κανονισμού. Θα ήθελα να ζητήσω από τον Επίτροπο Lamy να προβεί σε δήλωση κατεπείγοντος στην ολομέλεια για να διευκρινίσει το λόγο για τον οποίο αποφεύγει τον έλεγχο του Κοινοβουλίου για μία πρόταση που διετύπωσε και η οποία είναι γνωστή με το όνομα "everything but arms" .
Η πρόταση αυτή έχει σημαντικές συνέπειες για το Σώμα, τις χώρες ΑΚΕ και για την Ευρώπη γενικότερα. Μιλώ για σημαντικές συνέπειες γιατί το Σώμα ζητά όλο και μεγαλύτερη δημοκρατική υπευθυνότητα. Το συγκεκριμένο ζήτημα δεν θα επηρεάσει μόνον το Κοινοβούλιο, αλλά και τα περισσότερα ευρωπαϊκά κράτη μέλη, ιδιαίτερα όσα παράγουν προϊόντα όπως οι μπανάνες - τα οποία έχουν τοπικό χαρακτήρα - το ρύζι και η ζάχαρη.
Ο κ. Lamy θα πρέπει να κάνει τη δήλωσή του σήμερα για να βεβαιωθούμε ότι υπάρχει δημοκρατική υπευθυνότητα. Φαίνεται ότι δεν έχει καμία διάθεση να συζητήσει το συγκεκριμένο θέμα με την ολομέλεια. Πρόκειται για θέμα μεγάλης σημασίας.

Goebbels
Κύριε Πρόεδρε, ο συνάδελφος Evans επανήλθε προ ολίγου στην ψηφοφορία που διεξήχθη χθες το πρωί, και συγκεκριμένα στην ψηφοφορία κατά την οποία, με διαφορά μιας ψήφου, εγκρίθηκαν ορισμένες τροπολογίες.
Φρονώ ότι το Κοινοβούλιο ορθώς εμμένει στους σημερινούς κανόνες διότι, όπως είπε άλλος συνάδελφος, πραγματικά, πολύ συχνά δεν ευθύνονται τα μηχανήματα που δεν λειτούργησαν αλλά οι βουλευτές που ξέχασαν να ψηφίσουν, κι αν είχαμε τη δυνατότητα να διορθώνουμε μια ψηφοφορία μετά το πέρας της, δεν θα ολοκληρώναμε ποτέ τη διαδικασία. Η τελική ψηφοφορία επί της έκθεσης του κ. Evans μας έδωσε ένα καλό παράδειγμα. Εάν γνώριζα ότι το άθροισμα των αποχών και των ψήφων κατά, θα υπερίσχυε των ψήφων υπέρ της έκθεσης του κ. Evans, θα είχα ζητήσει από την Ομάδα μου να ψηφίσει κατά της έκθεσης του κ. Evans και δεν θα είχε εγκριθεί. Αντιλαμβάνεστε τι παράλογη τροπή θα ελάμβανε η κατάσταση εάν μπορούσαμε να επανεξετάσουμε μια ψηφοφορία και πιστεύω ότι θα ήταν καλύτερο να παραμείνουμε πιστοί στους σημερινούς κανόνες.

Πρόεδρος
Αξιότιμοι κύριοι συνάδελφοι, θα υποβάλουμε ωστόσο το θέμα σε εξέταση κατά την επόμενη συνεδρίαση του Προεδρείου.

Evans, Jonathan
Κύριε Πρόεδρε, θα ήθελα απλώς να διευκρινίσω, για χάρη του κ. Goebbels, ότι δεν εγείρω θέμα για μεμονωμένες περιπτώσεις επανορθώσεως ψήφου, λόγω δυσλειτουργίας των μηχανισμών ψηφοφορίας ή για οποιοδήποτε άλλο λόγο. Με προβληματίζει απλώς η απουσία ρυθμίσεων για την περίπτωση δυσλειτουργίας μεγάλου αριθμού μηχανισμών ψηφοφορίας, γεγονός που θα έθετε τις αποφάσεις του Σώματος υπό αμφισβήτηση.
Θα ήθελα επίσης να διαβεβαιώσω τον κ. Goebbels ότι δεν αντιτίθεμαι στην επικύρωση αποφάσεων με πλειοψηφία μίας ψήφου. Η κυβέρνηση των Εργατικών στη Βρετανία ηττήθηκε με πλειοψηφία μίας ψήφου το 1979 και επ' αυτού ουδέποτε είχα αντίρρηση.
(Το Σώμα εγκρίνει τα συνοπτικά πρακτικά)1

Ασφάλεια των τροφίμων
Πρόεδρος
Η ημερήσια διάταξη προβλέπει τη συζήτηση της έκθεσης (A5-0272/2000) του κ. Bowis, εξ ονόματος της Επιτροπής Περιβάλλοντος, Δημόσιας Υγείας και Προστασίας των Καταναλωτών, σχετικά με τη Λευκή Βίβλο της Επιτροπής για την ασφάλεια των τροφίμων [COM(1999) 719 - C5-0136/2000 - 2000/2082(COS)].

Bowis
. (ΕΝ) Κύριε Πρόεδρε, ζητώ να προχωρήσουμε στην έγκριση της έκθεσής μου σχετικά με το Λευκό Βιβλίο της Επιτροπής για την ασφάλεια των τροφίμων. Χαίρομαι ιδιαίτερα γι' αυτό. Θα ήθελα επίσης να αναφερθώ στις 19 τροπολογίες επί της εκθέσεως που έχουμε μπροστά μας. Αποδέχομαι 16 από αυτές. Οι τρεις που δεν αποδέχομαι είναι οι τροπολογίες αριθ. 14, 16 και 17, και προτιμώ την 15 έναντι της 5 και την 10 έναντι της 6.
Όπως είπε ο Feuerbach: "der Mensch ist, was er isst" , ο άνθρωπος είναι ό,τι τρώει. Είμαστε ό,τι τρώμε - και, δυστυχώς, αυτό αληθεύει και στην περίπτωσή μου. Είναι ολοφάνερο ότι είμαι ό,τι τρώω.
(Γέλια) Για να σοβαρευτούμε όμως, πολλοί άνθρωποι υποφέρουν από χρόνιες παθήσεις λόγω κακής διατροφής και, μάλιστα, ορισμένοι πεθαίνουν έχοντας σιγά-σιγά δηλητηριάσει το σώμα τους. Τις τελευταίες δεκαετίες υπήρξαμε μάρτυρες πολλών σκανδάλων: ελαιόλαδο, μολυσμένος οίνος, μεταλλικό νερό, βόειο κρέας, διοξίνες και λυματολάσπες. Εμπλουτίσαμε το λεξιλόγιό μας με όρους όπως κολοβακτηρίδια, σαλμονέλα, λιστερίαση και ούτω καθεξής. Οι ανησυχητικές αποκαλύψεις και τα σκάνδαλα οδήγησαν στο φόβο, τον πανικό και στη διενέργεια δημόσιας έρευνας. Οι ψηφοφόροι μας σε όλη την Ευρώπη ζητούν να τους διαβεβαιώσουμε ότι το φαγητό που τρώνε είναι ασφαλές και το νερό που πίνουν πόσιμο. Έχουν χάσει την εμπιστοσύνη τους στους υπάρχοντες μηχανισμούς ελέγχου και εξάλειψης των κινδύνων που εμπεριέχουν τα προϊόντα διατροφής από "το αγρόκτημα ως το τραπέζι" , για να χρησιμοποιήσω μια φράση που ακούγεται συχνά τώρα τελευταία.
Η αλήθεια είναι ότι ο κίνδυνος δεν μπορεί να εξαλειφθεί. Δεν έχουμε τη δυνατότητα για κάτι τέτοιο. Κίνδυνος θα υπάρχει πάντα ξεκινώντας από τις ζωοτροφές και των ψεκασμό των αγροτικών καλλιεργειών και φτάνοντας στην επεξεργασία των τροφίμων, τη μεταφορά, την κατάψυξη, την αποθήκευση και τη λιανική πώληση. Και ο κίνδυνος επεκτείνεται φθάνοντας στο ίδιο μας το σπίτι και στις κουζίνες μας, στα κελάρια μας και στις ικανότητες και τις συνήθειες μαγειρικής μας.
Αφού, λοιπόν, δεν μπορούμε να εξαλείψουμε τον κίνδυνο, μπορούμε τουλάχιστον να πάρουμε μέτρα για τον εντοπισμό και τη διαχείρισή του. Είναι ανάγκη να ληφθούν νέα μέτρα. Πρέπει να θεσπίσουμε ένα πλαίσιο νομοθετικών ρυθμίσεων, καθοδήγησης και καλής πρακτικής για τα προϊόντα διατροφής, τις ζωοτροφές, τα παρασιτοκτόνα, τις διοξίνες, τη σήμανση προϊόντων διατροφής, τα πρόσθετα, τα νέα τρόφιμα και ούτω καθεξής. Παράλληλα με αυτό το πλαίσιο χρειαζόμαστε και έναν νέο φορέα ο οποίος θα αποκαταστήσει την εμπιστοσύνη του καταναλωτικού κοινού και το σεβασμό των κρατών μελών.
Η έκθεσή μου προτείνει την ίδρυση μιας Ευρωπαϊκής Αρχής Ασφάλειας των Τροφίμων, υπό τη μορφή ενός επίσημου, ανεξάρτητου, αντικειμενικού, υπόλογου, διαφανούς και προσιτού φορέα. Πρέπει να έχει σαν στόχο την ασφάλεια και να χρησιμοποιεί επιστημονικές μεθόδους. Έργο της θα είναι η αξιολόγηση του κινδύνου και η παροχή συμβουλών για τη διαχείρισή του. Έργο της Επιτροπής είναι η διαχείριση και ο έλεγχος του κινδύνου. Έργο του Κοινοβουλίου θα είναι ο έλεγχος και η παρακολούθηση και των δύο.
Διαθέτουμε ήδη ένα σύστημα ταχείας προειδοποίησης. Χρειάζεται βελτιώσεις, αλλά για να είναι άμεσα υπόλογο στο Κοινοβούλιο, αρμόδια για τη λειτουργία του θα πρέπει να συνεχίσει να είναι η Επιτροπή. Ωστόσο, θα πρέπει να βρίσκεται σε στενή συνεργασία με την ΕΑΑΤ σε φυσικό και επιχειρησιακό επίπεδο. Θα πρέπει επίσης να διευρυνθούν οι αρμοδιότητές του έτσι ώστε να συμπεριληφθούν και οι ζωοτροφές μαζί με τα προϊόντα διατροφής.
Η επιλογή του διευθυντή της ΕΑΑΤ αποτελεί σημείο κλειδί. Θα πρέπει να διορίζεται από την Επιτροπή, κατόπιν όμως ακρόασης από την Επιτροπή Περιβάλλοντος, Δημόσιας Υγείας και Πολιτικής των Καταναλωτών, πιθανώς με τη συμμετοχή και άλλων επιτροπών όπως είναι η Επιτροπή Γεωργίας και Ανάπτυξης της Υπαίθρου. Η νέα Αρχή θα πρέπει να υποβάλει ετήσιες εκθέσεις και παρουσιάσεις στο Κοινοβούλιο και να διαβιβάζει εκθέσεις κινδύνου στην Επιτροπή, το Κοινοβούλιο και το Συμβούλιο. Το διοικητικό συμβούλιο της Αρχής θα πρέπει να απαρτίζεται από εμπειρογνώμονες σε όλα τα σχετικά πεδία όπως είναι η παραγωγή, η επεξεργασία, η λιανική πώληση, η κατανάλωση, το δίκαιο και ούτω καθεξής. Οι εμπειρογνώμονες θα πρέπει να υποβάλουν έκθεση αξιολόγησης στο διοικητικό συμβούλιο, το οποίο στη συνέχεια θα πρέπει να διασφαλίζει ότι η έκθεση αυτή έχει συνταχθεί με όρους κατανοητούς από τους καταναλωτές, να προσθέτει τυχόν προτάσεις όσον αφορά τη διαχείριση του κινδύνου και να υποβάλλει την έκθεση στην Επιτροπή και στο Κοινοβούλιο.
Πρέπει να συνεργαστούμε στενά με τις εθνικές υπηρεσίες ασφάλειας των τροφίμων και με τους διεθνείς φορείς. Η ΕΑΑΤ θα πρέπει να υποκαταστήσει το έργο των υφιστάμενων πέντε επιστημονικών επιτροπών και της Συντονιστικής Επιστημονικής Επιτροπής. Θα διαθέτει ένα μικρό κεντρικό γραφείο, άρτια στελεχωμένο, στο οποίο η Επιτροπή και το Κοινοβούλιο θα έχουν εύκολη πρόσβαση, αν και ο καθορισμός της έδρας της δεν είναι της στιγμής.
Θα ήθελα να ευχαριστήσω τους συναδέλφους από όλα τα κόμματα και από όλα τα κράτη μέλη. Τους ευχαριστώ για τον εποικοδομητικό μας διάλογο. Ευχαριστώ την Επιτροπή και το προσωπικό της. Ευχαριστώ το Συμβούλιο και τη γαλλική Προεδρία για τα μηνύματα συμπαράστασης. Ευχαριστώ τη γραμματεία του Κοινοβουλίου. Έχουμε μπροστά μας μία πρόταση η οποία μπορεί να συμβάλλει στην προαγωγή της ασφάλειας των τροφίμων και στην αποκατάσταση της εμπιστοσύνης του καταναλωτικού κοινού των αντίστοιχων κρατών μας. Ελπίζω ότι θα εγκριθεί από το Κοινοβούλιο.
(Χειροκροτήματα)

Ayuso Gonzαlez
, συντάκτρια γνωμοδότησης της Επιτροπής Γεωργίας και Ανάπτυξης της Υπαίθρου. (ES) Κύριε Πρόεδρε, κύριε Επίτροπε, είναι δύσκολο να μην συμφωνήσει κανείς με αυτό το έγγραφο που μας παρουσίασε η Επιτροπή, καθώς είναι γεμάτο καλές ιδέες και καλές προθέσεις.
Από την πλευρά του, ο εισηγητής, κ. Bowis, εκπόνησε μια θαυμάσια έκθεση, στην οποία καθιστά πρόδηλη τη σημασία μιας ανεξάρτητης και ανώτερης Αρχής για την Ασφάλεια των Τροφίμων, η οποία θα είναι αρμόδια για την αποτίμηση του κινδύνου, αλλά όχι και για τη διαχείρισή του ή τη διαχείριση της κρίσης, που πρέπει να είναι αρμοδιότητα της Επιτροπής, όπως και οι νομοθετικές προτάσεις.
Τόσο η Αρχή για την Ασφάλεια των Τροφίμων όσο και οι νομοθετικές ρυθμίσεις που μας προτείνονται, έχοντας ως στόχο τη διασφάλιση της ασφάλειας των τροφίμων, θα έχουν, κύριε Επίτροπε, την υποστήριξη του Ευρωπαϊκού Κοινοβουλίου. Θα ήθελα όμως να επιστήσω την προσοχή σε ένα ζήτημα ουσίας: ακόμη και η καλύτερη δυνατή νομοθεσία και μια ανώτερη και επιστημονικά άψογη Αρχή για την Ασφάλεια των Τροφίμων δεν είναι αρκετές.
Ενδέχεται να έχουμε και άλλες κρίσεις ασφάλειας των τροφίμων και, κάθε φορά που θα συμβαίνει αυτό, θα τίθενται σε κίνδυνο η ασφάλεια των καταναλωτών, η αξιοπιστία των θεσμικών οργάνων και τα συμφέροντα του γεωργικού και του αγροτοβιομηχανικού τομέα. Και, επιπλέον, αν η διαχείριση της κρίσης είναι ανεπαρκής, το πρόβλημα διευρύνεται και επιδεινώνεται κατά τρόπο ανεξέλεγκτο.
Η ασφάλεια των τροφίμων δεν είναι ένα δευτερεύον ζήτημα: επηρεάζει τη δημόσια υγεία και τη σταθερότητα της αγοράς ειδών διατροφής. Γι' αυτό θέτω στην Επιτροπή το ερώτημα τι σκοπεύει να κάνει για να διασφαλίσει την πραγματοποίηση των στόχων της Λευκής Βίβλου.
Η πρόσφατη εμπειρία μας έδειξε ότι οι κρίσεις δεν ξεσπούν λόγω έλλειψης επιστημονικών γνώσεων ούτε λόγω έλλειψης ειδικής νομοθεσίας. Το πρόβλημα ήταν ότι κάποιος διέπραξε μια απάτη και τη συνέχισε λόγω ανεπάρκειας των ελέγχων.
Τέτοια είναι η περίπτωση της επιχείρησης που κατασκεύασε στη Μεγάλη Βρετανία, εμβόλια πολιομυελίτιδας με ένα εμβρυϊκό ορρό βοοειδούς που είχε απαγορευθεί από το 1999 και της διανομής ενός τόνου ζώων μολυσμένων με ΣΕΒ από μια γαλλική αλυσίδα διανομής αγροτικών προϊόντων και τροφίμων.
Συγκεκριμένα, κύριε Επίτροπε, επιπλέον της Αρχής, είναι απαραίτητο οι αρμόδιες υπηρεσίες της Επιτροπής, σε συνεργασία και συντονισμό με τα κράτη μέλη, να θεσπίσουν ένα σύστημα ομοιογενών και αποτελεσματικών ελέγχων σε όλη την διατροφική αλυσίδα, το δε δίκτυο των εργαστηρίων τροφίμων της Ευρωπαϊκής Ένωσης να ενισχυθεί και να εργάζεται σε συντονισμό με την Επιτροπή.
Σας διαβεβαιώ ότι πρόκειται για το καλύτερο μέτρο, καθότι είναι ένα μέτρο προληπτικό.

Corbey
Κύριε Πρόεδρε, η πρόταση της Επιτροπής και η έκθεση του κ. Bowis αξίζουν την υποστήριξή μας. Τα τρόφιμα πρέπει να είναι ασφαλή και καθαρά. Πρέπει να είμαστε βέβαιοι ότι τα πτώματα αγελάδων που πάσχουν από σπογγώδη εγκεφαλοπάθεια δεν θα εισέλθουν στην τροφική αλυσίδα. Πρέπει επίσης να έχουμε εμπιστοσύνη ότι θα ληφθούν μέτρα για την αντιμετώπιση του προβλήματος της σαλμονέλας. Ωστόσο, αυτή η εμπιστοσύνη παραβιάζεται κάθε φορά. Συνεπώς, χρειαζόμαστε απόλυτα τα περισσότερα από ογδόντα μέτρα που περιλαμβάνονται στη Λευκή Βίβλο.
Η ίδρυση της Ευρωπαϊκής Αρχής Ασφάλειας των Τροφίμων είναι ένα σημαντικό βήμα προς την ορθή κατεύθυνση. Το σημαντικότερο καθήκον της Αρχής αυτής είναι η παροχή επιστημονικών συμβουλών, γιατί η συζήτηση σχετικά με την ασφάλεια των τροφίμων πρέπει επίσης να είναι σαφής. Το θέμα των τροφίμων είναι έντονα συναισθηματικά φορτισμένο: κατά της παγκοσμιοποίησης, κατά της μαζικής παραγωγής, κατά της γενετικής τροποποίησης, υπέρ των τοπικών προϊόντων, της παραγωγής και της διαφοροποίησης. Σε πολλές περιπτώσεις πρόκειται για δικαιολογημένες αντιδράσεις, εμείς όμως πρέπει να φροντίσουμε να μην γίνουν πρόφαση για την άσκηση μιας πολιτικής προστατευτισμού. Δεν μπορούμε να παραγνωρίσουμε την έλευση των έτοιμων τροφίμων, πρέπει όμως να ταχθούμε υπέρ μιας προληπτικής αντιμετώπισης. Τα νέα τρόφιμα πρέπει να είναι υψηλής ποιότητας, πρέπει να μπορούμε να εντοπίζουμε την προέλευση των συστατικών τους και η επισήμανση πρέπει να προσφέρει ειλικρινείς πληροφορίες. Οι καταναλωτές πρέπει να μπορούν να επιλέγουν. Η Αρχή Ασφάλειας των Τροφίμων πρέπει να προσφέρει αντικειμενικές πληροφορίες, τόσο στους πολίτες όσο και στους πολιτικά ιθύνοντες.
Ως συντάκτης γνωμοδότησης της Επιτροπής Βιομηχανίας, θα ήθελα να τονίσω ορισμένα σημεία. Η διαδικασία λήψης αποφάσεων πρέπει να είναι συγκεκριμένη και διαφανής. Πρέπει να αποφευχθούν οι αλληλεπικαλύψεις των επιστημονικών ερευνών, πράγμα που σημαίνει ότι χρειαζόμαστε τη συνεργασία με τα εθνικά αλλά και τα κοινοτικά ιδρύματα ερευνών. Επιπλέον, το θέμα της ασφάλειας των τροφίμων αφορά το σύνολο του αντίστοιχου τομέα, από τον αγρότη έως τον καταναλωτή. Ιδιαίτερη σημασία έχει η κατάλληλη επικοινωνία μεταξύ καταναλωτών, παραγωγών, λιανεμπόρων, εργαζομένων και μεταφορέων. Πρέπει να δώσουμε προσοχή στη διαφοροποίηση στις μικρομεσαίες επιχειρήσεις. Χρειαζόμαστε οπωσδήποτε αυστηρά πρότυπα και καλούς ελέγχους, φροντίζοντας παράλληλα για σαφείς όρους ανταγωνισμού.
Τέλος, η Επιτροπή Βιομηχανίας προτείνει μια στρατηγική για την περίπτωση των τρίτων χωρών και των υποψηφίων κρατών μελών. Η ασφάλεια των τροφίμων είναι ένα παγκόσμιο καθήκον και δεν μπορούμε να αποκλείσουμε τα προϊόντα των Ηνωμένων Πολιτειών Αμερικής ή των αναπτυσσόμενων χωρών. Πρέπει να προσπαθήσουμε να καταρτίσουμε μια κοινή ημερήσια διάταξη.
Κύριε Πρόεδρε, θα ήθελα να ευχαριστήσω τον εισηγητή για την εποικοδομητική συμβολή που είχε και για το ότι ήταν διατεθειμένος να λάβει υπόψη του τις γνωμοδοτήσεις των άλλων κοινοβουλευτικών επιτροπών.

Gebhardt
- (DE) Κύριε Πρόεδρε, κύριε Επίτροπε, αγαπητοί συνάδελφοι, η Επιτροπή Νομικών Θεμάτων και Εσωτερικής Αγοράς εξέτασε επί της ουσίας τη Λευκή Βίβλο για την ασφάλεια των τροφίμων. Κατέληξε μάλιστα σε ανάλογα συμπεράσματα με την αρμόδια επιτροπή. Επίσης, συμφωνούμε με την Επιτροπή στη διαπίστωση, ότι πρέπει να αναγνωριστεί η σημαντική προτεραιότητα της ασφάλειας των τροφίμων προς όφελος των πολιτών. Για το λόγο αυτό, η Επιτροπή Νομικών Θεμάτων υπέβαλε μια σειρά προτάσεων, οι οποίες περιλαμβάνονται σε πολλά σημεία της παρούσας έκθεσης του κυρίου Bowis.
Επιτρέψτε μου στο σύντομο αυτό χρόνο να θίξω δύο μόνο βασικά ζητήματα. Πρώτον: Δεν υπάρχει καμία αμφιβολία ότι η νομοθεσία στον τομέα της ασφάλειας των τροφίμων και των ζωοτροφών πρέπει να απλοποιηθεί. Κατά συνέπεια, αναμένουμε από την Ευρωπαϊκή Επιτροπή να προτείνει σχετικά ένα βασικό νομοθετικό πλαίσιο. Στο πλαίσιο αυτό πρέπει να εντάσσονται συστηματικά οι σχετικές νομοθετικές πράξεις, ούτως ώστε η προστασία της υγείας να αναχθεί σε υπέρτατο στόχο.
Δεύτερον: Οι ευρωπαίοι πολίτες μπορούν να αξιώσουν να δίνεται άμεση προτεραιότητα στην υγεία τους. Μπορούν επομένως να αξιώσουν να διαδραματίζουν ενεργά ρόλο μέσω του κοινοβουλίου τους, όταν πρόκειται για την ασφάλεια της υγείας τους και την ασφάλεια των τροφίμων και των ζωοτροφών. Ως εκ τούτου, η Ευρωπαϊκή Αρχή Ασφάλειας των Τροφίμων μπορεί να ιδρυθεί μόνο βάσει των Αρθρων 95 και 152 της Συνθήκης της ΕΚ, σύμφωνα με τα οποία πρέπει να δοθεί ιδιαίτερη βαρύτητα στις αρμοδιότητές της.

Grossetκte
Κύριε Πρόεδρε, καταρχάς θα ήθελα να απευθύνω τα συγχαρητήριά μου στον εισηγητή, κ. Bowis, και να πω επίσης στον Επίτροπο David Byrne ότι εκτιμάμε το έργο που μας παρουσίασε μέσω της Λευκής Βίβλου, καθώς και τις σχέσεις που διατηρεί με το Κοινοβούλιο προκειμένου να προετοιμάσει, για το μέλλον, την κατά το δυνατόν καλύτερη νομοθεσία, στον τομέα της ασφάλειας των τροφίμων.
Σήμερα, διεξάγουμε συζήτηση επί της Λευκής Βίβλου και είναι προς όφελός μας να ορίσουμε ορισμένες σημαντικές αρχές. Σχετικά με τη μελλοντική Ευρωπαϊκή Αρχή Ασφάλειας των Τροφίμων, φρονώ ότι πρέπει να είμαστε ιδιαίτερα ακριβείς ως προς την αποστολή της. Πρόκειται για μια αποστολή αξιολόγησης και εντοπισμού των κινδύνων, σε συντονισμό με τους υφιστάμενους εθνικούς φορείς. Εντούτοις, είναι σημαντικό να διευκρινιστεί ότι η προειδοποίηση και η εφαρμογή μέτρων πρέπει να εμπίπτουν στην αρμοδιότητα των πολιτικών οργάνων. Σε αυτό το σημείο πρέπει να παρεμβαίνει η Ευρωπαϊκή Επιτροπή, το Συμβούλιο και το Ευρωπαϊκό Κοινοβούλιο.
Δεύτερη αρχή: είναι σημαντικό η εν λόγω Αρχή να είναι ιδιαιτέρως ανεξάρτητη, και οφείλουμε να εγγυηθούμε την ανεξαρτησία αυτήν. Γι' αυτόν το λόγο, είναι βασικό να επιτρέπεται στην ΕΑΑΤ η ανάληψη πρωτοβουλιών. Πρέπει να είναι ανεξάρτητη έναντι των κρατών μελών, των ευρωπαϊκών θεσμικών οργάνων, και της αγροεπισιτιστικής βιομηχανίας.
Κατέθεσα μια τροπολογία σχετικά με την ιεράρχηση των κινδύνων. Εξάλλου είχα την ευκαιρία να μιλήσω για το θέμα αυτό με τον Επίτροπο David Byrne. Σε ορισμένες περιπτώσεις, παρατηρούμε ότι υφίστανται κίνδυνοι που τους επινοεί ή τους φαντάζεται ο λαός. Πρόκειται πολύ απλά για φήμες και είναι καθήκον και ευθύνη μας να επικοινωνούμε για να σταματάμε τις φήμες αυτές και να αποκαθιστάμε την εμπιστοσύνη των καταναλωτών.
Όταν αντιμετωπίζουμε ένα δυνητικό κίνδυνο, είναι σημαντικό να εφαρμόζουμε την αρχή της προφύλαξης. Πάντως, σε περίπτωση πραγματικού κινδύνου, πρέπει να λαμβάνουμε επειγόντως προληπτικά μέτρα.
Τέλος, το πεδίο δράσης της Ευρωπαϊκής Αρχής Ασφάλειας των Τροφίμων πρέπει να περιορίζεται στην ασφάλεια των τροφίμων. Δεν τίθεται θέμα επέκτασής του στην ποιότητα ή στη σήμανση των προϊόντων. Δεν πρέπει να συγχέεται η αξιολόγηση των τροφικών κινδύνων με ό,τι αφορά την ποιότητα των προϊόντων. Σε κάθε περίπτωση, το Ευρωπαϊκό Κοινοβούλιο και η Ευρωπαϊκή Επιτροπή έχουν την ακλόνητη βούληση να αποκαταστήσουν την εμπιστοσύνη των καταναλωτών.

Whitehead
Κύριε Πρόεδρε, συχνά η ανάθεση της εκπόνησης μιας έκθεσης σε κάποιον από τους συναδέλφους του Κοινοβουλίου προκαλεί τη ζήλια των υπολοίπων. Ωστόσο, όταν, έρχεται η ώρα να παρουσιαστεί η έκθεση ενώπιον του Κοινοβουλίου ανακαλύπτουμε ότι δεν έχουμε τίποτα να ζηλέψουμε. Κάτι τέτοιο δεν ισχύει στην περίπτωση του κ. Bowis. Έφερε σε πέρας την όλη συζήτηση με αξιοσημείωτη λεπτότητα, χάρη και διάθεση συμβιβασμού, γι' αυτό και η επιτροπή μπόρεσε να υιοθετήσει 12 συμβιβαστικές τροπολογίες, με την υποστήριξη όλων σχεδόν των πολιτικών ομάδων.
Αυτή την εβδομάδα είχαμε μία ολοκάθαρη υπενθύμιση του λόγου για τον οποίο έχουμε συγκεντρωθεί όλοι εδώ και του λόγου για τον οποίο ψηφίζεται η σχετική νομοθεσία. Πρόκειται για τα πορίσματα της έκθεσης που εκπονήθηκε στη χώρα μου - της Εξεταστικής Επιτροπής Phillips σχετικά με την καταστροφή, ή μάλλον το σκάνδαλο της ΣΕΒ. Αιτία του σκανδάλου που έπληξε τη χώρα μας είναι η αμέλεια, και οι διώξεις εναντίον των υπευθύνων, δημόσιων λειτουργών καθώς και υπουργών θα ανακοινωθούν αύριο σε όλο τον κόσμο. Δεν πιστεύω ότι θα είμαστε ποτέ ιδιαίτερα υπερήφανοι για τις διαδικασίες που ακολουθήσαμε τότε. Οι διαδικασίες αυτές έχουν πλέον αλλάξει και τροποποιηθεί και έχουμε τη δική μας Υπηρεσία Προδιαγραφών των Τροφίμων. Η κατάθεση προς ψήφιση στο Κοινοβούλιο της πρότασης ίδρυσης μιας αντίστοιχης υπηρεσίας, στο πλαίσιο μιας δέσμης συναφών μέτρων, τα οποία θα ενισχύσουν τη μέριμνα και το ενδιαφέρον μας για την ασφάλεια των τροφίμων εντός της Ευρωπαϊκής Ένωσης, θεωρώ ότι είναι η θετική κατάληξη μιας θλιβερής ιστορίας.
Θα αναφερθώ συνοπτικά στις βασικές τροπολογίες που προτείνω στο Σώμα και στον Επίτροπο και οι οποίες ελπίζω ότι θα ψηφιστούν σήμερα. Η ονομασία του φορέα έχει, φυσικά, μεγάλη σημασία και αυτό το έχει αποδεχτεί και ο κ. Bowis. Θα πρέπει να ονομαστεί "authority" (αρχή) γιατί στα αγγλικά, όπως και στις περισσότερες άλλες γλώσσες, ο όρος αυτός παραπέμπει σε έναν φορέα ο οποίος έχει την εξουσία και την ικανότητα, από καιρού εις καιρόν και στο πλαίσιο της διαδικασίας αξιολόγησης των κινδύνων, να χρησιμοποιεί την κρίση του και να μην ακολουθεί απλώς τις υπαγορεύσεις άλλων οργάνων. Μία από τις τροπολογίες που κατατέθηκαν του επιτρέπει να υποβάλει εκθέσεις πρωτοβουλίας. Στο, αμφιλεγόμενο ακόμα, ζήτημα της οριοθέτησης των αρμοδιοτήτων του φορέα όσον αφορά τα θέματα διατροφής, και κατά πόσον θα μπορεί να παρέχει συμβουλές και να διαβουλεύεται με τους φορείς που έχουν ως κύρια ευθύνη τη διαχείριση του κινδύνου, έχουμε ήδη δηλώσει ότι, εφόσον υπεισέρχεται ζήτημα ασφάλειας, ο συγκεκριμένος φορέας θα πρέπει να έχει τουλάχιστον δικαίωμα γνωμοδότησης και παροχής συμβουλών.
Έχουμε δηλώσει επίσης ότι θα πρέπει να υπάρξουν εκτενείς διαβουλεύσεις με τις εθνικές υπηρεσίες ασφάλειας των τροφίμων και τους φορείς εκπροσώπησης των καταναλωτών των κρατών μελών της ΕΕ όσον αφορά τις διαδικασίες οι οποίες θα τεθούν σε εφαρμογή από εδώ και στο εξής. Και αυτό γιατί η νέα αυτή Αρχή θα πρέπει να έχει την πλήρη υποστήριξη του καταναλωτικού κοινού, των εμπλεκομένων φορέων και, φυσικά, των κρατών μελών ολόκληρης της Ευρωπαϊκής Ένωσης. Αυτό σημαίνει ότι θα πρέπει να δεχτούν ότι το σύστημα ταχείας προειδοποίησης θα πρέπει να βελτιωθεί άμεσα και να επεκταθεί και στις ζωοτροφές. Αυτή την εβδομάδα είχαμε άλλο ένα παράδειγμα, με το περιστατικό του μολυσμένου βοείου κρέατος στη Γαλλία που έφτασε ως τα ράφια των σούπερ μάρκετ Carrefour, που δείχνει πόσο δύσκολο είναι να συλληφθούν αυτοί που αδιαφορούν πλήρως για τα θέματα ασφάλειας των προϊόντων διατροφής.
Θέλουμε στο διοικητικό συμβούλιο της ΕΑΑΤ να υπάρχει ισόρροπη εκπροσώπηση από άτομα που ασχολούνται με καταναλωτικά θέματα, θέματα δημόσιας υγείας καθώς και με όλους τους σχετικούς επιστημονικούς και γεωργικούς τομείς. Θέλουμε να απαρτίζεται από άτομα αξιόπιστα, τα οποία θα μπορούν να υποβάλλουν πλήρη δήλωση συμφερόντων. Φυσικά, πολλά από τα άτομα αυτά θα έχουν σχέσεις από το παρελθόν με τη βιομηχανία τροφίμων και με άλλους επιστημονικούς φορείς. Αυτό είναι κατανοητό και φυσικό, αλλά θα πρέπει να γνωρίζουμε, ή να έχουμε τη δυνατότητα να μάθουμε, ποια είναι τα άτομα αυτά, τι είδους σχέσεις διατηρούν και με ποιους φορείς.
Θα θέλαμε να υποβάλλει η ΕΑΑΤ ετήσια έκθεση στο Κοινοβούλιο και, επίσης, ο διευθυντής της Αρχής να βρίσκεται στη διάθεση και να αναφέρεται στην Επιτροπή Περιβάλλοντος καθώς και στην Επιτροπή Γεωργίας και στο Κοινοβούλιο γενικότερα. Αφού γίνουν όλα αυτά, μένει να γίνει, κατά τη γνώμη μου, μόνο ένα τελευταίο πράγμα. Θα πρέπει να περιμένουμε υπομονετικά την Επιτροπή να προχωρήσει στην κατάρτιση νομοθεσίας σχετικά με ορισμένα άλλα θέματα που άπτονται του τομέα της ασφάλειας των τροφίμων - προδιαγραφές για τα PCB, σήμανση των προϊόντων διατροφής, σήμανση όσον αφορά τις αλλεργίες, δράσεις όσον αφορά την πολιτική σε θέματα διατροφής και την αναγκαία τροποποίηση της νομοθεσίας όσον αφορά τις επεξεργασμένες παιδικές τροφές και τα βρεφικά παρασκευάσματα. Τα μέτρα αυτά είναι άμεσα συνδεδεμένα με το έργο της ΕΑΑΤ.
Τέλος, σκοπεύουμε να υποστηρίξουμε κάποιες από τις νέες τροπολογίες, σίγουρα τις τροπολογίες αριθ. 11-13, 7-9, και θα θέλαμε να υπάρξει ελεύθερη ψηφοφορία για την τροπολογία αριθ. 14. Θεωρούμε κάποιες άλλες τροπολογίες περιττές, αλλά, γενικά, πιστεύουμε ότι η ευρεία συναίνεση του Σώματος ως προς το περιεχόμενο της συγκεκριμένης έκθεσης θα πρέπει να μεταφερθεί και στη διαδικασία ψηφοφορίας.

Paulsen
Κύριε Πρόεδρε, ο συνάδελφος Bowis υπήρξε ένας εξαιρετικός εισηγητής σε αυτό το περίπλοκο και ευρύ ζήτημα.
Υπάρχουν διάφοροι σοβαροί και απ' ό,τι φαίνεται αντικρουόμενοι στόχοι οι οποίοι πρέπει να επιτευχθούν σχετικά με την ασφάλεια των τροφίμων. Ένας από αυτούς είναι η ασφάλεια. Στα πλαίσια αυτά θα ήθελα να υπογραμμίσω την ανάγκη να υπάρχουν φθηνά τρόφιμα, τα οποία να αγοράζουν οι οικογένειες με παιδιά και να καταναλώνουν τα παιδιά και οι νέοι.
Ένας άλλος στόχος είναι η ελευθερία ανάπτυξης του τομέα των τροφίμων καθώς επίσης και η διατήρηση της ευρωπαϊκής πολιτιστικής κληρονομιάς. Για να επιτευχθεί αυτός ο στόχος θα πρέπει να εξασφαλίσουμε την επιβίωση της πολιτιστικής κληρονομιάς και των παραδόσεων. Γι' αυτό υποστηρίζω την τροπολογία 15.
Θεωρώ ωστόσο ότι ένα ζήτημα δεν έχει συζητηθεί όπως θα έπρεπε, δηλαδή η ανάγκη να συνοδεύεται η εναρμονισμένη νομοθεσία από ενιαίους και καθολικούς ελέγχους. Ας μη λησμονούμε ότι ο τομέας των τροφίμων στο σύνολό του αποτελεί τον μεγαλύτερο εργοδότη στην Ευρωπαϊκή Ένωση! Οφείλουμε να μεριμνήσουμε ώστε η νομοθεσία να τηρείται με τον ίδιο τρόπο στο σύνολο της Ένωσης, ειδάλλως θα πληγεί τόσο η ασφάλεια όσο και ο ελεύθερος ανταγωνισμός στην εσωτερική αγορά.
Επαναλαμβάνω: ας φροντίσουμε να τηρείται σωστά η νομοθεσία περί τροφίμων από το Βορρά μέχρι το Νότο της Ένωσης!

Staes
Κύριε Πρόεδρε, κύριε Επίτροπε, αγαπητοί συνάδελφοι, ο άνθρωπος είναι αυτό που τρώει. Αυτή, συνάδελφοι, ήταν όντως η πρώτη φράση που χρησιμοποίησα πέρυσι στην παρθενική μου ομιλία για την κρίση της διοξίνης στο Βέλγιο. Είναι επίσης και η φράση με την οποία ο συνάδελφος Bowis αρχίζει την ομιλία και την αιτιολογική του έκθεση. Έτσι είναι σαφές ότι τόσο ο κ. Bowis όσο και εγώ προσωπικά συμφωνούμε κατά μεγάλο μέρος με την Επιτροπή Περιβάλλοντος και θα ήθελα να ευχαριστήσω τον κ. Bowis για την ιδιαίτερα εποικοδομητική συνεργασία που είχαμε τους περασμένους μήνες.
Έχω να κάνω τέσσερις παρατηρήσεις. Στην έκθεση γίνεται ορθώς μια διάκριση μεταξύ, αφενός, ανάλυσης των κινδύνων και, αφετέρου, διαχείρισης των κινδύνων. Ενόψει όλων αυτών, θα ήθελα καταρχάς να δηλώσω ότι η ασφάλεια των τροφίμων εξαρτάται απόλυτα από τη διοργάνωση αυστηρών ελέγχων εκ μέρους των αρχών. Πρέπει δε να σημειωθεί ότι η ισχύς των ελέγχων είναι ίση με την ισχύ του ασθενέστερου κρίκου. Εάν σπάσει ο ασθενέστερος κρίκος θα καταρρεύσουν και οι έλεγχοι σαν χάρτινα σπίτια. Αυτό σημαίνει συνεπώς ότι πρέπει να υπάρχει μια καλή συνεργασία μεταξύ των υπηρεσιών ελέγχου, και ένα σημείο στο οποίο συχνά δεν δίνεται η απαραίτητη προσοχή είναι οι υπηρεσίες ελέγχου οι οποίες ασχολούνται με τα φάρμακα που προορίζονται για ζώα. Στη χώρα μου οι έλεγχοι αυτοί διενεργούνται από την επιθεώρηση φαρμάκων. Λυπούμαι που η υπηρεσία αυτή που υπάρχει στη χώρα μου δεν πρόκειται να έχει σχεδόν καμία συμμετοχή στο μελλοντικό έργο της ομοσπονδιακής υπηρεσίας για την ασφάλεια των τροφίμων. Όντως, η πείρα διδάσκει ότι οι ανεπαρκείς έλεγχοι στα κτηνιατρικά φάρμακα και στην έκδοση συνταγών εκ μέρους των κτηνιάτρων μπορεί να οδηγήσουν σε σκάνδαλα. Συνεπώς, πρόκειται για ένα σημείο στο οποίο πρέπει να δώσουμε ιδιαίτερη σημασία.
Δεύτερον, στην έκθεση Bowis αναφέρεται σαφώς ότι η Ευρωπαϊκή Αρχή Ασφάλειας των Τροφίμων είναι αρμόδιος για την ανάλυση των κινδύνων. Πρέπει να γνωρίζουμε ότι η Αρχή αυτή θα μπορέσει να συμμετάσχει πραγματικά ως ισότιμος εταίρος στη συζήτηση για το θέμα της ασφάλειας των τροφίμων μόνον εφόσον κατορθώσει να αποκτήσει το απαιτούμενο κύρος τα επόμενα χρόνια. Και θα αποκτήσει το κύρος αυτό όχι μέσω νόμων, όχι με την έκδοση κανόνων, αλλά με την ακεραιότητά της, την κορυφαία επιστημονική ποιότητα που προσφέρει, την ανεξαρτησία της, την ευσυνειδησία της, τη διαφάνεια και τον κατανοητό χαρακτήρα των ενεργειών της. Σε μία αιτιολογική σκέψη προτείνω να δημοσιεύονται και οι απόψεις της μειοψηφίας στις επιστημονικές εκθέσεις. Συνάδελφοι, η επιστήμη είναι ένα δυναμικό και όχι ένα στατικό δεδομένο, πράγμα που αποδείχθηκε επαρκώς από τη συζήτηση για τις έξι αμερικανικές ορμόνες.
Συνάδελφοι, και εγώ είμαι ικανοποιημένος με την επονομαζόμενη προσέγγιση "από το αγρόκτημα έως το τραπέζι" και "από την τσουγκράνα έως το πιρούνι" . Θα ήθελα μάλιστα να προχωρήσω ακόμη περισσότερο και να ταχθώ υπέρ μιας προσέγγισης "από το σπόρο έως το κουτάλι" . Αυτό σημαίνει ότι, όταν εξετάζεται η ασφάλεια των τροφίμων, θα ελέγχονται όλα τα προϊόντα και επί του σημείου αυτού θα ήθελα να παραπέμψω στην παράγραφο 11 του ψηφίσματος.
Τέταρτον, ορθώς τονίζει το Κοινοβούλιο στην παράγραφο 17 ότι το σύστημα ταχείας προειδοποίησης πρέπει να διευρυνθεί για να καλύψει όλες τις πτυχές της ασφάλειας των τροφίμων, συμπεριλαμβανομένων των ζωοτροφών, και ορθώς προτείνουμε να καθιερωθεί σύντομα ένας θετικός κατάλογος, κύριε Επίτροπε.
Συνάδελφοι, αυτή είναι μόνο η αρχή. Έχουμε ακόμη πολύ δρόμο να διανύσουμε. Πρέπει να συνειδητοποιήσουμε ότι οι καταναλωτές πρέπει να ανακτήσουν την εμπιστοσύνη τους στα τρόφιμα και ότι αυτό είναι ένα θεμελιώδες ανθρώπινο δικαίωμα. Ελπίζω ότι τους επόμενους μήνες και τα επόμενα χρόνια θα μπορέσουμε να παρακολουθήσουμε από πολύ κοντά τις πράξεις της Επιτροπής για την εφαρμογή της Λευκής Βίβλου.

Παπαγιαννάκης
Κύριε Πρόεδρε, κατ' αρχήν και εμείς φυσικά υποστηρίζουμε όλες τις συμβιβαστικές και συνθετικές τροπολογίες που συναποφασίσαμε στην Επιτροπή Περιβάλλοντος και ελπίζω να ψηφισθούν και εδώ. Ωστόσο, κύριε Πρόεδρε, επιτρέψτε μου να τονίσω ένα ή δύο σημεία. Συζητάμε ένα θέμα όπου φαίνεται σαφώς πόσο επιπόλαιη και κενή είναι η συζήτηση που κάνουμε για την πολιτική ενοποίηση της Ευρώπης. Μην σας φανεί παράδοξο. Δεν υπάρχει δυνατότητα ενός πραγματικού οργάνου που να προστατεύει την ασφάλεια των τροφίμων, εάν δεν έχει βεβαίως ισχυρή πολιτική στήριξη.
Κύριε Πρόεδρε, υπάρχει θέμα νομοθεσίας, αρχικά θέμα εφαρμογής, υπάρχει θέμα απάντησης στον κίνδυνο, μέτρων, αλλαγών πολιτικής, υπάρχει θέμα σύγκρισης με τις εισαγωγές: ελέγχου της ποιότητας της ασφάλειας αυτών που φέρνουμε απ' έξω. Ερωτώ: ποιος θα τα κάνει αυτά; Οι εθνικές αρχές; Μα, οι κρίσεις που προέκυψαν μέχρι τώρα συνήθως καλύφθηκαν από τις αρχές του κράτους μέλους. Να θυμίσω την πολιτική του Ηνωμένου Βασιλείου ως προς την εγκεφαλοπάθεια τότε; Ποιος είναι ο οργανισμός εκείνος που θα μπορεί, για το σύνολο των ευρωπαίων πολιτών, να κάνει έλεγχο, αναζήτηση και να προτείνει και μέτρα; Εγώ, για να πω ένα πολύ μικρό παράδειγμα, θα ήθελα να ήξερα τι θα είχε κάνει ο οργανισμός, όπως μας προτείνεται τώρα, την εποχή των τρελών αγελάδων στην Βρετανία, των διοξινών στο Βέλγιο, του μεταλλαγμένου βαμβακιού και των τροφίμων που προκύπτουν, βαμβακέλαιο κλπ. στην Ελλάδα; Νομίζω όχι πολλά πράγματα.
Εάν λοιπόν δεν πλησιάσει αυτός ο οργανισμός τα standards εκείνα που θα τον κάνουν οργανισμό επιβολής πολιτικής, δεν νομίζω ότι θα κάνει πολλά πράγματα. Στην καλύτερη περίπτωση, θα μείνει κοντά στον Οργανισμό Περιβάλλοντος, που κάνει μια εξαιρετική δουλειά πληροφόρησης, αλλά μας λέει και ο ίδιος ότι η κατάσταση του περιβάλλοντος στην Ευρώπη δεν βελτιώνεται.

Thomas-Mauro
Κύριε Πρόεδρε, αγαπητοί συνάδελφοι, η Ευρώπη μας αναστατώνεται τακτικά λόγω κρίσεων σοβαρών για τη δημόσια υγεία. Οι κρίσεις αυτές, όπως οι κρίσεις της σπογγώδους εγκεφαλοπάθειας των βοοειδών και της διοξίνης, μετουσιώθηκαν σε πραγματικό κοινωνικό πρόβλημα και είχαν σαν αποτέλεσμα την απώλεια της εμπιστοσύνης του καταναλωτή όσον αφορά τη διατροφή του. Τα πρόσφατα γεγονότα μας το υπενθύμισαν ξανά.
Τα κράτη μέλη έλαβαν σχετικά μέτρα, όπως στην περίπτωση της Γαλλίας, η οποία δημιούργησε μια εθνική υπηρεσία για την ασφάλεια των τροφίμων. Η Ευρωπαϊκή Επιτροπή προτείνει σήμερα τη δημιουργία μιας Ευρωπαϊκής Αρχής Ασφάλειας των Τροφίμων, η οποία θα είναι υπεύθυνη για την ανάλυση κάθε κινδύνου για τη δημόσια υγεία.
Η καλή επιστημονική γνώση είναι ασφαλώς απαραίτητη για την καλύτερη αξιολόγηση των κινδύνων που συνδέονται με την τροφική αλυσίδα, από το αγρόκτημα ως το τραπέζι. Επομένως κάθε πρωτοβουλία που επιτρέπει την καλύτερη αναγνώριση των κινδύνων βρίσκεται στην ορθή κατεύθυνση. Μήπως όμως αντιμετωπίζουμε το πρόβλημα από λάθος σκοπιά; Όπως γίνεται συχνά, η Επιτροπή προτείνει τη δημιουργία ρυθμίσεων προκειμένου να εξαλείψει ή να ελαχιστοποιήσει τις καταστροφικές συνέπειες μιας πολιτικής για την οποία είναι συχνά συνυπεύθυνη, χωρίς να αμφισβητεί διόλου τους μείζονες προσανατολισμούς της. Κατ' αυτόν τον τρόπο, οι ευρωπαϊκές απαιτήσεις σχετικά με την ανιχνευσιμότητα, οι οποίες συνιστούν ορθά μέτρα, γίνονται απαραίτητες, πολύ περισσότερο δε από τη στιγμή που εγκαταλείψαμε τους ελέγχους στα εσωτερικά ή τα κοινοτικά σύνορα. Επίσης, η Ευρωπαϊκή Ένωση επιδιώκει την προστασία της βιοποικιλότητας και τη διαφύλαξη των οικοσυστημάτων μέσω των οδηγιών "Φυσικοί Βιότοποι" και "Πτηνά" χωρίς να αμφισβητεί την άκρατη γεωργική παραγωγή, η οποία γνωρίζουμε καλά ότι αποτελεί την πρωταρχική αιτία - μαζί με την αστικοποίηση - για τις ανισορροπίες των οικοσυστημάτων.
Πράγματι, αυτή ακριβώς η άκρατη παραγωγή αυξάνει τους τροφικούς κινδύνους. η εξειδίκευση των γεωργικών εκμεταλλεύσεων, η πλειονότητα των οποίων επιδίδεται σε εντατική γεωργία, η ανάγκη ευθυγράμμισης με τις τιμές της αμερικανικής αγοράς, και επομένως η αναζήτηση του ελαχίστου κόστους, κυρίως όσον αφορά τις ζωοτροφές, η μεταφορά από μακρινές περιοχές πολλές φορές, τα διαφορετικά στοιχεία της τροφικής αλυσίδας από το αγρόκτημα ως το τραπέζι, αποτελούν επίσης παράγοντες κινδύνου για τη δημόσια υγεία, αλλά προτιμούμε να θεραπεύουμε την ασθένεια παρά να προλαμβάνουμε την εκδήλωσή της. Αυτό είναι σοβαρό.
Η Ευρωπαϊκή Αρχή Ασφάλειας των Τροφίμων, υπό αυτές τις συνθήκες, έχει εντούτοις ένα σημαντικό ρόλο να διαδραματίσει στον τομέα της επιστημονικής ανάλυσης κινδύνων. Αλλά ας φροντίσουμε να παραμείνει στα κράτη μέλη η διαχείριση των κινδύνων αυτών, καθώς και η ορθολογική και υπεύθυνη εφαρμογή της αρχής της προφύλαξης. Τούτο θα αποτελέσει εγγύηση αποτελεσματικότητας. Πράγματι, ποιος άλλος εκτός των κρατών μελών, βρίσκεται σε καλύτερη θέση για να πραγματοποιεί τους δέοντες εκ του σύνεγγυς ελέγχους; Ποιος άλλος, εκτός των κρατών μελών, μπορεί να διακρίνει καλύτερα τα πραγματικά επικίνδυνα προϊόντα από εκείνα που αφορούν τις διαφορετικές τροφικές συνήθειές μας, ακόμα κι αν αυτά δεν παρουσιάζουν μηδενικό κίνδυνο για την υγεία μας; Εξάλλου, μηδενικός κίνδυνος δεν υφίσταται, και δεν είναι επιθυμητός σε κάθε περίπτωση, εφόσον η ασηψία δεν αποτελεί εγγύηση ασφάλειας των τροφίμων. Τέλος, ποιος βρίσκεται σε καλύτερη θέση από τα κράτη μέλη για να ενημερώνει τους λαούς σχετικά με τους κινδύνους που συνδέονται με το ένα ή το άλλο προϊόν;
Ας εμπιστευτούμε επομένως στην Ευρωπαϊκή Αρχή Ασφάλειας των Τροφίμων μόνο την επιστημονική πείρα, σε συνεργασία με τους εθνικούς μας φορείς. Ας απαιτήσουμε από εκείνη την αριστεία και την ανεξαρτησία. Ας της ζητήσουμε να κάνει συστάσεις στις πολιτικές αρχές, οι οποίες είναι υπεύθυνες για τη διαχείριση του κινδύνου. Και επομένως, ας μην της αφήσουμε την πρωτοβουλία της προειδοποίησης και της κοινοποίησης στο κοινό.
Ας φροντίσουμε, τελικά, να μην εξομοιώσουμε τις διατροφικές μας συνήθειες. Κάθε χώρα, και ειδικότερα η Γαλλία, είναι περήφανη για τη γαστρονομική παράδοσή της και τα προϊόντα τοπικής παραγωγής. Αυτή η ποικιλομορφία αποτελεί επίσης στοιχείο του πλούτου της Ευρώπης, καθώς και της ποιότητας ζωής της. Ας τη διαφυλάξουμε ζηλότυπα.

Farage
Κύριε Πρόεδρε, είναι φανερό ότι η προοπτική ίδρυσης μιας ευρωπαϊκής υπηρεσίας, όπως θα προτιμούσε να την ονομάζει ο εισηγητής μας, για την ασφάλεια των τροφίμων έγινε αποδεκτή με μεγάλο ενθουσιασμό. Στο Ηνωμένο Βασίλειο, όπως και σε πολλές άλλες χώρες, δημιουργήσαμε πρόσφατα τη δική μας αντίστοιχη υπηρεσία εν μέσω παρόμοιου ενθουσιασμού.
Η λειτουργία της ξεκίνησε φέτος και αποτελεί αντικείμενο μεγάλων προσδοκιών από πολλές ενδιαφερόμενες πλευρές. Ωστόσο, μετά την παρουσίαση των φιλόδοξων προτάσεων του κ. Byrne, φαίνεται ότι η εθνική αυτή πρωτοβουλία θα απορροφηθεί από τις δομές της ΕΕ. Το γεγονός αυτό το οφείλουμε στον κ. Bowis. Στην έκθεσή του επιβεβαιώνει την υποδεέστερη θέση της βρετανικής υπηρεσίας τονίζοντας ότι "Είναι σημαντικό να συντονίζει η Επιτροπή τις διάφορες υπηρεσίες της, συμπεριλαμβανομένων . . . των εθνικών υπηρεσιών τροφίμων" . Από την πλευρά μου, οφείλω να εκφράσω την έκπληξή μου για το γεγονός ότι ένας ευρωβουλευτής που προέρχεται από το Κόμμα των Συντηρητικών αποδέχεται με τέτοια φαινομενική ευκολία την απορρόφηση ακόμα μίας βρετανικής υπηρεσίας, όταν η πάγια θέση του κόμματός του είναι αντίθετη στην περαιτέρω ολοκλήρωση.
Πέραν αυτών, θα ήθελα να δηλώσω, και ίσως προκαλέσω την έκπληξη του Σώματος, ότι υποστηρίζω την υιοθέτηση μιας πανευρωπαϊκής προσέγγισης όσον αφορά την ασφάλεια των τροφίμων, η οποία υλοποιείται με την ίδρυση της ΕΑΑΤ. Παρά το χαρακτηρισμό του "υπέρμαχου της Μικράς Αγγλίας" που τόσο συχνά μου αποδίδουν οι Βρετανοί συνάδελφοί μου, θεωρώ αυτονόητο ότι τα μικρόβια δεν γνωρίζουν σύνορα. Ωστόσο, εάν τα μικρόβια δεν αναγνωρίζουν τα εθνικά σύνορα, δεν πρόκειται να αναγνωρίσουν, και δεν αναγνωρίζουν άλλωστε, τα σύνορα της ΕΕ.
Συνεπώς, παρά τον ενθουσιασμό για την ίδρυση μιας ακόμα ευρωπαϊκής υπηρεσίας, για να είναι αποτελεσματικό οποιοδήποτε πρόγραμμα ελέγχου, θα πρέπει να έχει εμβέλεια μεγαλύτερη των 15 κρατών μελών. Θα πρέπει να υιοθετήσει μία ευρύτερη προοπτική. Ως προς αυτό είμαστε τυχεροί. Το πρόγραμμα επιδημιολογικής παρακολούθησης της Παγκόσμιας Οργάνωσης Υγείας για τον έλεγχο των τροφικών μολύνσεων και των δηλητηριάσεων στην Ευρώπη, λειτουργεί από το 1984 με έδρα το Ινστιτούτο Von Ostertag στο Βερολίνο.
Το ενδιαφέρον είναι ότι, αντίθετα με τους "υπέρμαχους της Μικράς Ευρώπης" που βρίσκονται συχνά πίσω από το συγκεκριμένο πρόγραμμα της ΕΕ, η αρχική σύλληψη της ΠΟΥ όσον αφορά την Ευρώπη συμπεριέλαβε 32 χώρες, μαζί με την πρώην Σοβιετική Ένωση και έχει από τότε επεκταθεί για να συμπεριλάβει όλες τις χώρες από τα Ουράλια ως τον Ατλαντικό, από την Ισλανδία ως το Ισραήλ. Η ΠΟΥ όχι μόνο καλύπτει την Ευρώπη, αλλά έχει επίσης επεκτείνει την εμβέλειά της σε όλο τον πλανήτη και το γεγονός αυτό είναι σημαντικό. Εάν παρακολουθήσει κανείς την πορεία των κυριότερων τροφικών παθήσεων που πλήττουν αυτή τη στιγμή την Ευρώπη, το πιθανότερο είναι ότι έκαναν την πρώτη εμφάνισή τους στην αμερικανική ήπειρο.
Για να αναφέρουμε ένα μόνο παράδειγμα, τα πρόσφατα κρούσματα E. coli O157 έκαναν πιθανότατα την εμφάνισή τους στη Νότιο Αμερική. Στη συνέχεια, επεκτάθηκαν στις ΗΠΑ, έπειτα στον Καναδά, κατόπιν στην Αυστραλία και στην Ιαπωνία, προτού υπάρξουν σημαντικά κρούσματα στο εσωτερικό της Ευρώπης - με πρώτη τη Γερμανία. Κατά συνέπεια, πολλές από τις πρωτοβουλίες ελέγχου που υιοθετήθηκαν εκ των υστέρων στην Ευρώπη, ξεκίνησαν από άλλες χώρες, ιδιαίτερα από τις ΗΠΑ. Η αξιολόγηση του κινδύνου θα πρέπει να ξεκινά από την αφετηρία του προβλήματος. Συνεπώς, εφόσον έχει αναγνωριστεί η ανάγκη για δημιουργία μιας διακρατικής υπηρεσίας που θα υποστηρίζει τις προσπάθειες των επιμέρους υπηρεσιών - ανάγκη την οποία αποδέχομαι - τότε η υπηρεσία αυτή δεν θα πρέπει να αφορά μόνο την Ευρώπη: θα πρέπει να έχει παγκόσμια εμβέλεια και να συγκεντρώνει στοιχεία από όλο τον κόσμο. Αυτό ακριβώς είναι και το έργο που επιτελεί η ΠΟΥ: συνεργάζεται με τις περιφερειακές της οργανώσεις υπό καθεστώς πλήρους ολοκλήρωσης. Κάτι τέτοιο δεν μπορεί να επιτευχθεί από μία οργάνωση που ανήκει στην ΕΕ.
Εφόσον το πρόγραμμα της ΠΟΥ εξακολουθήσει να χρηματοδοτείται και να υποστηρίζεται κατάλληλα, δεν φαίνεται να υφίσταται ουδεμία ανάγκη για τη δημιουργία μιας ακόμα υπηρεσίας, ιδιαίτερα μιας υπηρεσίας με τόσο περιορισμένη εμβέλεια, όπως είναι τα 15 κράτη μέλη της Ευρωπαϊκής Ένωσης. Η ασφάλεια των τροφίμων είναι ένα ζήτημα πολύ σημαντικό για να χρησιμοποιηθεί ως ακόμα μία δικαιολογία για την ευρωπαϊκή ολοκλήρωση. Δίνει προς τα έξω τη χειρότερη εικόνα για την Ευρωπαϊκή Ένωση, γιατί υποδηλώνει ότι απώτερος σκοπός της είναι ο έλεγχος και τίποτε άλλο.

Raschhofer
Κύριε Πρόεδρε, αγαπητοί συνάδελφοι, η Λευκή Βίβλος για την ασφάλεια των τροφίμων αποτελεί μια από καιρό αναμενόμενη απάντηση σε περιστατικά, όπως η ΣΕΒ και η κρίση της διοξίνης, τα οποία προκάλεσαν μεγάλη ανασφάλεια και κλόνισαν την εμπιστοσύνη των καταναλωτών. Δύο είναι τα σημεία που με ενδιαφέρουν ιδιαίτερα. Πρώτον: Η δημιουργία ενός ευρωπαϊκού δικτύου ερευνητικών κέντρων είναι απολύτως απαραίτητη για την επίτευξη του στόχου μας. Ωστόσο, πρέπει να αποφευχθούν τυχόν επικαλύψεις αρμοδιοτήτων και υπερβάσεις δικαιοδοσίας μεταξύ της μελλοντικής Ευρωπαϊκής Αρχής Ασφάλειας Τροφίμων και π.χ. το Γραφείο Τροφίμων και Κτηνιατρικών Θεμάτων στο Δουβλίνο. Όχι μόνο η Επιτροπή, αλλά και κάθε κράτος μέλος πρέπει να έχει τη νομική δυνατότητα να προσφεύγει σε αυτή την αρχή. Αυτό είναι εξάλλου λογικό προκειμένου η Ευρωπαϊκή Αρχή Ασφάλειας των Τροφίμων να μπορεί να αναλάβει δράση ανεξάρτητα από την Επιτροπή και - εφόσον είναι απαραίτητο - να διαχειριστεί κρίσεις το ταχύτερο δυνατόν. Ωστόσο, οι προϋποθέσεις προσφυγής στην Αρχή πρέπει να καθοριστούν κατά τέτοιο τρόπο, ούτως ώστε να διασφαλιστεί η αποτελεσματική και ταχεία ανάληψη δράσεων.
Δεύτερον: Πρέπει να δημιουργηθεί ένα σύστημα παρακολούθησης των συστατικών των τροφίμων, η οποία θα ερευνά μέχρι και την προέλευσή τους, και θα ισχύει για όλα ανεξαιρέτως τα τρόφιμα. Η βασική αυτή αρχή πρέπει να τηρηθεί με συνέπεια κατά την προγραμματισμένη αναθεώρηση των κοινοτικών διατάξεων περί σήμανσης. Μόνον έτσι μπορεί να αποκατασταθεί η χαμένη εμπιστοσύνη των καταναλωτών στην παραγωγή τροφίμων.

Mόller, Emilia Franziska
Κύριε Πρόεδρε, κύριε Επίτροπε, αξιότιμοι συνάδελφοι, ο εισηγητής, κύριος Bowis, συνέταξε μια εξαίρετη έκθεση, σε πολλά σημεία της οποίας θα ήθελα να υποστηρίξω τις θέσεις του. Η ίδρυση μιας αποτελεσματικής και ανεξάρτητης Ευρωπαϊκής Αρχής Ασφάλειας των Τροφίμων πρέπει βεβαίως να χαιρετηθεί με ιδιαίτερη θέρμη, λαμβανομένων μάλιστα υπόψη των πρόσφατων σκανδάλων στον τομέα των τροφίμων.
Η ασφάλεια των τροφίμων αποτελεί βασική προϋπόθεση για τους καταναλωτές, επειδή θέλουν να τρέφονται υγιεινά, και γι' αυτό ακριβώς πρέπει να μεριμνήσουμε. Οι κύριες αρμοδιότητες της Αρχής είναι, επομένως, η αξιολόγηση και κοινοποίηση του κινδύνου, το σύστημα έγκαιρης προειδοποίησης με τη βοήθεια των πέντε επιτροπών για τα τρόφιμα, οι καλύτερες δημόσιες επαφές με τον καταναλωτή σε ερωτήσεις σχετικές με τα τρόφιμα και την ασφάλειά τους, η καλύτερη δυνατή διασύνδεση με επιστημονικά ιδρύματα και ελεγκτικά όργανα στα κράτη μέλη, ούτως ώστε να διασφαλιστεί ο επιτόπιος έλεγχος από τον παραγωγό μέχρι τον καταναλωτή.
Για να αποκατασταθεί και να τονωθεί η εμπιστοσύνη των καταναλωτών πρέπει να ληφθούν υπόψη η ασφάλεια και διατάξεις που αφορούν τα τρόφιμα στο δίκαιο περί λιπασμάτων, προστασίας των φυτών, φαρμάκων, περιβάλλοντος και αποβλήτων. Η έγκυρη αξιολόγηση του κινδύνου απαιτεί εκτεταμένες αναλύσεις και μετρήσεις αναφοράς. Για να είναι δυνατή η σύγκριση των επιστημονικών αποτελεσμάτων σε πανευρωπαϊκή κλίμακα, πρέπει να υπάρξει τυποποίηση και εναρμονισμός των εφαρμοζόμενων μεθόδων μέτρησης. Για τις έρευνες των τροφίμων και ειδικότερα των τοξικών ουσιών στις ζωοτροφές χρειάζεται η απαραίτητη υποδομή. Στο Ινστιτούτο Υγείας και Προστασίας του Καταναλωτή του Κοινού Κέντρου Ερευνών διεξάγονται ήδη πανευρωπαϊκοί έλεγχοι ποιότητας και ασφάλειας και για τα τρόφιμα. Τα τρόφιμα ελέγχονται μεταξύ άλλων για τυχόν μόλυνση, ενώ επιπλέον διεξάγονται μετρήσεις αναφοράς για γεωργικά προϊόντα και είδη διατροφής.
Για όλα αυτά τα μέτρα απαιτούνται υψηλά κονδύλια. Συνεπώς, θα ήταν σκόπιμο να συμμετάσχουν τα υφιστάμενα θεσμικά όργανα της Ευρωπαϊκής Ένωσης, να αξιοποιηθούν και ενδεχομένως να διευρυνθούν, καθώς επίσης και να διατεθούν οι απαραίτητοι χρηματοδοτικοί πόροι μέχρι το 2002. Για το συγκεκριμένο θέμα έχω υποβάλει πρόταση και παρακαλώ να την υποστηρίξετε.

Roth-Behrendt
Κύριε Πρόεδρε, εάν για ένα τόσο περίπλοκο θέμα όπως αυτό, το οποίο ανάβει πολύ γρήγορα τα αίματα και προκαλεί μεγάλες αντιπαραθέσεις, υποβάλλονται στην Ολομέλεια μόνο 19 τροπολογίες, τότε αυτό αποδεικνύει πόσο αξιόπιστο και εξαιρετικό ήταν το επίπεδο της προεργασίας με τον εισηγητή, αλλά και τις υπόλοιπες κοινοβουλευτικές ομάδες στην επιτροπή. Γι' αυτό θα ήθελα να ευχαριστήσω τον εισηγητή.
Η Λευκή Βίβλος δεν απαντά σε κάποια τυχαία κρίση. Είναι μια από καιρό αναμενόμενη εργασία της Επιτροπής σχετικά με την Πράσινη Βίβλο, η οποία υποβλήθηκε πριν από πολλά χρόνια. Θα πρέπει επίσης να επισημάνουμε, όπως έκαναν ήδη ορισμένοι από τους προηγούμενους ομιλητές, ιδιαίτερα ο κ. Whitehead και η κ. Gebhardt, ότι η Λευκή Βίβλος είναι κάτι πολύ περισσότερο από ένα οποιοδήποτε νέο νομοθετικό πλαίσιο της Ένωσης. Η Λευκή Βίβλος πρέπει π.χ. να φροντίσει για τη δημιουργία των συνθηκών εκείνων, υπό τις οποίες θα καταστεί εφικτή η ασφάλεια των τροφίμων. Εάν δεν κατορθώσουμε να εκσυγχρονίσουμε και να καταστήσουμε λειτουργικό το σύστημα έγκαιρης προειδοποίησης, τότε δεν χρειάζεται να σκεφτόμαστε τίποτε άλλο. Εάν δεν κατορθώσουμε να καταστήσουμε τα κράτη μέλη συνυπεύθυνα στο σύστημα έγκαιρης προειδοποίησης, θα έχουμε πρόβλημα. Πρέπει να θεσπίσουμε αυστηρότερες νομοθεσίες επί των ζωοτροφών, αυστηρότερες οδηγίες και κριτήρια. Πρέπει οι υγειονομικές διατάξεις που αφορούν την παραγωγή ζωοτροφών, αλλά και τους ελέγχους της, να γίνουν πολύ αυστηρότερες. Εάν δεν υιοθετήσουμε κάποια νέα οδηγία-πλαίσιο, τότε μπορούμε μόνο να γελοιοποιηθούμε για ό,τι συντελείται στον τομέα της ασφάλειας των τροφίμων. Η Επιτροπή υπέβαλε ένα ιδιαίτερα φιλόδοξο πρόγραμμα με 80 περίπου προτάσεις, νέες ή τροποποιημένες. Διαπιστώνω μάλιστα, ότι σε ορισμένα θέματα η Επιτροπή έχει ήδη δραστηριοποιηθεί. Πιστεύω ότι είμαστε σε καλό δρόμο.
Όλοι μας αναφερόμαστε, όπως είναι φυσικό, κατά κύριο λόγο στη νέα Αρχή Ασφάλειας των Τροφίμων. Καταλήξαμε εξάλλου σε συμφωνία στην επιτροπή σχετικά με το ποιες επιτρέπεται να είναι και ποιες όχι οι δραστηριότητες της νέας αυτής Αρχής. Σας λέγω επίσης: η ασφάλεια των τροφίμων είναι σημαντικό θέμα! Διαθέτουμε πλέον επιστημονικές επιτροπές στην Ένωση, οι οποίες μεριμνούν σχετικά. Εάν, ωστόσο, δεν επιτύχουμε τη διενέργεια πραγματικών επιτόπιων ελέγχων στα κράτη μέλη βάσει της κείμενης νομοθεσίας, εάν δεν καταφέρουμε να υποχρεώσουμε τα κράτη μέλη να εποπτεύουν ποιος ελέγχει τι, πότε και με ποια συχνότητα, τότε ακόμα και εάν δημιουργήσουμε είκοσι τέτοιες νέες αρχές στην Ευρωπαϊκή Ένωση, δεν πρόκειται να αλλάξει απολύτως τίποτα στην ασφάλεια των τροφίμων. Αυτό δεν θα πρέπει να το λησμονούμε. Στην περίπτωση αυτή η νέα Αρχή, όπως και αν ονομάζεται, θα είναι απλά και μόνο μια οφθαλμαπάτη, ένα άλλοθι. Η νέα Αρχή θα κάνει ευτυχισμένη κάποια χώρα και κάποια περιοχή, αλλά πέραν αυτού δεν πρόκειται να συμβεί τίποτε άλλο, και έτσι οι ρήσεις "κάνει τα στραβά μάτια" ή "η ζωή συνεχίζεται" θα ταιριάζουν απόλυτα στη συγκεκριμένη περίπτωση. Υγειονομικές διατάξεις και επιτόπιοι έλεγχοι είναι το σύνθημα της εποχής. Στα θέματα αυτά δεν εξεταζόμαστε τόσο εμείς και η Επιτροπή, αλλά τα κράτη μέλη, διότι μέχρι σήμερα δεν έχουν επιτελέσει το καθήκον τους.
(Χειροκροτήματα)

Olsson
Κύριε Πρόεδρε, χαίρομαι και είμαι ευγνώμων σήμερα τόσο στην Ευρωπαϊκή Επιτροπή η οποία ξεκίνησε τις εργασίες με στόχο περισσότερη ασφάλεια στα τρόφιμα όσο και στο συνάδελφο Bowis και σε όλη την Επιτροπή Περιβάλλοντος, Δημόσιας Υγείας και Προστασίας των Καταναλωτών. Είμαι ευγνώμων για το καλό έργο που πραγματοποίησαν και για το συμβιβαστικό πνεύμα που επέδειξαν προκειμένου να καταλήξουμε σε μία καλή έκθεση. Ελπίζουμε να υποστηρίξει το Κοινοβούλιο αυτή την έκθεση και να δεχθεί το Συμβούλιο και η Επιτροπή την πρότασή μας.
Η Ευρωπαϊκή Αρχή Ασφάλειας των Τροφίμων θα πρέπει από κοινού με τα άλλα επιστημονικά όργανα και τις εθνικές αρχές να δημιουργήσει ένα συνολικό σύστημα. Ακριβώς όπως υπογράμμισε και η συνάδελφος Paulsen, οφείλουν όλα τα κράτη μέλη και οι επιχειρήσεις, πολλές από τις οποίες είναι πολυεθνικές, να τηρήσουν την ισχύουσα νομοθεσία, ειδάλλως θα πρέπει να επιβληθεί ένα σύστημα κυρώσεων σε επίπεδο ΕΕ. Θα ήθελα γι' αυτό να αναφερθώ στην τροπολογία 16. Όταν απειλείται η ασφάλεια των τροφίμων διακυβεύεται τόσο η υγεία των πολιτών όσο και η κοινή αγορά. Για το λόγο αυτό οφείλουμε να επιφέρουμε αλλαγές στη συνθήκη της Ένωσης, έτσι ώστε να μπορεί η Ευρωπαϊκή Επιτροπή να επιβάλλει κυρώσεις στον τομέα των τροφίμων, όπως ακριβώς μπορεί σήμερα στον τομέα του ανταγωνισμού. Οι αρχές που είναι υπεύθυνες για τα τρόφιμα θα πρέπει να είναι σε θέση να υποβάλλουν προτάσεις στην Επιτροπή σχετικά με τα αναγκαία μέτρα που θα πρέπει να λαμβάνονται όταν εμφανιστεί πρόβλημα.

Schφrling
Κύριε Πρόεδρε, με χαρά ευχαριστώ και εγώ την Επιτροπή για το Λευκό Βιβλίο για την ασφάλεια των τροφίμων που εκπόνησε, το οποίο αποτελεί μία καλή πρόταση, καθώς επίσης και τον συνάδελφο Bowis για τον εξαίρετο τρόπο με τον οποίο βελτίωσε και αποσαφήνισε την πρόταση αυτή με την έκθεσή του, η οποία είναι συγκεκριμένη, ευανάγνωστη αλλά και χιουμοριστική. Σπάνια έχουμε την ευκαιρία να διαβάσουμε τέτοια κείμενα εδώ στο Κοινοβούλιο!
Η ομάδα μου συμφωνεί με την άποψη της Επιτροπής και του εισηγητή σχετικά με την κατανομή των ευθυνών για την ανεξάρτητη αρχή τροφίμων. Θεωρούμε ότι ως κύριο έργο της θα πρέπει να έχει την αξιολόγηση των κινδύνων για την ασφάλεια των τροφίμων και ότι η παροχή συμβουλών σε κτηνιατρικά θέματα θα πρέπει να αποτελεί τον πυρήνα των εργασιών της. Φυσικά θα πρέπει να βελτιωθεί και η νομοθεσία καλύπτοντας το σύνολο της διατροφικής αλυσίδας και εμφυσώντας ένα πνεύμα προφύλαξης και υπευθυνότητας στον τομέα των τροφίμων, πνεύμα το οποίο θα πρέπει να διαπνέει όλους ανεξαιρέτως. Τα τρόφιμα θα πρέπει επίσης να παράγονται βάσει όσο το δυνατόν πιο οικολογικών αρχών.
Χρειαζόμαστε μία συνολική στρατηγική για την αντιμετώπιση των τροφίμων από το αγρόκτημα μέχρι το τραπέζι του καταναλωτή. Θα πρέπει να αντιμετωπίσουμε ζητήματα όπως οι γενετικά τροποποιημένοι οργανισμοί, τα πρόσθετα, η σήμανση κ.ο.κ. Ελπίζω ότι η Επιτροπή θα μεριμνήσει για τα ζητήματα αυτά.
Η ομάδα μου υποστηρίζει τις περισσότερες τροπολογίες που έχουν υποβληθεί, ιδιαίτερα την τροπολογία 17. Στην τροπολογία αυτή αναφέρεται ότι θα πρέπει να γίνεται διαβούλευση και με τις οργανώσεις καταναλωτών. Στην αιτιολογική σκέψη Ι αναφέρεται ότι θα πρέπει να γίνονται διαβουλεύσεις με τους οικονομικούς φορείς και τους παραγωγούς τροφίμων· θεωρώ ότι θα πρέπει να εξασφαλίσουμε μία ισορροπία στο σημείο αυτό.

Fiebiger
Κύριε Πρόεδρε, η συχνότητα των σκανδάλων στον τομέα των τροφίμων καθώς και η συζήτηση για την εφαρμογή της γενετικής στην παραγωγή τους, έθεσαν υπό αμφισβήτηση το υπάρχον σύστημα ασφάλειας των τροφίμων. Υψηλές προδιαγραφές ασφάλειας τροφίμων και διαρκώς μειούμενη προστασία του καταναλωτή δεν συμβιβάζονται. Συνεπώς, πρέπει να συμβεί κάτι άλλο, αυτή είναι η γνώμη μου. Τάσσομαι, ωστόσο, υπέρ της διατήρησης της κύριας αρμοδιότητας στα κράτη μέλη.
Η Κοινότητα είναι ο μεγαλύτερος εισαγωγέας και εξαγωγέας τροφίμων. Ο εν λόγω κλάδος έχει ετήσιο κύκλο εργασιών 600 δισεκατομμύρια ευρώ και απασχολεί 10 εκατομμύρια ανθρώπους. Προσωπικά στηρίζω όλους τους συμμετέχοντες εταίρους, ανεξάρτητα από το εάν ανήκουν σε πολιτικούς, διοικητικούς ή άλλους φορείς, οι οποίοι εργάζονται για τη στρατηγική "Τροφή για όλους" . Οι ανεπτυγμένες βιομηχανικά χώρες θα μπορούσαν να εισφέρουν περισσότερο, προβαίνοντας σε μια διαρκή και πολυποίκιλη παραγωγή τροφίμων. Η Λευκή Βίβλος αποτελεί ένα πολιτικό έγγραφο των υπεύθυνων φορέων παραγωγής τροφίμων. Η απόλυτη ασφάλεια στην προκειμένη περίπτωση αποκλείεται εντελώς ή είναι εξαιρετικά δύσκολη. Για το λόγο αυτό, τα προληπτικά μέτρα της Λευκής Βίβλου είναι τα ουσιαστικά σχέδια δράσης. Εξάλλου δεν υπάρχει κάποια ευρωπαϊκή γεύση. Οι εθνικές ιδιαιτερότητες όχι μόνο πρέπει να γίνουν σεβαστές, αλλά και να προαχθούν.
Εδώ ακριβώς έγκεινται και οι μοναδικές αδυναμίες της Λευκής Βίβλου για την ασφάλεια των τροφίμων. Εξακολουθούν να παραμένουν ανοικτά ορισμένα ερωτήματα, όπως: Ποια σχέση θα αναπτύξει η Αρχή Ασφάλειας των Τροφίμων με τους καταναλωτές; Με ποιον τρόπο θα χρηματοδοτηθεί και πώς θα επιτευχθεί η συνεργασία με τα κράτη μέλη; Ποια θα είναι η ευθύνη της; Μέχρι στιγμής την πληρώνουν οι αθώοι. Η Επιτροπή πρέπει να απαντήσει, με ακόμη μεγαλύτερη ακρίβεια, σε αυτά τα ερωτήματα στις περαιτέρω εργασίες της.

Nobilia
Κύριε Πρόεδρε, εκτιμούμε το έργο που επιτέλεσε ο συνάδελφος Bowis, όχι μόνο επειδή πλαισιώνει σωστά το θέμα, αλλά και επειδή εγείρει σημαντικά ζητήματα, στα οποία θα δοθεί απάντηση κατωτέρω.
Είναι αδιαμφισβήτητη η χρησιμότητα της αρχής που θα συσταθεί, τόσο για λόγους παρακολούθησης όσο και για την πρόληψη, για την οποία ωστόσο δεν αρκεί ως λειτουργικός προσανατολισμός η αρχή της προφύλαξης. Μια βέβαιη ρυθμιστική βάση, ο ορισμός του αποδεκτού κινδύνου, η απτή διασφάλιση των τοπικών διατροφικών και παραγωγικών ποικιλομορφιών αποτελούν πτυχές στις οποίες πρέπει ακόμη να εστιάσουμε, παράλληλα με την προσοχή στη μικρή και μεσαία επιχείρηση και στην κατάρτιση των υπαλλήλων της. Μια περαιτέρω πτυχή είναι η οργανική αναθεώρηση των κανόνων για την επισήμανση, τόσο για τη χονδρική όσο και για τη λιανική πώληση, ώστε να παρέχει, επιτέλους, σωστή ενημέρωση στον καταναλωτή όσον αφορά την προέλευση και τα συστατικά των προϊόντων και να επιτρέπει τον προσδιορισμό ενδεχόμενων ευθυνών σε περίπτωση κινδύνου ή κρίσης.
Ορθώς ειπώθηκε, εξάλλου, ότι η αρχή δεν θα έχει πολιτική εξουσία και ότι, προπαντός σε περίπτωση επιφυλακής, θα πρέπει να αναφέρεται στην Επιτροπή και τα κράτη μέλη. Η συγκεκριμένη σημασία αυτής της δήλωσης, ωστόσο, θα ιδωθεί με τη δράση της. Το νομικό καθεστώς, οι εξουσίες, οι ακριβείς τρόποι συνύπαρξης σε ευρωπαϊκό επίπεδο με άλλους τεχνικοεπιστημονικούς οργανισμούς, τα καθήκοντα των οποίων επικαλύπτονται σήμερα εν μέρει με τα καθήκοντα της συνιστώμενης αρχής, είναι και αυτές πτυχές που πρέπει να διευκρινιστούν.
Τέλος, θα είναι σημαντικό να δούμε πώς θα συμβιβασθούν η ανεξαρτησία και η διαφάνειά της με την απροσδιοριστία των πραγματικών πόρων που θα της διατεθούν και την υποταγή της στην Επιτροπή, από τη μία πλευρά, και με την αυτόνομη δυνατότητα δράσης της και τη σύνθεση του διοικητικού της συμβουλίου, από την άλλη.
Τελικά, είναι ασφαλώς θετική η πρόθεση να προσδιορισθούν δράσεις προτεραιότητας και να ταξινομηθούν κατά σειρά σημασίας· οι δράσεις αυτές, ωστόσο, συν τοις άλλοις και επειδή ο ορισμός τους αναμένεται επί σειράν ετών, δεν υποκαθιστούν την ανάγκη να χαραχθεί ένας ολοκληρωμένος ευρωπαϊκός προσανατολισμός για την πολιτική των τροφίμων και την ασφάλειά της, από τη σύνθεση του οποίου οι πολυάριθμες ευρωπαϊκές ποικιλομορφίες θα μπορέσουν να έχουν ακόμη μια ευκαιρία να καταδείξουν την ενότητά τους.

Blokland
Κύριε Πρόεδρε, ο εισηγητής Bowis αρχίζει την αιτιολογική του έκθεση με ένα ρητό του Ludwig Feuerbach το οποίο επανέλαβε σήμερα το πρωί: ο άνθρωπος είναι αυτό που τρώει. Δεν συμμερίζομαι την άποψη αυτή, γιατί γνωρίζουμε ότι ο άνθρωπος είναι κάτι περισσότερο από ένα σώμα. Το ότι υπάρχουν κανόνες για την ασφάλεια των τροφίμων εδώ και πολύ καιρό μπορούμε να το διαβάσουμε στη Βίβλο, δεδομένου ότι τους κανόνες αυτούς τους έδωσε ο Θεός στον εκλεκτό λαό του, τους ισραηλίτες.
Ωστόσο, πιστεύω ότι θα έπρεπε να διαφοροποιήσουμε κάπως την ανησυχία που διακατέχει πολλούς ανθρώπους για το θέμα της ασφάλειας των τροφίμων. Απέναντι στον Feuerbach θα ήθελα να παραθέσω τόσο το απόφθεγμα του Κυρίου ημών Ιησού Χριστού "ο άνθρωπος δεν μολύνεται από αυτό που καταπίνει αλλά απ' αυτό που εκστομίζει" , δηλαδή από όλα αυτά που λέμε.
Στη σύγχρονη κοινωνία, παρατηρείται μια τεράστια επέκταση των δυνατοτήτων επιλογής όσον αφορά τα τρόφιμα. Τρώμε κυρίως εύγευστα πράγματα, ακόμη και αν γνωρίζουμε ότι είναι ανθυγιεινά. Παραδόξως όμως, όταν κάτι πηγαίνει στραβά με την παραγωγή τροφίμων ξεσπά πανικός στον πληθυσμό. Για να ανακτηθεί η εμπιστοσύνη του κοινού, θεσπίζονται πάρα πολύ δραστικά μέτρα, για τα οποία θα μπορούσε κανείς να διερωτηθεί εάν χρειάζονται πραγματικά για να κατοχυρωθεί η ασφάλεια. Εάν υπήρχε ήδη η Ευρωπαϊκή Αρχή Ασφάλειας των Τροφίμων, θα μπορούσε να έχει προληφθεί η κρίση με τη διοξίνη και τη σπογγώδη εγκεφαλοπάθεια των βοοειδών;
Κατά τη γνώμη μου, η θέσπιση νέας νομοθεσίας δεν είναι η κατάλληλη αντίδραση για τη μη τήρηση της υφιστάμενης νομοθεσίας. Συνεπώς, πρέπει να δοθεί προτεραιότητα στην ίδρυση ανεξάρτητων υπηρεσιών επιθεώρησης στα κράτη μέλη, οι οποίες θα φροντίζουν για την εφαρμογή του νόμου επιτόπου. Το ίδιο ισχύει και για το σύστημα ταχείας προειδοποίησης. Τα κράτη μέλη πρέπει να φροντίσουν για την καλή λειτουργία του συστήματος αυτού και πρέπει να ενημερώνουν εγκαίρως την Ευρωπαϊκή Επιτροπή.

Nisticς
PPE-DE). ­(ΙΤ) Κύριε Πρόεδρε, Επίτροπε Byrne, θέλω κατ' αρχάς να συγχαρώ τον φίλο John Bowis για το εξαίρετο έργο που επιτέλεσε σχετικά με τη Λευκή Βίβλο για την ασφάλεια των τροφίμων και, προπαντός, επειδή δέχθηκε διάφορες τροπολογίες από διάφορες πολιτικές ομάδες, οι οποίες, κατά τη γνώμη μου, βελτιώνουν σημαντικά την αρχική πρόταση της ίδιας της Επιτροπής.
Η θέσπιση μιας Ευρωπαϊκής Αρχής για την Ασφάλεια των Τροφίμων, ανεξάρτητης και υψηλού επιστημονικού κύρους, αποτελεί ένα σημαντικό στάδιο προς μια απαίτηση αισθητή από όλους τους πολίτες, να έχουν δηλαδή εγγυήσεις για την ποιότητα και την ασφάλεια των ειδών διατροφής. Οι νευροεκφυλιστικές βλάβες εις βάρος του κεντρικού νευρικού συστήματος του ανθρώπου, που οφείλονται στην κατανάλωση κρέατος βοοειδών - όπως ειπώθηκε σήμερα το πρωί - που έχουν προσβληθεί από το σύνδρομο της τρελής αγελάδας, ο πρόσφατος συναγερμός με τις διοξίνες στο Βέλγιο, τα υψηλά επίπεδα παρασιτοκτόνων και ζιζανιοκτόνων στο περιβάλλον, η παρουσία άλλων μικροβιολογικών και χημικών ρύπων με ενδεχόμενες καρκινογόνες συνέπειες δημιουργούν στον κοινό άνθρωπο μια βαθιά αίσθηση ανησυχίας, ενίοτε δε και αγωνίας. Λοιπόν, η σύσταση μιας ευρωπαϊκής αρχής για την ασφάλεια των τροφίμων συμβάλλει ουκ ολίγον σε ένα υψηλό επίπεδο προστασίας της υγείας των πολιτών.
Επιτρέψτε μου, τέλος, να ευχαριστήσω όλες τις πολιτικές ομάδες - την ΕΛΚ, τους σοσιαλιστές, τους Πράσινους, τους φιλελεύθερους - που δέχθηκαν να υπογράψουν μία τροπολογία συμβιβασμού, που παρουσιάστηκε αρχικά από εμένα και τον αξιότιμο κ. Fiori και που δίνει μεγαλύτερη σημασία στην ίδια την ύπαρξη της ευρωπαϊκής αρχής. Η αρχή αυτή θα πρέπει να αποτελεί τον πραγματικό εγκέφαλο συντονισμού του δικτύου των εθνικών υπηρεσιών, οι οποίες, με τη σειρά τους, θα πρέπει να αναπτύξουν και να συντονίσουν ένα δίκτυο κέντρων αριστείας για την ασφάλεια των τροφίμων στο επίπεδο των μεμονωμένων περιφερειών. Σκοπός αυτού του δικτύου εργαστηρίων θα είναι να προβαίνουν σε συνεχή και καθημερινή παρακολούθηση της ποιότητας και της ασφάλειας των ειδών διατροφής - ακριβώς όπως είπε προ ολίγου η αξιότιμη κ. Roth-Behrendt - μια προσέγγιση την οποία συμμερίζομαι. Το δίκτυο θα πρέπει να βρίσκεται όσο το δυνατόν πιο κοντά στους πολίτες, οι οποίοι θα μπορέσουν κατ' αυτόν τον τρόπο να ανακτήσουν την εμπιστοσύνη τους στα εθνικά και τα ευρωπαϊκά όργανα.
(Χειροκροτήματα)

Sacconi
Κύριε Πρόεδρε, με την ψήφο του Κοινοβουλίου κλείνει αυτή η πρώτη φάση διαβούλευσης σχετικά με τα προβλήματα της ασφάλειας των τροφίμων. Ελπίζω μόνο με αυτήν την ψήφο να μην εξαντληθεί και η βούληση παρέμβασης με ταχύ και αποτελεσματικό τρόπο σε έναν τομέα που αγγίζει από τόσο κοντά την καθημερινή ζωή των πολιτών και αποτελεί ένα από τα κυριότερα πεδία δοκιμών της ικανότητάς μας να ανακτήσουμε την εμπιστοσύνη τους στους θεσμούς και στην πολιτική.
Η βούληση αυτή θα είναι ακόμη πιο απαραίτητη, δεδομένου ότι οι μεγάλες προσδοκίες που υποκίνησε η Λευκή Βίβλος δεν αντικατοπτρίζονται πλήρως, κατά τη γνώμη μου, στην έκθεση που παρουσίασε ο αξιότιμος κ. Bowis, παρά το σημαντικό έργο που επιτέλεσε. Πράγματι, η δημιουργία της ευρωπαϊκής αρχής για την ασφάλεια των τροφίμων, αν και αποτελούν ένα θεμελιώδες σημείο της στρατηγικής που προτείνει η Επιτροπή, δεν την εξαντλούν. Μια ευρωπαϊκή στρατηγική των τροφίμων δεν μπορεί να περιορισθεί μόνο στη δημιουργία μιας εποπτικής αρχής και στην εφαρμογή μερικών, αν και απαραίτητων, κανόνων υγιεινής. Υπάρχει μια αδιάσπαστη σχέση μεταξύ του υγιεινού φαγητού και του καλού φαγητού, μια σχέση για την οποία πρέπει να αυξήσουμε και άλλο την επίγνωση των καταναλωτών, ευνοώντας την ποιότητα και υποστηρίζοντας τα τυπικά τοπικά προϊόντα που αποτελούν τον μεγάλο πλούτο των ευρωπαϊκών λαών.
Με την ψήφο στην Επιτροπή Περιβάλλοντος καταφέραμε να αποκαταστήσουμε ορισμένη ισορροπία, εντάσσοντας στο πεδίο εφαρμογής τα προβλήματα που σχετίζονται με τη διατροφή και ορισμένες σημαντικές αναφορές στον ρόλο των μικρών και μεσαίων επιχειρήσεων στη διασφάλιση των διάφορων διατροφικών συνηθειών. Για αυτόν τον λόγο η ψήφος μου θα είναι ευνοϊκή.
(Χειροκροτήματα)

Sterckx
- (NL) Κύριε Πρόεδρε, κυρίες και κύριοι συνάδελφοι, είμαι της γνώμης ότι με την έκθεση του κ. Bowis διαθέτουμε πλέον μια σταθερή βάση για τη συνέχεια των εργασιών μας και πιστεύω, κύριε Επίτροπε, ότι δεν υπάρχει πλέον κανένας λόγος να μην μπορείτε, τρόπος του λέγειν, να υποβάλετε αύριο μια νομοθετική πρόταση, επειδή η μεγάλη πλειοψηφία του Κοινοβουλίου συμφωνεί με ποιο τρόπο πρέπει να συνεχίσουμε και το γεγονός ότι υπάρχει μια τέτοια πλειοψηφία το οφείλουμε, εκτός άλλων, σε εσάς, κύριε εισηγητή, που είσαστε άριστος διπλωμάτης.
Δεν θα ήθελα να υπεισέλθω στην ουσία του θέματος δεδομένου ότι όλοι συμφωνούμε. Θα ήθελα όμως να προβάλω ορισμένα μικρότερα σημεία. Κατέθεσα μια τροπολογία η οποία κατά τη γνώμη μου δεν είναι ασήμαντη, παρόλο που ο συνάδελφος Whitehead υπαινίχθηκε ότι ήταν περιττή. Πρέπει να είναι μια ανεξάρτητη αρχή και γι' αυτό νομίζω ότι δεν πρέπει να επιτρέπονται οι στενές σχέσεις, στα αγγλικά close ties, όπως αναφέρεται στην παράγραφο 12, με κανέναν, ούτε με ενώσεις καταναλωτών αλλά ούτε και με κανέναν άλλον. Συνεπώς, πιστεύω ότι η τροπολογία 11 που καταθέσατε εσείς και η τροπολογία 17 που κατέθεσα εγώ μπορούν κάλλιστα να συνδυαστούν.
Κατά δεύτερον, εκτός από την Αρχή, υπάρχουν και ορισμένα άλλα σημαντικά πράγματα που πρέπει να γίνουν. Εγώ θα αναφερθώ σε δύο: χρειαζόμαστε επειγόντως πρότυπα PCB σε ευρωπαϊκή κλίμακα, χρειαζόμαστε επειγόντως ένα θετικό κατάλογο των συστατικών ζωοτροφών. Κύριε Επίτροπε, πιάστε δουλειά, θα έλεγα. Συνάδελφοι, ο δικός μας ο ρόλος στο Ευρωπαϊκό Κοινοβούλιο είναι επίσης πάρα πολύ σημαντικός, γιατί θα πρέπει να μεριμνήσουμε με την ετήσια έκθεση και με την υποβολή ερωτήσεων στον διευθυντή της Αρχής για την καλή λειτουργία του, γιατί εάν η Αρχή δεν λειτουργεί καλά, εάν δεν κάνει καλά τη δουλειά της, θα πληρώσουμε εμείς το λογαριασμό. Πιστεύω ότι αυτό είναι ένα σημείο που δεν πρέπει να παραγνωρίσουμε με την πάροδο των χρόνων.

Gonzαlez Αlvarez
Κύριε Πρόεδρε, θέλω να ευχαριστήσω τον εισηγητή που συγκέντρωσε σε τροπολογίες συμβιβασμού - όπως είπαν και άλλοι συνάδελφοι - τις τροπολογίες όλων των ομάδων. Πιστεύω ότι επιδιώκει έναν προφανή στόχο, που είναι - όπως δηλώνει στο έγγραφο του - η διασφάλιση των απαραίτητων υψηλών επίπεδων ασφάλειας των τροφίμων, και ένα δεύτερο στόχο που απορρέει από τον πρώτο και που είναι η ανάκτηση της εμπιστοσύνης των καταναλωτών, η οποία μειώθηκε αρκετά εξαιτίας των σκανδάλων. Θα ήθελα να σας υπενθυμίσω ένα τέτοιο σκάνδαλο που συνέβη στην Ισπανία, αυτό του κραμβελαίου - το οποίο εξακολουθεί να έχει συνέπειες ακόμη και σήμερα, πάνω από είκοσι χρόνια αργότερα - αλλά επίσης τα σκάνδαλα της ΣEB, της διοξίνης και εκείνο το πρόσφατο ανησυχητικό σκάνδαλο της διοχέτευσης στην αγορά των Ηνωμένων Πολιτειών μεταλλαγμένου καλαμποκιού ακατάλληλου, όπως φαίνεται, για χρήση σε καταναλωτικά προϊόντα διατροφής.
Πιστεύω ότι είναι πολύ σημαντική η πρόταση που μας κάνει ο εισηγητής να δράσουμε προς τρείς κατευθύνσεις: πρώτον, τη δημιουργία της Υπηρεσίας ή Αρχής Ασφάλειας των Τροφίμων, που στηρίζεται στις αρχές της ακεραιότητας, της διαφάνειας και της ανεξαρτησίας - μεταξύ των άλλων αρχών, η ανεξαρτησία είναι θεμελιώδους σημασίας - δεύτερον, μια σαφή και προσιτή νομοθεσία κατά προτεραιότητα και, τρίτον, τη συνεργασία με τις υπηρεσίες των υπόλοιπων κρατών μελών, μη κυβερνητικές οργανώσεις και οργανώσεις καταναλωτών και διεθνείς οργανισμούς. Γι' αυτό και εμείς - όπως είπε ο συνάδελφός μου Μιχάλης Παπαγιαννάκης - θα εγκρίνουμε και θα υποστηρίξουμε την έκθεση.

Hyland
Κύριε Πρόεδρε, θα ήθελα και εγώ με τη σειρά μου να συγχαρώ τον εισηγητή, κ. Bowis, για την ιδιαίτερα εποικοδομητική και ορθολογική προσέγγιση του στο συγκεκριμένου πρόβλημα. Επιτρέψτε μου επίσης να πω, για να ελαφρύνω λίγο τη συζήτηση, ότι, ακούγοντας τις βιβλικές παραπομπές του κ. Blokland, αισθάνθηκα ότι είχε εξυψώσει τη συζήτηση αυτή σε άλλα επίπεδα, καθώς υπήρξαν στιγμές που πιστέψαμε ότι μόνον η θεία παρέμβαση θα μπορούσε να οδηγήσει σε επίλυση του προβλήματος.
Πέρα από τα αστεία, όμως, πιστεύω πως είναι προς τιμήν του Κοινοβουλίου και του Επιτρόπου κ. Byrne το γεγονός ότι η ασφάλεια των τροφίμων κυριαρχεί σήμερα στην ευρωπαϊκή ημερήσια διάταξη. Οι πολίτες μας αναμένουν από εμάς επαγρύπνηση και θετική ανταπόκριση. Κατά τη γνώμη μου, είναι το μόνο που μπορεί να αποκαταστήσει την εμπιστοσύνη του καταναλωτικού κοινού στο σημαντικό αυτό τομέα πολιτικής τόσο για τους παραγωγούς όσο και για τους καταναλωτές. Έχουμε όλοι πάρει το μάθημά μας από την κρίση της δεκαετίας του 1990 στον τομέα των τροφίμων. Είμαι σίγουρος ότι θεσπίζοντας μία συστηματική δέσμη ενιαίων κανόνων, θέτουμε τα θεμέλια για τη συμπλήρωση των κενών που υπάρχουν στην υφιστάμενη νομοθεσία. Είναι βέβαιο ότι αυτό θα ενισχύσει την ασφάλεια των τροφίμων σε όλη την τροφική αλυσίδα. Η μεταρρύθμιση της ευρωπαϊκής νομοθεσίας για τα τρόφιμα θα πρέπει να πραγματοποιηθεί σε επίπεδο Ευρωπαϊκής Ένωσης.
Στόχος είναι να αποφύγουμε το ενδεχόμενο επανεθνικοποίησης της αγοράς τροφίμων εντός της Ευρωπαϊκής Ένωσης. Ένα από τα κεντρικά σημεία μεταρρύθμισης της κοινής γεωργικής πολιτικής είναι η αποφυγή επανεθνικοποίησης της ΚΓΠ σε οποιαδήποτε μορφή της. Γι' αυτό και είναι σημαντική η εφαρμογή της νομοθεσίας που αφορά την ασφάλεια των τροφίμων σε ευρωπαϊκό επίπεδο. Γι' αυτόν επίσης το λόγο, θεωρώ ιδιαίτερα θετικό ένα από τα βασικά σημεία του Λευκού Βιβλίου για την ασφάλεια των τροφίμων, που αναφέρεται στην ίδρυση μιας νέας ευρωπαϊκής αρχής τροφίμων. Η αρχή αυτή θα έχει την ευθύνη για την προσκόμιση επιστημονικών στοιχείων και για την κοινοποίηση και διαχείριση όλων των κινδύνων που σχετίζονται με την ασφάλεια των τροφίμων.
Ένα άλλο ζήτημα που θα χρειαστεί να αντιμετωπίσουμε τους ερχόμενους μήνες είναι εκείνο της χρήσης ΓΤΟ στην παραγωγή των τροφίμων και πιστεύω ότι θα πρέπει να είμαστε ανοικτοί στις δυνατότητες της βιοτεχνολογίας. Όσον αφορά το θέμα αυτό, πιστεύω ότι θα ήταν σημαντικό λάθος να υποθέσουμε ότι οι εφαρμογές της βιοτεχνολογίας συνεπάγονται επικίνδυνα ή κακής ποιότητας τρόφιμα. Για παράδειγμα, η παρουσία ΓΤΟ στα τρόφιμα παρέχει τη δυνατότητα μείωσης των καταλοίπων των παρασιτοκτόνων και βελτίωσης της θρεπτικής αξίας των τροφίμων, και θα ήταν αμέλεια εκ μέρους μας να αγνοήσουμε αυτά τα πλεονεκτήματα. Ωστόσο, υποστηρίζω πλήρως την καθιέρωση σαφούς, μη τεχνικής και τυποποιημένης σήμανσης στα προϊόντα διατροφής που περιέχουν ΓΤΟ. Επιπλέον, κανένα προϊόν διατροφής που είναι γενετικά τροποποιημένο ή περιέχει γενετικά τροποποιημένα συστατικά δεν θα πρέπει να περνά στην τροφική αλυσίδα εάν δεν έχει ελεγχθεί πλήρως και δεν φέρει σαφή επισήμανση σύμφωνα με τις ανωτέρω προδιαγραφές.

Thyssen
Κύριε Πρόεδρε, το γεγονός ότι η Λευκή Βίβλος για την ασφάλεια των τροφίμων δεν έχει νομοθετική σημασία δεν υπονομεύει σε καμία περίπτωση τη διπλή αξία την οποία έχει αναμφισβήτητα. Καταρχάς, περιλαμβάνει μια δέσμευση για τη γενική αλλά και ουσιαστική ανανέωση της νομοθεσίας, για την ίδρυση ανεξάρτητης υπηρεσίας για την ασφάλεια των τροφίμων και για την καλύτερη διοργάνωση των ελέγχων.
Επιπλέον, έχει και συμβολική σημασία. Μπορεί και πρέπει να αποτελέσει το έναυσμα για μια νέα αρχή. Στο εξής, θα ασκείται μία συντονισμένη και ολοκληρωμένη πολιτική η οποία θα καλύπτει το σύνολο της τροφικής αλυσίδας.
Καλά κάνει ο εισηγητής κ. Bowis, ο οποίος έκανε μια έξοχη δουλειά, που επιλέγει μια θετική προσέγγιση της Λευκής Βίβλου. Στην έκθεσή του δεν περιλαμβάνονται τόσο προτάσεις τροποποίησης αλλά τονίζονται συγκεκριμένα σημεία. Έτσι, ορθώς τονίζεται ότι η Αρχή Τροφίμων πρέπει να συγκεντρωθεί καταρχάς στο θέμα της ασφάλειας των τροφίμων. Ωστόσο, ελπίζω ότι θα υπάρξουν τα περιθώρια για τη συγκέντρωση επιστημονικών γνώσεων για τη σχέση που έχουν τα διατροφικά πρότυπα με την υγεία. Όντως, η πολιτική δεν πρέπει να είναι αποκλειστικά προσανατολισμένη στην πρόληψη βλαβών της υγείας, αλλά πρέπει να προάγει και την υγεία.
Ένα δεύτερο σημείο το οποίο ορθώς τονίζεται έχει σχέση με τη σημασία που πρέπει να δοθεί στις περιφερειακές και στις πολιτιστικές διαφορές που υπάρχουν όσον αφορά την προσφορά τροφίμων καθώς και στο ρόλο των μικρομεσαίων επιχειρήσεων και των επιτηδευμάτων. Αυτό θα πρέπει να θεωρηθεί ως έκκληση να μην παραγνωριστεί η σημασία των μικρομεσαίων επιχειρήσεων και των επιτηδευμάτων στα πλαίσια του εκτεταμένου πακέτου νομοθετικών μέτρων που πρόκειται να θεσπιστούν.
Υπάρχει και ένα τρίτο σημείο που πρέπει να τονισθεί, το οποίο δεν τονίζεται στην έκθεση και που επιχειρούμε να προβάλουμε με την τροπολογία 12. Τόσο στη Λευκή Βίβλο όσο και στην έκθεση Bowis, γίνεται αναφορά στην επικοινωνία, αφενός, και σε διαδικασίες που εφαρμόζονται στην περίπτωση έκτακτων καταστάσεων, αφετέρου. Όμως, δεν δίδεται προσοχή στην απολύτως απαραίτητη εσωτερική και εξωτερική επικοινωνία στην περίπτωση κρίσεων. Όντως, και εμείς στο Βέλγιο το γνωρίζουμε, η επικοινωνία αυτή μπορεί να έχει καθοριστική σημασία για τον έλεγχο της έκτασης κρίσεων και για τη διατήρηση της εμπιστοσύνης των καταναλωτών στους θεσμούς.
Ολοκληρώνοντας θα ήθελα να πω ακόμη το εξής: ας ελπίσουμε ότι τα κράτη μέλη θα συμφωνήσουν με την κοινή άποψη του Κοινοβουλίου και της Επιτροπής και πάνω απ' όλα ότι θα αναλάβουν τις ευθύνες τους όχι μόνο ως μέλη του Συμβουλίου, αλλά και ως αρχή η οποία πρέπει να μεριμνήσει για την άσκηση αποτελεσματικών ελέγχων αφ' ης στιγμής τα ευρωπαϊκά μέτρα θα έχουν εφαρμοστεί στα πλαίσια της εθνικής νομοθεσίας.

Van Brempt
Κυρίες και κύριοι συνάδελφοι, κύριε Πρόεδρε, με τη Λευκή Βίβλο για την ασφάλεια των τροφίμων δημιουργήθηκε μία σημαντική βάση για την καλύτερη διατροφή των ανθρώπων στο μέλλον και, όπως ελπίζω, για μια περισσότερο φιλική προς το περιβάλλον και τον άνθρωπο παραγωγή τροφίμων. Ο εισηγητής αλλά και πάρα πολλά μέλη του Ευρωπαϊκού Κοινοβουλίου στην κοινοβουλευτική επιτροπή, συμπεριλαμβανομένου και εμού, επικέντρωσαν το ενδιαφέρον τους στην Αρχή Ασφάλειας των Τροφίμων, πράγμα το οποίο είναι κάπως λυπηρό. Το λέω αυτό επειδή η ποιότητα και η ασφάλεια των τροφίμων προάγονται με τη σαφή νομοθεσία. Αντιλαμβάνομαι όμως ότι πολλές κρίσεις που παρουσιάστηκαν στην Ευρώπη, και στην περίπτωση αυτή παραπέμπω και στη χώρα μου, απέδειξαν ότι αυτό που χρειαζόμαστε κυρίως είναι ένα σταθερό σημείο αναφοράς. Η πολιτική χρειάζεται ένα σταθερό σημείο αναφοράς για να μπορεί να κάνει σαφείς επιλογές και ο καταναλωτής χρειάζεται εμπιστοσύνη. Γι' αυτό και χρειαζόμαστε την Αρχή Ασφάλειας των Τροφίμων και γι' αυτό δίνουμε και τη σημασία που δίνουμε στην ύπαρξή του.
Είναι πάρα πολύ σημαντικό να μπορεί η Αρχή Ασφάλειας των Τροφίμων να δρα ανεξάρτητα. Αυτό αναφέρεται ρητώς στην έκθεση, πράγμα το οποίο με χαροποιεί όλως ιδιαιτέρως. Είναι επίσης σημαντικό να μπορεί να ορίζει ο ίδιος τις προτεραιότητές του, να δρα με προληπτικό τρόπο και να υποβάλλει συστάσεις στους αρμόδιους για τη διαχείριση κινδύνων. Λυπούμαι κάπως που γίνεται μόνο αναφορά στην ασφάλεια των τροφίμων. Αντιλαμβάνομαι ότι πρέπει να είναι το σημείο εκκίνησης, πρέπει όμως να δημιουργηθούν γέφυρες με άλλους τομείς όπως το περιβάλλον, η υγεία και άλλα παρόμοια. Ελπίζω ότι η μελλοντική Αρχή Ασφάλειας των Τροφίμων θα μπορέσει να αναπτύξει αυτή τη δυναμική.
Τελειώνοντας θα ήθελα να πω το εξής: πιστεύω ότι τη στιγμή αυτή, στη συζήτηση που διεξάγουμε δεν χρειάζεται να επικεντρωθούμε στο θέμα της έδρας. Είμαι βέβαιος ότι ο πληθυσμός αδιαφορεί παντελώς για το σημείο αυτό.

Pesδlδ
Κύριε Πρόεδρε, εξ ονόματος της Ομάδας των Φιλελευθέρων, ευχαριστώ θερμά την Επιτροπή για τη Λευκή Βίβλο, το οποίο έχει φιλόδοξους στόχους. Στα θέματα αυτά πρέπει να προχωρούμε με ευελιξία και ταχύτητα. Αυτό είναι το συμφέρον του καταναλωτή, αλλά ταυτόχρονα και το συμφέρον της αλυσίδας παραγωγής τροφίμων στην Ευρώπη. Η Επιτροπή Περιβάλλοντος, Δημόσιας Υγείας και Πολιτικής των Καταναλωτών κατέληξε σε μια λογική γραμμή, καθότι θέλουμε να καταστήσουμε την Ευρωπαϊκή Αρχή Ασφάλειας Τροφίμων σε επιστημονικής αρτιότητας αρμόδιο θεσμικό όργανο, το οποίο θα έχει την ευθύνη της αξιολόγησης του κινδύνου και της ενημέρωσης σχετικά με αυτόν. Είναι σημαντικό το ότι η ίδια η διαχείριση του κινδύνου εξακολουθεί να αποτελεί ευθύνη των κρατών μελών και της Επιτροπής και, κατ' αυτόν τον τρόπο, είναι επίσης αντικείμενο πολιτικού ελέγχου.
Προκειμένου να αποκαταστήσουμε και να διατηρήσουμε την εμπιστοσύνη των καταναλωτών στην ασφάλεια των τροφίμων, πρέπει η λειτουργία της Ευρωπαϊκής Αρχής Ασφάλειας των Τροφίμων να ξεκινήσει με επαρκείς δημόσιους πόρους. Η ανεξαρτησία και η αυτονομία της μονάδας εξυπηρετούν κατά βέλτιστο τρόπο τη θέση των ευρωπαίων καταναλωτών. Γι αυτό το καλύτερο θα ήταν η υπηρεσία αυτή να μην λειτουργεί ως υπαγόμενη στην Επιτροπή, αλλά ανεξάρτητα, φυσιολογικά, ξέχωρα από την Επιτροπή. Η ΕΑΑΤ πρέπει να εγκατασταθεί σε κομβικό σημείο με καλές συγκοινωνίες και αναπτυγμένο τομέα πληροφορικής, ο τόπος εγκατάστασης θα πρέπει να έχει καλή φήμη στον τομέα της ασφάλειας τροφίμων. Επίσης η υποστήριξη της περιβάλλουσας επιστημονικής κοινότητας είναι σημαντική κατά την επιλογή του τόπου εγκατάστασης. Γι αυτό υποστηρίζω τις τροπολογίες 14 και 19, στις οποίες η μελλοντική απόφαση για τον τόπο εγκατάστασης επιθυμούμε να ληφθεί βάσει αρχών.

Vachetta
Η Λευκή Βίβλος, της οποίας τα βασικά σημεία υποστηρίζει η έκθεση του κ. Bowis, δεν καθορίζει μια επιτακτική πολιτική, και είναι κρίμα. Ωστόσο, η ίδρυση μιας Ευρωπαϊκής Αρχής Ασφάλειας των Τροφίμων είναι πολύ θετική. Όμως, όπως ανέφεραν ορισμένοι συνάδελφοι, πρέπει να υπάρξει εγγύηση της ανεξαρτησίας της. Και τούτο εξαρτάται από τη διάθεση χρηματοδοτικών μέσων και ανθρωπίνων πόρων στην Αρχή.
Κατά την άποψή μας, η επιβολή ενός δασμού επί των κερδών της γεωργικής βιομηχανίας, θα επέτρεπε την παροχή των εν λόγω μέσων. Για να τηρείται η αρχή της διαφάνειας, θα έπρεπε επίσης να επιτρέπεται η προσφυγή των συνδικάτων και των διαφόρων ενώσεων στην Αρχή, τόσο επί καταναλωτικών όσο και επί οικολογικών θεμάτων. Μια ορθή επιστημονική αξιολόγηση των κινδύνων, σε συνδυασμό με μια αποτελεσματική επικοινωνιακή στρατηγική στραμμένη προς την κοινή γνώμη, δεν αρκούν για την αντιμετώπιση των κρίσεων στον τομέα της διατροφής. Κατά κάποιο τρόπο, πρόκειται για ένα εσφαλμένο τεχνοκρατικό όραμα το οποίο οδηγεί σε αδιέξοδο, ως προς τις πολιτιστικές, κοινωνικές και οικονομικές πτυχές της διατροφής.
Η επίλυση ορισμένων κρίσεων χρειάζεται μεγαλύτερη πολιτική βούληση. Για παράδειγμα, η σημερινή κρίση των τρελών αγελάδων. Θα έπρεπε να έχουμε τη δυνατότητα να απαγορεύσουμε την ενσωμάτωση των ζωικών αλεύρων στη διατροφή των βοοειδών και να ανακαλούμε τις άδειες των παρασκευαστών ζωοτροφών που δεν τηρούν την εν λόγω ρύθμιση.

Korhola
ύριε Πρόεδρε, συγχαίρω τον κ. John Bowis για την καλή του δουλειά. Στη διάρκεια αυτής της διαδικασίας σκέφτηκα πολλές φορές ότι σταθήκαμε τυχεροί ως προς την επιλογή του συντάκτη της έκθεσης. Επέδειξε εξαιρετική αντοχή στις πιέσεις που προέκυψαν στο ευαίσθητο αυτό θέμα. Ευχαριστώ επίσης τον Επίτροπο κ. Byrne για τη συνεργασία του μαζί μας. Η Επιτροπή Περιβάλλοντος, Δημόσιας Υγείας και Πολιτικής των Καταναλωτών ακολούθησε τη σύσταση του κ. Bowis και αποφάσισε να μη λάβει θέση ως προς τον τόπο εγκατάστασης της Ευρωπαϊκής Αρχής Ασφάλειας των Τροφίμων. Κατά τη γνώμη μου αυτή ήταν μια σωστή προσέγγιση. Απεναντίας, είναι σημαντικό να προσδιορίσουμε τι περιμένουμε από την Ευρωπαϊκή Αρχή Ασφάλειας των Τροφίμων και τι είδους κριτήρια θέτουμε για τον τόπο εγκατάστασης. Πρέπει να ευελπιστούμε, προς όφελος των πολιτών ολόκληρης της Ένωσης, ότι αυτά τα κριτήρια θα εφαρμοσθούν. Αυτά είναι τα εξής: καλή φήμη στον τομέα της ασφάλειας τροφίμων, ανεξαρτησία, καλή επιστημονική υποδομή με τις βέλτιστες διαθέσιμες τεχνικές και καλές συγκοινωνιακές και τηλεπικοινωνιακές διασυνδέσεις. Η τροπολογία 19, την οποία υπέβαλα μαζί με τους βουλευτές κ. Nisticς και κ. Fiori καθώς και πολλούς άλλους, εξ ονόματος της Ομάδας ΕΛΚ-ΕΕ, επισημαίνει σαφώς τα κριτήρια αυτά χωρίς να λαμβάνει θέση ως προς οποιαδήποτε τοποθεσία. Τα κριτήρια αυτά αποτελούν όλα στοιχειώδη μέσα για την υλοποίηση του κοινού μας στόχου, να αποκατασταθεί η εμπιστοσύνη των καταναλωτών στην ασφάλεια των ευρωπαϊκών τροφίμων όσο το δυνατό συντομότερα.
Στις συζητήσεις τέθηκε η απαίτηση ότι η ΕΑΑΤ θα έπρεπε να εγκατασταθεί σε πόλη όπου υπάρχουν θεσμικά όργανα, διότι διαφορετικά δεν θα μπορούσε να ελέγχεται. Τέτοιου είδους επιχειρηματολογία προκαλεί σύγχυση και ανησυχία και κυριολεκτικά γκρεμίζει το θεμέλιο της βασικής ιδέας της ολοκλήρωσης. Δεν μπορούμε να είμαστε σοβαροί όταν λέμε ότι μόνο μια εγκατεστημένη στο κέντρο της Κοινότητας αρχή μπορεί να εκτελεί αξιόπιστα το καθήκον που της έχει ανατεθεί. Ενδεχομένως υπάρχουν και άλλοι λόγοι για τη χαμηλή τιμή του ευρώ εκτός της έδρας της ΕΚΤ στη Φρανκφούρτη. Εγώ προσωπικά δεν σκέφτομαι έτσι, αλλά έχω εμπιστοσύνη στη δύναμη και στις θεμελιώδεις αρχές της ιδέας της ευρωπαϊκής ολοκλήρωσης σε όλη την επικράτεια της ΕΕ.

Μαλλιώρη
Κύριε Πρόεδρε, θα ήθελα και εγώ να συγχαρώ τον συνάδελφο κύριο Bowis για την ουσιαστική προσπάθεια που κατέβαλε έτσι ώστε να συμπεριληφθούν όλες οι απόψεις στην έκθεσή του και κυρίως για το ότι αποδέχθηκε να αναφερθούμε και στη γενικότερη έννοια της διατροφής.
Η Λευκή Βίβλος για την ασφάλεια των τροφίμων είναι μια πρόταση που φιλοδοξεί να αποκαταστήσει την εμπιστοσύνη των καταναλωτών σε όλη τη διατροφική αλυσίδα. Είναι δίκαιο οι καταναλωτές να απαιτούν τρόφιμα από τα οποία δεν διατρέχουν κανένα απολύτως κίνδυνο και των οποίων, παράλληλα, η ποιότητα εξασφαλίζει συγκεκριμένα κριτήρια και προδιαγραφές. Η σχετική νομοθεσία, συνεπώς, πρέπει να καλύπτει όλο το πεδίο και να εκτείνεται οριζόντια, όπως αρμόζει στα θέματα της διατροφής. Θα ήθελα ιδιαίτερα να επισημάνω μερικά σημεία. Το σύστημα ταχείας προειδοποίησης έχει αποδειχθεί μέχρι στιγμής ότι λειτουργεί πλημμελώς και στον τομέα αυτό τα κράτη μέλη έχουν μεγάλο μέρος της ευθύνης. Πιστεύω ότι επιβάλλεται να ορισθούν συγκεκριμένα χρονικά περιθώρια μέσα στα οποία θα πρέπει να ειδοποιείται η Ευρωπαϊκή Επιτροπή για κάθε περίπτωση δικαιολογημένης ανησυχίας. Οι έλεγχοι στα κράτη μέλη πρέπει να γίνουν αυστηρότεροι και αποτελεσματικότεροι.
Όσον αφορά την Ευρωπαϊκή Αρχή Ασφάλειας των Τροφίμων, πρέπει να τονισθεί η ανεξαρτησία της, έτσι ώστε να έχει τη δυνατότητα να πραγματοποιεί την αξιολόγηση του επερχόμενου κινδύνου, αλλά επίσης να έχει τη δυνατότητα να προτείνει και μέτρα για την διαχείρισή του, προκειμένου να διαμορφωθούν οι τελικές πολιτικές αποφάσεις. Επίσης, η Αρχή θα πρέπει να εξασφαλίζει τη διαφάνεια, δίδοντας τη δυνατότητα πρόσβασης στην πληροφορία σε όλα τα ενδιαφερόμενα μέρη. Πιστεύω ότι η διαφάνεια και η ανεξαρτησία είναι απαραίτητες προϋποθέσεις για ασφαλή και σωστή διατροφή, που είναι κοινός στόχος όλων μας.

Maaten
Κύριε Πρόεδρε, τα πρόσφατα γεγονότα με το κρέας άρρωστων αγελάδων το οποίο πέρασε στη διατροφική αλυσίδα στις Κάτω Χώρες και στη Γαλλία καθώς και η συζήτηση που διεξάγεται και πάλι στο Ηνωμένο Βασίλειο, τονίζουν για άλλη μία φορά ότι πρέπει να ενταθούν περισσότερο η επίβλεψη και ο έλεγχος της παραγωγής τροφίμων. Η αποκατάσταση της εμπιστοσύνης του κοινού στην ασφάλεια των τροφίμων έχει πάρα πολύ μεγάλη σημασία η οποία υπερβαίνει τα όρια της ασφάλειας των τροφίμων. Όντως, πρόκειται για την εμπιστοσύνη των πολιτών στις δημόσιες αρχές.
Για το λόγο αυτό, η νέα Ευρωπαϊκή Αρχή Ασφάλειας των Τροφίμων πρέπει να είναι ένα ισχυρό και ανεξάρτητο ίδρυμα το οποίο δεν ενημερώνει απλώς το κοινό αλλά διαθέτει και συγκεκριμένες αρμοδιότητες για να μπορεί να προτείνει εγκαίρως τη θέσπιση αποτελεσματικών μέτρων στην περίπτωση κρίσεων και για να διερευνά τα προβλήματα. Για το λόγο αυτό, αποβλέπουμε σε μια όσο το δυνατόν πιο ευέλικτη οργάνωση και όχι σε ένα υπερβολικά γραφειοκρατικό σώμα. Παράλληλα, η αποτελεσματικότητα της Αρχής θα εξαρτηθεί κατά ένα μέρος από τη διαφάνεια των διαδικασιών λήψης αποφάσεων και την ταχεία δημοσίευση στο διαδίκτυο των μελετών και των συμβουλών, όπως συμβαίνει με το Γραφείο Τροφίμων και Κτηνιατρικών Θεμάτων στο Δουβλίνο, το οποίο λειτουργεί άριστα. Αυτό το δικαιούται το κοινό. Πρέπει να στηριχθούμε στο έργο όλων των υφιστάμενων οργανώσεων, όπως ο Ευρωπαϊκός Οργανισμός Αξιολόγησης των Φαρμακευτικών Προϊόντων (ΕΜΕΑ) και ο Οργανισμός Τροφίμων και Γεωργίας (FAO), έτσι ώστε να αποφευχθούν τυχόν αλληλεπικαλύψεις.
Τέλος, κύριε Πρόεδρε, η πολιτική πρέπει να αναλάβει τις ευθύνες της. Σε τελευταία ανάλυση, οι αποφάσεις πρέπει να λαμβάνονται από την Ευρωπαϊκή Επιτροπή και το Κοινοβούλιο πρέπει να συμμετέχει στο έργο της Αρχής, εκτός άλλων, μέσω της συζήτησης για την ετήσια έκθεση.
Τέλος, ο Πρόεδρος Πρόντι δημιούργησε μεγάλες προσδοκίες στην αρχή της προεδρίας του και ο Επίτροπος Byrne και ο εισηγητής Bowis έπρεπε να μορφοποιήσουν τις προσδοκίες αυτές στη Λευκή Βίβλο. Νομίζω ότι αυτό το κατάφεραν πάρα πολύ καλά και αυτό που θα θέλαμε εμείς να συμβεί πλέον στον τομέα αυτό είναι να θεσπιστεί το ταχύτερο δυνατό νομοθεσία.

Doyle
Κύριε Πρόεδρε, παρά το γεγονός ότι η ευρωπαϊκή τροφική αλυσίδα είναι μία από τις ασφαλέστερες στον κόσμο, οι κακές πρακτικές, καθώς και τα πρόσφατα σκάνδαλα, έχουν δημιουργήσει ένα θέμα στο οποίο ο Επίτροπός μας, κ. Byrne, ανταποκρίθηκε με αξιοθαύμαστο τρόπο. Τα συγχαρητήριά μου σε εκείνον και φυσικά στον εισηγητή, κ. Bowis, για την πολύ ορθολογική προσέγγιση του προβλήματος που εξετάζουμε σήμερα.
Η ΕΕ οφείλει να παρέχει στους πολίτες της το υψηλότερο δυνατό επίπεδο προστασίας στον τομέα των τροφίμων. Η ασφάλεια των τροφίμων και η δημόσια υγεία ανήκουν στους κύριους τομείς πολιτικής προτεραιότητας. Πρέπει να μπορούμε να εμπιστευτούμε εκείνους που έχουν ως αποστολή να μας συμβουλεύουν - γεωργούς, παραγωγούς, επεξεργαστές τροφίμων, λιανοπωλητές, κυβερνήσεις, συμβουλευτικές ομάδες καταναλωτών, επιστήμονες και ούτω καθεξής. Είναι σημαντικό να έχουμε έναν επιστημονικό φορέα που θα λειτουργεί ως σημείο αναφοράς, είτε είμαστε καταναλωτές είτε φορείς λήψης αποφάσεων είτε ακόμα παράγοντες στην τροφική αλυσίδα, και να γνωρίζουμε ποια είναι η αποδεκτή ισορροπία μεταξύ της πρόληψης του κινδύνου και της ενημερωμένης επιλογής των καταναλωτών - όλα είναι θέμα ισορροπίας.
Η ασφάλεια και η προστασία δεν σημαίνουν ότι πρέπει να θυσιάσουμε την ελευθερία επιλογής ή ακόμα και την πολιτιστική ποικιλομορφία, άλλωστε, μία από τις πιο ενδιαφέρουσες τροπολογίες της Επιτροπής Περιβάλλοντος, η οποία συμπληρώνει και ισχυροποιεί τα συμπεράσματα της έκθεσης, αναφέρεται στην προστασία της ευρωπαϊκής πολιτιστικής κληρονομιάς όσον αφορά τα τοπικά παραδοσιακά τρόφιμα.
Οι κίνδυνοι, λοιπόν, θα πρέπει να εντοπιστούν έγκαιρα, να αξιολογηθούν επιστημονικά και να εξαλειφθούν εν τη γενέσει. Η ανάληψη δράσης σε επίπεδο Ευρωπαϊκής Ένωσης είναι απαραίτητη εφόσον σε μία ενιαία αγορά ο κίνδυνος δεν σταματά στα εθνικά σύνορα των κρατών. Η ΕΑΑΤ θα πρέπει να έχει σημαντικό ρόλο όσον αφορά τη λειτουργία του υπάρχοντος Συστήματος Ταχείας Προειδοποίησης, το οποίο θα πρέπει να βελτιωθεί και να επεκταθεί έτσι ώστε να καλύψει όλες τις πτυχές της ασφάλειας των τροφίμων, συμπεριλαμβανομένων των ζωοτροφών. Είναι ενθαρρυντικό το γεγονός ότι υπάρχει ευρεία συμφωνία επί των βασικών αρχών: ότι θα πρέπει να ιδρυθεί μία νέα επιστημονική υπηρεσία που θα είναι υπεύθυνη για την αξιολόγηση των κινδύνων στον τομέα της ασφάλειας των τροφίμων, ότι η υπηρεσία αυτή θα πρέπει να είναι ανεξάρτητη, υπόλογη, διαφανής και να υπόκειται στις απαιτήσεις της αντικειμενικής έρευνας και του εμπορικού απορρήτου και ότι θα πρέπει να παρέχει στο κοινό προσιτή και κατανοητή πληροφόρηση. Το σημαντικότερο από όλα είναι ότι θα πρέπει να κερδίσει την εκτίμηση των ομόλογών της υπηρεσιών, την εμπιστοσύνη του κοινού και την προθυμία των κυβερνήσεων των κρατών μελών να αποδέχονται τα συμπεράσματά της.

Klaί
Κύριε Πρόεδρε, κύριε Επίτροπε, αξιότιμες κυρίες, αξιότιμοι κύριοι, η Λευκή Βίβλος για την ασφάλεια των τροφίμων αποτελεί την αντίδραση της Επιτροπής στην αυξημένη ευαισθητοποίηση των πολιτών στο θέμα αυτό. Αυτά τα λίγα πράγματα που εξακολουθούμε να απολαμβάνουμε στο φαγητό, πρέπει να παραμείνουν πρωτίστως υγιεινά, να είναι εύγεστα, ενώ ο τρόπος παραγωγής τους θα πρέπει να είναι συμβατός με την προστασία του περιβάλλοντος, όπως την αντιλαμβάνεται ο καταναλωτής. Πολλές είναι οι πτυχές που πρέπει να προσεχθούν, όταν αναφερόμαστε στην ασφάλεια των τροφίμων και επιδιώκουμε τη διασφάλισή της. Σήμερα υπάρχουν πολλές οργανώσεις και οργανισμοί, καθώς και ενώσεις και πρωτοβουλίες που ασχολούνται με την ασφάλεια των τροφίμων. Στην ευρωπαϊκή εσωτερική αγορά - ελεύθερο εμπόριο και διακίνηση αγαθών - ανακύπτει όλο και περισσότερο το ερώτημα του ποιος είναι αρμόδιος για τη νομοθεσία και τον έλεγχο σε αυτό το τόσο σημαντικό ζήτημα για τους ευρωπαίους πολίτες.
Η Επιτροπή πρότεινε ήδη την ίδρυση μιας Ευρωπαϊκής Αρχής Ασφάλειας των Τροφίμων. Ναι μεν καλωσορίζω την πρόταση αυτή, διερωτώμαι ωστόσο ταυτόχρονα ποια θα είναι η αρμοδιότητα, τα καθήκοντα και η επιρροή μιας τέτοιας Ευρωπαϊκής Αρχής. Αυτά ήταν εξάλλου τα ερωτήματα που μας απασχόλησαν και στις επιτροπές. Απονέμω, συνεπώς, τα εύσημα στο συνάδελφο Bowis για την καλή και μετριοπαθή έκθεσή του, στην οποία συμπεριέλαβε ποικίλες απόψεις. Η Αρχή θα πρέπει να φέρει την ευθύνη για την αξιολόγηση του κινδύνου. Θα πρέπει να αξιολογεί και να συνεργάζεται με τα όργανα των κρατών μελών. Το ζήτημα της διαφάνειας είναι ιδιαίτερα σημαντικό, αφού αποτελεί απαίτηση των πολιτών. Οι πολίτες θέλουν να είναι ενημερωμένοι. Για το λόγο αυτό, η Αρχή πρέπει να φροντίσει για την παροχή προσιτών και κατανοητών πληροφοριών στο κοινό. Η Αρχή θα πρέπει να συνεργαστεί στενά με τους υφιστάμενους θεσμούς. Αυτό σημαίνει επίσης, ότι πρέπει να υπάρχει αμοιβαία πρόσβαση στις πληροφορίες, τα στατιστικά στοιχεία και τα δεδομένα. Οι εμπειρίες και τα συμπεράσματα των άλλων μπορούν κάλλιστα να προσαρμοστούν και εδώ, παρέχοντας με τον τρόπο αυτό τη δυνατότητα μιας πανευρωπαϊκής αξιολόγησης των συγκεκριμένων συμπερασμάτων. Νομίζω ότι δεν είναι ανάγκη ο καθένας να ανακαλύπτει τον τροχό εκ νέου. Αντίθετα, στο συγκεκριμένο θέμα μπορούμε να μάθουμε όλοι από τις εμπειρίες μας. Προσωπικά, υπό αυτό το πρίσμα βλέπω το μέλλον της Αρχής Ασφάλειας των Τροφίμων.

Keppelhoff-Wiechert
Κύριε Πρόεδρε, κύριε Επίτροπε, θα ήθελα και εγώ με τη σειρά μου να συγχαρώ τον εισηγητή κ. Bowis. Ειπώθηκαν αρκετές ρήσεις σχετικές με τα τρόφιμα. Ένας άλλος κανόνας λεει: Από όσο το δυνατόν περισσότερους όσο το δυνατόν λιγότερα. Η δυνατότητα επιλογής από τα υπερπλήρη ράφια έχει προ πολλού καταστήσει τη ρήση αυτή πραγματικότητα. Οι διατροφικές συνήθειες πολλών πολιτών, η ενασχόλησή τους με τα τρόφιμα, οι ελλιπείς γνώσεις για την παρασκευή ισορροπημένης διατροφής, όλα αυτά τα δεδομένα δεν είναι σε θέση να τα αλλάξει η νέα Αρχή ή Υπηρεσία. Η ευθύνη των καταναλωτών εξακολουθεί να υπάρχει, ακόμα και εάν τα προϊόντα είναι ασφαλή.
Επίτροπε Byrne, έχω την εντύπωση ότι οι παραγωγοί όλο και λιγοστεύουν, ενώ οι ελεγκτές όλο και αυξάνουν. Ανησυχώ ότι η Ευρώπη διατρέχει εκ νέου τον κίνδυνο να αποκτήσει έναν διογκωμένο μηχανισμό υπαλλήλων, ανίκανο να δρα. Με ποιον τρόπο θα διαχωριστούν άραγε οι αρμοδιότητες της Αρχής από εκείνες των εθνικών ελεγκτικών αρχών; Φοβούμαι ότι θα αποκτήσουμε ένα επιπλέον βάρος. Η αντίδραση των καταναλωτών δεν πρόκειται να πραγματοποιηθεί μέσω αυτής της Αρχής. Ποιος άραγε θα καταγγελθεί στο μέλλον στα επόμενα σκάνδαλα τροφίμων και από ποιον;
Σε ό,τι αφορά τη διεύρυνση της Ευρωπαϊκής Ένωσης η συζήτηση επανέρχεται διαρκώς στο διαχωρισμό των αρμοδιοτήτων. Το ζήτημα αυτό εξάλλου καθίσταται πρωταρχικής σημασίας, όταν πρόκειται για την ασφάλεια των τροφίμων. Η αυστηρή εφαρμογή της αρχής ο "ρυπαίνων πληρώνει" αποτελεί στο μέλλον απαραίτητη προϋπόθεση για τη ρύθμιση των οικονομικών ζημιών. Ωστόσο, ούτε και στη Λευκή Βίβλο για την ασφάλεια των τροφίμων αποσαφηνίζονται σε ικανοποιητικό βαθμό ορισμένα ζητήματα. Η πορεία για την επίτευξη του στόχου είναι εντελώς διαφορετική με βάση τις επιθυμίες πολλών συμμετεχόντων. Κατά συνέπεια, με τη σημερινή συζήτηση δεν προτιθέμεθα να εμποδίσουμε πλέον την ίδρυση της συγκεκριμένης Αρχής. Θεωρώ, ωστόσο, ότι δεν θα πρέπει να τρέφουμε ιδιαίτερες ελπίδες ότι όλα θα είναι στο μέλλον πολύ καλύτερα λόγω της ίδρυσης της συγκεκριμένης Αρχής.

Helmer
Κύριε Πρόεδρε, ο συνάδελφος κ. Bowis έπαιξε μία εξαιρετική παρτίδα με τα χαρτιά τα οποία του μοιράστηκαν. Αναρωτιέμαι, όμως, αν τα χαρτιά αυτά θα έπρεπε να είχαν εξαρχής μοιραστεί.
Έχουμε επανειλημμένα συζητήσει στο Κοινοβούλιο τις λεπτομέρειες προτάσεων οι οποίες μας έχουν υποβληθεί χωρίς, ωστόσο, να έχουμε αναρωτηθεί ποτέ εάν οι προτάσεις αυτές θα έπρεπε να έχουν υποβληθεί. Διαθέτουμε ήδη υπηρεσίες για την ασφάλεια των τροφίμων στα περισσότερα κράτη μέλη. Διαθέτουμε επιστημονικές επιτροπές που συμβουλεύουν την Επιτροπή. Διαθέτουμε την Παγκόσμια Οργάνωση Υγείας στη Γενεύη. Τι άλλο μπορεί να προσθέσει μία ευρωπαϊκή αρχή τροφίμων; Απλώς θα επαναλάβει σε μεγάλο βαθμό τις δραστηριότητες των ήδη υφιστάμενων υπηρεσιών.
Βασικό της έργο είναι οι δημόσιες σχέσεις. Καθοδηγείται από την απεγνωσμένη ανάγκη να πείσει ένα δύσπιστο κοινό ότι τα ευρωπαϊκά θεσμικά όργανα μπορούν να παράγουν έργο - οποιοδήποτε έργο. Θα μπορούσε, άραγε, η νέα υπηρεσία να έχει αποτρέψει την κρίση της ΣΕΒ στη Βρετανία ή την κρίση των διοξινών στο Βέλγιο; Όπως σωστά προανέφερε ο κ. Blokland, είναι σχεδόν βέβαιο πως όχι.
Θα πρέπει να λάβουμε υπόψη το νόμο της φθίνουσας απόδοσης. Δημιουργώντας νέα επίπεδα γραφειοκρατίας και ξοδεύοντας όλο και περισσότερα χρήματα, το κέρδος μας γίνεται όλο και μικρότερο. Μας λένε ότι δεν μπορούμε να αμφισβητούμε την αξία των χρημάτων που δαπανώνται για την ανθρώπινη υγεία. Ωστόσο, ως πολιτικοί που έχουμε αναλάβει την κατανομή περιορισμένων πόρων, είμαστε υποχρεωμένοι να θέσουμε αυτά τα ερωτήματα. Θα είχε αξιοποιηθεί άραγε καλύτερα το τεράστιο κόστος δημιουργίας αυτής της νέας υπηρεσίας εάν είχε χρησιμοποιηθεί στην έρευνα κατά του καρκίνου ή στην πρόληψη του καπνίσματος ή στην ασφάλεια των οδικών μεταφορών; Είναι σχεδόν σίγουρο ότι οι τομείς αυτοί θα απέφεραν μεγαλύτερο κέρδος όσον αφορά τις ζωές που πρόκειται να σωθούν, ωστόσο, κανείς δεν είναι διατεθειμένος να θέσει αυτό το ερώτημα.
Θα ήθελα τώρα να αναφερθώ στο ζήτημα της έδρας της υπηρεσίας. Κατά τη γνώμη μου, ο βασικός της ρόλος θα πρέπει να είναι ο συντονισμός των ήδη υφιστάμενων υπηρεσιών. Το διοικητικό της συμβούλιο θα πρέπει να απαρτίζεται από τους επικεφαλείς των εθνικών υπηρεσιών. Οι άνθρωποι αυτοί θα πρέπει να εξακολουθήσουν να βρίσκονται στα γραφεία τους, μπροστά από τους υπολογιστές τους. Συνεπώς, η έδρα της υπηρεσίας δεν θα πρέπει να είναι στη Βαρκελώνη, στο Ελσίνκι ή στην Ιταλία, αλλά στο Διαδίκτυο, στον κυβερνοχώρο. Με τον τρόπο αυτό θα είναι αποτελεσματική, διαφανής και προσβάσιμη. Αυτή θα ήταν πράγματι μία λύση του 21ου αιώνα.

Schnellhardt
Κύριε Πρόεδρε, κυρίες και κύριοι, σε σχέση με τον προλαλήσαντα θα ήθελα ξεκάθαρα να δηλώσω ότι η εν λόγω Λευκή Βίβλος για την ασφάλεια των τροφίμων, η οποία είναι σήμερα υπό συζήτηση, αποτελεί τη βάση για την ανάληψη δράσεων από τα θεσμικά όργανα της Ευρωπαϊκής Ένωσης, με σκοπό την επίτευξη όσο το δυνατόν υψηλότερων προδιαγραφών ασφάλειας των τροφίμων καθώς και την αποκατάσταση της εμπιστοσύνης του καταναλωτή. Διότι σε τελική ανάλυση, υπήρξαν λόγοι για τους οποίους δώσαμε εντολή να συνταχθεί το συγκεκριμένο κείμενο.
Υπήρξαν φυσικά πολύ διαφορετικές αφορμές. Τούτο καταδείχθηκε και από τις συζητήσεις των τελευταίων μηνών. Για το λόγο αυτό, αξίζουν πολλά συγχαρητήρια στον εισηγητή, διότι κατόρθωσε να συνθέσει εξαιρετικά αποκλίνουσες εκτιμήσεις και αντιλήψεις σε μια ευσύνοπτη έκθεση. Ήδη ως προς την ουσία της Λευκής Βίβλου, τη σύσταση δηλαδή της Αρχής Ασφάλειας των Τροφίμων, διατυπώθηκαν εξαιρετικά αντικρουόμενες απόψεις. Δεν αρνούμαι επίσης, ότι κατά τη δημοσίευση της Λευκής Βίβλου αντιτάχθηκα στη δημιουργία μιας τέτοιας Αρχής. Παρά το γεγονός ότι κατά την ψηφοφορία θα ταχθώ υπέρ της, μαζί με μια - έτσι νομίζω - μεγάλη πλειοψηφία, θα ήθελα να προτρέψω τον Επίτροπο να μην μας απογοητεύσει! Διατυπώνονται πολλές αμφιβολίες και κριτικές. Λάβετε σοβαρά υπόψη τις προτάσεις του Κοινοβουλίου, επικεντρώστε το έργο της Αρχής στην επιστημονική εργασία και την ανάλυση των κινδύνων. Η ταυτόχρονη ύπαρξη - και στο σημείο αυτό αποδίδω ιδιαίτερη σημασία - της Αρχής και του υφιστάμενου συστήματος των συμβουλευτικών επιτροπών δεν επιτρέπεται. Η συνεργασία της Αρχής με το Κέντρο Ερευνών στην Ίσπρα και το Γραφείο Κτηνιατρικών Θεμάτων στο Δουβλίνο πρέπει να ρυθμιστεί με σαφή τρόπο. Αποτρέψτε τις παρόμοιες και παράλληλες εργασίες διαφορετικών θεσμικών οργάνων.
Όσον αφορά την ακριβή μορφή της Αρχής, είναι ανάγκη να αποσαφηνιστεί ο τρόπος χρηματοδότησής της. Εμείς, στο Κοινοβούλιο, επιθυμούμε και αξιώνουμε ένα σχέδιο χρηματοδότησης. Πόσοι υπάλληλοι είναι απαραίτητοι; Ποιο είναι το κατάλληλο χρονοδιάγραμμα για την ίδρυση μιας τέτοιας Αρχής; Αξιοποιήστε τη Λευκή Βίβλο για την επιβολή αυστηρών ρυθμίσεων στα κράτη μέλη. Εάν τα προσχέδια των 80 και πλέον νομοθετικών ρυθμίσεων είναι όπως των υγειονομικών διατάξεων, που έλαβα ως εισηγητής, τότε είμαι ιδιαίτερα αισιόδοξος. Ωστόσο, κύριε Επίτροπε, παρακαλώ να επανεξετάσετε ακόμα μια φορά τις απόψεις σας σχετικά με τις προδιαγραφές επισήμανσης ...
(Ο Πρόεδρος αφαιρεί το λόγο από τον ομιλητή.)

Fiori
Κύριε Πρόεδρε, κύριε Επίτροπε, συνάδελφοι, οφείλω να συγχαρώ τον εισηγητή κ. Bowis για το έξοχο έργο που επιτέλεσε. Μεταξύ των άλλων, πρέπει να πω ότι αποκαταστήσαμε μιαν εξαιρετικά σημαντική πτυχή, συγκεκριμένα την έννοια του δικτύου ως ευρωπαϊκής αρχής για την ασφάλεια των τροφίμων, η οποία θα συσταθεί κατά τρόπο συμπληρωματικό και όχι σε αντικατάσταση των οργανισμών ασφαλείας των μεμονωμένων κρατών μελών.
Ωστόσο, είναι απαραίτητο να προσδώσουμε και μια ισορροπημένη προσέγγιση στο πρόβλημα, επειδή στα άρθρα 152 και 153 της Συνθήκης για την Ευρωπαϊκή Ένωση προβλέπεται, ως γενικός κανόνας, ένα υψηλό επίπεδο προστασίας της ανθρώπινης υγείας και των καταναλωτών. Στις αρχές αυτές βασίζεται το απόλυτο και κατά προτεραιότητα ενδιαφέρον για το ανθρώπινο πρόσωπο. Πρέπει λοιπόν να διασφαλίσουμε ότι η Ευρωπαϊκή Ένωση διαθέτει τα υψηλότερα δυνατά πρότυπα ασφαλείας των τροφίμων, αλλά αυτή η προσέγγιση - η οποία τυγχάνει πλήρους ομοφωνίας - πρέπει να αναλύσει επίσης τις συνέπειες που θα έχει σε οικονομικό επίπεδο για τους ενδιαφερόμενους κλάδους παραγωγής. Στο άρθρο 2 της Συνθήκης υπενθυμίζεται ότι η Ένωση προσπαθεί να προάγει μια αρμονική, ισόρροπη και σταθερή ανάπτυξη των οικονομικών δραστηριοτήτων. Επομένως, οποιοδήποτε νομοθετικό μέτρο αφορά έναν τομέα σαν αυτόν των τροφίμων, ο οποίος αποτελεί έναν από τις κινητήριες δυνάμεις της ευρωπαϊκής βιομηχανίας - 15% της συνολικής παραγωγής του μεταποιητικού τομέα και δυόμισι εκατομμύρια εργαζόμενοι - πρέπει να αξιολογηθεί βάσει αυτού του διπλού μελήματος, καθώς και οι δύο αρχές εγγυώνται τη συνολική ευημερία της Κοινότητας. Κάθε παρέμβαση για την προστασία των καταναλωτών εφαρμόζεται επωφελώς προς το συμφέρον τους, μόνο όταν αποφεύγει να ζημιώσει αδικαιολόγητα τη συνολική οικονομική ευημερία, θέτοντας δυσανάλογα εμπόδια στις παραγωγικές διαδικασίες του τομέα και, επομένως, στην οικονομική ανάπτυξη και την αύξηση της απασχόλησης.
Καλώ λοιπόν τον Επίτροπο, όταν θα περάσει στη σειρά των νομοθετικών πράξεων, να αποφύγει όσο το δυνατόν περισσότερο τις ρυθμιστικές υπερβολές και τις υπέρμετρες γραφειοκρατικές επιβαρύνσεις, ιδίως όσον αφορά τις μικρές και μεσαίες επιχειρήσεις.
(Χειροκροτήματα)

Bodrato
Κύριε Πρόεδρε, η προαγωγή μιας ανεξάρτητης ευρωπαϊκής αρχής, στην οποία θα ανατεθεί η έρευνα για την ασφάλεια των τροφίμων, είναι ένας στόχος μεγάλης σημασίας, που θα πραγματοποιηθεί σε συνεργασία με τις εθνικές διαρθρώσεις, στις οποίες ανήκει η ευθύνη των ελέγχων. Πρέπει ωστόσο να αποφευχθεί το ενδεχόμενο, στη σκιά της συζήτησης για τη Λευκή Βίβλο, να ενισχυθεί στην κοινή γνώμη ο φόβος μιας γραφειοκρατικής Ευρώπης, που επηρεάζει την ποιότητα των προϊόντων χωρίς να πατάσσει αποτελεσματικά τις απάτες που απειλούν την υγεία των καταναλωτών.
Υπογραμμίζω ένα μόνο σημείο της έκθεσης του αξιότιμου κ. Bowis, τον οποίο συγχαίρω και εγώ. Μια στρατηγική που αφορά όλη τη διατροφική αλυσίδα, από την καλλιέργεια ως την παραγωγή και τη διανομή, ενδέχεται να ευνοήσει μια περαιτέρω οικονομική συγκέντρωση εις βάρος των μικρότερων επιχειρήσεων και των τυπικών προϊόντων, χωρίς να δημιουργήσει πραγματικό πλεονέκτημα για τους καταναλωτές. Οι μικρές επιχειρήσεις τυπικών προϊόντων είναι ο πλούτος πολλών ευρωπαϊκών περιφερειών. Ο στόχος της ασφάλειας των τροφίμων μπορεί και πρέπει να συμφωνεί με αυτή τη συγκεκριμένη κατάσταση, η οποία, όπως υπογράμμισαν πολλοί συνάδελφοι βουλευτές, έχει οικονομική, αλλά και πολιτιστική αξία.

Oomen-Ruijten
Κύριε Πρόεδρε, θα ήθελα να συγχαρώ ειλικρινά τον κ. Bowis με την πάρα πολύ καλή έκθεση που εκπόνησε για τη Λευκή Βίβλο για την ασφάλεια των τροφίμων. Πρόκειται για ένα ιδιαίτερα φορτισμένο θέμα το οποίο, μετά τις διάφορες κρίσεις που παρουσιάστηκαν στην Ευρώπη, αποτέλεσε αφορμή για την διεξαγωγή εντατικών συζητήσεων, τις οποίες ο κ. Bowis κατόρθωσε να επεξεργαστεί με πάρα πολύ καλό τρόπο στην έκθεσή του.
Στις Κάτω Χώρες, η συζήτηση επικεντρώθηκε γύρω από το θέμα της Ευρωπαϊκής Αρχής Ασφάλειας των Τροφίμων. Στην ουσία, πρόκειται για μια ευρωπαϊκή οργάνωση αντίστοιχη της αμερικανικής Υπηρεσίας Τροφίμων και ΦΑρμάκων (FDA). Παρεμπιπτόντως, πρόκειται για μια οργάνωση τα θεμέλια της οποίας έθεσε ο Πρόεδρος της Επιτροπής κ. Πρόντι με την ανάληψη των καθηκόντων του.
Στη Λευκή Βίβλο που έχει κατατεθεί και στην έκθεση του συναδέλφου Bowis γίνεται απλώς λόγος για μια αρχή, η οποία έχει αναλάβει μια ευρεία δέσμη συνοδευτικών νομοθετικών μέτρων με στόχο την αποκατάσταση της εμπιστοσύνης. Αφού μελετηθεί από τα κράτη μέλη αλλά και στο Κοινοβούλιο, η Λευκή Βίβλος θα προσλάβει τη μορφή νομοθεσίας με την υποβολή μιας νέας πρότασης οδηγίας. Τα καθήκοντα της Αρχής θα είναι τότε η διεξαγωγή ανεξάρτητων επιστημονικών μελετών, η παροχή συμβουλών, η διενέργεια ανεξάρτητων ελέγχων και επιθεωρήσεων, η λειτουργία ενός συστήματος ταχείας προειδοποίησης, αλλά και ο συντονισμός της κατάστασης με στόχο την αποκατάσταση της εμπιστοσύνης.
Ανησυχώ για τις ανεξάρτητες επιθεωρήσεις. Και αυτό γιατί πιστεύω ότι πρέπει να εξασφαλισθεί με καλύτερο τρόπο ο συντονισμός με το Δουβλίνο και ότι η Αρχή θα πρέπει να είναι σε θέση να ασκεί ελέγχους και στα κράτη μέλη χωρίς προηγούμενη έγκριση. Για το σημείο αυτό έχουν κατατεθεί τροπολογίες.
Η θέσπιση νομοθεσίας, προτύπων και κανόνων παραμένει αρμοδιότητα των οργάνων τα οποία είναι αρμόδια για τα θέματα αυτά στην Ευρωπαϊκή Ένωση και αυτά είναι η Επιτροπή, ως όργανο που αναλαμβάνει την πρωτοβουλία, και το Συμβούλιο και το Κοινοβούλιο ως νομοθετικά όργανα. Ωστόσο, έχω μια μεγάλη επιθυμία. Θα ήθελα μια Αρχή συγκρίσιμη με τον EMEA και στη νέα πρόταση θα συνιστούσα να αναλάβει και την πιστοποίηση και την έγκριση προϊόντων. Ελπίζω ότι στη νέα πρόταση θα συνεκτιμηθούν και αυτά τα σημεία.

Byrne
. Καταρχάς, θα ήθελα να ευχαριστήσω τα πολυάριθμα μέλη του Κοινοβουλίου που συνέβαλαν στην εκπόνηση της έκθεσης αυτής. Όπως γνωρίζετε, η Επιτροπή θεωρεί το θέμα της διαμόρφωσης μίας ευρωπαϊκής στρατηγικής για την ασφάλεια των τροφίμων ως θέμα μείζονος προτεραιότητας. Οφείλω να ευχαριστήσω ιδιαίτερα την Επιτροπή Περιβάλλοντος, Δημόσιας Υγείας και Πολιτικής των Καταναλωτών και τον εισηγητή, John Bowis, για τον υψηλό βαθμό συναίνεσης που επέτυχε όσον αφορά τη γνωμοδότησή του και να εκφράσω την εκτίμησή μου σε εκείνον και στα υπόλοιπα μέλη του Κοινοβουλίου που αφιέρωσαν χρόνο για να συζητήσουν τα θέματα αυτά με εμένα και τους υφισταμένους μου. Το αποτέλεσμα ήταν η επίτευξη ευρύτατης συναίνεσης, γεγονός που αποτελεί ένα ακόμα αξιοσημείωτο παράδειγμα της αρμονικής συνεργασίας που μπορεί να υπάρξει μεταξύ των οργάνων μας.
Το Λευκό Βιβλίο της Επιτροπής για την ασφάλεια των τροφίμων θέτει τα θεμέλια ενός μεγάλου και φιλόδοξου προγράμματος νομοθετικών μεταρρυθμίσεων για την ολοκλήρωση της πολιτικής της ΕΕ "από το αγρόκτημα ως το τραπέζι" . Μαζί με τις προτάσεις μας για την καθιέρωση μιας Ευρωπαϊκής Αρχής Τροφίμων, το πρόγραμμα θα συμβάλλει τα μέγιστα στην προστασία της υγείας των πολιτών καθώς και στην αποκατάσταση και τη διαφύλαξη της εμπιστοσύνης των καταναλωτών στον τομέα της ασφάλειας των τροφίμων. Οι Ευρωπαίοι καταναλωτές έχουν κάθε δικαίωμα να απαιτούν τα υψηλότερα δυνατά πρότυπα ασφάλειας των τροφίμων και δική μας φιλοδοξία είναι να αναπτύξουμε συστήματα που θα μπορούν να τα διασφαλίσουν.
Η διαμόρφωση μιας ασφαλούς διατροφικής αλυσίδας, από το αγρόκτημα ως το τραπέζι, άρτια οργανωμένης και αποτελεσματικά ελεγχόμενης, είναι η λύση για τη διαμόρφωση ενός κλίματος ευρείας εμπιστοσύνης στην ευρωπαϊκή παραγωγή τροφίμων. Στον τομέα αυτό, η Επιτροπή ήδη εργάζεται σκληρά για την προετοιμασία του προγράμματος νομοθετικών μεταρρυθμίσεων που περιγράφεται στο Λευκό Βιβλίο. Αρκετές προτάσεις έχουν ήδη κατατεθεί στο Συμβούλιο και στο Κοινοβούλιο: για παράδειγμα, η δέσμη προτάσεων για την αναμόρφωση και τον εκσυγχρονισμό της υγειονομικής νομοθεσίας. Παρεμπιπτόντως, για να απαντήσω στους ομιλητές που αναφέρθηκαν στην ανάγκη επίδειξης ευαισθησίας όσον αφορά την προώθηση των τοπικών παραδοσιακών τροφίμων και φαγητών, πρέπει να πω ότι το θέμα αυτό εξετάζεται στο πλαίσιο της υγειονομικής νομοθεσίας.
Επεξεργαζόμαστε επίσης έναν αριθμό καίριων μεταρρυθμίσεων των συστημάτων ελέγχου που εφαρμόζουν οι αρμόδιες αρχές των κρατών μελών και της Κοινότητας. Για το θέμα αυτό, η Επιτροπή σκοπεύει να υιοθετήσει προτάσεις για την αναθεώρηση του καθεστώτος ελέγχου την επόμενη περίοδο. Το Λευκό Βιβλίο επικυρώνει τη δέσμευση της Επιτροπής να βασίσει τις προτάσεις της για λήψη μέτρων στον τομέα της προστασίας της υγείας των καταναλωτών σε ακλόνητα επιστημονικά στοιχεία. Αλλωστε, η υπηρεσία τροφίμων σχεδιάστηκε έτσι ώστε να γίνει ένας φορέας επιστημονικής αρτιότητας στην υπηρεσία της Κοινότητας υπό την ευρύτερή της έννοια: καταναλωτές, θεσμικά όργανα και κράτη μέλη.
Η αρχή τροφίμων θα πρέπει επίσης να χαίρει υψηλού βαθμού προβολής στο ευρύ κοινό και να αποτελεί την επίσημη φωνή ενημέρωσης για τις επιστημονικές πτυχές της ασφάλειας των τροφίμων στην Ευρώπη. Η Επιτροπή σκοπεύει να εγκρίνει πρόταση κανονισμού που θα αφορά τη θέσπιση των υπερκείμενων αρχών και στόχων της νομοθεσίας για τα προϊόντα διατροφής, η οποία θα αποτελέσει το πλαίσιο για τη μελλοντική λήψη μέτρων προστασίας της υγείας από κινδύνους που σχετίζονται με τα τρόφιμα. Η πρόταση αυτή θα προβλέπει την ίδρυση μιας Ευρωπαϊκής Αρχής Τροφίμων, η οποία θα παρέχει στην Κοινότητα συμβουλές γύρω από επιστημονικά και τεχνικά θέματα, επιτρέποντας κατ' αυτόν τον τρόπο στην Επιτροπή να θέσει σε εφαρμογή τις γενικές αρχές της νομοθεσίας για τα τρόφιμα. Σκοπός μας είναι να εγκρίνουμε αυτή την πρόταση στην Επιτροπή στις 8 Νοεμβρίου του 2000.
Το χρονοδιάγραμμα αυτό αντικατοπτρίζει τη σημασία που δίνει στο θέμα η Επιτροπή και βρίσκεται μέσα στο ευρύτερο πλαίσιο του χρονοδιαγράμματος που καθορίζεται από το Λευκό Βιβλίο, το οποίο προβλέπει την ψήφιση της ιδρυτικής νομοθεσίας το 2001, γεγονός που θα οδηγήσει στη σύσταση της αρχής τροφίμων το 2002. Θα ήθελα μόνον η διαδικασία να απαιτούσε λιγότερο χρόνο. Ξέρω, κ. Πρόεδρε ότι συμφωνείτε μαζί μου ως προς αυτό το ζήτημα. Προσβλέπω στην πλήρη υποστήριξη του Κοινοβουλίου για την ψήφιση της σημαντικής αυτής νομοθεσίας, το συντομότερο δυνατόν.
Παρακολούθησα με μεγάλο ενδιαφέρον τη συζήτηση του Κοινοβουλίου σχετικά με το Λευκό Βιβλίο. Είναι ενθαρρυντικό το υψηλό επίπεδο συμφωνίας των απόψεων του Σώματος, όπως αυτές εκφράζονται στο σχέδιο έκθεσης το οποίο συζητήσατε, με τις απόψεις που εκφράζονται στο Λευκό Βιβλίο. Το γεγονός αυτό θα διευκολύνει το έργο της Επιτροπής για την κατάθεση μιας ισορροπημένης πρότασης, που θα λαμβάνει υπόψη, στο μέγιστο δυνατό βαθμό, τις απόψεις του Κοινοβουλίου και των πολλών εμπλεκομένων φορέων στον τομέα της ασφάλειας των τροφίμων.
Όπως καταλαβαίνετε, δεν μπορώ να υποσχεθώ ότι θα συμπεριληφθούν όλες οι απόψεις, ωστόσο, η μέχρι στιγμής παρουσία μου ενώπιον του Κοινοβουλίου πιστεύω ότι αποδεικνύει ότι θα καταβάλλω κάθε δυνατή προσπάθεια. Έχω αναφέρει, στο παρελθόν, ενώπιον του Κοινοβουλίου και άλλων φόρουμ ποιο θέμα θεωρώ καίριας σημασίας για την πλήρη αποδοχή των απόψεών μας στο ζήτημα της καθιέρωσης μιας αρχής τροφίμων: το ρόλο και τη συμμετοχή του Κοινοβουλίου στην ψήφιση της νομοθεσίας για την ίδρυση αυτής της αρχής τροφίμων. Θα ήθελα να καταγραφεί σήμερα στα πρακτικά ότι εμμένω στην άποψή μου για πλήρεις αρμοδιότητες συναπόφασης του Κοινοβουλίου στην ψήφιση της σχετικής νομοθεσίας. Είναι σωστό και πρέπον, και υποστηρίζω την επιθυμία του Κοινοβουλίου για εφαρμογή των άρθρων 95 και 152 της Συνθήκης ως προς το θέμα αυτό.
Τελειώνοντας, θα ήθελα να ευχαριστήσω εσάς, κ. Πρόεδρε, τον εισηγητή σας, κ. Bowis, τους δευτερεύοντες εισηγητές, την Επιτροπή Περιβάλλοντος και τις υπόλοιπες επιτροπές που συμμετείχαν στην προσπάθεια αυτή, καθώς και το Κοινοβούλιο στο σύνολό του, που βοήθησαν να κλείσει αυτό το κεφάλαιο των συλλογικών μας προσπαθειών για τη βελτίωση του ευρωπαϊκού καθεστώτος στον τομέα της ασφάλειας των τροφίμων.

Πρόεδρος
Ευχαριστώ πολύ, κύριε Επίτροπε.
Η συζήτηση έληξε.
Η ψηφοφορία θα διεξαχθεί σήμερα, στις 12.00.

Νάρκες κατά προσωπικού
Πρόεδρος
Η ημερήσια διάταξη προβλέπει την κοινή συζήτηση της έκθεσης (A5-0286/2000) της κ. Bonino, εξ ονόματος της Επιτροπής Εξωτερικών Υποθέσεων, Ανθρωπίνων Δικαιωμάτων, Κοινής Ασφάλειας και Αμυντικής Πολιτικής, σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη δράση κατά των ναρκών ξηράς κατά προσωπικού (COM(2000) 111 - C5-0158/2000 - 2000/0062(COD))
και των ακόλουθων προφορικών ερωτήσεων:
B5-0544/2000 του κ. Miranda, εξ ονόματος της Επιτροπής Ανάπτυξης και Συνεργασίας, προς την Επιτροπή, σχετικά με τις χερσαίες νάρκες,
B5-0545/2000 του κ. Brok, εξ ονόματος της Επιτροπής Εξωτερικών Υποθέσεων, Ανθρωπίνων Δικαιωμάτων, Κοινής Ασφάλειας και Αμυντικής Πολιτικής, προς την Επιτροπή σχετικά με τις χερσαίες νάρκες.

Bonino
Κύριε Πρόεδρε, κύριε Επίτροπε, κυρίες και κύριοι συνάδελφοι, δεν είναι η πρώτη φορά που το Ευρωπαϊκό Κοινοβούλιο ασχολείται με το πρόβλημα των ναρκών κατά προσωπικού. Τα τελευταία χρόνια, μάλιστα, αυτή η προβληματική ήταν μία από τις κινητήριες δυνάμεις που οδήγησαν, από πολιτική άποψη, στην υπογραφή της Σύμβασης της Οτάβα. Επρόκειτο για μια εκστρατεία που ξεκίνησε από ορισμένες μη κυβερνητικές οργανώσεις, υποστηρίχθηκε έπειτα από τον Ερυθρό Σταυρό, την Ευρώπη και ειδικότερα την Ευρωπαϊκή Ένωση και έγινε σχεδόν υπόδειγμα εκστρατείας σε διεθνές επίπεδο.
Ήταν μία από τις συνθήκες που υπογράφηκαν συντομότερα στην ιστορία των διεθνών συνθηκών: μέσα σε ένα μόνο χρόνο επικυρώθηκε από σαράντα κοινοβούλια και τέθηκε επομένως σε εφαρμογή. Η τελευταία συνεδρίαση στη Γενεύη επέφερε πολύ αξιοσημείωτες προόδους, όχι μόνο στο επίπεδο της επίγνωσης του προβλήματος, αλλά και της αποναρκοθέτησης. Ασφαλώς μένουν ακόμη πολλά που πρέπει να γίνουν και γι' αυτό πρέπει όλοι να επικροτήσουμε ως θετικό στοιχείο την πρόταση που παρουσίασε η Επιτροπή. Χαίρομαι, μάλιστα, που αυτή η δυνατότητα πίεσης, αυτή η ταχύτητα που χαρακτήρισε την Ένωση όσον αφορά τις νάρκες κατά προσωπικού μπορεί να αποτελέσει παράδειγμα για άλλες συνθήκες εν αναμονή κύρωσης, στις οποίες το Ευρωπαϊκό Κοινοβούλιο απέδιδε ανέκαθεν μεγάλη σημασία: αναφέρομαι στη θέσπιση του Διεθνούς Δικαστηρίου για τα Εγκλήματα κατά της Ανθρωπότητας, για να μην μιλήσω για το μορατόριουμ για τη θανατική ποινή.
Ερχόμενοι τώρα στην έκθεσή μας, κρίνω θετική την πρόταση της Επιτροπής και πρέπει να πω ότι οι Επιτροπές Εξωτερικών Υποθέσεων και Ανάπτυξης του Ευρωπαϊκού Κοινοβουλίου εργάστηκαν σκληρά για να την κάνουν, ει δυνατόν, ακόμη καλύτερη, ιδιαίτερα σε ορισμένα σημεία. Θα ήθελα να παραθέσω μόνο μερικά από αυτά, που φαίνονται σημαντικά σε σχέση με την πρόταση του Κοινοβουλίου και αποτελούν, ως εκ τούτου, ένα συγκεκριμένο βήμα μπροστά σε αυτό το θέμα. Πρώτο σημείο: επαναλαμβάνουμε - με την ελπίδα ότι το Κοινοβούλιο θα την υποστηρίξει - την ανάγκη καταστροφής των αποθεμάτων των ναρκών κατά προσωπικού που υπάρχουν ακόμα σε πολλές χώρες, ακόμα και χώρες που έχουν υπογράψει τη Σύμβαση, επειδή πιστεύουμε πως η καταστροφή των αποθεμάτων είναι το στοιχείο της πρόληψης για την οποία συχνά μιλάμε, χωρίς να ξέρουμε πάντοτε καλά σε τι αναφερόμαστε.
Το δεύτερο σημείο αφορά ένα ολόκληρο σύνολο στοιχείων που ελπίζω να εγκρίνει το Κοινοβούλιο σε σχέση με τις γραμμές του προϋπολογισμού. Κύριε Επίτροπε, δεν θέλαμε μόνο να απλοποιήσουμε περαιτέρω την πρότασή σας - πράγμα για το οποίο καταλήξαμε τελικά σε τρεις γραμμές του προϋπολογισμού: μία γενική, μία για την έρευνα και μία για την αποναρκοθέτηση για ανθρωπιστικούς σκοπούς - αλλά και την απλοποιήσαμε περαιτέρω - ελπίζω να το εγκρίνει το Κοινοβούλιο - όσον αφορά την επιτροπολογία, θεωρώντας πιο ενδεδειγμένη μία συμβουλευτική επιτροπή σε σχέση με μία διαχειριστική, ακριβώς επειδή, για λόγους συνέπειας στην ερμηνεία, πιστεύαμε ότι η Επιτροπή είναι η υπεύθυνη για την εκτέλεση του προϋπολογισμού και λογοδοτεί για αυτό με πλήρη διαφάνεια.
Ένα άλλο σημαντικό στοιχείο είναι ότι το Ευρωπαϊκό Κοινοβούλιο δεν ζητά γενικότητες, αλλά 200 εκατομμύρια ευρώ για την περίοδο 2000-2006, συν τους πόρους για την έρευνα, συν τη γραμμή για την ανθρωπιστική δράση, αφού μιλάμε ακριβώς για πράξεις - ελπίζουμε - και όχι μόνο για ένα ψήφισμα. Η εμπειρία μου πράγματι μου διδάσκει, κύριε Επίτροπε, ότι χωρίς κονδύλια είναι δύσκολο να επιτευχθούν συγκεκριμένα αποτελέσματα από οποιαδήποτε άποψη.
Από την άλλη πλευρά, ακριβώς επειδή τα κονδύλια είναι τόσο σημαντικά - 200 εκατομμύρια ευρώ, σημαντικά αυξημένα σε σχέση με την προηγούμενη χρηματοδότηση - θα θέλαμε να συγκροτήσει η Επιτροπή, στο εσωτερικό της, μία μονάδα για τη δράση κατά των ναρκών, ακριβώς για να μπορέσει να δώσει διαφάνεια και συνοχή σ' αυτή τη δραστηριότητα.
Σ' αυτό το επίπεδο αυτά μου φαίνεται πως είναι τα χαρακτηριστικά στοιχεία που συντελούν σε μια υπεύθυνη και διαφανή διαχείριση, στο πολιτικό επίπεδο θα επανέλθουμε αργότερα στο ψήφισμα.
Το τελευταίο σημείο αφορά τις τροπολογίες. Επαναλαμβάνω την αντίθεσή μου στις τροπολογίες αριθ. 10 και 19, για λόγους συνέπειας του προϋπολογισμού, και όσον αφορά την τροπολογία αριθ. 29, ζητώ ψηφοφορία κατά χωριστά μέρη, για να αποκτήσει καλύτερη διατύπωση το σύνολο του κειμένου, το οποίο νομίζω ότι έπασχε από τη δυνατότητα ορισμένων παρερμηνειών.
Κύριε Πρόεδρε, κύριε Επίτροπε, σας ευχαριστώ με την ελπίδα ότι όλες αυτές οι καινοτόμες προτάσεις δεν θα γίνουν μόνο δεκτές από το Κοινοβούλιο, αλλά θα ληφθούν υπόψη και από το Συμβούλιο και την Επιτροπή.

Morgantini
. (ΙΤ) Κύριε Πρόεδρε, καμιά φορά στην κοινή γλώσσα η λέξη "νάρκη" σημαίνει κίνδυνος και, πράγματι, στα ιταλικά υπάρχει η έκφραση "είσαι νάρκη" .
Ως Ευρωπαϊκή Ένωση πρέπει να δράσουμε ομόφωνα για να πάψουν να παράγονται νάρκες, να καταστραφούν όλα τα αποθέματα, να αποναρκοθετηθούν τα εδάφη, παρέχοντας παράλληλα βοήθεια και μέσα κοινωνικής και οικονομικής ένταξης στα θύματα, στα οποία συγκαταλέγονται και πολλά παιδιά, και διασφαλίζοντας την ανάπτυξη της πληγείσας κοινότητας.
Με αυτήν την έννοια, πρέπει να δοθεί μεγάλη προσοχή και να αναληφθεί δράση για την αύξηση της ευαισθητοποίησης, ώστε να μην συγκαλύπτεται το πρόβλημα. Τόσο στην έκθεση όσο και στις γνωμοδοτήσεις των επιτροπών, που παρουσιάζουμε εδώ, τονίστηκε ο πολλαπλασιαστικός ρόλος του Ευρωπαϊκού Κοινοβουλίου και της Ευρωπαϊκής Ένωσης στην απαγόρευση των ναρκών και στην οικονομική συμβολή στη δράση του ΟΗΕ.
Όπως είπε πολύ καθαρά και απερίφραστα η αξιότιμη κ. Bonino, με την πρόταση κανονισμού της Επιτροπής έγινε άλλο ένα σημαντικό βήμα. Παρουσιάσαμε διάφορες τροπολογίες που έχουν σκοπό να προσδώσουν περισσότερη σαφήνεια και διαφάνεια, να ενισχύσουν και να εξορθολογίσουν τις γραμμές του προϋπολογισμού, και εκδηλώσαμε τη δέσμευσή μας υπέρ της εκκαθάρισης των ναρκοπεδίων και της καταστροφής των αποθηκευμένων οπλοστασίων, σε συνέργεια με πολλές ΜΚΟ, το έργο των οποίων είχε μεγάλη αξία για να γίνει αντιληπτό ότι αυτό το πρόβλημα δεν επιδέχεται αναβολή. Υπάρχει όμως μία αδυναμία - υπάρχουν πολλές, αλλά αναφέρομαι ιδιαίτερα σε μία - στο εσωτερικό της Ένωσής μας, συγκεκριμένα ότι η πίεση που πρέπει να ασκήσουμε στη Φινλανδία, που δεν έχει υπογράψει ακόμη τη Σύμβαση της Οτάβα, και στην Ελλάδα, που δεν την έχει ακόμη επικυρώσει, υπογραμμίζει την έλλειψη αξιοπιστίας της Ευρώπης όταν προωθεί την προσχώρηση όλων των χωρών στη Σύμβαση και θέτει το ερώτημα - που το θέσαμε και εμείς στις προφορικές μας ερωτήσεις προς την Επιτροπή - αν οι υποψήφιες χώρες πρέπει να υπογράψουν τη Σύμβαση της Οτάβα πριν προσχωρήσουν στην Ένωση.
Στην έκθεση του Unmine Monitor για το 2000, βλέπει κανείς καθαρά τις προόδους που συντελέσθηκαν στην Οτάβα. Σε διεθνή κλίμακα παρατηρείται αναμφισβήτητη μείωση της παραγωγής και της εμπορίας, μείωση των θυμάτων, των οπλοστασίων και λοιπά, παρότι εξακολουθούν να υπάρχουν σε υπερβολικό αριθμό ανά τον κόσμο. Μένουν ανοιχτά πάρα πολλά προβλήματα, προπαντός όταν χώρες σαν τις ΗΠΑ δεν έχουν υπογράψει ακόμη τη Σύμβαση ή χώρες σαν την Κίνα και τη Ρωσία διαθέτουν τεράστιες ποσότητες αποθεμάτων και κατέχουν μεγάλα οπλοστάσια.
Η Ευρώπη πρέπει να βρει τους τρόπους να σβηστούν από την Ιστορία αυτά τα οπλοστάσια, αλλά να παραμείνουν παρόντα στη μνήμη, για να θυμίζουν ότι δεν πρέπει πλέον να σκοτώνουμε με τα φονικά μας προϊόντα.

Miranda
Κύριε Πρόεδρε, όλοι γνωρίζουμε - αναφέρθηκε επιπλέον τώρα και από τις συναδέλφους μας Emma Bonino και Luisa Morgantini - τη διάσταση του δράματος που προκαλείται από τις νάρκες κατά προσωπικού και τη σοβαρότητα του προβλήματος, δεδομένου του υψηλού αριθμού ναρκών που συνεχίζουν να τοποθετούνται και να ενεργοποιούνται επί του πεδίου. Υπολογίζονται από 70 έως 100 εκατομμύρια. Είναι επομένως σημαντική και κατάλληλη η Σύμβαση της Οτάβα, με την οποία επιχειρείται να αναπτυχθεί μία συντονισμένη δράση της διεθνούς κοινότητας προκειμένου να τεθεί τέλος στην τραγωδία αυτή, που κατά πολύ ειδικό τρόπο πλήττει τις λιγότερο αναπτυγμένες χώρες. Υπάρχουν ακόμη δυσκολίες εκ του γεγονότος ότι ορισμένα σημαντικά κράτη - που ήδη αναφέρθηκαν - δεν την έχουν ακόμη υπογράψει. Και με την ευκαιρία αυτή δεν μπορούμε να μην εκφράσουμε τη λύπη μας για το γεγονός ότι ένα κράτος μέλος, η Φινλανδία, δεν την έχει ακόμη υπογράψει, και ένα άλλο, η Ελλάδα, δεν προχώρησε ακόμη στην επικύρωσή της, όπως μόλις ανέφερε η συνάδελφος μας Luisa Morgantini.
Και εδώ προκύπτει το πρώτο ζήτημα: πρέπει η Ευρωπαϊκή Ένωση, και ειδικά η Επιτροπή, να καταβάλει κάθε προσπάθεια ώστε οι χώρες που δεν την υπέγραψαν να προχωρήσουν στην υπογραφή της Σύμβασης της Οτάβα. Και επιθυμούμε να μας αναφέρει η Επιτροπή τι προτίθεται να πράξει στον τομέα αυτό, κυρίως όσον αφορά τις υποψήφιες προς ένταξη χώρες. Όμως, προφανώς, η εξουσία της στον τομέα αυτό θα είναι μεγαλύτερη εάν το Συμβούλιο και τα κράτη μέλη δηλώσουν ρητώς ότι η Ευρωπαϊκή Ένωση, στην εξωτερική δράση της, σε καμία περίπτωση δεν θα χρησιμοποιήσει ούτε θα βοηθήσει στη χρησιμοποίηση των ναρκών κατά προσωπικού. Εν τω μεταξύ, είναι απαραίτητο να διασφαλιστεί η μέγιστη συνοχή και ο συντονισμός μεταξύ των δράσεων που αναπτύσσει η Ευρωπαϊκή Ένωση και των δράσεων που αναπτύσσουν τα κράτη μέλη. Επίσης στον τομέα αυτό η Επιτροπή μπορεί και πρέπει να διαδραματίσει ένα σημαντικότατο ρόλο. Και επίσης όσον αφορά το θέμα αυτό θα πρέπει να μας πει τί προτείνει να γίνει στο μέλλον. Θεωρούμε επίσης ότι οι κοινοτικές δράσεις που πρέπει να αναπτυχθούν στον τομέα αυτό πρέπει να επωφεληθούν από μία κατάλληλη ένταξη στον προϋπολογισμό ώστε να μπορέσουν να επιτύχουν μεγαλύτερη αποτελεσματικότητα. Θεωρούμε την πρόταση κανονισμού της Επιτροπής πάρα πολύ αόριστη. Εμείς είμαστε σαφώς υπέρ της δημιουργίας μίας ενιαίας γραμμής του προϋπολογισμού με προορισμό τις δράσεις καταπολέμησης των ναρκών, με εξαίρεση την έρευνα και την επισιτιστική βοήθεια, όπως επίσης θεωρούμε χρήσιμο να δημιουργηθεί ταυτόχρονα μία κεντρική μονάδα συντονισμού όλων των δράσεων στον τομέα αυτό, όπως ανέφερε η συνάδελφος μας Emma Bonino.
Όσον αφορά τις δράσεις που πρέπει να αναπτυχθούν, είναι απαραίτητο να διασφαλιστεί η καταστροφή των υφιστάμενων ναρκών, της τεράστιας ποσότητας αποθηκευμένων ναρκών, αποτρέποντας τη διοχέτευσή τους στη μαύρη αγορά. Όπως επίσης είναι απαραίτητο να σταματήσει η αντίστοιχη παραγωγή. Ελάχιστη αξία έχουν άλλες δράσεις αποναρκοθέτησης ή βοήθειας προς τα θύματα εάν συνεχισθεί η παραγωγή και η εμπορία ναρκών. Πρέπει κυρίως να δράσουμε στον τομέα της πρόληψης. Έπειτα, είναι απαραίτητο να επενδύσουμε περισσότερο στην έρευνα, κυρίως στην έρευνα που ασχολείται με τον εντοπισμό τοποθετημένων ναρκών επί του πεδίου. Και τέλος, είναι απολύτως απαραίτητο να ενισχύσουμε τις δράσεις αποναρκοθέτησης διασφαλίζοντας την αποτελεσματικότητα των δράσεων που αναπτύσσονται και δίνοντας προτεραιότητα στις χώρες που τηρούν τη Σύμβαση, όπως επίσης είναι απαραίτητο να διασφαλίσουμε μέτρα αποκατάστασης των θυμάτων.
Θα θέλαμε επίσης στους τομείς αυτούς η Επιτροπή να διευκρινίσει περισσότερο όσα πρόκειται να πράξει, λαμβάνοντας υπόψη την εμπειρία του παρελθόντος και το σημαντικό ρόλο που η Ευρωπαϊκή Ένωση πρέπει να αναλάβει στον τομέα αυτό. Το πεδίο δράσης είναι φυσικά πολύ μεγάλο και απαιτεί μέσα και μεγάλη πολιτική βούληση. Η πρόκληση είναι τεράστια, αλλά η διάσταση του δράματος αυτού επιβάλλει μία τεράστια προσπάθεια και δέσμευση προκειμένου να τεθεί τέρμα στην υφιστάμενη κατάσταση.

Brok
Κύριε Πρόεδρε, αξιότιμοι συνάδελφοι, όλοι γνωρίζουμε τις συνέπειες των ναρκών κατά προσωπικού, μολονότι σε μεμονωμένες περιπτώσεις προβάλλονται συχνά σημαντικοί στρατιωτικοί λόγοι. Προκαλούν τεράστιο πόνο, κυρίως εις βάρος του άμαχου πληθυσμού και των παιδιών. Επίσης καταστρέφουν, πολλές φορές μακροπρόθεσμα, τις αναπτυξιακές δυνατότητες διαφόρων χωρών, επειδή μολύνουν ολόκληρες περιοχές. Για το λόγο αυτό, είναι εξαιρετικά θετικό ότι η Επιτροπή και η Ευρωπαϊκή Ένωση εν γένει επέδειξαν ενδιαφέρον για το θέμα αυτό και επιθυμούν να μεριμνήσουν, ούτως ώστε να ασκηθεί στην προκειμένη περίπτωση μια συντονισμένη πολιτική. Θα θέλαμε με την πρότασή μας να ενθαρρύνουμε την Επιτροπή να προχωρήσει και να ενισχύσει περαιτέρω τις πρωτοβουλίες της.
Όντως, ο συντονισμός μεταξύ των ευρωπαϊκών και διεθνών προσπαθειών, των τομέων που χρηματοδοτούνται από το Ευρωπαϊκό Ταμείο Ανάπτυξης καθώς και των δράσεων που συντονίζονται απευθείας από την Επιτροπή είναι απαραίτητος. Επίσης, είναι απαραίτητη η σωστή οργάνωση του εξοπλισμού ναρκοσύλλεξης, η χρηματοδότηση ερευνητικών προγραμμάτων για εργασίες εντοπισμού και καθαρισμού καθώς και οργάνων, τα οποία θα μπορούν να χρησιμοποιηθούν εύκολα επί τόπου, με στόχο να βοηθήσουν άμεσα τις αναπτυσσόμενες χώρες. Ακόμα, σε περίπτωση χρησιμοποίησης προσωπικού, και μάλιστα στρατιωτικού και πολιτικού, είναι δυνατός κάποιος συντονισμός. Η επιτροπή μου σας προτείνει επίσης να εκθέσετε τις σκέψεις σας, ούτως ώστε να εξευρεθούν συγκεκριμένες επιχειρησιακές δυνατότητες σε συνεργασία με τον Ευρωπαϊκό Στρώμα Στρατού (Eurocorps), οι οποίες θα καταστήσουν εφικτή την ανάληψη πρωτοβουλίας της Ευρώπης στον τομέα αυτό. Στην προκειμένη περίπτωση, είναι οπωσδήποτε απαραίτητο να ορίσουμε επίσης τις περιοχές καθαρισμού άμεσης προτεραιότητας για να διαμορφωθούν με τον τρόπο αυτό τα σημεία που χρήζουν ιδιαίτερης προσοχής.
Είναι γνωστό, ότι οι διεθνείς συμβάσεις είτε δεν έχουν ακόμα υπογραφεί είτε, για διαφορετικούς λόγους, δεν έχουν ακόμα επικυρωθεί από όλες τις χώρες. Νομίζω ότι εξ αυτού του λόγου πρέπει να ηγηθούμε αυτής της εκστρατείας, ούτως ώστε οι πολιτικά υπεύθυνοι να σταθμίσουν το στρατιωτικό όφελος αυτών των ναρκών καθώς και τις συνέπειές τους για τους ανθρώπους και τις περιοχές που τοποθετούνται. Σταθμίζοντας όλες τις παραμέτρους, καταλήγει κανείς στο συμπέρασμα ότι τα όπλα αυτά δεν πρέπει πλέον να χρησιμοποιούνται, όπως επίσης ότι πρέπει να βοηθήσουμε τις χώρες αυτές να αναπτύξουν εναλλακτικές λύσεις πολιτικού χαρακτήρα, από το να χρησιμοποιούν τέτοιες νάρκες. Θεωρώ επίσης ότι το πολιτικό περιβάλλον αυτών των περιοχών μπορεί να διαμορφωθεί με λογικότερο τρόπο, ούτως ώστε να δοθεί στις κυβερνήσεις τους η πολιτική ισχύς να εξέλθουν από το φαύλο αυτό κύκλο, όπου ναι μεν κάποιος πολιτικός προσπαθεί να προστατεύσει αλλά εν τέλει βλάπτει με τον τρόπο αυτό σε μόνιμη βάση το λαό. Επομένως, το μόνο που μπορώ να κάνω είναι να ενθαρρύνω την Επιτροπή να θεωρήσει το γεγονός αυτό ως μια αφετηρία τεχνικής φύσεως, με σκοπό την παροχή βοήθειας με χρηματοδοτικά μέσα, αλλά ακόμα και τη διαμόρφωση εκείνου του πολιτικού περιβάλλοντος, το οποίο θα συμβάλει στη βελτίωση της όλης εικόνας.

Patten
. Θα ήθελα να εκφράσω τη χαρά μου για τη φιλόδοξη και εποικοδομητική στάση του Κοινοβουλίου, η οποία αντικατοπτρίζεται ξεκάθαρα στην έκθεση που συνέταξε η κ. Bonino σχετικά με την πρόταση κανονισμού για την ενίσχυση της συμβολής της Ευρωπαϊκής Ένωσης στον αγώνα εναντίον των ναρκών ξηράς κατά προσωπικού.
Δεν αποτελεί έκπληξη το γεγονός ότι η έκθεση της κ. Bonino είναι ένα τόσο ισχυρό και σημαντικό έγγραφο. Το ύφος της έκθεσης με χαροποιεί, αν και δεν με εκπλήσσει. Αλλωστε, το Ευρωπαϊκό Κοινοβούλιο έχει αναλάβει ηγετικό ρόλο εντός της ΕΕ στον αγώνα κατά των ναρκών ξηράς. Πρώτο το Κοινοβούλιο, το 1996, έθεσε το θέμα της καθιέρωσης ενός κονδυλίου του προϋπολογισμού για οριζόντια δράση και της καθιέρωσης της κατάλληλης νομικής βάσης για τη διαμόρφωση μιας ενιαίας πλατφόρμας για το ευρύ φάσμα των δράσεων που θα πρέπει να αναλάβουμε στο σημαντικό αυτό τομέα.
Το Κοινοβούλιο έπαιξε καθοριστικό ρόλο στην παρότρυνση της ΕΕ να αναλάβει δραστικό ρόλο στη διάσκεψη της Οτάβα το 1997, που οδήγησε στη σύναψη της Σύμβασης για την απαγόρευση και την εξάλειψη των ναρκών ξηράς. Η πρόκληση της πλήρους εφαρμογής των αποφάσεων της Σύμβασης οδήγησε την Επιτροπή στην αναζήτηση τρόπων με τους οποίους θα μπορούσε να συνεισφέρει η Ευρωπαϊκή Ένωση στον αγώνα κατά των ναρκών ξηράς. Τα συμπεράσματα αυτού του προβληματισμού βρίσκονται μπροστά σας υπό τη μορφή πρότασης κανονισμού.
Θα ήθελα επίσης να αναφερθώ στον καθοριστικό ρόλο της κοινωνίας των πολιτών, μέσω της δυναμικής δράσης των διαφόρων μη κυβερνητικών οργανώσεων και, ιδιαίτερα, μέσω της διεθνούς εκστρατείας για την απαγόρευση των ναρκών ξηράς. Οι προσπάθειές τους παίζουν αποφασιστικό ρόλο για την επιτυχή εφαρμογή της Σύμβασης ενώ η πίεση που ασκούν στις κυβερνήσεις ανά τον κόσμο έχει συμβάλει αποφασιστικά στη διαδικασία επικύρωσης και προσχώρησης στη Σύμβαση εκ μέρους τόσων πολλών κρατών.
Τα τελευταία οκτώ χρόνια έχουν διατεθεί περισσότερα από 200 εκατομμύρια ευρώ από τον κοινοτικό προϋπολογισμό στον αγώνα κατά των ναρκών ξηράς. Μόνο το 1999 η ΕΕ διέθεσε περισσότερα από 100 εκατομμύρια ευρώ, από τα οποία 30 εκατομμύρια διατέθηκαν για την υλοποίηση κοινοτικών προγραμμάτων, πολύ περισσότερα από οποιονδήποτε άλλον διεθνή φορέα. Ορισμένα Μέλη του Σώματος θα έχουν δει το ενημερωτικό φυλλάδιο που ετοιμάσαμε για τη διάσκεψη αναθεώρησης της Σύμβασης της Οτάβα τον περασμένο μήνα, το οποίο δείχνει το εύρος των παρεμβάσεων που έχουμε αναλάβει, οι οποίες καλύπτουν κάθε γωνιά της γης και κάθε πτυχή της δράσης κατά των ναρκών. Θα ήθελα να επαινέσω ιδιαίτερα το έργο του Κοινού Κέντρου Ερευνών.
Το γεγονός ότι έχουμε συμβάλει τα μέγιστα στον αγώνα αυτό δεν αρκεί. Στόχος της πρότασης κανονισμού είναι να μπορέσουμε να διαμορφώσουμε μία στρατηγική, συνολική προσέγγιση και να επικεντρώσουμε τις προσπάθειές μας γύρω από σαφώς καθορισμένους στόχους για την επίτευξη του κοινού τελικού μας στόχου που είναι ένας κόσμος χωρίς νάρκες ξηράς.
Προτού σχολιάσω την εξαιρετική έκθεση που έχουμε μπροστά μας σχετικά με την πρόταση κανονισμού, θα ήθελα να απαντήσω με κάποια γενικά σχόλια στις ενδιαφέρουσες και πολύτιμες παρεμβάσεις των κκ. Miranda και Brok.
Σαφώς και είναι στόχος μας η καθολική αποδοχή της Σύμβασης της Οτάβα. Η θέση της Ευρωπαϊκής Ένωσης είναι σαφής και αναφέρεται στην κοινή δράση του 1997 για την επέκταση της υπογραφής και της επικύρωσης της Σύμβασης της Οτάβα από όσα περισσότερα κράτη είναι δυνατόν. Δεν μπορώ όμως να αποκρύψω το γεγονός ότι οι δυνατότητες πειθούς της ΕΕ στην προσπάθεια επίτευξης αυτού του στόχου περιορίζονται σαφώς από τις δυσκολίες που αντιμετωπίζουν ορισμένα κράτη μέλη στην υπογραφή και επικύρωση της Σύμβασης. Πρόκειται για ένα θέμα το οποίο θέτουμε τακτικά ενώπιον των εν λόγω κρατών μελών.
Είναι σίγουρο ότι η υποστήριξη της δράσης κατά των ναρκών από την Ευρωπαϊκή Ένωση μπορεί να ενθαρρύνει τις πιθανές αποδέκτριες χώρες να υπογράψουν τη Σύμβαση. Η ανακοίνωση και η πρόταση κανονισμού προβλέπουν ορισμένες προϋποθέσεις προς αυτή την κατεύθυνση, ωστόσο, δεν θα πρέπει να είμαστε δογματικοί. Θα πρέπει να αναγνωρίσουμε τις ιδιαίτερες συνθήκες που επικρατούν σε ορισμένες από αυτές τις χώρες. Δεν θα πρέπει να επιβάλλουμε κυρώσεις σε λαούς που χρειάζονται τη βοήθειά μας, ακόμα και αν οι κυβερνήσεις τους δεν έχουν ακόμα δεσμευτεί ικανοποιητικά για την εφαρμογή της Σύμβασης. Πρόκειται για το δίλημμα που συνήθως αντιμετωπίζουμε. Αυτό που πολύ εύγλωττα έχει περιγράψει ο αξιότιμος συνάδελφος στο παρελθόν: παροχή ανθρωπιστικής βοήθειας σε λαούς που χρειάζονται τη βοήθειά μας λόγω ενεργειών των κυβερνήσεών τους. Ωστόσο, δεν μπορούμε να τιμωρήσουμε ένα λαό επειδή έχει κακή κυβέρνηση.
Όσον αφορά τις υποψήφιες προς ένταξη χώρες, αναμένουμε από αυτές να υποστηρίξουν την κοινή δράση στην οποία μόλις αναφέρθηκα. Αν και η δράση αυτή δεν εντάσσεται στο κοινοτικό κεκτημένο υπό τη στενή νομική έννοια του όρου, είναι σαφές ότι θα τις παροτρύνουμε να σταματήσουν τη χρήση ναρκών ως αμυντικών όπλων, την κατασκευή ή το εμπόριο ναρκών καθώς και να υπογράψουν και να επικυρώσουν τη Συνθήκη Απαγόρευσης των Ναρκών.
Για να συνεχίσω με άλλο ένα θέμα που έθεσε νωρίτερα ο κ. Miranda, είμαι ένθερμος υποστηρικτής της άποψης ότι θα πρέπει επίσης να μελετήσουμε την εφαρμογή προγραμμάτων για την καταστροφή των αποθεμάτων ναρκών που υπάρχουν αυτή τη στιγμή. Μπορεί η διαδικασία να είναι δύσκολη από περιβαλλοντική άποψη καθώς και δαπανηρή, αλλά θα πρέπει στο μέλλον να δώσουμε κάποια προτεραιότητα στον τομέα αυτό.
Θα ήθελα να επιστήσω την προσοχή του Κοινοβουλίου στο Διεθνές Ταμείο της Σλοβενίας το οποίο, μέσα σε δύο μόνο χρόνια λειτουργίας, έχει εφαρμόσει ένα περιφερειακό πρόγραμμα δράσης κατά των ναρκών με υποστήριξη από την Ευρωπαϊκή Ένωση, τις Ηνωμένες Πολιτείες και ορισμένα άλλα κράτη, υλοποιώντας προγράμματα σε όλα τα Βαλκάνια. Μετά από τα γεγονότα στο Ζάγκρεμπ στις αρχές του χρόνου και τα πιο πρόσφατα γεγονότα στο Βελιγράδι, θα πρέπει να ελπίζουμε ότι το μέλλον της νοτιο-ανατολικής Ευρώπης δεν θα περιλαμβάνει την τοποθέτηση ναρκών.
Η ενίσχυση της συνοχής μεταξύ των δράσεων της Κοινότητας και των κρατών μελών, στην οποία αναφέρθηκε ο αξιότιμος συνάδελφος, είναι η κεντρική ιδέα που διατρέχει την ανακοίνωση που συνοδεύει την πρόταση κανονισμού. Υιοθετήσαμε μία ευέλικτη, συντονιστική προσέγγιση αντί για μία άκαμπτη, συγκεντρωτική προσέγγιση. Η δράση κατά των ναρκών είναι πιο αποτελεσματική όταν προσαρμόζεται στις εκάστοτε συνθήκες. Αυτός είναι και ο λόγος που δεν προτείνουμε τη συγκέντρωση όλων των δράσεων κατά των ναρκών, ακόμα και των δράσεων που υλοποιούνται σε επίπεδο Κοινότητας, σε ένα ενιαίο πρόγραμμα και σε ένα ενιαίο κονδύλι του προϋπολογισμού. Αντίθετα, προτείνουμε τη σύσταση μιας ομάδας εμπειρογνωμόνων με τη συμμετοχή των κρατών μελών, μη κυβερνητικών οργανώσεων και άλλων αρμόδιων φορέων. Σκοπός της ομάδας θα είναι να βοηθήσει την Επιτροπή να καταστρώσει μία συνολική στρατηγική για την ανάληψη δράσεων κατά των ναρκών.
Επιστρέφοντας τώρα, συγκεκριμένα, στην έκθεση Bonino, θα ήθελα να κάνω ορισμένα σύντομα σχόλια επί των ελάχιστων τροπολογιών του Κοινοβουλίου, τις οποίες η Επιτροπή δυσκολεύεται να υιοθετήσει στην τρέχουσα μορφή τους. Σε ορισμένες από αυτές αναφέρθηκα ήδη στην απάντησή μου στον αξιότιμο συνάδελφο. Κατ' αρχάς, όπως ανέφερα ήδη, πιστεύω ότι θα ήταν λάθος, καλοπροαίρετο μεν αλλά σαφώς αντιπαραγωγικό, να καταστήσουμε την προσχώρηση στη Σύμβαση της Οτάβα απαράβατη προϋπόθεση για την παροχή κοινοτικής βοήθειας στον τομέα της δράσης κατά των ναρκών. Είναι αυτονόητο ότι θα είναι λίγες οι φορές που θα συμφωνήσουμε στην παροχή βοήθειας προς χώρες που δεν έχουν υπογράψει τη Σύμβαση. Είναι όμως βέβαιο ότι θα υπάρξουν περιπτώσεις στις οποίες, για πολιτικούς ή ανθρωπιστικούς λόγους, θα θελήσουμε να προσφέρουμε βοήθεια στον πληθυσμό ορισμένων κρατών, ανεξάρτητα από τη στάση των κυβερνήσεών τους. Για το λόγο αυτό διαφωνώ με την τροπολογία αριθ. 18.
Αν και κατανοώ και σέβομαι τη φιλοδοξία που κρύβεται πίσω από την πρόταση για συγκέντρωση όλων των πόρων χρηματοδότησης δράσεων κατά των ναρκών στο σχετικό κονδύλιο του προϋπολογισμού για οριζόντια δράση, με εξαίρεση τα κονδύλια για τη χρηματοδότηση της ECHO και του τομέα έρευνας, δεν είμαι πεπεισμένος ότι η ενέργεια αυτή θα μας δώσει την αναγκαία ευελιξία για μεγιστοποίηση της αποτελεσματικότητας των παρεμβάσεων της Ευρωπαϊκής Ένωσης. Ίσως, με τον καιρό, το κονδύλι για οριζόντια δράση να προσελκύσει μεγαλύτερη προσοχή και να αξιοποιηθεί αναλόγως, ωστόσο θα πρέπει να διατηρήσουμε την επαφή με τα ευρύτερα εθνικά και περιφερειακά προγράμματα μέσω των γεωγραφικά εντοπισμένων κονδυλίων και κανονισμών του προϋπολογισμού. Κατά τη γνώμη μου, οι προτεινόμενες τροπολογίες αριθ. 3, 16 και 21 θα πρέπει να απορριφθούν.
Για τον ίδιο λόγο, είμαι βέβαιος ότι οι ανθρώπινοι και διοικητικοί πόροι που απαιτούνται για τη σύσταση της κεντρικής ομάδας δράσης κατά των ναρκών είναι αρκετοί για να εξασφαλίσουν τη σωστή εφαρμογή του κανονισμού. Δεν θέλουμε να προσθέσουμε και άλλη γραφειοκρατία στην ήδη υπάρχουσα. με τη σύσταση μιας μικρής ομάδας και την κατάλληλη δικτύωση μπορούν να επιτευχθούν τα ίδια αποτελέσματα. Προτείνω να απορριφθεί η τροπολογία αριθ. 17.
Παρομοίως, δεν θα θέλαμε να δημιουργηθεί άλλη μία επιτροπή, είτε αυτή είναι διαχειριστική είτε συμβουλευτική. Το Κοινοβούλιο γνωρίζει ότι υπάρχουν ήδη πάρα πολλές επιτροπές και γνωρίζει επίσης ότι, στο πλαίσιο των προτάσεών μας για τη μεταρρύθμιση της κοινοτικής εξωτερικής βοήθειας, επιδιώκουμε να απομακρυνθούμε από τον εξονυχιστικό έλεγχο των μεμονωμένων προγραμμάτων και να επικεντρωθούμε στη συζήτηση με τα κράτη μέλη γύρω από θέματα συνολικής στρατηγικής και προγραμματισμού. Αυτό έχουμε συμφωνήσει να κάνουμε σχετικά με το MEDA, για παράδειγμα. Αυτό θα πραγματοποιηθεί με τις ήδη υπάρχουσες γεωγραφικές επιτροπές. Αντί να δημιουργήσουμε ακόμα μία επιτροπή, προτείνουμε τη σύσταση μιας ομάδας εμπειρογνωμόνων, έτσι ώστε να δημιουργηθεί ένα φόρουμ που θα περιλαμβάνει και άλλους πέραν των κυβερνητικών εμπειρογνωμόνων, και όπου θα μπορούμε να συζητάμε και να καθορίζουμε τη συνολική οριζόντια στρατηγική κατά των ναρκών καθώς και να επανεξετάζουμε αυτή τη στρατηγική κάθε χρόνο. Συνεπώς, η Επιτροπή δεν μπορεί να αποδεχτεί τις τροπολογίες αριθ. 8, 22, 23, 25 και 29.
Τέλος, όσον αφορά τη σύναψη των συμβάσεων για προγράμματα δράσης κατά των ναρκών, θα ήθελα να αποτρέψω το Σώμα από την εφαρμογή αυστηρότερων περιορισμών όσον αφορά τη συμμετοχή στους διαγωνισμούς μας. Παράλληλα με την επιδίωξη της ανάπτυξης δυνατοτήτων και του ενστερνισμού των προγραμμάτων σε τοπικό επίπεδο, θα πρέπει επίσης να μπορούμε να αντλήσουμε την καλύτερη δυνατή τεχνογνωσία και εξοπλισμό από όπου αυτά είναι διαθέσιμα. Τις περισσότερες φορές οι πόροι αυτοί θα μπορούν να εξευρεθούν εντός της Ευρωπαϊκής Ένωσης, ενδέχεται όμως να υπάρξουν σπάνιες περιπτώσεις όπου θα πρέπει να απευθυνθούμε αλλού. Δεν μπορώ να αποδεχτώ την τροπολογία αριθ. 19.
Δεν θα αναφερθώ στις πολυάριθμες τροπολογίες που πρότεινε η αξιότιμη συνάδελφος, τις οποίες πρόθυμα αποδέχεται η Επιτροπή και οι οποίες κατά τη γνώμη μου βελτιώνουν σημαντικά την πρόταση κανονισμού. Η ύπαρξη αυτών των τροπολογιών επιβεβαιώνει τους κοινούς στόχους και τις επιδιώξεις του Σώματος.
Έχουμε ακόμα πολλή δουλειά να κάνουμε εάν θέλουμε να επιτύχουμε τους στόχους της Σύμβασης της Οτάβα για την εξάλειψη των ναρκών ξηράς μέσα στην επόμενη δεκαετία. Η έγκριση αυτού του κανονισμού αποτελεί ένα μικρό, αλλά κατά τη γνώμη μου σημαντικό βήμα, για την επίτευξη αυτών των στόχων. Ελπίζω ότι μπορούμε να βασιστούμε στην υποστήριξη του Κοινοβουλίου για την επιτυχή έκβαση αυτής της νομοθετικής διαδικασίας.

Van Orden
Κύριε Πρόεδρε, κάποιοι από εμάς προσπαθούμε εδώ και χρόνια να εξαλείψουμε τη μάστιγα των ναρκών ξηράς κατά προσωπικού. Πρόκειται για ένα θέμα που έχει κινήσει το ενδιαφέρουν του κόσμου σε πάρα πολλές ευρωπαϊκές χώρες. Κυβερνήσεις έχουν διακηρύξει τη συμπαράστασή τους και έχουν υποσχεθεί τεράστια χρηματικά ποσά. ΜΚΟ έχουν δημιουργηθεί για να ανταποκριθούν στις ανάγκες αυτής της προσπάθειας και, ωστόσο, τέσσερα χρόνια μετά από την πρώτη διάσκεψη των Ηνωμένων Εθνών για τις νάρκες ξηράς στη Γενεύη, και πάνω από ένα χρόνο μετά την έναρξη ισχύος της Σύμβασης της Οτάβα, πρέπει να παραδεχτούμε ότι πολλές χώρες και χιλιάδες άνθρωποι, συνήθως από τις φτωχότερες περιοχές του πλανήτη, αντιμετωπίζουν σοβαρά προβλήματα λόγω της ύπαρξης ναρκών κατά προσωπικού και μη εξουδετερωμένων πυρομαχικών.
Γιατί πορευόμαστε με τόσο αργούς ρυθμούς; Κατά τη γνώμη μου, το πρόβλημα έχει τρεις παραμέτρους. Καταρχάς, θα πρέπει να διευκρινίσουμε τους στόχους μας. Η εκστρατεία για την εξάλειψη των ναρκών ξηράς κατά προσωπικού δεν θα πρέπει να χρησιμοποιηθεί ως πρόσχημα για επιθέσεις εναντίον δυτικών κυβερνήσεων, κυρίως των Ηνωμένων Πολιτειών, δυτικών στρατιωτικών οργανώσεων, ή δυτικών βιομηχανιών. Στην πλειονότητά τους, οι δυτικές κυβερνήσεις δεν αποτελούν μέρος του προβλήματος, αλλά μέρος της επίλυσής του. Θα πρέπει να επικεντρώσουμε την πολιτική μας στους πραγματικούς ενόχους: τις εμπόλεμες φατρίες και τις ανεύθυνες κυβερνήσεις που δείχνουν πλήρη αδιαφορία για τον άμαχο πληθυσμό και χρησιμοποιούν τις νάρκες κατά προσωπικού αδιακρίτως ως όπλο για να ενσπείρουν τον τρόμο.
Ακόμα πιο σημαντικό, οι πρακτικές δράσεις κατά των ναρκών θα πρέπει να επικεντρωθούν στις εξής προτεραιότητες: να καταστήσουν ασφαλείς τις περιοχές εκείνες όπου η πιθανότητα ύπαρξης ναρκών εμποδίζει την οικονομική ανάπτυξη και τη φυσιολογική ζωή των κατοίκων, καθώς και να παράσχουν βοήθεια στα άτομα που έχουν πέσει θύματα ναρκών. Δεύτερον, η διεθνής κοινότητα θα πρέπει να συντονίσει καλύτερα τις προσπάθειές της, τόσο σε διεθνές επίπεδο και, ιδιαίτερα, εντός των χωρών που πλήττονται από το πρόβλημα. Είναι γεγονός ότι ακόμα δεν γνωρίζουμε την πραγματική έκταση του προβλήματος καθώς και πόσο αποτελεσματικές υπήρξαν οι προσπάθειες εκκαθάρισης των ναρκών. Θα πρέπει να γίνει μία ταχεία καταγραφή των υπαρχόντων αποθεμάτων ναρκών, έτσι ώστε να διαπιστώσουμε καλύτερα τα μέτρα που θα πρέπει να λάβουμε.
Τρίτον, θα πρέπει να διασφαλίσουμε τη σωστή διάθεση των χρημάτων. Είμαι υπερήφανος για το γεγονός ότι η Ευρωπαϊκή Επιτροπή είναι ο μεγαλύτερος υποστηρικτής του αγώνα κατά των ναρκών. Πρόκειται για έναν τομέα όπου, με δεδομένη την ικανότητα της Ευρωπαϊκής Ένωσης για συντονισμό των προσπαθειών πολλών διαφορετικών κρατών, η διάθεση σημαντικών πόρων για την αντιμετώπιση του προβλήματος θα έπρεπε να είναι πολύ πιο αποτελεσματική. Είναι πολλοί οι λόγοι που ευθύνονται για το γεγονός ότι οι διακηρύξεις δεν ανταποκρίθηκαν στην πραγματικότητα. Κατά κάποιον τρόπο, η υπόθεση των ναρκών ξηράς αντικατοπτρίζει τη γενικότερη αποτυχία της Επιτροπής να διαχειριστεί αποτελεσματικά τους πόρους που έχει στη διάθεσή της. Ο Επίτροπος εξωτερικών υποθέσεων έχει αναγνωρίσει στο παρελθόν ότι τα προγράμματα εξωτερικής βοήθειας της Επιτροπής υπήρξαν αποτυχία. Η Επιτροπή θα πρέπει να βελτιώσει τόσο την ποιότητα των προγραμμάτων της όσο και την ταχύτητα υλοποίησής τους. Τα πράγματα έχουν αρχίσει να παίρνουν μία θετική κατεύθυνση υπό την ηγεσία του κ. Patten.
Η ανακοίνωση της Επιτροπής και ο κανονισμός σχετικά με τις νάρκες ξηράς κατά προσωπικού είναι πολύ χρήσιμα κείμενα, αλλά παραβλέπουν δύο βασικά στοιχεία, τα οποία επιδιώκουν να διορθώσουν οι τροπολογίες που προτείνει το Κοινοβούλιο. Τα πολυετή προγράμματα χρηματοδότησης δράσεων κατά των ναρκών θα πρέπει να ενταχθούν σε ένα ενιαίο κονδύλι του προϋπολογισμού και θα πρέπει να δημιουργηθεί μία μονάδα εντός της Επιτροπής, η οποία θα διαθέτει τους κατάλληλους πόρους και θα είναι υπεύθυνη όχι μόνον για τη διαμόρφωση του πλαισίου πολιτικής, αλλά και για το σχεδιασμό και την υλοποίηση των δράσεων κατά των ναρκών, συμπεριλαμβανομένης της σύναψης συμβάσεων. Καθοριστικοί παράγοντες για την αποτελεσματική χρήση των πόρων είναι η δέσμευση σε επίπεδο ανώτατων στελεχών, η σωστή καθοδήγηση και η υπεύθυνη διαχείριση. Ας αφήσουμε επιτέλους τις χειρονομίες καλής θέλησης και ας αναλάβουμε πραγματική δράση με απτά αποτελέσματα.

Van den Berg
Κύριε Πρόεδρε, η σοσιαλιστική ομάδα συμμερίζεται την υπερηφάνεια την οποία εξέφρασε μόλις πριν λίγο ο κ. van Orden για το ρόλο της Ευρωπαϊκής Ένωσης. Πριν από μερικά χρόνια, βρισκόμουν σε μια τάξη ενός σχολείου στην Καμπούλ, στο Αφγανιστάν, και είδα πως ενημερώνονταν τα παιδιά για τα διάφορα είδη χερσαίων ναρκών. Όταν είδα ότι μία από τις νάρκες αυτές είχε το σχήμα πεταλούδας, συνειδητοποίησα ότι κατασκευάζονται ορισμένες χερσαίες νάρκες για να παίξουν μ' αυτές παιδιά και να τραυματιστούν και τότε κατάλαβα ποιο ήταν το ήθος αυτών που παράγουν αυτά τα πράγματα. Τότε μπόρεσα να διαπιστώσω ότι η εκστρατεία ευαισθητοποίησης στα σχολεία και στους κόλπους του πληθυσμού είναι το πιο αποτελεσματικό μέσο για την πρόληψη της δημιουργίας θυμάτων. Ένα σημαντικό μέρος των προσπαθειών μας πρέπει να επικεντρωθεί στο σημείο αυτό και υποστηρίζω εκ μέρους της πολιτικής μου ομάδας όλες τις σχετικές τροπολογίες.
Κατά δεύτερον, οι διάφορες προσπάθειες μοιάζουν να είναι δώρον άδωρον επειδή, τη στιγμή που οι νάρκες αυτές συλλέγονται από διάφορες ομάδες στο Αφγανιστάν τοποθετούνται σε άλλες περιοχές του κόσμου. Όταν το λέω αυτό σκέφτομαι τη Βόρεια Μοζαμβίκη, όπου δούλευα με οργανώσεις ατόμων με ειδικές ανάγκες που συνέλεγαν τα ίδια χερσαίες νάρκες από τις οποίες και είχαν τραυματιστεί. Τότε έμαθα δύο πράγματα. Πρώτον, ότι πρέπει να κινητοποιηθεί ο τοπικός πληθυσμός. Οι άνθρωποι, ακόμη και αν είναι τραυματισμένοι, μπορούν να κάνουν μόνοι τους ένα σωρό πράγματα. Δεύτερον, αντιλήφθηκα ότι ο στόχος δεν είναι η θανάτωση αλλά ο ακρωτηριασμός ανθρώπων με τις νάρκες, πράγμα που βαραίνει την ηθική πλευρά του θέματος.
Όταν έφθασα στην Αγκόλα, επισκέφθηκα την οργάνωση Norwegian People's Aid η οποία χρησιμοποιούσε μία μέθοδο σε συνεργασία με τον τοπικό πληθυσμό για να εντοπίζει τις νάρκες, καθαρίζοντας στη συνέχεια με πολύ στρατηγικό τρόπο συγκεκριμένες περιοχές. Από αυτό έμαθα δύο πράγματα: πρώτα πρώτα χρειαζόμαστε ειδικούς, που στην περίπτωση της οργάνωσης Norwegian People's Aid ήταν πρώην στρατιωτικοί και ο τοπικός πληθυσμός - που έχει πολύ μεγάλη σημασία - ενώ στη συνέχεια πρέπει να εφαρμοστεί μία συγκεκριμένη στρατηγική καθαρισμού. Δεν μιλάω για τις μεθόδους της "οδοντόβουρτσας" , οι οποίες είναι πάρα πολύ ακριβές και διαρκούν πάρα πολύ χρόνο, αλλά για τον εκκαθάριση στρατηγικών περιοχών έτσι ώστε να μπορέσει να ανακάμψει η τοπική οικονομία κλπ. Αυτό μου έδωσε την ιδέα ότι δεν πρέπει να δουλέψουμε πρώτα απ' όλα με τις εθνικές αρχές της Αγκόλας και με πολύπλοκες διαρθρώσεις, αλλά απλά μέσω ισχυρών ΜΚΟ στον τοπικό πληθυσμό και στα πλαίσια μιας οργανωμένης συνεργασίας με τις αρχές, όπως προσπαθούν να κάνουν στην Αγκόλα.
Ταυτόχρονα, αντιλαμβάνομαι ότι στην Αγκόλα τοποθετούνται εκ νέου νάρκες κατά προσωπικού και αυτό με φέρνει στο σημείο στο οποίο αναφέρθηκε ο κ. Patten. Επίτροπε, είπατε ότι είστε κατά ορισμένων τροπολογιών. Νομίζω όμως ότι αν τις ξαναδιαβάσετε πάρα πολύ καλά, θα διαπιστώσετε ότι υπάρχουν ορισμένες τροπολογίες στις οποίες αναφερθήκατε και οι οποίες κατά τη γνώμη μου έχουν σχέση με τη διεξαγωγή εκστρατειών ευαισθητοποίησης, με τη διαφάνεια, με την πρόσβαση των ΜΚΟ, με διάφορες δράσεις οι οποίες πάνε καλά σήμερα αλλά που μπορούν να καταστούν πιο αποτελεσματικές. Νομίζω ότι δεν χρειάζεται να φοβάστε τις τροπολογίες που έχουν κατατεθεί από το Κοινοβούλιο επί του σημείου αυτού. Δεν θέλουμε να αυξήσουμε τη γραφειοκρατία, δεν θέλουμε περισσότερη επιτροπολογία, αυτό που θέλουμε είναι να έχετε περιθώρια, να βελτιωθεί η αποτελεσματικότητα και νομίζω ότι επί του σημείου αυτού οι προτεραιότητές μας δεν διαφέρουν.
Ίσως να μπορούσατε να εξετάσετε ορισμένες παραγράφους για να δείτε εάν θα πρέπει πραγματικά να πείτε njet, μία λέξη που είναι κάπως δύσκολο να προφέρει ένας Βρετανός. Όσον αφορά το σημείο αυτό, είμαι της γνώμης ότι ευρίσκεστε στην ίδια πλευρά με το Κοινοβούλιο. Εμείς, ως σοσιαλιστική ομάδα, θεωρούμε ότι συμμετέχουμε στη μεγάλη διεθνή εκστρατεία κατά των ναρκών κατά προσωπικού και είμαστε περήφανοι γι' αυτό όπως και οι άλλοι συνάδελφοι εδώ στο Κοινοβούλιο.

Haarder
Κύριε Πρόεδρε, οι νάρκες κατά προσωπικού είναι μια αδιανόητη διαβολική κατασκευή, της οποίας στόχος δεν είναι να σκοτώσει αλλά να σακατέψει και να προκαλέσει τους φριχτότερους δυνατούς πόνους και βάσανα στα θύματα, τις οικογένειές τους και τις χώρες τους. Σκεφτείτε μόνο τις σοβιετικές βόμβες-παιχνίδια στο Αφγανιστάν! Δυστυχώς είναι αφάνταστα φτηνές στην παραγωγή τους και απίστευτα ακριβές στην εύρεση και εξουδετέρωσή τους. Θα πάρει 100 χρόνια για να τις απομακρύνουμε, ενώ συνεχώς τοποθετούνται περισσότερες. Ήταν ο Φιλελεύθερος κ. Jan Willem Bertens που έθεσε το θέμα εδώ στο Κοινοβούλιο πριν από πέντε χρόνια και πιστεύω ότι το Κοινοβούλιό μας μπορεί πράγματι να συγχαρεί τον εαυτό του που ξεκίνησε αυτό το θέμα με αποτέλεσμα τώρα να είμαστε καθοδόν προς την απαγόρευση των ναρκών. Μπορούμε επίσης να επισημάνουμε την πραγματικά τεράστια και αποτελεσματική συμβολή της Ένωσης στο συγκεκριμένο θέμα.
Μπορούμε όμως να κάνουμε ακόμα περισσότερα. Υπάρχουν μηχανήματα που μπορούν να απομακρύνουν τις νάρκες από μεγάλες εκτάσεις σε σύντομο χρόνο. Είδα ένα τέτοιο μηχάνημα στο Κοσσυφοπέδιο, αλλά ήταν ακίνητο και δεν χρησιμοποιούταν. Η κ. Bonino και ο κ. Patten έχουν δίκιο ότι αποσκοπεί στην εξουδετέρωση των αποθηκευμένων ναρκών, διότι κοστίζει απείρως λιγότερο να εξουδετερώσουμε μια αποθηκευμένη νάρκη σε σύγκριση με το κόστος εξουδετέρωσης μιας νάρκης που είναι τοποθετημένη σε μέρος όπου είναι δύσκολο να βρεθεί.
Η κ. Bonino και ο κ. Patten έχουν επίσης δίκιο ότι το Κοινοβούλιο και το Συμβούλιο πρέπει να μη χώνουν τη μύτη τους στη διοίκηση και άκουσα ιδιαίτερα τα σχόλια του κ. Patten επ' αυτού του θέματος, διότι σαφώς πιστεύει ότι πρέπει να χώνουμε τη μύτη μας ακόμα λιγότερο. Καταρχήν είμαι σύμφωνος. Πρέπει να αποφύγουμε να εμπλακούμε στη διοίκηση. Αντιθέτως πρέπει να επικρίνουμε την Επιτροπή όταν δεν διοικεί σωστά. Όμως δεν θα το κάνουμε αυτό καθοδηγώντας την από μακριά. Αυτό είναι ένα σφάλμα που διαπράττει ασταμάτητα το Κοινοβούλιο. Η Επιτροπή πρέπει να είναι ελεύθερη να εξασκεί τις αρμοδιότητές της και εμείς πρέπει να είμαστε ελεύθεροι να την τιμωρούμε - αν μου επιτραπεί αυτή η έκφραση - όταν δεν κάνει καλά τη δουλειά της. Εν κατακλείδι, θέλω να ευχαριστήσω την κ. Bonino. Είναι βοηθητικό να έχουμε μια τόσο έμπειρη εισηγήτρια. Σας ευχαριστώ για μια πολύ καλή έκθεση.

Wuori
Κύριε Πρόεδρε, μέσα σε παγιωμένες δομές εξουσίας πολύ σπάνια γεννιέται κάτι καινούργιο. Η απαγόρευση των ναρκών ξηράς κατά προσωπικού έχει οδηγήσει σε μια διαδικασία, η οποία αποτελεί έξοχο παράδειγμα του τρόπου με τον οποίο οι ανεξάρτητες μη κυβερνητικές οργανώσεις ΜΚΟ καθώς και το Ευρωπαϊκό Κοινοβούλιο μπόρεσαν να καθορίσουν και αποφασιστικά να προασπίσουν στόχους, οι οποίοι ξενίζουν τους κρατικούς παράγοντες ή αυτοί τους θεωρούν μη ρεαλιστικούς. Μετά το αποφασιστικό βήμα της Οτάβα πρέπει τώρα να εξασφαλίσουμε ότι η Ένωση και τα κράτη μέλη της θα φροντίσουν για τις περαιτέρω ενέργειες, τόσο στις διμερείς τους σχέσεις όσο και στην εσωτερική τους νομοθεσία, και θα διατηρήσουν ηγετικό ρόλο κατά την εδραίωση και στήριξη της πολιτικής βούλησης, προκειμένου να υπογραφεί και να επικυρωθεί εκτεταμένα η Σύμβαση, επίσης και από την πατρίδα μου τη Φινλανδία. Αυτό πρέπει να γίνει αναγκαία προϋπόθεση για την ένταξη στην ΕΕ των υποψήφιων χωρών, δηλαδή πρέπει να ενσωματωθεί στο κοινοτικό κεκτημένο.
Η ανά χείρας έκθεση και ειδικότερα η εξαιρετική γνωμοδότηση της Επιτροπής Ανάπτυξης και Συνεργασίας προσφέρουν καλές προϋποθέσεις για περαιτέρω δράσεις, οι οποίες πρέπει να επικεντρωθούν στην αποναρκοθέτηση στην πράξη και στην επιχειρησιακή της υλοποίηση και όχι στην αναζήτηση πολύπλοκων τεχνολογικών λύσεων που απαιτούν τεράστιες δαπάνες. Οι βιοανιχνευτές αποδεικνύονται εξαιρετικά πολλά υποσχόμενοι από την άποψη αυτή. Το ψήφισμα Brok προσφέρει από την πλευρά του την πολιτική διάσταση στο έργο αυτό και οι προφορικές ερωτήσεις του κ. Brok και του κ. Miranda προς την Επιτροπή τις κατευθυντήριες γραμμές, οι οποίες είναι πρωτίστου σημασίας. Όλα τα θεσμικά όργανα της ΕΕ πρέπει να δράσουν παίρνοντας πρωτοβουλίες και κατά τρόπο, ώστε οι φτωχές χώρες που περισσότερο υποφέρουν από το πρόβλημα των ναρκών να συμμετάσχουν αποτελεσματικά στο πρόγραμμα. Την κύρια ευθύνη της παρακολούθησης έχει φυσικά η Επιτροπή, όμως όλοι μας, από την πλευρά μας, πρέπει να φροντίσουμε, ώστε η από κοινού σύμπραξη για την εξάλειψη της μάστιγας αυτής παγκοσμίως να ολοκληρωθεί όσο το δυνατό συντομότερα. Μπορούμε να αφήσουμε πίσω μας έναν κόσμο χωρίς νάρκες.

Αλαβάνος
Κύριε Πρόεδρε, η ομάδα μας έχει ενεργοποιηθεί από παλιά σε όλο το φάσμα των αιτημάτων και ενεργειών που πρέπει να γίνουν, από τη διακοπή της παραγωγής, καταστροφή αποθεμάτων, σταμάτημα της εμπορευματοποίησης, εκκαθάριση ναρκοπεδίων, αποκατάσταση για πληγέντες και ευαισθητοποίηση.
Θέλω όμως να κάνω την εξής παρατήρηση: η τοποθέτηση ναρκών είναι ευθέως ανάλογη με την ανικανότητα της διεθνούς κοινότητας να δώσει πολιτικές λύσεις σε μεγάλα ζητήματα. Όταν μια χώρα, για παράδειγμα, αισθάνεται ανασφαλής στα σύνορά της από μια γειτονική χώρα, η κυβέρνησή της προσφεύγει πιο εύκολα, κακώς βέβαια, στη χρησιμοποίηση ναρκοπεδίων. Όταν η διεθνής κοινότητα δεν μπορεί να αντιμετωπίσει το δηλητήριο του εθνικισμού και των αντιπαραθέσεων και να συμβάλει σε πολιτικές λύσεις, οι εμπλεκόμενοι προσφεύγουν πιο εύκολα στην δημιουργία ναρκοπεδίων. Αυτό πρέπει να το προσέξουμε διότι, θα έλεγα, για να έλθω στα Βαλκάνια, ότι κατά τη γνώμη μου και η Δύση και η Ευρωπαϊκή Ένωση έχουν τις δικές τους ευθύνες, με την πολιτικές τους παρεμβάσεις, για το γεγονός ότι τα μισά Βαλκάνια είναι ένα ολόκληρο ναρκοπέδιο.
Καταλήγοντας, κύριε Πρόεδρε, θέλω να πω ότι χρειάζονται ειδικές δράσεις στο θέμα της Βαλκανικής και θέλω να πω και από αυτό το βήμα ότι η ελληνική κυβέρνηση θα πρέπει αμέσως να επικυρώσει τη σύμβαση της Οτάβα.

Mathieu
Κύριε Πρόεδρε, οι Καμποτζιανοί αποκαλούν τις νάρκες "αιώνιους φρουρούς" . Αυτές οι θανάσιμες αστραπές, που ενεργοποιούνται τυχαία, από το ίδιο το θύμα, κάποιες φορές πολλά χρόνια μετά τη σύγκρουση, αποτελούν πραγματικές βραδυφλεγείς βόμβες που ακρωτηριάζουν την κοινωνική και οικονομική αποκατάσταση ολόκληρων περιοχών, καθώς και την επανένταξη των ίδιων των θυμάτων.
Δεδομένου ότι υπέγραψα την έκκληση για μια γη χωρίς νάρκες, υποστηρίζω ένθερμα την έκθεση της Emma Bonino, η οποία οδεύει προς τη σωστή κατεύθυνση. Δύο χρόνια μετά την υπογραφή της Σύμβασης της Οτάβα, τα αποθέματα ναρκών δυστυχώς παραμένουν εντυπωσιακά, τουλάχιστον όσον αφορά τις νάρκες που έχουν καταγραφεί. Όσο για εκείνες που δεν έχουν καταγραφεί, είναι πλέον καιρός να εφεύρουμε νέες μεθόδους ανίχνευσης και εκκαθάρισης.
Οι χρηματοδοτικές προσπάθειες στις οποίες προέβη η Ευρωπαϊκή Ένωση πρέπει να διαδραματίσουν συμπληρωματικό ρόλο στις εθνικές δράσεις. Επιπλέον, είναι απαραίτητο να υπογραφεί, και κυρίως να επικυρωθεί, η Συνθήκη της Οτάβα από το σύνολο των χωρών της Ένωσης και των υποψηφίων χωρών. Η πρόκληση είναι σημαντική καθώς, εάν ο πόλεμος έχει τους κανόνες του - οι οποίοι είναι εθιμικοί για κάποιους και κωδικοποιημένοι για άλλους -, η χρήση ναρκών κατά προσωπικού δεν αποτελεί τμήμα τους. Η εξάλειψή τους δεν συνιστά πλέον στρατιωτικό πρόβλημα αλλά πρόκληση ανθρωπιστικής φύσης. Η Ευρώπη δεν μπορεί να περιορίζεται στο ρόλο του χρηματοδότη. Πρέπει να ηγηθεί ενός πρωτοποριακού προβληματισμού σχετικά με τον καταλληλότερο μηχανισμό, πριν από κάθε χρήση ενός νέου όπλου. Στη συνέχεια, έγκειται στα κράτη μέλη να υποστηρίξουν την διαδικασία σε εθνικό επίπεδο.
Τέλος, η Ευρώπη οφείλει να υποστηρίξει και να εμβαθύνει τη διαδικασία της Οτάβα, προκειμένου να μην δημιουργηθεί κάποιο νέο όπλο, το οποίο θα προκαλεί, όπως γίνεται σήμερα, δεκάδες θυμάτων κάθε είκοσι λεπτά.

Raschhofer
Κύριε Πρόεδρε, αξιότιμοι συνάδελφοι, υποστηρίζω ένθερμα την πρωτοβουλία της Κοινότητας για την καταπολέμηση των ναρκών κατά προσωπικού. Όταν φέρνω στο μυαλό μου τις εικόνες των παιδιών που ακρωτηριάστηκαν από νάρκες, τότε καταλήγω σε ένα άκρως προσωπικό συμπέρασμα: κάθε ευρώ που διατίθεται για την καταπολέμηση αυτού του παραλογισμού, πιάνει τόπο! Ένα θέμα, για το οποίο εκπρόσωποι ΜΚΟ εκφράστηκαν με κριτική διάθεση ενώπιον μου σε κάποια συζήτηση, είναι η επικάλυψη δραστηριοτήτων στρατού και ΜΚΟ, η οποία αναφέρεται στα σημεία 11 και 15 του ψηφίσματος. Οι ΜΚΟ κέρδισαν, χάρη στη μακρόχρονη εργασία τους, την εμπιστοσύνη και την αναγνώριση των πολιτών, αλλά φοβούμαι ότι τυχόν εμπλοκή τους θα έθετε σε κίνδυνο την ανεξαρτησία τους, ενώ θα μπορούσε να βλάψει ανεπανόρθωτα τη σχέση εμπιστοσύνης με τους πληγέντες.
Οι άνθρωποι διακατέχονται από ένα δικαιολογημένο αίσθημα δυσπιστίας έναντι ένστολων δυνάμεων, το οποίο προκλήθηκε από τις μακροχρόνιες περιόδους πολέμων. Ως εκ τούτου, οφείλουμε να πράξουμε ό,τι είναι δυνατόν για να στηρίζουμε σε διαρκή βάση το έργο των ΜΚΟ.

Gollnisch
Κύριε Πρόεδρε, θα παρέμβω πολύ σύντομα μέσα στο προβλεπόμενο λεπτό, απλώς για να εκφράσω τη λύπη μου, διότι σε μια συζήτηση τόσο μεγάλης σημασίας, δεν εκπροσωπείται το Συμβούλιο, δεδομένου ότι είναι σαφώς το θεσμικό όργανο που διαθέτει τις περισσότερες δυνατότητες δράσης, στον τομέα για τον οποίο συζητούν αυτή τη στιγμή οι συνάδελφοι.

Schierhuber
Κύριε Πρόεδρε, κύριε Επίτροπε, κυρίες και κύριοι, θα ήθελα να εκφράσω τις θερμές μου ευχαριστίες στην κυρία Bonino για την εργασία της. Η Σύμβαση της Οτάβα αποτελεί ένα αποφασιστικό βήμα στο διεθνή αγώνα για την απαγόρευση της χρήσης, εναποθήκευσης, παραγωγής και μεταφοράς ναρκών κατά προσωπικού. Ως εκ τούτου, θα ήθελα να χαιρετίσω το γεγονός ότι, χάρη στο νέο αυτό κανονισμό, η εν λόγω Σύμβαση σε συνδυασμό με τη στρατηγική της ΕΕ αποσκοπεί στη βελτίωση του συντονισμού, της συνοχής, της διαφάνειας αλλά και του ελέγχου της δράσης κατά των ναρκών. Η Ευρωπαϊκή Ένωση οφείλει επίσης να ανταποκριθεί στο θέμα αυτό στην αξίωση ανάληψης ηγετικού ρόλου.
Για την αυστριακή ομοσπονδιακή κυβέρνηση το θέμα έχει απόλυτη προτεραιότητα. Το Κοινοβούλιο ασχολείται εδώ και πολλά χρόνια μαζί του, όπως ήδη ειπώθηκε σήμερα. Το Κοινοβούλιο αποτελεί εξάλλου την κινητήριο δύναμη όλων αυτών των προσπαθειών και νομίζω ότι θα έπρεπε να εντείνουμε τις προσπάθειές μας ακόμη περισσότερο. Θα ήθελα στο σημείο αυτό να τονίσω με έμφαση ότι είναι ανάγκη να παροτρύνουμε και άλλα κράτη να προσχωρήσουν στη Σύμβαση της Οτάβα ή να την επικυρώσουν το ταχύτερο δυνατόν, ούτως ώστε να διευκολυνθεί τόσο ο διεθνής συντονισμός όσο και η αποκατάσταση των θυμάτων. Προπάντων, θα έπρεπε όλα τα κράτη μέλη της ΕΕ να προσχωρήσουν στην εν λόγω Σύμβαση. Αυτό το θεωρώ ως καθήκον ένδειξης αλληλεγγύης, ακόμη και εντός της Ευρωπαϊκής Κοινότητας.
Οι νάρκες αποτελούν φυσικά μεγάλο εμπόδιο για την ανοικοδόμηση αυτών των χωρών καθώς και για την επιστροφή των προσφύγων. Όσο ελλοχεύει αυτός ο κίνδυνος, θα είναι πολύ δύσκολο να πειστούν οι πρόσφυγες να επιστρέψουν στον τόπο κατοικίας τους. Η Ευρωπαϊκή Ένωση έχει επανειλημμένως αναδειχθεί σε κύριο χρηματοδότη δράσεων εκκαθάρισης ναρκοπεδίων, καθώς υλοποιούνται δράσεις σε πληγείσες χώρες σε όλο τον κόσμο. Το πρόβλημα των ναρκών κατά προσωπικού είναι τόσο μεγάλο για τις άμεσα πληγείσες περιοχές, αλλά και για τους πρόσφυγες των εμπλεκομένων περιοχών, ώστε είναι αδύνατον χωρίς τη διεθνή συνεργασία να τους παρασχεθεί πραγματικά αποτελεσματική βοήθεια. Η διεθνής κοινότητα πρέπει να τηρήσει ενιαία και συντονισμένη στάση. Η στήριξη των προγραμμάτων εκκαθάρισης ναρκοπεδίων, η αρωγή στα θύματα των ναρκών, η έρευνα και τεχνολογική ανάπτυξη πρέπει να προωθηθούν περαιτέρω. Η απαγόρευση της κατασκευής ναρκών στην ΕΕ καθώς και η απαγόρευση της εξαγωγής τους από την ΕΕ πρέπει να επιβληθεί με κάθε μέσο. Ο στόχος αυτός θα πρέπει να αποτελεί απόλυτη προτεραιότητα για όλους μας.

Sauquillo Pιrez del Arco
Κύριε Πρόεδρε, χαίρομαι που υπάρχει τελικά ευρωπαϊκή νομοθεσία, με τη μορφή κανονισμού, για τις νάρκες κατά προσωπικού και που έχουμε σήμερα μια καλή έκθεση από την κ. Bonino για αυτό το θέμα.
Ήδη κατά την προηγούμενη κοινοβουλευτική περίοδο - όπως ειπώθηκε - το Ευρωπαϊκό Κοινοβούλιο ενέκρινε τη δέσμευση της Ευρωπαϊκής Κοινότητας να καταπολεμήσει ένα από τα πιο σκληρά, πιο θανατηφόρα και πιο ύπουλα όπλα που υπάρχουν. Η Επιτροπή Ανάπτυξης και Συνεργασίας εισήγαγε το 1996 - όπως είπε ο κ. Patten - μία γραμμή του προϋπολογισμού αφιερωμένη στην εκκαθάριση των ναρκοπεδίων. Δυστυχώς, όμως, η γραμμή αυτή μειώνεται με τρόπο αντιστρόφως ανάλογο της σημασίας που αποδίδουμε εδώ σε αυτή την υπόθεση.
Δεδομένου ότι εγκρίνουμε αυτή τη στιγμή τον προϋπολογισμό, θα σταθώ για λίγο στους αριθμούς που μου προκαλούν ανησυχία. Φέτος υπολογίζουμε σε 8 100 000 Ευρώ. Για του χρόνου το Συμβούλιο και η Επιτροπή συμφωνούν να μειωθεί το ποσό σε 7 400 000, ενώ το Κοινοβούλιο προτείνει αύξηση 3 εκατομμυρίων σε σχέση με το 2000. Αυτοί οι αριθμοί δεν είναι ιδιαίτερα μεγάλοι για την επίλυση ενός προβλήματος που αφορά 110 εκατομμύρια άτομα σε 64 χώρες, 26 000 θύματα ακρωτηριασμού κάθε χρόνο και, κυρίως, πολλά παιδιά που σε χώρες όπως το Ελ Σαλβαδόρ είναι γνωστά σαν τα "τσακισμένα παιδιά" , μιας και είναι παιδιά κατεστραμμένα, χωρίς χέρια, χωρίς μπράτσα, χωρίς πόδια.
Γι' αυτό ζητώ να διαβιβαστεί στο Συμβούλιο, που δεν παρίσταται εδώ, και στην Επιτροπή, η σημασία της αύξησης αυτού του ποσού, δεδομένου ότι για κάθε νάρκη που εξουδετερώνεται σπέρνονται, δυστυχώς, 20 με 50 νέες. Με τον ρυθμό εξουδετέρωσης που έχουμε, η πλήρης εκκαθάριση του πλανήτη από τις νάρκες κατά προσωπικού θα καθυστερήσει - όπως ειπώθηκε προηγουμένως - αρκετά περισσότερο από 100 χρόνια. Γι' αυτό ζητώ, αν και δεν είναι αρκετό, να ληφθεί υπόψη το ποσό που προτάθηκε από το Κοινοβούλιο και να συμβάλουμε με αυτό στην τήρηση της Σύμβασης της Οτάβα, ζητώ δε από εκείνες τις χώρες που δεν την έχουν υπογράψει ή επικυρώσει, να το κάνουν.

Πρόεδρος
Δεδομένου ότι υπήρξαν διάφοροι υπαινιγμοί, θα ήθελα να διευκρινίσω ότι το Συμβούλιο, παρόλο που δεν παρευρίσκεται ο Υπουργός, εκπροσωπείται από ανώτερους υπαλλήλους του, που φυσικά θα του διαβιβάσουν τα λεγόμενά μας.

Frahm
Κυρία Bonino, ενός λεπτού ομιλία για μια έκθεση που πραγματικά ακτινοβολεί από την αφοσίωσή σας, είναι υπερβολικά σύντομη, αλλά ευτυχώς συμφωνώ με τα περισσότερα συμπεράσματα της έκθεσης, όπως και με την υπονοούμενη κριτική κατά των κρατών που ακόμη δεν έχουν επικυρώσει τη Σύμβαση της Οτάβα. Η δική μου χώρα δυστυχώς χρειάστηκε πάρα πολύ χρόνο για να το κάνει. Υπάρχει ένα πρόβλημα στην έκθεση. Κατά τη γνώμη μου, υπάρχει η τάση να προσπαθούμε να αδειάσουμε την ΚΕΠΠΑ από τα μη στρατιωτικά της καθήκοντα. Θεωρώ ότι είναι υγιές να ενισχύσουμε τις μη στρατιωτικές υποχρεώσεις κάθε οργάνωσης που έχει στρατιωτική δράση. Στην πραγματικότητα θεωρώ ότι αυτό που πρέπει να απαιτήσουμε από το Συμβούλιο, την ΚΕΠΠΑ και τα κράτη μέλη είναι πέρα από τις συνήθεις δράσεις ανάπτυξης και τις ανθρωπιστικές δράσεις να συνοδεύσουν κάθε ποσό που χορηγείται για στρατιωτικές δράσεις με τουλάχιστον ένα αντίστοιχο ποσό για μη στρατιωτικές δράσεις, π.χ. την εξουδετέρωση των ναρκών στις εν λόγω περιοχές.

Zimmerling
Κύριε Πρόεδρε, κύριε Επίτροπε, αξιότιμοι συνάδελφοι, σήμερα ασχολούμαστε με ένα εξαιρετικά θλιβερό θέμα. Οι νάρκες κατά προσωπικού - σε αυτό βέβαια συμφωνούμε όλοι - είναι κάτι το οποίο ασφαλώς θα έπρεπε να είχε τεθεί εκτός νόμου παγκοσμίως. Θα ήθελα να διακρίνω το θέμα αυτό καθεαυτό σε τρεις μεγάλους τομείς. Ο πρώτος είναι ο τομέας της πρόληψης. Στην προκειμένη περίπτωση συμφωνούμε ασφαλώς όλοι σε αυτή την αίθουσα, ότι οι υφιστάμενες νάρκες, ιδιαίτερα οι νάρκες κατά προσωπικού, πρέπει να καταστραφούν. Όταν αναλογίζομαι τα προβλήματα και τις εξελίξεις στις αναπτυσσόμενες χώρες, δηλαδή στις χώρες ΑΚΕ ή στην Κεντρική Αμερική, όπως δείχνουν άλλωστε και τα αποτελέσματα, διαπιστώνω ότι δεν είναι δυνατόν να εξακολουθήσει αυτή η κατάσταση. Το άλλο σημείο, το οποίο επίσης μου φαίνεται σημαντικό, είναι ότι πρέπει να στρέψουμε το βλέμμα μας κυρίως στην αποτροπή πώλησης ναρκών στη μαύρη αγορά σε αφρικανικές χώρες.
Ο δεύτερος σημαντικός τομέας είναι αυτός της θεραπείας. Εδώ πρέπει να αναφερθούμε στα προγράμματα εκκαθάρισης ναρκοπεδίων και να δώσουμε ιδιαίτερη προσοχή στις ανθρωπιστικές δράσεις. Ιδιαίτερα, πρωτοβουλίες που σχετίζονται με την έρευνα στο συγκεκριμένο τομέα θα πρέπει να υποστηριχθούν, όταν μάλιστα αφορούν την τεχνική ανίχνευσης και εκκαθάρισης ναρκών. Δεν θα πρέπει επίσης να παραλείψουμε, ότι η Ευρωπαϊκή Ένωση, και κυρίως το Ευρωπαϊκό Κοινοβούλιο, έχει τη δυνατότητα να ελέγξει καλύτερα πού καταλήγουν τελικά τα σχετικά κονδύλια.
Ως τρίτο τομέα θεωρώ συγκεκριμένα μέτρα, τα οποία οφείλει κανείς να προτείνει, να ελέγχει και να παρακολουθεί. Θεωρώ ότι θα πρέπει να λάβουμε υπόψη μας τα θύματα των ναρκών. Πρόκειται εν πολλοίς για απλούς ανθρώπους, αμάχους και παιδιά, καθώς και για μια ακόμη ομάδα, με την οποία έχουμε ήδη ασχοληθεί, τα παιδιά στρατιώτες. Όταν βλέπουμε παιδιά να ακρωτηριάζονται και είναι απαραίτητη η μακροχρόνια περίθαλψή τους, ενώ εν τω μεταξύ δίνεται η δυνατότητα, να αποκτήσουν τα λεγόμενα φυόμενα μέλη του σώματος, τα οποία στην Ευρώπη ...
(Ο Πρόεδρος αφαιρεί το λόγο από τον ομιλητή.)

Σουλαδάκης
Κύριε Πρόεδρε, με τη σημερινή συζήτηση πάνω στην έκθεση Bonino, η οποία είναι πολύ καλή, ουσιαστικά κωδικοποιούμε δράσεις σε σχέση με ένα πάρα πολύ σοβαρό πρόβλημα διεθνούς χαρακτήρα. Με την έκθεση Titley που ψηφίσαμε προ ημερών συμπληρώνεται ουσιαστικά ένα δεύτερο βήμα πάνω σε ζητήματα κοινής εξωτερικής πολιτικής, άμυνας και ασφάλειας, που πιστεύω έτσι σιγά-σιγά θα οικοδομηθεί στο σύνολό της για την Ευρωπαϊκή Ένωση και θα πάρει σάρκα και οστά με ενιαίους όρους και ενιαίους κανόνες. Πιστεύω ότι η πορεία των πραγμάτων θα δικαιώσει όλους εκείνους που ανέλαβαν την πρωτοβουλία, έτσι ώστε να παύσουμε να βλέπουμε φιλάνθρωπους κυρίους ή κυρίες να βρίσκονται δίπλα σε παιδιά με κομμένα πόδια, ενώ ουσιαστικά η πολιτική πρέπει να είναι προληπτική και όχι κατασταλτική. Δεν είναι τυχαίο ότι οι νάρκες βρίσκονται, κατά κύριο λόγο, σε περιοχές κρίσεων, σε περιοχές δηλαδή που θα μπορούσαν να αναληφθούν άλλου τύπου πρωτοβουλίες προκειμένου να ξεπεραστούν αυτές οι κρίσεις.
Σε σχέση τώρα με ένα θέμα που θίχθηκε για την πατρίδα μου, την Ελλάδα. Είμαι σίγουρος ότι το Ελληνικό Κοινοβούλιο δεν θα αργήσει να επικυρώσει τη σχετική σύμβαση, μια και την έχει υπογράψει ως χώρα. Όμως, πρέπει να λάβετε υπόψη ότι αυτό θα γίνει παρά το γεγονός ότι η "γείτων Τουρκία" δεν έχει τις καλύτερες των διαθέσεων απέναντί μας. Αυτό, δυστυχώς, είναι ένα πραγματικό γεγονός και αποδείχθηκε ακόμη πρόσφατα, την περασμένη εβδομάδα, εν μέσω μιας άσκησης του ΝΑΤΟ, που θεωρήθηκε ως μια ευκαιρία για μια άλλου τύπου πολιτική επίδειξης αδιαλλαξίας. Αλλά ας ελπίσουμε ότι το μέλλον θα λύσει και τέτοια ζητήματα.
Εν πάση περιπτώσει, πιστεύω ότι η μεγάλη πλειοψηφία που αυτή η έκθεση θα πάρει στην ψηφοφορία στο Κοινοβούλιο θα την ενδυναμώσει τόσο πολύ, ώστε και εκεί ακόμη που δεν υπάρχουν αυτιά να ακούσουν και μάτια να δουν, και θα ακούσουν και θα δούνε.

Knolle
Κύριε Πρόεδρε, αξιότιμοι συνάδελφοι, συμφωνώ με την έκθεση της συναδέλφου Bonino, η οποία φροντίζει για περισσότερη αποτελεσματικότητα και διαφάνεια και για την οποία η Επιτροπή Ανάπτυξης και Συνεργασίας υπέβαλε γνωμοδότηση. Ευχαριστώ για την εξαίρετη εργασία. Διαπίστωσα ιδίοις όμμασι τον πόνο των θυμάτων από νάρκες κατά τη διάρκεια και μετά τον πόλεμο στη Βοσνία το 1992, 1995 και 1999. Πολλά θύματα είναι μικρά παιδιά, φοβερές εικόνες, τρομεροί ακρωτηριασμοί, καταστροφή ζωών πριν καν αρχίσουν. Κάθε παιδί που σώζεται στη Βοσνία, στην Αφρική και οπουδήποτε αλλού από θάνατο από νάρκη ή από τρομερούς τραυματισμούς, αξίζει τον κόπο όλων μας. Θα ήθελα επίσης να εκφράσω τις εγκάρδιες ευχαριστίες μου προς τις μη κυβερνητικές οργανώσεις για την αφοσίωσή τους.
Θα ήθελα επίσης να εκφράσω την άποψή μου σε ένα ακόμα θέμα. Πρόκειται για την τροπολογία που προτείναμε σε σχέση με το ψήφισμα. Δεν υπάρχει παγκόσμια συναίνεση για απαγόρευση των ναρκών κατά οχημάτων. Εξακολουθούν να ισχύουν ως ένα είδος προστασίας κατά τεθωρακισμένων οχημάτων παγκοσμίως αλλά και στη Συμμαχία. Κανείς δεν θα πρέπει να υποτιμά την επιτυχία της Οτάβα, ισχυριζόμενος ότι οι νάρκες κατά οχημάτων θα έπρεπε να συμπεριληφθούν σε αυτή. Τότε η Σύμβαση αυτή θα ήταν, με βεβαιότητα, εκ των προτέρων καταδικασμένη σε αποτυχία.
Σε ό,τι αφορά τη διεύρυνση της ΕΕ, οι υποψήφιες προς ένταξη χώρες θα πρέπει να προσχωρήσουν απαραιτήτως στη Σύμβαση της Οτάβα. Οι ΗΠΑ, η Ρωσία και η Κίνα θα πρέπει να πιεστούν να υπογράψουν τη Σύμβαση. Η Ελλάδα και η Φινλανδία θα πρέπει να επικυρώσουν τη Σύμβαση το συντομότερο δυνατόν.
Ολοκληρώνω λέγοντας: το καλύτερο κατά τη γνώμη μου θα ήταν να καταργηθούν όλες ανεξαιρέτως οι νάρκες παγκοσμίως, επειδή συγκαταλέγονται στα πιο διαβολικά και αήθη όπλα. Δυστυχώς όμως δεν ζούμε στον παράδεισο.

Carlotti
Κύριε Πρόεδρε, μια μέρα του Δεκεμβρίου του 1992, ένας νεαρός βοσκός από τη Μοζαμβίκη αψήφησε τον κίνδυνο. θεώρησε ότι είχε απομακρυνθεί με την αποκατάσταση της ειρήνης. Η υπερβολική αυτή εμπιστοσύνη του στοίχισε το αριστερό του πόδι.
Το 1999, σε απόσταση δυο χιλιομέτρων από ένα συνοικισμό της Βοσνίας, μια πινακίδα προειδοποιεί για την ύπαρξη ναρκών σε έναν αγρό, γεγονός που δεν εμποδίζει την παρουσία ενός μικρού αγοριού στην περιοχή. Για το παιδί είναι ένας τόπος για παιχνίδι, όπως και τόσοι άλλοι. Πράγματι, κάθε φορά που τελειώνει ένας πόλεμος, οι πληθυσμοί εγκαταλείπουν τα στρατόπεδα προσφύγων για να επιστρέψουν στο χωριό τους, με την ελπίδα να περιθάλψουν εκεί τις πληγές τους και να προσπαθήσουν σιγά - σιγά να ξεκινήσουν και πάλι μια φυσιολογική ζωή. Αλλά μια νάρκη δεν γνωρίζει τίποτα από ειρηνευτικές συμφωνίες και, μοιραία, εξακολουθεί το έργο της.
Ακόμα και σήμερα, παρά την υπογραφή της Σύμβασης της Οτάβα από 139 κράτη, οι νάρκες εξακολουθούν το καταστρεπτικό τους έργο. Κάθε είκοσι λεπτά, σε κάποιο μέρος του κόσμου εκρήγνυται μια νάρκη που θα σκοτώσει ή θα ακρωτηριάσει. Φυσικά, η Διάσκεψη της Γενεύης κατέγραψε κάποια πρόοδο, και η θετική αυτή τάση πρέπει να τονιστεί, καθώς όντως είναι αποτέλεσμα του αποφασιστικού αγώνα που διεξάγουν οι ΜΚΟ εδώ και πολύ καιρό. Εντούτοις, η πρόοδος που σημειώθηκε δεν πρέπει να μας κάνει να ξεχνάμε την πραγματικότητα, και η πραγματικότητα αυτή είναι ότι 27 άτομα σκοτώνονται και άλλα 41 ακρωτηριάζονται καθημερινά. Οι πραγματικότητα είναι ότι υπάρχουν 250 εκατομμύρια νάρκες στα οπλοστάσια 105 χωρών. Τον περασμένο χρόνο ακόμα, χρησιμοποιήθηκαν νάρκες σε είκοσι συγκρούσεις, και ιδιαίτερα στην Ευρώπη.
Χαιρετίζω λοιπόν το έργο που πραγματοποίησαν οι συνάδελφοί μου Emma Bonino και Luisa Morgantini, οι οποίες θέτουν εκ νέου τον πολιτικό διάλογο στο επίκεντρο του Κοινοβουλίου αυτού. Τονίζουν όλα όσα απομένουν να πραγματοποιήσουμε. Σε ότι με αφορά, θα ήθελα να υπογραμμίσω ιδιαίτερα την καθολική αναγνώριση της συνθήκης έως ότου τύχει πλήρους εφαρμογής, καταρχάς μέσω της συμμόρφωσης των νομοθεσιών στα διάφορα κράτη, προκειμένου να μην υπάρξει νέο παράδειγμα διεθνούς συμφωνίας που δεν εφαρμόστηκε. Πρέπει πράγματι να ασκηθεί πίεση στα κράτη μέλη της Ευρωπαϊκής Ένωσης τα οποία δεν την υπέγραψαν, όπως η Φινλανδία, ή σε εκείνα που δεν την επικύρωσαν, όπως η Ελλάδα. Γιατί να μην εξετασθεί το ενδεχόμενο επιβολής κυρώσεων, κύριε Επίτροπε, εναντίον εκείνων που δεν τηρούν τις συνθήκες; Γιατί να μην περιληφθεί μια ρήτρα προσχώρησης στην εν λόγω συνθήκη, στο πλαίσιο της διεύρυνσης;
Προ ολίγου απαντήσατε σε όλα αυτά. Γνωρίζω ότι οι απόψεις διίστανται σχετικά με διάφορες τροπολογίες. Σας ζητώ ωστόσο να τις εξετάσετε προσεκτικότερα, καθώς ορισμένες είναι δεκτές από την Επιτροπή. Σε κάθε περίπτωση, θα καταδείξουμε όλοι μας την αποφασιστικότητα μας ν' αγωνιστούμε ενάντια σε αυτό που πρέπει να αποκαλείται "πόλεμος των δειλών" .

Vatanen
Κύριε Πρόεδρε, κύριε Επίτροπε, αξιότιμοι συνάδελφοι, ο πόλεμος είναι σκληρός τρόπος να λύνονται οι διαφορές των ανθρώπων. Είναι τραγικό όταν το πλήθος των πολιτών υποφέρει από την ανικανότητα των ηγετών του. Η Σύμβαση της Οτάβα αποτελεί ζήτημα που πρέπει να υποστηριχθεί απόλυτα. Υπερβολικά πολλά παιδιά έχασαν τη ζωή τους ή κατέληξαν ανάπηρα παίζοντας σε λάθος περιοχή. Το πρόγραμμα ενίσχυσης της ΕΕ είναι απαραίτητο και τάσσομαι υπέρ του. Είναι υποχρέωσή μας να βοηθήσουμε τους λαούς που υποφέρουν από πολιτικά σφάλματα που έγιναν στο παρελθόν. Σε κάποια κράτη υπάρχουν στο έδαφος περισσότερες νάρκες από ό,τι τρούφες στη Γαλλία, και τα δύο είναι εξίσου δύσκολο να εντοπισθούν.
Μολονότι υποστηρίζω να σταματήσει η κατάχρηση των ναρκών, θέλω να θίξω τα προβλήματα που σχετίζονται με το θέμα στην περίπτωση της Φινλανδίας. Η Φινλανδία δεν έχει υπογράψει τη Σύμβαση της Οτάβα και εδώ έγιναν συχνές αναφορές σε αυτό, όπως για παράδειγμα από τον προηγούμενο ομιλητή. Ωστόσο, η κριτική περιέχει υποκρισία και άγνοια. Αξιότιμοι συνάδελφοι κοιτάξτε τη Φινλανδία! Η χώρα είναι αραιοκατοικημένη και έχει πάνω από χίλια χιλιόμετρα χερσαία σύνορα με τη Ρωσία. Η κοινή ιστορία μας με τον ανατολικό μας γείτονα υπήρξε για εμάς πολλές φορές επώδυνη. Πρέπει να καταφύγουμε στην αλήθεια των Ρωμαίων: ο καλύτερος τρόπος να διασφαλίσεις την ειρήνη είναι να ετοιμαστείς για πόλεμο.
Από την άποψη της άμυνας της Φινλανδίας οι νάρκες κατέχουν πρωτεύοντα ρόλο, με αυτές δεν μπορούμε να κατακτήσουμε άλλες χώρες, τις χρησιμοποιούμε μόνο για άμυνα. Όλες οι νάρκες της Φινλανδίας είναι ασφαλισμένες σε αποθήκες και δεν εξάγονται σε άλλες χώρες. Η χρήση τους είναι απόλυτα πειθαρχημένη, θα το τόνιζα αυτό, και όλες οι νάρκες μπορούν εύκολα να αφαιρεθούν μετά από μια σύγκρουση. Δεν μπορούμε να βάζουμε τη Φινλανδία στην ίδια κατηγορία με πολλές αναπτυσσόμενες χώρες, όπου η χρήση των ναρκών είναι γενικευμένη και οι συνέπειες ανάλογες.
Πρέπει να προσέξουμε ότι η Φινλανδία χρησιμοποιεί μεγάλα ποσά για την αποναρκοθέτηση σε άλλες χώρες. Στην πράξη αυτό σημαίνει αφαίρεση των ναρκών με φινλανδικό εξοπλισμό, βοήθεια στα θύματα και καταστροφή των αποθεμάτων ναρκών. Το έργο αυτό στηρίζει τις προσπάθειες της ΕΕ. Η Φινλανδία έχει ήδη, από την πλευρά της, αναλάβει το μέρος των ευθυνών της για το παγκόσμιο πρόβλημα των ναρκών. Ωστόσο, αυτό πρέπει να γίνεται κατά τρόπο ώστε να μην παζαρεύουμε την ασφάλεια της δικής μας χώρας εξαιτίας πολιτικών πιέσεων.

Καλωσσρισμα
Πρόεδρος
Κυρίες και κύριοι, αξιότιμοι συνάδελφοι, έχω τη χαρά να σας ανακοινώνω ότι έχουμε την τιμή να υποδεχθούμε σήμερα ανάμεσά μας, στο θεωρείο των επισήμων, μια αντιπροσωπεία μαροκινών βουλευτών, υπό την προεδρία του κ. Ibrahim Rachidi, Αντιπροέδρου της Βουλής των Αντιπροσώπων του Βασιλείου του Μαρόκου.
(Χειροκροτήματα)
Επιτρέψτε μου, κύριοι βουλευτές, να τους καλωσορίσω εξ ονόματος του οργάνου μας, με το οποίο η χώρα τους διατηρεί προνομιακές σχέσεις στο πλαίσιο του κοινού μας προγράμματος δημιουργίας μιας ζώνης ευημερίας, ασφάλειας και ειρήνης γύρω από τη λεκάνη της Μεσογείου.
Τις παραμονές της 4ης Ευρωμεσογειακής Διάσκεψης Υπουργών, που θα πραγματοποιηθεί στις 15 και 16 Νοεμβρίου στη Μασσαλία, είμαι πεπεισμένος ότι οι εργασίες τους με την Αντιπροσωπεία μας για τις σχέσεις με τις χώρες του Magreb, υπό την προεδρία του κ. Obiols, θα επιτρέψουν την πρόοδο του προγράμματός μας για διάλογο και ειρήνη.

Νάρκες κατά προσωπικού (συνέχεια)
Carrilho
Κύριε Πρόεδρε, λέγαμε πριν από χρόνια, όταν άρχισαν οι διεθνείς εκστρατείες αποναρκοθέτησης, ότι οι νάρκες είναι η ατομική βόμβα των φτωχών χωρών. Αν και έχουν περάσει τόσα χρόνια, αυτή η προφανής υπερβολή μπορεί ακόμη να χρησιμοποιηθεί, δυστυχώς, για να φωτίσει μία πραγματικότητα. Δεν υπάρχει ανάπτυξη χωρίς ασφαλείς διόδους επικοινωνίας, χωρίς καθαρό έδαφος για καλλιέργεια και χωρίς μέρη όπου τα παιδιά θα μπορούν να παίζουν ελεύθερα. Για το λόγο αυτό η Ευρωπαϊκή Ένωση εντάχθηκε, αναλαμβάνοντας κάποιο ηγετικό ρόλο, στη διεθνή εκστρατεία που ξεκίνησαν τα Ηνωμένα Έθνη, όπως ήδη ανέφεραν οι ομιλητές πριν από εμένα. Είναι τώρα προφανής η αξία της πρότασης που μας υποβάλλεται και την οποία εξετάζει η έκθεση της κ. Emma Bonino.
Υποστηρίζουμε την έκθεση αυτή καθώς και όλες τις πρωτοβουλίες που αποσκοπούν στην προώθηση του ρόλου της Ευρωπαϊκής Ένωσης στο πλαίσιο του στόχου αυτού. Υπογραμμίζουμε ότι για να γίνει αυτό πρέπει η προσπάθεια της Ευρωπαϊκής Ένωσης να γίνει πιο συνεκτική, διασφαλίζοντας τη συνεργασία της Φινλανδίας και της Ελλάδας, πρέπει η Ευρωπαϊκή Ένωση να συντονίσει όλη την ικανότητά της για διεθνή πίεση προς τις χώρες εκείνες που ακόμη δεν προσχώρησαν στη Σύμβαση της Οτάβα, και η ευρωπαϊκή προσπάθεια πρέπει να καταστεί πιο αποτελεσματική, ακόμη και μέσω της αύξησης των κονδυλίων, λαμβάνοντας υπόψη την ανάγκη για ασφαλή αποναρκοθέτηση, συστηματική καταστροφή των υφιστάμενων stocks και την επακόλουθη ανάπτυξη προωθημένων τεχνολογιών για τον εντοπισμό των ναρκών και την αποναρκοθέτηση. Πιο αποτελεσματικό θα είναι επίσης να γίνει η προσπάθεια αυτή μέσα από το συντονισμό και τον έλεγχο των διαδικασιών και παραχωρώντας μεγαλύτερο ρόλο στις ΜΚΟ. Και, τέλος, ελπίζουμε ότι στο πλαίσιο των μελλοντικών καθηκόντων της ευρωπαϊκής κοινής στρατιωτικής δύναμης θα αναπτυχθεί η κατάρτιση τεχνικών, κυρίως ατόμων που έχουν τοπικό ενδιαφέρον για την εξάλειψη των ναρκών.

Suominen
Κύριε Πρόεδρε, η φινλανδική κυβέρνηση εξέτασε το ζήτημα των ναρκών κατά προσωπικού τελευταία στις 14 Ιουνίου 1999. Τότε αποφασίστηκε να ξεκινήσει μια μελέτη με απώτερο στόχο να προσχωρήσει η Φινλανδία στη Σύμβαση της Οτάβα το έτος 2006 και να αντικατασταθούν οι νάρκες κατά προσωπικού με άλλα μέσα μέχρι τέλος του έτους 2010. Οι Φινλανδοί συμμετέχουν στη από κοινού διεθνή δράση αποναρκοθέτησης. Φινλανδοί ειδικοί καθώς και οχήματα αποναρκοθέτησης έχουν συμμετάσχει στην εκκαθάριση ναρκοπεδίων στην Καμπότζη επί δυόμισι χρόνια καθώς και επί ένα χρόνο στη Μοζαμβίκη και ένα χρόνο στο Κοσσυφοπέδιο. Η Φινλανδία τηρεί τις διατάξεις του πρωτοκόλλου για τις νάρκες, όπως αναθεωρήθηκε το 1996, της Σύμβασης Συμβατικών Όπλων που τέθηκε σε ισχύ τον Δεκέμβριο του 1998.
Η Φινλανδία δεν θεωρεί ότι απειλείται στρατιωτικά. Ωστόσο, είμαστε η μοναδική χώρα της ΕΕ που έχει πάνω από χίλια χιλιόμετρα χερσαία σύνορα με εξωτερική υπερδύναμη. Η Φινλανδία φροντίζει η ίδια για την αξιόπιστη άμυνά της. Έως την απόκτηση ενός εναλλακτικού οπλικού συστήματος, το οποίο θα κοστίσει περίπου το ήμισυ του φινλανδικού αμυντικού προϋπολογισμού ενός έτους, οι νάρκες κατά προσωπικού θα αποτελούν μέρος του αμυντικού συστήματος. Στη Φινλανδία δεν υπάρχει ούτε μια νάρκη τοποθετημένη στο έδαφος. Η Φινλανδία δεν έκανε ποτέ εξαγωγές ναρκών κατά προσωπικού ούτε και παράγονται πλέον αυτές στη Φινλανδία από το έτος 1981. Όλες οι νάρκες βρίσκονται αποθηκευμένες. Μετά την περίοδο αποναρκοθέτησης, που ακολούθησε τον τερματισμό του δεύτερου παγκοσμίου πολέμου στα 1940, δεν έχουν προκληθεί βλάβες σε πολίτες ή σε φινλανδούς στρατιώτες από φινλανδικές νάρκες κατά προσωπικού. Η Φινλανδία είναι από εκείνες τις, δυστυχώς, σπάνιες χώρες στον κόσμο, οι οποίες υπογράφουν και επικυρώνουν διεθνείς συμφωνίες μόνο όταν είναι σε θέση να εκπληρώσουν τους όρους τους μέχρι και την τελευταία γραμμή. Το ίδιο πρόκειται να συμβεί επίσης όσον αφορά τις νάρκες κατά προσωπικού.

Martνnez Martνnez
Κύριε Πρόεδρε, ποτέ δεν έχουμε μιλήσει με τόσο κόσμο ούτε με τόση έλλειψη προσοχής στη Συνέλευση.
Η μαζική παραγωγή και χρήση των ναρκών κατά προσωπικού αποτελούν ένα τρομερό φαινόμενο, όχι μόνο λόγω των συνεπειών τους, αλλά και επειδή αποκαλύπτουν και μια ανησυχητική ωμότητα, διαστροφή και υποκρισία που έρχονται να συμπληρώσουν την παράδοξη απώλεια των ανθρώπινων χαρακτηριστικών μιας μεγάλης μερίδας αυτών που έχουν την ευθύνη της διακυβέρνησης και της διασφάλισης της προόδου της ανθρωπότητας.
Οι αριθμοί που παρουσιάζονται στις εκθέσεις των κκ. Bonino και Morgantini είναι φρικιαστικοί και, κατά την ανάγνωσή τους, πολλοί αισθανθήκαμε βαθιά ντροπή για την ιδιότητά μας ως ανθρώπων αφιερωμένων στην πολιτική και βυθιστήκαμε σε έναν απαισιόδοξο σκεπτικισμό για την ίδια την ανθρώπινη κατάσταση. Μιλάμε για εκατομμύρια νεκρούς και ακρωτηριασμένους, για 70 με 100 εκατομμύρια νάρκες που μπορούν να εκραγούν ανά πάσα στιγμή, για 60 θιγόμενες χώρες. Οι εκθέσεις δεν τονίζουν ιδιαίτερα το γεγονός ότι η πλειοψηφία των ναρκών έχει κατασκευαστεί μακριά από τις χώρες στις οποίες έχουν τοποθετηθεί. Ούτε υπογραμμίζεται το ότι ο κατάλογος των χωρών που πλήττονται βαρύτερα περιλαμβάνει κυρίως αναπτυσσόμενες χώρες. Αντίθετα, τονίζουν, ευτυχώς το ότι οι νάρκες εκτός από μια μοιραία απειλή θανάτου και πόνου, αποτελούν ένα θεμελιώδες εμπόδιο για την ανάπτυξη αυτών των περιοχών.
(Διακοπή από τον Πρόεδρο, που ζητά ησυχία)
(Χειροκροτήματα) Πρέπει να επιδείξουμε θάρρος μπροστά στην πραγματικότητα που μας υπενθυμίζουν οι δύο φίλες μας Bonino και Morgantini, για να μην περιπέσουμε σε κατάσταση αποθάρρυνσης. Ευτυχώς, οι εκθέσεις τους συγκεντρώνουν επίσης ένα σημαντικό κατάλογο των ενεργειών που πραγματοποιούνται για να τεθεί ένα όριο στη φρίκη των ναρκών κατά προσωπικού, για να υπάρξει αντίδραση στην παραγωγή και τη διάδοσή τους, για να εξαλειφθούν προοδευτικά, για να αποκατασταθεί η ζημιά που έχουν προκαλέσει όσες εκπλήρωσαν ήδη τον απάνθρωπο σκοπό της ύπαρξης τους, για να καθαριστούν και να απελευθερωθούν από την δράση τους αυτές οι περιοχές που τόσο άδικα έτυχαν τέτοιας κακομεταχείρισης. Και εδώ, όπως και σε άλλους τομείς, η δράση της Ευρωπαϊκής Ένωσης και του Κοινοβουλίου της αποτελεί ένα έναυσμα για την οικοδόμησης εμπιστοσύνης και τη συμφιλίωση με το ίδιο μας το είδος, το ίδιο δε θα μπορούσε να ειπωθεί και για το βήμα προς τα εμπρός που συνεπάγεται ο Κανονισμός της Επιτροπής, τον οποίο προσπαθούμε να βελτιώσουμε με αυτή την κοινοβουλευτική διαδικασία, επανεπιβεβαιώνοντας τη δέσμευσή μας και τις προσδοκίες μας.
Αυτή η προοπτική θα κατευθύνει τις τροπολογίες και την ψήφο μας. Αυτή την ίδια προοπτική είχαν οι προσπάθειες μας όλα αυτά τα χρόνια, καθώς και το ' 98, όταν το Κέντρο Βορρά-Νότου του Συμβουλίου της Ευρώπης, του οποίου έχω την τιμή να είμαι Πρόεδρος, απένειμε το ετήσιο βραβείο του στον κ. Axworthy, Υπουργό Εξωτερικών Υποθέσεων του Καναδά, για τις προσπάθειες της κυβέρνησής του, που συγκεκριμενοποιήθηκαν στη Σύμβαση της Οτάβα. Η κ. Bonino έλαβε το ίδιο βραβείο το 1999 και η σημερινή της έκθεση προσφέρει ένα επιπλέον επιχείρημα σε όλους όσους υποστηρίξαμε τότε την υποψηφιότητά της.

Linkohr
Κύριε Πρόεδρε, επειδή συμφωνώ σχεδόν με όλα, όσα δήλωσαν οι συνάδελφοί μου πρωτύτερα, δεν επιθυμώ να τα επαναλάβω. Παραιτούμαι του χρόνου ομιλίας μου. Αυτό είναι ό,τι καλύτερο μπορούμε να πράξουμε τη συγκεκριμένη στιγμή προκειμένου να προβούμε στην ψηφοφορία.
(Χειροκροτήματα)

Πρόεδρος
Έλαβα μια πρόταση ψηφίσματος, σύμφωνα με την παράγραφο 5 του άρθρου 42 του Κανονισμού, για να λήξει η συζήτηση.
Η συζήτηση έληξε.
Η ψηφοφορία θα διεξαχθεί σήμερα, στις 12.00.

ΨΗΦΟΦΟΡIΕΣ
Σύσταση (A5-0278/2000) της Επιτροπής Περιφερειακής Πολιτικής, Μεταφορών και Τουρισμού, I. σχετικά με την πρόταση απόφασης του Συμβουλίου που αφορά τη σύναψη συμφωνίας μεταξύ της Ευρωπαϊκής Κοινότητας και της Δημοκρατίας της Ουγγαρίας περί θεσπίσεως ορισμένων όρων για τις οδικές εμπορευματικές μεταφορές και την προώθηση των συνδυασμένων μεταφορών [(5947/2000/Corl - COM(1999) 666 - C5-0421/2000-1999/0266(AVC)] και II. σχετικά με την πρόταση απόφασης του Συμβουλίου που αφορά τη σύναψη συμφωνίας μεταξύ της Ευρωπαϊκής Κοινότητας και της Δημοκρατίας της Βουλγαρίας περί θεσπίσεως ορισμένων όρων για τις οδικές εμπορευματικές μεταφορές και την προώθηση των συνδυασμένων μεταφορών [(5948/1/2000/Corl - COM(1999) 665 - C5-0403/2000 - 1999/0268(AVC))] (Εισηγητής: κ. Χατζηδάκης)

(Με διαδοχικές ψηφοφορίες το Σώμα εγκρίνει τα νομοθετικά ψηφίσματα)   
Έκθεση χωρίς συζήτηση (A5-0085/2000) του κ. Μαστοράκη, εξ ονόματος της Επιτροπής Περιφερειακής Πολιτικής, Μεταφορών και Τουρισμού, σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου που αφορά την κατανομή των αδειών των κρατών μελών τις οποίες λαμβάνουν βάσει των συμφωνιών μεταξύ της Ευρωπαϊκής Κοινότητας και της Δημοκρατίας της Βουλγαρίας και μεταξύ της Ευρωπαϊκής Κοινότητας και της Δημοκρατίας της Ουγγαρίας περί θεσπίσεως ορισμένων όρων για τις οδικές μεταφορές εμπορευμάτων και την προώθηση των συνδυασμένων μεταφορών [COM(1999) 667 - C5-0335/1999 - 1999/0264(COD)]
(Το Σώμα εγκρίνει το νομοθετικό ψήφισμα)  
Έκθεση (A5-0286/2000) της κ. Bonino, εξ ονόματος της Επιτροπής Εξωτερικών Υποθέσεων, Δικαιωμάτων του Ανθρώπου, Κοινής Ασφάλειας και Αμυντικής Πολιτικής, σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη δράση κατά των ναρκών προσωπικού [COM(2000) 111 - C5-0158/2000 - 2000/0062(COD)]
(Το Σώμα εγκρίνει το νομοθετικό ψήφισμα)  
Έκθεση (A5-0291/2000) της κ. Van Lancker, εξ ονόματος της Επιτροπής Απασχόλησης και Κοινωνικών Υποθέσεων, σχετικά με την ανακοίνωση της Επιτροπής για τη Νέα Κοινωνική Ατζέντα [COM(2000) 379 - C5-0508/2000 - 2000/2219(COS)]
Van Lancker (PSE), εισηγητής. (NL) Κύριε Πρόεδρε, πριν προχωρήσουμε στην ψηφοφορία, θα ήθελα να σας παρακαλέσω να ζητήσετε από τις αρμόδιες υπηρεσίες να εξετάσουν τις διάφορες γλώσσες στην τελική έκδοση. Το λέω αυτό επειδή προέκυψαν προβλήματα με τη μετάφραση των δράσεων "προσαρμογή του ωραρίου" και "συνδυασμένη εργασία" . Θα ήθελα να σας παρακαλέσω να ζητήσετε από τις αρμόδιες υπηρεσίες να παραπέμψουν στην αρχική γαλλική έκδοση.

Πρόεδρος
Κυρία Van Lancker, αυτή σας η αίτηση θεωρείται υποχρέωση για τις υπηρεσίες μας.
(Το Σώμα εγκρίνει το ψήφισμα)
  
Πρόταση ψηφίσματος (B5-0812/2000) σχετικά με τη συνεδρίαση του άτυπου Ευρωπαϊκού Συμβουλίου στο Μπιαρρίτς
(Το Σώμα απορρίπτει την πρόταση ψηφίσματος)
  
Πρόταση ψηφίσματος (B5-0813/2000) σχετικά με τη συνεδρίαση του άτυπου Ευρωπαϊκού Συμβουλίου στο Μπιαρρίτς
(Το Σώμα απορρίπτει την πρόταση ψηφίσματος)
   Κοινή πρόταση ψηφίσματος (B5-0814/2000) σχετικά με τη συνεδρίαση του άτυπου Ευρωπαϊκού Συμβουλίου στο Μπιαρρίτς
(Το Σώμα εγκρίνει την πρόταση ψηφίσματος)
  
Έκθεση (A5-0289/2000) του κ. Duhamel, εξ ονόματος της Επιτροπής Θεσμικών Θεμάτων, σχετικά με τη συνταγματοποίηση των Συνθηκών [2000/2160(INI)]

Martinez
Κύριε Πρόεδρε, αγαπητοί συνάδελφοι, θα προβούμε σε μια ιστορική ψηφοφορία, επί ενός εξαιρετικά συμβολικού κειμένου, δηλαδή: του συντάγματος της Ευρωπαϊκής Ένωσης. Ωστόσο, θα ήταν ατυχές να περάσουμε στην ψηφοφορία επί μιας έκθεσης η οποία είναι διάσπαρτη με νομικές ασάφειες, με ατέλειες ως προς τους τύπους. Δεν μπορούμε να αφήσουμε κάτι τέτοιο να περάσει στην ιστορία.
Γι' αυτόν το λόγο, κύριε Πρόεδρε, προτείνω να παραπεμφθεί το εν λόγω κείμενο στην επιτροπή, για επανεξέταση, προκειμένου να μην μολυνθεί η ιστορική μας ψήφος από αυτά τα προβλήματα τύπων.

Πρόεδρος
Έγινε μια πρόταση, σύμφωνα με τον Κανονισμό, παραπομπής στην επιτροπή. Θα ήθελα τώρα να ακούσω μία γνώμη υπέρ και μία κατά, εαν υπάρχουν, διαφορετικά υποβάλλω σε ψηφοφορία την πρόταση του κ. Martinez.

Dιsir
Κύριε Πρόεδρε, πιστεύω ότι, όσον αφορά τις ατέλειες, μας δόθηκε μια εικόνα με την παρέμβαση του κ. Martinez. Θεωρώ ότι σήμερα, η άκρα δεξιά αποτελεί, πραγματικά, μια ατέλεια στο πλαίσιο της εγκαθίδρυσης μιας ευρωπαϊκής δημοκρατίας, και ότι το Σύνταγμα θα αποτελέσει ένα βήμα προς την οικοδόμηση της δημοκρατίας αυτής.
(To Σώμα απορρίπτει την παραπομπή στην επιτροπή)
Μετά την ψηφοφορία επί της τροπολογίας 33:

Onesta
Κύριε Πρόεδρε, έχουμε ένα μικρό πρόβλημα που αφορά τη σύνταξη. Προ ολίγου βελτιώσαμε την παράγραφο 19. Αλλά με αυτό το μικρό παιχνίδι της αντικατάστασης κειμένου ξεχάσαμε στην πορεία μια σημαντική έννοια, που πάντοτε επιζητούσε το Ευρωπαϊκό Κοινοβούλιο. Πραγματικά, όποια κι αν είναι η γνώμη μας, των μεν και των δε, για να καταλήξουμε εάν είμαστε υπέρ ή κατά ενός συντάγματος, συμφωνούμε όλοι ότι το Κοινοβούλιο πρέπει να αποφανθεί με σύμφωνη γνώμη. Με αυτό το παιχνίδι της αντικατάστασης, ο όρος αυτός που βρισκόταν στην αρχική παράγραφο ξεχάστηκε.
Επομένως, με τη σύμφωνη γνώμη του εισηγητή Olivier Duhamel, σας προτείνω να προστεθεί ξανά η έννοια αυτή στην παράγραφο 20, στην τελευταία γραμμή, η οποία θα έχει ως εξής: "από την έναρξη έως την έγκριση, [κατόπιν σύμφωνης γνώμης του Ευρωπαϊκού Κοινοβουλίου,] του οριστικού κειμένου του Συντάγματος" . Θα προσθέσουμε ενδεχομένως τις έξι αυτές λέξεις. Με την προσθήκη αυτή το Κοινοβούλιο θα είναι σύμφωνο με όλες τις συνεδριάσεις και όλες τις ψηφοφορίες του.

Πρόεδρος
Ρωτώ αν υπάρχουν αντιρρήσεις στην προσθήκη αυτών των έξι λέξεων που ανέγνωσε ο κ. Onesta. Δεν υπάρχουν αντιρρήσεις; Ωραία, υποβάλλω αυτήν την τροπολογία σε ψηφοφορία.

Duhamel
. (FR) Κύριε Πρόεδρε, δεν πρόκειται για προφορική τροπολογία της τροπολογίας 8. Πρόκειται για προφορική τροπολογία επί του αρχικού κειμένου. Μόλις είπατε για την τροπολογία 8 (όπως άκουσα από το διερμηνέα). Δεν πρόκειται για την τροπολογία 8. Πρόκειται για προφορική, απευθείας τροπολογία του κειμένου.

Πρόεδρος
Κύριε Duhamel, η προφορική τροπολογία δεν έλαβε καμία αντίρρηση από το Σώμα και κατά συνέπεια εγκρίθηκε.
(Το Σώμα εγκρίνει το ψήφισμα)   
Έκθεση (A5-0288/2000) του κ. Gil-Robles Gil-Delgado, εξ ονόματος της Επιτροπής Συνταγματικών Υποθέσεων, σχετικά με την στενότερη συνεργασία [2000/2162(INI)]
(Το Σώμα εγκρίνει το ψήφισμα)  
Πρόταση ψηφίσματος (B5-0808/2000) όσον αφορά το καθεστώς των νήσων
(Το Σώμα εγκρίνει το ψήφισμα)
  Πρόταση ψηφίσματος (B5-0802/2000) σχετικά με τις νάρκες κατά προσωπικού
(Το Σώμα εγκρίνει το ψήφισμα)  
Έκθεση (A5-0285/2000) της κ. Sudre, εξ ονόματος της Επιτροπής Περιφερειακής Πολιτικής, Μεταφορών και Τουρισμού, σχετικά με την έκθεση της Επιτροπής με αντικείμενο τα μέτρα προς εφαρμογή του άρθρου 299 εδάφιο 2 - Οι εξόχως απόκεντρες περιφέρειες της Ευρωπαϊκής Ένωσης [COM(2000) 147 - C5-0247/2000 - 2000/2135(COS)]
(Το Σώμα εγκρίνει το ψήφισμα)  
Έκθεση (A5-0272/2000) του κ. Bowis, εξ ονόματος της Επιτροπής Περιβάλλοντος, Δημόσιας Υγείας και Πολιτικής των Καταναλωτών, σχετικά με το Λευκό Βιβλίο για την ασφάλεια των τροφίμων [COM(1999) 719 - C5-0136/2000 - 2000/2082(COS)]

Bowis
. (ΕΝ) Κύριε Πρόεδρε, θέλω να προτείνω μία προφορική τροπολογία επί της τροπολογίας αριθ. 11. Η έκφραση "στενοί δεσμοί" έχει αρνητικές συνδηλώσεις για ορισμένους, γι' αυτό και προτείνω να αντικατασταθεί με την έκφραση "στενές επαφές" μετά από συνεννόηση στην οποία έχω προβεί με την Ομάδα των Φιλελευθέρων, η οποία κατόπιν αυτού θα αποσύρει την τροπολογία της.
(Το Σώμα εγκρίνει το ψήφισμα)
ΑΙΤΙΟΛΟΓΗΣΕΙΣ ΨΗΦΟΥ
Έκθεση Bonino (A5-0286/2000)

Fatuzzo
Κύριε Πρόεδρε, με μεγάλη χαρά ανακοινώνω ότι ψήφισα υπέρ της έκθεσης της αξιότιμης κ. Bonino, που έχει την αξιέπαινη πρόθεση να συμβάλει στην αποφυγή των βλαβών που υφίστανται εν καιρώ ειρήνης τα θύματα αυτών των μέσων καταστροφής. Θα ήθελα, ωστόσο, να προσθέσω ακόμη ότι θα ήταν καλό να ενδιαφερθεί το Κοινοβούλιό μας για τις πραγματικές αιτίες των βλαβών που προξενούνται, όχι μόνο από τις νάρκες κατά προσωπικού, αλλά και από όλα τα όπλα που χρησιμοποιεί το ανθρώπινο γένος. Πιστεύω ότι η ευθύνη για αυτές τις πράξεις πρέπει να αποδοθεί προπαντός στο αρρωστημένο μυαλό των αρχηγών κρατών και κυβερνήσεων πολλών χωρών του κόσμου και στο αρρωστημένο μυαλό πάρα πολλών πολιτών που νομίζουν ότι θα λύσουν με τον πόλεμο τα προβλήματά τους. Ας ελπίσουμε να τελειώσει αυτό!

McKenna
Κύριε Πρόεδρε, η Ομάδα μας ψήφισε υπέρ αυτής της έκθεσης. Πρόκειται για ένα θέμα πολύ σημαντικό και αξίζουν συγχαρητήρια στο Ευρωπαϊκό Κοινοβούλιο, το οποίο διαδραμάτισε πολύ σημαντικό ρόλο στην εκστρατεία για την απαγόρευση των ναρκών κατά προσωπικού. Καθοριστικός ήταν και ο ρόλος των ΜΚΟ. Καταβάλλουν εδώ και χρόνια προσπάθειες για να επιβληθεί η απαγόρευση ενώ, αντίθετα, ορισμένες κυβερνήσεις υπήρξαν ιδιαίτερα διστακτικές, ισχυριζόμενες ότι κάτι τέτοιο θα ήταν μη ρεαλιστικό. Όταν όμως υπάρχει η θέληση, πολλά μπορούν να επιτευχθούν. Οι κυβερνήσεις των κρατών μελών θα πρέπει να αναλάβουν ηγετικό ρόλο και να υποχρεωθούν να υπογράψουν τη Σύμβαση. Πρέπει επίσης να πιέσουν τις χώρες που έχουν υποβάλει αίτηση προσχώρησης να υπογράψουν τη Σύμβαση και αυτές.
Εάν δει κανείς τι συμβαίνει στον κόσμο, θα διαπιστώσει ότι είναι απαράδεκτο να υπάρχουν άνθρωποι που υποφέρουν ακόμα από τις συνέπειες των ναρκών ξηράς χρόνια μετά την λήξη των συγκρούσεων. Αθώοι πολίτες, γυναίκες και άντρες, και κυρίως παιδιά έχουν ακρωτηριαστεί και σκοτωθεί εξαιτίας ενός όπλου που παραμένει στη θέση του για πολύ καιρό μετά τη λήξη του πολέμου. Η ιδέα ότι υπάρχουν βιομηχανίες που έχουν κέρδος από τέτοια απάνθρωπα κατασκευάσματα είναι εντελώς απαράδεκτη.
Κάποιος ανέφερε πρωτύτερα και κάποια άλλα είδη όπλων που κατασκευάζονται. Θα πρέπει να ασχοληθούμε με την κατασκευή κάθε είδους όπλου, όχι μόνο των ναρκών ξηράς, ιδιαίτερα μέσα στην Ευρωπαϊκή Ένωση εφόσον θα πρέπει να ασχοληθούμε πρώτα με τα δικά μας χωράφια. Είναι απαράδεκτο και ανήθικο να παρέχουμε θέσεις εργασίας ή να βγάζουμε κέρδος από πράγματα που σκοτώνουν, ακρωτηριάζουν και τραυματίζουν ανθρώπους. Θα πρέπει να αναζητήσουμε εναλλακτικές λύσεις.
Η χρησιμοποίηση τεχνολογίας, τεχνογνωσίας και χρηματικών πόρων για την κατασκευή όπλων που πλήττουν ανθρώπους και καταστρέφουν το περιβάλλον είναι απαράδεκτη. Το κίνημα κατά των ναρκών ξηράς δείχνει ότι είναι δυνατή η επίτευξη μιας πιο ανθρώπινης κοινωνίας που δεν επωφελείται από το θάνατο και την καταστροφή.

Blak και Lund
. (DA) Οι Δανοί σοσιαλδημοκράτες ψήφισαν υπέρ της έκθεσης που αφορά τη δράση κατά των ναρκών ξηράς κατά προσωπικού. Η Επιτροπή στην ανακοίνωσή της αναλύει σε ποιες δράσεις έχει ήδη συμμετάσχει η ΕΕ για την καταπολέμηση της χρήσης ναρκών κατά προσωπικού. Η Δανία έχει συμμετάσχει στην ανθρωπιστική εξουδετέρωση ναρκών επανειλημμένες φορές όταν επρόκειτο για δράσεις μη στρατιωτικού χαρακτήρα. Ως εκ τούτου, η συμμετοχή της δεν ήρθε σε σύγκρουση με τις δανικές επιφυλάξεις για την άμυνα.
Οι δράσεις χρηματοδοτήθηκαν με μέσα από πολλές διαφορετικές θέσεις του προϋπολογισμού. Η Επιτροπή προτείνει λοιπόν να λάβουμε πρωτοβουλία για μια θέση του προϋπολογισμού για οριζόντια δράση. Το Κοινοβούλιο υποστηρίζει αυτή τη λύση, δεδομένου ότι η τωρινή δομή με τις πολλές γραμμές του προϋπολογισμού δεν είναι διαφανής και δεν συμβάλλει σε μια συνεκτική προσπάθεια.
Παραμένει ακόμα άγνωστο ποια θα είναι η νομική βάση που θα προτείνει η Επιτροπή για αυτή την πρωτοβουλία. Ως εκ τούτου, στην παρούσα στιγμή είναι δύσκολο να προβλέψουμε εάν αυτή η πρωτοβουλία θα συγκρουστεί με τις δανέζικες επιφυλάξεις. Μολαταύτα, προκαλεί θλίψη ότι η Δανία δεν μπορεί να συμμετάσχει σε ένα έργο που έχει ως στόχο την κατάργηση των φριχτών και απάνθρωπων ναρκών κατά του προσωπικού τα επόμενα 10-15 χρόνια.

De Rossa
. (ΕΝ) Υποστηρίζω κατηγορηματικά την απόφαση του ΕΚ να αναλάβει δυναμική δράση για την εξάλειψη των ναρκών ξηράς κατά προσωπικού. Η ΕΕ έχει υποχρέωση να λάβει θέση εναντίον των όπλων που πλήττουν αμάχους, των οποίων τα θύματα είναι κυρίως άμαχος πληθυσμός.
Επίσης, η ναρκοθέτηση μεγάλων εκτάσεων καθιστά αδύνατη την καλλιέργεια τροφίμων για πολλά χρόνια μετά από τη λήξη των συγκρούσεων.

Frahm, Herman Schmid, Seppδnen και Sjφstedt
. (DA) Παρ' ότι στηρίζουμε τη βασική πρόθεση της έκθεσης, δεν συμμεριζόμαστε σε όλες τις περιπτώσεις τους περιγραφόμενους τρόπους για την επίτευξή της. Βλέπουμε ένα πρόβλημα στο ότι "αδειάζουμε" την ΚΕΠΠΑ από την ευθύνη για μη στρατιωτικές δράσεις.
Εξάλλου θα είναι ευκολότερο να επιτευχθεί μια σοβαρή πολιτική ειρήνης και ασφάλειας εάν τα μέσα της ΚΕΠΠΑ και τα μέσα των κρατών μελών για στρατιωτικές δράσεις συνοδευτούν με 1:1 αύξηση των πιστώσεων για ανθρωπιστικές δράσεις.

Kauppi
Η Φινλανδία σκοπεύει να προσχωρήσει στη Σύμβαση της Οτάβα το έτος 2006 και να αντικαταστήσει τις νάρκες κατά προσωπικού με άλλα οπλικά συστήματα μέχρι το τέλος του έτους 2010.
Η Φινλανδία δεν έχει σε καμία φάση εξάγει νάρκες κατά προσωπικού στο εξωτερικό. Η Φινλανδία κατασκεύαζε και αποθήκευε νάρκες κατά προσωπικού αποκλειστικά για τις δικές της αμυντικές ανάγκες. Οι αμυντικές δαπάνες της Φινλανδίας είναι, κατά παράδοση, από τις χαμηλότερες στην Ευρώπη. Η απόφαση να καταργηθούν οι νάρκες κατά προσωπικού θέτει μεγάλες προκλήσεις στη φινλανδική άμυνα.
Οι νάρκες κατά προσωπικού είναι το όπλο του αμυνόμενου. αΗ μήπως μπορεί κανείς να αναφέρει, πώς μπορεί να γίνει επίθεση με νάρκες κατά προσωπικού; Οι νάρκες κατά προσωπικού κατέχουν πρωταγωνιστικό ρόλο στη στρατηγική άμυνας της Φινλανδίας. Οι επιλογές εναλλακτικών προγραμμάτων σχεδιάζεται να συζητηθούν στα πλαίσια της νέας μελέτης για την άμυνα μέχρι το έτος 2005. Κατά τις περαιτέρω εργασίες πρέπει να εξετασθούν τα χρηματοδοτικά ζητήματα, τα εναλλακτικά συστήματα και μέσα καθώς και οι επιπτώσεις των αποφάσεων στην ανάπτυξη του αμυντικού δόγματος.
Η Φινλανδία θα εξακολουθήσει να συμμετέχει τόσο στον στόχο της πλήρους απαγόρευσης όσο και στην από κοινού διεθνή δράση που αφορά την αποναρκοθέτηση.

Maes
Εμείς, ως μικρή χώρα, πρωτοστατήσαμε στον αγώνα ενάντια στη χρήση ναρκών κατά προσωπικού. Η Ευρώπη πρωτοστατεί στα προβλήματα συλλογής και καταστροφής ναρκών.
Γι' αυτό και συμφώνησα με την έκθεση Bonino. Ωστόσο, θα ήθελα να επιστήσω την προσοχή στο θέμα μιας προσαρμοσμένης τεχνολογίας για τον εντοπισμό ναρκών. Πρέπει να σημειωθεί ότι ένας στους εκατό ναρκοσυλλέκτες καθίσταται ο ίδιος θύμα της δραστηριότητάς του, εκτός άλλων, λόγω ανακριβών μεθόδων εντοπισμού.
Στην πράξη προκύπτει ότι η χρήση ζώων, όπως γυμνασμένων σκύλων και ποντικών, αποφέρει πάρα πολύ καλά αποτελέσματα. Παρόλα αυτά, οι πόροι που υπάρχουν χρησιμοποιούνται κατά κύριο λόγο για την ανάπτυξη στρατιωτικών μεθόδων εντοπισμού υψηλής τεχνολογίας.
Έκθεση Van Lancker (A5-0291/2000)

Fatuzzo
Κύριε Πρόεδρε, τόσο ως βουλευτής του Ευρωπαϊκού Λαϊκού Κόμματος όσο και, κυρίως, ως βουλευτής του Κόμματος των Συνταξιούχων, παρότι δεν εγκρίθηκαν ορισμένες τροπολογίες που παρουσίασα στην επιτροπή, δεν μπορώ να μην εκφέρω θετική ψήφο για αυτήν την έκθεση της αξιότιμης κ. Van Lancker, προπαντός επειδή στο σημείο της ζ) εκφράζει την ευχή, την έκκληση στην Επιτροπή, στο Κοινοβούλιο και στο Συμβούλιο να εγκρίνουν μια ελάχιστη σύνταξη για όλους τους πολίτες της Ευρωπαϊκής Ένωσης. Εμείς στο Ευρωπαϊκό Κοινοβούλιο συζητάμε για την πίεση των ελαστικών και για το μήκος των αυτοκινήτων, αλλά δεν έχουμε καταφέρει να καταλάβουμε πόσο σημαντικό είναι να υπάρχει μια κοινή ρύθμιση και στα δεκαπέντε κράτη μέλη για μια αξιοπρεπή ελάχιστη σύνταξη. Για αυτόν τον λόγο ψήφισα υπέρ.

Laguiller
Η έκθεση Van Lancker υπενθυμίζει ορισμένες γενικές αρχές, όπως το δικαίωμα στη συνταξιοδότηση ή στον βασικό μισθό ή το δικαίωμα στην απεργία, δικαιώματα στα οποία το κείμενο του Συμβουλίου της Ευρωπαϊκής Ένωσης, το μόνο που έχει ισχύ απόφασης, δεν αναφέρεται καν. Όσο για τα υπόλοιπα, ο εισηγητής ζητεί από το Κοινοβούλιο να εγκρίνει την υποτιθέμενη κοινωνική πολιτική που προτείνει η Επιτροπή στο Συμβούλιο, με άλλα λόγια, να εγκρίνει ένα απίστευτο κενό, καθώς δεν υπάρχει ούτε ένα συγκεκριμένο μέτρο το οποίο ενδεχομένως θα βελτιώσει την κατάσταση των εργαζομένων. Τίποτα δεν υποχρεώνει τις μεγάλες επιχειρήσεις να δημιουργήσουν θέσεις απασχόλησης, και μπορούν ακόμα και να συνεχίσουν να τις καταργούν, αφού με τον τρόπο αυτό πραγματοποιούν σημαντικά κέρδη.
Οι ιθύνοντες της Ευρωπαϊκής Ένωσης καλούν τους κοινωνικούς εταίρους να διαδραματίσουν ένα σημαντικότερο ρόλο στους τομείς της απασχόλησης που υπάγονται στην αρμοδιότητά τους. Αλλά πρόκειται για κυνική στάση γιατί αντιμετωπίζει τους εργοδότες και τους μισθωτούς σαν να ήταν ισότιμοι σε θέματα προσλήψεων. Είναι ένας τρόπος για να κατηγορούνται οι άνεργοι ότι φέρουν ευθύνη, τουλάχιστον εν μέρει, για την ανεργία τους. Λοιπόν, δεδομένου ότι ψηφίσαμε για την επαναφορά των στοιχειωδών κοινωνικών δικαιωμάτων, απέχοντας αρνούμαστε το σύνολο μιας πολιτικής συνενοχής με τη βάρβαρη πρακτική των μεγάλων εργοδοτών, οι οποίοι, σε όλη την Ευρώπη, απολύουν, παγώνουν τους μισθούς, γενικεύουν την αβεβαιότητα, αποδυναμώνουν την κοινωνική προστασία.
(Χειροκροτήματα)

Caudron
. (FR) Θα ήθελα να χαιρετήσω το έργο που πραγματοποιήθηκε σχετικά με την Κοινωνική Ατζέντα της γαλλικής Προεδρίας και της κ. Martine Aubry, τόσο από την άποψη των τύπων όσο και του περιεχομένου, και επομένως οφείλω να συγχαρώ θερμά την κ. Van Lancker.
Η Ατζέντα αυτή, για την οποία την πρωτοβουλία είχε η γαλλική Προεδρία, συνιστά ένα πραγματικό πρόγραμμα εργασίας για τα πέντε ερχόμενα έτη. Εντάσσεται στο πλαίσιο των αποφάσεων του Ευρωπαϊκού Συμβουλίου της Λισαβόνας, του οποίου τα κύρια συμπεράσματα αφορούν τη δημιουργία μιας πιο ανταγωνιστικής οικονομίας της γνώσης και της επίτευξης της πλήρους απασχόλησης.
Η Κοινωνική Ατζέντα καταρτίστηκε σε συνεννόηση με τα ευρωπαϊκά θεσμικά όργανα και τις ΜΚΟ οι οποίες συμμετείχαν πλήρως στην εκπόνησή της. Ορισμένες από τις προτάσεις που έγιναν από την κοινωνία των πολιτών και τους ειδικούς, με την ευκαιρία της κοινής διάσκεψης της Ευρωπαϊκής Επιτροπής και του Ευρωπαϊκού Κοινοβουλίου, η οποία οργανώθηκε με αυτό το θέμα, στις 21 και 22 Σεπτεμβρίου 2000, ελήφθησαν υπόψη από την έκθεση Van Lancker.
Η Ατζέντα αυτή, αποτελεί λοιπόν ένα ισχυρό πολιτικό σήμα για τους Ευρωπαίους πολίτες, για τους οποίους η Ευρώπη περιορίζεται πολύ συχνά στη δημιουργία μιας μεγάλης αγοράς. Η Ατζέντα τοποθετεί ως προμετωπίδα την ύπαρξη και την πραγματικότητα του ευρωπαϊκού κοινωνικού μοντέλου, αλλά και την ανάγκη εκσυγχρονισμού του.
Δεν έχουμε δικαίωμα να απογοητεύσουμε τους πολίτες. Η κοινωνική Ατζέντα πρέπει επομένως να διαπνέεται από υψηλή φιλοδοξία ώστε να επιβεβαιωθεί το γεγονός ότι η κοινωνική και οικονομική πολιτική, καθώς και η πολιτική της απασχόλησης είναι στενά συνδεδεμένες μεταξύ τους και αλληλοεξαρτώμενες, και αποτελούν ισότιμα σκέλη στο τρίγωνο της κοινοτικής πολιτικής, που στοχεύει στη βελτίωση της ποιότητας της κοινωνικής ζωής για όλους τους πολίτες. Η κοινωνική πολιτική πρέπει πράγματι να συνιστά πολιτική πλήρως αυτοτελή, με δικούς της στόχους. Δεν μπορεί να αντιμετωπίζεται μόνο ως παρεπόμενο της οικονομικής πολιτικής και της πολιτικής για την απασχόληση ή της οικοδόμησης της μεγάλης αγοράς, και ακόμα λιγότερο ως "υποπροϊόν υπό εξαφάνιση" .
Κατά τα πέντε ερχόμενα έτη, θα πρέπει να δημιουργήσουμε ποιοτικές θέσεις απασχόλησης, να προβλέψουμε και να διαχειριστούμε τη μετάβαση στο νέο κοινωνικό περιβάλλον, να αξιοποιήσουμε τις δυνατότητες που προσφέρει η οικονομία που βασίζεται στη γνώση, να εκσυγχρονίσουμε και να βελτιώσουμε την κοινωνική προστασία, να προάγουμε την κοινωνική ένταξη, να προωθήσουμε την ισότητα των φύλων, να ενισχύσουμε τα θεμελιώδη δικαιώματα και να καταπολεμήσουμε τη διάκριση.
Είμαι ευτυχής για την έγκριση της Κοινωνικής Ατζέντας στη Νίκαια, η οποία μαζί με το Χάρτη των θεμελιωδών δικαιωμάτων, αποδεικνύει ότι βρισκόμαστε σε μια κρίσιμη καμπή στην πορεία της ευρωπαϊκής οικοδόμησης η οποία, αυτήν την εποχή, έχει ως στόχο την ενίσχυση της κοινωνικής διάστασης καθώς και της διάστασης του πολίτη της Ένωσης!

Crowley
. (ΕΝ) Η Ευρωπαϊκή Ένωση, ως πολιτική και οικονομική οντότητα, ισχυροποιείται όλο και περισσότερο. Ωστόσο, η οικονομική ανάπτυξη δεν είναι το μοναδικό κριτήριο αξιολόγησης του νομοθετικού έργου της Ευρωπαϊκής Ένωσης.
Είναι ευθύνη όλων μας να διασφαλίσουμε ότι τα βασικά κοινωνικά προβλήματα που αντιμετωπίζει η Κοινότητα θα επιλυθούν και θα αντιμετωπιστούν άμεσα. Για το λόγο αυτό, χαιρετίζω την αποδοχή εκ μέρους της Ευρωπαϊκής Επιτροπής του Επιχειρησιακού Προγράμματος Ανθρώπινου Δυναμικού της ιρλανδικής κυβέρνησης για την επταετή περίοδο 2000-2006.
Πρόκειται για ένα δίκαιο και ισόρροπο κοινωνικό πρόγραμμα και αποτελεί έναν από τους κεντρικούς άξονες του Εθνικού Αναπτυξιακού Προγράμματος της ιρλανδικής κυβέρνησης για την επταετή περίοδο μετά το 1999. Θα διασφαλίσει την παροχή ευκαιριών απασχόλησης στα άτομα εκείνα που είναι ανειδίκευτα και χωρίς εκπαίδευση. Ιδιαίτερη έμφαση θα δοθεί στη θέσπιση προγραμμάτων για την ενίσχυση των ατόμων που πλήττονται από μακροχρόνια ανεργία καθώς και εκείνων που εγκατέλειψαν το σχολείο πολύ νωρίς.
Το πρόγραμμα αυτό αναγνωρίζει επίσης την ανάγκη, η οποία αντικατοπτρίζεται και στην Ατζέντα Κοινωνικής Πολιτικής της ΕΕ για την περίοδο 2000-2005, να διασφαλιστεί η παροχή δυνατοτήτων περαιτέρω κατάρτισης για τα άτομα που ανήκουν ήδη στο υπάρχον εργατικό δυναμικό.
Η Ατζέντα Κοινωνικής Πολιτικής της ΕΕ αναγνωρίζει ότι θα πρέπει να δοθούν στο υπάρχον εργατικό δυναμικό ευκαιρίες περαιτέρω κατάρτισης στους τομείς της τεχνολογίας και του Διαδικτύου. Η τεχνολογία εξελίσσεται τόσο γρήγορα ώστε, εάν θέλει η Ευρωπαϊκή Ένωση να διατηρήσει την ανταγωνιστική της θέση, τότε το εργατικό μας δυναμικό πρέπει να διαθέτει τις απαραίτητες δεξιότητες στον τομέα της πληροφορικής.
Η προσαρμοστικότητα του εργατικού δυναμικού και η ενθάρρυνση του επιχειρηματικού πνεύματος αποτελούν επίσης κεντρικούς άξονες της πολιτικής της ιρλανδικής κυβέρνησης για τα επόμενα επτά χρόνια.
Για να είναι επιτυχής η πολιτική αυτή, τόσο στο εσωτερικό της Ιρλανδίας όσο και στο ευρύτερο πλαίσιο της Ευρωπαϊκής Ένωσης, θα πρέπει τα δευτεροβάθμια και τριτοβάθμια θεσμικά όργανα να θεσπίσουν πολιτικές για την προαγωγή του επιχειρηματικού πνεύματος στην Ευρώπη.

Darras
. (FR) Η έκθεση αυτή αποτελεί σημαντική πρόοδο στην πορεία της οικοδόμησης της κοινωνικής Ευρώπης και της Ευρώπης της απασχόλησης. Βασίζεται στα συμπεράσματα της συνόδου κορυφής της Λισαβόνας, στο πλαίσιο του στόχου της επίτευξης συμφωνίας στη Νίκαια, όσον αφορά την εφαρμογή μιας "Ευρωπαϊκής Κοινωνικής Ατζέντας" , ως θεμέλιο της ευρωπαϊκής κοινωνικής πολιτικής για τα επόμενα πέντε έτη (2000-2005).
Παρουσιάζει μια σφαιρική και συνεκτική άποψη μιας πολιτικής που θα μπορούσε να αποτελέσει πραγματική κοινωνική πολιτική, παντρεύοντας την οικονομική πτυχή, την κοινωνική πτυχή και την απασχόληση. Χρησιμοποιεί όλα τα υφιστάμενα μέσα, εφεξής σε επίπεδο Ευρωπαϊκής Ένωσης: τον Κοινωνικό Χάρτη, το κεφάλαιο για την απασχόληση, τη νομική βάση του άρθρου 13 για την καταπολέμηση κάθε μορφής διάκρισης, κλπ.
Ο εισηγητής διάκειται ευνοϊκά προς τις προτάσεις της Ευρωπαϊκής Επιτροπής, και τις συμπληρώνει με ένα αίτημα για περισσότερη ευρωπαϊκή νομοθεσία σε κοινωνικά θέματα. Ο ρόλος των εμπλεκομένων κοινωνικών εταίρων και ο διάλογος μαζί τους ενισχύονται στο πλαίσιο της νομοθετικής διαδικασίας. Ωστόσο, σε περίπτωση ασυμφωνίας, η επιτροπή μας ασκεί πιέσεις στην εκτελεστική Επιτροπή, να χρησιμοποιήσει το δικαίωμα πρωτοβουλίας που διαθέτει, προτείνοντας την κατάλληλη νομοθεσία. Αυτό που προέχει είναι να δημιουργήσουμε μια περισσότερο κοινωνική Ευρώπη, επομένως περισσότερη ευρωπαϊκή κοινωνική νομοθεσία.
Επιπλέον, ο εισηγητής μας ζητεί επίσης να υποστηρίξουμε τα κράτη μέλη στις προσπάθειές τους να καθιερώσουν το βασικό μισθό, καθώς και το δικαίωμα σε μια ελάχιστη σύνταξη, τα οποία θα επιτρέπουν σε κάθε πολίτη να ζει με αξιοπρέπεια.
Δεν μπορώ παρά να σας ζητήσω να υποστηρίξετε την έκθεση αυτή, η οποία, μαζί με το Χάρτη των θεμελιωδών δικαιωμάτων, ενσαρκώνουν τις κοινές μας αξίες και φροντίζουν έτσι ώστε να μη περιοριστεί η Ένωσή μας σε μια απλή αγορά.

Eriksson, Frahm, Herman Schmid, Seppδnen και Sjφstedt
. (SV) Η έκθεση αφορά την κοινωνικοπολιτική ατζέντα για τα επόμενα πέντε έτη. Περιέχει διάφορες προτάσεις για βελτίωση των κοινωνικών συνθηκών και των συνθηκών εργασίας, προτάσεις τις οποίες υποστηρίζουμε ανεπιφύλακτα. Εκτιμούμε τις αναφορές της έκθεσης στην ανοικτή μέθοδο συντονισμού, η οποία σέβεται την ανεξαρτησία των κρατών μελών σε συστήματα κοινωνικής πολιτικής και στηρίζεται στην εθελοντική εναρμόνιση και συντονισμό.
Μας ανησυχεί ωστόσο το γεγονός ότι την ίδια στιγμή η έκθεση περιλαμβάνει προτάσεις σύμφωνα με τις οποίες η Επιτροπή θα αποτελέσει την ατμομηχανή της ανάπτυξης της κοινωνικής πολιτικής στην Ευρώπη, γεγονός που σημαίνει ακόμα περισσότερη αφαίρεση αρμοδιοτήτων από τα κράτη μέλη και σε αυτόν τον τομέα. Προκειμένου να καταστεί αποτελεσματική η νομοθεσία για την κοινωνική πολιτική και την πολιτική για την αγορά εργασίας, θα πρέπει αυτή να αποτελέσει την κατακλείδα μίας διαδικασίας αλλαγών οι οποίες κινούνται από κάτω προς τα επάνω και απηχούν τις διαφορετικές συνθήκες και εμπειρίες που υπάρχουν στην Ευρώπη.

Kauppi
Θέλω να δηλώσω ότι καταψήφισα την έκθεση της κ. Van Lancker. Σπανίως παρουσιάζονται στην ολομέλεια του Ευρωπαϊκού Κοινοβουλίου τέτοιες παλαιοσοσιαλιστικές εκθέσεις όπως η έκθεση της κ. Van Lancker για το πρόγραμμα κοινωνικής πολιτικής της ΕΕ, επί της οποίας μόλις ψηφίσαμε. Στην προγραμματική της διακήρυξη η κ. Van Lancker θα ήθελε να υλοποιήσει όλα εκείνα τα μέτρα, που για να αποκλεισθεί η υλοποίησή τους, επαναλαμβάνω, για να αποκλεισθεί, ο κόσμος στις προηγούμενες εκλογές εξέλεξε την πλειοψηφία των συντηρητικών στο Ευρωπαϊκό Κοινοβούλιο.
Με κυριεύει ο φόβος και μόνο για το εάν πράγματι η Επιτροπή πρόκειται να στηρίξει αυτές τις εντελώς εξωπραγματικές, σχεδόν παράλογες απαιτήσεις, που μόλις εγκρίθηκαν. Οι προτάσεις του Κοινοβουλίου δεν θα μπορούσαν να έρθουν σε μεγαλύτερη αντίφαση με τους στόχους της Λισαβόνα. Στη Λισαβόνα οι, κατά κύριο λόγο, σοσιαλιστές αρχηγοί των κυβερνήσεων της ΕΕ διακήρυξαν μεγαλοφώνως τον στόχο τους να κάνουν την Ευρώπη τη δυναμικότερη και ανταγωνιστικότερη οικονομία στον κόσμο.
Σε περίπτωση που εγκρίνουμε τις προτάσεις της κ. Van Lancker, όντως κινούμαστε προς τα πίσω έτη φωτός όσον αφορά τις δυνατότητές μας να επιτύχουμε τους σημαντικούς, φιλόδοξους και απαραίτητους στόχους της Λισαβόνα.
Και τι αληθινά προτείνει εκείνη: σύμφωνα με την κ. Van Lancker ο χρόνος εργασίας στην Ευρώπη θα πρέπει να μειωθεί σημαντικά, η νομοθεσία της κοινωνικής πολιτικής της ΕΕ θα πρέπει να επεκταθεί αισθητά, το επίπεδο της κοινωνικής προστασίας θα πρέπει να ενισχυθεί, οι δικαιοδοσίες του συνδικαλιστικού κινήματος πρέπει να αυξηθούν και δοθεί η δυνατότητα για υπερεθνικές διαπραγματεύσεις στους κοινωνικούς εταίρους στις ομοσπονδίες εργατών πρέπει να δοθούν ευρύτερα από πριν δικαιώματα στο να ακούγεται η γνώμη τους οι επιπτώσεις της κοινωνικής πολιτικής θα πρέπει να έχουν προτεραιότητα σε όλους τους τομείς της οικονομίας, στην πολιτική ανταγωνισμού και στις δημόσιες επιχειρήσεις.
Μπορώ μόνο να επαναφέρω στη μνήμη των συναδέλφων το σοφό απόφθεγμα της προέδρου της ομάδας εργασίας "Συνδικαλιστικές Ενώσεις Χριστιανοδημοκρατών" (CDU): Στην πολιτική χρειάζεται περισσότερη κοινωνικοποίηση, όμως η κοινωνικοποίηση δεν είναι ένα και το αυτό με τον σοσιαλισμό.

Lang
. (FR) Δεν θα αντισταθώ στην ευχαρίστηση να χρησιμοποιήσω όρους, ή μάλλον νεολογισμούς, αντάξιους εκείνων που περιέχονται στην έκθεση, για να καταγγείλω την επαναλαμβανόμενη e-ποκρισία σας στο θέμα της απασχόλησης και της κοινωνικής προστασίας.
Συνεχίστε λοιπόν κατά κόρον το παραλήρημά σας, για την κοινωνία της πληροφορίας που θα λύσει όλα τα προβλήματα όταν όλος ο κόσμος, από τα μωρά και τους αναλφάβητους έως τους κατάκοιτους, θα διαθέτει διεύθυνση e-mail, με την προϋπόθεση ότι θα έχει τα μέσα να αποκτήσει το υλικό πληροφορικής προκειμένου να τη συμβουλευτεί. Εξάλλου στην e-Ευρώπη σας, θα φροντίσουμε να παράσχουμε το υλικό αυτό σε όλους, όταν οι υπολογιστές θα υπάρχουν πλέον για τους χρήστες περισσότερο απ' όσο θα υπάρχουν χρήστες για να τους χρησιμοποιήσουν, και όταν αυτοί θα συντάσσουν εκθέσεις.
Εκεί που το ασταμάτητο παραλήρημά σας παύει να είναι αστείο, είναι όταν αντιλαμβανόμαστε ότι στόχος του δεν είναι η ευημερία των Ευρωπαίων, αλλά ολοένα και περισσότεροι νόμοι, οδηγίες και κανονισμοί των Βρυξελλών. Η αντίληψή σας για την ανοικτή συνεργασία σημαίνει επιστροφή στο θεσμικό σχήμα όπου κυριαρχούν οι υπάλληλοι της Επιτροπής. Το μόνο πράγμα που είναι πράγματι ανοικτό, και πολύ μάλιστα, είναι η δυνατότητα να επεκτείνονται στο άπειρο οι εξουσίες των Βρυξελλών χωρίς να λαμβάνεται υπόψη η λεπτομέρεια "συνθήκες" . Οι εξουσίες που προτείνετε να δοθούν στις Βρυξέλλες είναι: ο καθορισμός και η διαχείριση της ελάχιστης κοινωνικής προστασίας, η ευελιξία της εργασίας, επομένως η εκμετάλλευση του εργαζομένου, η επιβεβλημένη μείωση του εργασιακού χρόνου, που παγώνει τους μισθούς και βλάπτει τις επιχειρήσεις, η απόλυτη χειραγώγηση του κοινωνικού διαλόγου όπως συνέβη με την Aubry στη Γαλλία.
Για τους λόγους αυτούς, θα απόσχουμε από την ψηφοφορία επί της έκθεσης αυτής: διότι αν και μας χαροποιεί η αναγγελθείσα μέριμνα για την απασχόληση, ακόμα κι αν είναι προσποιητή, ακόμα κι αν είναι καθυστερημένη για λόγους ευπρέπειας, δεν μπορούμε να εγκρίνουμε τις συγκεκριμένες προτάσεις.

Malmstrφm, Paulsen και Olle Schmidt
. (SV) Καταψηφίσαμε την έκθεση της Van Lancker.
Η πρόταση της Επιτροπής για μία νέα κοινωνικοπολιτική ατζέντα αποτελεί ένα καλό έγγραφο. Η Επιτροπή εντόπισε με την πρότασή της αυτή διάφορους τομείς εντός των οποίων είναι σημαντικό να υπάρξει συνεργασία και συντονισμός μεταξύ των κρατών μελών της ΕΕ. Η Επιτροπή προτείνει στη νέα πολιτική ατζέντα ένα πλαίσιο, εντός του οποίου μπορούν να διαδραματίσουν ένα ρόλο όλοι οι σημαντικοί φορείς με σεβασμό στις διαφορές των εθνικών συστημάτων. Η Επιτροπή θα κάνει χρήση του δικαιώματος πρωτοβουλίας που διαθέτει και θα υποστηρίξει τα κράτη μέλη προκειμένου να πραγματοποιηθούν οι αναγκαίες αλλαγές.
Η εισηγήτρια Van Lancker ζητά να αποφασίσει το Κοινοβούλιο την τροποποίηση της πρότασης της Επιτροπής κυρίως προσθέτοντας διάφορους τομείς στους οποίους είναι χρήσιμο να υπάρξει σχετική νομοθεσία και συγχρόνως εντοπίζοντας διάφορα δικαιώματα που πρέπει να ισχύουν σε ευρωπαϊκό επίπεδο. Η κ. Van Lancker ζητά να χρησιμοποιούνται δεσμευτικά όργανα σε πολύ μεγαλύτερο βαθμό. Η Επιτροπή θα πρέπει να είναι ελεύθερη να κάνει χρήση του δικαιώματος πρωτοβουλίας που διαθέτει εκεί όπου έχει αρμοδιότητα δράσης και να προτείνει δεσμευτικά όργανα.
Διακείμεθα ιδιαίτερα θετικά απέναντι στην Ευρωπαϊκή Ένωση. Ως σουηδοί φιλελεύθεροι θεωρούμε την ευρωπαϊκή ολοκλήρωση ως μία ευκαιρία εξεύρεσης λύσεων στα διασυνοριακά προβλήματα όπως το περιβάλλον, το εμπόριο, η διάβαση συνόρων, τα ανθρώπινα δικαιώματα και η διαχείριση κρίσεων. Στους τομείς αυτούς οι δημοκρατίες της Ευρώπης έχουν την ευκαιρία να δείξουν στη διεθνή κοινότητα ότι η συνεργασία οδηγεί στην ειρήνη και αυξάνει την ευημερία.
Πιστεύουμε επίσης στην αρχή της επικουρικότητας, ότι δηλαδή οι αποφάσεις θα πρέπει να λαμβάνονται όσο το δυνατόν εγγύτερα στον πολίτη. Γι' αυτόν ακριβώς το λόγο ενδιαφερόμαστε ιδιαίτερα για το ζήτημα του ευρωπαϊκού συντάγματος το οποίο θα καθορίζει με σαφήνεια την κατανομή των ευθυνών στην ΕΕ. Θα πρέπει να καταστεί απολύτως σαφές σε όλους τους πολίτες ότι η Ένωση ασχολείται αποκλειστικά με τα ζητήματα που μπορεί να αντιμετωπίσει καλύτερα - τα διασυνοριακά ζητήματα. Όλα τα άλλα ζητήματα θα πρέπει να αντιμετωπίζονται σε τοπικό, περιφερειακό ή εθνικό επίπεδο.
Η πρόταση της Ευρωπαϊκής Επιτροπής για την κοινωνικοπολιτική ατζέντα θεωρούμε ότι συνάδει με τις δικές μας ιδέες για το πώς θα πρέπει να λειτουργεί η ΕΕ. Στόχος μας θα πρέπει να είναι μία ευρωπαϊκή συνεργασία η οποία να καταλήγει σε συντονισμό και περισσότερη ευημερία. Τα ευρωπαϊκά κοινωνικά συστήματα διαφέρουν τόσο πολύ μεταξύ τους ώστε η δεσμευτική νομοθεσία δεν πρόκειται να οδηγήσει στο σωστό αποτέλεσμα. Γι' αυτό υποστηρίζουμε την πρόταση της Επιτροπής και καταψηφίζουμε κατά συνέπεια την έκθεση της Van Lancker.

Mann, Thomas
- (DE) Οι εργαζόμενες και οι εργαζόμενοι αντιμετωπίζουν συχνά προβλήματα ταύτισης με την Ευρώπη. Ενώ η κοινή ευρωπαϊκή εσωτερική αγορά αναπτύσσεται δυναμικά, ενόψει μάλιστα των παγκόσμιων εξελίξεων, και η Οικονομική και Νομισματική Ένωση μεγεθύνεται διαρκώς, η κοινωνική ένωση μοιάζει τις περισσότερες φορές με ρεζέρβα αυτοκινήτου.
Εν προκειμένω, η Ένωση, από το Αμστερνταμ το 1997, έχει στη διάθεσή της νέα εργαλεία για τη βελτίωση της κοινωνικής πολιτικής. Μετά τη Λισαβόνα, το Μάρτιο του 2000, το Συμβούλιο σκοπεύει, εκτός από υψηλούς ρυθμούς ανάπτυξης και θέσεις εργασίας καταρτισμένων ατόμων, να επιτύχει μεγαλύτερη κοινωνική συνοχή. Η Επιτροπή με το 3ο κοινωνικό πρόγραμμα δράσης υπογραμμίζει τη διαπίστωση, ότι η οικονομική πολιτική, η πολιτική απασχόλησης και η κοινωνική πολιτική πρέπει να είναι στενά συνδεδεμένες μεταξύ τους.
Απόδειξη αυτής της αλληλεξάρτησης είναι η απασχολησιμότητα: Οι άνθρωποι - όχι μόνο οι νέοι - χρειάζονται για τη μετάβαση από τη βιομηχανική κοινωνία στην κοινωνία της γνώσης περισσότερες γνώσεις και δεξιότητες. Επομένως, πρέπει να γίνουν μεγαλύτερες επενδύσεις στα κράτη μέλη στους τομείς της εκπαίδευσης και κατάρτισης, της γνώσης ξένων γλωσσών, της κινητικότητας και της επικοινωνίας.
Πολλά αιτήματα της έκθεσης Van Lancker δεν μπορούν να γίνουν δεκτά. Έτσι, θα πρέπει η διαδικασία του Λουξεμβούργου, η οποία αφορά την πολιτική απασχόλησης, να επεκταθεί στους τομείς της κοινωνικής προστασίας και του κοινωνικού αποκλεισμού. Η μέθοδος αυτή, βάσει της οποίας τίθενται κοινοτικοί στόχοι και εκτελούνται εθνικά προγράμματα δράσης, τα οποία και αξιολογούνται ετησίως - ακόμα και από το Ευρωπαϊκό μας Κοινοβούλιο -, είναι εξαιρετικά επιτυχής, επειδή καθορίστηκαν νέοι ποιοτικοί και ποσοτικοί στόχοι, με ταυτόχρονη απαρέγκλιτη τήρηση της αρχής της επικουρικότητας. Η μέθοδος αυτή δεν μπορεί να εφαρμοστεί κατά το δοκούν σε άλλους τομείς. Στην περίπτωση αυτή είναι απαραίτητες ειδικές διαδικασίες.
Το δικαίωμα σε ελάχιστο εισόδημα ή ενιαία σύνταξη δεν το συμμερίζονται οι Χριστιανοδημοκράτες. Κατά την ίδια έννοια, δεν αποδεχόμαστε και εμείς την εκ νέου προωθούμενη μείωση του θεσπισμένου χρόνου εργασίας σε πανευρωπαϊκή κλίμακα. Εξάλλου είναι αρκετά υποδεέστερη από την ευελιξία του χρόνου εργασίας, όπως αποδεικνύει η πρακτική σε πολλές ευρωπαϊκές επιχειρήσεις.
Επίσης, η απαίτηση ότι θα πρέπει να υπάρξει νομική βάση για τις ΜΚΟ για την ανάπτυξη ενός "πολιτικού διαλόγου" δεν είναι αποδεκτή. Επειδή αρέσκεται στις κεντρικά ελεγχόμενες λύσεις, η εισηγήτρια λησμόνησε την αρχή της επικουρικότητας.
Επειδή ωστόσο οι ουσιαστικότερες προτάσεις της κοινοβουλευτικής ομάδας του Ευρωπαϊκού Λαϊκού Κόμματος μόλις που θα απολάμβαναν κάποια αξιοπρεπή πλειοψηφία, ψήφισα υπέρ της έκθεσης.

Moraes
. (EN) Οι ευρωβουλευτές του βρετανικού εργατικού κόμματος ψήφισαν υπέρ της έκθεσης Van Lancker για την κοινωνική ατζέντα γιατί περιλαμβάνει πολλά θετικά σημεία, πρόκειται δε για ένα κείμενο που θα τροφοδοτήσει τις εργασίες της διάσκεψης κορυφής της Νίκαιας και το πρόγραμμα εργασίας της Επιτροπής, χωρίς ωστόσο να έχει νομοθετικό χαρακτήρα.
Ωστόσο, έχουμε κάποιες επιφυλάξεις για τα σημεία εκείνα στα οποία προτείνονται νομοθετικά μέτρα. Ορισμένα από αυτά αφορούν τομείς που μπορούν να αντιμετωπιστούν καλύτερα σε επίπεδο κρατών μελών, ή είναι πρόωρα από την άποψη ότι αφορούν νομοθετικές ρυθμίσεις που ψηφίστηκαν πρόσφατα και δεν υπήρξε χρόνος να εφαρμοστούν και να αξιολογηθούν.
Σε αρκετά σημεία - παράγραφοι 14α, 14β και 14γ - οι ευρωβουλευτές του βρετανικού εργατικού κόμματος δεν μπορούν να υποστηρίξουν την πρόβλεψη για "φορολογικά και νομοθετικά μέτρα" και "οδηγίες" για τους λόγους που αναφέραμε παραπάνω.
Όσον αφορά το δικαίωμα στην απεργία, οι ευρωβουλευτές του βρετανικού εργατικού κόμματος απείχαν γιατί πιστεύουν ότι το θέμα αυτό καλύπτεται ήδη από τη νομοθεσία των κρατών μελών καθώς και από το Χάρτη των Θεμελιωδών Δικαιωμάτων.
Οι ευρωβουλευτές του βρετανικού εργατικού κόμματος δεν μπορούν να υποστηρίξουν το κάλεσμα για εξεύρεση νομοθετικής λύσης όσον αφορά τη συμμετοχή των εργαζομένων στο πλαίσιο του καταστατικού των ευρωπαϊκών εταιριών για το λόγο ότι οι εργασιακές σχέσεις καλύπτονται από άλλες νομοθετικές ρυθμίσεις.
Τέλος, οι ευρωβουλευτές του βρετανικού εργατικού κόμματος πιστεύουν ότι δεν υπήρξε χρόνος για να υλοποιηθούν ή να αφομοιωθούν οι νέες οδηγίες στον τομέα της καταπολέμησης των διακρίσεων σύμφωνα με το άρθρο 13. Για το λόγο αυτό, οι ευρωβουλευτές του βρεττανικού εργατικού κόμματος καταψήφισαν τις προτάσεις για την υιοθέτηση νέων κάθετων οδηγιών, γιατί θεωρούν πρόωρη την ψήφιση νέων νομοθετικών ρυθμίσεων για το θέμα αυτό.
Συνεδρίαση του άτυπου Ευρωπαϊκού Συμβουλίου στο Μπιαρρίτς

Berthu
Κύριε Πρόεδρε, κατά τη χθεσινή συνεδρίαση, το Συμβούλιο μας υπενθύμισε ότι, στο Μπιαρρίτς, οι θέσεις των κυβερνήσεων συνέκλιναν προς την αρχή της επέκτασης της ψηφοφορίας με ειδική πλειοψηφία.
Η δήλωση αυτή μάλλον μας ανησυχεί και θα ήθελα εδώ, μεταξύ άλλων, να αναφέρω δύο θέματα που μας απασχολούν ιδιαίτερα. Καταρχάς, η Επιτροπή πρότεινε την κοινοτικοποίηση, επομένως τη χρήση της ειδικής πλειοψηφίας στο Συμβούλιο, χωρίς επικύρωση από τα εθνικά κοινοβούλια, για τις διεθνείς εμπορικές διαπραγματεύσεις που αφορούν τις υπηρεσίες και την πνευματική ιδιοκτησία, πράγμα για το οποίο έδωσε τη δυνατότητα εξάλλου το άρθρο 132, παράγραφος 5, της Συνθήκης του Αμστερνταμ. Όμως, η μετάβαση αυτή μας φαίνεται πολύ επικίνδυνη διότι θα αφαιρούσε από τα εθνικά κοινοβούλια κάθε δικαίωμα επίβλεψης των μελλοντικών διαπραγματεύσεων με τον ΠΟΕ, σχετικά με αυτούς τους βασικούς τομείς για τη ζωή των κοινωνιών μας.
Υπάρχουν όμως και χειρότερα. Η Επιτροπή προσέθεσε στα θέματα προς κοινοτικοποίηση τις διαπραγματεύσεις για τις επενδύσεις. Αν η πρόταση αυτή γίνει δεκτή, είναι βέβαιο ότι, μέσα στους επόμενους έξι μήνες, η Επιτροπή θα μας επιβάλλει μια άλλη εκδοχή της πολυμερούς συμφωνίας για τις διεθνείς επενδύσεις, την περίφημη AMI, η οποία απορρίφθηκε πριν από δυο χρόνια διότι αφορούσε αυστηρά διακυβερνητικές διαδικασίες. Επομένως, για άλλη μια φορά, η Επιτροπή συμπεριφέρεται με σκανδαλώδη τρόπο, προκειμένου να αποδυναμώσει τις εθνικές δημοκρατίες, αντί να τις ενισχύσει, σε αντίθεση με τα όσα λέει.
Η δεύτερη κατηγορία αποφάσεων για την οποία μας απασχολεί η ενδεχόμενη θέσπιση ειδικής πλειοψηφίας, αφορά τη μετανάστευση και την ελεύθερη κυκλοφορία προσώπων, η οποία σύμφωνα με το άρθρο 67 της ΣΕΚ, πρέπει να άπτεται ομοφωνίας για 5 έτη τουλάχιστον από την ημερομηνία έναρξης ισχύος της συνθήκης του Αμστερνταμ, όμως υπάρχει δυνατότητα θέσπισης πλειοψηφίας στη συνέχεια. Ήδη σήμερα, η Επιτροπή ζητεί την αλλαγή αυτή. Την αρνούμαστε κατηγορηματικά. Σχετικά με το θέμα αυτό, έχουμε εμπειρία πλέον και γνωρίζουμε ότι κάθε μεταφορά εξουσίας στην Επιτροπή αυξάνει την ανεκτικότητα, ενώ η διατήρηση της εξουσίας από τα κράτη μέλη ενθαρρύνει ασφαλείς συμπεριφορές. Εμείς επιλέγουμε την ασφάλεια.

Cauquil
Πέρα από τις νομικές λεπτομέρειες στις οποίες δίνουν σημασία ορισμένοι, η σύνοδος κορυφής του Μπιαρρίτς επιβεβαίωσε ότι η διαδικασία διεύρυνσης της Ευρώπης αποτελεί ένα επίπονο παζάρι. Οι μεγαλύτερες δυνάμεις, όπως η Γερμανία, η Γαλλία, η Μεγάλη Βρετανία και σε κάποιο βαθμό η Ιταλία, συμφωνούν όλες προκειμένου να επιβάλλουν την κυριαρχία τους στα μικρά κράτη της ανατολικής ή της νότιας Ευρώπης, τα οποία είναι υποψήφια για την ένταξη στην Ευρωπαϊκή Ένωση. Ωστόσο, η κάθε μια ξεχωριστά επιζητεί να διασφαλίσει την επικράτησή της, και να εγγυηθεί τα συμφέροντα των δικών της βιομηχανικών ή οικονομικών ομίλων. Αυτό που προετοιμάζεται, δεν είναι ούτε καν μια Ευρώπη δυο ταχυτήτων, αλλά η είσοδος στην αρένα, όπου κυριαρχούν τα μεγάλα σαρκοβόρα της ευρωπαϊκής οικονομίας, των λιγότερο αναπτυγμένων χωρών, που όντας ήδη λεία στο εξωτερικό, θα συνεχίσουν να είναι και στο εσωτερικό.
Όσον αφορά το Χάρτη των θεμελιωδών δικαιωμάτων, η υπογραφή του από τους αρχηγούς κρατών και κυβερνήσεων είχε ως μόνο στόχο τον εντυπωσιασμό. Το κείμενο που υπέγραψαν παραμένει ασαφές ως προς τα βασικά ανθρώπινα δικαιώματα, την κοινωνική προστασία, την ελεύθερη κυκλοφορία των υπηκόων τρίτων χωρών. Είναι ακριβές μόνο ως προς τα δικαιώματα της ιδιοκτησίας και της επιχειρηματικής ελευθερίας, τα οποία αφορούν μόνο την τάξη των ιδιοκτητών κεφαλαίων. Δεν έχουμε ουδεμία πρόθεση να χορηγήσουμε απαλλαγή ευθυνών ούτε στη σύνοδο κορυφής του Μπιαρρίτς, ούτε στα όσα θα αποφασισθούν στην επικείμενη σύνοδο κορυφής της Νίκαιας.
(Χειροκροτήματα)

Queirσ
Κύριε Πρόεδρε, απείχα από την ψηφοφορία του ψηφίσματος σχετικά με τα αποτελέσματα του άτυπου Ευρωπαϊκού Συμβουλίου στο Μπιαρρίτς για δύο λόγους: πρώτο διότι είχα την ευκαιρία να ψηφίσω ονομαστικά, χωριστά, τις παραγράφους 2 και 5 γεγονός που μου επέτρεψε να εκφράσω τη μετωπική αντίθεσή μου και με τις δύο. Πράγματι, δεν συμφωνώ με την ενσωμάτωση στη Συνθήκη του Χάρτη θεμελιωδών δικαιωμάτων διότι αυτό θα αποτελούσε το πρώτο βήμα για τη συνταγματοποίησή του, μία πορεία ομοσπονδιοποίησης την οποία δεν ακολουθώ, ούτε συμφωνώ, αφετέρου, με την αδιάκριτη γενίκευση της ψηφοφορίας με ειδική πλειοψηφία, μέτρο το οποίο, διαχωρισμένο από τα άλλα θέματα που εξετάζονται, μπορεί να συγκρουστεί με σημαντικά εθνικά συμφέροντα και είναι αντίθετο με το αίτημα που εκφράζεται στην παράγραφο 7 του ψηφίσματος. Ακριβώς αυτή η παράγραφος 7 με οδήγησε στην αποχή από τη ψηφοφορία.
Με αυτή τη μη αντίθετη ψήφο μου επιχειρώ να υποστηρίξω όλη την πρωτοβουλία που θέτει τέλος στο κλίμα μάχης μεταξύ μεγάλων και μικρών χωρών στο οποίο αναπτύχθηκε η συζήτηση της θεσμικής μεταρρύθμισης, κλίμα του οποίου βασικός υποκινητής υπήρξε, δυστυχώς, η γαλλική Προεδρία. Όπως αναφέρεται στην παράγραφο 7, είναι απολύτως απαραίτητο να διασφαλιστούν λύσεις έγκυρες και αποδεκτές για όλα τα κράτη μέλη, ανεξάρτητα από τη διάσταση τους ή το οικονομικό τους βάρος. Είμαστε Ευρωπαίοι, θέλουμε να συνεχίσουμε να είμαστε, αλλά πάντοτε τηρώντας την ιδρυτική αρχή για μία Ένωση ελεύθερων και κυρίαρχων κρατών.

Andersson, Blak, Fδrm, Hedkvist Petersen, Hulthιn, Hans Karlsson, Lund και Theorin
. (SV) Ψηφίσαμε υπέρ του ψηφίσματος αλλά θα θέλαμε να σχολιάσουμε τα εξής σημεία:
Ο Χάρτης των θεμελιωδών δικαιωμάτων θα πρέπει να έχει τον χαρακτήρα μίας πολιτικής δήλωσης η οποία να γίνει στη Διάσκεψη Κορυφής της Νίκαιας.
Η εφαρμογή της αρχής της ομοφωνίας κατά τη λήψη αποφάσεων δεν θα πρέπει να ισχύει αποκλειστικά για συνταγματικά ζητήματα, αλλά επίσης και για ζητήματα τα οποία είναι θεμελιώδους σημασίας για τα κράτη μέλη.

Hager
 - (DE) Εμείς οι μη εγγεγραμμένοι βουλευτές ταχθήκαμε εξ αρχής υπέρ ενός Χάρτη θεμελιωδών δικαιωμάτων, νομικά δεσμευτικού. Θεωρούμε ωστόσο άστοχο, λόγω νομικών αιτιών, να γίνει αναφορά ήδη στο άρθρο 6 της Συνθήκης για την Ευρωπαϊκή Ένωση, επειδή στη συνέλευση - βάσει της δομής της - δεν κατέστη δυνατό να ληφθεί τυπικά απόφαση και ως εκ τούτου δεν έχει νομική υπόσταση. Πολλώ δε μάλλον, είναι πρόωρη η αξίωση να συμπεριληφθεί στις Συνθήκες. Αυτό οφείλεται, εν αντιθέσει με την ευρωπαϊκή σύμβαση για την προστασία των δικαιωμάτων του ανθρώπου και των θεμελιωδών ελευθεριών, η οποία επικυρώθηκε από τα κράτη μέλη, στο ότι δεν εφαρμόστηκε η σχετική διαδικασία διαβούλευσης στα εθνικά κοινοβούλια. Για αυτούς τους λόγους και μόνο καταψηφίσαμε αμφότερα τα εδάφια του σημείου 2 του ψηφίσματος.

Marinho
. (ΡΤ) Υπερψήφισα το ψήφισμα διότι το Κοινοβούλιο, με σύνεση, δεν επιλέγει στο ψήφισμα αυτό τις " ιμπεριαλιστικές " θέσεις της Ευρώπης των μεγάλων και πολυπληθών χωρών εναντίον της επιβεβαίωσης των υπολοίπων.
Το ψήφισμα περιορίζεται σε μία υπεύθυνη ψήφο προκειμένου να εξευρεθεί μία λογική ισορροπία, η οποία θα στηρίζεται στην ιστορία της Κοινότητας.
Ως προς αυτό παρεκκλίνουν όσοι επιθυμούν να δουν το Κοινοβούλιο να γίνεται " φερέφωνο" των (αναθεωρητικών) φιλοδοξιών των πιο πολυπληθών χωρών.

Martinez
. (FR) Αν εξαιρέσουμε το Χάρτη των θεμελιωδών δικαιωμάτων, ο οποίος, σε μια Ευρώπη που γερνά, όπου τα άτομα της τέταρτης ηλικίας θα υπερβούν τα 50 εκατομμύρια μέσα σε δυο δεκαετίες, δεν προβλέπει τίποτα σχετικό με το δικαίωμα στην ενισχυμένη οικονομική, κοινωνική και ανθρώπινη προστασία, το Συμβούλιο του Μπιαρρίτς ασχολήθηκε κυρίως με τον ακρωτηριασμό των περιπτώσεων ψηφοφορίας με ομοφωνία, τη μόνη διαδικασία που σέβεται τα συμφέροντα των λαών, και με την περίεργη εφεύρεση των ενισχυμένων συνεργασιών, γνωστή επίσης ως Ευρώπη των κύκλων, των πρωτοπόρων, Ευρώπη α λα καρτ, της εμπροσθοφυλακής, της μεταβλητής γεωμετρίας ή των ατμομηχανών.
Από το 1951 στο Παρίσι, έως το 1997 στο Αμστερνταμ, μέσω της Ρώμης το 1957, τι έχει συμβεί; Η Ευρώπη δημιουργήθηκε βάσει συνθηκών που συνάφθηκαν μεταξύ προφανώς ίσων κρατών. Εξάλλου, πέρα ακόμα από το δίκαιο, από συναισθηματικής άποψης η Ευρώπη αποτελεί μια πολιτιστική οικογένεια. Ένα κοινό οικοδόμημα. Κι όμως, η ιδέα των ενισχυμένων συνεργασιών σημαίνει ότι, σε τομείς μεγάλης σημασίας, όπως το νόμισμα, η άμυνα ή η φορολογία, κάποια μέλη της ευρωπαϊκής οικογένειας θα έχουν περισσότερα δικαιώματα και υποχρεώσεις από κάποια άλλα.
Με άλλα λόγια, γύρω από το τραπέζι του κοινού οικοδομήματος, ορισμένοι θα είναι σε θέση να παραγγείλουν α λα καρτ και άλλοι μόνο την ελάχιστη παραγγελία. Ορισμένοι θα έχουν δικαίωμα να συζητούν για το νόμισμα και άλλοι, όπως η Δανία ή η Σουηδία, θα πρέπει να σιωπούν.
Όπως και πριν από την ύπαρξη της ενιαίας καθολικής ψηφοφορίας, θα υπάρχουν ενεργοί "λαοί πολίτες" και "λαοί πολίτες" παρατηρητές. Κατά κάποιο τρόπο θα υπάρχουν "λαοί άντρες" με δικαίωμα να συζητούν για πόλεμο, φόρους ή νόμισμα, και όπως στη Γαλλία πριν από το 1945, "λαοί γυναίκες" , γύρω από το τραπέζι, χωρίς όμως δικαίωμα να αποφασίζουν.
Επιπλέον, όπως με την Ευρώπη της μεταβλητής γεωμετρίας, ο αριθμός των συνδαιτυμόνων με δικαίωμα παραγγελίας από τον κατάλογο, θα αλλάζει ανάλογα με το θέμα στο Συμβούλιο των Ευρωπαίων υπουργών, θα υπάρχει επομένως μια επιπλέον πολυπλοκότητα σε μια Ευρώπη η οποία ήδη λειτουργεί με ακατανόητο τρόπο.
Με άλλα λόγια, η φιλοσοφική λίθος των ενισχυμένων συνεργασιών, επιτρέποντας τη σιωπηρή καταστρατήγηση του κανόνα της ομοφωνίας και του δικαιώματος της αρνησικυρίας, που προστατεύει τα εθνικά συμφέροντα, θα πετύχει το "ακατόρθωτο" της παραβίασης της ισότητας των κρατών, του αποκλεισμού των μικρότερων χωρών σε σχέση με ένα ζήτημα κλειδί, τη διάσπαση της δημοκρατικής βάσης της ευρωπαϊκής οικοδόμησης, την αύξηση της αδιαφάνειας των ευρωπαϊκών θεσμικών οργάνων και τη δημιουργία σύγχυσης, αν όχι αταξίας, στους κόλπους του Συμβουλίου και της Επιτροπής.
Για μια φορά ακόμη, πίσω από το καπνογόνο ή την ομίχλη της τεχνοκρατικής έκφρασης, κρύβεται ο ελιγμός: η επιβολή στους λαούς μιας στρατιωτικής και φορολογικής Ευρώπης, την οποία δεν επιθυμούν, και η στέρηση του δικαιώματος να λένε όχι στην κατάργηση των εθνικών ελευθερίων τους.

Miller
. (ΕΝ) Το αποτέλεσμα της ψηφοφορίας επί αυτής της έκθεσης αντικατοπτρίζει την αντίθεση των ευρωβουλευτών του βρεττανικού εργατικού κόμματος για την ενσωμάτωση του Χάρτη των Θεμελιωδών Δικαιωμάτων στη Συνθήκη καθώς και για το τμήμα εκείνο της έκθεσης που περιορίζει την απαίτηση ομοφωνίας στο Συμβούλιο, μόνο σε συνταγματικά θέματα.
Οι ευρωβουλευτές του βρετανικού εργατικού κόμματος έχουν αντιταχθεί συστηματικά στην ενσωμάτωση του Χάρτη των θεμελιωδών δικαιωμάτων καθώς τα δικαιώματα αυτά καλύπτονται από τις εθνικές νομοθεσίες και την Ευρωπαϊκή Σύμβαση για την Προστασία των Ανθρώπινων Δικαιωμάτων. Η εισαγωγή νέου κειμένου μέσα στο κείμενο των συνθηκών είναι πιθανόν να προκαλέσει νομική σύγχυση.
Ο περιορισμός της απαίτησης ομοφωνίας στο Συμβούλιο σε συνταγματικά θέματα μόνο, αποκλείει καίρια θέματα όπως είναι η φορολογία και η κοινωνική ασφάλιση, τα οποία, πιστεύουμε, ότι θα πρέπει να παραμείνουν στην αρμοδιότητα των κρατών μελών.
Το ψήφισμα περιέχει καλές παραγράφους σχετικά με την Ομοσπονδιακή Δημοκρατία της Γιουγκοσλαβίας και τη Μέση Ανατολή και, σε γενικές γραμμές, εγκρίνεται από τους ευρωβουλευτές του βρεττανικού εργατικού κόμματος.

Muscardini
. (ΙΤ) Εγείρουν πράγματι μεγάλες προσδοκίες οι διασκέψεις κορυφής των αρχηγών κρατών ή κυβερνήσεων. Η σύνοδος του Μπιαρρίτς είχε παρουσιαστεί ως η αποφασιστική σύνοδος κορυφής για την κατοχύρωση των θεμελιωδών δικαιωμάτων, όλων των δικαιωμάτων, ακόμη και εκείνων που πριν δεν φανταζόμασταν ποτέ, σαν να ήταν οι Ευρωπαϊκές Κοινότητες και τα κράτη που τις αποτελούν βυθισμένα μέχρι σήμερα στο πιο απόλυτο χάος. Και όμως, δεν νομίζουμε ότι οι χώρες μας είναι αυτές που δίνουν τη λιγότερη προσοχή στα ανθρώπινα δικαιώματα στον κόσμο. Τα πάντα επιδέχονται τελειοποίηση, βέβαια! Και ο δημοκρατικός έλεγχος δεν πρέπει να υπολείπεται. Δεν νομίζαμε, όμως, ότι η απαρίθμηση αυτών των δικαιωμάτων και η ενσωμάτωση τους στις Συνθήκες ήταν το πρόβλημα της Ευρωπαϊκής Ένωσης με τη μεγαλύτερη προτεραιότητα. Πόσο μάλλον τη στιγμή που οι αρχηγοί κρατών και κυβερνήσεων κατάφεραν να καταλήξουν σε συμφωνία επ' αυτού του θέματος, στο οποίο και θα επανέλθουν στην επόμενη σύνοδο κορυφής της Νίκαιας.
Τα επείγοντα προβλήματα είναι, εντούτοις, πολλά: 1) να χαραχθεί μια οικονομική πολιτική που θα βοηθήσει το ευρώ να βγει από το τέλμα όπου έχει πέσει και θα ευνοήσει την ανάκαμψη της απασχόλησης, 2) να προσελκυσθούν επενδύσεις στην Ένωση για να απεμπλακεί από την οικονομική στασιμότητα, 3) να μεταρρυθμιστεί η εργασιακή νομοθεσία για να καταστεί πιο δυναμική και προσαρμοστική η αγορά, 4) να χαραχθεί μια κοινή γραμμή για την άσκηση συνεκτικής διπλωματικής δράσης υπέρ της ειρήνης στη Μέση Ανατολή και λοιπά. Όλα αυτά είναι ζητήματα πολύ σημαντικά και επείγοντα για το μέλλον της Ευρώπης και για τη λειτουργία που θα πρέπει να επιτελέσει στον κόσμο.
Όμως, όπως συμβαίνει συχνά με αυτές τις Συνόδους, πίσω από τις πανηγυρικές τελικές δηλώσεις κρύβεται μια πολύ πιο κοινότυπη πραγματικότητα: οι "δεκαπέντε" δεν κατάφεραν να χαράξουν μια κοινή πολιτική και οι διαφυγές προς τα μπρος με την ανακάλυψη των δικαιωμάτων δεν καταφέρνουν να άρουν την απαίτηση αντιμετώπισης των συγκεκριμένων προβλημάτων που ταλαιπωρούν εκατομμύρια οικογένειες και ολόκληρες κατηγορίες παραγωγών και εργαζομένων. Μια σύνοδος κορυφής που θα αντιμετωπίσει αυτά τα προβλήματα θα μπορέσει να καταδείξει, επιτέλους, τη χρησιμότητα ενός τέτοιου θεσμού και να διαβιβάσει στους πολίτες της Ένωσης ένα μήνυμα εμπιστοσύνης και ελπίδας.
Έκθεση Duhamel (A5-0289/2000)

Berthu
Κύριε Πρόεδρε, καταψηφίσαμε την έκθεση Duhamel για το Σύνταγμα της Ευρωπαϊκής Ένωσης, διότι σύμφωνα με την παλιά καλή μέθοδο Monnet, επιδιώκει να πραγματοποιήσει μια ουσιαστική πολιτική στροφή καλύπτοντας την με τεχνικά επιχειρήματα, χωρίς να διευκρινίζει στο κοινό ότι στην πραγματικότητα, πρόκειται να τεθεί τέρμα στην αντίληψη μιας Ευρώπης όπου τα εθνικά συντάγματα αποτελούν τον ανώτατο κανόνα για κάθε λαό.
Στην αιτιολογική έκθεση, ο εισηγητής αναφέρεται περισσότερο σε αυτά τα θέματα και υποστηρίζει ότι η Συνθήκη είναι ήδη ευρύτατα υπερεθνική, κυρίως λόγω των ερμηνειών του Ευρωπαϊκού Δικαστηρίου. Όμως κατά τη γνώμη μας, οι ερμηνείες των δεκαπέντε δικαστών οι οποίες υπερβαίνουν τις Συνθήκες όπως επικυρώθηκαν, είναι σαφώς καταχρηστικές και ακόμα περιμένουμε να υποβληθούν προς έγκριση από τους λαούς των κρατών μελών.
Επιπλέον, ο εισηγητής αναπαράγει την καινούρια θεωρία που είναι της μόδας στις Βρυξέλλες, την υποτιθέμενη διπλή νομιμότητα της Ευρωπαϊκής Ένωσης: τη νομιμότητα των πολιτών που εκπροσωπούνται στο Ευρωπαϊκό Κοινοβούλιο και τη νομιμότητα των κρατών που εκπροσωπούνται στο Συμβούλιο. Η θεωρία αυτή δεν περιέχεται στη Συνθήκη, η οποία αναγνωρίζει μια και μόνο νομιμότητα, τη νομιμότητα, παραθέτω: "των λαών των κρατών που είναι μέλη της Κοινότητας" , σύμφωνα με τη διατύπωση των άρθρων 189 και 190 της συνθήκης ΕΚ. Η διατύπωση αυτή σημαίνει ότι η Κοινότητα έχει ως μέλη μόνο κράτη που βασίζονται το καθένα στο λαό του.
Οι βουλευτές του Ευρωπαϊκού Κοινοβουλίου σε καμία περίπτωση δεν εκπροσωπούν τους Ευρωπαίους πολίτες γενικά. Εκπροσωπούν ο καθένας το λαό του, και με αυτήν την ιδιότητα, συνεργάζονται στον ευρωπαϊκό έλεγχο των κρατών, αλλά ο έλεγχος αυτός παραμένει συμπληρωματικός, εφόσον ο κύριος έλεγχος ανήκει στα εθνικά κοινοβούλια. Με άλλα λόγια, το γεγονός ότι οι βουλευτές του Ευρωπαϊκού Κοινοβουλίου εκπροσωπούν τους αντίστοιχους λαούς τους, δεν τροποποιεί τη φύση της Κοινότητας. Δεν έχει ουδόλως την ιδιότητα να τοποθετεί έναν ευρωπαίο πολίτη-φάντασμα υπεράνω των πολιτών των κρατών μελών, και πολύ λιγότερο να τοποθετεί μια τεχνητή ευρωπαϊκή δημοκρατία υπεράνω των εθνικών δημοκρατιών, ή ακόμα και σε ίση βάση με αυτές.

Fatuzzo
Κύριε Πρόεδρε, είμαι απόλυτα υπέρ της έκθεσης του αξιότιμου κ. Duhamel. Είμαι πεπεισμένος ότι οι ηλικιωμένοι και οι συνταξιούχοι πιστεύουν ότι η Ευρώπη εκπροσωπεί το ειρηνικό μέλλον και, επομένως, οποιοδήποτε βήμα, έστω και μικρό, προς αυτήν την κατεύθυνση μας βρίσκει απολύτως σύμφωνους. Πώς μπορεί το Κόμμα των Συνταξιούχων να μην είναι υπέρ της Ευρώπης, αφού είναι το μοναδικό κόμμα που υπάρχει μόνο στο Ευρωπαϊκό Κοινοβούλιο και όχι στα εθνικά κράτη; Δικαίως μπορώ να θεωρηθώ ο μοναδικός εκπρόσωπος ενός κόμματος που υπάρχει μόνο στο Ευρωπαϊκό Κοινοβούλιο. Ποιος είναι πιο ευρωπαϊστής από τον Carlo Fatuzzo; Από την τόσο αισθητική αυτή άποψη, συνάγω ότι αυτό το γεγονός ενισχύει το πραγματικό περιεχόμενο της επιθυμίας των συνταξιούχων: μια πραγματικά ενωμένη Ευρώπη!

McKenna
 (ΕΝ) Κύριε Πρόεδρε, ψήφισα εναντίον της έκθεσης Duhamel γιατί δεν πιστεύω ότι υιοθετούμε τη σωστή προσέγγιση. Συμφωνώ με τη θέση του κ. Berthu ότι η ιδέα ενός ενιαίου κράτους με ενιαίο σύνταγμα υπονομεύει εντελώς την εθνική κυριαρχία των κρατών μελών.
Το συγκεκριμένο σχέδιο προωθήθηκε βασιζόμενο στην ιδέα της κατάρτισης ενός συντάγματος για τους πολίτες, κάτι που είναι χρήσιμο και ορθό, όταν όμως υπάρχει μία μόνο, ενιαία, εκλογική περιφέρεια περιορίζεται και η ισχύς των πολιτών των κρατών μελών. Έχουν γίνει συζητήσεις για τη διεξαγωγή δημοψηφισμάτων και γύρω από τις τροπολογίες αυτής της έκθεσης σχετικά με τα δημοψηφίσματα. Το δημοψήφισμα είναι ένα μέσο πολύ σημαντικό, ωστόσο, στην περίπτωση μιας ενιαίας εκλογικής περιφέρειας, όπου μπορεί να αγνοηθεί σχεδόν το 50% των ψηφοφόρων ενός κράτους μέλους που μπορεί να ψηφίσουν αρνητικά, δεν είναι μία τακτική πολύ δημοκρατική. Προκαλεί ενδιαφέρον το γεγονός ότι πολλοί προτείνουν τη διενέργεια δημοψηφισμάτων κατ' αυτόν τον τρόπο γιατί, εάν εξετάσει κανείς τις αλλαγές που έχουν πραγματοποιηθεί στις συνθήκες όλα αυτά τα χρόνια, την Ενιαία Ευρωπαϊκή Πράξη, τη Συνθήκη του Μάαστριχτ και τη Συνθήκη του Αμστερνταμ, είναι ελάχιστοι οι πολίτες από τα μεμονωμένα κράτη μέλη που είχαν τη δυνατότητα να εκφράσουν τη γνώμη τους επ' αυτών των αλλαγών, και για το λόγο αυτό δεν μπορούμε να είμαστε σίγουροι για το τι θέλουν οι πολίτες των κρατών μελών.
Το πρόσφατο δημοψήφισμα στη Δανία για το ευρώ δείχνει ότι υπάρχουν πάρα πολλοί άνθρωποι οι οποίοι, δοθείσης της ευκαιρίας, θα είχαν πολύ διαφορετικές απόψεις από αυτές που εκφράστηκαν μέσα στο Κοινοβούλιο, δεν τους έχει όμως δοθεί αυτή η ευκαιρία.

Flemming
Κύριε Πρόεδρε, κατά την ψηφοφορία της πρότασης για εκ νέου παραπομπή της έκθεσης Duhamel, απείχα λόγω διαμαρτυρίας. Όπως βλέπετε, είμαι ένθερμη πολέμιος των ακραίων δικαιωμάτων σε αυτό το Κοινοβούλιο. Το γεγονός ότι σε αυτή εδώ την αίθουσα είναι δυνατόν, εκπρόσωποι της Ομάδας της Αριστεράς - δεν είμαι πλέον σε θέση να γνωρίζω ποιος ήταν - να χαρακτηρίζουν εκλεγμένους εντολοδόχους του παρόντος Σώματος ως μιάσματα του θεσμικού αυτού οργάνου, χωρίς εσείς, αξιότιμε κύριε Πρόεδρε, να τους επαναφέρετε στην τάξη, με έχει θίξει βαθύτατα! Αυτές οι δηλώσεις δεν θα έπρεπε να γίνουν αποδεκτές, επειδή ακριβώς συγκαταλέγονται σε εκείνα τα ακραία δικαιώματα, τα οποία κατίσχυσαν στην πατρίδα μου μια δεδομένη περίοδο, όταν δεν είχα ακόμα γεννηθεί ή ήμουν μικρό παιδί. Οφείλουμε να μην τις αποδεχόμαστε, ανεξάρτητα από το πού προέρχονται, είτε από την άκρα δεξιά είτε από την άκρα αριστερά!

Andersson, Blak, Fδrm, Hedkvist Petersen, Hulthιn, Karlsson, Lund, Theorin και Thorning-Schmidt
. (DA) Οι Σουηδοί και Δανοί σοσιαλδημοκράτες ψήφισαν σήμερα κατά της έκθεσης του κ. Oliver Duhamel σχετικά με τη συνταγματοποίηση των συνθηκών. Η έκθεση στηρίζεται στην προϋπόθεση ότι οι συνθήκες πρέπει να περιέχουν ένα θεμελιώδες τμήμα σύμφωνα με το οποίο οι κοινές πολιτικές πρέπει να προσαρτηθούν στη "Συνθήκη πλαίσιο" ως παραρτήματα και ότι πρέπει να προβλεφθούν διαφοροποιημένες διαδικασίες για την αναθεώρηση των εν λόγω κειμένων. Θεωρούμε ότι η βάση για τη συνεργασία στην ΕΕ πρέπει να συνεχίσει να είναι η ομοφωνία σε θεμελιώδη θέματα για τη νομική βάση στην οποία στηρίζεται η ΕΕ. Ως εκ τούτου, δεν μπορούμε να υπερψηφίσουμε την έκθεση.
Μολαταύτα συμφωνούμε με την έκθεση στο σημείο που επισημαίνει ότι οι συνθήκες στην παρούσα τους μορφή έχουν πολλές ελλείψεις όσον αφορά την απλότητα και τη διαφάνεια. Ως εκ τούτου, προσμένουμε μια αναδιοργάνωση των κειμένων που θα επέτρεπε μια πιο ορθολογική και πλέον κατανοητή προσέγγιση των στόχων και των μέσων της οικοδόμησης της Ευρωπαϊκής Ένωσης.

Eriksonn, Frahm, Herman Schmid, Seppδnen, Sjφstedt
. (SV) Δυστυχώς η Επιτροπή Συνταγματικών Υποθέσεων του Ευρωπαϊκού Κοινοβουλίου δεν ασχολήθηκε με τίποτα από όσα συνέβησαν στην Ευρωπαϊκή Ένωση κατά τα τελευταία χρόνια.
Κατά τις εκλογές του 1999 για το Ευρωπαϊκό Κοινοβούλιο η συμμετοχή των ψηφοφόρων ήταν μόνο 40% εάν δεν συνυπολογίσουμε τις χώρες όπου η ψηφοφορία ήταν υποχρεωτική και τις χώρες στις οποίες διεξήχθησαν εθνικές εκλογές συγχρόνως με τις εκλογές για το Ευρωπαϊκό Κοινοβούλιο. Τόσο λίγος ήταν λοιπόν ο ενθουσιασμός για το σχέδιο της ομόσπονδης Ευρώπης εν έτει 1999. Τώρα, τον Σεπτέμβριο του 2000, ο λαός της Δανίας ψήφισε κατά της συμμετοχής της χώρας αυτής στην ΟΝΕ και σίγουρα θα είχαν ψηφίσει αρνητικά για την ΟΝΕ και οι πολίτες πολλών κρατών μελών αν τους είχε δοθεί η ευκαιρία.
Με ενδιαφέρον παρατηρήσαμε πώς οι δανοί σοσιαλδημοκράτες επευφημούσαν τη νύχτα των εκλογών για την ΟΝΕ όταν ανακοινώνονταν τα εκλογικά αποτελέσματα στις αριστοκρατικές περιοχές, ενώ έδειχναν την απογοήτευσή τους όταν διαπίστωσαν πώς ψήφισαν οι εργατικές περιοχές.
Αυτό και μόνο θα έπρεπε να αφυπνίσει πολλές συνειδήσεις για να δουν τα κακώς κείμενα στην ανάπτυξη της ΕΕ. Η Επιτροπή Συνταγματικών Υποθέσεων, παρά την ήττα που υπέστησαν τα σχέδια για τη δημιουργία μίας ομόσπονδης ΕΕ, μας παρουσίασε ακόμα μία έκθεση η οποία αποσκοπεί στη δημιουργία ενός ευρωπαϊκού συντάγματος, παρά το γεγονός ότι με κανέναν τρόπο δεν ζητούν οι πολίτες μας κάτι τέτοιο.
Αυτό που πραγματικά χρειάζεται είναι ένας σαφέστερος ορισμός της "αρχής της επικουρικότητας" στην Ευρωπαϊκή Ένωση. Σήμερα η αρχή αυτή αποτελεί απλώς ένα εργαλείο για την Ευρωπαϊκή Ένωση, καθώς η ίδια η Ένωση αποφασίζει σε ποιο επίπεδο θα λαμβάνονται οι διάφορες πολιτικές αποφάσεις με αποτέλεσμα να απορροφά η Ένωση τον ένα πολιτικό τομέα μετά τον άλλο. Υπάρχει περαιτέρω μία ανάγκη απλοποίησης των κανόνων για την ελαστικότητα, έτσι ώστε να καταστεί όλο και πιο εύκολη η συνεργασία σε ευρωπαϊκό επίπεδο, όπως ακριβώς επιθυμούν και οι λαοί της Ευρώπης. Εξάλλου, θα πρέπει να αναφερθούν με σαφήνεια οι τομείς στους οποίους η Ευρωπαϊκή Ένωση δεν επεμβαίνει, εκείνοι δηλαδή οι τομείς στους οποίους μπορούν να λαμβάνουν αποφάσεις τα κυρίαρχα κράτη μέλη.

Campos, Candal, Carrilho, Casaca, Soares, Torres Marques e Vairinhos
. (ΡΤ) Οι πορτογάλοι σοσιαλιστές βουλευτές υπερψήφισαν την έκθεση Duhamel για τη συνταγματοποίηση των Συνθηκών, βασικά διότι συμφωνούν με την ανάγκη της Ευρωπαϊκής Ένωσης να προχωρήσει στην απλούστευση και την οργάνωση των θεμελιωδών κειμένων που τη διέπουν και που σήμερα είναι σχεδόν ακατανόητα λόγω του σύνθετου χαρακτήρα που έχει εισάγει η διαδοχική συσσώρευση Συνθηκών.
Επομένως, είναι σημαντικό η Ευρωπαϊκή Ένωση να προχωρήσει προς ένα Σύνταγμα που θα ενσωματώσει το Χάρτη των θεμελιωδών δικαιωμάτων. Η επιβίωση μίας πλήρους δημοκρατίας στην Ευρωπαϊκή Ένωση έχει πολλά να κερδίσει με την έγκριση ενός Συντάγματος που θα είναι σαφές, απλό, κατανοητό και θα αποτελεί μία αναφορά για όλους τους πολίτες.
Οι πορτογάλοι σοσιαλιστές ευρωβουλευτές δεν συμφωνούν ωστόσο με το γεγονός ότι η επικύρωση αυτού του " Συντάγματος " πρέπει υποχρεωτικά να γίνει μέσω δημοψηφίσματος. Με αυτό δε σημαίνει βέβαια ότι είμαστε εναντίον της χρήσης του θεσμού του δημοψηφίσματος, ούτε ότι σε ένα μεγαλύτερο βαθμό πολιτικής εμβάθυνσης της Ευρωπαϊκής Ένωσης δεν πρέπει να αντιστοιχεί μία λαϊκή ετυμηγορία των Πορτογάλων.
Η επιλογή πρέπει να είναι αυτόνομη και ελεύθερη και να μην υπακούει σε μία επιβολή που θα μπορούσε να προσκρούει με την συνταγματική πρακτική κάθε χώρας. Επομένως, οι πορτογάλοι σοσιαλιστές βουλευτές καταψήφισαν την πρόταση της ίδιας της πολιτικής τους ομάδας που στόχευε σε ένα ομοιογενές πρότυπο δημοψηφίσματος για όλες τις χώρες μέλη της Ευρωπαϊκής Ένωσης.
Για να επιτευχθεί ο επιθυμητός στόχος ενός ευρωπαϊκού Συντάγματος δεν πρέπει να επιβληθούν αυστηρά πρότυπα και μεθοδολογίες που θα οδηγήσουν μοιραία στην αποτυχία του στόχου που επιδιώκεται. Σε ένα τόσο λεπτό θέμα η τόλμη και η φρόνηση πρέπει να συμβαδίζουν.

Caudron
. (FR) Υποστηρίζω, σε επίπεδο μορφής όσο και σε επίπεδο περιεχομένου, τον τρόπο εργασίας και την έκθεση του Olivier Duhamel.
Παντοτινός Ευρωπαίος, πρόεδρος-διευθύνων του Ευρωπαϊκού Κινήματος του Βορά και του "Πολίτη της Ευρώπης" είμαι υπέρ της ομοσπονδιακής Ευρώπης και υπέρμαχος μιας πολιτικής, κοινωνικής Ευρώπης του πολίτη, η οποία θα είναι δημοκρατική και αποτελεσματική συγχρόνως.
Τη στιγμή που η Ευρωπαϊκή Ένωση κατατρύχεται από έρποντες εθνικισμούς και απειλείται από λιγότερο ή περισσότερο κεκαλυμμένους φασισμούς, θα χρειαζόταν, χρειάζεται, μια νέα πνοή.
Ο Olivier Duhamel και η έκθεση του συγκλίνουν προς τα εκεί με χαρισματικό τρόπο·
Ψήφισα, επομένως, υπέρ της έκθεσής του με αποφασιστικότητα και με κάποιον ενθουσιασμό!

Goebbels
. (FR) Παρότι εκτίμησα το έργο του Olivier Duhamel, απείχα από την τελική ψηφοφορία, διότι θεωρώ ότι η συζήτηση για το Σύνταγμα της Ευρωπαϊκής Ένωσης είναι πρόωρη. Παρότι είναι επιθυμητή, η υιοθέτηση ενός τέτοιου Συντάγματος θα πρέπει να αποτελεί το αποκορύφωμα μιας βαθιάς θεσμικής μεταρρύθμισης.
Ένα σύνταγμα δεν θα έχει νόημα, εάν δεν συνιστά το δημοκρατικό πλαίσιο μιας πραγματικής ευρωπαϊκής ομοσπονδίας, των Ηνωμένων Πολιτειών της Ευρώπης. Εφόσον η ΕΕ παραμένει μόνο ένα άθροισμα κρατών εθνών, τα οποία εφαρμόζουν μια περιορισμένη αλληλεγγύη, περιορισμένη δημοσιονομικά σε ένα ανώτατο όριο της τάξης του 1,27% του ακαθάριστου εγχώριου προϊόντος της Ευρώπης, κάθε προσπάθεια "συνταγματοποίησης" των υφιστάμενων συνθηκών αποτελεί μόνο μια προσπάθεια φυγής προς τα εμπρός σε ένα αβέβαιο πολιτικό πεδίο.

Krivine και Vachetta
. (FR) Καταψηφίζουμε την έκθεση στο όνομα ακριβώς της δημοκρατικής Ευρώπης την οικοδόμηση της οποίας επιθυμούμε. Επεκτείνοντας τα μέσα και τους στόχους που χρησιμοποιήθηκαν για τη σύνταξη του Χάρτη των θεμελιωδών δικαιωμάτων με σκοπό αυτή τη φορά την επεξεργασία ενός συντάγματος, η Ένωση επιμένει να οικοδομήσει μία Ευρώπη η οποία δεν είναι φτιαγμένη ούτε από τους πολίτες ούτε για τους πολίτες, είτε αυτοί προέρχονται από τα κράτη μέλη είτε από τις υποψήφιες προς ένταξη χώρες.
Ούτε για τους λαούς, καθώς πουθενά δεν αναφέρεται η κοινωνική πτυχή της Ευρώπης. Όπως και με την περίπτωση του χάρτη που ευνοεί υπερβολικά την επιχειρηματική ελευθερία και το δικαίωμα της ιδιοκτησίας, χωρίς να προστατεύει τα 62 εκατομμύρια απόρων και τα 18 εκατομμύρια ανέργων, γίνεται επί του παρόντος συζήτηση για την πολιτική ενίσχυση της φιλελεύθερης Ευρώπης του Μάαστριχτ. Ένα πραγματικό κοινωνικό σύνταγμα θα έπρεπε να ρυθμίζει, σε ανώτατο επίπεδο, την αφρόκρεμα των κεκτημένων που αφορούν τους εργαζόμενους, τις γυναίκες, τους μετανάστες και τους πολίτες.
Ούτε από τους λαούς, και ετούτο παρά ορισμένες υποκριτικές νύξεις για ενδεχόμενα δημοψηφίσματα, διότι, για μια ακόμη φορά, η απόφαση για την τύχη 385 εκατομμυρίων ατόμων θα ληφθεί από κάποια θεσμικά σώματα. Η σύγκληση ευρωπαϊκών συνελεύσεων του κοινωνικού κινήματος θα έδινε τη δυνατότητα να προχωρήσουμε προς έναν πραγματικό χάρτη των δικαιωμάτων των λαών και των εργαζομένων.
Ο απώτερος στόχος είναι η σκηνοθεσία μιας αποστειρωμένης συζήτησης μεταξύ των υπερμάχων του ομοσπονδιακού συστήματος και των υποστηρικτών της κυριαρχίας. Το εγχείρημα αυτό καθίσταται ακόμη ευκολότερο εάν δεν θιγούν τα κοινωνικά ζητήματα. Εκφράζουμε την αντίθεσή μας στη λανθασμένη αυτή επιλογή και απαιτούμε, από κοινού με το κοινωνικό κίνημα, έναν άλλο χάρτη για μία άλλη Ευρώπη.

Lulling
. (FR) Η ψηφοφορία για την έκθεση της Επιτροπής Συνταγματικών Υποθέσεων, που εγκρίθηκε με 18 ψήφους υπέρ, 2 κατά και 6 αποχές, αποδεικνύει το χάσμα που υπάρχει μεταξύ των μελών του παρόντος Σώματος για το θέμα αυτό.
Μπορούμε κάλλιστα να κατατάξουμε αυτή την έκθεση πρωτοβουλίας του κ. Duhamel μεταξύ αυτών που καλύτερο θα ήταν να μην έχουν γραφτεί, ιδιαίτερα κατά τη χρονική αυτή στιγμή. Διότι, με δεδομένη την κατάσταση που επικρατεί στα διάφορα κράτη μέλη, κινδυνεύει ενδεχομένως να γίνει αντιπαραγωγική σε μια εποχή κατά την οποία δεν αποτελεί πρώτη προτεραιότητα η ευρεία συζήτηση για την εκπόνηση συντάγματος, αλλά η επεξεργασία μιας Συνθήκης που θα επιτρέψει στην Ευρωπαϊκή Ένωση να αφομοιώσει τη διεύρυνση χωρίς να θέσει σε κίνδυνο την κοινοτική μέθοδο, καίριο παράγοντα της επιτυχούς ευρωπαϊκής ολοκλήρωσης.
Στο πλαίσιο της συζήτησης αυτής με θέμα "Σύνταγμα ή Συνθήκη" , έχω περισσότερη εμπιστοσύνη στον Ζακ Ντελόρ παρά στον κ. Duhamel και σε όσους τον υποστήριξαν για την υποβολή της εν λόγω έκθεσης. Ο Ζακ Ντελόρ υπενθύμισε ορθά μόλις ένα μήνα νωρίτερα, συγκεκριμένα με την ευκαιρία μιας συνεδρίασης της Επιτροπής Συνταγματικών Υποθέσεων, ότι ο όρος "Σύνταγμα" παρουσιάζει μεγάλη αμφισημία.
Μας είπε εάν κατάλαβα καλά, κάτι στο οποίο συμφωνούν πολλοί πολιτικοί, ότι είναι ενδεχομένως προτιμότερο να διέπει τις σχέσεις μας με τις άλλες χώρες μία διεθνής συνθήκη. Στο πλαίσιο αυτό - πάντα κατά τα λεγόμενα του Ζακ Ντελόρ - θα ήταν δυνατό να δεχτούμε την από κοινού άσκηση της κυριαρχίας σε ορισμένους τομείς.
Το Σύνταγμα διαφέρει! Παραπέμπει σε ένα ενιαίο κράτος. Το Σύνταγμα θα οδηγούσε ενδεχομένως τα κράτη μέλη σε ένα πολύ επικίνδυνο δρόμο όπου ένα συνταγματικό δικαστήριο θα μπορούσε να απογυμνώνει σιγά σιγά τα έθνη από τα προνόμια την άσκηση των οποίων επιθυμούν να διατηρήσουν τα κράτη. Μια καλή συνθήκη αξίζει περισσότερο από μια συνθήκη που θα ονομάσουμε "Σύνταγμα" (τέλος του αποσπάσματος των λόγων του Ζακ Ντελόρ).
Επειδή ακριβώς συμφωνώ απόλυτα με τη λογικότατη άποψη του Ζακ Ντελόρ, καταψήφισα την έκθεση του κ. Duhamel.

Marinho
. (ΡΤ) Αν και δεν αρνούμαι την αξιέπαινη πρόθεση ενίσχυσης και εμβάθυνσης της Ευρωπαϊκής Ένωσης, καθώς επίσης και απλούστευσης των κειμένων που απαιτείται για την προσέγγιση της λειτουργίας τους σε σχέση με τους πολίτες, δεν υπερψήφισα το ψήφισμα.
Ουσιαστικά το ψήφισμα παρουσιάζεται ως ένα " κουτί της Πανδώρας" χωρίς να είναι τυπικά σαφές στο κείμενο σε τι εξυπηρετεί ή ποια είναι η αληθινή καταλληλότητα ή γιατί επείγει ένα Ευρωπαϊκό Σύνταγμα.
Λόγω της φύσης του, ένα Σύνταγμα, στα καλούπια μέσα στα οποία συχνά υποστηρίζεται κατά τρόπο αντιφατικό για την Ευρώπη, μπορεί ταυτόχρονα να εξυπηρετήσει την πορεία για έναν "πολιτισμό" της Ένωσης, που θα βασίζεται στη δημοκρατία και την ιθαγένεια, όπως επίσης μπορεί να είναι το εργαλείο μίας "διασαφήνισης" των αρμοδιοτήτων, ένα κύκλος κιμωλίας που θα αποδίδει τυπικά και οριστικά στην Ένωση και στα όργανά της πολύ ιδιαίτερες και ειδικές αρμοδιότητες.
Η συνταγματοποίηση των Συνθηκών μπορεί να αποτελέσει εξέλιξη της Ένωσης και υπεράσπιση των πολιτικών αρμοδιοτήτων της, όπως αντίθετα μπορεί να μην είναι τίποτα περισσότερο από μία τυπική καθιέρωση της αρχής της επικουρικότητας. Περιέργως, πολλοί βουλευτές μέχρι και ο πρωθυπουργός Μπλερ υποστηρίζουν το Ευρωπαϊκό Σύνταγμα·
Με τη σαφήνεια του λόγου του Mάριο Σοάρες, που ερμήνευσε αυτή την έκθεση με το βαθύ ευρωπαϊκό αισθητήριό του, χωρίς παραχωρήσεις σε ευκολίες δημοψηφισμάτων με μεγάλο κίνδυνο και χωρίς παράδοση σε πολλά κράτη μέλη, ακούσαμε απλά την καθαρή ερμηνεία ενός Ευρωπαίου με γνωστές πεποιθήσεις και ιστορία.
Το κείμενο, δυστυχώς, δεν ακολουθεί το σχέδιο και τη βούληση του πρώτου Ευρωπαίου από τους Πορτογάλους. Σε αυτή τη διαφορά, που μόνο το συντάκτη της έκθεσης καθιστά υπεύθυνο διότι δεν είναι σαφής και συγκεκριμένος, βασίζεται η δυσπιστία μου για το κείμενο και η πολιτική αδυναμία μου να το υπερψηφίσω.
Θα το καταψήφιζα μάλιστα εάν αυτός δεν ήταν ένας πολύ ριζικός τρόπος αξιολόγησης ενός κειμένου, όχι ενός τόσο σημαντικού όσο αυτό·

Martin, David W
. (ΕΝ) Χαιρετίζω την έκθεση του κ. Duhamel και πιστεύω ότι είναι μία ενδιαφέρουσα και εποικοδομητική συνεισφορά στην ιδέα της συνταγματοποίησης των Συνθηκών.
Αν και θα μπορούσε να επιχειρηματολογήσει κανείς ότι οι υπάρχουσες Συνθήκες συνιστούν ουσιαστικά το Ευρωπαϊκό Σύνταγμα, είναι δυσανάγνωστες και τα άρθρα τους δεν ακολουθούν πάντα λογική σειρά.
Το μελλοντικό Σύνταγμα πρέπει να καθορίζει σαφώς και (σχετικά) συνοπτικά:
τα θεμελιώδη δικαιώματα των Ευρωπαίων πολιτών,
την αρχή του διαχωρισμού των εξουσιών και του κράτους δικαίου,
τη σύνθεση, το ρόλο και τη λειτουργία των θεσμικών οργάνων της Ένωσης,
τον καταμερισμό των εξουσιών και των αρμοδιοτήτων,
την αρχή της επικουρικότητας,
το ρόλο των ευρωπαϊκών πολιτικών κομμάτων,
το στόχο της ευρωπαϊκής ολοκλήρωσης.

Meijer
Η έκθεση αυτή έχει μια θετική αλλά και μια αρνητική πλευρά. Ορθώς επισημαίνεται ότι, με την πάροδο των ετών, έχει προκύψει μια συσσώρευση μακροσκελών και περίπλοκων συμβάσεων και ότι θα ήταν καλά να ξαναγραφτούν όλες αυτές οι συμβάσεις σε μία σύντομη και ευανάγνωστη σύμβαση πλαίσιο, στην οποία θα γίνεται σαφές σε όλους τι έχει συμφωνηθεί μέχρι σήμερα. Ταυτόχρονα προτείνεται η θέσπιση ενός ευρωπαϊκού συντάγματος, το οποίο θα πρέπει να περιλαμβάνει τόσο αυτή τη συμφωνία πλαίσιο όσο και το χάρτη των θεμελιωδών δικαιωμάτων, καθορίζοντας ταυτόχρονα το ρόλο των ευρωπαϊκών πολιτικών κομμάτων. Παρόλο που αναγνωρίζει ότι η ταυτότητα των κρατών μελών πρέπει να γίνει σεβαστή και ότι δεν πρέπει να καταργηθεί η εθνική ιθαγένεια, η έκθεση αυτή τείνει πάρα πολύ έντονα προς την κατεύθυνση ενός συγκεντρωτικού ευρωπαϊκού υπερκράτους με βάση το πρότυπο των ΗΠΑ. Υποστηρίζω ευχαρίστως την επέκταση των θεμελιωδών κοινωνικών δικαιωμάτων και την ανάπτυξη μιας διαφανούς και ευπροσπέλαστης δομής για τη λήψη πολιτικών αποφάσεων. Για να γίνει αυτό αρκεί μια συντακτική αναδιατύπωση των υφιστάμενων συνθηκών και η υπογραφή εκ μέρους της Ευρωπαϊκής Ένωσης της ευρωπαϊκής σύμβασης για τα ανθρώπινα δικαιώματα, του Συμβουλίου της Ευρώπης, η οποία υπάρχει εδώ και πολύ καιρό.

Miller
. (ΕΝ) Τα μέλη του βρετανικού εργατικού κόμματος της Ομάδας των Ευρωπαίων Σοσιαλιστών χαιρετίζουν την έκθεση αυτή χωρίς να την αποδέχονται σε όλες της τις λεπτομέρειες. Πιστεύουμε ότι η αναδιοργάνωση των Συνθηκών και η απλοποίησή τους θα διευκόλυνε τους πολίτες να καταλάβουν καλύτερα το εύρος - και τα όρια - των αρμοδιοτήτων της ΕΕ καθώς και τις διαδικασίες για την άσκηση αυτών των αρμοδιοτήτων. Χαιρετίζουμε την άποψη ότι οι μελλοντικές αλλαγές, μετά το Συμβούλιο της Νίκαιας, θα προετοιμαστούν στο πλαίσιο μιας Συνέλευσης στην οποία θα συμμετάσχουν τα εθνικά κοινοβούλια, το Ευρωπαϊκό Κοινοβούλιο και εκπρόσωποι των κυβερνήσεων των κρατών μελών, με βάση το επιτυχημένο προηγούμενο της συνέλευσης που ανέλαβε την εκπόνηση του Χάρτη των θεμελιωδών δικαιωμάτων. Η διαδικασία επικύρωσης, ωστόσο, θα πρέπει να διενεργηθεί από κάθε κράτος μέλος σύμφωνα με τους δικούς του κανόνες και διαδικασίες.
Δεν θα θέλαμε επίσης να προκαταλάβουμε το έργο αυτής της Συνέλευσης, αποφασίζοντας από τώρα τι θα πρέπει να περιληφθεί στο νέο σύνταγμα, όπως για παράδειγμα εάν θα πρέπει να συμπεριληφθεί ο Χάρτης των θεμελιωδών δικαιωμάτων.
Διαθέτουμε ήδη ένα ευρωπαϊκό σύνταγμα υπό τη μορφή των Συνθηκών, στο μέτρο που τα κείμενα αυτά καθορίζουν τις αρμοδιότητες και τις διαδικασίες της ΕΕ, καθώς και τη σύνθεση και τις εξουσίες των θεσμικών της οργάνων. Ωστόσο, τα κείμενα αυτά δεν είναι κωδικοποιημένα, είναι ασαφή και ανεπαρκή όσον αφορά την αποτελεσματικότητα και τη δημοκρατικότητά τους.
Χαιρετίζουμε κάθε προσπάθεια βελτίωσης των κειμένων αυτών.

Sacrιdeus
. (SV) Απείχα της τελικής ψηφοφορίας.
Θεωρώ αποφασιστικής σημασίας να συνδεθεί ο Χάρτης για τα θεμελιώδη δικαιώματα στην ΕΕ με τη σύμβαση του Συμβουλίου της Ευρώπης για τα ανθρώπινα δικαιώματα. Η λέξη σύνταγμα δημιουργεί λανθασμένους συνειρμούς· αντ' αυτού η σωστή έννοια που θα έπρεπε να είχαμε χρησιμοποιήσει θα ήταν σύνοψη και απλοποίηση της συνθήκης της Ευρωπαϊκής Ένωσης.
Οι σουηδοί χριστιανοδημοκράτες δεν θεωρούν ότι ως μέθοδος εργασίας η συνέλευση αποδείχθηκε δημοκρατική ή αποτελεσματική προκειμένου να υιοθετήσουμε τον Χάρτη των θεμελιωδών δικαιωμάτων. Αυτό αφορά επίσης και τις δυνατότητες ελέγχου που είχαν τα εθνικά κοινοβούλια και οι επιτροπές συνταγματικών υποθέσεων των κοινοβουλίων αυτών, αλλά και η Επιτροπή Συνταγματικών Υποθέσεων του Ευρωπαϊκού Κοινοβουλίου. Στην πράξη το Προεδρείο της συνέλευσης έκανε τη δική του σύνοψη αυτών που θεωρεί τα συμπεράσματα των συμμετεχόντων. Σε περίπτωση που η μέθοδος της συνέλευσης χρησιμοποιηθεί και στο μέλλον, τα καθήκοντά της θα πρέπει να είναι περιορισμένα και να λειτουργεί αυτή ως συμβουλευτική ομάδα.

Savary
. (FR) Υπερψήφισα με ενθουσιασμό την έκθεση του συναδέλφου μας Olivier Duhamel, διότι ανήκει στις σημαντικές εκείνες φωνές και βουλήσεις, που πρόσθεσαν το λιθαράκι τους στη σταδιακή οικοδόμηση της Ευρώπης κατά την μεταπολεμική περίοδο.
Όμως, η φωνή αυτή - γεγονός που έχει άμεση σχέση - είναι μια κοινοβουλευτική φωνή, η φωνή ενός θεσμικού οργάνου που επιβεβαιώνει καθημερινά όλο και περισσότερο την εξουσία των λαών στο εσωτερικό της Ένωσης και του θεσμικού της τριγώνου.
Προοδευτικά, από συνθήκη σε συνθήκη, και ας ελπίσουμε ότι η συνθήκη της Νίκαιας δεν θα το διαψεύσει, τα παλαιά ευρωπαϊκά εθνικά κράτη βγαίνουν από τα στενά όριά τους και συγκροτούν μια παγκόσμια δύναμη σε έναν κόσμο γιγάντων.
Όλοι εδώ γνωρίζουμε ότι η Ευρώπη, το νόμισμα, η διπλωματία, η ασφάλεια, ο πολιτισμός, η φιλοσοφία, το κοινωνικό της πρότυπο, δεν θα υπερισχύσουν της λαμπρής ιστορίας, αλλά και των μάταιων σπαραγμών των λαών της, παρά μόνο με τη συγκρότηση μιας ομοσπονδίας κρατών-εθνών που θα διαθέτει ισχυρά, συνεκτικά και σεβαστά θεσμικά όργανα, τα οποία θα εντάσσονται στο πλαίσιο ενός ευρωπαϊκού Συντάγματος, για την εκπόνηση του οποίου προετοιμάζει το έδαφος ο συνάδελφος κ. Duhamel.
Μέχρι τη Συνθήκη του Αμστερνταμ το 1997, η Ευρώπη ήταν ένα διακυβερνητικό υπερσυνδικάτο. Με τη Συνθήκη του Αμστερνταμ και την επέκταση της διαδικασίας της συναπόφασης, το Ευρωπαϊκό Κοινοβούλιο οδήγησε πράγματι την Ευρώπη στο δρόμο της πολιτικής ολοκλήρωσης προσδίδοντάς της υπερεθνικό χαρακτήρα.
Εάν αύριο η Ένωση θελήσει να αγκαλιάσει ολόκληρη την Ευρώπη, τη γεωγραφική Ευρώπη, πέρα ακόμη και από τις προσεχείς διευρύνσεις, θα έχει ανάγκη από πολιτικά και δημοκρατικά ώριμα θεσμικά όργανα.
Από το τρέχον έτος 2000, που ορισμένοι θεωρούν υπερβολικά ανιαρό, η ιστορία θα συγκρατήσει το γεγονός ότι κέρδισε έδαφος και ότι επιβεβαιώθηκε η ιδέα της σύστασης ενός ευρωπαϊκού συντάγματος στην πλειοψηφία των εδράνων του σώματος αυτού, σε τέτοιο σημείο ώστε σήμερα να καταλήγουμε στην έγκριση της έκθεσης Duhamel.
Για αυτό ακριβώς το λόγο πρέπει να ευχηθούμε ένθερμα την επιτυχία της Διάσκεψης Κορυφής της Νίκαιας και της Διακυβερνητικής Διάσκεψης προκειμένου, πολύ απλά, να μπορέσουμε να προχωρήσουμε περαιτέρω με ταχείς ρυθμούς.
Έκθεση Gil-Robles (A5-0288/2000)

Fatuzzo
Κύριε Πρόεδρε, από τότε που εξελέγην στο Ευρωπαϊκό Κοινοβούλιο έχω μία ανησυχία που πολλές νύχτες δεν με αφήνει να κοιμηθώ: θα καταφέρω, πριν τελειώσει η θητεία μου, να συμβάλω σε μια ευρωπαϊκή νομοθεσία για το θέμα των συντάξεων Μέχρι σήμερα δεν είναι δυνατό, επειδή δεν είναι αρμοδιότητά μας! Όμως η έκθεση του αξιότιμου κ. Gil-Robles έρχεται να με βοηθήσει, επειδή προτείνει να συμφωνήσουν ορισμένα κράτη μέλη της Ευρωπαϊκής Ένωσης να ακολουθήσουν κοινή δράση σε ορισμένα θέματα, τομείς και πεδία. Εύχομαι, επομένως, να αποφασισθεί σύντομα ενισχυμένη συνεργασία μεταξύ ορισμένων κρατών - συμπεριλαμβανομένης της Ιταλίας - προκειμένου να υιοθετήσουν κοινούς κανόνες για την αντιμετώπιση των συντάξεων και των συνταξιοδοτικών εισφορών που καταβάλλουν οι εργαζόμενοι. Έτσι θα μπορώ να κοιμάμαι!

Πρόεδρος
Κύριε Fatuzzo, αυτό το ελπίζουμε όλοι!

Andersson, Blak, Fδrm, Hedkvist Petersen, Hulthιn, Karlsson, Lund, Theorin και Thorning-Schmidt
. (DA) Οι Σουηδοί και Δανοί σοσιαλδημοκράτες ψήφισαν σήμερα κατά της έκθεσης του κ. Josι Maria Gil-Robles Gil-Delgado σχετικά με τη στενότερη συνεργασία.
Συμφωνούμε με τις βασικές αρχές που καθορίζει η έκθεση ότι η στενότερη συνεργασία πρέπει να αναπτυχθεί εντός των θεσμικών πλαισίων της Ευρωπαϊκής Ένωσης και ότι οι πολιτικές και νομικές προϋποθέσεις που επιβάλλει η Συνθήκη του Αμστερνταμ στην ανάπτυξη των στενότερων συνεργασιών έχουν ως στόχο τον περιορισμό των κινδύνων ρήξης των δεσμών αλληλεγγύης μεταξύ των κρατών μελών και κατάτμησης του κοινοτικού νομικού χώρου.
Αναγνωρίζουμε ότι μια ορισμένη διαφοροποίηση στον ρυθμό και την έκταση της ευρωπαϊκής ολοκλήρωσης μπορεί να είναι χρήσιμη για την πρόοδο της οικοδόμησης της Κοινότητας, εφόσον διαφυλάσσονται οι κοινοί στόχοι και εφόσον νοείται η διαφοροποίηση ως ένα μέσο προσωρινού και μεταβατικού χαρακτήρα, με τον οφειλόμενο σεβασμό ότι εναπόκειται αποκλειστικά στα κράτη που παραμένουν εκτός να αποφασίσουν εάν - και, κατά περίπτωση, πότε - επιθυμούν να συμμετάσχουν στους τομείς που καλύπτονται από τη στενότερη συνεργασία.
Δεν ψηφίζουμε υπέρ της έκθεσης επειδή αδυνατούμε να στηρίξουμε τις τροπολογίες για τις πολιτικές και νομικές προϋποθέσεις για στενότερη συνεργασία. Η κατάργηση των προϋποθέσεων ότι η στενότερη συνεργασία δεν πρέπει να υπερβαίνει τα πλαίσια της συνθήκης, η κατάργηση του δικαιώματος αρνησικυρίας και η δυνατότητα παραπομπής του θέματος στο Ευρωπαϊκό Συμβούλιο έρχονται σε ρήξη με τις άκρως θεμελιώδεις αρχές βάσει των οποίων λειτουργεί η ευρωπαϊκή συνεργασία στην ΕΕ.

Berniι και Bonde
. (DA) Η Ομάδα ΕΔΔ καταψηφίζει την έκθεση του κ. Gil-Robles Gil-Delgados σχετικά με τη στενότερη συνεργασία. Η έκθεση προτείνει την κατάργηση του δικαιώματος αρνησικυρίας, γεγονός που στην πραγματικότητα σημαίνει ότι τα κράτη που επιθυμούν μεγαλύτερη ολοκλήρωση θα μπορέσουν να προχωρήσουν χωρίς να έχουν ευρεία λαϊκή στήριξη. Η επιθυμία που κρύβεται από πίσω είναι να συνεχίσει η εξέλιξη προς μια "διαρκώς στενότερη ένωση" χωρίς να υπάρξουν εμπόδια εξαιτίας της διεύρυνσης που έχουν αναλάβει τα κράτη μέλη της ΕΕ. Η ενισχυμένη συνεργασία θα οδηγήσει σε συγκεντρωτισμό των περισσότερων πολιτικών, ακόμη και των πλέον ευαίσθητων, σε ακόμη μεγαλύτερο βαθμό από απ' ότι σήμερα. Ο κ. Gil-Robles προτείνει συνεπώς τη συμμετοχή της ΚΕΠΠΑ.
Αντιθέτως φρονούμε ότι οι μελλοντικές εξελίξεις θα αυξήσουν την ανάγκη για πολύ περισσότερο διαφοροποιημένη και ευέλικτη συνεργασία στην Ευρώπη. Αν επιτρέψουμε να λαμβάνονται αποφάσεις για ακόμη περισσότερα σημαντικά θέματα με ειδική πλειοψηφία ερχόμαστε σε σύγκρουση με τους βασικούς δημοκρατικούς κανόνες. Τα κράτη που έχουν παράδοση διεξαγωγής δημοψηφισμάτων όταν πρόκειται για την εκχώρηση κυριαρχίας εφεξής διακινδυνεύουν να περιέλθουν σε μια κατάσταση όπου η πρόταση που εθνικά απορρίπτεται εγκρίνεται σε κοινοτικό επίπεδο. Τα κράτη που δεν είναι τόσο ενθουσιώδη για την ολοκλήρωση μένουν με μια κακή εναλλακτική λύση, ήτοι να αντιγράψουν τη νομοθεσία στην οποία δεν είχαν καμία επιρροή ή συμμετοχή. Πάντως είναι αδύνατο να αποφύγουν τη νομοθεσία των πρωτοπόρων κρατών.
Η Ομάδα ΕΔΔ επιθυμεί μια πιο ελεύθερη και πιο ευέλικτη Ευρώπη όπου δεν θα πιεζόμαστε να συμμετέχουμε σε όλα. Επιθυμούμε μια Ευρώπη της δημοκρατίας και της διαφοράς. Κατά συνέπεια, καταψηφίζουμε την έκθεση.

Berthu
. (FR) Καταψήφισα την έκθεση Gil-Robles σχετικά με τη στενότερη συνεργασία, δηλαδή τη συνεργασία που δεν αφορά το σύνολο των μελών της Ένωσης, αλλά μόνο ορισμένα από αυτά. Στην πραγματικότητα, αν και η έκθεση αυτή επιχειρεί να καταστήσει πιο ευέλικτο το ιδιαίτερα άκαμπτο καθεστώς που προβλέπει ο τίτλος VII της Συνθήκης ΕΕ του Αμστερνταμ, γεγονός που είναι θετικό, το τελικό αποτέλεσμα δεν είναι ακόμη καθόλου ικανοποιητικό. Εκφράζει στην πραγματικότητα την αντίληψη για μια Ένωση υπερβολικά μονολιθική, όπου όλες οι συνεργασίες θα πρέπει να πραγματοποιούνται εντός του "ενιαίου θεσμικού πλαισίου" και να κατατείνουν στο στόχο του "υπερκράτους" .
Η έκθεση Gil-Robles προτείνει μάλιστα να ενταχθούν στο πεδίο των στενότερων συνεργασιών η κοινή εξωτερική πολιτική και η αμυντική πολιτική, γεγονός που θα δημιουργούσε μία κατάσταση ακόμη πιο συγκεντρωτική από αυτή που υφίσταται σήμερα (παράγραφος 4).
Οι προτάσεις αυτές δεν είναι αποδεκτές, καθώς οι ανάγκες συνεργασίας στην Ευρώπη, οι οποίες είναι έντονες, ποικίλες και πολύμορφες, δεν μπορούν να περιορίζονται σε ένα στενό και ενοποιημένο κοινοτικό πλαίσιο, στο οποίο οι αποφάσεις λαμβάνονται με πλειοψηφία. Εξάλλου, η έκθεση δεν εξηγεί συγκεκριμένα - και πρόκειται για σοβαρή έλλειψη - με ποιον τρόπο θα επιτευχθεί η λειτουργία συνεργασιών στις οποίες θα συμμετέχει το εν τρίτο των μελών στο πλαίσιο των υπαρχόντων θεσμών, χωρίς να τροποποιηθούν οι θεσμοί αυτοί.
Στην πραγματικότητα, το Ευρωπαϊκό Κοινοβούλιο κάνει έναν αγώνα χρονοτριβής. Θέλησε να εμποδίσει τη θέσπιση διαφοροποιημένων συνεργασιών στη Συνθήκη του Αμστερνταμ και υποχρεώθηκε τελικώς να υποχωρήσει, αποδεχόμενο τις "στενότερες συνεργασίες" . Σήμερα προσπαθεί να εμποδίσει την μεγαλύτερη ευελιξία των στενότερων συνεργασιών, και σε αυτή την περίπτωση θα χάσει τελικά τον αγώνα.
Θεωρούμε ότι οι συνεργασίες, οι οποίες θα πρέπει να αποκαλούνται "διαφοροποιημένες" , δεν πρέπει ούτε να προκαθορίζονται ως προς τους στόχους τους, ούτε να περιορίζονται κατά τη θέσπισή τους, ούτε να υποβάλλονται σε περιορισμούς ως προς τη λειτουργία τους. Ορισμένες θα μπορούσαν να χρησιμοποιήσουν το κοινοτικό πλαίσιο αν το επιθυμούν, άλλες θα μπορούσαν να δημιουργήσουν ειδικούς θεσμούς, οι οποίοι θα συνδέονται με την Ένωση μόνο μέσω μιας γραμματείας συνδέσμου. Τέλος, είναι σαφώς προτιμότερο οι διαφοροποιημένες συνεργασίες να λειτουργούν με βάση την αρχή της ομοφωνίας, έστω και με κίνδυνο να υποβληθούν εκ νέου στα μειονεκτήματα του κοινοτικού συστήματος.

Caudron
. (FR) Υπενθυμίζω ότι ο μηχανισμός που είναι γνωστός σήμερα ως "στενότερες συνεργασίες" υπήρχε ήδη πολύ πριν από τη Συνθήκη του Αμστερνταμ.
Στην πραγματικότητα, ορισμένα κράτη μέλη, που επιθυμούσαν να εμβαθύνουν τη συνεργασία τους και να προχωρήσουν πέρα από την προβλεπόμενη από τις συνθήκες ολοκλήρωση, ανέπτυξαν διάφορα μέσα όπως το Κοινωνικό Πρωτόκολλο, οι Συμφωνίες του Σένγκεν, η Οικονομική και Νομισματική Ένωση, κτλ. Ετούτο τους επέτρεψε να προχωρήσουν με διαφορετικούς ρυθμούς και/ή στόχους.
Ύστερα από την έναρξη ισχύος της Συνθήκης του Αμστερνταμ, η προσφυγή στα εν λόγω μέσα σχηματοποιήθηκε με την εισαγωγή της έννοιας της "στενότερης συνεργασίας" στη Συνθήκη για την Ευρωπαϊκή Ένωση (Τίτλος VII) και στη Συνθήκη περί ιδρύσεως της Ευρωπαϊκής Κοινότητας (άρθρο 11).
Ο στόχος μιας τέτοιας μορφής συνεργασίας είναι να επιτρέψει σε περιορισμένο αριθμό κρατών μελών, που είναι σε θέση και επιθυμούν να προχωρήσουν περαιτέρω, να επιδιώξουν την εμβάθυνση της οικοδόμησης της Ευρώπης, τηρώντας το ενιαίο θεσμικό πλαίσιο της Ένωσης. Η Ευρώπη δυσκολεύεται πράγματι όλο και περισσότερο να ακολουθήσει μια συγχρονισμένη πορεία. Πρέπει, συνεπώς, να μεριμνήσουμε ώστε να μην επιβραδυνθεί η πρόοδος του συνόλου επιτρέποντας σε ορισμένα κράτη μέλη να προχωρήσουν περισσότερο αναπτύσσοντας το μηχανισμό των στενότερων συνεργασιών.
Η προσφυγή στο μέσο αυτό συνοδεύεται από προϋποθέσεις, ώστε να αποφευχθεί η μετατροπή της Ευρωπαϊκής Ένωσης σε Ευρώπη α λα καρτ ή σε Ευρώπη πολλών ταχυτήτων. Στο επίκεντρο των σχετικών συζητήσεων βρίσκεται ακριβώς αυτή η δικαιολογημένη ανησυχία.
Πρέπει να υπενθυμίσουμε ότι η στενότερη συνεργασία, όπως αναφέρεται στη Συνθήκη του Αμστερνταμ, πρέπει να αφορά κυρίως τομείς που δεν εμπίπτουν στην αποκλειστική αρμοδιότητα της Κοινότητας, να αποσκοπεί στην προώθηση των στόχων της Ένωσης, να σέβεται τις αρχές των Συνθηκών, να χρησιμοποιείται μόνο ως ύστατη λύση και να αφορά μια πλειοψηφία κρατών μελών.
Η στενότερη συνεργασία μπορεί ενδεχομένως να διαδραματίσει σημαντικό ρόλο στο πλαίσιο μιας διευρυμένης Ευρώπης.
Ωστόσο, λόγω της σημερινής κατάστασης των διατάξεων, ο μηχανισμός αυτός δεν είναι σε θέση να λειτουργήσει ορθά. Για αυτό ακριβώς το λόγο συμπεριλήφθηκε η μεταρρύθμιση του εν λόγω μέσου στην ημερήσια διάταξη της ΔΔ προκειμένου να διευκολυνθεί η υλοποίησή της. Η παρούσα έκθεση αποσκοπεί στην παγίωση της θέσης του Κοινοβουλίου μας σχετικά με το θέμα αυτό (ψήφισμα της 13ης Απριλίου 2000).
Όλα αυτά προϋποθέτουν βασικά την κατάργηση του δικαιώματος της αρνησικυρίας, τη δυνατότητα προσφυγής στις συνεργασίες όταν συμμετέχει τουλάχιστον το εν τρίτο των κρατών μελών και την επέκταση της στενότερης συνεργασίας στην κοινή εξωτερική πολιτική και πολιτική ασφάλειας.
Ο εισηγητής επιμένει ορθώς στο γεγονός ότι η εξουσία πρωτοβουλίας της Επιτροπής, η πλήρης συμμετοχή του Ευρωπαϊκού Κοινοβουλίου και ο δικαστικός έλεγχος του Ευρωπαϊκού Δικαστηρίου πρέπει να συνιστούν τον κανόνα για όλες τις στενότερες συνεργασίες. Ένας τέτοιος μηχανισμός χρησιμοποιούμενος έξυπνα δύναται να βοηθήσει την Ένωση να βγει από το αδιέξοδο στο οποίο έχει περιέλθει.

Crowley
. (ΕΝ) Πολλές συζητήσεις έχουν διεξαχθεί τον τελευταίο καιρό γύρω από ένα θέμα που είναι γνωστό ως αρχή της ενισχυμένης συνεργασίας. Αυτό που σημαίνει, με απλά λόγια, είναι ότι η διαδικασία ολοκλήρωσης θα είναι πληρέστερη και θα διαρκεί λιγότερο για τα μεγαλύτερα κράτη μέλη από ότι για τα μικρότερα κράτη μέλη της ΕΕ.
Στην ουσία, οι υποστηρικτές αυτής της πολιτικής θέλουν να δημιουργήσουν μία Ευρώπη των δύο τρίτων. Θέλουν να υπάρχουν δύο διαφορετικές ταχύτητες στη διαδικασία οικοδόμησης της Ευρωπαϊκής Ένωσης: μία για τις χώρες που επιθυμούν στενότερη ολοκλήρωση και μία για τις χώρες που θέλουν να προχωρήσουν πιο προσεκτικά στην οικονομική ολοκλήρωση.
Δεν πιστεύω ότι η πλήρης αποδοχή και εφαρμογή της αρχής της ενισχυμένης συνεργασίας από τους ηγέτες της ΕΕ θα αποτελέσει απαραίτητα ένα βήμα μπροστά για την Ευρωπαϊκή Ένωση. Πιστεύω ότι κάτι τέτοιο θα αποτελέσει καταστρατήγηση των ιδρυτικών στόχων και του πνεύματος της Συνθήκης της Ρώμης καθώς και όλων των μετέπειτα συνθηκών.
Θα πρέπει να θυμηθούμε την Ενιαία Ευρωπαϊκή Πράξη του 1987, που έθεσε τα θεμέλια για την υλοποίηση της εσωτερικής αγοράς. Η ΕΕ διέθεσε τεράστια ποσά μέσω των Διαρθρωτικών της Ταμείων στις χώρες του Στόχου 1, για να διασφαλιστεί ότι η οικονομία των χωρών αυτών θα γινόταν με τον καιρό πιο ανταγωνιστική. Οι ηγέτες της ΕΕ δήλωναν ότι δεν ήθελαν μία εσωτερική αγορά στην οποία θα συμμετείχαν ορισμένες μόνο χώρες. Ήθελαν την ενεργό συμμετοχή όλων των κρατών μελών της ΕΕ στο νέο ανταγωνιστικό περιβάλλον της ενιαίας αγοράς.
Αυτός ήταν και ο λόγος που διατέθηκαν τόσο μεγάλα ποσά μέσω των Διαρθρωτικών Ταμείων της ΕΕ. Οι δομές λειτουργίας της εσωτερικής αγοράς ακολουθούν μία επιτυχημένη πορεία από τις αρχές της δεκαετίας του 1990. Αυτή η αρχή της ισότητας μεταξύ φτωχότερων και πλουσιότερων εθνών μεταφέρθηκε και στις πολιτικές που εφαρμόστηκαν για την καθιέρωση του νέου καθεστώτος για το ενιαίο ευρωπαϊκό νόμισμα. Για μία ακόμη φορά, εάν οι φτωχότερες και μικρότερες χώρες της Ευρωπαϊκής Ένωσης δεν κατάφερναν να επιτύχουν τη μεταρρύθμιση των δομών της οικονομίας τους, δεν θα ήταν δυνατόν να ανταποκριθούν στα κριτήρια της οικονομικής σύγκλισης όπως αυτά καθορίζονται από τη Συνθήκη του Μάαστριχτ.
Οι ηγέτες της ΕΕ, μέσω των Διαρθρωτικών Ταμείων και του Ταμείου Συνοχής, χρηματοδότησαν προγράμματα μεγάλης κλίμακας για τις μικρότερες και φτωχότερες χώρες, έτσι ώστε να συμμετάσχουν στο ενιαίο ευρωπαϊκό νόμισμα όσο το δυνατόν περισσότερες χώρες.
Υπάρχει ανάγκη ισότητας των θεσμικών οργάνων στο πλαίσιο των διαβουλεύσεων για την επερχόμενη Διακυβερνητική Διάσκεψη. Η επιρροή των μικρότερων κρατών μελών δεν μπορεί να καταργηθεί από μια ομάδα μεγαλύτερων κρατών της ΕΕ που επιδιώκουν την εφαρμογή, όπως προανέφερα, της αρχής της ενισχυμένης συνεργασίας. Κάτι τέτοιο δεν μπορεί να ωφελήσει την Ευρωπαϊκή Ένωση, ούτε τώρα ούτε στο μέλλον. Και σαφώς δεν θα ωφελήσει τη διαδικασία επικείμενης διεύρυνσης της ίδιας της ΕΕ.

Malmstrφm, Paulsen και Olle Schmidt
. (SV) Βλέπουμε βασικά θετικά τη λεγόμενη ευέλικτη ολοκλήρωση. Επιτρέποντας σε μία ομάδα χωρών να προχωρήσει και να εμβαθύνει τη συνεργασία της σε ένα συγκεκριμένο τομέα και εμποδίζοντας συγχρόνως ένα ή περισσότερα κράτη να καθυστερούν μία ευέλικτη ολοκλήρωση, βοηθούμε στο να προχωρήσει η ολοκλήρωση ολόκληρης της Ένωσης. Εφόσον προωθούνται οι κοινοί στόχοι της Ένωσης στα πλαίσια μίας ευέλικτης ολοκλήρωσης και εφόσον δεν αποκλείεται από τη συμμετοχή σε αυτή κανένα κράτος μέλος, θεωρούμε ότι η λύση αυτή είναι θετική και θα πρέπει να αναπτυχθεί περαιτέρω.
Για να μην καταστεί στο μέλλον η ΕΕ των 25-30 κρατών μελών μία Ευρώπη α λα καρτ και να μην αντιμετωπίσουμε τον κίνδυνο να χαθεί η συνοχή μεταξύ των κρατών μελών, θεωρούμε ωστόσο ότι τουλάχιστον το μισό από όλα τα κράτη μέλη θα πρέπει να συμμετέχει σε μία ευέλικτη ολοκλήρωση.
Εξάλλου, είμαστε κατά της δημιουργίας διπλών αμυντικών δομών εντός της ΕΕ και γι' αυτό αντιτιθέμεθα και στην ευέλικτη ολοκλήρωση στα πλαίσια της κοινής εξωτερικής πολιτικής και πολιτικής άμυνας της ΕΕ. Καθώς η Ένωση απέτυχε στα Βαλκάνια, είναι απόλυτη ανάγκη να είναι σε θέση η ΕΕ στο σύνολό της να δρα στις γειτονικές της περιοχές και να αποκτήσει με τον καιρό το αναγκαίο προσωπικό και τους πόρους για τη διαχείριση κρίσεων και για μέτρα διατήρησης της ειρήνης.
Οι κοινές θεσμικές και λειτουργικές δομές της ΔΕΕ θα πρέπει να ενσωματωθούν πλήρως στην κοινή πολιτική ασφάλειας. Η ΕΕ θα πρέπει να αποκτήσει μία αξιόπιστη εξωτερική πολιτική. Δεν μπορούμε να στηριζόμαστε διαρκώς στις ΗΠΑ. Συγχρόνως είναι σημαντικό να διατηρηθεί η παρουσία των ΗΠΑ και γι' αυτό δεν θα θέλαμε να αναπτύξει η ΕΕ ένα παράλληλο mini-NATO. Ακόμα λιγότερο θα επιθυμούσαμε να προχωρήσουν περισσότερο ορισμένα κράτη μέλη σε μία ευέλικτη ολοκλήρωση στον τομέα αυτόν. Γι' αυτό θεωρούμε σημαντικό να διατηρήσουμε τους διατλαντικούς δεσμούς μας, παρόλο που βέβαια μπορεί να βελτιωθεί ο καταμερισμός των εργασιών και ο μεταξύ μας συντονισμός. Θεωρούμε ότι θα πρέπει να αναπτυχθεί μία αξιόπιστη κοινή ευρωπαϊκή εξωτερική πολιτική σύμφωνα με τους κανόνες που ισχύουν τώρα. Οι αποφάσεις θα πρέπει να λαμβάνονται με πλειοψηφία, παρόλο που θα πρέπει να παραμείνει η δυνατότητα εποικοδομητικής άσκησης του δικαιώματος αρνησικυρίας - να μπορεί δηλαδή μία χώρα να επιλέγει να απέχει, χωρίς ωστόσο να εμποδίζει τις άλλες να προχωρούν.

Martin, David W
. (ΕΝ) Χαιρετίζω την έκθεση του κ. Gil-Robles σχετικά με την αρχή της ενισχυμένης συνεργασίας.
Αν και αποδέχομαι με απροθυμία την ιδέα ότι στη διευρυμένη Ευρωπαϊκή Ένωση θα υπάρχει ανάγκη μιας "εμπροσθοφυλακής" , συμφωνώ με τη θέση του κ. Gil-Robles ότι υπάρχουν ορισμένες ουσιαστικές προϋποθέσεις που θα πρέπει να ικανοποιηθούν:
Η ενισχυμένη συνεργασία πρέπει να αναπτυχθεί εντός του θεσμικού πλαισίου της Ευρωπαϊκής Ένωσης.
Πρέπει να διατηρήσει το ενιαίο θεσμικό πλαίσιο εντός του οποίου όλα τα μέλη του Κοινοβουλίου και της Επιτροπής θα συμμετέχουν πλήρως στην άσκηση των καθηκόντων που αντιστοιχούν στο κάθε όργανο.
Η διαδικασία ενεργοποίησης της ενισχυμένης συνεργασίας πρέπει να είναι ίδια σε όλους τους πυλώνες, λαμβάνοντας ως βάση τη διαδικασία που ισχύει για τον πρώτο πυλώνα με τις ελάχιστες τροποποιήσεις που παρατίθενται στην έκθεση του κ. Gil Robles.
Εάν η ενισχυμένη συνεργασία αποδειχθεί απαραίτητη, είμαι πεπεισμένος ότι μόνο το κοινοτικό σύστημα προσφέρει τις απαραίτητες εγγυήσεις από απόψεως δημοκρατικού ελέγχου, νομικού ελέγχου και αλληλεγγύης.

Meijer
Η ευρωπαϊκή συνεργασία μπορεί να είναι χρήσιμη για την επίλυση διασυνοριακών προβλημάτων. Τι είναι περισσότερο προφανές από τη συνεργασία μεταξύ κρατών που έχουν κοινά σύνορα, όπως συνέβαινε πριν από την ίδρυση της Ευρωπαϊκής Ένωσης στις χώρες Μπενελούξ και στις σκανδιναβικές χώρες; Σε πολλές περιπτώσεις μια παρόμοια συνεργασία είναι πολύ προτιμότερη από τις δαπανηρές και αδιαφανείς διαρθρώσεις της Ευρωπαϊκής Ένωσης τις οποίες δύσκολα μπορούν να επηρεάσουν οι πολίτες. Κανένας κανόνας της Ευρωπαϊκής Ένωσης δεν πρέπει να εμποδίζει την προχωρημένη συνεργασία ή να ορίζει πρότυπα ή να απαιτεί την πρόσβαση άλλων. Γι' αυτό και θα ήθελα να θεσπιστούν όσο το δυνατόν λιγότεροι κανόνες και περιορισμοί για την ενισχυμένη συνεργασία μεταξύ γειτονικών χωρών, στο βαθμό που δεν αποβαίνει σε βάρος άλλων. Στην πράξη βλέπουμε ήδη στους κόλπους της Ευρωπαϊκής Ένωσης το σχηματισμό ευρωχωρών και μη ευρωχωρών. Δεν πρόκειται για τις επικεφαλής ομάδες, αλλά για την ποικιλία η οποία θα αυξηθεί ακόμη περισσότερο με την ύπαρξη 30 κρατών μελών. Γι' αυτό και είναι προτιμότερο να εκληφθεί ως βάση για το σύνολο της Ευρωπαϊκής Ένωσης η διακοινοβουλευτική συνεργασία και το δικαίωμα στη διαφοροποίηση: η Επιτροπή υποβάλλει προτάσεις, το Κοινοβούλιο παίρνει τις τελικές αποφάσεις και τα εθνικά κοινοβούλια αποφασίζουν εάν και κατά πόσον το κράτος τους θα υιοθετήσει την απόφαση αυτή.

Miller
. (ΕΝ) Τα μέλη του βρετανικού εργατικού κόμματος της Ομάδας των Ευρωπαίων Σοσιαλιστών χαιρετίζουν την έγκριση των προτάσεών τους στις τρέχουσες εργασίες της ΔΔ για την ενισχυμένη συνεργασία, χωρίς ωστόσο να συμφωνούμε σε όλες τις λεπτομέρειες.
Είναι σαφές ότι η διαδικασία ενεργοποίησης της ενισχυμένης συνεργασίας πρέπει να καταστεί ευκολότερη με την προοπτική της διεύρυνσης της Ευρωπαϊκής Ένωσης. Πρέπει να εφαρμοστεί με φειδώ και να είναι ανοικτή στα μέλη εκείνα που δεν θα συμμετέχουν σε αυτή από την αρχή. Δεν πρέπει να υπονομεύσει τον υφιστάμενο πυρήνα κοινών πολιτικών και δεσμεύσεων. Πρέπει να εφαρμοστεί στο πλαίσιο των υφιστάμενων θεσμικών δομών.
Σε αυτές τις βασικές αρχές συμφωνούμε με τα συμπεράσματα της έκθεσης αν και οι λεπτομέρειες θα πρέπει να εξετασθούν περαιτέρω στο πλαίσιο της ΔΔ.

Sacrιdeus
. (SV) Απείχα της τελικής ψηφοφορίας.
Οι σουηδοί χριστιανοδημοκράτες δεν θεωρούν ότι τα στρατιωτικά ζητήματα θα πρέπει να περιληφθούν στη στενότερη συνεργασία.
Πιστεύω συγχρόνως ότι το ζήτημα της μείωσης του αριθμού των κρατών μελών από το μισό στο ένα τρίτο, τα οποία μπορούν να ξεκινήσουν μία στενότερη συνεργασία, καθώς και η κατάργηση της αρνησικυρίας, δεν θα πρέπει να συζητηθούν πριν από την ολοκλήρωση της διεύρυνσης. Τα κράτη μέλη θα πρέπει τότε να συμμετάσχουν στη διαμόρφωση των κανόνων οι οποίοι θα κατευθύνουν τη στενότερη συνεργασία, αφού, επαναλαμβάνω, η διεύρυνση ολοκληρωθεί.
Έκθεση Sudre (A5-0285/2000)

Isler Bιguin
Κύριε Πρόεδρε, η έκθεση της κ. Sudre, έχει πράγματι ιδιαίτερη, θα έλεγα κεφαλαιώδη, σημασία για τις εξόχως απόκεντρες περιφέρειες, όμως η Ομάδα των ΠΡΣ/ΕΕΣ επέλεξε την αποχή. Θα ήθελα, επομένως, να εξηγήσω τους λόγους της απόφασης αυτής. Στην πραγματικότητα, τα προβλήματα που θίγει η έκθεση είναι γνωστά και δεν χρειάζεται πλέον να αποδείξουμε την ιδιαιτερότητά τους. Όμως, η Ομάδα των ΠΡΣ/ΕΕΣ εκφράζει την απογοήτευσή της διότι η έκθεση δεν άδραξε την ευκαιρία να χαράξει μια στρατηγική για την αειφόρο ανάπτυξη της οικολογικής, κοινωνικής και πολιτιστικής διάστασης των εν λόγω περιφερειών, ενώ οι τροποποιήσεις που εγκρίθηκαν κατά την ψηφοφορία δεν βελτιώνουν ουσιαστικά το κείμενο προς την κατεύθυνση αυτή. Εκφράζουμε τη λύπη μας διότι οι θέσεις που ψήφισε σήμερα το Κοινοβούλιο αντικατοπτρίζουν τις θέσεις της Ένωσης για τις περιφέρειες αυτές.
Η Ομάδα των ΠΡΣ/ΕΕΣ εκφράζει τη λύπη της κυρίως για τη σχετικά αμυντική προσέγγιση της έκθεσης ως προς τις χώρες ΑΚΕ και τις υπό ένταξη χώρες. Διατυπώνει επίσης τη διαφωνία της σχετικά με το μόνιμο χαρακτήρα των εξαιρέσεων. Είμαστε υπέρ της κατά περίπτωση εφαρμογής της αρχής της εξαίρεσης στις κοινές πολιτικές για τις εξόχως απόκεντρες περιφέρειες· αναφέρομαι στο σημείο αυτό στις κρατικές ενισχύσεις και τις φορολογικές πολιτικές.
Εκφράζουμε τη λύπη μας για την έγκριση του αιτήματος προσαρμογής της εφαρμογής της αρχής "ο ρυπαίνων πληρώνει" που καθιστά πρόσφορο το έδαφος για καταχρήσεις κατά την εφαρμογή του ειδικού αυτού προνομίου. Λυπούμαστε επίσης που δεν αναφέρεται ούτε καν θίγεται η ανάγκη υπεράσπισης της βιοποικιλότητας που αποτελεί μια από τις σημαντικότερες πτυχές του πλούτου των εξόχως απόκεντρων περιφερειών. Οι περιφέρειες αυτές θα μπορούσαν να αποτελέσουν ένα εξαιρετικό παράδειγμα αειφόρου ανάπτυξης. Χάσαμε μια ακόμη ευκαιρία.
Αντίθετα, επικροτούμε την ύπαρξη στην έκθεση παραγράφων με θέμα την αξιοποίηση των ανανεώσιμων μορφών ενέργειες και τον έλεγχο των βιομηχανικών δραστηριοτήτων που ρυπαίνουν το περιβάλλον.

Fatuzzo
Αγαπητέ κύριε Fernαndez, που βρίσκεσαι εδώ κοντά μου όταν ψηφίζουμε, ψήφισα ευχαρίστως υπέρ αυτού του ψηφίσματος, που ασφαλώς το υποστήριξες, όπως κάνεις πάντα για ό,τι αφορά τα νησιά σου, τα Κανάρια. Το Κόμμα των Συνταξιούχων και οι συνταξιούχοι που το υποστηρίζουν γνωρίζουν καλά αυτά τα νησιά, επειδή έχουν ζωτική θέση στον τομέα του τουρισμού. Πιστεύω ότι η Ευρωπαϊκή Ένωση θα πρέπει να δώσει περισσότερη προσοχή και να καταβάλει περισσότερες προσπάθειες από ό,τι κάνει μέχρι σήμερα για τις Αζόρες, τα Κανάρια, τη Γουαδελούπη, τη Γουιάνα, τη Μαρτινίκα, τη Μαδέρα και τη Ρεϋνιόν. Τα νησιά αυτά πρέπει να αισθάνονται ενεργό μέρος της Ευρωπαϊκής Ένωσης, η οποία ελπίζω να τα μετατρέψει σε παράδεισο για τους τουρίστες, αλλά και για τους ίδιους τους κατοίκους τους.

Costa Neves
. (ΡΤ) Το Ευρωπαϊκό Κοινοβούλιο και συγκεκριμένα η Ομάδα ΕΛΚ συνέβαλε πάντοτε στην επιβεβαίωση της έννοιας της εξόχως απόκεντρης περιφέρειας. Αυτό συνέβη με την έκθεση Gutiιrrez Dνaz, με την έκθεση Fernαndez Martνn, που προώθησε την ενσωμάτωση της έννοιας στη Συνθήκη, και τώρα με την έκθεση Sudre, που προωθεί την ευρωπαϊκή πολιτική για τις εξόχως απόκεντρες περιφέρειες.
Απέναντι στους δισταγμούς και της αντιφάσεις της Επιτροπής, που οδήγησαν στην εξαφάνιση του REGIS, στην αναβολή της αναθεώρησης των προγραμμάτων POSEI, στη μείωση των αντίστοιχων κονδυλίων, η έκθεση Sudre καθίσταται επίκαιρη. Το Ευρωπαϊκό Κοινοβούλιο επιβεβαιώνει το ρόλο του με την έγκριση μέτρων σε διάφορους τομείς, από την γεωργία έως την αλιεία, από το περιβάλλον έως τις μεταφορές και την ενέργεια, περνώντας από την κοινωνία της πληροφορίας, με την απαραίτητη δημοσιονομική στήριξη. Ταυτόχρονα ενισχύονται οι παραγωγικοί τομείς, γεγονός που, στην περίπτωση των Αζορών, επιβάλλει την επίλυση των διαφορών σχετικά με το γάλα και τη ζάχαρη.
Αναφέρω, στο πλαίσιο αυτό, την παράγραφο 7 της έκθεσης Sudre: "κρίνει ως ουσιαστικό να αναπτυχθούν οι ειδικές προσαρμογές των κοινών πολιτικών όταν οι εξόχως απόκεντρες περιφέρειες έχουν μεγάλη εξάρτηση από περιορισμένο αριθμό οικονομικών δραστηριοτήτων ή μάλιστα από μια μόνη οικονομική δραστηριότητα, σύμφωνα με το άρθρο 299, εδάφιο 2 της Συνθήκης "
Αναμένονται τώρα πρωτοβουλίες της Επιτροπής, όπως επίσης και των περιφερειακών και εθνικών αρχών.

Martinez
. (FR) Ο γραφειοκρατικός όρος "εξόχως απόκεντρες περιφέρειες" περιλαμβάνει τις γυναίκες και τους άνδρες που ζουν στη Νέα Καληδονία, στη Γουαδελούπη, στη Μαρτινίκα, στη Γουιάνα, στη Ρεϋνιόν, στη Μαγιόττε, στο Σαιν Πιερ και Μικελόν, στην Πολυνησία, στις νήσους Βάλλις και Φουτούνα, καθώς και όλα τα εδάφη μας του Ειρηνικού, του Ινδικού Ωκεανού, του Ατλαντικού, που συνιστούν μια γέφυρα επαφής, αλληλεγγύης και ομορφιάς μεταξύ της Ευρώπης και των άλλων ηπείρων και πολιτισμών.
Η Ευρώπη των Βρυξελλών, μέσα στον ίλιγγο για εξομοίωση και ομοιομορφία, υπήρξε άδικη, και ακόμη παράλογη, προς τους συμπατριώτες μας οι οποίοι, χιλιάδες χιλιόμετρα μακριά από το Παρίσι, τη Μαδρίτη ή τη Λισαβόνα, δίνουν πνοή στις αξίες μας. Οι τεχνοκράτες, οι ευρωπαίοι δικαστές, θέλησαν με τον τρόπο αυτό να καταργήσουν "την εισφορά θαλάσσης" που τροφοδοτεί με πόρους τις υπερπόντιες κοινότητές μας των ΓΥΔ και κυρίως προστατεύει τους βιοτέχνες μας. Από τις Βρυξέλλες, θέσαμε σε κίνδυνο το ρούμι μας που παράγεται στη Μαρτινίκα, το ρύζι μας και τα τροπικά μας φρούτα. Η κυριότερη επίπτωση είναι η προγραμματισμένη καταστροφή της στηριζόμενης στη μπανάνα οικονομίας της Γουαδελούπης, της Μαρτινίκας, της Μαδέρας, ή των Κανάριων Νήσων.
Η Ευρωπαϊκή Επιτροπή υποχώρησε στις πιέσεις των πολυεθνικών που δραστηριοποιούνται στον τομέα της μπανάνας. Κάθε χρόνο, δωρίζονται δύο δισεκατομμύρια ευρώ σε δασμούς στην Chiquita ή την Del Monte.
Πώς μπορούμε λοιπόν να αρνηθούμε στα απομακρυσμένα διαμερίσματα και εδάφη μας τα κονδύλια του προϋπολογισμού που είναι αναγκαία για την αντιστάθμιση του κόστους που οφείλεται στη μεταφορά, τους κυκλώνες, τις επενδύσεις σε πανεπιστημιακά ή νοσηλευτικά ιδρύματα;
Καθώς οι περιφέρειές μας των Αντιλλών, λόγου χάριν, ή του Ειρηνικού, συγκαταλέγονται μεταξύ των φορολογικών παραδείσων που οι αμερικανικές πολυεθνικές, από την Kodak ως τη Microsoft, την Boeing ή την Cargill, χρησιμοποιούν για εξαγωγές φοροδιαφεύγοντας έτσι μαζικά, προστίθεται, επομένως, στο δικαίωμα στην ισότητα που απολαμβάνουν όλοι οι Ευρωπαίοι το δικαίωμα σε γεωγραφικά ίσους όρους ανταγωνισμού, απαιτώντας από εμάς να διαθέσουμε μέρος του ευρωπαϊκού προϋπολογισμού, στον οποίο οι φόροι αποφέρουν για παράδειγμα το 17% των εσόδων, για την ανάπτυξη της οικονομικής, κοινωνικής και πολιτιστικής ζωής των συμπατριωτών μας που ζουν στις περιφέρειες αυτές, που αν και εξόχως απόκεντρες γεωγραφικά, είναι κεντρικές πολιτιστικά.

Meijer
Η ύπαρξη εξόχως απόκεντρων περιφερειών έχει σχέση με την αποικιοκρατική ιστορία. Στο Μεσαίωνα, οι περιοχές αυτές και οι λαοί τους δεν ανήκαν στην Ευρώπη, ενώ το ίδιο θεωρείται ότι συμβαίνει και σήμερα. Η Ισπανία, η Πορτογαλία, η Γαλλία, η Αγγλία και οι Κάτω Χώρες είχαν κατακτήσει ήδη πριν από το 10ο αιώνα μεγάλες αποικίες και στη συνέχεια το Βέλγιο, η Γερμανία, η Δανία και η Ιταλία προσπάθησαν για λίγο να μιμηθούν το παράδειγμά τους. Εν τω μεταξύ, η περίοδος της αποικιοκρατίας έχει παρέλθει. Οι καταπιεσμένοι λαοί απόκτησαν την ελευθερία τους ή την ανεξαρτησία τους για προληπτικούς λόγους, επειδή οι παλαιοί κύριοί τους δεν είχαν καμία όρεξη για εθνικοαπελευθερωτικούς αγώνες, τους οποίους σε τελευταία ανάλυση θα έχαναν. Ότι απομένει πλέον στα κράτη μέλη της Ευρωπαϊκής Ένωσης εκτός της γεωγραφικής επικράτειας της Ευρώπης είναι κάτι μικρά και αραιοκατοικημένα υπόλοιπα της παλιάς αποικιακής τους αυτοκρατορίας.
Τα κράτη μέλη της Ευρωπαϊκής Ένωσης αντιμετωπίζουν με πάρα πολύ διαφορετικό τρόπο τις εξόχως απόκεντρες περιφέρειες τους. Η Ισπανία και η Πορτογαλία συνυπολογίζουν τα νησιά τους στον Ατλαντικό Ωκεανό. Λόγω της σημερινής σύνθεσης του πληθυσμού τους και της σχετικά μικρής απόστασης στην οποία ευρίσκονται, τα νησιά αυτά μπορούν να θεωρηθούν ότι αποτελούν τμήμα της επικράτειάς τους. Οι Κάτω Χώρες και η Δανία έχουν επίσης δύο περιοχές στην άλλη πλευρά του Ατλαντικού οι οποίες όμως δεν συγκαταλέγονται στην Ευρωπαϊκή Ένωση. Αντίθετα, η Γαλλία κατέχει υπερπόντια εδάφη στον Ινδικό Ωκεανό και την Καραϊβική. Η πρόταση τοποθετεί την πολιτική μου ομάδα μπροστά σε μία δύσκολη επιλογή. Από τη μία πλευρά, θέλουμε να βοηθήσουμε τις περιοχές που παρουσιάζουν καθυστέρηση, εντός και εκτός Ευρώπης, να επιτύχουν το ίδιο βιοτικό επίπεδο και το ίδιο επίπεδο παροχών όπως αυτό που συνηθίζεται σήμερα στα κράτη μέλη της Ευρωπαϊκής Ένωσης. Αυτό είναι θέμα αλληλεγγύης. Από την άλλη πλευρά, έχουμε πολύ σοβαρές επιφυλάξεις να χαρακτηρίσουμε πρώην αποικίες ως εξόχως απόκεντρες περιφέρειες. Για την περίπτωση των ισπανικών και των πορτογαλικών νησιών, το πρότυπο αυτό κρίνεται αποδεκτό, αλλά για τις πιο απομακρυσμένες περιοχές όχι. Για τις περιοχές αυτές θα ήταν προτιμότερο να ισχύσει το ίδιο καθεστώς που ισχύει σήμερα για τα κράτη ΑΚΕ, τα οποία, παρότι έχουν την ίδια ιστορία, έχουν διατηρήσει μια άλλη σχέση με την Ευρώπη.
Κατά την αξιολόγηση των τροπολογιών, η πολιτική μου ομάδα προσπάθησε να ακολουθήσει ένα μέσο δρόμο μεταξύ των πιο προωθημένων επιθυμιών αυτών που υπερασπίζονται τα συμφέροντα των περιφερειών και την αδιαφορία ή ακόμα και την αντίδραση που επικρατεί σε κράτη μέλη τα οποία δεν έχουν καμία σχέση με το θέμα αυτό. Εμείς όμως θεωρούμε ότι οι επιφυλάξεις μας σε σχέση με το αποικιακό ιστορικό του θέματος αυτού είναι υποδεέστερες από τα συμφέροντα των κατοίκων των περιοχών αυτών.

Miranda
(ΡΤ) Θεωρούμε αρκετά επίκαιρη την παρούσα έκθεση, δεδομένης της ανάγκης να υλοποιηθεί αντικειμενικά και γρήγορα το άρθρο 299, παράγραφος 2, της Συνθήκης της Ευρωπαϊκής Ένωσης και συμφωνούμε, στα ουσιώδη σημεία της, με τους προσανατολισμούς της που αποσκοπούν στην βιώσιμη ανάπτυξη των εξόχως απόκεντρων περιφερειών.
Πράγματι, οι ιδιαιτερότητες των περιφερειών αυτών, που απορρέουν γενικά από το νησιωτικό χαρακτήρα και τη μεγάλη απόσταση από την ευρωπαϊκή ήπειρο, αλλά επίσης και από τη χρόνια εξάρτησή τους από πολύ λίγες ή από μία μοναδική παραγωγή, απαιτούν ειδικά μέτρα κατάλληλα για να υπερκεραστούν αυτά τα εμπόδια.
Εκφράζουμε την ικανοποίηση μας, επομένως, για το γεγονός ότι η έκθεση έχει εγκρίνει προσανατολισμούς που, σε μεγάλο βαθμό, υιοθετούν τις προτάσεις που υποβάλαμε στο πλαίσιο της κοινοβουλευτικής επιτροπής.
Αλλά υπογραμμίζουμε επίσης ότι δεν λαμβάνονται επαρκώς υπόψη στην έκθεση ορισμένες ειδικές καταστάσεις στον κοινωνικό τομέα που διαπιστώνονται σε αυτές ή σε κάποιες από αυτές τις περιφέρειες και που απαιτούν επίσης ειδικά μέτρα. Γεγονός που θα μπορούσε να διορθωθεί με την έγκριση της πρότασης τροπολογίας που υποβάλαμε κατά τρόπο επίκαιρο με αυτό το στόχο.
Έκθεση Bowis (A5-0272/2000)

Isler Bιguin
Κύριε Πρόεδρε, πράγματι η Ομάδα των ΠΡΣ/ΕΕΣ υπερψήφισε την έκθεση του κ. Bowis και εάν θέλουμε να είμαστε ικανοποιημένοι με το γεγονός ότι το Ευρωπαϊκό Κοινοβούλιο και η Επιτροπή, με τη Λευκή της Βίβλο, παρέχουν ενδιαφέρουσες προοπτικές στους ευρωπαίους καταναλωτές, η ασφάλεια των τροφίμων πρέπει να αποτελέσει καίρια προτεραιότητα όσον αφορά τις πολιτικές μας. Ωστόσο πρέπει να είμαστε μετρημένοι. Όσο περισσότερο προοδεύει η επιστημονική έρευνα, τόσο εγείρονται νέα ερωτηματικά. Αρκεί να κοιτάξει κανείς την εξέλιξη της ΣΕΒ. Νέες περιπτώσεις εντοπίζονται κάθε εβδομάδα και μάλιστα σε νέες γεωγραφικές περιοχές όπου μέχρι στιγμής δεν υπήρχε πρόβλημα. Χαρακτηριστική είναι η περίπτωση στο διαμέρισμα των Βοσγίων στη Λωρραίνη.
Οι πολυάριθμες προτάσεις της Λευκής Βίβλου πρέπει να εμπλουτιστούν με αρκετά άλλα στοιχεία, ώστε να διασφαλιστεί η ασφάλεια των τροφίμων και κυρίως να αποκατασταθεί η εμπιστοσύνη των καταναλωτών. Ένα από τα σημαντικότερα στοιχεία είναι η Ευρωπαϊκή Αρχή Ασφάλειας των Τροφίμων (ΕΑΑΤ), η σύσταση της οποίας μας ικανοποιεί ιδιαίτερα και από την οποία έχουμε μεγάλες προσδοκίες. Απαραίτητο στοιχείο για τη διασφάλιση της αξιοπιστίας της εν λόγω αρχής είναι η ανεξαρτησία της. Είναι κεφαλαιώδους σημασίας. Η αρχή αυτή πρέπει να είναι τελείως ανεξάρτητη από τα συμφέροντα των ιδιωτικών εταιρειών ή των κρατών μελών.
Η εν λόγω ανεξαρτησία εξαρτάται επίσης από την οικονομική ανεξαρτησία. Η Ένωση οφείλει να διαθέσει κονδύλια προκειμένου να εξασφαλίσει τη λειτουργία της, αρκεί, όμως, η ΕΑΑΤ για να διασκορπίσει τις ανησυχίες των καταναλωτών σχετικά με το τι τρώνε και σε λίγο με το τι πίνουν; Η εν λόγω αρχή πρέπει να θεσπιστεί μέχρι το 2002/2003 και ευελπιστούμε ότι το ζήτημα της έδρας δεν θα αποτελέσει εμπόδιο για τη σύστασή της.
Μέχρι τότε, η Ένωση οφείλει να συνεχίσει το έργο της αξιολόγησης και διαχείρισης του κινδύνου στον τομέα της ασφάλειας των τροφίμων, καθώς πρόκειται για ένα μέτρο καθημερινής επαγρύπνησης που εγγυάται ότι οι πολιτικοί και οι εφαρμοζόμενες πολιτικές μεριμνούν πραγματικά για τα αιτήματα των πολιτών. Η υπόθεση λοιπόν των ζωικών αλεύρων που προκαλεί μια νέα κρίση στον τομέα των τροφίμων είναι ανεπίτρεπτη. Πρέπει στο εξής να απαγορευθούν όλα τα ζωικά άλευρα. Οι πολίτες προσδοκούν ακριβώς τη λήψη τέτοιων ριζικών μέτρων και όχι την υιοθέτηση ανεκτικής στάσης που μπορεί να έχει σοβαρές συνέπειες για την υγεία των καταναλωτών.
Δεν πρέπει να υπάρχει ανοχή όταν πρόκειται για έγκυρα επιστημονικά στοιχεία. Η έκθεση του κ. Bowis προσανατολίζεται προς την κατεύθυνση αυτή. Για το λόγο αυτό η Ομάδα των Πρασίνων υποστήριξε πλήρως την εν λόγω εργασία και υπερψήφισε την έκθεση.

Fatuzzo
Κύριε Πρόεδρε, ζητώ συγνώμη που καθυστερώ ακόμη την Προεδρία και τους διερμηνείς για να ακούσουν την τελευταία αιτιολόγηση ψήφου μου και θα ήθελα, ιδιαίτερα, να εκφράσω την αλληλεγγύη μου προς τους μεταφραστές των αιτιολογήσεων ψήφου μας, στη δική μου περίπτωση την Ιταλίδα Ornella Buson. Θα προσπαθήσω να επωφεληθώ όσο το δυνατόν λιγότερο αυτού του δικαιώματός μου, αλλά θα ήθελα να πω ότι και σε σχέση με αυτή την έκθεση για την ίδρυση της αρχής ασφάλειας των τροφίμων ψήφισα υπέρ. Το γιατί είναι σημαντική είναι προφανές, ασφαλώς για μένα όταν θυμάμαι πως ένας γείτονάς μου βρέθηκε μια μέρα στο νοσοκομείο με δυνατούς πόνους στην κοιλιά επειδή είχε φάει δηλητηριώδη μανιτάρια, που δεν είχαν ελεγχθεί από αυτόν που έπρεπε.
Με την έκθεσή του, ο αξιότιμος κ. John Bowis θα φροντίσει να τρώμε πάντοτε υγιεινά και αυθεντικά τρόφιμα, που δεν μας βλάπτουν.

Πρόεδρος
Είπατε ότι ήταν η τελευταία αιτιολόγησή σας, κύριε Fatuzzo, αλλά πιστεύω μόνο για σήμερα! Ανησύχησα!

Hortefeux
Κύριε Πρόεδρε, υπερψήφισα την έκθεση του κ. Bowis και επιθυμώ να τονίσω την ποιότητα της εργασίας του εισηγητή μας.
Επιτρέψτε μου να εκφράσω την ικανοποίησή μου για το γεγονός ότι το Σώμα μας διατυπώνει, επιτέλους, τη γνώμη του για ένα τόσο σημαντικό θέμα, και ταυτόχρονα τη λύπη μου διότι η γνώμη αυτή διατυπώνεται δέκα μήνες ύστερα από την παρουσίαση της Λευκής Βίβλου από την Ευρωπαϊκή Επιτροπή, στις 12 του περασμένου Ιανουαρίου. Ήταν πλέον επιβεβλημένο να αποφανθούμε για ένα θέμα τόσο σημαντικό για τους συμπολίτες μας.
Η ψήφος μας κατέστησε επομένως σαφή το ρόλο και τη σύνθεση της μελλοντικής ευρωπαϊκής αρχής και προσδιόρισε ακόμη τις συναφείς με τη χρηματοδότηση και την ανεξαρτησία της απαιτήσεις μας. Θέλω να ελπίζω ότι η Επιτροπή θα λάβει υπόψη της τα αιτήματα του Ευρωπαϊκού Κοινοβουλίου.
Παρά την πρώτη αυτή φάση, δεν πρέπει να λησμονούμε τη σημασία του έργου που απομένει να υλοποιηθεί όσον αφορά τη διαχείριση των κινδύνων, με την ανάπτυξη και τη βελτίωση του συστήματος ταχείας προειδοποίησης, αλλά και όσον αφορά τον εντοπισμό της προέλευσης των τροφίμων ή την ενημέρωση του κοινού. Αν και μένουν ακόμα πολλά να γίνουν, η εν λόγω έκθεση πρέπει να σηματοδοτήσει την έναρξη ενός διευρυμένου έργου, του έργου της απαραίτητης και ταχείας συνολικής αναμόρφωσης της νομοθεσίας μας για τα προϊόντα διατροφής.

Berthu
. (FR) Μια πρώτη ματιά στη Λευκή Βίβλο της Επιτροπής για την ασφάλεια των τροφίμων αποκαλύπτει τις καλές της προθέσεις, καθώς προτείνει κυρίως τη σύσταση μιας Ευρωπαϊκής Υπηρεσίας Ασφάλειας των Τροφίμων, αρμόδιας για τη διαχείριση ενός συστήματος ταχείας προειδοποίησης, και την παροχή πλήρως ανεξάρτητων συμβουλών στις αρχές διαχείρισης.
Εάν, όμως, διαβάσουμε προσεκτικότερα την έκθεση, ή λάβουμε γνώση του συναφούς ψηφίσματος του Ευρωπαϊκού Κοινοβουλίου για το θέμα αυτό, σχηματίζουμε μια πολύ πιο αρνητική εντύπωση.
Προκύπτει πράγματι με σαφήνεια ότι η εν λόγω υπηρεσία έχει ως στόχο να περιορίσει τις εθνικές αρχές προστασίας των καταναλωτών, ή να τις παραλύσει, με τελικό σκοπό την εξυπηρέτηση των στόχων της Επιτροπής. Ετούτο είναι, όμως, εντελώς απαράδεκτο. Οι Γάλλοι δεν πρέπει να λησμονούν ότι παρά τις πομπώδεις εξαγγελίες της Επιτροπής σχετικά με τη βούλησή της "να εξασφαλίσει ότι η Ευρωπαϊκή Ένωση διαθέτει τα πιο υψηλά πρότυπα για την ασφάλεια των τροφίμων" , είναι αποκλειστικά αυτή που δίνει προτεραιότητα στις αρχές της ελεύθερης κυκλοφορίας των προϊόντων έναντι των αρχών της δημόσιας υγείας· είναι αποκλειστικά αυτή που μόλις έσυρε, για παράδειγμα, τη Γαλλία ενώπιον του Δικαστηρίου διότι είχε επιμείνει στην επιβολή εμπάργκο για το βρετανικό βόειο κρέας. Δεν επιτρέπεται να εγκαταλείψουμε για οποιοδήποτε λόγο το δικαίωμά μας να αποφασίζουμε ως χώρες, και το δικαίωμά μας να λαμβάνουμε μέτρα προστασίας, για συναφή με την ασφάλεια των τροφίμων θέματα. Προς αυτόν ακριβώς το στόχο μας οδηγεί, όμως, χωρίς να το συνειδητοποιούμε η ίδρυση της εν λόγω υπηρεσίας.
Καταρχάς, υπενθυμίζω ότι η δικαιοδοσία παροχής γνωμοδοτήσεων διαδραματίζει καίριο ρόλο. Στην υπόθεση των τρελών αγελάδων, η γαλλική κυβέρνηση διατήρησε την επιβολή του εμπάργκο στηριζόμενη στην ανεξάρτητη γνωμοδότηση της Γαλλικής Υπηρεσίας Υγειονομικής Ασφάλειας των Τροφίμων (AFSSA), τη στιγμή ακριβώς που η υποτιθέμενη επιστημονική ευρωπαϊκή επιτροπή έκρινε δυνατή την εισαγωγή του βρετανικού κρέατος στη Γαλλία. Συνεπώς, εάν είναι απαραίτητη η σύσταση μιας ευρωπαϊκής υπηρεσίας, αυτή πρέπει να δρα συμπληρωματικά και να μην μειώνει καθόλου τη νομιμότητα των εθνικών υπηρεσιών. Ετούτο απέχει πολύ από τον προσανατολισμό της Λευκής Βίβλου, η οποία επιθυμεί να καταστήσει την ευρωπαϊκή υπηρεσία "το επιστημονικό σημείο αναφοράς ολόκληρης της Ευρωπαϊκής Ένωσης" (σελίδα 5).
Δεύτερον, η ευρωπαϊκή υπηρεσία πρέπει να είναι απολύτως ανεξάρτητη. Ο διευθυντής της υπηρεσίας δεν πρέπει σε καμία περίπτωση να ορίζεται από την Επιτροπή, αντίθετα με την πρόταση του Ευρωπαϊκού Κοινοβουλίου (παράγραφος 21 του ψηφίσματος). Ούτε οι εμπειρογνώμονες πρέπει να ορίζονται από την Επιτροπή, ακόμη και σε περίπτωση που ακολουθείται μια κατά τα φαινόμενα αυστηρή διαδικασία επιλογής. Τέλος, η υπηρεσία πρέπει να είναι σε θέση να ασκεί κριτική προς την ίδια την Επιτροπή. Ετούτο δεν αντικατοπτρίζει καθόλου την οπτική της Λευκής Βίβλου, σύμφωνα με την οποία πρέπει να υπάρχει στενή συνεργασία μεταξύ της υπηρεσίας και της Επιτροπής, διότι, καθώς αναφέρει με αρκετή έπαρση, "με τον τρόπο αυτό η Αρχή (η Υπηρεσία) θα μπορεί να ανταποκρίνεται στις ανάγκες των υπηρεσιών της Ευρωπαϊκής Επιτροπής" (σελίδα 22).
Τρίτον, η υπηρεσία δεν πρέπει να παραβιάζει τη διαχείριση των κινδύνων και την κανονιστική εξουσία. Η Λευκή Βίβλος της Επιτροπής έχει την καλοσύνη να το παραδέχεται, αλλά εάν τη διαβάσουμε προσεκτικότερα, αντιλαμβανόμαστε ότι η κανονιστική εξουσία που με τόση φροντίδα προστατεύει είναι η κανονιστική εξουσία της· Επιτροπής, και όχι των κρατών μελών. Ετούτο δεν εμποδίζει την Επιτροπή και το Κοινοβούλιο να ονομάσουν τον οργανισμό αυτό "Ευρωπαϊκή Αρχή", ονομασία που είναι τελείως αντίθετη με τη φιλοσοφία από την οποία υποτίθεται ότι εμπνέεται. Το Ευρωπαϊκό Κοινοβούλιο επισημαίνει ακόμη, στην παράγραφο 6 του ψηφίσματός του, "την ανάγκη ενδελεχούς εξέτασης των προς μεταβίβαση αρμοδιοτήτων" , ενώ εμείς πιστεύαμε ότι δεν ετίθετο θέμα για μεταβίβαση αρμοδιοτήτων.
Εκτιμούμε λοιπόν ότι η Λευκή Βίβλος και η έκθεση του Κοινοβουλίου κρύβουν παγίδες και για το λόγο αυτό εκφράζουμε την αντίθεσή μας. Τα κράτη μέλη οφείλουν να διατηρήσουν την πλήρη αρμοδιότητα σε θέματα σχετικά με την ασφάλεια των τροφίμων, διότι βρίσκονται πιο κοντά στους λαούς τους και είναι σε θέση να αντιδρούν ταχύτερα σε σχέση με την Επιτροπή, που έχει επιπλέον τυφλωθεί οριστικά από τις προκαταλήψεις της σχετικά με τις ελεύθερες συναλλαγές. Αναμφίβολα χρειαζόμαστε μια υπηρεσία που θα διαμορφώνει άποψη για τη συνολική ευρωπαϊκή κατάσταση, πρέπει, όμως, να έχει αυστηρά συμβουλευτικό χαρακτήρα και να είναι πλήρως ανεξάρτητη. Το προτιμότερο θα ήταν να απορρέει φυσικά από τις εθνικές υπηρεσίες, και να δικτυώνεται με τις τελευταίες με στόχο την καλύτερη συνεργασία.

Figueiredo
. (ΡΤ) Έχουν καταστεί σημαντικό πρόβλημα για την κοινωνία και την ασφάλεια των τροφίμων οι σοβαρές κρίσεις και τα σκάνδαλα που προκλήθηκαν σε διάφορες χώρες της Ευρωπαϊκής Ένωσης γύρω από τα προϊόντα διατροφής λόγω της χρησιμοποίησης μεθόδων που αποσκοπούν να αποσπάσουν πάση θυσία το μέγιστο κέρδος από τις δραστηριότητες του τομέα των γεωργικών τροφίμων, περιφρονώντας τα συμφέροντα των καταναλωτών.
Επομένως, πρέπει να υποστηρίξουμε όλα τα μέτρα που προτείνονται προκειμένου να αλλάξει η κατάσταση και να προστατευτούν οι καταναλωτές, κυρίως τη δημιουργία μίας ευρωπαϊκής αρχής ασφάλειας για την επιστημονική εξέταση των κινδύνων, που θα συνεργάζεται στενά με τους υφιστάμενους εθνικούς οργανισμούς στο πεδίο αυτό και με τις βασικές ευρωπαϊκές οργανώσεις καταναλωτών.
Αλλά πρέπει να προχωρήσουμε ακόμη περισσότερο. Χρειάζεται να λάβουμε υπόψη το είδος των γεωργικών και αγροτοβιομηχανικών πρακτικών, το πρόβλημα των εισαγωγών ειδών διατροφής, τη σύνθεση των συστατικών των ζωοτροφών, τα μέγιστα επίπεδα διοξινών και καταλοίπων παρασιτοκτόνων, τα πρόσθετα στα τρόφιμα και διάφορα άλλα, δίνοντας προτεραιότητα στη ασφάλεια της διατροφής. Είναι επίσης βασικό να υποστηρίξουμε τις περιφερειακές καλλιέργειες και τα προϊόντα, την οικογενειακή γεωργία και την ανάπτυξη της υπαίθρου.

Souchet
. (FR) Το ζήτημα της ασφάλειας των τροφίμων αποτελεί σήμερα σημαντική προτεραιότητα για τους πολίτες των χωρών μας. Τίθεται πλέον με ιδιαίτερη οξύτητα όχι μόνο λόγω της προόδου των διαθέσιμων επιστημονικών μέσων έρευνας, αλλά κυρίως διότι καθίστανται πλήρως ορατές πλέον οι συνέπειες του τύπου της γεωργίας που προσανατολίζεται στην επιδίωξη της μεγάλης παραγωγικότητας με οποιοδήποτε τίμημα και εμπνέεται από τη φιλοσοφία των ελεύθερων συναλλαγών. Καλούμαστε επομένως σήμερα να διορθώσουμε τις αρνητικές αυτές επιπτώσεις που έχει για τη δημόσια υγεία η ευρέως εμπνευσμένη από την Επιτροπή πολιτική, όπως πολύ σωστά τόνισε σήμερα το πρωί η συνάδελφός μας κ. Thomas-Mauro.
Το ερώτημα που τίθεται αφορά την εξεύρεση του μηχανισμού που θα προστατεύσει αποτελεσματικότερα τους πολίτες.
Εξετάζοντας την πρόσφατη επικαιρότητα, αντιλαμβανόμαστε για παράδειγμα ότι όσον αφορά τη ΣΕΒ, και περιορίζομαι στην περίπτωση της Γαλλίας, η ύπαρξη μιας αρμόδιας και ανεξάρτητης εθνικής υπηρεσίας ασφάλειας των τροφίμων είναι αυτή ακριβώς που επέτρεψε στις γαλλικές αρχές να λάβουν ταχύτατα τις απαραίτητες αποφάσεις σε θέματα υγείας προκειμένου να προστατεύσουν τους πολίτες.
Η συμβολή των ίδιων των ευρωπαϊκών θεσμικών οργάνων υπήρξε αντίθετα μέχρι στιγμής ιδιαίτερα αρνητική. Έχουμε καταρχάς την άρνηση του Συμβουλίου και της Επιτροπής να λάβουν υπόψη τις προειδοποιήσεις των Γάλλων επιστημόνων, προειδοποιήσεις των οποίων η ορθότητα αποδεικνύεται περίτρανα σήμερα. Ακολουθεί η απίστευτη καταδίκη της Γαλλίας από το Δικαστήριο για τη διατήρηση της επιβολής του εμπάργκο σε βάρος του βρετανικού βοείου κρέατος, απόφαση την οποία έλαβε η Γαλλία κατόπιν ρητής επιστημονικής σύστασης. Αποδεικνύεται επομένως ότι η συμπεριφορά των ευρωπαϊκών θεσμικών οργάνων στην καίρια αυτή υπόθεση για την ασφάλεια των συμπολιτών μας σε θέματα διατροφής καταλήγει να θέτει πραγματικά σε κίνδυνο τη δημόσια υγεία των Ευρωπαίων.
Το πάθημα πρέπει να γίνει μάθημα. Πρέπει να υποστηρίξουμε, στο όνομα του σεβασμού της επικουρικότητας και της αποτελεσματικότητας, τις επεμβάσεις σε εθνικό επίπεδο, όπου οι ανεξάρτητες υπηρεσίες είναι σε θέση να εκδίδουν ταχύτατα ουσιαστικές επιστημονικές γνωμοδοτήσεις χωρίς να επηρεάζονται από άλλες εκτιμήσεις και οι πολιτικές αρχές μπορούν να λαμβάνουν γρήγορα τις επιβεβλημένες αποφάσεις σε θέματα διαχείρισης των κινδύνων προς όφελος των πληθυσμών που τους έδωσαν την εντολή να προστατεύουν την ασφάλειά τους.
Υπό τις προϋποθέσεις αυτές, μπορεί να είναι χρήσιμη μια ευρωπαϊκή υπηρεσία εάν είναι πραγματικά ανεξάρτητη, κυρίως σε σχέση με τις υπηρεσίες της Επιτροπής και τις διάφορες ομάδες πίεσης που δραστηριοποιούνται στους κόλπους της, και εάν ο ρόλος της είναι συμπληρωματικός και υποστηρικτικός των εθνικών υπηρεσιών (από τις οποίες θα έπρεπε να απορρέει), κυρίως ως σημείο ανταλλαγής ειδικευμένων γνώσεων.
Δεν είναι ακριβώς αυτό που μάς προτείνει η έκθεση Bowis, η οποία μάς δίνει την εντύπωση ότι η ασφάλεια των τροφίμων αποτελεί ουσιαστικά ένα νέο πρόσχημα για την πολύ γνωστή ενίσχυση των εξουσιών της Επιτροπής σε βάρος των εθνικών οργάνων και της ασφάλειας των πολιτών.
Η έκθεση εγκρίνει στην πραγματικότητα χωρίς κανένα πρόβλημα τη σημασιολογική αλλαγή που προτείνει η Επιτροπή: δεν πρόκειται πλέον για μια ευρωπαϊκή Υπηρεσία, αλλά για μια Αρχή. Η έκθεση θεωρεί απόλυτα φυσικό το διορισμό του διευθυντή της εν λόγω αρχής από την Επιτροπή: αποτελεί αναμφίβολα το καλύτερο μέσο για τη διασφάλιση της ανεξαρτησίας της! Η έδρα της αρχής στις Βρυξέλλες δεν δημιουργεί κανένα απολύτως πρόβλημα: θα είναι έτσι πολύ κοντά στις υπηρεσίες της Επιτροπής και επομένως θα "ανταποκρίνεται" (sic) πλήρως στις επιθυμίες τους, όπως συνιστά η Λευκή Βίβλος· Αντίθετα, η αρχή θα "πρέπει να έχει τη δικαιοδοσία να ζητεί" από τα κράτη μέλη να παρέχουν εκθέσεις, στατιστικά στοιχεία, έγγραφα· Όσον αφορά στην παράγραφο 6 της έκθεσης, αναγγέλλει με απόλυτη φυσικότητα τις μεταβιβάσεις αρμοδιοτήτων που είναι αναπόφευκτο ότι θα προκύψουν.
Πίσω από την εμφανή και σαφώς ειλικρινή μέριμνα για ενίσχυση της ασφάλειας των τροφίμων στην Ευρώπη, κρύβεται λοιπόν πράγματι η συνήθης λογική: η λογική που εννοεί να κηδεμονεύει τα κράτη μέλη, στον τομέα αυτό όπως και στους άλλους, και να απογυμνώνει τις εθνικές αρχές από τις αρμοδιότητες και την αποτελεσματικότητά τους, προς όφελος μιας διευρυμένης ευρωπαϊκής υπηρεσίας άτονης και μαλθακής, θεωρητικά ανεξάρτητης αλλά στην πραγματικότητα ελεγχόμενης από την Επιτροπή και τη φιλοσοφία της περί απολύτως ελεύθερων συναλλαγών.

Thomas-Mauro
. (FR) Η Ευρωπαϊκή Αρχή Ασφάλειας των Τροφίμων θα είναι αρμόδια μόνο για την επιστημονική ανάλυση των κινδύνων που σχετίζονται με τα τρόφιμα και όχι για την πολιτική διαχείριση των εν λόγω κινδύνων. Θα πρέπει να καθορίσουμε με ακρίβεια τις αρμοδιότητές της. Εξάλλου η προτίμηση μας έγερνε περισσότερο υπέρ μιας "υπηρεσίας" .
Επιφορτισμένη για ορισμένο διάστημα με τη διαχείριση του Συστήματος Ταχείας Προειδοποίησης, που συλλέγει πληροφορίες από τα κράτη μέλη ή την Ευρωπαϊκή Επιτροπή, θα έχει τελικά συντονιστικό ρόλο μεταξύ των εθνικών υπηρεσιών. Εκφράζουμε τη δυσπιστία μας για τον όρο αυτό που είναι συνώνυμος στο εγχειρίδιο του τέλειου μικρού επιτρόπου με τον αυταρχικό εντολέα της εναρμόνισης. Δεν προβλέπεται, λόγου χάριν, να ανατεθεί για ορισμένο διάστημα στην αρχή η διαχείριση του συναφούς με τα τρόφιμα τμήματος του συστήματος ταχείας προειδοποίησης;
Για το λόγο αυτό επέλεξα την αποχή. Εκτιμώ, ως Γαλλίδα, ότι δεν έχω ανάγκη από μια αρχή για να αποκατασταθεί η εμπιστοσύνη μου, εμπιστεύομαι τη Γαλλική Υπηρεσία Υγειονομικής Ασφάλειας των Τροφίμων (AFSSA) και τις γνωμοδοτήσεις της, κυρίως στο πλαίσιο της ασθένειας των τρελών αγελάδων.
Υπερψηφίσαμε την τροπολογία 15 διότι υποστηρίζουμε ενεργά την προστασία της ευρωπαϊκής πολιτιστικής κληρονομιάς όσον αφορά τα προϊόντα τοπικής παραγωγής. Ωστόσο, φοβούμαστε ότι τα μέσα που προτείνονται για τη διασφάλιση της προστασίας των προϊόντων τοπικής παραγωγής θα επιφέρουν το αντίθετο από το επιδιωκόμενο αποτέλεσμα. Στην πραγματικότητα, οι άδειες και οι πιστοποιήσεις προϊόντων δεν αποτελούν στην ουσία τρόπο παράκαμψης της αρχής που αναφέρεται στο σημείο Θ; Οι μικροί τοπικοί παραγωγοί δεν θα μπορούν να έχουν πρόσβαση σε αυτές τις διαδικασίες πιστοποίησης λόγω της δυσκαμψίας, της πολυπλοκότητας και του κόστους τους.
Καταψηφίσαμε την τροπολογία 7, διότι αποτελεί ήδη υπέρβαση του τομέα της αξιολόγησης του κινδύνου με αποτέλεσμα να γίνεται πλέον λόγος για διαχείριση του κινδύνου. Η αρχή δεν μπορεί να συμβουλεύει τα κράτη μέλη σχετικά με τους τύπους των διαδικασιών ελέγχου που θα υιοθετήσουν. Κάτι τέτοιο δεν ανήκει στις αρμοδιότητές της.
(Η συνεδρίαση διακόπτεται στις 14.05 και συνεχίζεται στις 15.00)

Ειδική Διοικητική Περιοχή του Χονγκ Κονγκ
Πρόεδρος
Η ημερήσια διάταξη προβλέπει τη συζήτηση της έκθεσης (A5­0284/2000) του κ. Cushnahan, εξ ονόματος της Επιτροπής Εξωτερικών Υποθέσεων, Δικαιωμάτων του Ανθρώπου, Κοινής Ασφαλείας και Αμυντικής Πολιτικής, σχετικά με την Πρώτη και Δεύτερη Ετήσια Έκθεση της Ευρωπαϊκής Επιτροπής για την Ειδική Διοικητική Περιοχή του Χονγκ Κονγκ (COM(1998) 796 - C4­0100/1999 και COM(2000) 294 - C5-0500/2000 - 1999/2009(COS)).

Cushnahan
. (ΕΝ) Κύριε Πρόεδρε, το Χονγκ Κονγκ πήγε σε εκλογές το Σεπτέμβρη, για δεύτερη φορά από τότε που η πρώην βρετανική αποικία επέστρεψε στην κινέζικη κυριαρχία. Η ανάλυση των αποτελεσμάτων αποκαλύπτει ανησυχητικές τάσεις που φανερώνουν ότι δεν βαίνουν όλα καλώς. Η συμμετοχή των ψηφοφόρων στις εκλογές έπεσε στο 43% σε σχέση με το 53% το 1998 και η υποστήριξη προς τα φιλικά διακείμενα προς το Πεκίνο κόμματα της περιοχής αυξήθηκε σημαντικά ενώ μειώθηκε η υποστήριξη των δημοκρατικών κομμάτων.
Πιστεύω ότι υπάρχουν αρκετοί λόγοι για τους οποίους οι ψηφοφόροι του Χονγκ Κονγκ επέλεξαν την αποχή αντί να εξασκήσουν το πρόσφατα καθιερωμένο δικαίωμα ψήφου τους. Το βασικότερο πρόβλημα είναι ότι, ενώ η εκλογική διαδικασία αυτή καθεαυτή είναι ελεύθερη και διαφανής, δύσκολα θα μπορούσε να χαρακτηριστεί ως πραγματικά δημοκρατική. Εικοσιτέσσερις από τις 60 έδρες εκλέγονται άμεσα με καθολική ψηφοφορία, στην οποία έχουν δικαίωμα να συμμετάσχουν τα τρία εκατομμύρια των πολιτών του Χονγκ Κονγκ. Οι υπόλοιπες 36 έδρες εκλέγονται από ένα σύνολο 179 000 ψηφοφόρων που προέρχονται από τους πανίσχυρους επιχειρηματικούς και επαγγελματικούς κύκλους του Χονγκ Κονγκ καθώς και από ομάδες φιλικά διακείμενες προς το Πεκίνο. Επιπλέον, το νομοθετικό σώμα έχει ελάχιστη πραγματική εξουσία. Η πραγματική εξουσία βρίσκεται στα χέρια του αρχηγού της εκτελεστικής εξουσίας, Tung Chee-hwa και της κυβέρνησής του, η οποία, στην πραγματικότητα, διορίζεται από το Πεκίνο. Η εκτελεστική εξουσία είναι τελείως διαχωρισμένη από τη νομοθετική, η οποία αρκείται τελικά στο ρόλο του επιτηρητή, χωρίς ουσιαστικές αρμοδιότητες λήψης αποφάσεων. Η έλλειψη πραγματικής εξουσίας του νομοθετικού σώματος έχει δημιουργήσει ένα κλίμα αδιαφορίας των ψηφοφόρων όσον αφορά τη συμμετοχή τους στις εκλογές, οι οποίες, κατά τη γνώμη τους, δεν είναι πραγματικά δημοκρατικές.
Αν και ο Βασικός Νόμος - που είναι, κατά κάποιον τρόπο, το μίνι σύνταγμα του Χονγκ Κονγκ - καθορίζει συγκεκριμένα κριτήρια για τη διενέργεια των εκλογών του 2004, περιλαμβάνει, ωστόσο, διατάξεις για την πιθανή καθιέρωση καθολικής ψηφοφορίας και για τις 60 έδρες στις εκλογές του 2008. Ένα τέτοιο βήμα, ωστόσο, εμποδίζεται από κύκλους που είναι φανερό ότι θέλουν να προστατεύσουν την εξουσία των μεγαλοεπιχειρηματιών. Ακόμα όμως και η καθιέρωση κάποια στιγμή της καθολικής ψηφοφορίας - το συντομότερο δυνατόν κατά προτίμηση - δεν θα έλυνε όλα τα υπάρχοντα προβλήματα. Θα πρέπει να συνοδευτεί από μεταρρύθμιση των πολιτικών θεσμικών οργάνων της Ειδικής Διοικητικής Περιοχής του Χονγκ Κονγκ. Η εκτελεστική εξουσία δεν έχει βάση συμμετοχής στη νομοθετική, γεγονός το οποίο καθιστά τις δύο εξουσίες απόλυτα διακριτές.
Επιπλέον, επειδή η εκτελεστική εξουσία δεν είναι ουσιαστικά υπόλογη στους εκλεγμένους εκπροσώπους και επειδή αυτοί οι τελευταίοι δεν έχουν πραγματική εξουσία, δεν θεωρούνται υπόλογοι για τις πολιτικές τους αποφάσεις και πράξεις.
Θα πρέπει να εξεταστεί το ενδεχόμενο αλλαγής του ρόλου της εκτελεστικής και της νομοθετικής εξουσίας αντίστοιχα, προκειμένου να εξασφαλιστεί επιχειρησιακή διασύνδεση. Υπάρχουν και άλλα θέματα που θα πρέπει να εξεταστούν. Μεταξύ αυτών θα μπορούσε να είναι και το θέμα του διορισμού βασικών αξιωματούχων: πρέπει, άραγε, να διορίζονται πολιτικά ή να είναι δημόσιοι υπάλληλοι και με ποιον τρόπο θα μπορούν να είναι υπόλογοι έναντι των εκλεγμένων εκπροσώπων;
Παράλληλα με τα προβλήματα σε αυτόν τον τομέα υπάρχει επίσης εντεινόμενη ανησυχία σχετικά με την αυξανόμενη παρέμβαση των κινεζικών αρχών στις υποθέσεις του Χονγκ Κονγκ. Το κράτος δικαίου αποτελεί τον ακρογωνιαίο λίθο της πολιτικής "μία χώρα, δύο συστήματα" . Τρεις πρόσφατες, αμφιλεγόμενες, δικαστικές υποθέσεις έχουν βαθιές επιπτώσεις στην ακεραιότητα του κράτους δικαίου και, τελικώς, στην αυτονομία του ίδιου του Χονγκ Κονγκ. Δύο από αυτές τις υποθέσεις κατέληξαν στην εκτέλεση των κατηγορουμένων για εγκλήματα που είχαν διαπράξει στο Χονγκ Κονγκ, όπου έχει καταργηθεί η εσχάτη των ποινών. Η τρίτη υπόθεση αφορούσε μία απόφαση του Ανώτατου Δικαστηρίου του Χονγκ Κονγκ επί ενός αμφιλεγόμενου νόμου για τη μετανάστευση, σχετικά με το δικαίωμα διαμονής στο Χονγκ Κονγκ παιδιών κινεζικής καταγωγής, των οποίων τουλάχιστον ένας γονιός έχει δικαίωμα μόνιμης διαμονής στο Χονγκ Κονγκ. Η κυβέρνηση του Χονγκ Κονγκ δυσαρεστήθηκε από τη φιλελεύθερη απόφαση του δικαστηρίου και ζήτησε από τις κινεζικές αρχές να προβούν σε ερμηνεία του Βασικού Νόμου. Πολλοί παρατηρητές θεωρούν ότι το περιστατικό αυτό δημιουργεί ένα ανησυχητικό προηγούμενο, που φαίνεται ότι δίνει τη δυνατότητα στην Κίνα να εκδίδει ερμηνείες του Βασικού Νόμου, κάθε φορά που τα τοπικά δικαστήρια λαμβάνουν αποφάσεις τις οποίες δεν εγκρίνουν οι αξιωματούχοι της κυβέρνησης του Χονγκ Κονγκ ή της κυρίως Κίνας.
Η κατάσταση επιδεινώθηκε περισσότερο όταν αξιωματούχοι της κυρίως Κίνας επεδίωξαν να παρεμποδίσουν την ελευθερία του τύπου και στις εμπορικές σχέσεις του Χονγκ Κονγκ με την Ταϊβάν, μετά από τις πρόσφατες εκλογές που διεξήχθησαν εκεί.
Σχετικά με τα σχόλιά μου γύρω από την κυριαρχία της οικογένειας Li Ka-shing - υπόθεση η οποία απασχόλησε ιδιαίτερα τον τύπο του Χονγκ Κονγκ σήμερα - σε ορισμένους τομείς της οικονομίας του Χονγκ Κονγκ, θα ήθελα να επισημάνω ότι ο λόγος που έθεσα το θέμα είναι ότι ετέθη και σε εμένα από σημαίνοντα πρόσωπα της κοινωνίας του Χονγκ Κονγκ και υπήρξε αντικείμενο εκτενών συζητήσεων στα μέσα μαζικής ενημέρωσης κατά τη διάρκεια πρόσφατής επίσκεψής μου στη χώρα.
Θα ήθελα επίσης να θέσω το θέμα της εισόδου στο Χονγκ Κονγκ χωρίς θεώρηση. Είμαι ιδιαίτερα δυσαρεστημένος από το γεγονός ότι η διαδικασία αυτή εμποδίζεται από ορισμένες κυβερνήσεις. Εάν πραγματικά πιστεύουμε στην αρχή "μία χώρα, δύο συστήματα" , τότε αυτός είναι ο μόνος τρόπος για να την προασπίσουμε. Θα πρέπει να δοθεί δικαίωμα εισόδου χωρίς θεώρηση στις χώρες της ΕΕ στους κατόχους διαβατηρίων του Χονγκ Κονγκ, χωρίς προϋποθέσεις.
Μέχρις εδώ επικεντρώθηκα στις αρνητικές πλευρές. Αν και αυτά τα συμβάντα δημιουργούν λόγους ανησυχίας, δεν θα ήθελα να είμαι υπερβολικά απαισιόδοξος σχετικά με το μέλλον του Χονγκ Κονγκ. Το καθεστώς "μία χώρα, δύο συστήματα" παραμένει σχετικά ανέπαφο, ωστόσο, το πραγματικό πρόβλημα είναι ότι εάν το καθεστώς αυτό αποτύχει, τότε το πρόβλημα μεταξύ Κίνας και Ταϊβάν θα είναι ακόμα πιο δύσκολο να επιλυθεί.
Τελειώνοντας, θα ήθελα να ευχαριστήσω όλους όσοι συμμετείχαν στις συζητήσεις για την εκπόνηση της παρούσας έκθεσης: τους συναδέλφους μου στην Επιτροπή Εξωτερικών Υποθέσεων, Δικαιωμάτων του Ανθρώπου, Κοινής Ασφάλειας και Αμυντικής Πολιτικής, και τα μέλη της Γραμματείας Εξωτερικών Υποθέσεων, ιδιαίτερα την κ. Opacic, και τον Επίτροπο.

De Clercq
Κύριε Πρόεδρε, ως συντάκτης γνωμοδότησης της Επιτροπής Βιομηχανίας, Εξωτερικού Εμπορίου και Έρευνας, θα ήθελα να τονίσω τη σημασία που έχει το Χονγκ Κονγκ για το διεθνές εμπόριο. Ήδη το 1997, το Χονγκ Κονγκ καταλάμβανε την όγδοη θέση στον κόσμο ως εμπορική δύναμη και ήταν ο δέκατος κατά σειρά μεγέθους εμπορικός εταίρος της Ευρωπαϊκής Ένωσης. Έκτοτε και παρά τη νομισματική κρίση στην Ασία, οι εμπορικές σχέσεις μεταξύ Ευρωπαϊκής Ένωσης και Χονγκ-Κονγκ έχουν βελτιωθεί σημαντικά.
Όσον αφορά τις σχέσεις που έχει το Χονγκ Κονγκ με τους διεθνείς εμπορικούς του εταίρους και περισσότερο συγκεκριμένα με τον Παγκόσμιο Οργανισμό Εμπορίου, η Ευρωπαϊκή Ένωση και το Χονγκ Κονγκ συμμερίζονται ορισμένους στόχους και έχουν μια πολύ έντονη συνεργασία, η οποία είναι πολύ χρήσιμη για τον προσεχή γύρο διαπραγματεύσεων.
Στη γνωμοδότησή μου τονίζω το σημαντικό ρόλο που μπορεί να διαδραματίσει το Χονγκ Κονγκ κατά την προσχώρηση της Κίνας στον Παγκόσμιο Οργανισμό Εμπορίου. Το Χονγκ Κονγκ μπορεί να δείξει στην Κίνα με ποιο τρόπο μια ανοικτή και απόλυτα ολοκληρωμένη αγορά μπορεί να πρωτοστατήσει στην περιοχή και να επιτύχει την εξέλιξη της οικονομίας της και την αειφόρο ανάπτυξη.
Επιπλέον, επειδή το Χονγκ Κονγκ αποτελεί μια σημαντική αγορά για την Κίνα, μπορεί να ασκήσει επιρροή επί των οικονομικών μεταρρυθμίσεων σ' αυτήν. Για το λόγο αυτό, συνάδελφοι, πρέπει να επισημάνουμε τη σημασία που έχει μια στενότερη συνεργασία μεταξύ της Ευρωπαϊκής Ένωσης και του Χονγκ Κονγκ στον χρηματοοικονομικό τομέα αλλά και στο χώρο του εμπορίου και των άμεσων ξένων επενδύσεων.
Τα περασμένα χρόνια το Χονγκ Κονγκ σύναψε πολλές διμερείς συμβάσεις. Δεν πρέπει να λησμονούμε ότι, στα πλαίσια της συμφωνίας ΕΕ-Κίνας για την ενδεχόμενη πρόσβαση της Κίνας στον Παγκόσμιο Οργανισμό Εμπορίου, οι εν λόγω διμερείς συμφωνίες πρέπει να επανεξετασθούν.
Παρόλο που στον οικονομικό τομέα μπορούμε δικαιολογημένα να μιλήσουμε για επιτυχία, θα ήθελα να τονίσω ορισμένα αρνητικά σημεία και περισσότερο συγκεκριμένα το θέμα της προστασίας των δικαιωμάτων πνευματικής ιδιοκτησίας το οποίο εξακολουθεί να αποτελεί μεγάλο πρόβλημα. Οι επιχειρήσεις μας εξακολουθούν να πλήττονται από παραβιάσεις των δικαιωμάτων πνευματικής ιδιοκτησίας και από την παραγωγή και την πώληση απομιμήσεων.
Μας προβληματίζει επίσης και ο κοινωνικός τομέας. Οι συνθήκες εργασίας, ιδιαίτερα των ξένων εργαζόμενων, δεν είναι αυτές που θα έπρεπε. Όσον αφορά τον τομέα της έρευνας, πρέπει να επιμείνουμε ώστε το Χονγκ Κονγκ και η Ευρωπαϊκή Ένωση να διαδραματίσουν έναν ισότιμο ρόλο στα πάμπολλα προγράμματα που προβλέπονται.

Δημητρακόπουλος
Κατ' αρχήν θα ήθελα να συγχαρώ τον εισηγητή κ. Cushnahan, για την εξαίρετη εργασία του σε αυτό το τόσο σημαντικό θέμα. Χαίρομαι που σήμερα είναι εδώ ο Επίτροπος κ. Patten, τον οποίο τιμώ για τις θέσεις του και τη δραστηριότητά του ως κυβερνήτη του Χονγκ Κονγκ. Έχω να σταθώ σε δύο σημεία που νομίζω ότι είναι σημαντικά, μέσα στα πολλά βέβαια που υπάρχουν. Το πρώτο σημείο είναι καθαρά νομικό. Νομίζω ότι θα συμφωνήσουμε όλοι ότι εάν με ενέργειες σαν αυτές που αναφέρονται στην έκθεση Cushnahan θίγεται η αρχή του κράτους δικαίου που θα έπρεπε να χαρακτηρίζει το νομικό και συνταγματικό πλαίσιο του Χονγκ Κονγκ, τότε τίθεται σε αμφισβήτηση η ευρύτερη αρχή "ένα κράτος δύο συστήματα" , που αποτέλεσε τη βάση για την εξέλιξη του Χονγκ Κονγκ. Και το δεύτερο θέμα στο οποίο θέλω να σταθώ, είναι οι κίνδυνοι που απειλούν την ελευθερία του τύπου. Είναι πάρα πολύ σημαντικό, προκειμένου να υπάρξει σωστή εξέλιξη της αρχής "ένα κράτος δύο συστήματα" που απετέλεσε επανάσταση, αν θέλετε, στις διεθνείς σχέσεις διότι ήταν η εισαγωγή ενός νέου θεωρήματος, να υπάρχει, να προστατεύεται και να γίνεται σεβαστή η ελευθερία του τύπου. Γιατί; Γιατί μέσα από την ελευθερία του τύπου γίνονται οι επισημάνσεις και οι προτάσεις οι οποίες αποσκοπούν στο να κρατούν τα πράγματα μέσα στο δημοκρατικό πλαίσιο για το οποίο όλοι συμφωνούμε.

Titley
Κύριε Πρόεδρε, θα ήθελα κι εγώ να συγχαρώ τον κ. Cushnahan για την έκθεσή του. Θα ήθελα να τον ευχαριστήσω για άλλη μια φορά που ήταν τόσο προσαρμόσιμος κατά τη σύνταξη αυτής της έκθεσης και πρόθυμος να συνεργαστεί με τους συναδέλφους του, έτσι που τώρα δε χρειάζεται να διανύσουμε μια μακρά περίοδο τροπολογιών, αφού επιτεύχθηκε συναίνεση όταν συντασσόταν η έκθεση.
Γι' άλλη μία φορά είδαμε ότι η μεταβίβαση της εξουσίας στο Χονγκ Κονγκ εκτυλίχθηκε γενικά πολύ ομαλά και κατέρριψε κάποιες από τις πιο απαισιόδοξες προβλέψεις. Φυσικά, κάθε εβδομάδα εξακολουθούν να γίνονται διαδηλώσεις στο Χονγκ Κονγκ, τα κινήματα που δεν επιτρέπονται στην Κίνα, επιτρέπονται στο Χονγκ Κονγκ, η οικονομία επιβίωσε από μια δύσκολη περίοδο και συνεχίζει να ακμάζει και, όπως είπε ο κ. De Clercq, η προσχώρηση της Κίνας στον ΠΟΕ αποτελεί πραγματικά μία ευκαιρία για το Χονγκ Κονγκ, εάν λάβουμε υπόψη τη φοβερή ανάπτυξη των χρηματοοικονομικών ιδίως υπηρεσιών καθώς και το γεγονός ότι μεγάλο μέρος της μεταποιητικής δραστηριότητας του Χονγκ Κονγκ έχει μεταφερθεί στην Κίνα.
Ωστόσο, όπως επεσήμανε ο κ. Cushnahan, υπάρχουν κάποιοι τομείς που προκαλούν ανησυχίες, οι οποίοι παρουσιάζονται στην έκθεσή του κι έτσι δεν χρειάζεται να τους αναπτύξω. Αλλά μπορώ να αναφέρω ένα-δυο παραδείγματα. Η ανακοίνωση του κινεζικού ειδησεογραφικού πρακτορείου προς την κ. Anson Chan και τους δημοσίους υπαλλήλους, ότι πρέπει να επιδεικνύουν μεγαλύτερη ανοχή προς τον αρχηγό της εκτελεστικής εξουσίας, μου φαίνεται ως παρέμβαση στις υποθέσεις μιας άλλης χώρας. Ανησυχίες προκαλούν και οι διάφορες εκθέσεις επιχειρηματιών που πιέζονται να μην αναπτύσσουν εμπορικές δραστηριότητες με την Ταϊβάν. Η πρόσφατη απόλυση ή μετάθεση ενός από τα διευθυντικά στελέχη της Ραδιοτηλεόρασης του Χονγκ Κονγκ μοιάζει να είναι το αποτέλεσμα πιέσεων από την Κίνα.
Ίσως όλ' αυτά να μην σημαίνουν και πολλά πράγματα αυτά καθεαυτά γιατί αποτελούν μέρος μίας φυσιολογικής και αναμενόμενης μάχης για την εξουσία, με την προϋπόθεση ότι το Χονγκ Κονγκ θα στηριχθεί σε ένα ακμαίο δημοκρατικό σύστημα, ικανό να αντισταθεί σε τέτοιες πιέσεις. Ανησυχίες, όμως, προκαλεί το γεγονός ότι η δημοκρατία στο Χονγκ Κονγκ δεν πηγαίνει προς την κατεύθυνση που θα θέλαμε. Ήδη ακούσαμε πόσο άδικο είναι το εκλογικό σύστημα.
Παρατηρούμε, όπως επεσήμανε πρόσφατα στην εφημερίδα Financial Times ένας σύμβουλος του προηγούμενου Κυβερνήτη, το πισωγύρισμα στο 1997. Όταν όμως βλέπει κανείς κάποιον σαν την Christine Loh να παραιτείται επειδή δεν έχει πλέον κανένα νόημα να συμμετέχει στο νομοθετικό σώμα, πρόκειται για μία σημαντική ένδειξη ότι τα πράγματα δεν πάνε καλά. Και, όταν κάποιος που εργάζεται για τον αρχηγό της εκτελεστικής εξουσίας, κατηγορείται για παρέμβαση σε δημοσκοπήσεις, αυτό είναι επίσης κακός οιωνός για το μέλλον. Δεν πρόκειται απλώς για καταμέτρηση πόντων των αντιπάλων, πολλά μένει να γίνουν προς την κατεύθυνση του εκσυγχρονισμού στο Χονγκ Κονγκ. Αυτό θα γίνει μόνο εάν υπάρχει συναίνεση και η κυβέρνηση του Χονγκ Κονγκ με την αντίληψη της άνωθεν επιβολής είναι ανέτοιμη για την οικοδόμηση συναίνεσης στο Χονγκ Κονγκ αυτήν τη στιγμή. Αναγνωρίζουμε ότι η μετάβαση ήταν ομαλή, πρέπει όμως να παραμείνουμε σε επαγρύπνηση σε ορισμένους τομείς. Ελπίζω ότι θα μπορέσουμε να συνεχίσουμε αυτές τις ετήσιες και κοινοβουλευτικές εκθέσεις έτσι ώστε να παρακολουθούμε από πολύ κοντά την κατάσταση στο Χονγκ Κονγκ.

Watson
Κύριε Πρόεδρε, θα ήθελα κι εγώ να εκφράσω τα συγχαρητήριά μου προς τον John Cushnahan γι' αυτήν την έκθεση. Τον ζηλεύω που είχε την ευκαιρία να την αναλάβει.
Αν σε κάτι διαφωνώ με αυτήν την έκθεση, η διαφωνία μου αφορά καθαρά ένα ζήτημα ισορροπίας και προοπτικής. Εξαρτάται από το εάν βλέπει κανείς το ποτήρι μισογεμάτο ή μισοάδειο. Ορθώς αναφέρεται ο κ. Cushnahan στις τρεις νομικές υποθέσεις που προκάλεσαν προβληματισμό. Ορθώς επισημαίνει την έλλειψη προόδου στην καθιέρωση της καθολικής ψηφοφορίας για την εκλογή του αρχηγού της εκτελεστικής εξουσίας, τις διακρίσεις σε βάρος εταιρειών που διατηρούν εμπορικούς δεσμούς με την Ταϊβάν και τη μείωση της εμπιστοσύνης στο πολιτικό σύστημα. Όλ' αυτά είναι όντως σοβαρές προκλήσεις και, όση ευγνωμοσύνη και αν νιώθουμε για την καλή πορεία των πραγμάτων, θα πρέπει παρ' όλ' αυτά να μας θορυβήσει το γεγονός ότι δεν έχει επιτευχθεί μεγαλύτερη πρόοδος.
Εάν πιστέψουμε, όπως πιστεύω εγώ, ότι η μεγαλύτερη πρόκληση του 21ου αιώνα είναι ο εκδημοκρατισμός της Κίνας, τότε βέβαια το Χονγκ Κονγκ είναι ένα συναρπαστικό πείραμα. Θα με ενδιέφερε πολύ να ακούσω από τον Επίτροπο κάτι για τη διάσκεψη κορυφής που είχε ο κ. Πρόντι με τους Κινέζους το περασμένο σαββατοκύριακο και εάν αναφέρθηκε το ζήτημα του Χονγκ Κονγκ στις συζητήσεις.
Η δημοκρατία και το κράτος δικαίου δεν πρόκειται να επιτευχθούν ή να διατηρηθούν, εάν η Δύση δεν είναι αποφασισμένη να ακουστεί η φωνή της. Πιστεύω ότι η επίδοση της Ευρωπαϊκής Ένωσης είναι πολύ κατώτερη της επίδοσης των Ηνωμένων Πολιτειών σε αυτόν τον τομέα. Ξέρω ότι τα κράτη μέλη μας διστάζουν να λάβουν θέση κατά της Κίνας σε ζητήματα ανθρωπίνων δικαιωμάτων επειδή φοβούνται εμπορικές κυρώσεις ως αντίποινα. Εάν, όμως, υπάρχει ένας τομέας όπου η Ευρωπαϊκή Ένωση μπορεί να συνταχθεί σύσσωμη πίσω από την ευρωπαϊκή σημαία, είναι σίγουρα αυτός. Η επίδοσή μας στα ανθρώπινα δικαιώματα πρέπει να είναι ισάξια εκείνης των Ηνωμένων Πολιτειών.
Η σύνοδος κορυφής των χωρών ASEM την περασμένη εβδομάδα κατάφερε να καταλήξει σε μία δήλωση, η οποία συμπεριέλαβε ως στόχο την Ευρω-Ασιατική συνεργασία για την προώθηση των ανθρωπίνων δικαιωμάτων. Αυτό είναι μία πρόοδος αλλά περιμένουμε από την Επιτροπή πιο ενεργό ανάμιξη σε αυτόν τον τομέα·και οι καρποί μιας τέτοιας προσέγγισης δεν θα βρουν πουθενά μεγαλύτερη απήχηση από ό,τι στο Χονγκ Κονγκ.

Belder
Κύριε Πρόεδρε, η πολιτική μου ομάδα συμφωνεί και εκτιμά την έκθεση του συναδέλφου Cushnahan. Παράλληλα με τη γενική ικανοποίηση που επικρατεί για την πολιτική που στηρίζεται στην αρχή "μία χώρα δύο συστήματα" , συμμεριζόμαστε την έκκληση για τη διαρκή επαγρύπνηση. Αυτή είναι απαραίτητη μετά από τα ανησυχητικά γεγονότα που συνέβησαν.
Καταρχάς, θα θέλαμε να εκφράσουμε την ανησυχία μας για την απόφαση που έλαβε η κυβέρνηση του Χονγκ-Κονγκ να ζητήσει μια ερμηνεία του θεμελιώδους νόμου του 1990 στην Μόνιμη Επιτροπή της Λαϊκής Εθνοσυνέλευση. Το δικαίωμα βέτο που θα μπορούσε να αποκτήσει κατ' αυτό τον τρόπο η Κίνα επί αποφάσεων των Δικαστηρίων στο Χονγκ Κονγκ θα μπορούσε να υπονομεύσει τη νομική αυτονομία της ειδικής διοικητικής περιφέρειας.
Αυτό είναι ακόμη πιο ανησυχητικό, επειδή η κυβέρνηση του Χονγκ Κονγκ δεν στηρίζεται σε μια δημοκρατικά εκλεγμένη πλειοψηφία. Οι εκλογές για το νομοθετικό συμβούλιο, που πραγματοποιήθηκαν πριν από ένα μήνα, κατέδειξαν για άλλη μια φορά το δημοκρατικό έλλειμμα που υπάρχει. Οι ψηφοφόροι διαδήλωσαν την περιφρόνησή τους στο σύστημα στο οποίο μόνο 24 από τις 60 έδρες καταλαμβάνονται από άμεσα εκλεγόμενους υποψήφιους. Το γεγονός αυτό εξηγεί, εκτός άλλων, το χαμηλό ποσοστό προσέλευσης που ήταν 43,6%. Το γεγονός ότι, στη συνέχεια, μία συνέλευση 800 μελών αποφασίζει σχετικά με την κατάληψη 6 εδρών, ενώ μόλις 175 000 επιχειρηματίες έχουν το δικαίωμα να εκλέγουν το άλλο ήμισυ του κοινοβουλίου μετατρέπει τις εκλογές αυτές σε φάρσα. Κατ' αυτό τον τρόπο, το χάσμα μεταξύ πλούσιων και φτωχών όχι μόνο διατηρείται αλλά και αυξάνεται. Εμείς επιδιώκουμε την ταχεία καθιέρωση άμεσων εκλογών, το αργότερο το 2008, όταν δεν θα υπάρχουν πλέον νομικά κωλύματα.
Τέλος, κύριε Πρόεδρε, προτείνουμε να τηρείται μια συνεχής στάση επαγρύπνησης όσον αφορά την ελευθερία του Τύπου, την ανάγκη θέσπισης νόμων για τον θεμιτό ανταγωνισμό και τη δυνατότητα μιας ανοικτής εμπορικής σχέσης του Χονγκ Κονγκ με την Ταϊβάν. Πάνω σ' αυτή τη βάση, συνιστούμε να ασκηθεί μια δραστήρια εμπορική πολιτική έναντι του Χονγκ-Κονγκ.

Patten
. Χαίρομαι πάρα πολύ που μου δίδεται η ευκαιρία να σχολιάσω αυτήν την έκθεση και να επαινέσω τον αξιότιμο φίλο μου, John Cushnahan, για την εξαιρετική δουλειά που έκανε. Εκείνος κι εγώ είμαστε παλιοί φίλοι και, ακόμη πιο σημαντικό, παλιοί φίλοι του Χονγκ Κονγκ. Και οι δύο μιλούμε ­- το λιγότερο που μπορώ να πω - έχοντας γνώση της αξιόλογης αυτής κοινότητας.
Η συζήτηση ήταν σύντομη αλλά ακούστηκαν κάποιες εξαιρετικές και καλά τεκμηριωμένες ομιλίες. Είμαι ευγνώμων για τα ευγενικά λόγια του αξιότιμου αυτού βουλευτή, του κ. Δημητρακόπουλου, σχετικά με την παραμονή μου στο Χονγκ Κονγκ. Συμφωνώ μαζί του ως προς τη σημασία της ελευθερίας του λόγου και της ισχυρής παρουσίας των μέσων ενημέρωσης και, κρίνοντας από την εμπειρία μου την περασμένη εβδομάδα, τα μέσα παραμένουν - ο γραπτός τύπος τουλάχιστον - πολύ ισχυρά.
Ο αξιότιμος βουλευτής κ. Watson ανέφερε ότι δεν θα πρέπει να αισθανόμαστε περιορισμένοι σε ό,τι λέμε για το Χονγκ Κονγκ ή για άλλα θέματα λόγω των εμπορικών μας σχέσεων με την Κίνα. Εγώ εκπλήσσομαι πάντοτε όταν μου λένε το αντίθετο, αν μη τι άλλο, επειδή σύμφωνα με τα πιο πρόσφατα στοιχεία, η Κίνα είχε εμπορικό πλεόνασμα 30 δις ευρώ λόγω των εξαγωγών της προς την Ευρωπαϊκή Ένωση. Το πρώτο εξάμηνο αυτού του έτους, το πλεόνασμα ήταν 20 δις ευρώ και από ό,τι φαίνεται θα φτάσει τα 40 δις σε ετήσια βάση, έτσι λοιπόν τα θέματα του εμπορίου πρέπει να τα βλέπουμε συγκριτικά, για να το θέσω ήπια.
Το γεγονός ότι η συζήτηση λαμβάνει χώρα σήμερα είναι μία ευτυχής σύμπτωση επειδή ήμουν στο Χονγκ Κονγκ την περασμένη εβδομάδα. Ήταν η τρίτη μου επίσκεψη αφ' ότου άφησα τη θέση του κυβερνήτη και η πρώτη μου πλήρης επίσημη επίσκεψη ως Επιτρόπου. Μπορώ να πω στο Σώμα εξ ιδίας πείρας ότι ενώ, όπως επεσήμαναν πολλοί αξιότιμοι βουλευτές, υπάρχουν ορισμένα προβλήματα, το Χονγκ Κονγκ παραμένει εντούτοις μία ελεύθερη κοινωνία, χωρίς αμφιβολία μία από τις πλέον ελεύθερες κοινωνίες στην Ασία, όπως φαίνεται καθαρά από τις ετήσιες εκθέσεις τόσο της Επιτροπής όσο και του Κοινοβουλίου.
Το μυστικό της μεγάλης επιτυχίας του Χονγκ Κονγκ ήταν πάντοτε ο συγκερασμός του επιχειρηματικού πνεύματος του Χονγκ Κονγκ και της Κίνας με τα χαρακτηριστικά μιας ανοιχτής και ελεύθερης κοινωνίας που βασίζεται στο κράτος δικαίου. Η αντίληψη "μία χώρα, δύο συστήματα" , η οποία εμπεριέχεται στην κοινή δήλωση, έχει ως στόχο τη διατήρηση αυτού του ιδιαίτερου μίγματος - του μίγματος ανάμεσα σε μία ανεξάρτητη δικαστική αρχή, έναν καθαρό δημόσιο τομέα, τη μηδενική ανοχή στη διαφθορά, τον ελεύθερο τύπο, από τη μία πλευρά, και την οικονομία της αγοράς, από την άλλη.
Όπως γίνεται σαφές και από τις δύο εκθέσεις μας, μέχρι τώρα, το μίγμα διατηρείται στο σύνολό του και συντάσσομαι με την άποψη του αξιότιμου συντάκτη της έκθεσης ότι, στα βασικά σημεία της, η ρύθμιση "μια χώρα, δύο συστήματα" παραμένει σε ικανοποιητικό βαθμό ανέπαφη.
Θα πρέπει να θυμόμαστε ότι το Χονγκ Κονγκ πέρασε πολλές δυσκολίες τα τελευταία χρόνια. Όχι μόνο είχε να αντιμετωπίσει τη μεταβίβαση της εθνικής κυριαρχίας, αλλά πριν καλά-καλά αλλάξουν οι σημαίες, το Χονγκ Κονγκ - όπως και η υπόλοιπη Ασία - επλήγη από την οικονομική κρίση.
Το γεγονός ότι ο λαός του Χονγκ Κονγκ ξεπέρασε με άνεση τα θυελλώδη αυτά γεγονότα μαρτυρεί ολοφάνερα τη δύναμη και την αντοχή του. Δεν με εκπλήσσει τελείως, πολλοί από αυτούς είναι πρώην πρόσφυγες ή γιοι και κόρες προσφύγων και έχουν συνηθίσει να αντιμετωπίζουν και να ξεπερνούν τις αντιξοότητες. Χαίρομαι πάρα πολύ που η οικονομία του Χονγκ Κονγκ ανακάμπτει ύστερα από μια δύσκολη διετία. Αυτό οφείλεται εν μέρει στη θαυμάσια διαχείριση του εξαιρετικού σώματος των δημοσίων υπαλλήλων και ιδίως της αρχιγραμματείας και της οικονομικής γραμματείας, οι οποίες υπηρέτησαν τον Tung Chee Hwa με την ίδια ικανότητα και αφοσίωση με την οποία υπηρέτησαν εμένα. Το Χονγκ Κονγκ διαθέτει λαμπρούς δημοσίους υπαλλήλους και καλό θα ήταν να αποτελέσουν τον κινητήριο μοχλό της έκθεσης Xinhwa στην οποία αναφέρθηκε ο αξιότιμος βουλευτής.
Στο μεγαλύτερο μέρος τους, τα πράγματα εξελίχθηκαν καλά. Υπήρξαν, ωστόσο, όπως είναι φυσικό, τομείς που γέννησαν ανησυχίες σε πολλούς φίλους του Χονγκ Κονγκ. Και οι δύο εκθέσεις θίγουν άμεσα αυτά τα θέματα. Συγκεκριμένα, και οι δύο εκθέσεις αναφέρουν τις αποφάσεις των δικαστηρίων στην υπόθεση του δικαιώματος διαμονής, πριν από λίγους μήνες. Αυτό ήταν σημαντικό ζήτημα. Τονίσαμε και θα εξακολουθήσουμε να τονίζουμε ότι ο τρόπος που χειρίστηκαν το θέμα, ιδίως η ανάμιξη του Πεκίνου, θα πρέπει να παραμείνει εξαίρεση.
Υπήρξαν και άλλα θέματα, μεταξύ των οποίων η πρόσφατη διαμάχη για την ακαδημαϊκή ελευθερία και η ακόμα πιο πρόσφατη διχογνωμία γύρω από το Διάταγμα Δημόσιας Τάξης, με το οποίο η προσωρινή βουλή αντικατέστησε την φιλελεύθερη ρύθμιση που κληροδότησε η κυβέρνησή μου με μία λιγότερο φιλελεύθερη ρύθμιση. Δεν το σχολιάζω αυτό αλλά με καθησυχάζει το γεγονός ότι η κοινή γνώμη του Χονγκ Κονγκ εξακολουθεί να δείχνει ξεκάθαρα ότι παίρνει πολύ σοβαρά τις ελευθερίες και τα δικαιώματά της. Αυτό ισχύει και για τα μέσα ενημέρωσης, όπως προανέφερα.
Η μακροπρόθεσμη επιτυχία του "μία χώρα, δύο συστήματα" εξαρτιόταν πάντοτε από την ετοιμότητα του λαού του Χονγκ Κονγκ να διεκδικεί τα δικαιώματα και τις ελευθερίες του·μέχρι στιγμής όλα δείχνουν ότι είναι αποφασισμένος να το κάνει.
Υπάρχουν ένα-δύο ειδικότερα θέματα για τις διμερείς μας σχέσεις, στα οποία αναφέρονται και οι δύο εκθέσεις. Το ένα είναι η ελεύθερη είσοδος, χωρίς υποχρέωση θεώρησης, στην Ευρωπαϊκή Ένωση των κατόχων διαβατηρίων της ΕΔΠ του Χονγκ Κονγκ και τα ίδια ζητήματα τίθενται και για το Μακάο. Οι εκθέσεις τόσο της Επιτροπής όσο και του αξιότιμου βουλευτή είναι υπέρ της εισόδου χωρίς θεώρηση. Είναι κάτι που ανέκυψε πολλές φορές κατά την επίσκεψή μου την προηγούμενη εβδομάδα. Το ξεκαθάρισα τότε - όπως το ξεκαθαρίζω και σήμερα - ότι υποστηρίζω θερμά την είσοδο χωρίς θεώρηση. Μερικά κράτη μέλη διατηρούν ανησυχίες. Οι ανησυχίες αυτές είναι εντελώς αβάσιμες. Εκπηγάζουν από φόβους για παράνομους μετανάστες από την κυρίως Κίνα και όχι από τις ειδικές διοικητικές περιοχές του Χονγκ Κονγκ ή του Μακάο. Παραμένουμε πλήρως ικανοποιημένοι από την πληρότητα των σημερινών συνοριακών ελέγχων και από την ακεραιότητα των διαδικασιών έκδοσης διαβατηρίων της ΕΔΠΧΚ. Η ομάδα εργασίας του Συμβουλίου για τη θεώρηση, η οποία επιθεώρησε το σύστημα, εντυπωσιάστηκε, πιστεύω. Ελπίζω ότι θα υπάρξει διάθεση να δοθεί δυνατότητα εισόδου χωρίς θεώρηση.
Ελπίζω επίσης ότι θα μπορέσουμε να ενισχύσουμε τις ανθηρές οικονομικές σχέσεις με το Χονγκ Κονγκ με ενισχυμένη συνεργασία σε άλλους τομείς, όπως η παιδεία και το περιβάλλον. Στόχος μας είναι να προάγουμε τη χρήση των υφιστάμενων εργαλείων της Ευρωπαϊκής Κοινότητας στο Χονγκ Κονγκ, όπως για παράδειγμα η συμμετοχή στο Πέμπτο Πρόγραμμα-Πλαίσιο για την έρευνα, όπως συστήνει και η έκθεση του αξιότιμου βουλευτή. Υπάρχουν και κάποιες περαιτέρω συστάσεις στην έκθεση, τις οποίες θα μελετήσουν προσεχτικά οι συνεργάτες μου.
Αν μου επιτρέπετε να πω δυο λόγια για την πειρατεία της πνευματικής ιδιοκτησίας στην οποία αναφέρθηκε ο αξιότιμος βουλευτής κ. De Clercq·είναι πρόβλημα εδώ και χρόνια. Η κυβέρνησή μου είχε λάβει πολύ πιο αυστηρά μέτρα για την αντιμετώπισή της. Η σημερινή κυβέρνηση λαμβάνει ιδιαίτερα αυστηρά μέτρα για να την αντιμετωπίσει, με το νέο διευθυντή της υπηρεσίας τελωνείων, τον οποίο τυχαίνει να γνωρίζω πολύ καλά επειδή ήταν προσωπικός γραμματέας μου για χρόνια. Όλοι έχουν εντυπωσιαστεί από τις ηγετικές ικανότητες που επέδειξε για την αντιμετώπιση ενός αναμφίβολα σοβαρού προβλήματος για τη βιομηχανία.
Κλείνοντας, στηρίζουμε θερμά την άποψη του Κοινοβουλίου ότι αυτή η διαδικασία παρακολούθησης - η δική σας και η δική μας - είναι πολύτιμη και πρέπει να συνεχιστεί. Δεν προσπαθούμε να αναμιχθούμε στις υποθέσεις του Χονγκ Κονγκ, αλλά η διεθνής κοινότητα και η Ευρωπαϊκή Ένωση ειδικότερα διακυβεύουν πολλά στο Χονγκ Κονγκ και η συνέχιση των δικαιωμάτων και των ελευθεριών του έχει ενσωματωθεί σε μία συνθήκη η οποία κατατέθηκε στα Ηνωμένα Έθνη. Θα διατηρήσουμε το ενδιαφέρον μας για το Χονγκ Κονγκ. Είναι μία κοινότητα που με τα επιτεύγματά της έχει εμπνεύσει το θαυμασμό σε ολόκληρο τον κόσμο και εξακολουθεί να τον εμπνέει προς μεγάλη ικανοποίηση του τελευταίου κυβερνήτη της.
(Χειροκροτήματα)

Πρόεδρος
Ευχαριστώ πολύ, Επίτροπε κύριε Patten.
Η συζήτηση έληξε.
Η ψηφοφορία θα διεξαχθεί αύριο, στις 10.00.

Συνεργασία με τις χώρες ΑΚΕ που είναι εμπλεγμένες σε ένοπλες συγκρούσεις
Πρόεδρος
Η ημερήσια διάταξη προβλέπει τη συζήτηση της έκθεσης (A5­0296/2000) του κ. Van Hecke, εξ ονόματος της Επιτροπής Εξωτερικών Υποθέσεων, Δικαιωμάτων του Ανθρώπου, Κοινής Ασφαλείας και Αμυντικής Πολιτικής, σχετικά με την Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για τη συνεργασία με τις χώρες ΑΚΕ που είναι εμπλεγμένες σε ένοπλες συγκρούσεις (COM(1999) 240 - C5­0115/1999 - 1999/2118(COS)).

Van Hecke Johan
Κύριε Πρόεδρε, η ανακοίνωση της Επιτροπής την οποία εξετάζουμε δημοσιεύτηκε πριν από ενάμιση, χρόνο με αφορμή τον πόλεμο που ξέσπασε στην Κεντρική Αφρική. Επειδή υπήρξαν διαφωνίες, το έγγραφο παρέμεινε όλο αυτόν τον καιρό στο Συμβούλιο. Έκτοτε υπολογίζεται ότι στον πόλεμο του Κονγκό έχουν χάσει τη ζωή τους περίπου 1,2 εκατομμύρια άνθρωποι. Στην έκθεσή μου προσπαθώ να διατυπώσω ορισμένες προτάσεις για να τερματιστούν η βία και η υπανάπτυξη στην οποία έχουν περιέλθει πολλοί από τους εταίρους μας στις χώρες ΑΚΕ. Πρόκειται για προτάσεις οι οποίες επιδιώκουν να αποφύγουν το ενδεχόμενο χρήσης ευρωπαϊκών πόρων για τη χρηματοδότηση της μηχανής του πολέμου. Η έκθεσή μου επικεντρώνεται σε τρία σημεία: βοήθεια υπό όρους, συνεκτικότητα και έλεγχος. Πολύ περισσότερο απ' ό,τι συνέβαινε στο παρελθόν, σήμερα πρέπει να υπάρχει μία σαφής σχέση μεταξύ, αφενός, οικονομικής βοήθειας και μείωσης του χρέους και, αφετέρου, χρηστής διοίκησης, δημοκρατίας, σεβασμού των ανθρωπίνων δικαιωμάτων και κράτους δικαίου.
Προτείνω ακόμη και να οριστεί ένα ανώτατο όριο στρατιωτικών δαπανών για τις χώρες ΑΚΕ, πέραν του οποίου δεν θα χορηγείται πλέον βοήθεια ούτε παραγραφή των χρεών. Εάν δεν πληρούνται αυτές οι προϋποθέσεις, η Ευρωπαϊκή Ένωση πρέπει να έχει το θάρρος να θεσπίσει προσαρμοσμένα μέτρα από την άσκηση διπλωματικών πιέσεων και την αναστολή της βοήθειας έως την επιβολή κυρώσεων, με προτίμηση στην επιβολή εμπάργκο για τα όπλα και τα διαμάντια, τις επονομαζόμενες "έξυπνες κυρώσεις" , οι οποίες πλήττουν τις κυρίαρχες ελίτ και όχι τον πληθυσμό.
Σε σχέση με αυτό, θα ήθελα να καλέσω την Επιτροπή να εφαρμόσει ενιαία κριτήρια για την αναστολή της βοήθειας. Πιστεύω ότι θα ήταν εξαιρετικά χρήσιμο στα πλαίσια του άρθρου 96 της συμφωνίας του Κοτονού να καταρτιστεί κατάλογος για όλες τις πιθανές παραβιάσεις της συμφωνίας αυτής. Επί του παρόντος, δεν μπορώ να αποφύγω την εντύπωση ότι η Επιτροπή εφαρμόζει σε πολύ μεγάλο βαθμό μία ad hoc μέθοδο, με αποτέλεσμα να διατρέχει κίνδυνο να κατηγορηθεί ότι εφαρμόζει δύο μέτρα και δύο σταθμά.
Παράλληλα με την χορήγηση βοήθειας υπό όρους, το ενδιαφέρον επικεντρώνεται στην αύξηση της συνοχής, της συνοχής μεταξύ του άξονα της Λομέ και του άξονα της ΚΕΠΠΑ και μεταξύ της πολιτικής της Ευρωπαϊκής Ένωσης και της πολιτικής των κρατών μελών. Πρέπει οπωσδήποτε να αποφύγουμε καταστάσεις όπως αυτή στην Αιθιοπία, όπου η Ευρωπαϊκή Ένωση και ορισμένα κράτη μέλη πάγωσαν τη χορήγηση βοήθειας, ενώ άλλα κράτη μέλη ξεκίνησαν νέα προγράμματα. Παράλληλα, είναι απολύτως απαραίτητο να ασκούνται αυστηρότεροι έλεγχοι στη χρήση των ευρωπαϊκών πόρων. Οι χώρες ΑΚΕ που εμπλέκονται σε ένοπλες συγκρούσεις πρέπει να προσφέρουν στην Παγκόσμια Τράπεζα και στο ΔΝΤ πλήρη πρόσβαση στα βιβλία τους. Σε περίπτωση που η αναπτυξιακή βοήθεια που προσφέρει η Ευρωπαϊκή Ένωση χρησιμοποιείται για την αγορά όπλων, πρέπει να διακόπτεται άμεσα η διαρθρωτική βοήθεια. Στο σημείο αυτό η Ευρωπαϊκή Ένωση πρέπει να τηρήσει όσο γίνεται πιο αυστηρή στάση.
Νομίζω ότι όλα αυτά δεν πρέπει να αποσπούν την προσοχή από μία από τις βασικές αποστολές της Ευρωπαϊκής Ένωσης που είναι η πρόληψη συγκρούσεων. Όπως αποδείχθηκε στη Ρουάντα και την Αιθιοπία, το πρόβλημα δεν είναι η έλλειψη προειδοποιητικών ενδείξεων, αλλά το γεγονός ότι οι αντιδράσεις που επακολουθούν δεν είναι έγκαιρες και κατάλληλες. Γι' αυτό και έχει ιδιαίτερη σημασία να αντιμετωπίζουμε εγκαίρως τις αιτίες των προβλημάτων. Η καταπολέμηση συγκρούσεων περιλαμβάνει την καταπολέμηση της φτώχειας, την ενίσχυση της δημοκρατίας και της κοινωνίας των πολιτών, τον καλύτερο έλεγχο του παράνομου εμπορίου όπλων, την ίδρυση μιας αφρικανικής ειρηνευτικής δύναμης, τη θέσπιση μιας διεθνούς ρύθμισης για τη χρήση μισθοφόρων και τον καλύτερο έλεγχο της τήρησης της παγκόσμιας απαγόρευσης της στράτευσης παιδιών. Κύριε Πρόεδρε, στην έκθεσή μου προτείνω τη μεγαλύτερη συμμετοχή του Ευρωπαϊκού Κοινοβουλίου. Νομίζω ότι έχει ουσιαστική σημασία να μπορούμε να ασκήσουμε περισσότερη επιρροή στις αποφάσεις για το πάγωμα ή την επανέναρξη της βοήθειας.
Κύριε Πρόεδρε, ελπίζω ότι αυτή η σημαντική ανακοίνωση, εμπνευστής της οποίας ήταν ο πρώην Επίτροπος Deus Pinheiro, δεν θα παραπεμφθεί από το Συμβούλιο στις καλένδες. Εάν θέλουμε να συμβάλουμε πραγματικά στην επίτευξη μιας ειρηνευτικής ρύθμισης στην Κεντρική Αφρική, πρέπει να δράσουμε τώρα με σθένος και με συνέπεια, να θέσουμε όρους για τη χορήγηση βοήθειας και να επιβάλουμε ένα ολοκληρωτικό εμπάργκο όπλων για την περιοχή των μεγάλων λιμνών. Σε καμία περίπτωση δεν επιτρέπεται να χρησιμοποιείται η αναπτυξιακή βοήθεια για τον πόλεμο. Αυτό είναι απαράδεκτο τόσο για τους λαούς που πλήττονται όσο και για τους ευρωπαίους φορολογούμενους.
(Χειροκροτήματα)

Maes
Κύριε Πρόεδρε, κύριε Επίτροπε, κυρίες και κύριοι συνάδελφοι, εξ ονόματος της Επιτροπής Ανάπτυξης και Συνεργασίας θα ήθελα να προσθέσω ορισμένες επιφυλάξεις στα αξιόλογα σημεία που έθιξε ο εισηγητής, κ. Van Hecke. Θα ήθελα παρεμπιπτόντως να εκφράσω την υποστήριξή μου προς αυτόν και μάλιστα εξ ονόματος σύσσωμης της κοινοβουλευτικής επιτροπής και να τον ευχαριστήσω για την εποικοδομητική συνεργασία που είχαμε, η οποία επέτρεψε να συνεκτιμηθούν στο κείμενο όλες οι τροπολογίες της Επιτροπής Ανάπτυξης και Συνεργασίας, προς ικανοποίηση του Προέδρου, ο οποίος δεν θα χρειαστεί να διεκπεραιώσει πολλές ψηφοφορίες.
Οι επιφυλάξεις τις οποίες θα ήθελα να σας αναφέρω σήμερα, κύριε Επίτροπε, έχουν κυρίως πρακτικό χαρακτήρα. Μόλις σήμερα διαβάσαμε στις εφημερίδες ότι τα πράγματα πάνε πάλι άσχημα στην Ακτή του Ελεφαντοστού, ότι οι άνθρωποί μας που παρευρίσκονται εκεί για να παρακολουθήσουν τις εκλογές διατρέχουν κίνδυνο να εμπλακούν σε μία νέα ένοπλη εσωτερική σύγκριση.
Αμφιβάλλουμε για τη συνεκτικότητα της πολιτικής της Επιτροπής και του Συμβουλίου, για την απουσία του οποίου θα ήθελα για άλλη μία φορά να εκφράσω την απογοήτευσή μου. Ενώ το Σεπτέμβριο του 1998 συμφωνήθηκε να μη χορηγείται δημοσιονομική βοήθεια σε χώρες που έχουν εμπλακεί σε ένοπλη διένεξη, το Μάρτιο του 2000 η Επιτροπή χορήγησε 110 εκατομμύρια ευρώ στη Ρουάντα, τη στιγμή που η χώρα αυτή εξακολουθεί να έχει υπό την κατοχή της σημαντικές περιοχές της Δημοκρατίας του Κονγκό, παραβιάζοντας τις ειρηνευτικές συμφωνίες. Γνωρίζω ότι στην περίπτωση μιας διένεξης υπάρχουν πολλοί συνυπεύθυνοι. Μήπως όμως είμαστε πιο αυστηροί με το DRC του Kabila απ' ό,τι με την Ουγκάντα; Μήπως είμαστε πιο αυστηροί με τη Ζιμπάμπουε απ' ό,τι με τη Ρουάντα; Έχω την εντύπωση ότι αυτό συμβαίνει οπωσδήποτε, γιατί στην πράξη εφαρμόζεται μια πολιτική δύο μέτρων και δύο σταθμών έναντι των χωρών που έχουν εμπλακεί σε ένοπλες συγκρούσεις. Ορισμένες από αυτές υποστηρίζονται σχεδόν άνευ όρων από την Ευρωπαϊκή Ένωση, το ΔΝΤ και άλλους. Σε άλλες χορηγείται βοήθεια μόνο υπό αυστηρές προϋποθέσεις. Μερικές φορές, η κατάσταση αυτή επηρεάζει άμεσα την ισορροπία δυνάμεων μεταξύ χωρών που εμπλέκονται στην ίδια διένεξη.
Για να είμαι σαφής: αντιτίθεμαι σε κάθε μορφή δημοσιονομικής βοήθειας σε χώρες που διεξάγουν πόλεμο, γιατί η βοήθεια αυτή χρησιμοποιείται συνήθως με άμεσο ή έμμεσο τρόπο για την αγορά όπλων. Εδώ συναντάμε το δεύτερο αδύναμο σημείο της ευρωπαϊκής πολιτικής. Εδώ πρέπει να γίνει αναφορά στην εξαγωγή όπλων λόγω της απόλυτης συνυπευθυνότητας στις διάφορες διενέξεις. Δεν ανθεί μόνο το παράνομο εμπόριο όπλων, αλλά ακόμη και το ελεγχόμενο εμπόριο όπλων είναι περισσότερο επικεντρωμένο στον "θεμιτό ανταγωνισμό" μεταξύ των εμπόρων απ' ό,τι στην ειρήνη την οποία ισχυριζόμαστε ότι υποστηρίζουμε.

Morillon
Κύριε Πρόεδρε, Κύριε Επίτροπε, η κοινοβουλευτική συνέλευση ίσης εκπροσώπησης όσον αφορά τη συμφωνία ΑΚΕ-ΕΕ έθεσε ως στόχο την εξάλειψη της φτώχειας στις περιοχές αυτές της Αφρικής, της Καραϊβικής και του Ειρηνικού οι οποίες πρέπει να απαλλαγούν από τη δυστυχία.
Είναι καθήκον της εύπορης Ευρώπης, είμαι, όμως, πεπεισμένος ότι είναι και συμφέρον της. Ανάμεσα στις αιτίες που προκαλούν τη φτώχεια, ο εισηγητής μας κ. Johan Van Hecke, στην πληρέστατη έκθεσή του, καταγγέλλει αιτιολογημένα την αναρχία που κυριαρχεί λόγω των ένοπλων συγκρούσεων που αιματοκυλούν συνέχεια ορισμένες από τις περιοχές αυτές. Στον κατάλογο των μέτρων που προτείνονται για την αντιμετώπιση της κατάστασης αυτής, χωρίς ανάμειξη στις εσωτερικές υποθέσεις όλων αυτών των χωρών που λατρεύουν την ανεξαρτησία τους, ο Johan Van Hecke παραθέτει σωστά τη συγκρότηση ειρηνευτικής δύναμης. Επιτρέψτε μου, με την εμπειρία που διαθέτω, να αναπτύξω το σημείο αυτό.
Έχει παρέλθει πλέον η εποχή των επεμβάσεων των ευρωπαϊκών στρατευμάτων, όχι τόσο διότι έκρυβαν νεοαποικιοκρατικά κατάλοιπα, αλλά διότι οι πρόσφατες δεσμεύσεις της διεθνούς κοινότητας, είτε βάσει εντολής των Ηνωμένων Εθνών είτε λόγω σύναψης πολυμερών συμφωνιών, κατέδειξαν ότι είναι αναγκαία η περιφερειακή αντιμετώπιση των κρίσεων. Για να είναι ουσιαστική η συμβολή στη διατήρηση ή την αποκατάσταση της ειρήνης, απαιτείται σε βάθος γνώση της ιστορίας, του πολιτισμού και ακόμη της γλώσσας της χώρας στην οποία καλούμαστε να επέμβουμε.
Για το λόγο αυτό ακριβώς άρχισε και πρέπει να συνεχιστεί η διαμόρφωση, μελέτη και ανάπτυξη, με τη βοήθεια της Ευρωπαϊκής Ένωσης, περιφερειακών μηχανισμών διαχείρισης των συγκρούσεων που θα αναλάβουν σταδιακά την ευθύνη για επιτόπιες δράσεις, στο πλαίσιο μιας κοινής και συντονισμένης στρατηγικής, στην οποία συμμετέχουν τα κράτη μέλη και οι ίδιες οι χώρες ΑΚΕ. Για τον ίδιο λόγο το Σώμα μας οφείλει να εξακολουθήσει να καθορίζει την εν λόγω στρατηγική ελέγχοντας πιο ενεργά την υλοποίησή της.
Ένα από τα προτερήματα του εισηγητή μας είναι ότι προτείνει στο πλαίσιο της προοπτικής αυτής έναν ιδιαίτερα εξαντλητικό κατάλογο ιδεών και δράσεων που δύνανται και πρέπει να τεθούν σε εφαρμογή.

Martνnez Martνnez
Κύριε Πρόεδρε, η νέα Συμφωνία Συνεργασίας που υπεγράφη στο Κοτονού αποτελεί ιδανική ευκαιρία να διορθώσουμε ορισμένες ελλείψεις που διαπιστώθηκαν κατά την προηγούμενη πορεία και να διασαφηνίσουμε έννοιες και κανόνες δράσης για ειδικές καταστάσεις της συνεργασίας μας με τις χώρες ΑΚΕ, όπως, για παράδειγμα, την κατάσταση που αποτέλεσε την αφορμή της ανακοίνωσης της Επιτροπής που εξετάζουμε εδώ και των εκθέσεων των συναδέλφων Van Hecke και Maes, δηλαδή τι πρέπει να συμβεί όταν μια συνδεδεμένη χώρα εμπλακεί σε ένοπλη σύρραξη.
Ακολουθώντας τη γραμμή των δηλώσεων των εισηγητών, θεωρούμε απαραίτητο να αναθεωρήσει η Ένωση τα προγράμματα παροχής βοήθειας σε χώρες που βρίσκονται σε εμπόλεμη κατάσταση, μεταξύ άλλων λόγων και για να αποκλεισθεί το ενδεχόμενο να διοχετεύονται οι παρεχόμενοι πόροι σε στρατιωτικές δραστηριότητες. Επίσης, για λόγους αρχής, θα πρέπει να αναθεωρηθεί και η στήριξη χωρών ή καθεστώτων που ευθύνονται για ένοπλα επεισόδια σε γειτονικά κράτη ή που δαπανούν υπέρογκους πόρους σε οπλισμό, αν όχι σε ενέργειες καταπάτησης των ατομικών δικαιωμάτων ή των δικαιωμάτων των μειονοτήτων του πληθυσμού τους.
Πρέπει να έχουμε κατά νου το άρθρο 11 της νέας Συνθήκης, όπου δηλώνεται η ευρωπαϊκή δέσμευση υπέρ μιας πολιτικής οικοδόμησης της ειρήνης και υπέρ της πρόληψης και της επίλυσης των ένοπλων συγκρούσεων. Ο διάλογος ανάμεσα στις αντίπαλες πλευρές και ο διάλογος της Ένωσης με αυτές πρέπει να είναι ο βασικός μηχανισμός αυτών των δράσεων.
Με την κ. Maes εκφράζουμε την απορία μας για ορισμένων παράδοξες συμπεριφορές, κατά τις οποίες βλέπουμε ότι εγκρίθηκαν από την Ένωση ενισχύσεις εκατομμυρίων ευρώ προς χώρες σαφώς εμπλεγμένες στη στρατιωτική κατοχή κάποιου γειτονικού τους κράτους. Είναι απαράδεκτο να υπάρχει συμπεριφορά δύο μέτρων και δύο σταθμών σε τέτοια θέματα και να εφαρμόζεται ενίοτε η πολιτική ενισχύσεων, ενώ μας ανησυχούν επίσης οι αντιφάσεις που μπορεί να προκαλέσει αυτό στη δράση των κρατών μελών ή ορισμένων από αυτά ή και της ίδιας της Ένωσης. Πιστεύω ότι είναι καλύτερο να έχει το Κοινοβούλιο περισσότερη διαφάνεια, περισσότερη συνέπεια, περισσότερη ενημέρωση και περισσότερο έλεγχο σ' αυτές τις πολιτικές.
Ας έχουμε υπόψη, τέλος, ότι συχνά η μείωση ή το πάγωμα της αναπτυξιακής μας βοήθειας προς μια συγκεκριμένη χώρα που βρίσκεται σε εμπόλεμη κατάσταση θα πρέπει να συνοδευτεί από μια συμπληρωματική προσπάθεια παροχής ανθρωπιστικής βοήθειας στον πληθυσμό της χώρας αυτής, που είναι και το κύριο θύμα των συγκρούσεων. Εδώ, για μία ακόμη φορά θα είναι απαραίτητη η παρέμβαση φερέγγυων ΜΚΟ, μέσω των οποίων αυτού του τύπου τα προγράμματα θα μπορούν να εφαρμοσθούν με εγγυήσεις επιτυχίας και αποτελεσματικότητας.

Van den Bos
Κύριε Πρόεδρε, οι βίαιες συγκρούσεις είναι πάντα έργο ανθρώπων, όσο κτηνώδης και αν είναι η μορφή τους, και δεν είναι ποτέ αναπόφευκτες όπως μία φυσική καταστροφή, δεδομένου ότι τα πρόσωπα που ευθύνονται γι' αυτές φέρουν βαρύτατες ευθύνες. Αυτό ισχύει βεβαίως πάντοτε, αλλά στις πάρα πολύ φτωχές χώρες ο λαός υποφέρει διπλά, γιατί διακόπτεται η ανάπτυξη και καταστρέφονται πολυετείς προσπάθειες και αχρηστεύεται η βοήθεια από το εξωτερικό. Και περί τίνος πρόκειται; Για την προσπάθεια κάποιων να καταλάβουν την εξουσία ή για την άρνησή τους να την αποποιηθούν; Πρόκειται για την απόκτηση ορυκτών, για τη δολοφονία άλλων εθνοτικών ομάδων, για μια προσπάθεια αποσκίρτησης ή για την κατάληψη ενός κομματιού ερήμου;
Η Αφρική φαίνεται ότι είναι μια ιδιαίτερα πολεμοχαρής ήπειρος. Ένας στους πέντε Αφρικανούς ζει σε μία χώρα η οποία έχει εμπλακεί σε κάποια σοβαρή διένεξη και το χειρότερο είναι ότι οι διενέξεις αυξάνονται τόσο σε αριθμό όσο και σε ένταση. Το μεγάλο ερώτημα είναι γιατί βεβαίως συμβαίνει αυτό. Η Ευρωπαϊκή Ένωση έχει πολιτικό και ηθικό καθήκον να κάνει τα πάντα για να προλάβει ή να σταματήσει τις διενέξεις στις χώρες ΑΚΕ. Η σχετική έκθεση του συναδέλφου Van Hecke με βρίσκει απόλυτα σύμφωνο. Πρέπει να γίνουμε πολύ πιο αυστηροί απέναντι σε ανεύθυνα καθεστώτα στις χώρες ΑΚΕ, τα κριτήρια για την διακοπή της βοήθειας πρέπει να είναι σαφή, ενώ πρέπει να εφαρμόζονται οι κατάλληλες κυρώσεις για κάθε χώρα. Πρέπει να πλήξουμε τους πολιτικώς ιθύνοντες και όχι τον πληθυσμό, όσο δύσκολο και αν είναι αυτό, και το Κοινοβούλιο πρέπει να συμμετέχει άμεσα στις αποφάσεις για την αναστολή της βοήθειας.
Είναι μεγάλο σκάνδαλο να χρησιμοποιείται η αναπτυξιακή βοήθεια της Ευρωπαϊκής Ένωσης για την αγορά όπλων. Παράλληλα, τα κράτη μέλη της Ευρωπαϊκής Ένωσης τα οποία πωλούν όπλα σε πλευρές που έχουν εμπλακεί σε ένοπλες συγκρούσεις είναι συνυπεύθυνα για τα ανθρώπινα δεινά στις χώρες αυτές και για την καταστροφή της αναπτυξιακής βοήθειας που προσφέρουν τα ίδια. Η συμφωνία του Κοτονού, κύριε Πρόεδρε, δημιουργεί τη βάση για την περαιτέρω ανάπτυξη, τη συμμετοχή στο παγκόσμιο εμπόριο και τον πολιτικό διάλογο. Όμως, οι χώρες ΑΚΕ που εμπλέκονται σε βίαιες συγκρούσεις ανατινάσσουν τη συνεργασία αυτή και υπονομεύουν τη συμφωνία.
(Χειροκροτήματα)

Lucas
Κύριε Πρόεδρε, καλωσορίζω θερμά αυτήν την έκθεση και συγχαίρω τον εισηγητή. Υπάρχει μόνο ένα σημείο που προκαλεί σοβαρές ανησυχίες εκείνο είναι όπου ο εισηγητής επεκτείνει την επιβολή όρων στον τομέα της ελάφρυνσης των δανειακών υποχρεώσεων. Υποστηρίζω την επιβολή όρων σε όλους σχεδόν τους άλλους τομείς. Πιστεύω ακράδαντα ότι έχουμε την ευθύνη να χρησιμοποιούμε τα εργαλεία που διαθέτουμε για να προάγουμε τη χρηστή διακυβέρνηση, τη δημοκρατία και το κράτος δικαίου στις διεθνείς μας σχέσεις. Ωστόσο, παρόλο που οι αρχές αυτές πρέπει όντως να καθοδηγούν την πολιτική που εφαρμόζουμε για την οικονομική βοήθεια, όταν μιλούμε για ελάφρυνση δανειακών υποχρεώσεων, πρέπει να κάνουμε μία σημαντική διάκριση. Αυτό, επειδή η ιστορία δείχνει ότι η ευθύνη ενός χρέους βαρύνει τόσο τους δανειστές όσο και τους οφειλέτες. Επιπλέον, από την εποχή των αρχικών δανείων, το χρέος συνέχισε να αυξάνεται ξεπερνώντας κατά πολύ τα αρχικά δάνεια. Πολλές χώρες εξοφλούν τα χρέη τους πολλές φορές. Μερικές χώρες εξακολουθούν να ξοδεύουν περισσότερα χρήματα για την αποπληρωμή των χρεών τους από ό,τι για την υγεία και την παιδεία μαζί και, ωστόσο, εκείνοι που πλήττονται από αυτήν την εκτροπή πόρων σίγουρα δεν είναι οι ίδιοι με εκείνους που αποκόμισαν οποιοδήποτε όφελος από τα αρχικά δάνεια που χορηγήθηκαν.
Σύμφωνα με ένα βάσιμο επιχείρημα, δεν έχει νόημα να διαγράψουμε το χρέος, αφού οι αντιδημοκρατικές κυβερνήσεις απλώς καταχρώνται τους πόρους για δικούς τους σκοπούς. Αυτή η πιθανότητα συνεχίζει να υπάρχει. Αλλά υπάρχει ίσως μία ισχυρότερη πιθανότητα, όταν μάθουν οι πληθυσμοί ότι διαγράφηκε το χρέος, να ασκήσουν οι ίδιοι μεγαλύτερη πίεση στις κυβερνήσεις τους για να αυξήσουν τις κοινωνικές δαπάνες.
Η έκθεση του κ. Van Hecke λέει ότι η επιβολή όρων απαιτεί συνέπεια και θάρρος. Συμφωνώ. Αλλά στο πλαίσιο της ελάφρυνσης του χρέους, απαιτεί επίσης δικαιοσύνη και την ανάγκη να αναγνωρίσουμε ότι σε πολλές περιπτώσεις, το αρχικό χρέος έχει ήδη πλειστάκις εξοφληθεί.

Sylla
Κύριε Πρόεδρε, θα ήθελα να συγχαρώ τον εισηγητή για την ορθότητα των παρατηρήσεών του και τις πολυάριθμες προτάσεις του. Από τις τριάντα τέσσερις φτωχότερες χώρες του κόσμου, οι είκοσι εμπλέκονται σε ένοπλες συγκρούσεις. Η κατάσταση αυτή έχει ως αποτέλεσμα την αστάθεια ολόκληρων περιοχών.
Ο κ. Morillon τονίζει δικαιολογημένα το ζήτημα της δυστυχίας, της οποίας η εξάλειψη είναι ένας από τους στόχους που θέσαμε κατά τη συνάντησή μας με τις χώρες ΑΚΕ. Θεωρώ ότι δεν μπορούμε να αποφύγουμε πλέον τον προβληματισμό σχετικά με το ζήτημα της διαγραφής των χρεών, των πολιτικών "διαρθρωτικής προσαρμογής" όπως αποκαλούνται, που μετατρέπουν τις χώρες αυτές σε έρμαιο των καταστάσεων, θεωρώ ότι οφείλουμε να παύσουμε να καθορίζουμε μόνοι μας τις τιμές των πρώτων υλών και ότι οφείλουμε να πωλούμε θεραπείες και φάρμακα σε τιμές κόστους. Είμαι πεπεισμένος ότι υπάρχουν στο σημείο αυτό αρκετές πράξεις αλληλεγγύης στις οποίες μπορούμε να προβούμε.
Τη στιγμή αυτή που σάς μιλώ, αγαπητοί συνάδελφοι, κύριε Πρόεδρε, η σκέψη μου συνοδεύει όλους τους δημοκράτες και το λαό της Ακτής Ελεφαντοστού που βρίσκονται τώρα στο δρόμο ζητώντας, στο όνομα της δημοκρατίας, την κατάρρευση της στρατιωτικής χούντας, την απομάκρυνση του στρατηγού Gueο. Γνωρίζουμε ότι με τον τελευταίο στην εξουσία, ο κατακερματισμός της Αφρικής είναι προ των πυλών. Πρόκειται για ένα εθνικιστικό καθεστώς που δεν μπορούμε να αποδεχτούμε.
Πιστεύω, επομένως, σύμφωνα με το πνεύμα του εισηγητή, ότι οφείλουμε να γνωρίζουμε με μεγάλη ακρίβεια τι ακριβώς θα πούμε στον Ευρωπαίο φορολογούμενο και στις χώρες ΑΚΕ. Οφείλουμε να δεσμευτούμε, όσον αφορά τη στρατιωτική χούντα της Ακτής Ελεφαντοστού, όπως και όλα τα δικτατορικά καθεστώτα, ότι δεν θα τους χορηγήσουμε ποτέ καμία θεώρηση, καμία προστασία και ότι θα παγώσουμε τα περιουσιακά τους στοιχεία και ότι επιπλέον, θα υποστηρίξουμε πλήρως και ολοκληρωτικά όλους τους δημοκράτες.
Τέτοιου είδους φράσεις τόσο απλές και ταυτόχρονα τόσο θαρραλέες θα μάς επιτρέψουν να εισακουστούμε.

Pacheco Pereira
Κύριε Πρόεδρε, η έκθεση του κ. Van Hecke θέτει ένα θεμελιώδες ζήτημα, το ζήτημα μέχρι ποιου σημείου οι διεθνείς βοήθειες σε χώρες που βρίσκονται σε σύγκρουση αποτελούν παράγοντα αυτής της ίδιας της σύγκρουσης και μέχρι ποιου σημείου οι βοήθειες αυτές ευνοούν διεφθαρμένες και εμπόλεμες κυβερνήσεις. Θα ήθελα, όσον αφορά μία από τις πιο φτωχές και ατυχείς ζώνες του κόσμου, να παραθέσω δύο παραδείγματα του επιζήμιου ρόλου των διεθνών βοηθειών που παραχωρήθηκαν άνευ προϋποθέσεων. Αναφέρομαι σε μία χώρα που βρίσκεται αδιάκοπα σε πόλεμο από τη δεκαετία του 60 και σε μία άλλη χώρα όπου υπάρχει μία επισφαλής ειρήνη, την οποία όμως μπορούν να βλάψουν οι διεθνείς βοήθειες που χρησιμοποιούνται κατά τρόπο φαύλο, και που είναι αντίστοιχα η Αγκόλα και η Μοζαμβίκη.
Στην Αγκόλα, η κυβέρνηση και η ΟΥΝΙΤΑ διεξάγουν ένα από τους πιο σκληρούς εμφύλιους πολέμους της Αφρικής και, δυστυχώς, είναι σαφές ότι η διεθνής βοήθεια, ιδίως προς την κυβέρνηση της Λουάντα, διαδραμάτισε ένα ρόλο για τη συνέχιση της σύγκρουσης αυτής. Λυπάμαι, δυστυχώς, που η ίδια η κυβέρνησή μου, η πορτογαλική κυβέρνηση, έχει εμπλακεί σε αυτή τη στρατιωτική επιχείρηση.
Στην περίπτωση της Μοζαμβίκης, όπου υπάρχει προσωρινή ειρήνη η οποία επιτεύχθηκε με μεγάλη δυσκολία, η χρησιμοποίηση της διεθνούς βοήθειας από το κόμμα της εξουσίας προκειμένου να ευνοηθούν ορισμένες επαρχίες εις βάρος άλλων σε συνάρτηση με τα εκλογικά αποτελέσματα μπορεί να αποτελεί από μόνη της ένα σημαντικό παράγοντα στην κρίση της ειρήνης που επιτεύχθηκε με τόση προσπάθεια εδώ και μερικά χρόνια και στην επανέναρξη της εμφύλιας σύγκρουσης στη Μοζαμβίκη.
Αυτό είναι ένα ζήτημα που πρέπει να απασχολήσει ουσιαστικά την Ευρωπαϊκή Ένωση και τις χώρες χορηγούς : πρέπει να γνωρίζουμε εάν σε ορισμένες χώρες όπως η Μοζαμβίκη η διεθνής βοήθεια χρησιμοποιείται ως μέσο εξουσίας για να νομιμοποιεί μία κυβέρνηση η οποία βρίσκεται στα όρια της δημοκρατίας και, από την άποψη αυτή, να συμβάλλει στη διακοπή μίας πολύ επισφαλούς ειρήνης.
Αυτά είναι θέματα που εξετάζει η έκθεση και που πρέπει να λάβουμε σοβαρά υπόψη μας.
(Χειροκροτήματα)

Titley
Κύριε Πρόεδρε, καλωσορίζω κι εγώ την ανακοίνωση της Επιτροπής και την έκθεση που έχουμε σήμερα μπροστά μας. Ένα καίριο μήνυμα σε όλα αυτά είναι η ανάγκη συνέπειας. Η Ευρωπαϊκή Ένωση συγκεντρώνει διάφορες δραστηριότητες κάτω από την ομπρέλα της: εμπόριο, συμβάσεις Λομέ, ΚΕΠΠΑ, εξωτερικές πολιτικές και, πάρα πολύ συχνά, το ένα μέρος δεν είναι απαραιτήτως συνεπές με τα άλλα. Η συνέπεια πρέπει να είναι ο κύριος στόχος μας.
Δεύτερον, η πρόληψη των συγκρούσεων πρέπει να αποτελέσει προτεραιότητα για την Ευρωπαϊκή Ένωση. Αυτή τη στιγμή υλοποιούμε τα μέτρα. Έχουμε τον Ύπατο Εκπρόσωπο, έχουμε τη μονάδα σχεδιασμού πολιτικής και έγκαιρης προειδοποίησης του Συμβουλίου. Οι θεσμοί αυτοί πρέπει τώρα να τονίσουν ότι εκεί όπου οφείλουμε να επικεντρώσουμε την προσοχή μας είναι η πρόληψη των συγκρούσεων και όχι η στρατιωτική επέμβαση όταν μία σύγκρουση τίθεται εκτός ελέγχου. Ιδιαίτερα, πρέπει να δοθεί έμφαση σε παράγοντες όπως η σπανιότητα των υδάτινων πόρων ως αιτία συγκρούσεων. Η πολιτική της Επιτροπής πρέπει να στοχεύει στην εξασφάλιση της ενίσχυσης των υδάτινων πόρων και όχι στη μείωσή τους, όπως έγινε μερικές φορές.
Όπως προαναφέρθηκε, χρειάζεται να τονίσουμε τη σημασία της χρηστής διακυβέρνησης και της δημοκρατίας. Αυτό πρέπει να αποτελεί μέρος της επιβολής όρων και πρέπει να ζητήσουμε από τα κράτη μέλη να μην στηρίζουν πολιτικούς για βραχυπρόθεσμους όρους, αν δεν τηρούν τις ουσιώδεις προϋποθέσεις της χρηστής διακυβέρνησης και της δημοκρατίας. Πολύ συχνά δυστυχώς, είμαστε πρόθυμοι να στηρίξουμε μία μερίδα έναντι μίας άλλης σε βάρος της μακροπρόθεσμης ειρήνης σε μία συγκεκριμένη περιοχή.
Τέλος, αυτό που πρέπει να κάνουμε, φυσικά, είναι να σταματήσουμε τη ροή όπλων σε αυτές τις περιοχές, και όχι μόνο με δράσεις κατά των μικρών όπλων. Θέλω να δω, όπως περιέγραψα στην έκθεσή μου τον περασμένο μήνα, δράσεις κατά των μεταπωλητών όπλων σε όλη την Ευρωπαϊκή Ένωση. Σε πολλές χώρες, οι δραστηριότητες των μεταπωλητών όπλων δεν ελέγχονται. Είναι ελεύθεροι να συναλλάσσονται κατά βούληση και, σε κάθε ένοπλη σύγκρουση σχεδόν, πίσω από την εξάπλωση των όπλων κρύβονται οι μεταπωλητές. Ως τμήμα του κώδικα συμπεριφοράς της ΕΕ για τις εξαγωγές όπλων, έχει καίρια σημασία να εκδώσουμε άδειες προς τους μεταπωλητές όπλων και να αρχίσουμε να ελέγχουμε τη δράση τους. Το να "συμμαζέψουμε" τις εξαγωγές δεν αποτελεί χρηστή διακυβέρνηση, όταν επιτρέπουμε στους ιδιώτες να ενεργούν όπως ενεργούν.
Παρομοίως, θα πρέπει να εξετάσουμε το σύστημα αδειών κατασκευής. Δεν ωφελεί να έχουμε κανόνες κατασκευής στο εσωτερικό της ΕΕ, εάν οι εταιρείες της ΕΕ μπορούν να αναθέσουν την παραγωγή σε χώρες εκτός της ΕΕ για να παρακάμψουν τους ελέγχους.
Χαιρετίζω αυτήν την έκθεση αλλά τονίζω ότι δεν θα καταφέρουμε τίποτε, εάν δεν είμαστε διατεθειμένοι να ανακόψουμε τη ροή των όπλων στις περιοχές των ένοπλων συγκρούσεων. Αυτό απαιτεί την ανάληψη πολύ αυστηρότερης δράσης από ό,τι κάναμε μέχρι τώρα.

Laguiller
Κύριε Πρόεδρε, η έκθεση διαπιστώνει το προφανές, δηλαδή ότι η έκταση και η ένταση των ενόπλων συγκρούσεων στην Αφρική είναι δραματικές και επιφέρουν τεράστια ανθρώπινη δυστυχία.
Ωστόσο, η συμπόνια που αποπνέει η έκθεση είναι ακόμη ένας τρόπος συγκάλυψης της άμεσης ή έμμεσης, αλλά συντριπτικής, ευθύνης που έχουν οι ίδιες οι μεγάλες ευρωπαϊκές δυνάμεις για την πλειοψηφία των εν λόγω συγκρούσεων, από τη Ρουάντα ως τη Σιέρα Λεόνε.
Σήμερα, στην Ακτή Ελεφαντοστού, ακόμη και αν μπροστά στην αντίδραση του πληθυσμού της πόλης Abidjan κατά της απόπειρας νέου στρατιωτικού πραξικοπήματος, ο Ζοσπέν και ο Σιράκ αναγκάζονται να ταχθούν κατά του πραξικοπήματος, πώς είναι δυνατό να μην καταγγείλουμε την πολιτική του γαλλικού επεκτατισμού; Οι σχέσεις του στρατηγού Gueο με το γαλλικό γενικό επιτελείο στρατού είναι γνωστές, όπως και οι σχέσεις του με ορισμένους μεγάλους γαλλικούς βιομηχανικούς ομίλους που ελέγχουν ολόκληρους οικονομικούς τομείς στην Ακτή Ελεφαντοστού.
Κατά το πρώτο πραξικόπημα του Gueο, το Παρίσι επέλεξε τη στάση του φιλικά ουδέτερου παρατηρητή, και κυρίως επέδειξε μια επονείδιστη διακριτικότητα ως προς την απεχθή εθνική δημαγωγική τακτική που καλλιεργεί την ξενοφοβία, τακτική την οποία ακολουθούν εδώ και χρόνια οι διοικούντες τη χώρα. Τήρησε σιγήν ιχθύος ακόμη στο θέμα της χρησιμοποίησης εθνικών προσχημάτων σχετικά με την επιλογή υποψηφίων για τις προεδρικές εκλογές, με σοβαρό κίνδυνο να μετατραπούν οι αντιπαλότητες για την εξουσία σε εθνοτικό πόλεμο.
Εάν τα ευρωπαϊκά θεσμικά όργανα επιθυμούσαν πραγματικά να εξαλείψουν τις αιτίες του κακού που πλήττει την Αφρική, θα έπρεπε καταρχήν να αντιταχθούν στην πολιτική των ίδιων των μεγάλων ευρωπαϊκών δυνάμεων.

Korhola
Κύριε Πρόεδρε, οφείλω να συγχαρώ τον εισηγητή και συντάκτη της έκθεσης για το έργο που επετέλεσε με πολλή περίσκεψη. Μια τόσο καλή εισήγηση, για την ακρίβεια, απαιτεί να υλοποιηθεί επίσης στην πράξη, και το καλύτερο που μπορούμε να κάνουμε είναι να δεσμευτούμε απέναντί της με όλες μας τις δυνάμεις, για το δικό μας όφελος επίσης. Η έκθεση επισημαίνει, πολύ σωστά, τη δική μας βαρύτητα ως μέγιστος χορηγός βοήθειας πολλών χωρών ΑΚΕ, γεγονός, το οποίο δεν αντικατοπτρίζεται ακόμη ικανοποιητικά στη διευθέτηση των συγκρούσεων σε πολιτικό επίπεδο. Αυτό πρέπει να το θεωρήσουμε σαν αφετηρία της δράσης μας. Γι' αυτό χαιρετίζω το γεγονός ότι η έκθεση μιλά για τη σημασία της θετικής επιβολής όρων με πλήρη επίγνωση των δυνατοτήτων μας. Και δικαιολογημένα.
Το προφίλ των κρίσεων έχει αλλάξει αποφασιστικά τις τελευταίες δεκαετίες. Ο Οργανισμός Ηνωμένων Εθνών, ο οποίος αρχικά ιδρύθηκε εξαιτίας των συγκρούσεων μεταξύ κρατών, επιζητά αυτή τη στιγμή να ασκήσει εκ νέου έλεγχο στη διαχείριση των εσωτερικών κρίσεων των κρατών, που είναι όλο και πιο συχνές. Για τον λόγο αυτό, τώρα ακριβώς, η ΕΕ έχει μεγάλη ευθύνη, ως οικονομικός και πολιτικός συνέταιρος, και επίσης μεγάλες δυνατότητες να επηρεάσει την κατάσταση.
Η παγκόσμια τάση φαίνεται να είναι, ότι σε όλο και περισσότερες συγκρούσεις υπάρχει η θρησκευτική διάσταση: Κοσσυφοπέδιο, Τσετσενία, Νότιο Σουδάν, Βόρεια Ιρλανδία, Ανατολικό Τιμόρ, Σρι Λάνκα, Νιγηρία, Κασμίρ και μια από τις χειρότερες τον τελευταίο καιρό τα νησιά Μολούκ της Ινδονησίας. Αυτό δεν έχει γίνει πλήρως κατανοητό στη Δύση. Εμείς εύκολα σκεφτόμαστε, ότι όταν πρόκειται για τη θρησκεία, έχουμε να κάνουμε με προσωπικό ζήτημα. Όμως στις χώρες αυτές γίνεται εκμετάλλευση των θρησκευτικών εντάσεων για πολιτικούς σκοπούς. Κύριε Πρόεδρε, για την επίλυση του οδυνηρού αυτού προβλήματος χρειαζόμαστε όργανα. Ένας σημαντικός στόχος θα ήταν, κατά τη γνώμη μου, η δημιουργία της θέσης ενός παρατηρητή ανθρωπίνων δικαιωμάτων ή διαμεσολαβητή ανθρωπίνων δικαιωμάτων, ο οποίος θα ειδικευτεί στις θρησκευτικές εντάσεις και θα υποβάλλει αναφορές στην ΕΕ. Η ΕΕ θα έπρεπε επίσης, αποφασιστικά και συστηματικά, να πιέζει τις κυβερνήσεις να επιτρέπουν την πρόσβαση των διεθνών παρατηρητών ανθρωπίνων δικαιωμάτων στις εμπόλεμες χώρες, ώστε να διεξάγουν αμερόληπτη και ουδέτερη έρευνα των συγκρούσεων. Θα πρέπει επίσης να εκμεταλλευτούμε τη δυνατότητά μας να απαιτούμε πάντοτε, ότι οι κυβερνήσεις θα πρέπει να δεσμεύονται να διασφαλίζουν την πρόσβαση της ανθρωπιστικής βοήθειας στις περιοχές.

Nielson
. Η πρωτοβουλία της Επιτροπής για την αναθεώρηση της συνεργασίας με τις χώρες ΑΚΕ που είναι εμπλεγμένες σε ένοπλες συγκρούσεις το 1998 και η ανακοίνωσή της τον Μάιο του 1999 ήταν η αφορμή για να αρχίσει μία συζήτηση γύρω από την πιο ενδεδειγμένη στάση της ΕΕ απέναντι στις χώρες που είναι εμπλεγμένες σε ένοπλες συγκρούσεις και με τις οποίες η ΕΕ συνεργάζεται στενά.
Το Μάρτιο του τρέχοντος έτους, ο συνάδελφός μου, κ. Patten, πρότεινε στο Συμβούλιο Γενικών Υποθέσεων να εξετάσει αυτήν την ανακοίνωση στη συζήτησή του για τις συγκρούσεις στην Αφρική. Το Συμβούλιο Γενικών Υποθέσεων αποφάσισε το Μάιο ότι τα αρμόδια όργανα του Συμβουλίου πρέπει να συνεχίσουν την προβληματική τους γύρω από το θέμα της παροχής αναπτυξιακής βοήθειας προς χώρες που εμπλέκονται σε ένοπλες συγκρούσεις, με βάση την ανακοίνωση της Επιτροπής.
Λυπάμαι που τα κράτη μέλη δεν έδωσαν πιο ενεργό συνέχεια στην ανακοίνωση της Επιτροπής. Τα γεγονότα στη Δημοκρατία του Κογκό και στις γειτονικές Αγκόλα και Μπουρούντι, στο Κέρας της Αφρικής, και τώρα ξανά, στη Δυτική Αφρική, ιδίως στη Σιέρα Λεόνε, έδειξαν ότι δεν μπορούμε να ξεφύγουμε από τα δύσκολα αυτά προβλήματα: πρέπει να τα αντιμετωπίσουμε. Η Επιτροπή εξετάζει τη στάση που θα κρατήσει και ιδίως τη χρήση του άρθρου 96 της σύμβασης του Κοτονού, όπου αυτό ενδείκνυται.
Ένα ολοκληρωμένο πλαίσιο θα μας βοηθούσε να αντιδρούμε σε κάθε σύγκρουση ανάλογα με την περίπτωση. Εάν το Συμβούλιο είναι πρόθυμο να δώσει συνέχεια στην ανακοίνωση, συντάσσοντας, για παράδειγμα, συμπεράσματα Συμβουλίου, η Επιτροπή θα βοηθήσει να συμπεριληφθούν σε αυτά πολλές από τις προόδους που έχουν επιτευχθεί στην πολιτική της ΕΕ για τη διαχείριση των κρίσεων και στην ΚΕΠΠΑ από τα μέσα του 1999, καθώς και οι εξελίξεις στην αντίδραση της διεθνούς κοινότητας στις συγκρούσεις.
Θα λάβουμε επίσης υπόψη τις καινοτομίες της σύμβασης του Κοτονού, ιδίως όσον αφορά τον πολιτικό διάλογο, ο οποίος θα μας βοηθήσει να βρούμε τα κατάλληλα μέτρα και να αντιδράσουμε ανάλογα με τη σοβαρότητα της κατάστασης και με συνέπεια. Είναι όμως σαφές ότι δεν υπάρχουν εύκολες λύσεις σε αυτά τα προβλήματα, όπως αποδεικνύουν ξεκάθαρα οι παρεμβάσεις στη συζήτηση μας αυτό το απόγευμα. Η ουσία θα εξαρτηθεί, σε κάθε περίπτωση, από την πραγματική πολιτική βούληση των κρατών μελών να τηρήσουν μία κοινή στάση. Η Επιτροπή δεν μπορεί να υποσχεθεί στο Κοινοβούλιο θαύματα σε αυτόν τον τομέα.
Είμαστε έτοιμοι να διευρύνουμε τις διαβουλεύσεις με άλλες χώρες που εμπλέκονται σε ένοπλες συγκρούσεις. Οι βίαιες συγκρούσεις δεν είναι ένα φαινόμενο που περιορίζεται στις χώρες ΑΚΕ. Η Ευρωπαϊκή Ένωση πρέπει να είναι έτοιμη να απαντήσει στη βία με αποτελεσματικό και συνεπή τρόπο και σε άλλες περιοχές του κόσμου.
Η ανακοίνωση αποτελεί μία πρόσκληση για τη διεξαγωγή μίας συζήτησης γύρω από τις σχέσεις της ΕΕ με χώρες για τις οποίες η παραδοσιακή μορφή αναπτυξιακής συνεργασίας είναι σήμερα αμφισβητήσιμη ή πεπαλαιωμένη. Είναι μία δύσκολη συζήτηση. Θα προτιμούσαμε να αφιερώσουμε όλες μας τις προσπάθειες για να βοηθήσουμε τις χώρες ΑΚΕ στο δύσκολο έργο της καταπολέμησης της φτώχειας και της ένταξής τους σε μια ραγδαία μεταβαλλόμενη παγκόσμια οικονομία. Ωστόσο, για πολλούς από τους εταίρους μας των χωρών ΑΚΕ, η κύρια πρόκληση έγκειται στην αποκατάσταση της ειρήνης ή στη συγκράτηση της αποσταθεροποίησης της περιοχής. Η ειρήνη είναι απαραίτητη προϋπόθεση για την ανάπτυξη και οι χώρες που παραμένουν εγκλωβισμένες σε βίαιες συγκρούσεις αποκλείονται από τα δυνητικά οφέλη των νέων σχέσεων συνεργασίας που τους προσφέρει η ΕΕ. Στερούνται επίσης των ευκαιριών που δημιουργούνται από τη συνεχιζόμενη μεταμόρφωση της παγκόσμιας οικονομίας. Υπονομεύουν την προοπτική των ξένων επενδύσεων, όχι μόνο σε αυτές τις χώρες, αλλά και σε ολόκληρη την περιοχή. Στις λιγότερο ασταθείς χώρες, οι προσπάθειές μας για την καταπολέμηση της φτώχειας και η παροχή ελαφρύνσεων των χρεών, συμβάλλουν στην πρόληψη των συγκρούσεων μακροπρόθεσμα.
Η Επιτροπή δεν έμεινε άπραγη μετά από την κατάθεση της ανακοίνωσης. Ανέλαβε ήδη πολλές πρωτοβουλίες με σκοπό να ενισχύσει την ικανότητά της να αντιμετωπίζει αποτελεσματικά το πρόβλημα των βίαιων συγκρούσεων στις χώρες ΑΚΕ.
Υποστηρίζει τον ΟΑΕ και τους περιφερειακούς οργανισμούς όπως την Οικονομική Κοινότητα των Κρατών της Δυτικής Αφρικής και τη Διακυβερνητική Αρχή για την Ξηρασία την Ανάπτυξη στους τομείς της πρόληψης και της διαχείρισης των συγκρούσεων. Είναι αξιοπρόσεκτο πόσοι πόροι υπάρχουν για τη διαχείριση των κρίσεων ή την μεταπολεμική ανοικοδόμηση. Είμαστε αποφασισμένοι να κλιμακώσουμε τις προσπάθειές μας για την αποτελεσματική πρόληψη της βίας και την ειρηνική επίλυση των κρίσεων.
Η Κοινότητα έχει στη διάθεσή της μεγάλο αριθμό εργαλείων για την πρόληψη και την επίλυση των συγκρούσεων, από εμπορικές συμφωνίες και συμφωνίες συνεργασίας έως τη στήριξη της οικοδόμησης θεσμικής ικανότητας, την ενίσχυση του σεβασμού των ανθρωπίνων δικαιωμάτων και των δικαιωμάτων των μειονοτήτων ή την αποστράτευση και την επανένταξη. Είμαστε αποφασισμένοι να κάνουμε ακόμη πιο αποτελεσματική και στοχοθετημένη χρήση αυτών των εργαλείων. Σε αυτό το πλαίσιο, σκοπεύουμε ιδίως να εισάγουμε τους στόχους πρόληψης των συγκρούσεων στο σχεδιασμό των προγραμμάτων οικονομικής και αναπτυξιακής βοήθειας. Το πρόβλημα είναι, ωστόσο, ότι ο άκαμπτος χαρακτήρας αυτών των εργαλείων περιορίζει από μόνος του το τι μπορούμε να κάνουμε και πώς να τα χρησιμοποιήσουμε.
Οι περιορισμοί από τα κονδύλια προϋπολογισμού και οι διαδικασίες λήψεως αποφάσεων που βασίζονται στην επιτροπολογία, περιορίζουν τις επιλογές μας για μία ευέλικτη και γρήγορη αντίδραση. Όλ' αυτά φαντάζουν πολύ διαφορετικά από την οπτική γωνία της έννοιας του "κυτίου εργαλείων" , και αυτό είναι κάτι που σκέφτομαι όταν μιλάω για τα πολλαπλά εργαλεία που έχουμε στη διάθεσή μας. Η έννοια του "κυτίου εργαλείων" παρέχει μία καλή εικόνα της ιδανικής κατάστασης και έναν ικανοποιητικό τρόπο χρήσης των διαφόρων εργαλείων. Ωστόσο, βρισκόμαστε σε διαφορετική θέση παρ' όλο που καταβάλλουμε αποφασιστικές προσπάθειες μεταρρύθμισης.
Θα πρόσθετα ότι η βασική αξία της αναπτυξιακής συνεργασίας σε σχέση με το ζήτημα των συγκρούσεων είναι η προληπτική επίδραση. Τα περιθώρια δράσης μας δεν είναι τόσο μεγάλα αφού ξεσπάσει η σύγκρουση·οι προσπάθειές μας έχουν μεγαλύτερο νόημα πριν. Δεν υπάρχει καμία αμφιβολία ότι η πρωτοβουλία για την πρόληψη των συγκρούσεων που χρηματοδοτεί η ΕΕ, αλλά όχι ακόμη οι ΗΠΑ, αποτελεί τη μεγαλύτερη συνεισφορά στην πρόληψη των συγκρούσεων στον κόσμο αυτή τη στιγμή.
Δεν υπάρχει αμφιβολία ότι οι πάμφτωχες, υπερχρεωμένες χώρες θα βουλιάξουν στην αστάθεια και τις συγκρούσεις, εάν ο πλούσιος κόσμος δεν κάνει κάτι με την πρωτοβουλία για την πρόληψη των συγκρούσεων. Επίσης, η ίδρυση της περιφερειακής οικονομικής συνεργασίας, όπως προβλέπεται στη σύμβαση του Κοτονού, αποτελεί θεμελιώδη συμβολή στη σταθερότητα στην Αφρική. Τα επόμενα χρόνια, η δημιουργία δομών περιφερειακής σταθερότητας και συνεργασίας θα αποτελέσει ύψιστη προτεραιότητα για εμάς ως μία μείζονα συμβολή στην προώθηση της ειρήνης και της προόδου στην Αφρική.
Θα 'πρεπε να πω λίγα λόγια για την κατάσταση στην Ακτή του Ελεφαντοστού, ενόψει όσων ειπώθηκαν σε αυτήν τη συζήτηση. Δυστυχώς, η κατάσταση επιδεινώθηκε ραγδαία μετά τις εκλογές την Κυριακή. Μεταβάλλεται από ώρα σε ώρα σχεδόν αλλά φυσικά παρακολουθούμε τα γεγονότα από πολύ κοντά. Πιστεύουμε ότι θα πρέπει να ξανανοίξουμε τις διαβουλεύσεις σχετικά με το άρθρο 96, εάν δεν επικρατήσει σταθερότητα και ηρεμία μετά τις εκλογές. Είναι πραγματικά μια πολύ λυπηρή κατάσταση και φοβούμαστε ότι θα υπάρξει ακόμη περισσότερη βία, εάν δεν τεθούν τα πράγματα υπό έλεγχο πολύ σύντομα.

Πρόεδρος
Ευχαριστώ πολύ, Επίτροπε κύριε Poul Nielson.
Η συζήτηση έληξε.
Η ψηφοφορία θα διεξαχθεί αύριο, στις 10.00.

Μορατόριουμ για την εκτέλεση της θανατικής ποινής
Πρόεδρος
Η ημερήσια διάταξη προβλέπει τη δήλωση της Επιτροπής για την εκτέλεση των κονδυλίων του προϋπολογισμού "Ανθρώπινα δικαιώματα/Δημοκρατία" σχετικά με τις εκστρατείες υπέρ ενός μορατόριουμ για την εκτέλεση της θανατικής ποινής.

Patten
. Τούτο το Κοινοβούλιο και, εάν αυτό σας λέει κάτι, ο υποφαινόμενος Επίτροπος, είναι παλιοί πολέμιοι της θανατικής ποινής. Όσο με αφορά, ψήφιζα πάντοτε εναντίον της κατά τη θητεία μου σε άλλο κοινοβούλιο. Μία από τις πρώτες αποφάσεις που έλαβα ως κυβερνήτης του Χονγκ Κονγκ, με την υποστήριξη οργανώσεων όπως η Αμνηστία και το Παρατηρητήριο Ανθρωπίνων Δικαιωμάτων, ήταν να αφαιρέσω τη θανατική ποινή από το νομικό κώδικα του Χονγκ Κονγκ και χαίρομαι ιδιαίτερα που παραμένει εκτός του νομικού κώδικα.
Το Κοινοβούλιο έχει δηλώσει στο παρελθόν ότι θεωρεί τη θανατική ποινή απάνθρωπη, μεσαιωνική μορφή τιμωρίας και ανάξια των σύγχρονων κοινωνιών. Ξέρω ότι πολύς κόσμος συμμερίζεται αυτό το αίσθημα. Χαίρομαι που όλες οι χώρες της Κεντρικής και Ανατολικής Ευρώπης που είναι υποψήφιες για ένταξη στην Ένωση έχουν καταργήσει τη θανατική ποινή. Κινούμαστε προς μία Ευρώπη όπου η θανατική ποινή θα βγει εκτός νόμου από άκρη σε άκρη της ηπείρου μας. Η Ευρωπαϊκή Ένωση είναι αντίθετη με την θανατική ποινή υπό οιεσδήποτε περιστάσεις και συμφώνησε να κάνει εκστρατεία για την παγκόσμια κατάργησή της. Η στάση αυτή εκπηγάζει από την πίστη μας στην έμφυτη αξιοπρέπεια όλων των ανθρώπων και το απαραβίαστο του ανθρώπινου προσώπου. Στην περίπτωσή μου, η αντίθεσή μου στη θανατική ποινή εκπηγάζει και από την πίστη μου στην ιερότητα της ανθρώπινης ζωής.
Περίπου 87 κράτη διατηρούν τη θανατική ποινή και γύρω στα 30 πραγματοποιούν εκτελέσεις κάθε χρόνο. Κάποια κράτη πραγματοποιούν εκτελέσεις με βιομηχανικό ρυθμό. Η Ευρωπαϊκή Ένωση προσπαθεί εδώ και λίγο καιρό να επιτύχει ένα παγκόσμιο μορατόριουμ. Η Ένωση διαμόρφωσε μία δέσμη κατευθυντήριων γραμμών για τον καθορισμό των περιστάσεων στις οποίες η Ευρωπαϊκή Ένωση μπορεί να αναλάβει συγκεκριμένη, στοχοθετημένη δράση. Αυτές οι κατευθυντήριες γραμμές ορίζουν ότι η Ευρωπαϊκή Ένωση θα ενθαρρύνει τα κράτη να προσχωρήσουν στο δεύτερο προαιρετικό πρωτόκολλο της Σύμβασης Αστικών και Πολιτικών Δικαιωμάτων και σε ανάλογους μηχανισμούς, με στόχο την κατάργηση της θανατικής ποινής. Επίσης, θα θέσουμε το ζήτημα της θανατικής ποινής σε διεθνή fora.
Η Ευρωπαϊκή Ένωση συμμερίζεται τη βαθιά ανησυχία όλων των πολέμιων της θανατικής ποινής ότι είναι αδύνατον να μειωθεί στο μηδέν ο κίνδυνος εκτέλεσης της ποινής κατά λάθος. Αυτός ο κίνδυνος, ο κίνδυνος να αφαιρέσουμε μία αθώα ζωή, είναι επαρκής λόγος για πολλούς από εμάς για την κατάργησή της ως μορφή τιμωρίας. Ούτε και δεχόμαστε το επιχείρημα ότι η θανατική ποινή δρα αποτρεπτικά ως προς τη διάπραξη βίαιων εγκλημάτων, αφού στις χώρες μας τα στοιχεία δεν στηρίζουν αυτόν τον ισχυρισμό.
Όσον αφορά στις χώρες που διατηρούν τη θανατική ποινή, η Ευρωπαϊκή Ένωση στοχεύει στο βαθμιαίο περιορισμό του πεδίου εφαρμογής της και στο σεβασμό των αυστηρών προϋποθέσεων που περιλαμβάνουν πολλές διεθνείς συμβάσεις ανθρωπίνων δικαιωμάτων για τη χρήση της θανατικής ποινής, καθώς και στη θέσπιση ενός μορατόριουμ για τις εκτελέσεις έτσι ώστε να εξαλειφθεί τελείως η θανατική ποινή.
Κατά την προεδρία της Φινλανδίας και της Πορτογαλίας, η Ευρωπαϊκή Ένωση έθεσε το ζήτημα της θανατικής ποινής σε πολλές χώρες, μεταξύ των οποίων οι αρχές της Αντίγκουας και του Μπαρμπούντα, του Μπουρούντι, των Μπαχάμων, της Κίνας, της Γουϊάνας, της Ινδίας, του Ιράν, της Κιργιζίας, της Παλαιστινιακής Αρχής, του Πακιστάν, των Φιλιππίνων, του Τατζικιστάν, της Ταϋλάνδης, του Τρινιδάδ και Τομπάγκο, της Τουρκίας, των Ηνωμένων Αραβικών Εμιράτων, των Ηνωμένων Πολιτειών, του Ουζμπεκιστάν, της Υεμένης και της Ζιμπάμπουε. Στην περίπτωση της Κίνας, χρησιμοποιήσαμε το φόρουμ του διαλόγου για τα ανθρώπινα δικαιώματα για να θέσουμε πιεστικά το ζήτημα και εκφράζω για άλλη μια φορά τη λύπη μου που η Κίνα συνεχίζει να κάνει σχεδόν καθημερινή χρήση της θανατικής ποινής.
Η Ευρωπαϊκή Ένωση ανησυχεί ιδιαίτερα για την επιβολή της θανατικής ποινής σε νέους που ήταν κάτω των 18 ετών όταν διέπραξαν το έγκλημα. Η ευρωπαϊκή προσέγγιση για τη δικαιοσύνη ανηλίκων είναι σύμφωνη με τα διεθνώς αναγνωρισμένα πρότυπα της δικαιοσύνης ανηλίκων όπως έχουν ενσωματωθεί στις διεθνείς συμβάσεις ανθρωπίνων δικαιωμάτων.
Είπα στην αρχή ότι η Ευρωπαϊκή Ένωση αποφάσισε να θέσει το ζήτημα της θανατικής ποινής σε διεθνή fora. Αυτό δεν είναι πάντοτε απλή υπόθεση. Το Σώμα θα θυμάται ασφαλώς ότι ύστερα από εντατικές διαπραγματεύσεις, πέρυσι, στη Γενική Συνέλευση του ΟΗΕ, αποφασίσαμε πως κανένα ψήφισμα δεν είναι καλύτερο από ένα μοιραία ελαττωματικό κείμενο και γι' αυτό η Ευρωπαϊκή Ένωση δεν θα προωθήσει την πρωτοβουλία της στη Γενική Συνέλευση του ΟΗΕ. Ωστόσο, το φετινό Απρίλιο, το ψήφισμα της Επιτροπής Ανθρωπίνων Δικαιωμάτων του ΟΗΕ υιοθετήθηκε με καθαρή πλειοψηφία, όπως μπορώ να πω με μεγάλη μου ικανοποίηση. Από ό,τι φαίνεται, οι σκληροπυρηνικοί υπέρμαχοι της διατήρησης της θανατικής ποινής παρέδωσαν τα όπλα όσον αφορά την υιοθέτηση περαιτέρω κειμένων από την Επιτροπή Ανθρωπίνων Δικαιωμάτων γι' αυτό το θέμα, αλλά θα συνεχίσουν να προβάλλουν σθεναρή αντίσταση σε οποιαδήποτε προσπάθεια υιοθέτησης ψηφίσματος στη Γενική Συνέλευση. Αυτό θα οδηγούσε σε περαιτέρω διασπαστικές συζητήσεις. Κατ' αποτέλεσμα, η Ευρωπαϊκή Ένωση αποφάσισε ότι δεν είναι ούτε σκόπιμο ούτε της στιγμής να καταθέσει ψήφισμα για τη θανατική ποινή στην 55η ΓΣ του ΟΗΕ.
Εν τω μεταξύ, συνεχίζουμε να στηρίζουμε εκστρατείες με σκοπό την επίτευξη ενός μορατόριουμ για τη θανατική ποινή και τις εκτελέσεις και, ενδεχομένως, την κατάργηση της θανατικής ποινής σε όλο τον κόσμο. Αυτό γίνεται με βάση τα κονδύλια του προϋπολογισμού του κεφαλαίου "Ευρωπαϊκή πρωτοβουλία για τη δημοκρατία και τα ανθρώπινα δικαιώματα" . Συγκεκριμένα, με τη γραμμή προϋπολογισμού B7-704 προωθούμε μία σειρά πρωτοβουλίες σε όλο τον κόσμο με σκοπό την κινητοποίηση της κοινής γνώμης κατά της θανατικής ποινής.
Το 1999 θεσπίστηκε ένα κοινό πρόγραμμα μεταξύ της Επιτροπής και του Συμβουλίου της Ευρώπης για τη δημιουργία κοινής συνείδησης γύρω από διάφορα θέματα που συνδέονται με την κατάργηση της θανατικής ποινής σε Ρωσία, Τουρκία, Αλβανία και Ουκρανία. Το πρόγραμμα, αξίας επάνω από 670 000 ευρώ για 2 έτη, θα παρέχει πληροφορίες προς βουλευτές, νομικούς εμπειρογνώμονες και το ευρύ κοινό για τα ποινικά επιχειρήματα της πολιτικής κατά της θανατικής ποινής.
Επιτρέψτε μου να επαναλάβω ότι αυτό το θέμα το παίρνουμε στα σοβαρά. Είναι ένα θέμα που εγώ προσωπικά το παίρνω πολύ στα σοβαρά. Μιλούμε γι' αυτό, ως Ένωση, με κάποιο βαθμό ηθικής αυθεντίας. Σημειώνουμε πρόοδο. Αλλά θα χρειαστεί χρόνος και επιμονή, καθώς και η συνεχής συνηγορία αυτού του Κοινοβουλίου για να μπορέσουμε μία ημέρα να πετύχουμε το στόχο μας, ο οποίος είναι να δούμε τη θανατική ποινή να περνάει στα βιβλία της ιστορίας, ως μία μορφή τιμωρίας που δεν έχει καμία απολύτως θέση στο σύγχρονο κόσμο.
(Χειροκροτήματα)

Ferrer
Kύριε Πρόεδρε, κύριε Επίτροπε, όπως πολύ σωστά έχετε πει και εσείς επανειλημμένα, το Ευρωπαϊκό Κοινοβούλιο, και μαζί του και η Ομάδα του Λαϊκού Ευρωπαϊκού Κόμματος, έχει εκφρασθεί εναντίον της θανατικής ποινής και υπέρ ενός παγκόσμιου μορατόριουμ, μοναδικός στόχος του οποίου θα είναι η επίτευξη της οριστικής κατάργησης της θανατικής ποινής παγκοσμίως.
Δεν θα μπορούσε να γίνει διαφορετικά, δεδομένου ότι αυτή η πρακτική, η οποία θίγει άμεσα τον σεβασμό της ανθρώπινης ζωής, έρχεται σε αντίθεση με την υπεράσπιση των ανθρώπινων δικαιωμάτων, το πρώτο από τα οποία, η βάση και το θεμέλιο όλων των υπολοίπων, είναι το δικαίωμα στη ζωή, που προωθεί η Ευρωπαϊκή Ένωση.
Έρχεται όμως μια στιγμή που τα λόγια δεν αρκούν και που πρέπει να υιοθετηθεί μια στάση πολύ πιο μαχητική για την προστασία αυτού που για μας τους χριστιανοδημοκράτες αποτελεί τον βασικό πυρήνα της φιλοσοφίας μας και της πολιτικής μας δράσης: της υπερβατικής αξίας του ατόμου και του δικαιώματος στη ζωή από τη στιγμή της σύλληψής του μέχρι τον φυσικό του θάνατο - δύο αρχές ασύμβατες με την εφαρμογή της θανατικής ποινής.
Έτσι, δεν υποστηρίζουμε μόνο την κατάργησή της, αλλά και προτείνουμε τη δυνατότητα χρήσης των κονδυλίων του προϋπολογισμού που προορίζονται για τα ανθρώπινα δικαιώματα για τη διοργάνωση εκστρατειών υπέρ ενός μορατόριουμ για τη θανατική ποινή και τη δυνατότητα συμμετοχής των μη κυβερνητικών οργανώσεων, τόσο διεθνούς όσο και τοπικού επιπέδου, καθώς και των θρησκευτικών αρχών στην εκτέλεση αυτών των γραμμών.
Το προτείνουμε δε αυτό, πρώτον, επειδή τα ανθρώπινα δικαιώματα και η κατάργηση της θανατικής ποινής αποτελούν μια ολότητα, επειδή αυτό θα μας επιτρέψει να περάσουμε από το λεκτικό επίπεδο στο επίπεδο των πράξεων και επειδή η συμμετοχή της κοινωνίας των πολιτών είναι απαραίτητη για τη διαμόρφωση μιας κοινής γνώμης και τη δημιουργία μιας συλλογικής συνείδησης υπέρ της κατάργησης της εσχάτης των ποινών.
Είναι αλήθεια ότι υπάρχει μια τάση υπέρ της κατάργησης της θανατικής ποινής. Αρκεί να κοιτάξουμε τις στατιστικές. Ωστόσο, εξακολουθεί να εφαρμόζεται σε 90 χώρες και δεν μπορούμε να κλείσουμε τα μάτια στις 1625 καταγεγραμμένες εκτελέσεις που πραγματοποιήθηκαν το 1998, το 80% των οποίων πραγματοποιήθηκε σε τέσσερις μόνο χώρες, μεταξύ των οποίων την τρίτη θέση κατέχουν οι Ηνωμένες Πολιτείες της Αμερικής με 68 εκτελέσεις.
Γι' αυτό, μαζί με τον σεβασμό των ανθρωπίνων δικαιωμάτων, η κατάργηση της θανατικής ποινής θα πρέπει να αποτελέσει κεντρικό σημείο, κύριε Επίτροπε, των σχέσεων της Ευρωπαϊκής Ένωσης με τις τρίτες χώρες και, Ιδιαίτερα, των σχέσεών της με τις Ηνωμένες Πολιτείες, λόγω της αντίφασης που υπάρχει μεταξύ του ρόλου τους ως πρωτοπόρων της ελευθερίας ανά τον πλανήτη και της στάσης τους στο θέμα του δικαιώματος ζωής και θανάτου των πολιτών τους, είτε στο όνομα του παραδειγματισμού και της δημόσιας τάξης είτε επειδή το ζητάει μια πλειοψηφία των πολιτών.
Η δημοκρατία δεν μπορεί να υποτάσσει τα πάντα στον νόμο των αριθμών, αφού δεν μπορεί να αναληφθεί ή να δικαιολογηθεί στο όνομα της πλειοψηφίας καμία πράξη που παραβιάζει τα θεμελιώδη ατομικά δικαιώματα, το πρώτο από τα οποία είναι το δικαίωμα στη ζωή.
Αν η ποινή του θανάτου - όπως μας είπε η Κοινότητα του San Egidio - κάνει τον κόσμο μας απάνθρωπο, δίνοντας την πρωτοκαθεδρία στα αντίποινα και στην εκδίκηση, η χρήση όλων των μέσων που έχουμε στη διάθεσή μας, οικονομικών και πολιτικών, για την εξάλειψη μιας πρακτικής αντίθετης στις αρχές και τις αξίες που αποτελούν τον λόγο της ύπαρξης μας πρέπει να αποτελέσει τον στόχο προτεραιότητας της Ευρωπαϊκής Ένωσης.
Γι' αυτό και χαιρόμαστε που η Επιτροπή υιοθετεί αυτόν τον στόχο και που τον αντιμετωπίζει με τη σοβαρότητα με την οποία μας είπε ο κ. Επίτροπος ότι αξίζει να αντιμετωπισθεί αυτό το θεμελιώδες θέμα, έτσι ώστε να είμαστε συνεπείς προς τις αρχές τις οποίες προασπίζουμε.
(Χειροκροτήματα)

Dνez Gonzαlez
Κύριε Πρόεδρε, για μια ακόμη φορά το Κοινοβούλιο εκφράζεται υπέρ της ανθρώπινης αξιοπρέπειας και εναντίον της θανατικής ποινής. Αλλά σ' αυτή την περίπτωση το κάνει μετά την έγκριση από την Συνέλευση του τελικού κειμένου του Χάρτη των θεμελιωδών δικαιωμάτων της Ευρωπαϊκής Ένωσης. Το πρώτο κεφάλαιο αυτού του Χάρτη είναι αφιερωμένο ακριβώς στην ανθρώπινη αξιοπρέπεια, δηλώνοντας ότι είναι απαραβίαστη και ότι θα είναι σεβαστή και προστατευόμενη. Δηλώνει, επίσης, ότι κανείς δεν θα μπορεί να καταδικαστεί σε θάνατο ούτε να εκτελεστεί.
Το Ευρωπαϊκό Κοινοβούλιο έχει εκφραστεί υπέρ της ενσωμάτωσης του Χάρτη στις Συνθήκες και της εφαρμογής αυτών των δικαιωμάτων των ευρωπαίων πολιτών και στους πολίτες τρίτων χωρών. Γι' αυτό είναι τώρα η κατάλληλη στιγμή να αναρωτηθούμε μήπως είναι καιρός να απαιτήσουμε από την Επιτροπή και το Συμβούλιο να ενσωματώσουν στις διαπραγματεύσεις με όλες τις τρίτες χώρες - όχι μόνο με αυτές που περιμένουν στη σειρά για να γίνουν μέλη της Ευρωπαϊκής Ένωσης - την κατάργηση της θανατικής ποινής ως ρήτρα σεβασμού των ανθρωπίνων δικαιωμάτων.
Το 1999 αποδείχθηκε μια μαύρη χρονιά. Σύμφωνα με τη Διεθνή Αμνηστία, εκτελέστηκαν περίπου 2 000 άτομα και σε 63 χώρες απαγγέλθηκαν 4 000 νέες θανατικές καταδίκες. Η Κίνα, το Ιράκ, η Σαουδική Αραβία, η Λαϊκή Δημοκρατία του Κονγκό και οι Ηνωμένες Πολιτείες είναι μερικές από τις 31 χώρες στις οποίες πραγματοποιήθηκαν εκτελέσεις. Γνωρίζετε ότι σ' αυτήν την τελευταία χώρα, τις Ηνωμένες Πολιτείες, τον μεγάλο θεματοφύλακα της πεμπτουσίας της δημοκρατίας -όπως είπε μόλις η συνάδελφος μου Concepciσ Ferrer - το 1999 εκτελέστηκαν 98 πολίτες; Γνωρίζετε ότι σε 18 βορειοαμερικανικές Πολιτείες είναι δυνατή η εκτέλεση ατόμων ηλικίας 16 ετών; Γνωρίζετε ότι στην ίδια χώρα από το 1976 έχουν εκτελεστεί 34 εγκληματίες με πνευματική καθυστέρηση; Εφιστώ την προσοχή σας στις Ηνωμένες Πολιτείες, όχι λόγω αντιαμερικανισμού, που δεν με χαρακτηρίζει, αλλά επειδή μιλάμε για μια φιλική δημοκρατία, που επαγρυπνά για τα συμφέροντα της ειρήνης και της δημοκρατίας στον κόσμο.
Θα ήθελα να αναρωτηθούμε όλοι αν μπορούμε να κάνουμε κάτι περισσότερο. Είναι καιρός να αντιληφθούμε ότι δεν επαρκούν οι ανθρωπιστικές διακηρύξεις. Πιστεύω ότι αν δεν μετατρέψουμε αυτό τον αγώνα σε πολιτική δέσμευση - το "πολιτική" γραμμένο με κεφαλαία - στον άξονα της ευρωπαϊκής εξωτερικής πολιτικής μας - και γι' αυτό χαίρομαι που παρευρίσκεται εδώ ο Επίτροπος Patten - θα έχουμε κάνει λιγότερα από όσα μπορούμε για να αποφύγουμε αυτή τη βαρβαρότητα. Ας κάνουμε ως Ευρωπαϊκό Κοινοβούλιο ό,τι είναι δυνατόν να γίνει.
Ας θυμηθούμε τα λόγια του Albert Camus: "Δεν πρόκειται να υπάρξει ειρήνη ούτε στις καρδιές των ανθρώπων ούτε στην κοινωνική συμπεριφορά όσο ο θάνατος δεν έχει κηρυχθεί εκτός νόμου" . Και κάτι ακόμα, κύριε Patten: είπατε στην παρέμβασή σας ότι δεν μπορούμε να εγγυηθούμε το μηδενικό σφάλμα κατά τις εκτελέσεις. Μα κάθε εκτέλεση είναι ένα σφάλμα από μόνη της. Εγώ είμαι αγνωστικίστρια, αλλά διαβάζω τη Βίβλο και εκεί μέσα λέει ότι κανείς δεν δύναται να αγγίξει τον Κάιν παρόλο που σκότωσε τον αδελφό του τον Αβελ. Κάθε εκτέλεση είναι ένα σφάλμα, που η δημοκρατία, η προστασία των ανθρωπίνων δικαιωμάτων και η ανθρώπινη αξιοπρέπεια δεν μπορούν να το επιτρέψουν.
(Χειροκροτήματα)

Rutelli
Κύριε Πρόεδρε, εκτίμησα την παρέμβαση του Επιτρόπου Patten, τα λόγια του, ιδίως όσα αναφέρονται στην προσωπική του εμπειρία, και την κρίση του όσον αφορά τον παραλογισμό μιας ποινής που εμφανίζεται όλο και λιγότερο στον κόσμο ως αποτελεσματικός αποτρεπτικός παράγοντας στη συνείδηση όλο και περισσότερων πολιτών.
Η Ευρώπη έχει βέβαια επιτύχει σημαντικές προόδους στην προσπάθειά της. Η αποδοχή της επίσημης απόρριψης της θανατικής ποινής και του δικαιώματος στη ζωή στο σχέδιο του Χάρτη των θεμελιωδών δικαιωμάτων, η αυστηρή απαίτηση απόρριψης της θανατικής ποινής για όποια χώρα θέλει να πλησιάσει στην ευρωπαϊκή διαδικασία διεύρυνσης, η αύξηση των μέσων παρέμβασης όσον αφορά τις σχέσεις με τις τρίτες χώρες με τη ρήτρα για τα ανθρώπινα δικαιώματα και, τέλος, το μορατόριουμ της θανατικής ποινής ως δράση προτεραιότητας της κοινής εξωτερικής πολιτικής και κοινής πολιτικής ασφαλείας του Συμβουλίου.
Όταν τα διεθνή θεσμικά μας όργανα, όταν το Δικαστήριο της Aja βρίσκεται ενώπιον της ποινής που προβλέπεται για τον εγκληματία Tadic - ένοχο σοβαρότατων αδικημάτων - και αντιπαραβάλλουμε τις ευθύνες για εκείνες τις φρικαλεότητες με οποιαδήποτε υπόθεση σε οποιαδήποτε χώρα, ακόμη και δημοκρατική, για την οποία χιλιάδες άνθρωποι σήμερα περιμένουν τη θανατική ποινή, θα μπορούσαμε ίσως να συνειδητοποιήσουμε ότι επρόκειτο για μια ευρωπαϊκή απόκλιση, ότι δηλαδή η άρνηση των θανατικών εκτελέσεων μπορεί να γίνει - σε πολιτικές και όχι σε ιστορικές εποχές - μια απόκλιση που διαδίδεται μέχρι να καταστεί σαφής πλειοψηφία των πολιτικών, θεσμικών και ανθρωπιστικών συμπεριφορών σε κάθε μέρος του κόσμου. Αυτό εμπνέει τη νέα Ευρώπη που γεννιέται την τρίτη χιλιετία.
Να γιατί, κύριε Πρόεδρε, είναι απαραίτητο να χρησιμοποιήσει καλά η Επιτροπή - ζητώ από τον Επίτροπο Patten ακριβή απάντηση - αυτές τις τροπολογίες επί του προϋπολογισμού της Ευρωπαϊκής Ένωσης που παρουσίασε η Ομάδα μας, η φιλελεύθερη και δημοκρατική ομάδα, για τον προϋπολογισμό του 2001. Πράγματι, δεν υπάρχει θεσμική πρωτοβουλία σε αυτό το πεδίο, παρά μόνο σε στενή συνεργασία με τις μη κυβερνητικές οργανώσεις. Σας προτείνω, κύριε Επίτροπε, να εξετάσετε τη δυνατότητα να θεσπίσει η Ένωση μια ευρωπαϊκή ημέρα κατά της θανατικής ποινής στον κόσμο: θα ήταν μια σημαντική συμβολή στην ανάπτυξη αυτής της παγκόσμιας συνείδησης από την κοιτίδα του πολιτισμού που είναι και που θέλει να συνεχίσει να είναι η Ευρώπη.
(Χειροκροτήματα)

Frassoni
Κύριε Πρόεδρε, η ομάδα των Πρασίνων/ Ευρωπαϊκή Ελεύθερη Συμμαχία υποστηρίζει με πλήρη πεποίθηση το ψήφισμα που θα υιοθετηθεί αύριο σχετικά με το μορατόριουμ της θανατικής ποινής.
Ήδη στις 10 Μαρτίου 1992 η αξιότιμη κ. Adelaide Aglietta παρουσίασε στο Ευρωπαϊκό Κοινοβούλιο την πρώτη σημαντική έκθεση που ζητούσε από τον ΟΗΕ να αποφασίσει ένα μορατόριουμ για τη θανατική ποινή. Οκτώ χρόνια αργότερα, όπως υπογραμμίζεται και στο ψήφισμά μας, η κατάσταση είναι σοβαρή και ανησυχητική, αλλά η διεθνής κινητοποίηση για το μορατόριουμ συνεχώς αυξάνεται. Από αυτό το δεδομένο πρέπει να ξεκινήσουμε πάλι, παρά τις πρόσφατες αλλεπάλληλες καθυστερήσεις στον ΟΗΕ, και πρέπει να εκμεταλλευθούμε για τον σκοπό αυτό τους διαθέσιμους πόρους του προϋπολογισμού.
Βέβαια, ένα μορατόριουμ δεν θα μπορούσε να σταματήσει τις πάνω από 4 000 μαζικές εκτελέσεις που συνέβησαν τα τελευταία χρόνια στο Ιράκ, ούτε τις χιλιάδες εκτελέσεις στην Κίνα, αλλά σε άλλες χώρες, και πρώτα από όλα στις ΗΠΑ, το μακροχρόνιο αυτό έργο υπέρ μιας κινητοποίησης για το μορατόριουμ αρχίζει να έχει ένα πολύ δειλό αποτέλεσμα. Ο υποψήφιος Μπους, στην Πολιτεία του οποίου πραγματοποιήθηκαν 144 εκτελέσεις, κατάφερε να διαγράψει το θέμα της θανατικής ποινής από την προεκλογική εκστρατεία και ανέστειλε διακριτικά και υποκριτικά τις εκτελέσεις στην Πολιτεία του μέχρι να περάσουν οι εκλογές. Δεν είναι άραγε αυτό μία από τις πολυάριθμες αποδείξεις της κυνικής χειραγώγησης με την οποία παίζεται η ζωή ορισμένων ανθρώπων - βέβαια, συχνά ενόχων - για έναν κυνικό πολιτικό υπολογισμό; Να γιατί πρέπει να συνεχίσουμε αυτή την πορεία με την ίδια πεποίθηση και επιμονή που είχε η κ. Aglietta όταν ίδρυσε την ένωση "Κάτω τα χέρια από τον Κάιν" . Ίσως να μην είναι κάτι που θα επιτύχουμε αμέσως, αλλά έχουμε εμπιστοσύνη ότι, με τους πόρους μάλιστα που διατίθενται από τον προϋπολογισμό και με τη βοήθεια της Επιτροπής, θα μπορέσουμε να επιτύχουμε αυτόν τον στόχο.
(Χειροκροτήματα)

Uca
Κύριε Πρόεδρε, αξιότιμοι συνάδελφοι, καθένας έχει δικαίωμα στη ζωή και την ελευθερία, σύμφωνα με την οικουμενική διακήρυξη των δικαιωμάτων του ανθρώπου των Ηνωμένων Εθνών. Η τήρηση της εν λόγω διακήρυξης είναι υποχρέωση όλων των κρατών μελών του ΟΗΕ. Η θανατική ποινή αντιβαίνει αμετάκλητα στο δικαίωμα στη ζωή, ενώ δεν παύει να αποτελεί μια φρικτή, απάνθρωπη και ταπεινωτική πράξη. Μόνο το έτος 2000 εκτελέσθηκαν στις ΗΠΑ 70 άνθρωποι. Ο κατάλογος των κρατών, στα οποία εκτελείται η θανατική ποινή ή εκδίδονται αποφάσεις καταδίκης σε θάνατο, είναι μακρύς, όπως για παράδειγμα η Κίνα, το Ιράν και το Ιράκ. Μολονότι στην Τουρκία έχουν πάψει πλέον από το 1984 να εκτελούνται οι καταδικαστικές αποφάσεις σε θάνατο, περισσότερα από 69 άτομα έχουν καταδικαστεί έκτοτε σε θάνατο. Το τουρκικό κοινοβούλιο έχει τον τελευταίο λόγο σχετικά με την εκτέλεση της απόφασης και ασχολείται με 49 δικαστικές πράξεις. Προπάντων, για ένα κράτος που φιλοδοξεί να καταστεί μέλος της Ευρωπαϊκής Ένωσης, κάτι τέτοιο δεν είναι αποδεκτό. Η Τουρκία πρέπει να καταργήσει τη θανατική ποινή για να μπορέσει να ενταχθεί στην Ευρωπαϊκή Ένωση.
Γιατί άραγε θανατική ποινή; Από τότε που υπάρχει, καταβάλλεται ανεπιτυχώς προσπάθεια να τεκμηριωθεί η αναγκαιότητά της. Σήμερα, οι υποστηρικτές της θανατικής ποινής ανατρέχουν κατά κύριο λόγο στο επιχείρημα του εκφοβισμού. Ισχυρίζονται ότι, μετά την κατάργηση της θανατικής ποινής, ο αριθμός όσων διαπράττουν κακουργήματα αυξάνεται. Για τον ισχυρισμό αυτό δεν μπορούν να προσκομιστούν πουθενά στον κόσμο ούτε καν στοιχειώδη αποδεικτικά στοιχεία. Πώς μπορεί για παράδειγμα να ερμηνευτεί ότι οι δολοφονίες στις ΗΠΑ, όπου σήμερα εξακολουθεί να εκτελείται η θανατική ποινή, είναι σημαντικά αυξημένες σε σύγκριση με άλλα κράτη, στα οποία η θανατική ποινή έχει καταργηθεί; Σε κάθε εκτέλεση θανατικής ποινής μπορεί κάλλιστα να θανατωθεί κάποιος αθώος. Υπήρξαν άλλωστε πολλές περιπτώσεις, στις οποίες καταδικάστηκαν αθώοι. Ιδιαίτερα, οι φτωχοί και τα μέλη των μειονοτήτων είναι, συγκριτικά συχνότερα, θύματα της θανατικής ποινής. Η εκτέλεση της θανατικής ποινής διέπεται από την ιδέα της εκδίκησης, η οποία δεν συνάδει με την εικόνα ενός πολιτισμένου κράτους.
Ανεξάρτητα από το εάν πρόκειται για τον Abu Dschamal στις ΗΠΑ, τον Φcalan στην Τουρκία, ή ακόμα και την πραγματοποιηθείσα εκτέλεση του Abdul Achmin Sabi στο Ιράκ - όλες τους πρέπει να καταδικαστούν. Θεωρώ τη θανατική ποινή βάρβαρη ...
(Ο Πρόεδρος αφαιρεί το λόγο από τον ομιλητή.)

Angelilli
Κύριε Πρόεδρε, όπως η Συνθήκη του Αμστερνταμ και ο Ευρωπαϊκός Χάρτης των θεμελιωδών δικαιωμάτων, έτσι και το Ευρωπαϊκό Κοινοβούλιο έχει εκφρασθεί επανειλημμένα κατά της θανατικής ποινής, που δυστυχώς, όπως ήδη υπενθυμίστηκε, υπάρχει ακόμα σε πολλές χώρες του κόσμου: σε χώρες με αντιδημοκρατική παράδοση, όπως η κομμουνιστική Κίνα, και σε χώρες πολύ μεγάλης ελευθεριότητας, όπως οι ΗΠΑ.
Γνωρίζουμε, επίσης, πόσο δύσκολο είναι να επιτύχουμε την κατάργηση της τόσο αφύσικης και απάνθρωπης αυτής ποινής. Είναι δύσκολο στην Αμερική, όπου, όπως υπενθύμισε η αξιότιμη κ. Frassoni, όποιος εκπροσωπεί τους θεσμούς, όποιος κάνει πολιτική, δεν τολμά να προτείνει την κατάργηση της θανατικής ποινής από φόβο μην χάσει ψήφους. Η αιτία είναι σαφής: έναντι της αύξησης του οργανωμένου εγκλήματος, η θανατική ποινή θεωρείται αποτρεπτικός παράγων που μπορεί να αναχαιτίσει, που μπορεί να αποθαρρύνει την αύξηση των εγκλημάτων και της παρανομίας. Γνωρίζουμε όμως ότι αυτό δεν αληθεύει στην πραγματικότητα, γνωρίζουμε ότι η θανατική ποινή είναι μια αποτρόπαια πράξη, ένα είδος οργανωμένου εγκλήματος του κράτους.
Γνωρίζουμε ότι η καταπολέμηση της εγκληματικότητας, αν και αδιάλλακτη και χωρίς συμβιβασμούς, πρέπει ωστόσο να γίνει στο πλαίσιο του δικαίου και της κοινωνικής θεραπείας και ασφαλώς όχι στο πλαίσιο της απλής κατασταλτικής λογικής ή, ακόμα χειρότερα, σύμφωνα με τη λογική "οφθαλμόν αντί οφθαλμού, οδόντα αντί οδόντος" . Γι' αυτό ακριβώς πρέπει να ενθαρρύνουμε σε όλη την Ευρώπη μια εκστρατεία υπέρ του μορατόριουμ για την εκτέλεση της θανατικής ποινής, διοργανώνοντας μια μεγάλη εκστρατεία για τα ανθρώπινα δικαιώματα με τη συμμετοχή των πάντων, ξεκινώντας από εκείνους που επιτελούν πολιτικούς και θεσμικούς ρόλους και φθάνοντας μέχρι τους απλούς πολίτες, ιδίως τους νεαρότερους σε ηλικία, ακριβώς για να δημιουργηθεί πραγματική και ιδιαίτερη συνείδηση του θέματος μεταξύ των πολιτών και πολιτική πίεση έναντι των χωρών των οποίων η έννομη τάξη προβλέπει ακόμη αυτήν την ποινή.
Θα ήθελα ύστερα να προτείνω, με κίνδυνο όμως να κάνω μια ομιλία υπερβολικά απλοϊκή, να αρνηθούν τα ευρωπαϊκά κράτη τις εμπορικές σχέσεις με εκείνες τις χώρες που εφαρμόζουν τη θανατική ποινή, αλλά ξέρω ότι πρόκειται για καθαρή ουτοπία. Αναφέρομαι, ιδιαίτερα, στην Κίνα, η οποία, όπως υπενθύμισε και ο Επίτροπος, κάθε μέρα εκδίδει και μία θανατική καταδίκη και γενικά υπολείπεται πολύ από την άποψη του σεβασμού των ανθρωπίνων δικαιωμάτων, αλλά, δυστυχώς, αποτελεί επίσης έναν εμπορικό εταίρο εξαιρετικά ελκυστικό, από τον οποίο δεν μπορεί να παραιτηθεί καμία ευρωπαϊκή χώρα.
Εν κατακλείδι, αυτές οι εκστρατείες εναντίον της θανατικής ποινής θα είναι ακόμη πιο αποτελεσματικές και λαϊκές, αν επιτύχουμε, ως όργανα, να δώσουμε επίσης στους πολίτες μας την αίσθηση ότι ταυτόχρονα εργαζόμαστε με την ίδια αποφασιστικότητα και αποτελεσματικότητα για την οικοδόμηση μιας ασφαλούς Ευρώπης, όπου τρομερές εγκληματικές πληγές - όπως η διακίνηση ναρκωτικών, η εμπορία και η εκμετάλλευση ανθρώπινων όντων και η παιδοφιλία - θα μπορέσουν να κατανικηθούν πολύ σύντομα.

Bonino
Κύριε Πρόεδρε, όποιος βουλευτής δεν είναι νέος σε ηλικία ή στην πρώτη του κοινοβουλευτική θητεία δεν μπορεί να ξεκινήσει αυτή τη συζήτηση χωρίς μια συγκινημένη ανάμνηση της συναδέλφου Adelaide Aglietta, όπως έκανε η Monica Frassoni, επειδή πιστεύω ότι σ' αυτήν οφείλεται η έναρξη, το 1992, αυτής της πολύ μακροχρόνιας προσπάθειας, αυτής της πολύ μακροχρόνιας μάχης, στην οποία επιδιδόμαστε ακόμα. Και ακριβώς κοιτάζοντας πίσω, κοιτάζοντας τις προόδους που έχουν γίνει από το 1992, κύριε Επίτροπε, δεν καταφέρνω να συμμεριστώ την εκτίμησή σας ή τη θετική σας αξιολόγηση της απόσυρσης, από μέρους της Ένωσης, του ψηφίσματος που υποβλήθηκε τον Νοέμβριο στο πλαίσιο των Ηνωμένων Εθνών.
Κύριε Επίτροπε, έχω την πεποίθηση ότι επρόκειτο τότε για μια χαμένη νίκη και ότι η λεκτική ακαμψία για την οποία αρνηθήκαμε έναν συμβιβασμό σε σχέση με το προοίμιο - τονίζω, με το προοίμιο - ο οποίος δεν έθιγε καθόλου το διατακτικό, στην πραγματικότητα παρουσίασε τον κίνδυνο να συγκαλύψει πίσω από ένα δεδομένο λεκτικής ακαμψίας ένα ουσιαστικό δεδομένο της ζωής και κατέληξε να παίξει αντίθετα το παιχνίδι μιας ολόκληρης σειράς μεγάλων δυνάμεων, φιλικών ή λιγότερο φιλικών, ή μεγάλων αγορών που ήταν ασφαλώς ενοχλημένες από αυτήν την πρωτοβουλία. Τίποτα το καινούριο: ήδη το 1994 η Ευρώπη είχε διχαστεί σε σχέση με την πρόταση ψηφίσματος που είχε παρουσιάσει η Ιταλία, αλλά ακριβώς γι' αυτό πιο σοβαρό, επειδή πιστεύω ότι οκτώ χρόνια εργασίας, όχι μόνο του Ευρωπαϊκού Κοινοβουλίου και, βέβαια, του προσωπικού του, κύριε Επίτροπε, αλλά και όλων των οργάνων της Ένωσης, θα μπορούσαν να βρουν φέτος τον Νοέμβριο τη νίκη, που πιστεύω ότι ήταν απόλυτα εφικτή. Για μένα πρόκειται, επομένως, το επαναλαμβάνω, για μια χαμένη νίκη.
Κύριε Επίτροπε, θεωρώ ότι ακριβώς για αυτού του τύπου τα θέματα το έργο των οργανώσεων που δρουν στην κοινωνία ή των μη κυβερνητικών είναι ένα θεμελιώδες δεδομένο, επειδή είναι κατά κανόνα οργανώσεις που έχουν ευρύτερο περιθώριο ελιγμών, που μπορούν να είναι πιο θαρραλέες, να υποστηρίξουν θέσεις θα λέγαμε λιγότερο συνδεδεμένες με άλλα μελήματα και άλλα συμφέροντα, θεμιτά αυτά καθαυτά, αλλά που παρουσιάζουν πολύ συχνά τον κίνδυνο να οδηγούν τις κυβερνήσεις και τα όργανα σε λιγότερο θαρραλέες, κάπως πιο συμβιβαστικές θέσεις.
Ακριβώς για αυτόν τον λόγο ένα τμήμα του ψηφίσματος ζητά από την Επιτροπή να είναι πιο σαφής στον απολογισμό και τη διαφανή ενημέρωση σε σχέση τη χρήση των κονδυλίων του προϋπολογισμού του 2000 για αυτό το θέμα και για τον εκδημοκρατισμό με ευρεία έννοια. Έχει συμβεί, μάλιστα, και συμβαίνει οι οργανώσεις που έχουν εργαστεί περισσότερο επ' αυτού του θέματος να βρεθούν κατά κάποιον τρόπο αποκλεισμένες από ένα δεδομένο κοινής εργασίας με την Επιτροπή, παρότι την έχουν προωθήσει για πολλά χρόνια, μάλλον επειδή δεν υπάρχουν πια οι σχετικοί πόροι και ούτε είναι γνωστό πώς ακριβώς εξαντλήθηκαν. Γι' αυτό πιστεύω, κύριε Επίτροπε, ότι η διαφάνεια και η ενημέρωση θα μπορούσαν να βοηθήσουν μια κοινή εργασία που πιστεύω ότι μας ενδιαφέρει όλους.

Salafranca Sαnchez-Neyra
Κύριε Πρόεδρε, πρέπει να συγχαρούμε την Επιτροπή και την Προεδρία του Συμβουλίου, για το γεγονός ότι συμπεριέλαβαν αυτό το κεφαλαιώδες ζήτημα στις προτεραιότητες του εξαμήνου, ιδίως σε μια χρονική στιγμή - όπως μας υπενθύμισε η κ. Dνez - κατά την οποία το Ευρωπαϊκό Συμβούλιο εξαγγέλλει τον Χάρτη των θεμελιωδών δικαιωμάτων της Ευρωπαϊκής Ένωσης.
Αυτή τη στιγμή - όπως μας υπενθυμίστηκε - όλοι μας έχουμε πρόσφατες τις εικόνες της αμερικανικής προεκλογικής εκστρατείας και της τελευταίας τηλεοπτικής μονομαχίας μεταξύ των δύο κύριων υποψηφίων, κατά την οποία ο υποψήφιος του Δημοκρατικού Κόμματος δήλωσε δημόσια ότι το μόνο σημείο σύμπτωσης με τις απόψεις του αντιπάλου του είναι η θέση τους υπέρ της θανατικής ποινής. Πιστεύω ότι είναι σημαντικό να τεθεί η Ευρωπαϊκή Ένωση επικεφαλής μιας εκστρατείας για την κατάργηση της θανατικής ποινής, καθώς πρόκειται για μια εκστρατεία υπέρ της ανθρώπινης αξιοπρέπειας και του πιο βασικού από τα θεμελιώδη δικαιώματα.
Πιστεύω, κύριε Επίτροπε - και το είπατε πολύ ωραία και ο ίδιος - ότι κατά τη στιγμή του σχεδιασμού της εξωτερικής πολιτικής της Ευρωπαϊκής Ένωσης, πρέπει να σκεφτούμε, σε σχέση με τις τρίτες χώρες, ότι υπάρχει ήδη μία δήλωση προσαρτημένη στη Συνθήκη του Αμστερνταμ, η οποία απηχεί σαφώς την άποψη ότι, για να μπορεί μια χώρα να γίνει μέλος της Ευρωπαϊκής Ένωσης, πρέπει να έχει καταργήσει τη θανατική ποινή. Επιμένω όμως ότι, στις σχέσεις μας με τις τρίτες χώρες, πρέπει να είμαστε πολύ σαφείς και να ευνοούμε με αποφασιστικό τρόπο τις σχέσεις μας με τις χώρες που συμμερίζονται αυτές τις απόψεις μας.
Κύριε Επίτροπε - η κ. Ferrer το εξέφρασε πολύ καλά πριν από λίγο - μερικές φορές, χρειάζεται να περνάμε από τους μακαρισμούς στα λογιστικά βιβλία και γι' αυτό πρέπει να υποστηρίξουμε την Επιτροπή σε ένα κατάλληλο πρόγραμμα, σε μια αποτελεσματική δράση και, το κυριότερο, σε μια δράση της Ευρωπαϊκής Ένωσης ευδιόρατη, σαφή, διαφανή και στηριζόμενη στη συμμετοχή - όπως μας υπενθύμισε η κ. Bonino - των μη κυβερνητικών οργανώσεων, οι οποίες έχουν πολλά να πουν και να προσφέρουν σε αυτή την πτυχή του ζητήματος.
Κύριε Πρόεδρε, πιστεύω ότι τα όργανα πρέπει να σταθούν στο ύψος των αξιών του πολιτισμού μας και ότι οι πολίτες μας πρέπει να μπορούν να δουν τους εαυτούς τους σε έναν καθρέφτη ηθικής, τον καθρέφτη που, λόγω του λειτουργήματός μας, οφείλουμε να είμαστε εμείς για αυτούς.

Fava
Κύριε Πρόεδρε, κύριε Επίτροπε, αν κάθε αναφορά που έχουμε συζητήσει και εγκρίνει στο Ευρωπαϊκό Κοινοβούλιο άξιζε μια ζωή, θα αποσυρόμουν ευχαριστημένος. Αλλά δυστυχώς ούτε συνέβαινε ούτε συμβαίνει αυτό. Πρέπει να αποφύγουμε το ενδεχόμενο να μετατρέψουμε τη συλλογιστική και την αγανάκτησή μας σε πένθιμη αγρύπνια, διότι, ενώ εμείς αγανακτούμε, αυτοί συνεχίζουν να σκοτώνουν.
Αυτό που ζητούμε επομένως από το Κοινοβούλιο, από την Επιτροπή, μα και από το Συμβούλιο είναι ένας υγιής πραγματισμός: να προσπαθήσουν να καταλάβουν με ποιον τρόπο μπορούμε να παρέμβουμε καθοριστικά, για να μην συνεχίσει η θανατική ποινή να αποτελεί όνειδος για όλη την ανθρωπότητα. Αυτό είναι το νόημα του παρόντος ψηφίσματος.
Υπάρχουν δύο σημεία που τα θεωρούμε βασικά εφαρμόσιμα: πρώτον, ότι η κατάργηση ή το μορατόριουμ της θανατικής ποινής πρέπει να παραμείνει αναντίρρητη προτεραιότητα στις σχέσεις με τις τρίτες χώρες, όχι προϋπόθεση φιλίας, αλλά προϋπόθεση πολιτικής, εμπορικής και οικονομικής συνεργασίας. Ως δεύτερο σημείο - που το αναφέρατε εσείς, κύριε Επίτροπε, και υπογραμμίσθηκε και επαναλήφθηκε αισίως από πολλούς συναδέλφους - η Επιτροπή πρέπει να κινητοποιήσει πολύ έξυπνα τους δικούς της χρηματοδοτικούς πόρους για να υποστηρίξει εκστρατείες ικανές να τροποποιήσουν την αντίληψη για τη θανατική ποινή στην κοινωνία των πολιτών. Όπως σωστά υπενθύμισε ο συνάδελφος Salafranca, μια αρκετά αμήχανη στιγμή της συζήτησης για τις προεδρικές εκλογές ήταν εκείνη κατά την οποία και οι δύο υποψήφιοι για την Προεδρία των ΗΠΑ δήλωσαν σύμφωνοι με τη θανατική ποινή.
Εμείς είμαστε παιδιά του Cesare Beccaria: θα θέλαμε αυτή η κληρονομιά να μην μείνει περιορισμένη στη γεωγραφία της Ευρώπης. Θα θέλαμε, επομένως, δράσεις προς υποστήριξη των μη κυβερνητικών οργανώσεων, προς υποστήριξη της κοινωνίας των πολιτών, προς υποστήριξη όποιου άλλου έχει επίπεδα και μεγέθη θάρρους που μπορεί να τα αφιερώσει σ' αυτό το πεδίο, όπως ορθά υπενθύμισε η συνάδελφος Bonino.
Σας ζητώ, εν κατακλείδι, κύριε Επίτροπε, τον μέγιστο πραγματισμό από πλευράς της Επιτροπής· ζητώ από το Συμβούλιο να κάνει αυτή τη φωνή να ακουστεί στις κυβερνήσεις μας· ζητώ από το Ευρωπαϊκό Κοινοβούλιο να συνεχίσει να βρίσκει το θάρρος για να μην σιωπήσει ποτέ σε σχέση με αυτό το θέμα.

Malmstrφm
Κύριε Πρόεδρε, άνθρωποι εκτελούνται και καταδικάζονται σε θάνατο κάθε μέρα. Είναι απαράδεκτο και αποτρόπαιο να συμβαίνει κάτι τέτοιο εν έτει 2000. Όπως ανέφεραν και οι συνάδελφοι - Ιταλοί στην πλειοψηφία τους, αν και όλοι μας ανεξαρτήτως εθνικότητας συμμεριζόμαστε αυτόν τον αποτροπιασμό - πρόκειται για μία απαράδεκτη τιμωρία. Μία τιμωρία απαράδεκτη για μία πολιτισμένη κοινωνία, μία τιμωρία που πάντοτε ενέχει τον κίνδυνο να εκτελούνται αθώοι.
Η Κίνα βρίσκεται επικεφαλής των χωρών που εφαρμόζουν την θανατική ποινή. Συχνά έχουμε καταδικάσει εγώ και άλλοι συνάδελφοι στο Κοινοβούλιο τη χώρα αυτή. Σήμερα ωστόσο, θα ήθελα να αναφερθώ ιδιαίτερα στις ΗΠΑ. Σε δύο εβδομάδες διεξάγονται εκεί προεδρικές εκλογές και ο επόμενος πρόεδρος μπορεί να ονομάζεται Τζωρτζ Μπους,, το άτομο που έχει υπογράψει τη θανατική καταδίκή 145 ανθρώπων. Ορισμένες από αυτές τις καταδίκες γεννούν έντονες νομικές αμφιβολίες, ορισμένοι μάλιστα από τους εκτελεσθέντες ήταν παιδιά όταν διέπραξαν τα εγκλήματα για τα οποία καταδικάστηκαν. Σε μία τουλάχιστον από αυτές τις περιπτώσεις το παιδί ήταν διανοητικώς καθυστερημένο. Τέτοιες καταστάσεις αποτελούν αίσχος και βλάπτουν σοβαρά την εικόνα της αμερικανικής δημοκρατίας.
Δεδομένων των προεδρικών εκλογών, θεωρώ απαραίτητο να εκφράσουμε τον αποτροπιασμό μας εδώ στο Κοινοβούλιο. Θα ήθελα να υποστηρίξω θερμά την πρόταση του συναδέλφου Rutelli να θεσπίσει το Κοινοβούλιο μία ευρωπαϊκή ημέρα κατά της θανατικής ποινής.

Manisco
Κύριε Πρόεδρε, μια σκιά πέφτει ανάμεσα στις ευγενείς προθέσεις και την πρακτική δράση·στο θέμα της θανατικής ποινής, πρόκειται για τη σκιά της γεωπολιτικής και των οικονομικών συμφερόντων. Η θέση σας για τη θανατική ποινή σήμερα υπερβαίνει τις ευγενικές προθέσεις.
Αναφέρατε τα κονδύλια του προϋπολογισμού 2000 που έχουν ως στόχο τη χρηματοδότηση εκστρατειών για την κατάργηση της θανατικής ποινής. Μέχρι εδώ καλά. Αλλά η σκιά παραμένει. Επιτρέψτε μου να μπω στο θέμα, Επίτροπε Patten. Τα 700 000 ευρώ που επένδυσε η Επιτροπή, πήγαν κυρίως στην Penal Reform International, μία νόμιμη οργάνωση που δραστηριοποιείται στα νησιά της Καραϊβικής, και στο Πανεπιστήμιο του Ουέστμινστερ, το οποίο προσφέρει μία βάση δεδομένων και έρευνας για δικηγόρους σε κέντρα μελετών των Φιλιππίνων. Προτρέπω, λοιπόν, την Επιτροπή να εστιάσει την προσοχή της και να επεκτείνει τη χρήση της οικονομικής βοήθειας στα δύο κύρια έθνη, όπου το κράτος δολοφονεί απερίσπαστο και αμέριμνο: τη Λαϊκή Δημοκρατία της Κίνας και τις Ηνωμένες Πολιτείες της Αμερικής. Ναι, γνωρίζουμε ότι το θέμα τίθεται τελετουργικά και περιοδικά στις κυβερνήσεις και των δύο χωρών, αλλά πρέπει να γίνουν πολύ περισσότερα. Για παράδειγμα, όσο αφορά τις Ηνωμένες Πολιτείες, κάποια από αυτά τα χρήματα θα έπρεπε να επενδυθούν σε εκστρατείες ευαισθητοποίησης στην Ευρώπη, όχι βέβαια για να μποϊκοτάρουμε μία κυρίαρχη Πολιτεία σαν το Τέξας, αλλά για να επανακατευθύνουμε τον ευρωπαϊκό τουρισμό και τις ευρωπαϊκές βιομηχανικές επενδύσεις στις 12 Πολιτείες που δεν επιδίδονται στη βάρβαρη αυτή πρακτική.

Vanhecke Frank
Κύριε Πρόεδρε, για διάφορους προσωπικούς λόγους είμαι αντίθετος προς τη θανατική ποινή και θα ήθελα να κάνω δύο σημαντικές παρατηρήσεις οι οποίες αποκλίνουν από όσα ελέχθησαν εδώ. Καταρχάς, πιστεύω ότι δεν μπορούμε να συγκρίνουμε ανόμοια πράγματα. Υπάρχει μία τεράστια διαφορά όσον αφορά την εκτέλεση της θανατικής ποινής, για παράδειγμα, στις Ηνωμένες Πολιτείες Αμερικής και σε χώρες όπως η Κίνα, το Πακιστάν, η Σαουδική Αραβία και η Βόρειος Κορέα, για να ονομάσω ορισμένες από τη μακρά σειρά. Στην πρώτη περίπτωση, πρόκειται για την βαρύτερη ποινή που επιβάλλεται στους χειρότερους εγκληματίες, οι οποίοι μπόρεσαν επιπλέον να κάνουν χρήση πάμπολλων μηχανισμών για την υπεράσπισή τους οι οποίοι προβλέπονται στις δημοκρατικές νομικές διαδικασίες. Στις άλλες περιπτώσεις, πρόκειται κυρίως για ένα είδος αυθαίρετης και φρικτής καταπίεσης ανθρώπων, οι οποίοι στις περισσότερες περιπτώσεις δεν έχουν παραβιάσει το κοινό δίκαιο. Όποιοι λοιπόν ταυτίζουν αυτές τις δύο περιπτώσεις παραποιούν τα γεγονότα.
Κατά δεύτερον, θα ήθελα να πω ότι στα δημοκρατικά κράτη είναι πολύ εύκολο να χύνει κανείς κροκοδείλια δάκρυα για τη μοίρα των χειρότερων εγκληματιών. Κάπως πιο δύσκολο είναι να ενδιαφερθεί κανείς για τη μοίρα των συγγενών, για παράδειγμα, ηλικιωμένων ανθρώπων που βασανίζονται μέχρι θανάτου για τις οικονομίες τους, κακοπληρωμένων υπεύθυνων χρηματαποστολών οι οποίοι δολοφονούνται εν ψυχρώ από γκάνγκστερ, παιδιών που βιάζονται και δολοφονούνται. Εάν ήμουν βέβαιος ότι στην Ευρώπη υπάρχει η βούληση να ασχοληθούμε πάνω απ' όλα με τη μοίρα και την ασφάλεια των θυμάτων, θα καταδίκαζα σήμερα ανεπιφύλακτα μαζί σας τη θανατική ποινή. Είμαι όμως υποχρεωμένος να διαπιστώσω ότι στην πράξη, και οπωσδήποτε στη χώρα μου, οι χειρότεροι εγκληματίες αποφυλακίζονται συστηματικά πρόωρα και σε πολλές περιπτώσεις επαναλαμβάνουν τα ίδια φρικτά εγκλήματα. Κάτω από αυτές τις συνθήκες, δεν πρέπει να μας προξενεί έκπληξη που ορισμένοι άνθρωποι υποστηρίζουν ότι η επιβολή της θανατικής ποινής σε ορισμένα τέρατα που έχουν κατ' επανάληψη διαπράξει εγκληματικές πράξεις θα μπορούσε να έχει σώσει τη ζωή πολλών αθώων.

Gargani
Κύριε Πρόεδρε, κύριε Επίτροπε, εκ πρώτης όψεως αυτή η συζήτηση, που επαναλαμβάνεται σε σχέση με άλλες προηγούμενες, θα φαινόταν υπερβολική και ανεπίκαιρη. Μια συζήτηση για τη θανατική ποινή είναι μια συζήτηση που απαιτεί έναν πολιτισμό του δικαίου, βάσει του οποίου ανασυγκροτείται η Ευρώπη. Είναι δε επίκαιρη και σημαντική για όλα όσα συμβαίνουν στον κόσμο. Είναι σημαντικό να την κάνει το Κοινοβούλιο της Ευρώπης - της Δυτικής Ευρώπης - επειδή η Ευρώπη έχει δύο χιλιετείς παραδόσεις: αυτήν που απορρέει από την παράδοση των Ρωμαίων, η οποία έχει επηρεάσει την ευρωπαϊκή νομική αντίληψη, ιδίως της Ιταλίας και της Γερμανίας, και έχει υποδείξει τη σύγχρονη οδό των νέων δικαιωμάτων ελευθερίας, και την παράδοση του Common Law, με το Bill ή Χάρτη των δικαιωμάτων της Αγγλίας.
Παρόλα αυτά υπήρξαν στην Ευρώπη πολύ τραγικές παρενθέσεις, υπήρξαν φασιστικές και κομουνιστικές νοοτροπίες που καταπάτησαν τα δικαιώματα της ελευθερίας και του προσώπου, και πιστεύω ότι είναι σημαντικό γεγονός το ότι συμφωνούμε επανειλημμένα, στο πλαίσιο του Ευρωπαϊκού Κοινοβουλίου, να συζητήσουμε και να καταδικάσουμε αποφασιστικά κάθε μορφή θανατικής ποινής. Πιστεύω ότι ο Χάρτης των Δικαιωμάτων, για τον οποίο συζητάμε και ο οποίος θα βρει στη Νίκαια ένα σημαντικό σημείο καμπής, έχει ως βασική έμπνευση αυτήν την αξία, την αξία του προσώπου, την αξία του δικαίου, την αξία του δικαιώματος στην ελευθερία. Εμείς οι Ιταλοί κρατούμε από την παράδοση του Cesare Beccaria, για τον οποίο ήδη έγινε λόγος, αλλά πιστεύω ότι ο Beccaria είναι ένας άνδρας που ανήκει στην Ευρώπη, που απέρριψε όλο το μεσαιωνικό και σκοταδιστικό δίκαιο υπέρ ενός σύγχρονου δικαίου, υπέρ μιας νομικής τάξης που δεν μας κάνει να είμαστε homo homini lupus, αλλά εγγυάται, μέσω της κοινωνικής συμβίωσης, τα προβλήματα της ελευθερίας. Η θανατική ποινή πάντα απομακρύνει την ειρήνη από την κοινωνική συμβίωση και πρέπει να έχουμε το θάρρος να πούμε ότι μια χώρα που είναι πραγματικά δημοκρατική πρέπει να καταργήσει τη θανατική ποινή και όχι μόνο να δεχθεί - που θα ήταν ήδη σπουδαίο - ένα μορατόριουμ.
Είναι επομένως αλήθεια ότι δεν αρκεί μια ανθρωπιστική δέσμευση, αλλά πιστεύω ότι απαιτείται να διακηρύξουμε με δυνατή φωνή ότι η θανατική ποινή είναι εκτός νόμου.

Maaten
Κύριε Πρόεδρε, το 1999, 85% όλων των εκτελέσεων συνέβη μόνο σε πέντε χώρες: στην Κίνα, το Ιράν, τη Σαουδική Αραβία, τη Δημοκρατία του Κονγκό και τις Ηνωμένες Πολιτείες Αμερικής. Βεβαίως, καλά κάνει η Ευρωπαϊκή Ένωση που δεν επιτρέπει την επιβολή της θανατικής ποινής στην επικράτειά της. Ο θάνατος είναι η πιο σκληρή, φρικτή και απάνθρωπη ποινή. Παραβιάζει το δικαίωμα στη ζωή, είναι αμετάκλητη και μπορεί να επιβληθεί και σε αθώους ανθρώπους. Επιπλέον, ποτέ δεν αποδείχθηκε ότι αποτρέπει την εγκληματικότητα σε μεγαλύτερο βαθμό απ' ό,τι άλλες μορφές ποινών. Μόλις πριν λίγο ελέχθη ότι ίσως η νομική κατάσταση στις Ηνωμένες Πολιτείες Αμερικής να είναι καλύτερη ή ότι θα μπορούσαν να διαπραχθούν πάρα πολύ σοβαρά εγκλήματα. Αυτό ακριβώς είναι το θέμα. Εμείς, ως δημόσιες αρχές, δεν μπορούμε να υποβιβασθούμε στο επίπεδο των εγκληματιών τους οποίους τιμωρούμε. Αυτός ακριβώς είναι ο πολιτισμός τον οποίο έχουμε οικοδομήσει εδώ στην Ευρώπη και τον οποίο πρέπει να προστατέψουμε. Γι' αυτό και υποστηρίζουμε θερμά την πολιτική του Επιτρόπου Patten.

Boudjenah
Κύριε Πρόεδρε, είναι πλέον καιρός να υιοθετήσουμε ένα καθολικό μορατόριουμ για τη θανατική ποινή, την πραγματική αυτή διοικητική ανθρωποκτονία, όπως την αποκαλούσε ο Albert Camus. Πρόκειται για την ίδια άποψη που υποστήριξα στην αίθουσα αυτή, τον περασμένο Οκτώβριο, όταν ήταν επείγουσα η ανάγκη για κινητοποίηση προκειμένου να αποσοβηθεί η εκτέλεση του Αμερικανού μαύρου δημοσιογράφου Mumia Abu Jamal.
Ποια είναι η κατάσταση σήμερα; Εβδομήντα επτά κράτη θεωρούν ακόμη τη θανατική ποινή ως την κατάλληλη απάντηση για ορισμένα κακουργήματα. Το 1999, 1 813 άτομα εκτελέστηκαν σε 31 χώρες και υπάρχουν τουλάχιστον 3 857 καταδικασμένοι σε θάνατο σε 63 χώρες. Η ζωή του Mumia, ο οποίος αναμένει την ενδεχόμενη επανεξέταση της δίκης του, εξαρτάται περισσότερο από ποτέ από τη διεθνή αλληλεγγύη. Λοιπόν ποια θέση θα υιοθετήσει η Ευρωπαϊκή Ένωση ώστε να εξαλειφθεί η εσχάτη των ποινών με τη λήξη του αιώνα αυτού; Στο δεύτερο στάδιο του διαδρόμου του θανάτου τότε, ο Mumia Abu Jamal είχε στείλει το ακόλουθο θαρραλέο μήνυμα: "Η δεύτερη φάση είναι η δεύτερη φάση του πολέμου. Θα νικήσουμε" .
Βεβαίως, έχουμε ενθαρρυντικές ενδείξεις που μαρτυρούν παγκοσμίως την αύξηση της τάσης για κατάργηση της θανατικής ποινής.
Τα Ηνωμένα Έθνη, όπως και το Ευρωπαϊκό Κοινοβούλιο, συμμετέχουν εφεξής στην αναπόφευκτη αυτή συζήτηση η οποία αφορά σε ολόκληρο τον κόσμο όλα τα στρώματα της κοινωνίας. Ακόμη και στις Ηνωμένες Πολιτείες, η κοινή γνώμη, που διάκειται περισσότερο και από ευνοϊκά απέναντι στην εσχάτη των ποινών, εμφανίζεται κλονισμένη. Μια μελέτη του Πανεπιστημίου της Κολούμπια κατέδειξε ότι, όσον αφορά στις πραγματοποιούμενες εκτελέσεις, το 60% περίπου των αδικημάτων διαπράττονται στην ηλικία των είκοσι ετών. Σκοτώνουν αθώους και ο ρατσισμός είναι εμφανής κατά την εφαρμογή της θανατικής ποινής. Οι πολέμιοι της εσχάτης των ποινών οργανώνουν συχνά διαδηλώσεις έξω από την κατοικία του κυβερνήτη του Τέξας και υποψηφίου των Δημοκρατικών για το Λευκό Οίκο.
Η Ευρωπαϊκή Ένωση πρέπει να ασκήσει ισχυρή πίεση ώστε να επιτύχει την έγκριση του εν λόγω μορατόριουμ και να το επιβάλει ως απαράβατη αρχή σε όλα τα έθνη που διαπράττουν ακόμη το κρατικό αυτό έγκλημα που τραυματίζει την ανθρώπινη συνείδηση, όπως δήλωνε ήδη στην εποχή του ο Victor Hugo. Δεκαεννιά χρόνια ύστερα από την κατάργηση της θανατικής ποινής στη Γαλλία, αναλαμβάνονται σήμερα πρωτοβουλίες υπέρ μιας εθνικής ημέρας για τη θέσπιση καθολικού μορατόριουμ για την εσχάτη των ποινών. Είμαι ακόμη σύμφωνη με την προώθηση της πρότασης αυτής σε ευρωπαϊκό επίπεδο. Στις 10 του επόμενου Δεκεμβρίου, εκατοντάδες χιλιάδες αιτήσεις θα επιδοθούν στα Ηνωμένα Έθνη. Η προεδρία της Ευρωπαϊκής Ένωσης θα μπορούσε κάλλιστα να συμμετάσχει στην εκστρατεία αυτή και να δώσει έτσι την απαραίτητη πνοή και υποστήριξη σε όσους μάχονται για την κατάργηση της θανατικής ποινής. Η ευρωπαϊκή κινητοποίηση είναι αποφασιστικής σημασίας.

Patten
Κύριε Πρόεδρε, θα τα συνοψίσω όλ' αυτά εν τάχει και ελπίζω ότι το Κοινοβούλιο δεν θα παρεξηγήσει αυτό που θέλω να πω στην αρχή. Δεν επιθυμούμε να εισέλθουμε σε έναν ανταγωνιστικό ανθρωπισμό, αλλά το θέμα αυτό με απασχολεί το ίδιο έντονα όπως κάθε άλλο μέλος του Σώματος και έχω λάβει το λόγο σε συζητήσεις γι' αυτό το θέμα στο Κοινοβούλιο το ίδιο συχνά με οποιονδήποτε άλλον, υποψιάζομαι μάλιστα ότι πιθανόν να έχω λάβει μέρος σε περισσότερες συζητήσεις από ό,τι ορισμένοι στο Κοινοβούλιο. Έλαβα μέρος σε συζητήσεις στο πανεπιστήμιο ως φοιτητής. Στη συνέχεια, συμμετείχα σε συζητήσεις στο πανεπιστήμιο, καθώς και στη διάρκεια της πολιτικής μου σταδιοδρομίας. Έχω μιλήσει στο ραδιόφωνο και στην τηλεόραση. Γιουχαΐστηκα για τις απόψεις μου σε δημόσιες συζητήσεις για τη θανατική ποινή. Έχω λάβει το λόγο στο Κοινοβούλιο για τη θανατική ποινή. Έχω λάβει το λόγο στο Κοινοβούλιο στη διάρκεια ιδιαίτερα φορτισμένων συζητήσεων για την τρομοκρατία, για τις τρομοκρατικές ενέργειες και τη θανατική ποινή, κατά της χρήσης της θανατικής ποινής. Σήμερα, είχα την εμπειρία μιας εντελώς μοναδικής συζήτησης. Ποτέ μου δεν έλαβα μέρος σε συζήτηση για τη θανατική ποινή όπου όλοι να βρίσκονται από την ίδια πλευρά, και αυτό είναι κάτι που αξίζει να αναλογιστούμε.
Η αξιότιμη βουλευτής, στο πλαίσιο μιας εξαιρετικά καλής και συγκινητικής ομιλίας, αναφέρθηκε στη Βίβλο και στους Κάιν και Αβελ. Σε αυτές τις συζητήσεις, έχει γίνει μεγαλύτερη κατάχρηση της Βίβλου - και δεν υπονοώ ότι η αξιότιμη βουλευτής έκανε κατάχρηση της Βίβλου - από ό,τι οποιουδήποτε άλλου κειμένου, εκτός ίσως από τον Κομφούκιο. Συνήθως, άλλα είναι τα χωρία της Βίβλου που ακούμε να αναφέρονται. Ακούμε εκείνο το χωρίο για οφθαλμόν αντί οφθαλμού και οδόντα αντί οδόντος. Συνήθως αυτό το απόσπασμα αναφέρουν και γι' αυτό ήταν θαυμάσιο που ακούσαμε την αξιότιμη βουλευτή να πηγαίνει ακόμη πιο πίσω, στη Γένεση. Και δεν γίνεται να πάμε πολύ πιο πίσω από αυτό. Ζητώ απλώς από το Κοινοβούλιο να αναλογιστεί το γεγονός ότι στη συζήτηση αυτή ακούστηκαν λόγοι που ήταν όλοι από την ίδια πλευρά - μία πλευρά με την οποία συμφωνώ με πάθος. Αυτό μου λέει ότι δεν πρέπει να σκεφτόμαστε μόνο την πραγματοποίηση εκστρατειών ενημέρωσης του κοινού σε άλλες χώρες, αλλά να εξετάζουμε κατά καιρούς την ανάγκη να συνεχίζουμε τις εκστρατείες ενημέρωσης του κοινού και στην Ευρωπαϊκή Ένωση γιατί δεν είμαι σίγουρος, εάν όλος ο κόσμος έξω από αυτές τις εκπληκτικές αίθουσες, έξω από αυτό το Κοινοβούλιο, σκέφτεται όπως ακριβώς εμείς. Και πρέπει να θυμόμαστε ότι ένα από τα καθήκοντα της πολιτικής ηγεσίας είναι να υπολογίζει την κοινή γνώμη, και όχι απλώς να υποθέτουμε ότι όλοι συμφωνούν μαζί μας. Η πρόταση του κ. Rutelli να θεσπίσουμε μία ευρωπαϊκή ημέρα στο ημερολόγιό μας για τη συνεχή επαναφορά του θέματος της κατάργησης της θανατικής ποινής, μου φάνηκε λογική και αποτελεσματική και εμπίπτει σε αυτά για τα οποία μιλούσα ως τώρα.
Όταν πιάνω τον εαυτό μου να διαφωνεί με την αξιότιμη βουλευτή, η πρώτη μου αντίδραση είναι ότι έχω άδικο. Η διαφωνία μας για τη Γενική Συνέλευση του ΟΗΕ είναι απλώς διαφωνία τακτικής. Δεν υπάρχει αμφιβολία ότι θέλουμε μεσοπρόθεσμα ένα επιτυχημένο ψήφισμα στη Γενική Συνέλευση του ΟΗΕ κατά της θανατικής ποινής. Καμία απολύτως αμφιβολία. Πέρυσι είχαμε την άποψη ότι δεν θα μπορούσαμε να πετύχουμε αυτό που θέλαμε. Ότι υπήρχε πραγματικά ο κίνδυνος να αποδεχτούμε τελικά ένα ψήφισμα, το οποίο θα έλεγε πράγματα με τα οποία διαφωνώ κάθετα, και νομίζω πως και η αξιότιμη βουλευτής επίσης διαφωνεί, δηλαδή ότι το τι κάνει μία χώρα με τα ανθρώπινα δικαιώματα δεν ενδιαφέρει τις άλλες χώρες. Είδαμε ότι αυτό θα μπορούσε να γίνει με κατάχρηση της γλώσσας των συνθηκών. Αυτό που θέλουμε είναι ένα καλό, ξεκάθαρο κείμενο που να καταδικάζει τη θανατική ποινή και να διατρανώνει την παγκόσμια αξία των ανθρωπίνων δικαιωμάτων, συμπεριλαμβανόμενης της ιερότητας της ζωής. Θέλουμε να συνεχίσουμε να οικοδομούμε επάνω σε ό,τι έχει πετύχει η Επιτροπή ανθρωπίνων δικαιωμάτων για να συγκεντρώσουμε την πλειοψηφία που επιθυμούμε μέσα στον ίδιο τον ΟΗΕ.
Υπήρξαν πολλές αναφορές σε χώρες όπου πραγματοποιούνται πάρα πολλές, τρομακτικά πολλές εκτελέσεις.
Αναφέρθηκε η Κίνα και ξέρουμε καλά τι γίνεται εκεί. Είναι ένα ζήτημα που θέτουμε διαρκώς και επανειλημμένως στο διάλογό μας για τα ανθρώπινα δικαιώματα. Δεν μπορώ να πω με το χέρι στην καρδιά, ούτε με το χέρι μακριά από την καρδιά, ότι έχουμε προχωρήσει πολύ, εξακολουθούμε όμως να θέτουμε το ζήτημα.
Το ζήτημα το θέτουμε και στις Ηνωμένες Πολιτείες. Κάναμε ένα γενικό διάβημα στις Ηνωμένες Πολιτείες το Φεβρουάριο του τρέχοντος έτους, πέρα από τα διαβήματα που κάναμε προς τις αρχές της κάθε πολιτείας: για παράδειγμα, σε σχέση με συγκεκριμένες περιπτώσεις θανατικής ποινής. Καλέσαμε τις Ηνωμένες Πολιτείες να θεσπίσουν ένα μορατόριουμ για την εκτέλεση της θανατικής ποινής με σκοπό την πλήρη εξάλειψή της. Παροτρύναμε τις Ηνωμένες Πολιτείες να αποσύρουν την επιφύλαξή τους για το άρθρο της Διεθνούς Σύμβασης για τα Αστικά και Πολιτικά Δικαιώματα, το οποίο αφορά την απαγόρευση της επιβολής της θανατικής ποινής σε ανηλίκους. Παροτρύναμε επίσης τις Ηνωμένες Πολιτείες να σεβαστούν τους αυστηρούς όρους κάτω από τους οποίους μπορεί να εκτελεστεί η θανατική ποινή, οι οποίοι αναπτύσσονται σε διάφορα διεθνή κείμενα.
Κάποιοι βουλευτές αναφέρθηκαν στις προεδρικές τηλεοπτικές αναμετρήσεις. Ανέφεραν το γεγονός ότι τόσο ο Ρεπουμπλικάνος όσο και ο Δημοκρατικός υποψήφιος, ανεξάρτητα από τα θέματα για τα οποία διαφωνούσαν - το μέγεθος της κυβέρνησης, τους φορολογικούς συντελεστές, τα ηθικά πρότυπα της δημόσιας ζωής - συμφωνούσαν μόνο σε ένα πράγμα, την θανατική ποινή. Ίσως να συμφωνούν για τη θανατική ποινή. Ίσως να λένε ότι η εκτέλεση της θανατικής ποινής είναι αποτελεσματική και ηθικά δικαιολογημένη επειδή αυτό πιστεύουν. Οι περισσότεροι Αμερικανοί πολιτικοί και δημόσιοι αξιωματούχοι φαίνεται να συμφωνούν με αυτό και μερικές φορές, οι δημόσιοι αξιωματούχοι, οι αιρετοί, υιοθετούν συγκεκριμένες απόψεις επειδή τις θεωρούν δημοφιλείς. Ίσως, σε σχέση πάλι με την πληροφόρηση του κοινού, έχουμε να αντιμετωπίσουμε αυτό το ζήτημα ακόμη και στην πιο καλά πληροφορημένη κοινωνία στον κόσμο.
Ο αριθμός των εκτελέσεων, ο αριθμός των φυλακισμένων, ο αριθμός των εκτελέσεων στις Ηνωμένες Πολιτείες είναι πάρα πολύ υψηλοί για μία χώρα, η δημοκρατία της οποίας εξυμνήθηκε με τόσο εύστοχα εύγλωττο τρόπο από τον Alexis de Tocqueville πριν από έναν αιώνα. Δεν ξέρω τι θα σκεφτόταν εκείνος για τις προεδρικές αναμετρήσεις. Δεν είμαι σίγουρος τι θα σκεφτόταν για τον αριθμό των εκτελέσεων στις Ηνωμένες Πολιτείες.
Η συζήτηση αυτή ήταν χρήσιμη, αν και αξιοθαύμαστα ασυνήθιστη. Ελπίζω να την ξανακάνουμε. Ελπίζω επίσης να βγούμε έξω και να συζητήσουμε το θέμα με άλλους, που δεν επιδεικνύουν την ίδια ομοφωνία στις κρίσεις και τη σοφία τους. Ελπίζω να χρησιμοποιήσουμε τη διανόηση και τους οικονομικούς πόρους μας για να προβάλλουμε ακατάπαυστα την ιερότητα της ανθρώπινης ζωής, την αντίθεσή μας στην απαράδεκτη πρακτική της θανατικής ποινής. Όλοι μας πρέπει να προσβλέπουμε στην ημέρα όπου η θανατική ποινή θα θεωρείται ως μία μεσαιωνική βαρβαρότητα, όπως θα έπρεπε.
(Χειροκροτήματα)

Πρόεδρος
Έλαβα δύο προτάσεις ψηφίσματος σύμφωνα με το άρθρο 37, παράγραφος 2 του Κανονισμού.
Η συζήτηση έληξε.
Η ψηφοφορία θα διεξαχθεί την Πέμπτη.

Αποστολή του Επιτρόπου Patten στην Σερβία
Πρόεδρος
Το επόμενο θέμα είναι η ανακοίνωση της Επιτροπής για την αποστολή του Επιτρόπου Patten στη Σερβία.

Patten
. Όπως κάποιοι από τους αξιότιμους βουλευτές γνωρίζουν, επρόκειτο να παρευρεθώ, μαζί με τους Javier Solana και Bodo Hombach από το Σύμφωνο Σταθερότητας, στην ειδική σύνοδο κορυφής των ηγετών της νοτιοανατολικής Ευρώπης, σήμερα, στα Σκόπια, η οποία διοργανώνεται από τον πρόεδρο Trajkovski για να υποδεχτεί και πάλι τη Γιουγκοσλαβία στους κόλπους της οικογένειας των νοτιοανατολικών ευρωπαϊκών κρατών. Είπα, όμως, στον πρόεδρο Trajkovski ότι, όσο και αν ήθελα να παρευρεθώ, έπρεπε να βρίσκομαι σήμερα εδώ, σε αυτό το Κοινοβούλιο, για να κάνω πράξη τη δημοκρατική υποχρέωση λογοδοσίας. Είχα πολλές συζητήσεις και ήταν ευχαρίστησή μου που έλαβα μέρος σε αυτές. Με ευχαρίστησή μου επίσης μπορώ να αναφέρω στο Σώμα τα καθέκαστα από την επίσκεψή μου στη Γιουγκοσλαβία χθες και τη Δευτέρα. Όπως πολλοί βουλευτές, ήλπιζα από καιρό να μου δοθεί η ευκαιρία να μιλήσω για μια τέτοια επίσκεψη και για τις προσπάθειές μας να οικοδομήσουμε δεσμούς με ένα δημοκρατικό Βελιγράδι. Η θριαμβευτική επιστροφή της δημοκρατίας στη Σερβία τις τελευταίες εβδομάδες ξάφνιασε και ενέπνευσε πολλούς από εμάς. Υποθέτω ότι δεν πρέπει να μας ξαφνιάζει το γεγονός πως η δημοκρατία πάντοτε νικάει στο τέλος.
Η Ευρωπαϊκή Ένωση διακήρυξε κατ' επανάληψη πριν από τις εκλογές που έλαβαν χώρα μόλις πριν από ένα μήνα, ότι μία δημοκρατική αλλαγή στη Γιουγκοσλαβία θα σήμαινε ριζική αλλαγή της πολιτικής της Ευρωπαϊκής Ένωσης προς αυτήν τη χώρα. Πόσο μπορεί να αλλάξουν τα πράγματα μέσα σε ένα μήνα. Το καλοκαίρι μιλούσα σε αυτό το Σώμα για μία Σερβία που ήταν ο απόβλητος των ευρωπαϊκών εθνών, για την καταστολή των γενναίων, ανεξάρτητων μέσων ενημέρωσης, για την υποστήριξή μας προς την αντιπολίτευση. Σήμερα, αν και ακόμη στις πρώτες ημέρες της, η αντιπολίτευση έγινε κυβέρνηση και τα ανεξάρτητα μέσα ανακάλυψαν ξάφνου ότι δεν τους γίνεται πια πόλεμος, δεν είναι μόνοι τους αλλά βρίσκονται πρωτοπόροι μιας νέας προσπάθειας για τη δημιουργία πραγματικά ανοιχτών και πλουραλιστικών μέσων σε όλη τη χώρα.
Από τη στιγμή που ο λαός της Σερβίας έδειξε ξεκάθαρα τη δημοκρατική του βούληση και από τη στιγμή που επέμεινε να γίνει σεβαστή αυτή η βούληση, η Ευρωπαϊκή Ένωση κράτησε το λόγο της. Τέσσερις μόλις ημέρες μετά από τη δημοκρατική μετάβαση στις 5 Οκτωβρίου, οι υπουργοί εξωτερικών της Ευρωπαϊκής Ένωσης ανακοίνωσαν την άρση των κυρώσεων και την άμεση ανάκληση του εμπάργκο πετρελαίου και της απαγόρευσης αεροπορικών πτήσεων. Ανακοίνωσαν την επέκταση της Ευρωπαϊκής Υπηρεσίας Ανασυγκρότησης στη Σερβία και το Μαυροβούνιο. Υπογράμμισαν την ετοιμότητά μας να πιέσουμε για τον καθαρισμό του Δούναβη και να παρέχουμε τους απαραίτητους πόρους γι' αυτό. Ζήτησαν από την Επιτροπή να συντάξει προτάσεις για να επεκτείνουμε τις πρόσφατα ανακοινωθείσες εμπορικές προτιμήσεις μας για τα Βαλκάνια σε όλη τη Γιουγκοσλαβία. Εξέφρασαν την επιθυμία τους προς τα κράτη μέλη να επανασυνάψουν ή να ομαλοποιήσουν τις διπλωματικές σχέσεις τους με τη Γιουγκοσλαβία με την πρώτη ευκαιρία. Υπογράμμισαν την ετοιμότητα της Ευρωπαϊκής Ένωσης να συμβάλει στη θεσμική και οικονομική ανοικοδόμηση της ΟΔΓ και απηύθυναν πρόσκληση στον πρόεδρο Κοστούνιτσα να παρακολουθήσει το άτυπο Ευρωπαϊκό Συμβούλιο στο Μπιαρρίτς και να συμμετάσχει στην περιφερειακή σύνοδο που διοργανώνει η προεδρία και που θα φιλοξενηθεί από την κροατική κυβέρνηση στο Ζάγκρεμπ στις 24 Νοεμβρίου.
Την επομένη της συνάντησης των υπουργών Εξωτερικών, η υπουργός Εξωτερικών Vιdrine, που εκπροσωπεί την Προεδρία, μετέβη αεροπορικώς στο Βελιγράδι για να ενημερώσει προσωπικώς τον πρόεδρο Κοστούνιτσα για τα μέτρα που αποφάσισε να λάβει η Ευρωπαϊκή Ένωση προκειμένου να τηρήσει τις υποσχέσεις που έδωσε στο λαό της Σερβίας κατά την προεκλογική περίοδο. Την ίδια ημέρα, πέντε μόλις ημέρες μετά τις 5 Οκτωβρίου, μία ομάδα αξιωματούχων της Επιτροπής έφτασε στο Βελιγράδι για να συζητήσει με τους συμβούλους του προέδρου Κοστούνιτσα ένα έκτακτο πακέτο βραχυπρόθεσμης βοήθειας.
Αργότερα μέσα στην ίδια εβδομάδα, η Ευρωπαϊκή Επιτροπή πρότεινε στο Ευρωπαϊκό Συμβούλιο του Μπιαρρίτς να εγκρίνει η αρμόδια για το προϋπολογισμό αρχή, περιλαμβανομένου και του Κοινοβουλίου ένα έκτακτο πακέτο βοήθειας στη Σερβία αξίας 200 εκ. ευρώ, εκ των οποίων 180 εκ. προέρχονται από το έκτακτο αποθεματικό. Τις τελευταίες μέρες μία ομάδα από την Υπηρεσία Ανασυγκρότησης μετέβη στο Βελιγράδι όπου, σε στενή συνεργασία με την ομάδα του προέδρου Κοστούνιτσα και ιδίως με τον καθηγητή Labus και την ομάδα οικονομολόγων των G17 καθώς και με άλλους χρηματοδότες, εξετάζουν τι βοήθεια ακριβώς μπορούμε να προσφέρουμε και πώς θα διασφαλίσουμε ότι θα φτάσει στη Σερβία όσο το δυνατόν γρηγορότερα μέσα στις επόμενες εβδομάδες, δεδομένου ότι αρχίζει ο χειμώνας και οι εκλογές της Δημοκρατίας της Σερβίας έχουν οριστεί για τις 23 Δεκεμβρίου.
Μετά από αυτές τις αρχικές αποστολές, εγώ ο ίδιος πήγα στο Βελιγράδι τη Δευτέρα και χθες το απόγευμα επισκέφτηκα την Podgorica. Στο Βελιγράδι συναντήθηκα με τον πρόεδρο Κοστούνιτσα και είχα ξεχωριστή συνάντηση μαζί του και με 80 περίπου δημάρχους από δημοκρατικούς δήμους. Επισκέφθηκα το επιτελείο του αντιστασιακού κινήματος των φοιτητών και συναντήθηκα με τον γενναίο εκείνο ανεξάρτητο δημοσιογράφο, τον Marislav Filipovic, τον οποίο ο Μιλόσεβιτς έκλεισε στη φυλακή επειδή έλεγε την αλήθεια και που πρόσφατα αφέθηκε ελεύθερος από τον πρόεδρο Κοστούνιτσα. Συναντήθηκα με τον καθηγητή Labus και τους συναδέλφους του από την ομάδα οικονομολόγων των G17 καθώς και με συναδέλφους από την Παγκόσμια Τράπεζα για να συζητήσουμε τόσο τη βραχυπρόθεσμη βοήθεια όσο και το καίριο έργο της μακροπρόθεσμης ανασυγκρότησης, ιδίως της οικοδόμησης θεσμών και κράτους δικαίου.
Συναντήθηκα με τον δήμαρχο του Βελιγραδίου και επισκεφτήκαμε μαζί ένα σχολείο του Βελιγραδίου που ανακαινίζεται στο πλαίσιο του προγράμματος της Ευρωπαϊκής Επιτροπής "Σχολεία για τη Δημοκρατία" .
Επισκέφθηκα το Ανεξάρτητο Κέντρο των Μέσων Ενημέρωσης, ένα είδος καταφυγίου για ανεξάρτητους δημοσιογράφους, το οποίο στήριξε η Ευρωπαϊκή Επιτροπή, όπου έδωσα συνέντευξη. Επισκέφθηκα επίσης το στούντιο του ανεξάρτητου τηλεοπτικού και ραδιοφωνικού σταθμού B92, τον οποίο παρενοχλούσε ο Μιλόσεβιτς και στήριξε, μεταξύ άλλων, η Ευρωπαϊκή Επιτροπή οι δημοσιογράφοι του σταθμού αξίζουν, όπως όλοι οι ανεξάρτητοι δημοσιογράφοι, έντονης και εύφημης μνείας, όταν γραφτεί η ιστορία των τελευταίων εβδομάδων στη Σερβία. Επέδειξαν απείρως μεγαλύτερη γενναιότητα από όση χρειάστηκε ποτέ να επιδείξω εγώ.
Είχα επίσης σημαντικές συναντήσεις με εκπροσώπους της δημοκρατικής αντιπολίτευσης της Σερβίας, με ΜΚΟ και εκπροσώπους της κοινωνίας των πολιτών, μεταξύ των οποίων ο εντυπωσιακός ηγέτης της Δημοκρατικής Συμμαχίας των Πολιτών, Goran Svilanovic. Ενημέρωσα τους επικεφαλής αποστολής της Ευρωπαϊκής Ένωσης πριν να αναχωρήσω για το Μαυροβούνιο, όπου είχα συναντήσεις εχθές το βράδυ με τον πρόεδρο Djukanovic και τον πρωθυπουργό Vujanovic.
Επιτρέψτε μου να σας πω δυο λόγια για τη συνάντησή μου με τον πρόεδρο Κοστούνιτσα και το έκτακτο πακέτο βοήθειας που ετοιμάζουμε για τη Σερβία. Εξέθεσα στον πρόεδρο Κοστούνιτσα την αποφασιστικότητά μας να παρέχουμε βοήθεια προς τη Σερβία το ταχύτερο δυνατό. Με εντυπωσίασε η αφοσίωσή του στη δημοκρατία και με έκανε να καταλάβω την τεράστια πρόκληση που αντιμετωπίζει για την εδραίωση της δημοκρατίας στη Σερβία, ιδίως όσο πλησιάζουν οι σερβικές εκλογές. Του έδειξα ότι είμαστε πρόθυμοι να τον βοηθήσουμε όσο μπορούμε. Επικρότησα την στάση που κράτησε στο Μπιαρρίτς και στη διάρκεια της πρόσφατης επίσκεψής του στο Σαράγιεβο, ιδίως την διάθεσή του να συνάψει χωρίς καθυστέρηση διπλωματικές σχέσεις με την Βοσνία και Ερζεγοβίνη. Κάποιοι θα έχουν ακούσει τα σχόλιά του σε πρόσφατη συνέντευξη στο CBS.
Μου φαίνεται ότι ο πρόεδρος Κοστούνιτσα έκανε μία εντυπωσιακή αρχή κάτω από φοβερά δύσκολες συνθήκες, που λίγοι από εμάς προέβλεπαν πριν από μερικούς μήνες. Αξίζει να του δώσουμε πολιτική ελευθερία κινήσεων και να τον υποστηρίξουμε πραγματικά όσο παλεύει με αυτά τα προβλήματα και εδραιώνει τη θέση του.

Γι' αυτό, σπεύσαμε να ετοιμάσουμε ένα έκτακτο πρόγραμμα βοήθειας μεγάλης κλίμακας για τη Σερβία. Οι προτεραιότητες που θέσαμε, μετά από τις διαβουλεύσεις με τους δημοκρατικούς ηγέτες στο Βελιγράδι είναι, πάνω απ' όλα, η βοήθεια με την παροχή ενέργειας και φαρμάκων και, πιθανώς τροφίμων. Ως τμήμα του ίδιου πακέτου θα επεκτείνουμε σε όλη τη χώρα το πολύ επιτυχημένο πρόγραμμά μας, "Σχολεία για τη Δημοκρατία" , το οποίο εδώ και λίγους μήνες παρέχει βασικές βελτιώσεις σε σχολεία σε δήμους που ελέγχει η αντιπολίτευση. Τώρα θα το εφαρμόσουμε σε όλη τη Σερβία.
Θα ξεκινήσουμε ένα πρόγραμμα με τίτλο "Πόλεις για τη Δημοκρατία" για την παροχή βελτιώσεων σε βασικές δημοτικές υποδομές και υπηρεσίες και θα ενισχύσουμε την υποστήριξή μας προς τα μέσα ενημέρωσης και την κοινωνία των πολιτών στην κρίσιμη αυτή φάση.
Είναι σαφές ότι η Σερβία αντιμετωπίζει ένα φοβερά δύσκολο χειμώνα, ιδίως στο επίπεδο της ενέργειας. Θα κάνουμε ό,τι μπορούμε για να αμβλύνουμε τα προβλήματα αλλά θα είναι δύσκολο γιατί ο Μιλόσεβιτς άφησε στους νέους ηγέτες της Σερβίας πραγματικό χάος.
Ως προς την ενέργεια, προσπαθούμε επειγόντως να επεκτείνουμε το πρόγραμμά μας "Ενέργεια για τη Δημοκρατία" σε όλη τη Σερβία. Συγκεκριμένα, σκεφτόμαστε να αποστείλουμε πετρέλαιο ντήζελ και θέρμανσης, τόσο για να διατηρήσουμε σε λειτουργία τις μονάδες παραγωγής ηλεκτρικής ενέργειας όσο και για την τροφοδότηση των επαρχιακών εγκαταστάσεων θέρμανσης. Η εφαρμογή του προγράμματος θα γίνει από τους δήμους, όπως έγινε πέρυσι με την πρωτοποριακή μας πρωτοβουλία "Ενέργεια για τη Δημοκρατία" .
Είχα μια εξαιρετικά χρήσιμη συνάντηση με τον πρόεδρο Κοστούνιτσα και πολλούς δημάρχους, όπου συζητήσαμε τις προτεραιότητες.
Ελπίζω ότι εξέθεσα με σαφήνεια ότι το έργο που έχουμε να κάνουμε είναι πολύ δύσκολο. Θα πρέπει να συνεργαστούμε με άλλους και, παρά την προσπάθειές μας, η Σερβία έχει μπροστά της μια δύσκολη περίοδο. Δουλεύουμε όμως εντατικά για να στείλουμε τη βοήθεια το ταχύτερο δυνατόν, πράγμα που σημαίνει γύρω στο δεύτερο μισό του Νοεμβρίου.
Ο λαός της Σερβίας ξέρει ότι από εδώ και στο εξής δεν αντιμετωπίζει το μέλλον μόνος του αλλά με τη σθεναρή υποστήριξη της Ευρωπαϊκής Ένωσης και με όλη την οικογένεια των ευρωπαϊκών δημοκρατιών στο πλευρό του.
Από τις συζητήσεις που είχα με τους δημάρχους και άλλους κατέστη σαφές ότι οι προσδοκίες που υπάρχουν για την Ευρωπαϊκή Ένωση είναι πολύ υψηλές. Δεν πρέπει να τους απογοητεύσουμε. Ελπίζω ότι θα επιτευχθεί γρήγορα συμφωνία στην Επιτροπή και στην επιτροπή διαχείρισης για τα προγράμματα που έχουμε κατά νου έτσι ώστε να αρχίσει η υλοποίησή τους στο δεύτερο μισό του Νοεμβρίου.
Ο λαός της Σερβίας δεν θα καταλάβει, αν μπει στο δρόμο του η γραφειοκρατία. Ούτε κι εγώ. Πρέπει να κινηθούμε πραγματικά πολύ γρήγορα. Επιτρέψτε μου να πω ακόμη κάτι πολύ σημαντικό: κανένα από τα μέτρα βοήθειας που ανέφερα δεν λαμβάνεται σε βάρος των προσπαθειών μας σε άλλα μέρη της περιοχής. Εγώ και, πιστεύω, οι υπουργοί του Συμβουλίου Γενικών Υποθέσεων έχουμε οδυνηρή επίγνωση των υποχρεώσεων της Ευρωπαϊκής Ένωσης προς την Κροατία, τη Βοσνία-Ερζεγοβίνη, την Αλβανία, την ΠΓΔΜ και τους λαούς του Κοσσυφοπεδίου και του Μαυροβουνίου. Δεν θα χαλαρώσουμε τις προσπάθειές μας σε άλλα μέρη της περιοχής. Αν μη τι άλλο, θα τις διπλασιάσουμε.
Αυτός ήταν ένας από τους λόγους που επισκέφθηκα την Podgorica χθες, ήταν η τρίτη μου επίσκεψη μετά το Μάρτιο και η πρώτη μου πτήση με θεώρηση από το Βελιγράδι. Συζήτησα το σημαντικό πρόγραμμα βοήθειας με τον πρόεδρο Djukanovic. Φέτος, δώσαμε 55 εκ. ευρώ στο Μαυροβούνιο σε αναγνώριση της πίεσης που υφίστατο από το καθεστώς του Μιλόσεβιτς και του γενναίου δημοκρατικού δρόμου που διένυσε τα τελευταία τρία χρόνια. Ενημέρωσα τον πρόεδρο και τον πρωθυπουργό για τα σχέδιά μας να επεκτείνουμε τις δραστηριότητες της Ευρωπαϊκής Υπηρεσίας Ανασυγκρότησης στο Μαυροβούνιο και τους ενημέρωσα, υπό το φως της ευπρόσδεκτης δημοκρατικής αλλαγής στο Βελιγράδι, για τις προτάσεις μας να επεκτείνουμε στο Μαυροβούνιο και στη Σερβία όλα τα οφέλη από τα πρόσφατα ασύμμετρα εμπορικά μέτρα που εφαρμόζουμε στην περιοχή . Αυτό θα δώσει μεγάλη ώθηση στην οικονομία του Μαυροβουνίου.
Ακουσα τις απόψεις του πρωθυπουργού και του προέδρου για τις πρόσφατες εξελίξεις και τις σχέσεις μεταξύ Μαυροβουνίου-Σερβίας. Τους έδειξα σαφώς, όπως και στον τύπο, ότι εντυπωσιάστηκα από την αφοσίωση του προέδρου Κοστούνιτσα στη δημοκρατία και τη φοβερή πρόκληση που αντιμετωπίζει όσο αφορά την εδραίωσή της. Είπα ότι η Ευρωπαϊκή Ένωση είναι αποφασισμένη να κάνει ό,τι περνάει από το χέρι της για να βοηθήσει, και γι' αυτό ετοιμάζουμε ένα μεγάλο έκτακτο πακέτο για αυτό το χειμώνα.
Μιλώντας ως φίλος του Μαυροβουνίου, είπα πως, όταν οι εκλεγμένοι δημοκρατικοί ηγέτες μάς τείνουν χέρι φιλίας, είναι πολύ σημαντικό να το δεχτούμε. Τόνισα την άποψή μου ότι, τώρα που έφυγε ο Μιλόσεβιτς, τα εναπομείναντα προβλήματα πρέπει να επιλυθούν μέσα από μία διαδικασία ορθολογικού και ήρεμου διαλόγου, με κατανόηση για τις απόψεις των άλλων, με κάποια γενναιοψυχία και υπομονή. (Τα χαρακτηριστικά αυτά δεν επικράτησαν ιδιαίτερα στην περιοχή την τελευταία δεκαετία - για να μην πω τίποτε χειρότερο). Τώρα ήρθε στην εξουσία μια νέα γενιά ηγετών, που θέλουν να κάνουν τα πράγματα διαφορετικά, κατέληξα.
Επιτρέψτε μου να τελειώσω σήμερα λέγοντας ότι αυτός ο χρόνος ξεκίνησε με τη δημοκρατική αλλαγή στο Ζάγκρεμπ ενώ το φθινόπωρο είδαμε την πολυπόθητη δημοκρατική αλλαγή να ριζώνει και στο Βελιγράδι. Μένουν ακόμη πολλά να γίνουν. Η δημοκρατία, παρόλο που πιστεύω πως είναι αμετάκλητη, είναι ακόμη νέα και εύθραυστη στη Σερβία. Αυτό που έχουμε τώρα μπροστά μας είναι οι καλύτερες προοπτικές για μία γενιά οικοδόμησης μακροχρόνιας ειρήνης και ευημερίας σε όλη τη νοτιοανατολική Ευρώπη - μία πραγματική ευκαιρία να αφήσουμε πίσω τα τραύματα του πρόσφατου παρελθόντος και να κοιτάξουμε το μέλλον, ένα μέλλον στην Ευρώπη.
Η Ευρωπαϊκή Ένωση είναι έτοιμη για αυτό το έργο και πρόθυμη να κάνει ό,τι μπορεί για να δικαιώσει τις ελπίδες όλων εκείνων που οι φρικαλεότητες του καθεστώτος Μιλόσεβιτς κατέστρεψαν τη ζωή τους, εντός και εκτός των συνόρων της Σερβίας. Είναι μία τεράστια πρόκληση αλλά γι' αυτήν την πρόκληση εργαζόμαστε όλοι μας τόσον καιρό. Τώρα, το καθήκον μας είναι να σταθούμε αντάξιοί της.

Lagendijk
Κύριε Πρόεδρε, επιτρέψτε μου καταρχάς να ευχαριστήσω τον Επίτροπο για την ταχύτητα με την οποία μετέβη στο Βελιγράδι και αναφέρει στο Κοινοβούλιο. Φυσιολογικά αυτό γίνεται με τους Επιτρόπους και θεωρώ εξαίρεση το γεγονός ότι η αναφορά γίνεται αυτή τη φορά εδώ.
Την προηγούμενη φορά που συζητούσαμε για τη Σερβία ζήτησα από τους συναδέλφους να έχουν λίγη υπομονή με τον κ. Κοστούνιτσα, επειδή είχα την εντύπωση ότι προχωρούσε μέρα με την ημέρα. Εμείς μπορέσαμε να διαπιστώσουμε ότι υπάρχει πρόοδος έως και εχθές, όταν ο κ. Κοστούνιτσα δήλωσε ότι είναι διατεθειμένος να αναλάβει την ευθύνη για τα εγκλήματα των Σέρβων στο Κοσσυφοπέδιο, πράγμα που θεωρώ πάρα πολύ σημαντικό.
Θα ήθελα να υποβάλω τρεις συγκεκριμένες ερωτήσεις στον Επίτροπο. Μίλησε με τον κ. Kostunica για τη θέση των Κοσοβάρων προσφύγων; Ως γνωστό, σήμερα υπάρχουν 2000 άνθρωποι οι οποίοι κρατούνται σε σερβικές φυλακές χωρίς να τους έχει απαγγελθεί οποιαδήποτε κατηγορία. Υπάρχουν φήμες ότι θα γίνει γρήγορα κάτι γι' αυτούς. Είμαι περίεργος να δω εάν ο Επίτροπος έχει περισσότερες πληροφορίες για το θέμα αυτό.
Το δεύτερο ερώτημα αφορά το Κοσσυφοπέδιο. Συμφωνώ με τα όσα ανέφερε ο κύριος Επίτροπος για το Μαυροβούνιο, ωστόσο, το επόμενο μεγάλο πρόβλημα είναι βεβαίως τι θα κάνουμε με το Κοσσυφοπέδιο.
Ολοκληρώνω με την τρίτη ερώτηση που αφορά τα χρήματα. Θεωρώ πάρα πολύ καλό το γεγονός ότι θα χορηγηθεί έκτακτη βοήθεια. Πιστεύει ο κύριος Επίτροπος ότι τα 250 εκατομμύρια που θα διατεθούν το επόμενο έτος αρκούν ως διαρθρωτική βοήθεια για τη Σερβία;

Pack
Κύριε Πρόεδρε, κύριε Επίτροπε, σας ευχαριστώ για όσα είπατε. Μπορώ να τα προσυπογράψω όλα. Θα είχα προβεί σε ανάλογες δηλώσεις, μόνο που θα το είχα διατυπώσει διαφορετικά από εσάς. Βίωσα παρόμοιες εμπειρίες, όταν βρισκόμουν πριν από 14 ημέρες με τον συνάδελφο Swoboda στη Σερβία. Μάλιστα δεν ήμασταν εκεί πριν από τον κύριο Hombach, αλλά πήγαμε επειδή διαθέτουμε τα χρήματα για να βοηθήσουμε τους ανθρώπους εκεί. Ο κύριος Hombach πήγε εκεί μόνο για να παρουσιαστεί και να διαπιστώσει σε ποιες ίσως ενέργειες θα μπορούσε κανείς να προβεί.
Γνωρίζουμε τι μπορεί να γίνει, έχουμε τη δυνατότητα να διαθέσουμε αύριο κιόλας τα κονδύλια, και γι' αυτό είμαι χαρούμενος. Είμαι εξάλλου βέβαιος ότι, υπό την αιγίδα σας κύριε Επίτροπε, η παροχή έκτακτης βοήθειας θα βοηθήσει άμεσα. Με τον τρόπο αυτό, η Επιτροπή θα αποδείξει ότι είναι καλύτερη από ό,τι η φήμη της.
Έχω ωστόσο δύο ερωτήματα. Πρώτον, ο συνάδελφος κύριος Modrow ισχυρίστηκε χθες βράδυ, ότι όλα, ό,τι κάνουμε εκεί σήμερα, αποτελούν επανόρθωση των βομβαρδισμών του NATO. Του απήντησα ότι αυτό είναι παράλογο. Το 90% των ζημιών που αποκαθιστούμε εκεί είναι αποτέλεσμα της κακής διαχείρισης σοσιαλιστικού-κομμουνιστικού τύπου. Θα επιθυμούσα θερμά να επιβεβαιώσετε αυτή μου τη δήλωση. Δεύτερον: Όταν ήμασταν εκεί πριν από 14 ημέρες, μας είπαν ότι ήρθησαν οι κυρώσεις, αλλά στην πραγματικότητα αυτό δεν συνέβη. Τι συμβαίνει με τις εμπορικές κυρώσεις; Έχετε ρυθμίσει το ζήτημα αυτό; Οι εταιρείες έχουν πλέον ανάγκη να προχωρήσουν σε εμπορικές συναλλαγές. Γράψτε το περιβάλλον του Μιλόσεβιτς στη μαύρη λίστα, σβήστε όμως από αυτήν όλους τους άλλους!

Volcic
Κύριε Πρόεδρε, η δραματική αυτοκαταγγελία που εξέφρασε ο γιουγκοσλάβος Πρόεδρος Κοστούνιτσα, στην οποία αναφέρθηκε και ο συνάδελφος, σχετικά με τα σφάλματα τα δικά του και του σερβικού λαού - κάτι που πολλά έθνη δεν το έχουν κάνει ποτέ - είναι μια χειρονομία που τον τιμά και που παρέχει σημαντική συμβολή στη βελτίωση του κλίματος στην περιοχή. Πολιτικά ο Κοστούνιτσα επανευθυγραμμίζεται έτσι με τις αποφάσεις της διεθνούς κοινότητας, που θεωρεί το Κοσσυφοπέδιο ακόμη τμήμα της Γιουγκοσλαβικής Ομοσπονδίας και, ταυτόχρονα, περιορίζει την ελπίδα των Αλβανών του Κοσσυφοπεδίου να φθάσουν σε καθεστώς ανεξαρτησίας. Τι είδους ένταση - μια ένταση φυσικά που σε εμάς φαίνεται παράδοξη, και μάλιστα με τη μερική επιστροφή των σέρβων προσφύγων - θα μπορούσε να προκύψει από αυτή τη χαμένη αυτοδιάθεση, στην οποία τόσο ήλπιζαν οι Αλβανοί; Μέχρι ποιο σημείο ο μετριοπαθής Ρουγκόβα θα ήταν διαθέσιμος κατά τη γνώμη σας, κύριε Επίτροπε, μετά τις συνομιλίες σας, να δεχθεί διάλογο με τον δημοκρατικό του ομόλογο στο Βελιγράδι;

Patten
. Είμαι βέβαιος ότι ο αξιότιμος βουλευτής είχε δίκιο όταν είπε ότι πρέπει να δείξουμε λίγη υπομονή για τις εξελίξεις στο Βελιγράδι, στη Γιουγκοσλαβία, τις επόμενες εβδομάδες, όσο θα εδραιώνεται η δημοκρατία. Αυτό δεν σημαίνει ότι εγκαταλείπουμε ή παραδίδουμε τις αρχές ή τις αξίες μας. Δεν μπορούμε να το κάνουμε αυτό. Πρέπει όμως να δώσουμε στον κ. Κοστούνιτσα το χρόνο για να αναπτύξει και να ενισχύσει τη δημοκρατική βάση της κυβέρνησής του. Όλοι θέλουν να επιτύχει στο δύσκολο καθήκον που έχει αναλάβει και όλες οι πράξεις και τα λόγια του μέχρι τώρα δείχνουν προς την ίδια δημοκρατική κατεύθυνση. Σύστησε μία επιτροπή αμνηστίας για να εξετάσει το ζήτημα των κρατουμένων, αν και κάποιοι αφέθηκαν ήδη ελεύθεροι, και οι περιπτώσεις μερικών από αυτούς μας απασχόλησαν εδώ αλλά, όπως είπα στον Πατριάρχη της Ορθόδοξης Σερβικής Εκκλησίας στη Βιέννη πριν από μία εβδομάδα, το θέμα των Αλβανών κρατουμένων χρήζει επείγουσας αντιμετώπισης.
Για το Κοσσυφοπέδιο, όπως ανέφεραν δύο αξιότιμα μέλη, η θέση μου αρχίζει και τελειώνει με το ψήφισμα 1244 του Συμβουλίου Ασφαλείας. Παρατηρώ τα εντυπωσιακά άλματα ορισμένων. Δεν είμαι σίγουρος ότι εκφράζουν πάντοτε σωστή κρίση ή σύνεση αλλά, όσο με αφορά, το ψήφισμα 1244 εκφράζει την πολιτική μας.
Το έκτακτο πακέτο των 200 εκ. ευρώ είναι εν μέρει διαρθρωτική βοήθεια αλλά στα σχόλιά μου εξήγησα την κατεύθυνση προς την οποία πρέπει να προσπαθήσουμε να τα ξοδέψουμε και με δεδομένο ότι το μεγαλύτερο μέρος τους προέρχεται από το κονδύλιο "Επείγουσες καταστάσεις σε τρίτες χώρες" του γενικού προϋπολογισμού. Δεν χρειάζεται να πάρουμε χρήματα από άλλες χώρες της περιοχής, ή από άλλες περιοχές, για να παρέχουμε αυτήν τη βοήθεια.
Η αξιότιμη βουλευτής που γνωρίζει τόσο καλά τη νοτιοανατολική Ευρώπη και που μήνες τώρα, χρόνια ολόκληρα, πιέζει για πιο λογικές και αποτελεσματικές πολιτικές στη νοτιοανατολική Ευρώπη, ανέφερε πόσο σημαντικό είναι να εξασφαλίσουμε ότι η βοήθεια θα μεταφερθεί γρήγορα και ρεαλιστικά. Μένω κατάπληκτος με ορισμένες από τις μάλλον ανεδαφικές υποσχέσεις που δίνουν μερικοί στη Σερβία. Πολύ θα ήθελα να καθαρίσω το Δούναβη μέσα σε δυο εβδομάδες αλλά αυτό δεν είναι δυνατόν. Ακούστηκαν μερικές φωνές, σύμφωνα με τις οποίες τα πράγματα θα μπορούσαν να προχωρήσουν λίγο πιο γρήγορα και ίσως αυτό μπορεί να εκληφθεί ως ενθάρρυνση για να επισπεύσουμε και να παραδώσουμε τη βοήθεια το ταχύτερο δυνατόν.
Θέλω να πω κάτι που έχει ουσιώδη σημασία. Μιλούμε για επείγουσα βοήθεια και κατά τη μεταφορά αυτής της επείγουσας βοήθειας, θα διεξάγουμε, μαζί με την Παγκόσμια Τράπεζα, μία αποστολή αξιολόγησης των μακροπρόθεσμων αναγκών. Στη διάρκεια αυτής της αποστολής θα βοηθήσουμε, ελπίζω, τη Γιουγκοσλαβία να αντιμετωπίσει τα προβλήματα της συμμετοχής της στον ΟΗΕ, στην Παγκόσμια Τράπεζα και τα προβλήματα με τους διεθνείς χρηματοδοτικούς οργανισμούς, προς τους οποίους χρωστάει μεγάλα ποσά υπερημερίας. Ελπίζω ότι θα μπορέσουμε να αντιμετωπίσουμε αυτά τα προβλήματα και να ολοκληρώσουμε την αξιολόγηση των αναγκών έως τα μέσα του επόμενου έτους.
Θα ήταν πραγματική τρέλα να συγκαλέσουμε μία συνάντηση ασφάλισης πιστωτών πριν να ρυθμίσουμε αυτά τα πράγματα. Δεν έχει νόημα μία συνάντηση ασφάλισης των πιστωτών, πριν να βρεθούν πολλά χρήματα για να τους εξασφαλίσουμε. Μία κατάσταση όπου αδυνατούμε να ζητήσουμε δάνεια αλλά εξαρτώμαστε μόνο από δωρεές, για παράδειγμα, σημαίνει ότι οποιαδήποτε συνάντηση ασφάλισης των πιστωτών θα ήταν πρόωρη και αποτυχημένη. Ελπίζω, λοιπόν, να έχουμε κατά νου ένα λογικό ρυθμό εξέλιξης για τα πράγματα.
Όσο για το πού θα πάει η βοήθεια, τολμώ να πω ότι θα χρειαστεί κάποια ανοικοδόμηση μετά τους αεροπορικούς βομβαρδισμούς του ΝΑΤΟ. Όπως όμως ειπώθηκε και τότε, βλέπουμε στο Βελιγράδι ότι, όσο τραγικές και αν ήταν οι απώλειες σε ζωές, οι βομβαρδισμοί έγιναν γενικά με χειρουργική ακρίβεια. Πάντως, ο κύριος όγκος της αποκατάστασης των ζημιών αφορά τις επισκευές που απαιτούνται ύστερα από χρόνια κομμουνισμού και ύστερα από χρόνια ξενόφοβου εθνικισμού. Εκεί είναι που χρειάζεται μεγαλύτερη προσπάθεια ανοικοδόμησης: να φέρουμε την οικονομία στον 21ο αιώνα και να την καταστήσουμε ανταγωνιστική μέσα σε μία Ευρώπη ανοιχτών συνόρων και ανοιχτών αγορών. Αυτό δεν θα είναι εύκολη υπόθεση αλλά αφού υπάρχουν τόσο πολλοί ικανοί και άξιοι Σέρβοι που βοηθούν την οικονομία της Αυστραλίας, του Καναδά, της Γερμανίας και άλλων τόπων σε ολόκληρο τον κόσμο, μπορούμε όλοι να προσβλέπουμε στην ημέρα όπου οι Σέρβοι θα μπορέσουν να καταφέρουν πολύ περισσότερα για να καταστήσουν την οικονομία στη Σερβία προσοδοφόρα και επιτυχημένη. Θέλουμε να τους βοηθήσουμε σ' αυτό.
Αναφορικά με τις κυρώσεις, έχουμε άρει - όπως θα ξέρει το Σώμα - τις κυρώσεις για το πετρέλαιο και τις αεροπορικές πτήσεις. Συζητούμε με Γιουγκοσλάβους αξιωματούχους τι ακριβώς θα κάνουμε με τις οικονομικές κυρώσεις. Όσο με αφορά, αν και αυτό είναι μία απόφαση που πρέπει να ληφθεί πολύ γρήγορα από το Συμβούλιο Γενικών Υποθέσεων, πάντοτε διστάζω να φανώ βασιλικότερος του Βασιλέως ή - για να χρησιμοποιήσω μια πιο δόκιμη έκφραση - ορθοδοξότερος του Πατριάρχη: αν οι αρχές στο Βελιγράδι μας πουν ότι θέλουν να απαλλαγούν από τις οικονομικές κυρώσεις, θα ήταν λίγο παράδοξο να τους πούμε, "Περιμένετε, πιστεύουμε ότι μπορούμε να σχεδιάσουμε μερικές έξυπνες κυρώσεις για να αντιμετωπίσουμε τις ανάγκες που εσείς μας λέτε να ξεχάσουμε" . Κάτι τέτοιο θα πω, όταν έρθει η ώρα, στο Συμβούλιο Γενικών Υποθέσεων.

McMillan-Scott
Τέτοια εποχή πέρυσι επισκέφθηκα το Βελιγράδι, μία μάλλον θλιβερή πόλη, που περνούσε από την απελπισία στην ελπίδα σε καθημερινή βάση. Επισκέφθηκα τους ΜΚΟ που δραστηριοποιούνταν στον ανθρωπιστικό τομέα και στα ελεύθερα μέσα ενημέρωσης, τους οποίους χρηματοδοτεί η Ευρωπαϊκή Ένωση και η εικόνα δεν ήταν ιδιαίτερα χαρούμενη. Η φιλοδοξία υπήρχε αλλά η πραγματοποίησή της όχι. Η υπόσχεση υπήρχε αλλά η εκτέλεσή της όχι, επειδή τα χρήματα δεν έφταναν ως εκεί και επικρατούσε ένας γραφειοκρατικός αχταρμάς.
Θέλω να ζητήσω από τον Επίτροπο να μας διαβεβαιώσει ότι θα ευχαριστήσει το προσωπικό της Επιτροπής στις Βρυξέλλες και ιδιαιτέρως στο γραφείο του Βελιγραδίου που διευθύνει ο Michael Graham, επικεφαλής της αντιπροσωπείας, το οποίο άλλαξε τρομερά στην διάρκεια αυτής της περιόδου και επέφερε πράγματι τεράστια αλλαγή στην διαδικασία προς τη δημοκρατία. Παρ' όλες τις δυσκολίες, κατάφεραν κάτι αξιοπρόσεκτο. Θα ήθελα ο Επίτροπος να επιβεβαιώσει ότι θα ευχαριστήσει όχι μόνο αυτούς τους ανθρώπους αλλά και τους ΜΚΟ που εργάζονται επί τόπου. Και, ιδιαίτερα, ελπίζω να δεχθεί τις ευχαριστίες αυτού του Σώματος γιατί απέδειξε ότι ο δημοκρατικός ακτιβισμός δεν αποφέρει καρπούς μόνο στο Χονγκ Κονγκ αλλά και στη Σερβία.

Ludford
Θα ήθελα κι εγώ να ευχαριστήσω τον Επίτροπο για τις προσπάθειές του και ελπίζω ότι μπορώ, χωρίς να θέλω φανώ επηρμένος, να τον διαβεβαιώσω ότι ο σχετικά μικρός αριθμός των μελών του Σώματος που παρευρίσκονται στην αίθουσα δεν αντικατοπτρίζει, είμαι σίγουρος, το ενδιαφέρον που υπάρχει γι' αυτό το θέμα. Νομίζω, παρεπιμπτόντως, ότι είναι λίγο περίεργο όσον αφορά τις διαδικασίες αυτού του Σώματος, να αναλώνουμε μιάμιση ώρα σε ψηφοφορίες την ώρα της μεσημεριανής διακοπής, αλλά να μην διευκολύνουμε μια αθρόα προσέλευση των μελών που θα έδειχνε το ενδιαφέρον για ένα τόσο σημαντικό ζήτημα.
Ήθελα να ρωτήσω τον Επίτροπο σχετικά με την περιφερειακή συνεργασία. Έχει σημειώσει ο ίδιος, αλλά και εμείς ως Ευρωπαϊκή Ένωση, κάποια πρόοδο στην προσπάθειά μας να πείσουμε τους πρωταγωνιστές της περιοχής ότι, όταν τους ενθαρρύνουμε να αναπτύξουν την περιφερειακή συνεργασία, δεν το κάνουμε για να τους βγάλουμε από την πορεία προς την Ευρώπη και την ενδεχόμενη ένταξη στην Ευρωπαϊκή Ένωση -υπό την προϋπόθεση ότι πληρούν όλα τα κριτήρια χωρίς προθεσμίες και χρονοδιαγράμματα- αλλά ότι είναι, αντίθετα, ένα βήμα προς την ένταξη τους στην Ευρωπαϊκή Ένωση;

Piιtrasanta
Κύριε Πρόεδρε, η παρέμβασή μου αφορά το Κοσσυφοπέδιο διότι αυτή η ανακοίνωση προβλεπόταν για σήμερα, αλλά μετατράπηκε σε ανακοίνωση για τη Σερβία. Το κατανοώ καθώς υπάρχει πλέον ένας νέος ηγέτης, ο πρόεδρος Κοστούνιτσα και πρέπει να παρέμβουμε από κοινού στη διαδικασία για την καλύτερη δυνατή διευθέτηση της κατάστασης.
Την περασμένη εβδομάδα ήμουν στην Πρίστινα. Είχα επαφές με πολύ κόσμο και, συγκεκριμένα, με τον Bernard Kouchner για μια διάσκεψη εργασίας και διαπίστωσα τα μεγάλα προβλήματα που αντιμετωπίζουν εκεί. Βεβαίως, αναφερθήκατε στο Δούναβη αλλά δεν μπορούμε να αρκεστούμε μόνο στην εκπόνηση μελετών. Πρέπει να αναλάβουμε επείγουσα δράση διότι ο Δούναβης μολύνθηκε ακριβώς από την αποθήκευση θειικού οξέος και από την Mitrovica. Απαιτείται ένα σχέδιο πρόληψης των κινδύνων για την περιοχή αυτή, όπως επίσης και για την πόλη της Πρίστινα και για άλλες πόλεις του Κοσσυφοπεδίου. Ο πληθυσμός ζει μέσα στην ένδεια. Οι επιθέσεις με κεφαλές εμπλουτισμένου ουρανίου μόλυναν την πόλη της Πρίστινα και τις άλλες πληγείσες περιοχές. Η καταστροφή του σταδίου της πόλης είχε ως αποτέλεσμα την έκλυση αμιάντου σε ολόκληρη την πόλη. Το πρόβλημα υγείας είναι σοβαρό.
Θα ήθελα επομένως να επιστήσω την προσοχή σας στο θέμα αυτό και να σάς πω ότι υπάρχει ακόμη κοινωνικό πρόβλημα. Η βοήθεια επιβάλλεται να διατεθεί σε κοινωνικό επίπεδο, στις χήρες, τα ορφανά, κλπ. Πρέπει να ληφθούν επείγοντα μέτρα. Επιτρέψτε μου να επιμείνω σε αυτό.

Patten
. Αισθάνομαι ευγνώμων προς τον αξιότιμο φίλο για όσα είπε για τον Michael Graham και το προσωπικό του στο Βελιγράδι. Έκαναν εξαιρετική δουλειά. Χάρηκα που μπόρεσα να ευχαριστήσω μερικούς, αν και στην επόμενη επίσκεψή μου ελπίζω να μπορέσω να τους ευχαριστήσω όλους, και οπωσδήποτε θα αναφέρω τα καλά και τιμητικά λόγια του αξιότιμου βουλευτή. Όσο αφορά τους ΜΚΟ, τα πήγαν περίφημα.
Οι οργανώσεις στον τομέα των μέσων ενημέρωσης έκαναν περίφημη δουλειά. Οι υπηρεσίες που μας πρόσφερε η Σουηδική Επιτροπή του Ελσίνκι ήταν έξοχες, για παράδειγμα, υπήρξε όμως εξαίρετη συνεργασία και παρά τις δυσκολίες που μας δημιούργησε το καθεστώς Μιλόσεβιτς, μπορέσαμε να παράσχουμε σημαντική βοήθεια προς τους δημοκράτες και τις δημοκρατικές δυνάμεις στη Σερβία. Ελπίζω ότι αυτό έπαιξε ένα μικρό ρόλο στην αλλαγή.
Η αξιότιμη βουλευτής είχε απόλυτο δίκιο όταν είπε ότι μερικές φορές η ενθάρρυνση για τη περιφερειακή συνεργασία ερμηνεύεται ως πάγωμα της πορείας προς την Ευρώπη από τις Βρυξέλλες. Πρέπει να εξηγήσουμε στο λαό ότι αυτό που προσπαθούμε να κάνουμε στη νοτιοανατολική Ευρώπη είναι κάτι που βοήθησε κι εμάς, όπως ξέρουμε εξ ιδίας πείρας. Η Ευρωπαϊκή Ένωση είναι το καλύτερο παράδειγμα στον κόσμο χωρών που αντιμετώπισαν παλιές εχθρότητες και απέκτησαν μεγαλύτερη πολιτική σταθερότητα και ευημερία καταργώντας τα σύνορα, καταργώντας τα όρια και, σε ορισμένους τομείς, συνενώνοντας την εθνική τους κυριαρχία και κάνοντας από κοινού πράγματα που είναι καλύτερα όταν γίνονται από κοινού.
Αυτό προσπαθούμε να ενθαρρύνουμε τις χώρες της νοτιοανατολικής Ευρώπης να κάνουν. Για παράδειγμα, τους λέμε, θα δώσουμε στο εμπόριό σας ελεύθερη πρόσβαση στις αγορές μας, αλλά πρέπει κι εσείς να δώσετε στις γειτονικές σας χώρες ελεύθερη πρόσβαση στο εμπόριο σας. Αυτό ανήκει στον πυρήνα της σταθερότητας και της διαδικασίας σύνδεσης, η οποία προχωράει προοδευτικά και με επιτυχία. Για το Δούναβη και τα προβλήματα του περιβάλλοντος και της υγείας συμφωνώ με ό,τι είπε η αξιότιμη βουλευτής.
Ο πρόεδρος Κοστούνιτσα είπε στη συνάντηση με τους δημάρχους ότι στη νέα δημοκρατική εποχή, η Γιουγκοσλαβία θα πρέπει να κάνει κάποια πράγματα για το mainstreaming στον τομέα των δύο φύλων, γιατί υπήρχαν νομίζω μόνο τρεις γυναίκες στην αίθουσα κατά τη συνάντηση. Μία όμως από τις γυναίκες-δημάρχους που παρευρισκόταν στη συνάντηση έθεσε ειδικά τους κινδύνους που προέκυψαν τον τελευταίο χρόνο για το περιβάλλον και την υγεία. Θα πρέπει να τα δούμε αυτά τα προβλήματα γιατί θέτουν σοβαρούς κινδύνους για την υγεία σε πολλούς ανθρώπους στην νοτιο-ανατολική Ευρώπη.

Πρόεδρος
Σας ευχαριστώ κύριε Επίτροπε.
Η συζήτηση έληξε.

Κλιματικές αλλαγές - Πλημμύρες
Πρόεδρος
Η ημερήσια διάταξη προβλέπει την κοινή συζήτηση των ακόλουθων εκθέσεων:
έκθεση του κ. Moreira Da Silva (A5-0270/2000), εξ ονόματος της Επιτροπής Περιβάλλοντος, Δημόσιας Υγείας και Προστασίας των Καταναλωτών, σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με πολιτικές και μέτρα της ΕΕ για τη μείωση των εκπομπών αερίων θερμοκηπίου: προς ένα ευρωπαϊκό πρόγραμμα για την αλλαγή του κλίματος (ΕCCP-EPAK) [COM(2000) 88 - C5-0192/2000 - 2000/2103(COS)]·
έκθεση του κ. Moreira Da Silva (A5-0271/2000), εξ ονόματος της Επιτροπής Περιβάλλοντος, Δημόσιας Υγείας και Προστασίας των Καταναλωτών, σχετικά με την Πράσινη Βίβλο της Επιτροπής για την εμπορία εκπομπών αερίων θερμοκηπίου στην Ευρωπαϊκή Ένωση [COM(2000) 87 - C5-0193/2000 - 2000/2104(COS)]·
προφορική ερώτηση της κ. Jackson (B5-0547/2000) προς την Επιτροπή, εξ ονόματος της Επιτροπής Περιβάλλοντος, Δημόσιας Υγείας και Προστασίας των Καταναλωτών, σχετικά με τη στρατηγική της Επιτροπής για τη Διάσκεψη της Χάγης σχετικά με τις κλιματολογικές μεταβολές (COP6)·
δήλωση της Επιτροπής για τις πλημμύρες στη Βόρεια Ιταλία και την Ισπανία.

Moreira da Silva
(ΡΤ) Κύριε Πρόεδρε, κύριοι βουλευτές, οκτώ χρόνια μετά το Ρίο ντε Τζανέιρο και τρία χρόνια μετά το Κυότο, μπορούμε να δηλώσουμε χωρίς υπερβολή ότι το dossier των κλιματικών αλλαγών διέρχεται σήμερα την πιο κρίσιμη περίοδό του, διέρχεται πραγματικά τη στιγμή της αλήθειας, για δύο βασικούς λόγους : πρώτον, διότι σε θεσμικό επίπεδο η Διάσκεψη των Μερών COP-6, που θα διεξαχθεί στη Χάγη τον επόμενο Νοέμβριο, θα προβεί στην τελική σύνταξη του Πρωτοκόλλου του Κυότο και θα αρχίσει η φάση επικύρωσης του Πρωτοκόλλου κατά τρόπο ώστε να τεθεί σε ισχύ αυτό μέχρι τη Διάσκεψη "Ρίο συν δέκα" , δηλαδή μέχρι το 2002. Δεύτερον, είναι μία κρίσιμη στιγμή διότι σε εσωτερικό επίπεδο, λόγω απουσίας εφαρμογής πολιτικών και μέτρων στους κόλπους των κρατών μελών όπως, για παράδειγμα, η ενεργειακή απόδοση, η προώθηση των ανανεώσιμων ενεργειών, η φορολόγηση της ενέργειας και των εκπομπών αερίων που προκαλούν το φαινόμενο θερμοκηπίου, παρατηρείται μία απόκλιση και όχι μία σύγκλιση όσον αφορά τις δεσμεύσεις μείωσης που προβλέφθηκαν στο Κυότο.
Ενώπιον αυτού του εξαιρετικά απαιτητικού πλαισίου, επιδοκιμάζουμε την πρωτοβουλία της Επιτροπής να παρουσιάσει από κοινού την Πράσινη Βίβλο για την εμπορία εκπομπών αερίου και την ανακοίνωση "Προς ένα Ευρωπαϊκό Πρόγραμμα για την Αλλαγή του Κλίματος" . Παρά το γεγονός ότι η ουσία των προτάσεων χρειάζεται ορισμένες διορθώσεις και αξίζει ορισμένες κριτικές, όπως θα δούμε στη συνέχεια, είναι αλήθεια ότι η πρωτοβουλία αυτή έστειλε δύο σαφή πολιτικά μηνύματα. Προς τα έξω, αναζωογονήθηκε η ικανότητα ηγεσίας της Ευρωπαϊκής Ένωσης. Προς τα μέσα, έδωσε μαθήματα εκπλήρωσης των δεσμεύσεων.
Ας αναλύσουμε καταρχήν την Πράσινη Βίβλο σχετικά με την "εμπορία εκπομπών αερίων" . Αυτή η Πράσινη Βίβλος άρχισε τη συζήτηση για την αρχιτεκτονική ενός μελλοντικού συστήματος εμπορίας εκπομπών αερίων στην Ευρωπαϊκή Ένωση. Για την έναρξη εφαρμογής του συστήματος, η Επιτροπή καθόρισε ένα σκληρό πυρήνα βασικών προϋποθέσεων: το σύστημα πρέπει να βασίζεται σε μία προσέγγιση learning by doing, θα πρέπει να αρχίσει το 2005 και θα πρέπει, σε μία πρώτη φάση, να περιοριστεί στο διοξείδιο του άνθρακα και στις σημειακές πηγές εκπομπών μεγάλων διαστάσεων.
Κατά τη γνώμη μας, και αυτό αντανακλά η έκθεση, η υλοποίηση ενός παρόμοιου συστήματος στην Ευρωπαϊκή Ένωση, ήδη από το 2005, έχει αδιάψευστα πλεονεκτήματα. Επιτρέψετέ μου να διακρίνω τρία : πρώτο, το σύστημα αυτό θα επιτρέψει μία πρακτική μαθητεία και μία οικονομική προετοιμασία των τομέων, των επιχειρήσεων και των κρατών μελών για την έναρξη, το 2008, του συστήματος εμπορίας εκπομπών αερίων σε διεθνές επίπεδο. Δεύτερο, θα συμβάλει ώστε να διορθωθεί πιο εύκολα η κατάσταση της μη εκπλήρωσης των δεσμεύσεων που διαπιστώνεται σήμερα στην πλειοψηφία των κρατών μελών. Τρίτο, θα επιτρέψει να μειωθεί σημαντικά, για ποσά δισεκατομμυρίων ευρώ ετησίως, το κόστος εφαρμογής των δεσμεύσεων που ανέλαβε η Κοινότητα στο Κυότο.
Παρά την ορθότητα αυτής της πρωτοβουλίας και την τεχνική ποιότητα της Πράσινης Βίβλου, για τα οποία συγχαίρουμε την Επιτροπή, η προσέγγιση ορισμένων σημείων έγινε κατά τρόπο κάπως περιορισμένο. Επομένως, το καθήκον της έκθεσης αυτής ήταν να διευρύνει και να εμβαθύνει τη συζήτηση που άρχισε με την Πράσινη Βίβλο. Και αυτό είναι το καθήκον μας.
Επιτρέψετέ μου να διακρίνω έξι σημεία από τον προβληματισμό που πραγματοποίησα. Πρώτο: η Πράσινη Βίβλος θα έπρεπε να ορίσει ποσοτικούς στόχους μείωσης των αερίων θερμοκηπίου που θα διασφαλίζονται από το σύστημα εμπορίας εκπομπών αερίων, δηλαδή η Πράσινη Βίβλος θα έπρεπε να αναφέρει ποιο είναι το ποσοστό μείωσης αερίων θερμοκηπίου που θα πρέπει να αποδίδεται στην εμπορία εκπομπών αερίων. Δεύτερο : θεωρούμε ότι η Πράσινη Βίβλος δεν θα έπρεπε να αποφύγει την πραγματοποίηση μίας ανάλυσης σχετικά με το ενδεχόμενο να επιφέρει το σύστημα εμπορίας εκπομπών αερίων ανταγωνιστικά πλεονεκτήματα υπέρ της πυρηνικής ενέργειας. Τρίτο : θεωρούμε απαραίτητο, στο μέλλον, το σύστημα να περιλάβει ορισμένους τομείς που η Πράσινη Βίβλος ήδη απέκλεισε, κυρίως τις μεταφορές, τομέας όπου οι εκπομπές αυξάνονται με πιο έντονο ρυθμό. Τέταρτο: η Επιτροπή δεν θα έπρεπε να ορίσει, στη συζήτηση σχετικά με το πεδίο εφαρμογής του συστήματος, την άμεση εμπορία εκπομπών αερίου μεταξύ επιχειρήσεων ως τη μόνη δυνατή επιλογή. Υπάρχουν και άλλες επιλογές, και ελπίζουμε ότι σύντομα η Επιτροπή θα εξετάσει όλες τις εναλλακτικές λύσεις. Πέμπτο: θεωρούμε θεμελιώδες να συμπεριληφθούν οι υποψήφιες προς ένταξη στην Ευρωπαϊκή Ένωση χώρες στο σύστημα εμπορίας εκπομπών αερίων το συντομότερο δυνατό. Ως προς αυτό καλούμε την Επιτροπή να παρουσιάσει, σε μία επόμενη ανακοίνωση, ένα σχέδιο που θα προβλέπει τον τρόπο ένταξης των χωρών αυτών στο σύστημα εμπορίας εκπομπών αερίων. Έκτο και τελευταίο: θεωρούμε ότι, όσον αφορά τη μέθοδο και την παραχώρηση αδειών εκπομπής αερίων, ο πλειστηριασμός θα μπορέσει πιο εύκολα να διασφαλίσει το επιδιωκόμενο περιβαλλοντικό αποτέλεσμα, τη μη στρέβλωση του ανταγωνισμού και την απλότητα του συστήματος σε σχέση με τη δωρεάν εκχώρηση (grandfathering). Ωστόσο δεν είναι αυτή η κατάλληλη στιγμή για να αποκλείσουμε οποιαδήποτε μέθοδο, γι' αυτό και καλούμε την Επιτροπή να συνεχίσει τη μελέτη αυτή, και να τη διευρύνει επίσης προς μία τρίτη επιλογή : τη συγκριτική αξιολόγηση επιδόσεων (benchmarking).
Ας αναλύσουμε τώρα την ανακοίνωση σχετικά με το Ευρωπαϊκό Πρόγραμμα για την Αλλαγή του Κλίματος. Δεδομένης της δέσμευσης και της ποιότητας της Πράσινης Βίβλου σχετικά με την εμπορία εκπομπών αερίων, η ανακοίνωση σχετικά με τις πολιτικές και τα μέτρα, η ανακοίνωση "Προς ένα Ευρωπαϊκό Πρόγραμμα για την Αλλαγή του Κλίματος " είναι μία απογοήτευση. Είναι μία απογοήτευση διότι καθιστά δευτερεύουσας σημασίας το ρόλο των πολιτικών και των μέτρων, δηλαδή το ρόλο της εθνικής και κοινοτικής πολιτικής δράσης σε σχέση με τους μηχανισμούς της αγοράς. Είναι μία απογοήτευση επίσης διότι από αυτή την ανακοίνωση προκύπτει μία άνιση μεταχείριση μεταξύ των διαφόρων οικονομικών τομέων. Υπήρχε ιδίως η προσδοκία ότι για εκείνους τους τομείς που δεν είχαν συμπεριληφθεί στο σύστημα εμπορίας εκπομπών αερίων θα εγκρινόταν μία φιλόδοξη προσέγγιση και με καλά καθορισμένες δεσμεύσεις στην άλλη ανακοίνωση, στην ανακοίνωση για τις πολιτικές και τα μέτρα. Επομένως, καλούμε την Επιτροπή να συμπληρώσει επειγόντως το ευρωπαϊκό πρόγραμμα για τις κλιματικές αλλαγές, το ICCP, και να παρουσιάσει έξι μήνες μετά τη Διάσκεψη COP-6 ένα σύνολο ειδικών προτάσεων πολιτικών και μέτρων στο οποίο θα καθορίζονται, ανά οικονομικό τομέα και ανά πολιτική και μέτρο, οι ποσοτικές δεσμεύσεις μείωσης αερίων θερμοκηπίου.
Επιτρέψετέ μου πολύ σύντομα να πω ορισμένα λόγια για την προσεχή διάσκεψη των Ηνωμένων Εθνών, την COP-6, που θα διεξαχθεί στη Χάγη τον επόμενο Νοέμβριο. Η δυσκολία της Διάσκεψης COP-6 δεν απορρέει μόνο από το σύνθετο χαρακτήρα των left overs του Κυότο, αλλά επίσης και από την πολιτική συγκυρία των Ηνωμένων Πολιτειών. Ας ληφθεί υπόψη ότι, ανεξάρτητα από τα αποτέλεσμα των αμερικανικών εκλογών, θα είναι ο Μπιλ Κλίντον και ο Αλ Γκορ που θα διαπραγματευτούν το πρωτόκολλο του Κιότο στη Χάγη. Βρισκόμαστε, λοιπόν, ενώπιον εξαιρετικά ανησυχητικών σεναρίων. Εάν κερδίσει ο Μπους, όλες οι συμφωνίες που θα έχουμε κάνει στη Χάγη με την κυβέρνηση Κλίντον ενδέχεται να αγνοηθούν πλήρως από τη νέα κυβέρνηση. Εάν κερδίσει ο Αλ Γκορ, τίποτε δεν αποκλείει να είναι πάντα πολύ δύσκολο να εξασφαλιστούν τα δύο τρίτα της Γερουσίας τα που είναι απαραίτητα για την επικύρωση του πρωτοκόλλου. Πιστεύω, επομένως, ότι η Ευρωπαϊκή Ένωση δεν θα πρέπει να εγκαταλείψει το διαπραγματευτικό της πρόγραμμα. Η Ευρωπαϊκή Ένωση έχει ένα καλό διαπραγματευτικό πρόγραμμα και δεν πρέπει να το εγκαταλείψει. Εάν το εγκαταλείψουμε με την πρόθεση να επιδιώξουμε μία συμφωνία με τις Ηνωμένες Πολιτείες, κινδυνεύουμε να έχουμε ένα αποτέλεσμα loose loose: χειροτερεύουμε τη σύνταξη του Πρωτοκόλλου και επιπλέον μπορεί να μην επικυρωθεί από τις Ηνωμένες Πολιτείες. Για το λόγο αυτό πρέπει να δώσουμε μηνύματα ανοίγματος σε σχέση με τη Ρωσία, τον Καναδά, την Ιαπωνία, τη Νορβηγία και τις χώρες της Κεντρικής και Ανατολικής Ευρώπης.
Τέλος, κύριε Πρόεδρε, ευχαριστώ όλους τους συναδέλφους, και ιδίως τους συντάκτες γνωμοδοτήσεων και τους σκιώδεις εισηγητές, διότι επέτρεψαν να επιτευχθεί μία ευρεία συναίνεση στη στρατηγική για την καταπολέμηση των κλιματικών αλλαγών.

Blokland
Κύριε Πρόεδρε, οι εκπομπές αερίων του θερμοκηπίου εξακολουθούν να αυξάνονται, ενώ η Ευρωπαϊκή Ένωση έχει δεσμευτεί να τις περιορίσει κατά 8% την περίοδο 2008-2012. Αυτό είναι το πλαίσιο εντός του οποίου πρέπει να τοποθετήσουμε το Πράσινο Βιβλίο για το εμπόριο εκπομπών αερίων του θερμοκηπίου. Το Πράσινο Βιβλίο είναι ένα πρώτο βήμα προς την ανάπτυξη ενός εναρμονισμένου με την αγορά μέσου το οποίο θέτει ανώτατα όρια για τις εκπομπές και εν καιρώ θα προσφέρει πολύ αποδοτικές και αποτελεσματικές μεθόδους για την μείωση των εκπομπών. Κατ' αυτό τον τρόπο υπάρχει περίπτωση να ανταπεξέλθει η Ευρωπαϊκή Ένωση στις υποχρεώσεις που έχει αναλάβει σε σχέση με το πρωτόκολλο του Κιότο.
Σε γενικές γραμμές, η Επιτροπή Οικονομικής και Νομισματικής Πολιτικής συμφωνεί με το Πράσινο Βιβλίο. Παράλληλα, αποδίδει ιδιαίτερη σημασία στη θέσπιση ενός σταθερού συστήματος διαπραγματεύσεων. Το σύστημα αυτό πρέπει να είναι απλό και διαφανές για τους συμμετέχοντες και να καλύπτει τους κατάλληλους θεσμούς της αγοράς. Διαφορετικά θα υποκύψει στην έλλειψη εμπιστοσύνης εκ μέρους των παραγόντων της αγοράς.
Επιπλέον, το σύστημα δεν πρέπει να στρεβλώνει τον ανταγωνισμό των εμπλεκόμενων επιχειρήσεων. Σχετικά με το σημείο αυτό έχουμε σοβαρές αντιρρήσεις απέναντι σε ορισμένες παραγράφους που περιλαμβάνονται στο σχέδιο ψηφίσματος που έχει κατατεθεί, γιατί οι παράγραφοι αυτοί θα επιφέρουν στρεβλώσεις του ανταγωνισμού, δεδομένου ότι δεν εφαρμόζεται με συνέπεια η τομεακή προσέγγιση. Η προσέγγιση που εφαρμόζει ο εισηγητής έχει ως αποτέλεσμα να υπάρχει περίπτωση διαφορετικής μεταχείρισης των επιχειρήσεων του ίδιου τομέα στα διάφορα κράτη μέλη. Όπως και να το κάνουμε, ένας μεταφορέας δεν ανταγωνίζεται μια χημική βιομηχανία αλλά άλλους μεταφορείς από άλλα κράτη μέλη. Ελπίζω ότι η παρεξήγηση αυτή μπορεί να διορθωθεί με ορισμένες τροπολογίες που έχουν κατατεθεί. Είμαι περίεργος να δω αν θα τις υποστηρίξει η Επίτροπος Wallstrφm.
Κύριε Πρόεδρε, ο απώτερος στόχος είναι ένα καθαρότερο περιβάλλον διαβίωσης. Αυτό μπορεί να επιτευχθεί με την καθιέρωση του εμπορίου δικαιωμάτων εκπομπών χωρίς να υπάρξει άμεση επέμβαση σε οικονομικές διαρθρώσεις. Σε τελευταία ανάλυση, είμαστε υποχρεωμένοι να ανταποκριθούμε απόλυτα στη συλλογική ευθύνη που φέρουμε να διαχειριστούμε υπεύθυνα τη δημιουργία του Θεού.

Hautala
Κύριε Πρόεδρε, κύριε Επίτροπε, θέλω καταρχάς να συγχαρώ τον εισηγητή για το ότι πράγματι συγκέντρωσε τις απόψεις όλων μας και επετέλεσε εξαίρετο έργο. Το σύστημα εμπορίας εκπομπών αερίων θερμοκηπίου τέθηκε στη συζήτηση για το κλίμα ως μέρος των αποκαλούμενων ευέλικτων μηχανισμών. Για την ακρίβεια, η Ευρωπαϊκή Ένωση δεν ήθελε να τους συμπεριλάβει στον κατάλογο των μέσων, και όμως τώρα αυτοί περιλαμβάνονται στη διεθνή σύμβαση, και στη Χάγη θα θεσπιστούν οι κανονισμοί γι' αυτούς τους αποκαλούμενους ευέλικτους μηχανισμούς, εκ των οποίων το εμπόριο εκπομπών είναι ο κυριότερος.
Καθότι η ΕΕ υπήρξε ηγετική δύναμη σε αυτές τις διεθνείς διαπραγματεύσεις μέχρι σήμερα, όλοι μας σίγουρα ελπίζουμε να διατηρηθεί αυτή η ηγετική θέση και επ' αυτού βασιζόμαστε στην Επιτροπή. Αυτός είναι ο λόγος που η Ευρωπαϊκή Ένωση αποφάσισε να προτείνει ότι μέσα στην Ένωση θα εφαρμοστεί το σύστημα εμπορίας αερίων θερμοκηπίου ήδη από τις αρχές του έτους 2005, και αυτό διαφέρει, δεδομένου ότι το Πρωτόκολλο του Τόκιο, όπως έχει, καθιστά δυνατό το εμπόριο εκπομπών από τις αρχές του έτους 2008. Όμως μέσα στην Ευρωπαϊκή Ένωση μπορούμε να δοκιμάσουμε το σύστημα αυτό και να το βελτιώσουμε. Κατά συνέπεια, η Επιτροπή Νομικών Θεμάτων καλωσορίζει την Πράσινη Βίβλο της Επιτροπής και το ότι βάσει αυτής θα καταρτισθεί οδηγία πλαίσιο. Η δράση σε επίπεδο Ευρωπαϊκής Ένωσης για το εμπόριο εκπομπών είναι απόλυτα δικαιολογημένη, διότι διαφορετικά στρεβλώνεται ο ανταγωνισμός. Θέλω εκ μέρους της επιτροπής να επιστήσω την προσοχή στο ότι με το εμπόριο εκπομπών μπορούμε πράγματι να κατορθώσουμε πολλά, αλλά όχι τα πάντα. Είναι εξαιρετικά σημαντικό το εμπόριο εκπομπών να συμπληρώνει τα υπόλοιπα μέσα, εκ των οποίων οι οικονομικές κατευθυντήριες γραμμές είναι οι κυριότερες. Είναι επίσης εξαιρετικά σημαντικό να ελέγχεται αποτελεσματικά, και πιστεύω επίσης ότι χρειαζόμαστε επόπτες περιβάλλοντος, θέμα για το οποίο διαπραγματευόμαστε αυτή τη στιγμή με το Συμβούλιο.

Linkohr
. (DE) Κύριε Πρόεδρε, αξιότιμοι συνάδελφοι, η Επιτροπή Βιομηχανίας, Εξωτερικού Εμπορίου, Έρευνας και Ενέργειας είναι επίσης της γνώμης ότι το εμπόριο εκπομπών αποτελεί μια λογική λύση. Θεωρούμε όμως, όπως και οι άλλοι, ότι η συνολική μείωση των εκπομπών θα έπρεπε να υπολογιστεί μόνο σε ποσοστό 50%. Το σημαντικό στο συγκεκριμένο εμπόριο εκπομπών είναι βεβαίως ότι στο μέλλον δεν θα υπάρχει μόνο κάποια τιμή για το ρεύμα ή το αέριο αλλά και για τις εκπομπές διοξειδίου του άνθρακα. Τούτο ακούγεται πολύ απλό, προϋποθέτει ωστόσο μια ριζική μεταβολή της βιομηχανίας παραγωγής ενέργειας ή του ενεργειακού τομέα. Αυτό πρέπει να το έχουμε υπόψη μας. Οι συνέπειες είναι τεράστιες και μπορεί επίσης - είμαι πεπεισμένος γι' αυτό - να βοηθήσει στη μείωση των εκπομπών.
Ποιο θα μπορούσε να είναι το σενάριο για τα επόμενα χρόνια; Ελπίζω ότι η Ευρωπαϊκή Ένωση, μετά από την επιτυχή περάτωση των διαπραγματεύσεων στη Χάγη, θα επικυρώσει το Πρωτόκολλο του Κιότο. Αυτό σημαίνει ότι η υπογραφή μας είναι νομικώς δεσμευτική.
Το επόμενο βήμα πρέπει να είναι η υποβολή από την Επιτροπή μιας οδηγίας, η οποία θα κατανέμει το βάρος στα 15 κράτη μέλη. Κατά συνέπεια χρειαζόμαστε ποσοστώσεις. Οι ποσοστώσεις αυτές πρέπει ωστόσο να συνοδεύονται από κυρώσεις, διαφορετικά δεν θα έχουν κανένα νόημα. Με άλλα λόγια: Μέσω της πλαγίας οδού της περιβαλλοντικής πολιτικής θα αποκτήσουμε μια κοινή ενεργειακή πολιτική. Το έτος 2005 θα μπορούσαμε να θέσουμε σε εφαρμογή το εν λόγω εμπόριο εκπομπών εντός της Ευρωπαϊκής Ένωσης. Ακόμα μια φορά: Ελπίζω ότι το παρόν σενάριο θα τηρηθεί γενικά και ότι δεν πρόκειται να ανησυχήσουμε από το γεγονός ότι άλλοι, ίσως μάλιστα και οι Ηνωμένες Πολιτείες, δεν θα υπογράψουν στην παρούσα φάση. Υπό αυτήν την έννοια, θα έπρεπε να στηρίξουμε την Επιτροπή και να εμφανιστούμε όσο το δυνατόν πιο ενωμένοι.

Messner
Κύριε Πρόεδρε, έφτασε το πλήρωμα του χρόνου να υπάρξει ένα συγκεκριμένο πρόγραμμα της Επιτροπής της ΕΕ για τον περιορισμό του φαινομένου του θερμοκηπίου. Οι κλιματικές αλλαγές είναι παγκοσμίως ορατές, ενώ η κατάσταση στην Ευρώπη δεν είναι τόσο κακή όσο σε άλλες περιοχές - αναφέρω τη Δυτική Ακτή της Αμερικής ή ακόμη και το Μπαγκλαντές. Οι πρόσφατες ωστόσο καταστροφές στην Ιταλία - ειδικότερα στην κοιλάδα της Aosta ή την Ελβετία - έδειξαν ότι και σε εμάς, εν τω μεταξύ, συμβαίνουν σοβαρές καταστροφές, στις οποίες ο τοπικός πληθυσμός δεν είναι σε θέση να αντιδράσει.
Ο στόχος είναι πλέον η υλοποίηση της διακήρυξης του Κυότο, ενώ η επόμενη διάσκεψη κορυφής στη Χάγη πρέπει να προχωρήσει ακόμη περισσότερο σε σύγκριση με τις μέχρι τούδε προσπάθειές μας. Αφού μάλιστα είναι πλέον σαφές ότι κύριος υπεύθυνος για τις κλιματικές αλλαγές είναι το διοξείδιο του άνθρακα, καθώς η κυκλοφορία αυξάνεται διαρκώς, πρέπει πρωτίστως να κατατεθούν συγκεκριμένες προτάσεις για το πώς θα περιοριστεί η κυκλοφορία των οχημάτων στις πόλεις, πώς πρέπει να φορολογηθούν σωστά οι διαμετακομιστικές συναλλαγές ή πώς θα διαμορφωθούν ορθά τα οδικά τέλη. Ο στόχος είναι, πέραν του συγκεκριμένου εμπορίου εκπομπών, να ληφθούν μέτρα, ούτως ώστε να τεθούν όλα τα ανωτέρω υπό έλεγχο.
Δεν θα ήθελα να θέσω υπό αμφισβήτηση ή να προσβάλω την έννοια της κινητικότητας - άλλωστε τη χρειαζόμαστε -, πρέπει ωστόσο να αλλάξουμε τη φιλοσοφία μας σε θέματα κυκλοφορίας, ενώ το εμπόριο εκπομπών δεν επιτρέπεται να μας κάνει να πάψουμε πλέον να συζητούμε για συγκεκριμένα μέτρα. Η Ευρώπη πρωτοπορεί σε θέματα περιβαλλοντικής πολιτικής και εάν θέλουμε να διατηρήσουμε την αξιοπιστία μας, τότε πρέπει να προχωρήσουμε πέρα από ό,τι σήμερα αναφέρει η Λευκή Βίβλος.

Jackson
Κύριε Πρόεδρε, θέλω να καταθέσω τις ανησυχίες και τους φόβους του Ευρωπαϊκού Κοινοβουλίου για το ζήτημα της Διάσκεψης της Χάγης.
Πρώτον, όπως αναφέρθηκε πρωτύτερα, υπάρχει το θέμα της συμμετοχής των ευρωβουλευτών στη διάσκεψη. Όποιες πολιτικές της Ευρωπαϊκής Ένωσης προκύψουν από αυτήν τη Διάσκεψη στη Χάγη θα πρέπει να έρθουν σε αυτό το Κοινοβούλιο για συζήτηση, τροποποίηση και συμφωνία, οι ευρωπαϊκές πολιτικές εννοώ. Οι εθνικές πολιτικές, όποιες και αν είναι αυτές, θα πρέπει να περάσουν από τα εθνικά κοινοβούλια, αλλά εμείς θα έχουμε λόγο σε ό,τι περιβληθεί τη μορφή πολιτικής της Ευρωπαϊκής Ένωσης κατά συνέπεια της Διάσκεψης της Χάγης.
Μέχρι τώρα, η συμμετοχή μας στην αντιπροσωπεία της ΕΕ που μας έχουν υποσχεθεί περιορίζεται σε τρεις βουλευτές. Παράλληλα, η ακριβής φύση της κοινοβουλευτικής συμμετοχής είναι πολύ ασαφής. Θα θέλαμε να στείλουμε μεγαλύτερη αντιπροσωπεία. Καταλαβαίνουμε ότι το COREPER θα το συζητήσει αυτό την επόμενη εβδομάδα αλλά θα θέλαμε να μας ενημερώσει σχετικά ο Επίτροπος.
Θα θέλαμε επίσης να ενημερωθούν οι εκπρόσωποί μας πριν από τη διάσκεψη. Ελπίζω να έχουμε πλήρη ενημέρωση από τον Επίτροπο, θα μας πει σε ένα λεπτό, και να λάβουμε κάθε απαραίτητη ενημέρωση και κατά τη διάρκειά της. Αλλά αυτό δεν είναι όλο: θέλουμε οι εκπρόσωποί μας να παραστούν σε όλες τις συναντήσεις της αντιπροσωπείας της ΕΕ, συμπεριλαμβανόμενων εκείνων όπου θα συζητηθούν θέματα τακτικής και πολιτικής. Δεν νομίζουμε ότι ζητούμε πολλά. Δεδομένης της συμμετοχής μας στο νομοθετικό έργο της Ευρωπαϊκής Ένωσης, είναι παράλογο η Επιτροπή και το Συμβούλιο να κρατούν τις διαπραγματεύσεις για λογαριασμό τους.
Δεύτερον, υπάρχει το ζήτημα του πόσο ειλικρινείς είναι πραγματικά οι βιομηχανικές χώρες, συμπεριλαμβανόμενων των Ηνωμένων Πολιτειών, για την COP6 και την επικύρωση του Πρωτοκόλλου του Κυότο. Επιθυμούν και, με κάθε ειλικρίνεια, επιθυμούμε και εμείς να προχωρήσουμε πραγματικά ή θα γίνουμε μάρτυρες ενός απότομου φρεναρίσματος; Από ό,τι φαίνεται, υπάρχουν ήδη συντριπτικές αποδείξεις για την κλιματική αλλαγή, ωστόσο, σε πρόσφατη συνάντησή της με μέλη του Κογκρέσου των Ηνωμένων Πολιτειών, ευτυχώς με τηλεδιάσκεψη, η Επιτροπή Περιβάλλοντος απεκόμισε την εντύπωση ότι το Κογκρέσο δεν θα συμφωνήσει με την επικύρωση του Πρωτοκόλλου του Κυότο. Τώρα, αν οι Ηνωμένες Πολιτείες δεν μπορούν να συμφωνήσουν με τέτοια μέτρα υπέρ του περιβάλλοντος σήμερα που η οικονομία τους είναι τόσο ανθηρή, τι πιθανότητες έχουμε σε άλλη χρονική στιγμή όπου τα πράγματα ίσως να μην είναι και τόσο ρόδινα;
Θα θέλαμε τις απόψεις της Επιτροπής για το μέχρι ποιου σημείου είναι πιθανόν να σαμποτάρουν οι Αμερικανοί τη Διάσκεψη της Χάγης και τι θα μπορούσαμε να διασώσουμε από το ναυάγιο. Αν οι Ηνωμένες Πολιτείες παρουσιάσουν ισχυρές ενδείξεις ότι δεν θα υπογράψουν ποτέ το Πρωτόκολλο του Κυότο χωρίς τη συμμετοχή των κύριων αναπτυσσόμενων χωρών, τότε τι προοπτικές έχουμε για να συγκεντρώσουμε μία συμμαχία κρατών που θα το επικυρώσουν, και τι κίνδυνος υπάρχει να τεθεί η Ευρωπαϊκή Ένωση σε μειονεκτική οικονομική θέση;
Θα θέλαμε επίσης να μας δώσει η Επιτροπή ένα σαφές χρονοδιάγραμμα για τα μέτρα που σχεδιάζει να αναλάβει για την κλιματική αλλαγή τον επόμενο χρόνο. Γνωρίζω ότι αυτό μπορεί να σημαίνει ότι θα σηκώσει το πέπλο του 6ου Προγράμματος Δράσης για το Περιβάλλον, αλλά τώρα είναι η κατάλληλη στιγμή για να μας διασαφηνίσει τι μπορούμε να περιμένουμε σε γενικές γραμμές.
Τέλος, δεδομένου ότι γνωρίζουμε τα αίτια της κλιματικής αλλαγής, ή είναι αρκετά σαφές ότι γνωρίζουμε τα αίτια της κλιματικής αλλαγής, οι μελλοντικές γενιές δύσκολα θα μας συγχωρήσουν που αργήσαμε τόσο πολύ να την αντιμετωπίσουμε. Οι κυβερνήσεις φοβούνται να φορολογήσουν τα καύσιμα επειδή τρέμουν μήπως δεν επανεκλεγούν. Αυτό είναι ανθρώπινο και ίσως αναπόφευκτο. Αλλά θα μπορούσαμε τουλάχιστον να διοχετεύσουμε περισσότερους πόρους στην ανάπτυξη εναλλακτικών, ανανεώσιμων πηγών ενέργειας και να τις μετατρέψουμε σε πραγματικές εναλλακτικές λύσεις σύντομα. Είναι πολύ λυπηρό ότι πέρυσι στην ουσία περικόψαμε τα κονδύλια της Ευρωπαϊκής Ένωσης για τις ανανεώσιμες πηγές ενέργειας, το πρόγραμμα SAVE, στο οποίο αφιερώνουμε τώρα ένα μέρος των χρημάτων που δαπανώνται για την επιχορήγηση του καπνού. Οι μελλοντικές γενιές δεν θα μας συγχωρήσουν γι' αυτό και θα έχουν δίκιο.
(Χειροκροτήματα)

Wallstrφm
. Επιτρέψτε μου πρώτα απ' όλα να ευχαριστήσω τον εισηγητή, τον κ. Moreira Da Silva, που παρουσίασε δύο εξαιρετικές εκθέσεις για την τρέχουσα στρατηγική μας σχετικά με την αλλαγή του κλίματος. Επιτρέψτε μου επίσης να εκφράσω την εκτίμησή μου για το συνεχιζόμενο ενδιαφέρον του Ευρωπαϊκού Κοινοβουλίου για το παγκόσμιο πρόβλημα της κλιματικής αλλαγής. Χαιρετίζω τη σημερινή διεξοδική συζήτηση επί του θέματος. Η συζήτηση αυτή είναι ιδιαίτερα επίκαιρη αφού πρόκειται να ληφθούν καίριες αποφάσεις σε τέσσερις μόλις εβδομάδες από σήμερα, στην έκτη διάσκεψη των συμβαλλόμενων μερών της Διάσκεψης για την Κλιματική Αλλαγή - τη λεγόμενη COP6 - στη Χάγη.
Όπως ξέρετε, η Ευρωπαϊκή Ένωση είναι θερμός υποστηρικτής της θέσης σε ισχύ του Πρωτοκόλλου του Κυότο το αργότερο μέχρι το 2002, πράγμα που σημαίνει Ρίο συν δέκα χρόνια. Η Ευρωπαϊκή Ένωση σκοπεύει να επικυρώσει το πρωτόκολλο μόλις ολοκληρωθεί επιτυχώς η COP6 με αποφάσεις που κατοχυρώνουν την περιβαλλοντική ακεραιότητα και την αξιοπιστία του πρωτοκόλλου. Για να επιτευχθεί αυτό, είναι ουσιώδες η Ευρωπαϊκή Ένωση να αναλάβει έντονο και ενεργό ηγετικό ρόλο. Από αυτήν την άποψη, θα συνοψίσω στην συνέχεια τους κύριους στόχους της ΕΕ για την COP6.
Κατ' αρχήν, πρέπει να διασφαλίσουμε ότι οι βιομηχανικές χώρες θα λάβουν μέτρα στις επικράτειές τους. Οι βιομηχανικές χώρες εκπέμπουν τα περισσότερα αέρια θερμοκηπίου και είναι ευθύνη τους να ηγηθούν στην προσπάθεια αντιμετώπισης της κλιματικής αλλαγής. Η έκβαση της COP6 πρέπει να το διασφαλίζει αυτό εξισορροπώντας τη χρήση των μηχανισμών του Κυότο όπως το εμπόριο εκπομπών με την εσωτερική δράση - συμπληρωματικότητα - και να απαντήσει στην ανάγκη να σημειωθεί πρόοδος στις πολιτικές μείωσης των εκπομπών έως το 2005.
Δεύτερον, πρέπει να εξασφαλίσουμε την εκπλήρωση των στόχων του Πρωτοκόλλου του Κυότο. Οι βιομηχανικές χώρες συμφώνησαν σε κάποιους στόχους μείωσης σύμφωνα με το πρωτόκολλο του Κυότο. Για να εξασφαλίσουμε την ικανοποίηση αυτών των στόχων, πρέπει στην COP6 να συμφωνήσουμε σε ένα σθεναρό πλαίσιο κανόνων για τους μηχανισμούς του Κιότο και ένα ισχυρό και αποτελεσματικό σύστημα συμμόρφωσης. Αυτά είναι απαραίτητα για την αποτελεσματική λειτουργία των μηχανισμών, γιατί οι αγορές μπορούν να λειτουργήσουν αποτελεσματικά μόνο με ένα σθεναρό θεσμικό πλαίσιο.
Τρίτον, για να συνεχίσουν να έχουν κάποιο νόημα οι στόχοι: η Ευρωπαϊκή Ένωση διατηρεί σοβαρές ανησυχίες για την συμπερίληψη των συλλεκτών αερίων του θερμοκηπίου λόγω της επιστημονικής και άλλων μορφών αβεβαιότητας και των κινδύνων που συνδέονται με αυτούς. Διατηρεί επίσης ανησυχίες σχετικά με τη δυνητική κλίμακα των συλλεκτών γιατί αυτό επηρεάζει την ανάγκη ανάληψης δράσης από τις βιομηχανικές χώρες για να μειώσουν τις εκπομπές τουs. Αν δεν διαλυθούν αυτές οι ανησυχίες, δεν μπορούμε να συμφωνήσουμε να συμπεριληφθούν πρόσθετες δραστηριότητες δασοκομίας και χρήσης γης πέρα από την αναδάσωση και την αποψίλωση. Οι συλλέκτες δεν πρέπει να συμπεριληφθούν στον ΜΚΑ - τον μηχανισμό καθαρής ανάπτυξης - γιατί ο μηχανισμός αυτός πρέπει να χρησιμοποιηθεί για την επίτευξη κοινωνικής και οικονομικής ανάπτυξης των χωρών.
Τέταρτον, πρέπει να ανταποκριθούμε στις ανάγκες των αναπτυσσόμενων χωρών και των μεταβατικών οικονομιών προωθώντας την οικοδόμηση ικανότητας, τη μεταφορά τεχνολογίας και την βοήθεια για την προσαρμογή.
Από αυτήν την άποψη, οι ανάγκες των λιγότερο ανεπτυγμένων χωρών αξίζουν ιδιαίτερη προσοχή. Στην COP6 πρέπει να αναπτύξουμε αυτά τα θέματα και να συμφωνήσουμε ότι ο μηχανισμός καθαρής ανάπτυξης πρέπει να βασιστεί σε ασφαλείς, περιβαλλοντικά υγιείς τεχνολογίες που θα βοηθήσουν αυτές τις χώρες να αναπτυχθούν με λιγότερο ρυπογόνο τρόπο.
Χαιρετίζω τη συμμετοχή των μελών του Ευρωπαϊκού Κοινοβουλίου στην αντιπροσωπεία της Κοινότητας στην COP6. Η τελική απόφαση για τον αριθμό των ευρωβουλευτών που θα παρακολουθήσουν την COP6 αναμένεται να ληφθεί έως τις 31 Οκτωβρίου·η Επιτροπή πρότεινε να εκπροσωπηθεί το Ευρωπαϊκό Κοινοβούλιο με οκτώ βουλευτές. Λαμβάνοντας υπόψη τους διεθνείς κανόνες που διέπουν μια τέτοια συμμετοχή, οι βουλευτές μπορούν να παρακολουθήσουν τις συνεδριάσεις της ολομέλειας και σας βεβαιώνω ότι οι συνεργάτες μου και εγώ θα κάνουμε ό,τι μπορούμε για να ενημερώνουμε τακτικά όλα τα μέλη που θα παραστούν στην COP6 σχετικά με τις διαπραγματεύσεις που δεν είναι ανοιχτές για τους παρατηρητές. Μπορώ επίσης να υποσχεθώ τη διοργάνωση μίας κατάλληλης ενημέρωσης πριν από την έναρξη της COP6 ίσως μεταξύ 7 και 11 Νοεμβρίου, εάν είναι δυνατόν - θα προσπαθήσουμε να το κανονίσουμε όσο καλύτερα γίνεται.
Επιτρέψτε μου επίσης να σχολιάσω το θέμα της επικύρωσης χωρίς τις Ηνωμένες Πολιτείες. Η Ευρωπαϊκή Ένωση εμμένει στην επικύρωση και τη θέση σε ισχύ του πρωτοκόλλου το αργότερο έως το 2002. Με κάθε ευκαιρία, παροτρύνουμε τα άλλα συμβαλλόμενα μέρη, ιδίως τις ΗΠΑ και τη Ρωσία, να αρχίσουν και αυτά να ετοιμάζονται για την επικύρωση. Ενώ θεωρητικά το πρωτόκολλο μπορεί να τεθεί σε ισχύ χωρίς επικύρωση από τις ΗΠΑ, ασφαλώς το να μην έχουμε τη συμμετοχή στο σύστημα του μεγαλύτερου παγκόσμιου εκπομπέα αερίων του θερμοκηπίου είναι η δεύτερη καλύτερη επιλογή. Επίσης, κάτι τέτοιο θα έχει πιθανότατα σημαντικές συνέπειες και για την ανταγωνιστικότητα της ΕΕ.
Σημειώνω με ευχαρίστηση ότι η Επιτροπή έχει την υποστήριξη του Κοινοβουλίου και του Συμβουλίου στις προσπάθειές της να καταρτίσει ένα αποτελεσματικό ευρωπαϊκό πρόγραμμα για την αλλαγή του κλίματος. Η γνωμοδότηση της Επιτροπής για το Περιβάλλον, τη Δημόσια Υγεία και την Πολιτική Καταναλωτών του Κοινοβουλίου σχετικά με αυτό το πρόγραμμα τονίζει ότι οι πολιτικές και τα μέτρα πρέπει να αποτελέσουν προτεραιότητα της στρατηγικής της ΕΕ για την κλιματική αλλαγή. Είναι σημαντικό η πολιτική αυτή να τύχει της υποστήριξης όλων των ενδιαφερομένων και γι' αυτό, η Επιτροπή έχει ξεκινήσει αυτή τη διαδικασία με όλες τις ενδιαφερόμενες πλευρές στο πλαίσιο του προγράμματος για την αλλαγή του κλίματος.
Πρόσφατα, το Ευρωπαϊκό Συμβούλιο υιοθέτησε συμπεράσματα για τις πολιτικές και τα μέτρα περιορισμού των εκπομπών αερίων του θερμοκηπίου, επιβεβαιώνοντας τις επιλογές που έγιναν στο πλαίσιο του Ευρωπαϊκού προγράμματος για την αλλαγή του κλίματος.
Ταυτόχρονα, υποδεικνύουν ειδικότερες προτεραιότητες στους τομείς των μεταφορών, της αποτελεσματικής χρήσης της ενέργειας και της βιομηχανίας που πρέπει να αναπτυχθούν, λαμβάνοντας υπόψη τις περιβαλλοντικές συνέπειες και τη σχέση κόστους-αποτελεσματικότητας αυτών των μέτρων. Οι συστάσεις αυτές θα εξετασθούν με προσοχή στη συνεχιζόμενη διαδικασία του Ευρωπαϊκού Προγράμματος για την Αλλαγή του Κλίματος. Όπως ξέρετε, το πρόγραμμα "τρέχει" ήδη και οι έξι υφιστάμενες ομάδες εργασίας - ευέλικτοι μηχανισμοί, παροχή ενέργειας, κατανάλωση ενέργειας, μεταφορές, βιομηχανία και έρευνα, λειτουργούν από τον περασμένο Ιούνιο. Από την αρχή, το Ευρωπαϊκό Πρόγραμμα για την Αλλαγή του Κλίματος ήταν μία άσκηση-πρόκληση ολοκλήρωσης για τις υπηρεσίες της Επιτροπής, τη βιομηχανία, τους ΜΚΟ και τους εθνικούς εμπειρογνώμονες. Μετά τους πρώτους τέσσερις μήνες, η πρώτη εντύπωση είναι ασφαλώς θετική. Αναπτύχθηκε μία εποικοδομητική στάση στις διάφορες ομάδες.
Μία έκθεση προόδου για αυτό το πρόγραμμα θα αποτελέσει τη βάση της προφορικής μου παρουσίασης στο ειδικό Συμβούλιο για το Κλίμα της 7ης Νοεμβρίου. Παρά τον ελάχιστο χρόνο που είχε στη διάθεσή του, το πρόγραμμα προτείνει ήδη έναν πρώτο κατάλογο πιθανών μέτρων σε όλους τους σχετικούς τομείς. Η προώθηση της συνδυασμένης θερμότητας και ηλεκτρικής ενέργειας και των ανανεώσιμων πηγών ενέργειας, η ενθάρρυνση της μετάβασης σε καύσιμα με χαμηλή περιεκτικότητα άνθρακα, η στήριξη της αποτελεσματικής χρήσης της ενέργειας στα κτίρια, η δημιουργία συνείδησης στις μεταφορές, οι βελτιώσεις στα ελαφρά οχήματα, τα μέτρα για τον έλεγχο των διαρροών και την ανάκτηση φθοριωμένων αερίων συγκαταλέγονται μεταξύ των προκαταρκτικών προτάσεων που προκύπτουν από το Ευρωπαϊκό Πρόγραμμα για την Αλλαγή του Κλίματος.
Στο τέλος αυτής της διαδικασίας διαβούλευσης το επόμενο καλοκαίρι, το πρόγραμμα για την αλλαγή του κλίματος θα έχει δώσει ώθηση και θα έχει επιταχύνει τις υπάρχουσες προτάσεις. Ταυτόχρονα, όμως, θα έχει προάγει νέες ιδέες. Γι' αυτό, το Ευρωπαϊκό Πρόγραμμα για την Αλλαγή τους Κλίματος είναι μία μοναδική ευκαιρία για την συγκέντρωση όλων των στοιχείων μίας φιλόδοξης στρατηγικής της ΕΕ για την κλιματική αλλαγή και η Επιτροπή θα το συνεχίσει οριστικοποιώντας τις πιο υποσχόμενες προτάσεις.
Σχετικά με την Πράσινη Βίβλο για την εμπορία των εκπομπών, θα ήθελα να ευχαριστήσω τα μέλη που τη μελέτησαν τόσο λεπτομερώς. Η Επιτροπή ανυπομονεί να ακούσει τις απόψεις των ενδιαφερόμενων και, φυσικά, του Ευρωπαϊκού Κοινοβουλίου. Οι διαφορές απόψεων σχετικά με τις λεπτομέρειες είναι αναμενόμενες, όταν προσεγγίζουμε ένα νέο εργαλείο στην πολιτική περιβάλλοντος και χαιρετίζω θερμά την υποστηρικτική και εποικοδομητική στάση του Ευρωπαϊκού Κοινοβουλίου.
Η εμπορία εκπομπών είναι μια νέα αντίληψη και είναι κατανοητή η δυσπιστία ορισμένων πλευρών. Ελπίζω ότι η Πράσινη Βίβλος συνέβαλε στο να ξεπεραστεί αυτή η δυσπιστία.
Η εμπορία εκπομπών στο εσωτερικό της Ευρωπαϊκής Ένωσης είναι ένα άλλο μέτρο που θα συνυπάρξει με τα υπόλοιπα μέτρα που εφαρμόζονται σήμερα ή που προετοιμάζονται από την Επιτροπή στο πλαίσιο του προγράμματος για την αλλαγή του κλίματος. Η Επιτροπή δεν βάζει όλα τα αυγά στο ίδιο καλάθι. Η σημαντική μείωση των εκπομπών προϋποθέτει ένα ολόκληρο φάσμα πολιτικών και μέτρων. Για να εντείνει τις συζητήσεις στο εσωτερικό της Ευρωπαϊκής Ένωσης, η Επιτροπή έδωσε μία γενική περιγραφή της λειτουργίας του συστήματος εμπορίας εκπομπών. Η περιγραφή αυτή οπωσδήποτε δεν είναι οριστική. Μπορεί μεν να δημιουργήθηκε η εντύπωση ότι η Πράσινη Βίβλος τείνει προς δεδομένες επιλογές, ωστόσο η Επιτροπή κινήθηκε πρωτίστως από το μέλημα να δούμε αυτό το νέο εργαλείο με ανοιχτό μυαλό και να συνηγορήσουμε υπέρ μιας συνετούς, προσεκτικής, βαθμιαίας ανάπτυξης της εμπορίας εκπομπών μέσα στην ΕΕ. Αυτή ήταν η επιφύλαξη που έκανε την Επιτροπή να μην εξετάσει ευθύς εξαρχής το ενδεχόμενο να υπαχθούν στην εμπορία εκπομπών όλα τα αέρια του θερμοκηπίου και άλλοι τομείς, μεταξύ των οποίων οι μεταφορές και τα νοικοκυριά
Ένα σχήμα που αποδεικνύεται ότι λειτουργεί καλά μπορεί να επεκταθεί αργότερα αλλά πρώτα πρέπει να αποδείξει την αξία του. Δεν νομίζω ότι η εμπορία εκπομπών ευνοεί την πυρηνική ενέργεια περισσότερο από οποιοδήποτε άλλο μέτρο κλιματικής αλλαγής που εξετάζεται στο πλαίσιο του Ευρωπαϊκού Προγράμματος για την Αλλαγή του Κλίματος. Δεν εξετάζουμε το ενδεχόμενο να συμπεριληφθεί η πυρηνική ενέργεια σε ένα σύστημα εμπορίας εκπομπών. Το επιχείρημα για την έναρξη το 2005 παραμένει ισχυρό, πόσο μάλλον που η Κοινότητα μπορεί να ωφεληθεί μαθαίνοντας και πράττοντας. Πράγματι, τα κράτη μέλη ήδη κάνουν κάποιες κινήσεις και το κοινό συμφέρον της Κοινότητας πρέπει να παραμείνει ως προτεραιότητα στο μυαλό μας. Επιπλέον, προτίθεμαι - και ήδη είχα κάποιες συζητήσεις γι' αυτό τον περασμένο Οκτώβριο - να συμπεριλάβω τις χώρες της κεντρικής και ανατολικής Ευρώπης σε οποιοδήποτε μελλοντικό σύστημα εμπορίας εκπομπών.
Τέλος, οι αντιδράσεις που λάβαμε έως τώρα για την Πράσινη Βίβλο - 50 περίπου - αντανακλούν το μεγάλο ενδιαφέρον που υπάρχει γι' αυτό το εργαλείο. Οι γνώμες για το τι πρέπει να γίνει στη συνέχεια ποικίλλουν και η Επιτροπή θα αποφασίσει πώς θα προχωρήσει τους επόμενους μήνες, αφού αναλύσουμε πιο λεπτομερειακά τις συστάσεις και όταν θα ξέρουμε τα αποτελέσματα της COP6. Η Επιτροπή πάντοτε επιθυμούσε και συνεχίζει να επιθυμεί, ό,τι ενέργειες αναλάβει η Κοινότητα σχετικά με την εμπορία εκπομπών να είναι πλήρως συμβατές με το σύστημα εκπομπών του Πρωτοκόλλου του Κυότο, όταν αυτό τεθεί σε ισχύ. Ως γνωστό, το σύστημα της ΕΕ θα τεθεί σε ισχύ το 2005 ενώ το διεθνές σύστημα εμπορίας του Κιότο θα τεθεί σε ισχύ αργότερα.
Εν κατακλείδι, μπορώ να εκφράσω τη γενική στήριξη προς τα ψηφίσματά σας και θα ήθελα γι' άλλη μια φορά να εκφράσω τις ευχαριστίες μου και την εκτίμησή μου για τις εποικοδομητικές προσπάθειες του Ευρωπαϊκού Κοινοβουλίου να ευαισθητοποιήσει τους πολίτες για την κλιματική αλλαγή καθώς και για την υποστήριξή του προς την Επιτροπή στον τομέα της υλοποίησης.
(Χειροκροτήματα)

Fiori
Κυρία Επίτροπε, θα μου επιτρέψετε, εντός μιας πραγματικά ωραίας έκθεσης σαν αυτή του αξιότιμου κ. Da Silva και του σεναρίου που μας περιγράψατε προ ολίγου, να σταθώ μια στιγμή σε ένα γεγονός που αποκτά δραματικές διαστάσεις, στα γεγονότα των πλημμύρων που σημάδεψαν την περασμένη εβδομάδα τεράστιες περιοχές της Ευρώπης μας: τη Βόρεια Ιταλία πρώτα απ' όλα, αλλά έπειτα και τη Γαλλία και την Ισπανία. Αρχίζουμε να συνηθίζουμε μια γλώσσα που χαρακτηρίζει με δραματικό τρόπο την εποχή μας· λέξεις όπως φουσκοποταμιά, υπερχείλιση, πλημμύρα αποτελούν τμήμα ενός λεξιλογίου που καθίσταται σχεδόν καθημερινό. Πιστεύουμε ότι αυτό είναι μια δραματική συνέπεια των κλιματικών αλλαγών, στις οποίες το κοινωνικό και οικονομικό σύστημα πρέπει να προβλέψει μια μορφή αντίστασης.
Ακόμη και οι ειδικοί του κλίματος μας λένε ότι αλλάζει η μετεωρολογία των περιφερειών μας. Οι υπερβολικές βροχοπτώσεις των περασμένων ημερών χρησίμευσαν για την επανεξισορρόπηση του περυσινού κλίματος, στο οποίο επικράτησε η ξηρασία. Μας λένε ότι η τάση για ξηρασία θα εμφανισθεί ξανά και θα επιδεινωθεί κατά τα προσεχή έτη, εναλλασσόμενη με μερικές καταρρακτώδεις βροχές και με τις συνακόλουθες υπερχειλίσεις. Είναι λοιπόν καιρός, τώρα που έχουν ενταφιαστεί δυστυχώς οι νεκροί μας, που έχουν φύγει οι δημοσιογράφοι από τις πληγείσες περιοχές και που ο ποταμός, στη συγκεκριμένη περίπτωση ο Πάδος - εγώ κατοικώ πάνω στον Πάδο - ξαναπαίρνει την κανονική του ροή, να ανοίξουμε, όπως λέμε εμείς στην Ιταλία, την ομπρέλα, όχι για να εμφανιστούμε σαν την ολέθρια Κασσάνδρα, αλλά για να αξιολογήσουμε για άλλη μια φορά τις ανάγκες και τις θεραπείες.
Βέβαια, τα τελευταία χρόνια έκαναν μεγάλα βήματα μπροστά τα μέσα εγρήγορσης και συναγερμού, που επέτρεψαν να περιοριστούν οι διαστάσεις των καταστροφών, αλλά αυτό, παρότι αναγνωρίζουμε τη σπουδαιότητα και τη σημασία του, δεν μπορεί να θεωρηθεί πρωταρχικός παράγοντας. Χρειάζεται μια αμυντική πολιτική, ακριβώς για να ακολουθήσουμε αυτά που μας λένε οι ειδικοί του κλίματος. Χρειάζονται πολιτικές και περιφερειακές επιλογές προστασίας του εδάφους, ακόμα και όταν λάμπει ο ήλιος.
Υπογραμμίζω, επομένως, ορισμένους συλλογισμούς. Ο πρώτος αφορά τη λογική της δομικής εργασίας του ανθρώπου, η οποία δεν μπορεί να λησμονηθεί: πρέπει να τελειοποιηθεί μέσω μιας όλο και πιο αυστηρής εφαρμογής του σχεδιασμού, των κανόνων και των ελέγχων και, προπαντός, πρέπει να επικεντρωθεί όσο το δυνατόν καλύτερα η γεωργική εργασία του ανθρώπου. Στην πρόσφατη πλημμύρα του Πάδου, τα γεωργικά εδάφη λειτούργησαν ως δοχείο εξισορρόπησης προστατεύοντας τα αστικά και η γεωργία ανέκοψε την πλημμύρα απορροφώντας την η ίδια για να σώσει τα αστικά κέντρα. Πρέπει, επομένως, να επιβεβαιωθεί αυτός ο ρόλος της γεωργίας ως προστάτιδας του περιβάλλοντος, που τις ημέρες της ηλιοφάνειας παραβλέπεται, λησμονείται και υποτιμάται. Η γεωργική και περιβαλλοντική πολιτική, καθώς και η αστική και περιφερειακή, αγωνίζονται να βρουν μια κατάλληλη θέση για αυτές τις λειτουργίες. Είναι απαραίτητο στην Ευρώπη να βρούμε τις κατάλληλες μορφές συντονισμού.

Hulthιn
Κύριε Πρόεδρε, έχουμε να συζητήσουμε σήμερα τρία σημαντικά έγγραφα το οποία αφορούν μία από τις μεγαλύτερες προκλήσεις που αντιμετωπίζουμε, δηλαδή τις κλιματολογικές αλλαγές.
Προέρχομαι από μία βόρεια χώρα και από μία περιοχή όπου η θερμοκρασία αυτή την εποχή σπάνια ξεπερνά τους 7 βαθμούς και η βροχή σου μαστιγώνει την πλάτη. Έτσι θα ήταν λογικό να μου αρέσει εκ πρώτης όψεως η ιδέα της αύξησης της θερμοκρασίας του πλανήτη. Ωστόσο η κατάσταση δεν είναι τόσο απλή. Οι κλιματολογικές αλλαγές που αντιμετωπίζουμε δεν είναι προς το συμφέρον κανενός μας. Αντίθετα, το σενάριο διαγράφεται ακριβώς όπως περιγράφηκε πριν από λίγο, γεμάτο καταιγίδες, βροχές και πλημμύρες. Και ας μη λησμονούμε τις αλλαγές στην πανίδα και τη χλωρίδα. Η ζωή θα αλλάξει πραγματικά, και μάλιστα όχι προς το καλύτερο.
Τα τρία έγγραφα για τις κλιματικές αλλαγές που συζήτησε η Επιτροπή Περιβάλλοντος, Δημόσιας Υγείας και Προστασίας των Καταναλωτών μπορούν να θεωρηθούν ως έγγραφα που αντιπροσωπεύουν διάφορες χρονικές περιόδους. Το ψήφισμα για τη Διάσκεψη της Χάγης είναι το πιο πρόσφατο. Εκεί η Επιτροπή Περιβάλλοντος στην οποία συμμετέχω παρουσιάζει την άποψη αυτής, ελπίζουμε και της Ένωσης, σχετικά με το τί θα πρέπει να συμβεί στη Χάγη. Το έγγραφο αυτό χαρακτηρίζεται από σημαντική ομοφωνία, κάτι ιδιαίτερα θετικά τώρα μάλιστα που αρχίζει η Διάσκεψη της Χάγης. Το ψήφισμα υπογραμμίζει με τρόπο σαφή την ανάγκη να υπογραφεί το Πρωτόκολλο του Κυότο και να αναλάβουν οι βιομηχανικές χώρες την πρωτοβουλία προκειμένου να τεθεί τέλος στις αλλαγές του κλίματος. Υπογραμμίζει επίσης με απόλυτη σαφήνεια ότι τα ελαστικά όργανα θα πρέπει να αποτελέσουν ένα συμπλήρωμα απλώς στα εθνικά μέτρα. Χαίρομαι που αυτό ακριβώς πιστεύει και η Επίτροπος Wallstrφm.
Πιστεύω ότι ο πρόεδρος της Επιτροπής Περιβάλλοντος, Δημόσιας Υγείας και Προστασίας των Καταναλωτών έδωσε ένα σαφές μήνυμα ότι δεν είναι αρκετός ο αριθμός των τριών αντιπροσώπων του Ευρωπαϊκού Κοινοβουλίου στη Διάσκεψη της Χάγης. Χαίρομαι επίσης που η Επίτροπος Wallstrφm ανέφερε ότι η πρόταση της Επιτροπής είναι για οκτώ αντιπροσώπους. Το Ευρωπαϊκό Κοινοβούλιο και όσοι ασχολούνται με τα ζητήματα του περιβάλλοντος εντός του Κοινοβουλίου θα πρέπει να αντιμετωπιστούν στα σοβαρά και να μην χρησιμοποιούνται απλώς διακοσμητικά όταν κρίνεται σκόπιμο. Είναι σημαντικό επίσης να υπογραμμίσουμε ότι όταν κάνουμε λόγο για τακτικές συναντήσεις και πληροφόρηση κατά τη Διάσκεψη της Χάγης, θα πρέπει όλα αυτά να γίνονται με τρόπο εποικοδομητικό. Είναι σημαντικό να λαμβάνονται σοβαρά οι απόψεις των μελών του Κοινοβουλίου, έτσι ώστε να μην έχουμε μονόδρομη επικοινωνία.
Το ψήφισμα για το εμπόριο με τα δικαιώματα εκπομπών αποτελεί ένα καλό έγγραφο και βελτιώθηκε μάλιστα περαιτέρω με τις τροπολογίες της Επιτροπής Περιβάλλοντος. Οι σημαντικότερες συμπληρώσεις είναι οι σαφέστερες αναφορές, όπως κάνει ακριβώς το έγγραφο COP 6, στο γεγονός ότι το εμπόριο με τα δικαιώματα εκπομπών δεν θα πρέπει να υπερβαίνει το 50% των μέτρων για τη μείωση των εκπομπών. Είναι επίσης σημαντικό το γεγονός ότι απαιτούνται μετρήσιμοι στόχοι για κάθε χώρα και για κάθε τομέα. Θα πρέπει επίσης να οριστούν νομικώς δεσμευτικά μέτρα τα οποία να υποχρεώνουν τα κράτη μέλη να τηρούν τις ποσοστώσεις τους.
Επικρατεί κάποια ανησυχία για το γεγονός ότι ορισμένοι τομείς δεν περιλαμβάνονται στο Πράσινο Βιβλίο, όπως για παράδειγμα οι μεταφορές. Θεωρούμε ότι οι σχετικές εργασίες θα πραγματοποιηθούν σε επόμενα έγγραφα, δηλαδή η στρατηγική της ΕΕ και τα μέτρα για τη μείωση των εκπομπών και ότι ο τομέας των μεταφορών δεν θα μείνει έξω από τις συζητήσεις για τις κλιματολογικές αλλαγές.
Το μήνυμα είναι σαφέστατο: θα πρέπει να καλύπτονται όλες οι εκπομπές, ασχέτως προέλευσης, από κάποιο κατευθυντήριο μέσο, είτε με τη μορφή δικαιωμάτων εκπομπών, είτε με τη μορφή σχετικής νομοθεσίας, όμως θα πρέπει, επαναλαμβάνω, να ισχύουν συγκεκριμένοι περιορισμοί και κατευθυντήρια μέσα για κάθε τύπο εκπομπών.
Πολλοί έχουν αμφιβολίες για την πρόταση που αφορά το εμπόριο με τα δικαιώματα εκπομπών, κυρίως όσον αφορά τις κοινωνικοοικονομικές επιπτώσεις της πρότασης αυτής. Εκφράζονται φόβοι για την απώλεια θέσεων απασχόλησης ή ότι οι επιχειρήσεις θα χρησιμοποιούν τη μία βιομηχανία κατά της άλλης. Πιστεύω ότι στο σημείο 13 του ψηφίσματος κάνουμε αναφορά στις αμφιβολίες και στην ανησυχία που επικρατούν, ελπίζω δε ότι η αναφορά αυτή θα καθησυχάσει μερικούς τουλάχιστον από όσους ανησυχούν. Θα ήθελα να υπογραμμίσω ότι στο σημείο αυτό η σουηδική εκδοχή του κειμένου έχει ένα προφανές λάθος. Μόνο το μισό των τροπολογιών που δημοσιεύτηκαν στο σουηδικό έγγραφο έχουν γίνει δεκτές.
Το τρίτο έγγραφο είναι ίσως το σημαντικότερο μακροπρόθεσμα. Αφορά τη στρατηγική της ΕΕ και τα μέτρα για τη μείωση των εκπομπών που προξενούν το φαινόμενο του θερμοκηπίου. Αναφέρεται επίσης το έγγραφο αυτό στο τι πρέπει να γίνει, δηλαδή στην ανάγκη να αλλάξει ο τρόπος ζωής μας προκειμένου να επιτύχουμε τους στόχους που επιδιώκουμε. Υποστηρίζουμε το έγγραφο αυτό. Θα μας ικανοποιούσε ακόμη περισσότερο εάν ήταν πιο συγκεκριμένο και σαφές, ελπίζουμε όμως ότι θα καταστεί σαφέστερο με τις τροπολογίες που έκανε δεκτές η Επιτροπή Περιβάλλοντος, Δημόσιας Υγείας και Προστασίας των Καταναλωτών.

Caveri
Κύριε Πρόεδρε, κυρία Επίτροπε, χαίρομαι που η συζήτηση για τις κλιματικές αλλαγές στην Ευρώπη και στον κόσμο μάς έδωσε την ευκαιρία να αναφερθούμε στον ισχυρό κυκλώνα που έπληξε μεγάλος μέρος της Ευρώπης. Ο κυκλώνας αυτός, που οι Γερμανοί μετεωρολόγοι ονόμασαν Josιphine, έπληξε σε μεγάλο βαθμό το βορειοδυτικό τμήμα της Ιταλίας και κυρίως την περιοχή μου, την Κοιλάδα της Αόστα. Μέσα σε τρεις τέσσερις ημέρες, καταγράφηκαν, σε συνολική επιφάνεια 10000 km2, κατά μέσο όρο 500 έως 700 mm βροχόπτωσης, ποσότητα που αντιστοιχεί χονδρικά στις βροχοπτώσεις ενός ολόκληρου έτους. τρόμος επομένως έπληξε την Κοιλάδα της Αόστα όπως και τις άλλες περιοχές και χώρες και η επώδυνη αυτή δοκιμασία έθεσε τις περιοχές αυτές πραγματικά σε κατάσταση πολέμου έχοντας ως αποτέλεσμα ένα μακρύ και δαπανηρό κατάλογο ζημιών.
Προς τι λοιπόν η Ευρωπαϊκή Ένωση; Για να αλλάξει τον τρόπο ζωής μας και ταυτόχρονα να κατανοήσει κυρίως τις κλιματολογικές αλλαγές, να κινητοποιήσει τα ευρωπαϊκά κονδύλια που είναι αναγκαία για την ικανοποίηση των αναγκών των πληθυσμών και τέλος, σύμφωνα με την ορεσίβια λογική μου, για να ανταποκριθεί στην πραγματική ανάγκη επέμβασης στις ορεινές περιφέρειες της Ευρώπης, ειδάλλως οι πλημμύρες αυτές ενδέχεται δυστυχώς να επαναληφθούν.

De Roo
Κύριε Πρόεδρε, κυρία Επίτροπε, κυρίες και κύριοι συνάδελφοι, το κλίμα αλλάζει ήδη. Την τελευταία χιλιετηρίδα η μέση θερμοκρασία μειώθηκε κατά ένα πέμπτο του βαθμού. Αλλά τα τελευταία πενήντα χρόνια η μέση θερμοκρασία αυξήθηκε κατά ενάμιση βαθμό. Η αύξηση της θερμοκρασίας επιταχύνεται διαρκώς. Υπάρχουν πολλοί πολίτες που σκέφτονται ότι θα ήταν καλά να έχουμε μια θερμοκρασία ενός ή δύο βαθμών παραπάνω, αλλά το θερμό ρεύμα του Κόλπου του Μεξικού, που μας προσφέρει ένα ευχάριστο κλίμα, μπορεί ανά πάσα στιγμή να αντιστραφεί. Τότε θα έχουμε στην Ευρώπη το κλίμα του Καναδά. Το χειμώνα θα έχουμε πολλές εβδομάδες με θερμοκρασίες 20 έως 30 βαθμούς υπό το μηδέν.
Για να ανασχεθεί η αύξηση της θερμοκρασίας του πλανήτη πρέπει να ληφθούν ορισμένα δραστικά μέτρα. Το πρωτόκολλο του Κυότο είναι πολύ περιορισμένο. Μόνο και μόνο η αύξηση των αερομεταφορών τα επόμενα δεκαπέντε χρόνια θα αντισταθμίσει όλες τις μειώσεις που προβλέπονται στο πρωτόκολλο του Κυότο. Η Κίνα εκπέμπει ήδη περισσότερα αέρια του θερμοκηπίου απ' όσο θα ήταν βιώσιμο. Δεν μπορούμε να κλείσουμε τα μάτια μας μπροστά σε όλα αυτά.
Μετά το 2020 θα πρέπει και οι αναπτυσσόμενες χώρες να καταπολεμήσουν τις εκπομπές αερίων του θερμοκηπίου. Αυτό όμως πρέπει να γίνει πάνω σε ισότιμη βάση. Κάθε πολίτης του κόσμου έχει το ίδιο δικαίωμα σε εκπομπές CO2. Όχι να εκπέμπουν οι Αμερικανοί 200 φορές περισσότερα απ' ό,τι οι κάτοικοι της Ανατολικής Αφρικής. Πάνω στη βάση της ισότητας, θα πρέπει να αρχίσει μετά το 2008 το διεθνές εμπόριο πιστοποιητικών CO2. Μόνο πάνω σ' αυτή τη βάση θα συμμετάσχουν οι αναπτυσσόμενες χώρες, όπως η Κίνα και η Ινδία.
Εάν στη Χάγη επιλέξουμε να ακολουθήσουμε την αμερικανική γραμμή της κηδεμονίας, ο δρόμος αυτός θα αποκλεισθεί. Η πρόοδος περνάει μέσα από την αποτελεσματική χρήση της ενέργειας και από τις ανανεώσιμες πηγές ενέργειας, τόσο στο Βορρά όσο και στο Νότο. Όχι με θάμνους 25 εκατοστών, όπως προτείνει η αυστραλιανή κυβέρνηση, ούτε και με άλλα δασικά προγράμματα που δεν είναι δυνατόν να εξακριβωθούν.
Δεν πρέπει επίσης να επιδοτήσουμε την πυρηνική ενέργεια με κονδύλια του μηχανισμού καθαρής ανάπτυξης. Αυτό θα ήταν παράλογο τη στιγμή που η Αμερική και η Ευρώπη το μόνο που κάνουν είναι να κλείνουν πυρηνικά εργοστάσια. Ευτυχώς, οι Υπουργοί μας και η Επιτροπή έχουν επιλέξει τη σωστή θέση. Εξ ονόματος της πολιτικής μου ομάδας τους εύχομαι να διατηρήσουν τη θέση τους.
Πρέπει να επιδιώξουμε την ταχεία επικύρωση του πρωτοκόλλου του Κυότο. Δεν πρέπει να εξαρτηθούμε από την αμερικανική Γερουσία. Μετά την κύρωση του πρωτοκόλλου, οι εκπομπές CO2, θα επιφέρουν κάποιο κόστος. Προς το παρόν είναι δωρεάν για τις μεγάλες βιομηχανίες και τα εργοστάσια παραγωγής ηλεκτρισμού στην Ευρώπη, που από κοινού ευθύνονται για το 45% των εκπομπών CO2.
Το Πράσινο Βιβλίο για το εμπόριο δικαιωμάτων εκπομπών στην Ευρώπη είναι μια πάρα πολύ καλή πρωτοβουλία. Η Ευρώπη πρέπει να κάνει τα πάντα για να επιτύχει το στόχο του 8%. Θα ήθελα να απευθύνω έκκληση στην Ευρωπαϊκή Επιτροπή να αναπτύξει πρόσθετες προτάσεις για τον περιορισμό των εκπομπών στον κλάδο των μεταφορών. Μόνο εάν επιτύχουμε το στόχο του 8% θα διατηρήσουμε την αξιοπιστία μας. Και μόνο τότε θα μπορέσουμε να πραγματοποιήσουμε άλματα στο χώρο του παγκοσμίου κλίματος.

Sjφstedt
Κύριε Πρόεδρε, όπως όλοι γνωρίζουμε τα ζητήματα που αφορούν το κλίμα αποτελούν ίσως το δυσκολότερο περιβαλλοντικό πρόβλημα της εποχής μας. Αυτό δεν οφείλεται στο ότι δεν γνωρίζουμε τι αλλαγές θα πρέπει να γίνουν, αλλά στο ότι οι αναγκαίες αλλαγές έχουν τόσο μεγάλες επιπτώσεις στο σύνολο της πολιτικής μας για τις μεταφορές και την ενέργεια και στο σύνολο του τρόπου με τον οποίο καταναλώνουμε. Αντιμετωπίζουμε θεμελιώδεις κοινωνικές αλλαγές προκειμένου να μειώσουμε την εκπομπή των αερίων που προκαλούν το φαινόμενο του θερμοκηπίου.
Οι πλέον ανεπτυγμένες χώρες, με υψηλό επίπεδο ζωής, αυτές που πραγματοποιούν και τις μεγαλύτερες εκπομπές τέτοιων αερίων ανά άτομο, φέρουν το μεγαλύτερο μέρος της ευθύνης προκειμένου να μειωθούν αυτές οι εκπομπές. Στις παραμονές της Διάσκεψης της Χάγης είναι επομένως αποφασιστικής συμφωνίας να πείσουμε τις ΗΠΑ να δεχθούν μία συμφωνία η οποία να οδηγεί σε πραγματική πρόοδο και να επικυρώνει συγχρόνως το Πρωτόκολλο του Κυότο.
Μία υπεύθυνη πολιτική από τις πλέον αναπτυγμένες χώρες θα πρέπει να στηρίζεται στη μείωση των εκπομπών σε αυτές. Εάν υπάρξουν περιθώρια για εμπόριο με δικαιώματα εκπομπών, κάτι για το οποίο πολύ αμφιβάλλω, αυτό θα πρέπει να αποτελέσει ένα μικρό μόνο μέρος της συνολικής πολιτικής. Ένα τέτοιο εμπόριο θα πρέπει να ελέγχεται αυστηρά και να λαμβάνει υπόψη τις κοινωνικές πτυχές και τις μελλοντικές δυνατότητες ανάπτυξης των αναπτυσσομένων χωρών. Το σύστημα αυτό μπορεί να καταστεί πολύ πιο επικίνδυνο στο μέλλον όταν η Ρωσία και οι αναπτυσσόμενες χώρες συμμετάσχουν στο εμπόριο των δικαιωμάτων εκπομπών, οπότε αυτό θα καταστεί παγκόσμιο. Υπάρχουν ωστόσο άλλες μορφές ευέλικτων μηχανισμών που μπορεί να χρησιμοποιηθούν αποτελεσματικά σε παγκόσμιο επίπεδο.
Το εμπόριο δικαιωμάτων εκπομπών δεν μπορεί να αντικαταστήσει τις πραγματικές αλλαγές που απαιτούνται. Το ίδιο ισχύει βέβαια και για την πυρηνική ενέργεια. Αντ' αυτών χρειαζόμαστε μία αποτελεσματική πολιτική για εξοικονόμηση ενέργειας και υπέρ των ανανεώσιμων πηγών ενέργειας και των ανανεώσιμων καυσίμων, καθώς επίσης και αποτελεσματικούς περιβαλλοντικούς φόρους στις μεταφορές. Κυρίως τα επιμέρους κράτη μέλη φέρουν την ευθύνη της επιβολής τέτοιων μέτρων. Ένας κοινός ελάχιστος φόρος θα ήταν ένα θετικό μέτρο. Αν δεν είναι δυνατό να συμφωνήσουμε για τη φορολόγηση των εκπομπών αερίων του θερμοκηπίου εντός της ΕΕ, θα πρέπει τουλάχιστον τα κράτη μέλη τα οποία είναι διατεθειμένα να προχωρήσουν να έχουν τη δυνατότητα ενός τέτοιου μέτρου.
Συμφωνούμε ως προς το περιεχόμενο με τα περισσότερα σημεία της έκθεσης Moreira Da Silva, αν και έχουμε περισσότερες επιφυλάξεις σχετικά με το εμπόριο δικαιωμάτων εκπομπών. Το σύστημα αυτό μπορεί να αποτελέσει ένα ενδιαφέρον πείραμα σε επίπεδο ΕΕ, αλλά δεν μπορεί να αντικαταστήσει άλλα μέτρα.

Muscardini
Κύριε Πρόεδρε, τα τελευταία χρόνια υπήρξαμε μάρτυρες μιας εκθετικής αύξησης των καταστροφών στην επικράτειά μας: φυσικών καταστροφών που αναστάτωσαν σε πολλές περιπτώσεις ολόκληρες περιφέρειες και χώρες, φυσικών καταστροφών που δεν απορρέουν όμως μόνο από την αλλαγή των κλιματικών συνθηκών, που και αυτή εξάλλου οφείλεται στην παρέμβαση του ανθρώπου, αλλά που εξαρτώνται και από τις ανθρώπινες αλλαγές του εδάφους, από διοικήσεις, κυβερνήσεις και πολίτες που δεν ήταν ικανοί να προνοήσουν για τη βελτίωση, τη διατήρηση και τη διασφάλιση.
Φέτος, στην Ιταλία, υπήρξε πρώτα η τραγωδία στην Καλαβρία και έπειτα η σημερινή τεράστια τραγωδία με πάνω από 25 νεκρούς και πάνω από 45000 εκτοπισθέντες στον Βορρά. Ιδιαίτερα επλήγησαν η Κοιλάδα της Αόστα, το Πεδεμόντιο και πολλές ζώνες της Κοιλάδας του Πάδου και της Καλαβρίας. Πέρυσι, η τραγωδία στη Γαλλία κατέστρεψε αιωνόβια δάση με ανυπολόγιστη ζημιά για όλη την ανθρωπότητα.
Κύριε Πρόεδρε, πριν από πέντε χρόνια η Ιταλία είχε άλλη μια μεγάλη πλημμύρα. Και σε εκείνη την περίπτωση καταστράφηκαν σπίτια, γέφυρες, δρόμοι, εργοστάσια, καταστήματα και ολόκληρα χωριά. Εκείνη την εποχή, ως ευρωβουλευτής της Εθνικής Συμμαχίας, ζήτησα από την Επιτροπή να δημιουργηθεί αμέσως ένα μέτρο για τον προσδιορισμό των περιοχών που κινδυνεύουν από πλημμύρα και η υδρογεωλογική χαρτογράφηση των περιοχών της Ευρωπαϊκής Ένωσης. Πέρασαν πέντε χρόνια, μιλάμε για μια νέα πλημμύρα και δεν υπάρχει ακόμη καμία υδρογεωλογική χαρτογράφηση. Η Ευρώπη δεν έκανε καμία παρέμβαση, ούτε καν άσκησε πιέσεις στα κράτη μέλη για να τροποποιηθούν και να βελτιωθούν οι συνθήκες στην επικράτεια των διάφορων εθνών.
Ξαναπροτείνουμε τώρα την ίδια χαρτογράφηση, με την ελπίδα ότι δεν θα βρεθούμε, πέντε χρόνια αργότερα, ακόμα εδώ να μετράμε νεκρούς και να μεμφόμαστε τους εαυτούς μας που δεν κάναμε το καθήκον μας: μια χαρτογράφηση των περιοχών κινδύνου της Ευρωπαϊκής Ένωσης, μια οδηγία που να προσδιορίζει τα πρότυπα ασφαλείας για τις οικοδομές στις όχθες των ποταμών και των χειμάρρων, για να καθοριστούν λειτουργικά κριτήρια για τη διαχείριση των δέντρων και να απαγορευθούν οι εκσκαφές και οι υγειονομικές ταφές απορριμμάτων στις επικίνδυνες περιοχές, με κυρώσεις για όποιον τις εγκρίνει και για όποιον τις εκτελεί. Πρέπει να πεισθούμε ότι η πρόληψη των κινδύνων για την περιβαλλοντική αναβάθμιση είναι η καλύτερη προστασία του περιβάλλοντος. Ακόμη και η ίδια η ανάπτυξη, συμπεριλαμβανομένης της ανάπτυξης της υπαίθρου, πρέπει να είναι συμβατή με το περιβάλλον, δηλαδή με τον άνθρωπο.

Gobbo
Κύριε Πρόεδρε, συνάδελφοι, εδώ και μία περίπου δεκαετία η αλλαγή του κλίματος στην Ευρώπη προξενεί καταστροφές που δεν έχουν ακόμη μελετηθεί και αξιολογηθεί επαρκώς. Η Παδανία, μια γεωγραφική και πολιτιστική περιοχή από τις πιο προηγμένες της Ευρώπης, υπέστη μια τραγική πλημμύρα με βαρύτατο απολογισμό ανθρώπινων θυμάτων και υλικών ζημιών. Η ιταλική κυβέρνηση, διαθέτοντας εντελώς γελοία ποσά σε σχέση με τις διαστάσεις της καταστροφής - που είχε εξάλλου εξαγγελθεί - σε μια στρατηγική παραγωγική περιοχή για την Ιταλία και την Ευρώπη, συμπεριφέρεται σ' αυτούς τους εξαιρετικά ενεργούς πληθυσμούς με ακατάλληλο και ανεύθυνο τρόπο, χωρίς αποτελεσματικότητα, όπως καταδείχθηκε ήδη με τους σεισμοπαθείς πληθυσμούς της Ούμπρια και τους πλημμυροπαθείς της Νότιας Ιταλίας.
Καμία σημαντική παρέμβαση πρόληψης και υδρογεωλογικής συστηματοποίησης δεν έχει γίνει ακόμη. Η Ευρώπη πρέπει να καταστεί εγγυήτρια, να παρέμβει ενώπιον της ιταλικής κυβέρνησης για να αναγνωριστεί αμέσως όλη η ζημιά των επιχειρήσεων - οι οποίες, εξάλλου, πρέπει να απαλλαγούν από την καταβολή οποιουδήποτε τύπου φορολογίας - και των πολιτών, οι οποίοι, βοηθούμενοι από ένα δραστήριο και υποδειγματικό τοπικό εθελοντικό σώμα, ανασκουμπώθηκαν αμέσως για να αποκαταστήσουν την ομαλότητα.

Liese
Κύριε Πρόεδρε, κυρία Επίτροπε, συνάδελφοι, κατ' αρχάς, θα ήθελα να ευχαριστήσω θερμά τον εισηγητή, Jorge Moreira da Silva, για την εξαιρετική εργασία και έκθεσή του! Η προστασία του κλίματος δεν αποτελεί κάποιο δευτερεύον ζήτημα για φανατικούς οπαδούς της οικολογίας, αλλά μια από τις μεγαλύτερες προκλήσεις του καιρού μας. Οι τρομερές καταιγίδες και πλημμύρες, οι οποίες έπληξαν την Ευρώπη και τον κόσμο κατά τη διάρκεια των τελευταίων μηνών, θα πρέπει να μας αφυπνίσουν. Σχεδόν όλοι οι επιστήμονες διαβεβαιώνουν ότι θα αυξηθούν δραστικά, εάν δεν μειώσουμε ορατά τα αέρια θερμοκηπίου. Ως εκ τούτου, η προστασία του κλίματος αποτελεί μια ακόμα επιταγή οικονομικής λογικής. Για το λόγο αυτό, αγανακτώ όταν ενόψει αυτής της πρόκλησης στη συζήτηση για την προστασία του κλίματος λέγεται κατά κόρον, τι δεν θέλουμε και όχι τι πραγματικά θέλουμε. Υπάρχει έλλειψη εναλλακτικών λύσεων και εποικοδομητικών συζητήσεων.
Πολλοί λένε ότι εμείς δεν θέλουμε καθόλου την πυρηνική ενέργεια. Αλλοι λένε ότι δεν θέλουμε με κανένα τρόπο φορολογικά μέτρα. Ωστόσο, θεωρώ ότι πρέπει να αξιοποιηθεί κάθε ευκαιρία μείωσης των αερίων θερμοκηπίου. Θυμώνω, επίσης, όταν κατά τη συζήτηση στα κράτη μέλη σχετικά με τους εθνικούς οικολογικούς φόρους, δικαίως μεν ασκείται κριτική στα εθνικά όργανα, υποβάλλονται όμως ελάχιστες θετικές προτάσεις. Αυτός μάλιστα είναι ο λόγος για τον οποίο υπέβαλα εξ ονόματος της κοινοβουλευτικής ομάδας του Ευρωπαϊκού Λαϊκού Κόμματος αίτημα, το οποίο απαιτεί την καθιέρωση ενός ευρωπαϊκού φόρου για το κλίμα που θα καλύπτει όλα τα αέρια θερμοκηπίου και θα είναι ουδέτερη δημοσιονομικά. Έχουμε την ευκαιρία να επανορθώσουμε τα λάθη που διαπράχθηκαν σε εθνικό επίπεδο και να δώσουμε ένα θετικό στίγμα για την Ευρώπη.
Η κοινοβουλευτική ομάδα του Ευρωπαϊκού Λαϊκού Κόμματος πρεσβεύει εξάλλου την άποψη, ότι η πυρηνική ενέργεια είναι απαραίτητη τουλάχιστον για τις επόμενες δεκαετίες, ούτως ώστε να ελαττωθεί η παραγωγή αερίων. Η εγκατάλειψη της πυρηνικής ενέργειας, όπως σχεδιάζεται και υλοποιείται σε ορισμένα κράτη μέλη, είναι λανθασμένη, επειδή οι πυρηνικοί σταθμοί ηλεκτροπαραγωγής παράγουν αισθητά λιγότερα αέρια θερμοκηπίου από ό,τι η ενέργεια από ορυκτές πρώτες ύλες. Προτού διακοπεί η χρήση της, πρέπει πρώτα να εξηγηθεί με ποιον τρόπο σκοπεύει κανείς να μειώσει τα αέρια θερμοκηπίου.

Lange
Κύριε Πρόεδρε, κυρία Επίτροπε, αγαπητοί συνάδελφοι, καταρχάς, θα ήθελα και εγώ με τη σειρά μου να ευχαριστήσω τον εισηγητή, διότι πιστεύω ότι κατόρθωσε να συνθέσει με έξοχο τρόπο τα διαφορετικά ενδιαφέροντα του Σώματος και να διαμορφώσει θέση για το Κοινοβούλιο. Κυρία Επίτροπε, παρακολουθώ τη συζήτηση για το κλίμα σε αυτή την αίθουσα από το 1995. Αυτό που βιώνω από το 1995, είναι ουσιαστικά ότι το συγκεκριμένο Κοινοβούλιο προβαίνει σε παραχωρήσεις και μάλιστα πάντοτε ενόψει της επιθυμητής προοπτικής, να προσδεθεί η χώρα που εκπέμπει περισσότερο διοξείδιο του άνθρακα στις αποφάσεις του Κυότο. Έτσι, συμμετείχαμε και δηλώσαμε ότι αποδεχόμαστε το εμπόριο εκπομπών αερίων. Επί της αρχής είμαστε υπέρ και προβήκαμε σε πολλές περαιτέρω παραχωρήσεις. Ενίοτε όμως ο πήχης κατεβαίνει κατά τη γνώμη μου τόσο χαμηλά που μπορώ να ισχυριστώ ότι δεν μπορεί να κατέβει άλλο. Περαιτέρω παραχωρήσεις δεν είναι δυνατό να γίνουν. Για το λόγο αυτό, έχω τη γνώμη ότι θα έπρεπε πράγματι να επικεντρωθούμε στις μελλοντικές διαπραγματεύσεις, ότι εμείς, εάν δεν το καταφέρουν οι ΗΠΑ, θα πρέπει να υιοθετήσουμε μια διαδικασία επικύρωσης, συνάπτοντας εν συνεχεία συμφωνίες με άλλες χώρες, ότι θα έπρεπε εν τέλει η επικύρωση να είναι εφικτή, ακόμα και χωρίς τη συμμετοχή των ΗΠΑ, προκειμένου να προχωρήσει επιτέλους η όλη κατάσταση.
Δεν μπορούμε να υποχωρούμε διαρκώς μέχρι το σημείο μηδέν, χωρίς να είμαστε βέβαιοι ότι μετά το Κογκρέσο θα ψηφίσει υπέρ. Κυρία Επίτροπε, έχω ασφαλώς παρακολουθήσει την ομιλία σας σχετικά με το πρόγραμμα για την αλλαγή του κλίματος (ΕΠΑΚ). Ήταν μια κυριακάτικη ομιλία, για το τι θα μπορούσε να κάνει κανείς και πόσο όμορφα θα ήταν. Μια τέτοια κυριακάτικη ομιλία έχω ακούσει τα τελευταία χρόνια ήδη μία ή περισσότερες φορές.
Θα ήθελα πολύ περισσότερο να αγωνιστώ τελικά μαζί σας για τη λήψη πιο συγκεκριμένων μέτρων, π.χ. για την έναρξη χρήσης ανανεώσιμων μορφών ενέργειας. Σχετικά έχει υποβληθεί επίσης κάποια πρόταση, για την οποία αναρωτιέμαι ποια είναι η πολιτική της Επιτροπής, όταν από τη Γενική Διεύθυνση Ανταγωνισμού η εν λόγω πρόταση για την προώθηση των ανανεώσιμων μορφών ενέργειας παρεμποδίζεται με τα κονδύλια του χρηματοδοτικού πλαισίου για το περιβάλλον, ίσως μάλιστα και να αχρηστεύεται.
Θα ήθελα να μοχθήσω μαζί σας για την καθιέρωση προδιαγραφών ελάχιστης οικιακής ενέργειας. Θα ήθελα να αγωνιστώ μαζί σας για ένα φορολογικό πλαίσιο με σκοπό την προώθηση αυτοκινήτων χαμηλής κατανάλωσης. Συνεπώς, ας εγκαταλείψουμε επιτέλους τις κυριακάτικες ομιλίες και ας εστιάσουμε την προσοχή μας στη συγκεκριμένη καθημερινή πραγματικότητα, προκειμένου οι κυριακάτικες ομιλίες να μετατραπούν και αυτές σε πραγματικές καθημερινές ομιλίες!

Davies
Κύριε Πρόεδρε, χαίρομαι που ακούω ότι η Επίτροπος πιέζει για να παραστούν οκτώ βουλευτές του Σώματος στην COP6, αλλά θέλω να τονίσω ότι θέλουμε να παίξουμε έναν εποικοδομητικό ρόλο στη διαμόρφωση της στρατηγικής της ΕΕ. Δεν θέλουμε να μας βγάλουν απ' έξω, όπως έγινε πρόσφατα με τα μέλη που παρακολούθησαν τη διάσκεψη της Παγκόσμιας Οργάνωσης Υγείας.
Βλέπουμε τον εαυτό μας ως συνεργάτες στο πλαίσιο του συνόλου των ευρωπαϊκών θεσμών που αγωνίζονται να βελτιώσουν την κατάσταση και να εξασφαλίσουν την επικύρωση του Πρωτοκόλλου του Κυότο. Ας συγκρίνουμε, στο κάτω-κάτω, την ομοφωνία μας με την πρόσφατη εμπειρία μας από εκείνη την τηλεδιάσκεψη με μέλη του Κογκρέσου των Ηνωμένων Πολιτειών, η οποία, ειλικρινά, ήταν μία πολύ καταθλιπτική εμπειρία. Ο πρόεδρος της Επιτροπής των Επιστημών Υγείας εξέφρασε την αμερικανική άποψη, ότι δηλαδή πρόκειται για ένα οικονομικό και όχι περιβαλλοντικό ζήτημα. Αυτό δείχνει πραγματικά τις διαφορές μεταξύ της προσέγγισης των εκπροσώπων των Ηνωμένων Πολιτειών και εκείνων του Κοινοβουλίου μας. Δεν αναγνώρισαν το γεγονός ότι πρέπει να κάνουμε θυσίες ή να δεχτούμε ότι έχουμε ιστορικές ευθύνες και από τις δύο πλευρές του Ατλαντικού ως οι μεγαλύτεροι εκπομπείς αερίων του θερμοκηπίου.
Παρά τις καλές προθέσεις μας, ωστόσο, από ό,τι φαίνεται, η Ευρωπαϊκή Ένωση, αντί να μειώσει τις εκπομπές CO2 έως το τέλος αυτής της δεκαετίας, θα φτάσει τελικά να τις αυξήσει. Έτσι, οι προοπτικές για την COP6 δεν είναι καλές αλλά ούτε και οι προοπτικές για την ικανοποίηση έστω των στόχων του Κιότο φαίνονται πολύ καλές. Την κατάσταση δεν βελτιώνουν ούτε οι κυβερνήσεις από όλη την Ευρωπαϊκή Ένωση που φωνάζουν για μείωση των τιμών των καυσίμων. Αν σοβαρολογούμε σχετικά με το περιβάλλον, πρέπει να αντισταθούμε σε αυτές τις φωνές. Δεν πρέπει να μειώσουμε τους φόρους των καυσίμων.
Λέω "ναι" στην εμπορία εκπομπών - ας το κάνουμε. Ας σπεύσουμε επίσης να λάβουμε σε κάθε κράτος μέλος τα μέτρα που απαιτούνται για τη μείωση των εκπομπών από την κυκλοφορία, για την αύξηση της αποτελεσματικής χρήσης της ενέργειας, την προώθηση των ανανεώσιμων πηγών ενέργειας και της συνδυασμένης θερμότητας και ηλεκτρικής ενέργειας σε κάθε κράτος μέλος. Η θλιβερή αλήθεια είναι ότι δεν θα καταφέρουμε να εμποδίσουμε την κλιματική αλλαγή ούτως ή άλλως αλλά αν δεν κάνουμε κάτι τώρα, τα προβλήματα θα επιδεινωθούν ακόμη περισσότερο.

Turmes
Κύριε Πρόεδρε, κυρία Επίτροπε, αγαπητοί συνάδελφοι, ορισμένοι επιχειρούν να επαναφέρουν το θέμα της πυρηνικής ενέργειας στην ημερήσια διάταξη. Πιστεύω ότι οι Ευρωπαίοι Υπουργοί Περιβάλλοντος έχουν μέχρι στιγμής κρατήσει την ιδιαίτερα συνετή στάση να αποκλείουν το θέμα αυτό από τον κατάλογο των ευέλικτων μηχανισμών. Η πυρηνική ενέργεια είναι δαπανηρότερη σε σχέση με άλλες λύσεις, όπως λόγου χάριν την "ενεργειακή αποτελεσματικότητα" , και κάθε δολάριο που επενδύουμε στον τομέα των πυρηνικών είναι απώλεια για άλλες αποδοτικότερες επενδύσεις.
Η πυρηνική ενέργεια δεν ανταποκρίνεται πραγματικά στις ανάγκες των πληθυσμών, που επιθυμούν να διαμένουν σε σπίτια που θερμαίνονται ή ψύχονται ανάλογα με τις κλιματικές ζώνες στις οποίες διαβιώνουν. Η πυρηνική ενέργεια δεν παρέχει καμία λύση, οι λύσεις εντοπίζονται στο πλαίσιο της συνδυασμένης παραγωγής θερμότητας και ηλεκτρισμού, βάσει της βιομάζας ή του φυσικού αερίου. Η πυρηνική ενέργεια εξακολουθεί να είναι επικίνδυνη. Αυτό αποδεικνύεται από το ατύχημα στο Tokai-mura, ενώ πενήντα χρόνια ύστερα από την έναρξη της χρήσης της πυρηνικής ενέργειας για μη στρατιωτικούς σκοπούς δεν έχουν εξευρεθεί ακόμη λύσεις για τα απόβλητα. Έχουν ήδη επενδυθεί δισεκατομμύρια στην έρευνα χωρίς να υπάρχει πρόοδος.
Από την άλλη πλευρά, είμαι της γνώμης ότι πρέπει να εξετάσουμε ουσιαστικά το ενδιαφέρον που παρουσιάζει η αποτελεσματική χρήση της ενέργειας. Μπορούμε να βοηθήσουμε πολύ περισσότερο τους Κινέζους, του Ινδούς, την Ινδονησία, τους Πακιστανούς, παρέχοντάς τους τα μέσα ώστε να αγοράσουν ψυγεία που δεν καταναλώνουν πολλή ενέργεια, διότι ο αριθμός των ψυγείων θα ανέλθει σε 800 εκατομμύρια μέσα στα επόμενα δέκα χρόνια. Αυτό ακριβώς θα καθορίσει τις εκπομπές διοξειδίου του άνθρακα (CO2) των αναπτυσσόμενων χωρών πολύ περισσότερο από τους δύο ή τρεις, τέσσερις ή πέντε πυρηνικούς αντιδραστήρες που ενδεχομένως τους πουλήσουμε.

Gonzαlez Αlvarez
Κύριε Πρόεδρε, ο εισηγητής δηλώνει με βεβαιότητα ότι η αλλαγή του κλίματος είναι ένα από τα πλέον σοβαρά περιβαλλοντικά προβλήματα που αντιμετωπίζουμε.
Αν και έχουν περάσει ήδη τρία χρόνια από τη Διάσκεψη του Κυότο και από τη δέσμευση για τη μείωση κατά 8% των αερίων που συμβάλλουν στο φαινόμενο του θερμοκηπίου σε σχέση με τα επίπεδα του 1990, η Ευρωπαϊκή Υπηρεσία Περιβάλλοντος μας υπενθυμίζει ότι αν δεν ληφθούν πολύ συγκεκριμένα πολιτικά μέτρα, αυτή η μείωση δεν θα πραγματοποιηθεί, αλλά το αντίθετο: θα αυξηθούν κατά 6% οι εκπομπές αερίων που συμβάλλουν στο φαινόμενο του θερμοκηπίου. Θα πρέπει να ληφθεί υπόψη ότι οι εκπομπές που αυξάνονται ταχύτερα είναι ίσως εκείνες που παράγονται από τις μεταφορές, οι οποίες ενδέχεται να φθάσουν μέχρι και σε ποσοστό 39% το 2010.
Συμμερίζομαι επίσης την ανησυχία του εισηγητή για το γεγονός ότι τα συγκεκριμένα μέτρα και οι πολιτικές πρέπει να έχουν προτεραιότητα έναντι του εμπορίου των δικαιωμάτων εκπομπής, η οποία πρέπει να είναι συμπληρωματική τους.
Δεν συμμερίζομαι καθόλου την πίστη και τον ενθουσιασμό του κ. Liese για την πυρηνική ενέργεια. Θεωρώ, όπως και ο συνάδελφος που παρενέβη προηγουμένως, ότι η πυρηνική ενέργεια έχει προβλήματα που δεν έχουν επιλυθεί και με καθησυχάζει το γεγονός ότι η Επίτροπος λέει ότι, στις προτάσεις που μελετώνται, δεν θα βγει ενισχυμένη η πυρηνική ενέργεια.
Εν πάση περιπτώσει, πιστεύουμε ότι η προτεραιότητα της Ευρωπαϊκής Ένωσης πρέπει να είναι οι συγκεκριμένες πολιτικές και τα μέτρα και ο καθορισμός ενός ευρωπαϊκού προγράμματος για την αλλαγή του κλίματος με επίσης συγκεκριμένους στόχους και σκοπούς και μας ανησυχεί το γεγονός ότι ίσως να μην είναι αυτή η φιλοσοφία που θα υποστηριχθεί στην επόμενη συνάντηση στην Χάγη.
Τελειώνω, κύριε Πρόεδρε, υπενθυμίζοντας και εγώ, όπως και άλλοι συνάδελφοι, τις πλημμύρες στην Ισπανία και την Ιταλία, που μας φαίνονται, όπως και άλλες από τις επονομαζόμενες φυσικές καταστροφές, ότι συνιστούν μια έκφραση των κλιματικών αλλαγών.

Ayuso Gonzαlez
Κύριε Πρόεδρε, κυρία Επίτροπε, κυρίες και κύριοι, κατά πρώτον θέλω να προσθέσω και τα δικά μου συγχαρητήρια σε αυτά που ήδη δέχθηκε ο εισηγητής για αυτές τις δύο θαυμάσιες εκθέσεις. Σχετικά με την πρώτη έκθεση, θα κάνω μόνο μια απλή αναφορά στις πλημμύρες και τα θύματα στην Ανατολική Ισπανία, που αποδίδονται στην αλλαγή του κλίματος, καθότι αναφέρθηκαν ήδη και από τους δύο προηγούμενους ομιλητές.
Σχετικά με τη δεύτερη έκθεση, θεωρώ ότι το εμπόριο των δικαιωμάτων εκπομπής αερίων πρέπει να προσεγγισθεί ως μέσο διευκόλυνσης της τήρησης των υποχρεώσεων του Πρωτοκόλλου του Κυότο. Έναντι του ευέλικτου αυτού μηχανισμού μπορούν να υιοθετηθούν διάφορες στάσεις: προσδοκίας, αντιδραστικές ή ενεργητικές. Πιστεύω ότι, τόσο από οικονομική όσο και από περιβαλλοντική άποψη, πρέπει να υιοθετήσουμε την ενεργητική προσέγγιση. Μεταξύ των λόγων που συνηγορούν υπέρ αυτού είναι η ρεαλιστική θεώρηση ότι θα επιτρέψει την επίτευξη βραχυπρόθεσμων περιβαλλοντικών στόχων με τον καθορισμό συγκεκριμένων επιπέδων μείωσης, καθώς και χρονοδιαγραμμάτων προς τήρηση. Ταυτόχρονα, θα αποτελέσει και μια ευκαιρία για να δοθούν κίνητρα για την έρευνα και την ανάπτυξη της τεχνολογίας του ελέγχου της ρύπανσης, αντίθετα με την άποψη αυτών που πιστεύουν ότι αυτός ο μηχανισμός αποτελεί μια μορφή που επιτρέπει την διαιώνιση των συμφερόντων των μεγάλων εταιριών που ρυπαίνουν το περιβάλλον.
Αν αυτό το μέτρο εφαρμοσθεί σωστά, η ρύπανση του περιβάλλοντος θα κοστίζει ολοένα και περισσότερο και η αγορά θα αναλάβει να θέσει εκτός παιχνιδιού τα προϊόντα που παράγονται με όχι και τόσο καθαρό τρόπο. Εξάλλου, η μετατροπή των εκπομπών σε αντικείμενο εμπορικής συναλλαγής θα οδηγήσει σε καλύτερο έλεγχο των εκπομπών οι οποίες, συν τοις άλλοις, θα καταγράφονται. Αυτό θα ενθαρρύνει τις δραστηριότητες με μικρότερες περιβαλλοντικές επιπτώσεις.
Είναι απαραίτητη η ανάπτυξη αυτού του μηχανισμού, με διαφάνεια και ως αναπόσπαστου μέρους του συνόλου του μέτρων που πρέπει να υιοθετήσουν τα κράτη μέλη στα πλαίσια μιας ευρωπαϊκής στρατηγικής στη μάχη ενάντια στην αλλαγή του κλίματος. Υπ' αυτή την έννοια, όλα τα κράτη μέλη θα πρέπει να καταβάλουν μια έντονη προσπάθεια ενημέρωσης του κοινού, ώστε από την αρχή να είναι πλήρως κατανοητό ποιοι στόχοι επιδιώκονται με αυτό τον μηχανισμό και ποια είναι τα εξ αυτού οφέλη, που θα αποτελούν πάντοτε οφέλη μερικά και συμπληρωματικά των υπόλοιπων μέτρων. Με αυτό τον τρόπο θα αποφευχθούν οι παρερμηνείες.

Corbey
Κύριε Πρόεδρε, κυρία Επίτροπε, σε λίγο ένα μεγάλο μέρος του παγκόσμιου πληθυσμού θα χρειάζεται γαλότσες. Ιδιαίτερα στον τρίτο κόσμο, οι άνθρωποι θα πρέπει να προστατεύσουν τα πόδια τους από τις αναμενόμενες πλημμύρες. Οι δραματικές συνέπειες ήταν ορατές και πρόσφατα στην Ιταλία. Η ακριβής σχέση μεταξύ εκπομπών CO2 και αύξησης της θερμοκρασίας του πλανήτη δεν είναι ακόμη απόλυτα σαφής, αυτό όμως δεν είναι λόγος για να μην λάβουμε ήδη δραστικά μέτρα. Αυτό που ισχύει στην προκειμένη περίπτωση είναι η αρχή της "πρόληψης" .
Οι ειδικοί μας λένε ότι πρέπει να περιορίσουμε τις σημερινές εκπομπές CO2 κατά 60% για να ανασχεθεί η αλλαγή του κλίματος. Τώρα προσπαθούμε να επιτύχουμε μια μείωση κατά 8%, πράγμα πολύ δύσκολο. Προσπαθούμε να αυξήσουμε την αποτελεσματικότητα αλλά και τη χρήση ανανεώσιμων πηγών ενέργειας. Ορθώς. Αλλά οι προθέσεις αυτές δεν είναι νέες. Παρόλα αυτά, πρέπει να διαπιστώσουμε, από τη δεκαετία του ' 70, έχει περιοριστεί η εξάρτησή μας από τα ορυκτά καύσιμα. Για το σκοπό αυτό πρέπει να χρησιμοποιήσουμε κάθε μέσο που έχουμε στη διάθεσή μας. Πρέπει, συνεπώς, να πούμε απερίφραστα ναι στο εμπόριο δικαιωμάτων εκπομπών, το οποίο ωστόσο πρέπει να είναι κατάλληλα διαρθρωμένο.
Πρέπει να βρούμε λύσεις για σημαντικά οικονομικά και πολιτικά προβλήματα. Το εμπόριο εκπομπών μπορεί να οδηγήσει σε ένα νέο είδος αποικιοκρατίας. Οι πλούσιες χώρες θα μπορούν πιο εύκολα να αγοράζουν τα δικαιώματα αναπτυσσόμενων χωρών και έτσι θα μπορούν να ανταποκρίνονται πιο εύκολα στις υποχρεώσεις τους. Κατ' αυτό τον τρόπο θα ανασχεθεί η τεχνολογική εξέλιξη.
Η επιτυχία του εμπορίου εκπομπών θα εξαρτηθεί συνεπώς από την τιμή. Μία υπερβολικά χαμηλή τιμή θα καταστήσει τις εξαγορές ιδιαίτερα ελκυστικές. Η επιτυχία θα εξαρτηθεί επίσης και από το έρεισμα που θα υπάρξει. Το εμπόριο εκπομπών πρέπει να είναι θεμιτό και να διεξάγεται στους εμπλεκόμενους τομείς κάτω από τις ίδιες συνθήκες. Πρέπει να αξιοποιηθεί η αγορά για να προαχθούν η βιώσιμη ανάπτυξη και η δίκαιη κατανομή. Για να γίνει αυτό χρειάζονται σαφείς πολιτικές επιλογές. Η Διάσκεψη της Χάγης για το κλίμα είναι μια ευκαιρία για να γίνουν κάποια βήματα σε παγκόσμια κλίμακα, μια ευκαιρία που δεν πρέπει να αφήσουμε να πάει χαμένη. Δεν πρέπει να κρυφτούμε πίσω από την απροθυμία των Ηνωμένων Πολιτειών Αμερικής. Για να υλοποιηθούν οι στόχοι που έχουμε θέσει για το κλίμα χρειάζεται μια καλή συνεργασία μεταξύ πλούσιων και φτωχών χωρών. Πρέπει να ορίσουμε δίκαια σημεία αναφοράς. Η ισότητα δικαιωμάτων εκπομπής για όλους τους πολίτες του κόσμου δεν είναι μόνο δίκαιη αλλά προάγει και την αποτελεσματικότητα. Είναι ένα μέσο για να προαχθεί η συμμετοχή των αναπτυσσόμενων χωρών και η τεχνολογική εξέλιξη.
Η Χάγη πρέπει να αποφέρει και μια ημερήσια διάταξη για το μέλλον. Είναι βέβαιο ότι σ' αυτή πρέπει να περιλαμβάνονται τα ίσα δικαιώματα εκπομπών για όλους τους πολίτες του κόσμου. Ολοκληρώνοντας, θα ήθελα να ευχαριστήσω τον εισηγητή για την εργασία του και να ευχηθώ κάθε επιτυχία στην Επιτροπή.

Isler Bιguin
Κύριε Πρόεδρε, είμαστε ήδη θεατές των κλιματικών αλλαγών που οφείλονται στις καταναλωτικές μας μεθόδους. Οι συνάδελφοι αναφέρθηκαν στις αλλεπάλληλες καταστροφές που μας προειδοποιούν και απαιτούν από εμάς να παρέμβουμε πολιτικά με συγκεκριμένα μέτρα. Χαιρετίζουμε το διαυγή και αντικειμενικό απολογισμό που μάς παρέχει η έκθεση του συναδέλφου μας Moreira Da Silva, απολογισμό των κινδύνων και των προσδοκιών, αλλά και των οπισθοχωρήσεων και απογοητεύσεων που σημειώθηκαν κατά τον αγώνα για τη μείωση των εκπομπών αερίων θερμοκηπίου.
Γνωρίζουμε ότι η σημαντικότερη φάση θα διεξαχθεί στη Χάγη, το Νοέμβριο. Τότε θα διαπιστώσουμε εάν τα συμβαλλόμενα μέρη του Πρωτοκόλλου του Κυότο θα αναλάβουν ή όχι τις ευθύνες τους και θα ανταποκριθούν στις απαιτήσεις για αντιμετώπιση των κινδύνων που απειλούν τον πλανήτη μας, που μας βάζουν όλους στο ίδιο καζάνι χωρίς καμία απολύτως εξαίρεση.
Πολλοί προβλέπουν πάντως παταγώδη αποτυχία, και ακόμη μια μειωτική συμφωνία η οποία θα σημάνει ενδεχομένως το τέλος του Πρωτοκόλλου του Κυότο. Αρνούμαστε να πιστέψουμε την εκδοχή αυτή. Η αντιπροσωπεία της Ευρωπαϊκής Ένωσης πρέπει να παραμείνει σταθερή στις θέσεις της: να διατηρήσει την ηγεσία όπως συνέβη στο Κυότο, να δώσει το παράδειγμα, να μην υποκύψει σε καμία περίπτωση σε υπεκφυγές. Η εντολή είναι σαφής και οι απαιτήσεις υψηλές. Η επικύρωση του Πρωτοκόλλου του Κυότο είναι επιβεβλημένη, ακριβώς όπως και η θέσπιση εθνικών μέτρων που θα συμβάλουν ουσιαστικά στην καταπολέμηση των εκπομπών αερίων θερμοκηπίου.
Εύχομαι το Ευρωπαϊκό Συμβούλιο να μην πέσει στις παγίδες. Η Ένωση οφείλει να αρνηθεί την ενσωμάτωση της πυρηνικής ενέργειας στους ευέλικτους μηχανισμούς, ακόμη και αν δεχτεί ισχυρές πιέσεις υπέρ των μηχανισμών καθαρής ανάπτυξης. Η πυρηνική ενέργεια δεν είναι ούτε αειφόρος ούτε καθαρή μορφή ενέργειας.
Εξίσου ανήκουστο θα ήταν να αποδεχτούμε τους συλλέκτες άνθρακα στους ευέλικτους μηχανισμούς. Θα ήταν ιδιαίτερα ανάρμοστο και δόλιο να πείσουμε τους πολίτες ότι αρκεί να φυτέψουν δέντρα για να εξιλεωθούμε ως προς τις δεσμεύσεις που αναλάβαμε στο Κυότο. Η Γαλλία, για παράδειγμα, παρόλο που το 80% της ηλεκτρικής της ενέργειας παράγεται από πυρηνική ενέργεια και παρόλο που καλύπτεται σε μεγάλο βαθμό από δάση, δεν ανταποκρίνεται στις δεσμεύσεις που ανέλαβε στο Κυότο και οι οποίες, ωστόσο, είναι μηδαμινές: 0%. Πρέπει λοιπόν να αναλάβουμε ουσιαστική δράση σε άλλους τομείς. Η Ευρωπαϊκή Ένωση οφείλει να τηρεί τις δεσμεύσεις της.

Korhola
Κύριε Πρόεδρε, οι δύο υπό εξέταση εκθέσεις που συνέταξε ο κ. Moreira da Silva είναι αξιόλογες καθώς η κοινότητα προετοιμάζεται για τη Διάσκεψη των Μερών του Κυότο τον επόμενο μήνα. Αυτές αποβλέπουν στο να έχει η ΕΕ τον ηγετικό ρόλο στον διεθνή αγώνα για την αναχαίτιση της αλλαγής του κλίματος. Πιστεύω ότι η εργασία του κ. Moreira da Silva προωθεί τον στόχο αυτό.
Σύμφωνα με τις εκτιμήσεις της Ευρωπαϊκής Υπηρεσίας Περιβάλλοντος οι εκπομπές αερίων θερμοκηπίου της ΕΕ αναμένεται να αυξηθούν κατά 6 τοις εκατό μεταξύ των ετών 1990 και 2010. Στην εκτίμησή της επίσης δηλώνει ότι οι εκπομπές αυξάνονται σαφώς περισσότερο στον τομέα των μεταφορών. Ειδικότερα, οι αστικές μεταφορές κατέχουν τη θέση κλειδί στη μείωση των εκπομπών διοξειδίου του άνθρακα των μεταφορών. Για τον λόγο αυτό η αρμόδια επιτροπή ενθαρρύνει την Επιτροπή να υποβάλει προτάσεις στη νέα Πράσινη Βίβλο της, για να τροποποιηθεί η συμπεριφορά στον τομέα των μεταφορών, προκειμένου να κατορθώσουμε να μειώσουμε κατά τρόπο διαρκή τις εκπομπές αερίων θερμοκηπίου, και θεωρεί απαραίτητη την αύξηση της ενίσχυσης που πρέπει να χορηγηθεί στις δημόσιες μεταφορές. Η αρμόδια επιτροπή κατηγορεί την Επιτροπή για το ότι, στη στρατηγική της ΕΕ σχετικά με τη μείωση των εκπομπών αερίων θερμοκηπίου, η πολιτική και τα μέτρα έχουν δευτερεύοντα ρόλο. Αυτό δεν είναι αποδεκτό, εφόσον η ΕΕ πράγματι σκοπεύει να διαδραματίσει ηγετικό ρόλο στην αναχαίτιση της αλλαγής του κλίματος. Η συμβολή της ίδιας της ΕΕ είναι απαραίτητη, ιδιαιτέρως για τον λόγο ότι ακόμη δεν μπορεί να υπάρχει βεβαιότητα για τα αποτελέσματα της έκτης Διάσκεψης των Συμβαλλομένων Μερών του Κυότο.
Κύριε Πρόεδρε, τώρα θέλω να μιλήσω πολύ απλά. Έχω την εντύπωση ότι εμείς οι πολιτικοί δεν έχουμε ακόμη συναισθανθεί τη σοβαρότητα της θέσης μας σε σχέση με την αλλαγή του κλίματος. Ως πολιτικοί έχουμε συνηθίσει να κάνουμε συμβιβασμούς σχεδόν για όλα τα θέματα και έχουμε μάθει ότι ο κόσμος έχει τη μορφή αυτή, τη μορφή του συμβιβασμού. Όμως τώρα έχουμε απέναντί μας ένα εμπλεκόμενο μέρος, με το οποίο δεν μπορούμε να διαπραγματευθούμε. Η φύση είναι σκληρή πραγματικότητα, δεν κάθεται στο τραπέζι των διαπραγματεύσεων, μόνο υπάρχει. Αυτό είναι τόσο απλοϊκό που σχεδόν ντρέπομαι που το λέω, όμως πιστεύω ότι ακριβώς εδώ έγκειται το χειρότερο σημείο σύγχυσης του τρόπου σκέψης μας.

Vattimo
Κύριε Πρόεδρε, φυσικά συμμερίζομαι πάρα πολλά από αυτά που ειπώθηκαν επί μακρόν σήμερα, αλλά θα ήθελα να επιστήσω την προσοχή σας σε ένα πολύ συγκεκριμένο ζήτημα, το οποίο αφορά τις πλημμύρες που συνέβησαν την περασμένη εβδομάδα στη Βορειοδυτική Ιταλία, στην Ισπανία και στη Γαλλία. Είμαι από τους υπογράφοντες ενός ψηφίσματος συμβιβασμού που θα τεθεί αύριο σε ψηφοφορία, στο οποίο ζητείται από την Επιτροπή να διαθέσει από τον δικό της προϋπολογισμό πόρους για έκτακτες ανάγκες προκειμένου να ολοκληρωθούν οι παρεμβάσεις που έχουν προβλεφθεί από τις εθνικές αρχές στις ζώνες που έχουν πληγεί από αυτήν την πλημμύρα, να χορηγήσει αμέσως, κατ' εφαρμογή του άρθρου 87 παράγραφος 2 της Συνθήκης περί ιδρύσεως της Κοινότητας, επαρκή χρηματοδοτική βοήθεια στους ζημιωθέντες τομείς και, γενικά, να λάβει υπόψη το γεγονός ότι μεγάλο μέρος των ζημιωμένων ζωνών πληροί τις απαραίτητες προϋποθέσεις για να λάβει ενίσχυση από τα κοινοτικά διαρθρωτικά ταμεία, τα οποία μπορούν να παράσχουν σημαντική συμβολή στα έργα ανοικοδόμησης και προπαντός στα έργα πρόληψης.
Επ' αυτού του συγκεκριμένου θέματος επείγει, όπως ήδη ειπώθηκε να μην περιοριστεί η Ένωση σε έκτακτες παρεμβάσεις όταν έχουν ήδη συμβεί οι καταστροφές. Υπογραμμίζω ιδιαίτερα τα σημεία 6, 7 και 8 του ψηφίσματος συμβιβασμού: η Ευρώπη πρέπει να ζητήσει από τα κράτη μέλη να τελειοποιήσουν τις νομοθεσίες τους σε θέματα περιβάλλοντος, οικοδομικών καταχρήσεων, αναδάσωσης, ανάπτυξης των ορεινών περιοχών και, γενικά, προαγωγής μιας γεωργίας που να αποσκοπεί όχι μόνο στην ποσοτική αύξηση των παραγωγών, αλλά και στην προστασία και την αποκατάσταση του εδάφους.
Είναι σαφές ότι μια δράση τέτοιας εμβέλειας δεν μπορεί να αναπτυχθεί αποτελεσματικά μόνο στο εθνικό επίπεδο, κατ' αρχάς εξαιτίας του μεγέθους των απαραίτητων πόρων, αλλά και λόγω του ίδιου του χαρακτήρα των εν λόγω φυσικών συμβάντων, τα οποία, όπως και εκείνα που σχετίζονται με τις κλιματικές αλλαγές και με τις ζημιές από την εκπομπή CO2, υπερβαίνουν κατά πολύ τα όρια των συνόρων.
Με την έγκριση του ψηφίσματος που προτείνουμε, αγαπητοί συνάδελφοι, δεν θα ζητούσαμε μόνο μια επείγουσα παρέμβαση, που θα συμβάλει στην αποκατάσταση των ζημιών, αλλά και μια πιο μακρόπνοη πολιτική, που θα δημιουργήσει στην Ευρώπη ένα περιβάλλον όλο και πιο ασφαλές και βιώσιμο για τους πολίτες της.

Evans, Jillian
Κύριε Πρόεδρε, η Επιτροπή και άλλοι προέβλεψαν ότι τα περισσότερα κράτη-μέλη δεν θα επιτύχουν τους στόχους τους σχετικά με τη μείωση των εκπομπών των αερίων του θερμοκηπίου σύμφωνα με τις δεσμεύσεις που ανέλαβαν στο Πρωτόκολλο του Κυότο, γι' αυτό είναι ουσιώδες να εφαρμοστούν αποτελεσματικά μέτρα τώρα.
Δεν επιτρέπεται να μην ικανοποιήσουμε τους στόχους. Σύμφωνα με κάποιες εκτιμήσεις, 10 000 άνθρωποι σκοτώθηκαν τα τελευταία δύο χρόνια από τα αποτελέσματα της κλιματικής αλλαγής, οι περισσότεροι από τους οποίους στις αναπτυσσόμενες χώρες. Χρειαζόμαστε μια ριζική αλλαγή κατεύθυνσης. Μπορούμε, και πρέπει, να υιοθετήσουμε αποτελεσματικές και καινοτόμες λύσεις για να μειώσουμε τις εκπομπές αερίων του θερμοκηπίου και ταυτόχρονα να προστατεύσουμε την κοινωνία και τις θέσεις εργασίας μας.
Η Ουαλία, η εκλογική περιφέρεια που εκπροσωπώ, εξαρτάται σε μεγάλο βαθμό από την κατασκευαστική και τη βαριά βιομηχανία. Επειδή το ΗΒ πρόκειται να εισάγει ένα φόρο κλιματικής αλλαγής τον επόμενο Απρίλιο, ανέθεσα τη διεξαγωγή μίας έρευνας για τις συνέπειες που θα έχει αυτό στη βιομηχανία της εκλογικής μου περιφέρειας. Τα στοιχεία δείχνουν ότι ο φόρος αυτός όχι μόνο μπορεί να βοηθήσει τη Βρετανία να ικανοποιήσει τους στόχους των εκπομπών, αλλά θα ενθαρρύνει μάλιστα μία μικρή αύξηση της απασχόλησης. Αρκετοί οικονομολόγοι έχουν αναλύσει τα αποτελέσματα αυτής της κίνησης σε ευρωπαϊκή κλίμακα και κατέληξαν σε παρόμοια συμπεράσματα, ότι δηλαδή υπάρχουν, ή μπορεί να υπάρξουν, ευνοϊκές συνέπειες για την απασχόληση.
Η συζήτηση έχει προχωρήσει και πρέπει να δούμε τη μείωση των εκπομπών όχι ως απειλή αλλά ως μία πρόκληση και μία ευκαιρία. Ελπίζω οι απαιτήσεις του Κοινοβουλίου, οι οποίες περιγράφονται στις εκθέσεις που έχουμε μπροστά μας, να έχουν συνέχεια στην πράξη και οι κυβερνήσεις να προσεγγίσουν τη Διάσκεψη της Χάγης με θετικό τρόπο έτσι ώστε να επικυρωθεί το Πρωτόκολλο του Κυότο στο προσεχές μέλλον.

Inglewood
Κύριε Πρόεδρε, θα αρχίσω συγχαίροντας τον κ. Moreira Da Silva για την έκθεση του και θα εκφράσω στη συνέχεια το προσωπικό μου ενδιαφέρον. Είμαι ιδιοκτήτης κάποιων δασικών εκτάσεων στο Ηνωμένο Βασίλειο, οι οποίες δεν είναι ιδιαίτερα κερδοφόρες λόγω της παρούσας κατάστασης της οικονομίας. Παρόλα αυτά, τα δέντρα μου μαζί με τα δέντρα πολλών άλλων κατακρατούν τις εκπομπές CO2 που απελευθερώνουν κάποιες από τις πλουσιότερες εταιρείες της χώρας.
Οι ιδιοκτήτες δασικών εκτάσεων δεν κερδίζουν ούτε μια δραχμή από αυτό το σπουδαίο κοινωνικό λειτούργημα και οι χρηματικές πληρωμές για τις περιβαλλοντικές άδειες και το εμπόριο τους, πρέπει να φτάνουν τελικά σε αυτούς που πραγματικά φροντίζουν και διαχειρίζονται τα δέντρα και να μην "απαλλοτριώνονται" στην πορεία από τα δημόσια ταμεία και διάφορους άλλους. Προφανώς, αν δεν πληρώσει η δασοκομία, κανείς δεν πρόκειται να φυτέψει δέντρα και χωρίς δέντρα δεν θα καθαρίζεται το CO2. Επιπλέον, είναι και άδικο για τη σχετικά φτωχή βιομηχανία να καθαρίζει τους ρύπους της σχετικά πλούσιας βιομηχανίας δωρεάν, για το τίποτα και χωρίς κανένα όφελος. Οι ενισχύσεις από τη δασοκομία θα αποτελούσαν μια περαιτέρω ροή εισοδήματος για τους βασανισμένους αγρότες και τον κόσμο της υπαίθρου που θα τους βοηθούσε να ανοικοδομήσουν την οικονομική τους βάση η οποία σήμερα, όπως όλοι γνωρίζουμε, παράγει πολύ μεγάλες ποσότητες τροφίμων σε πολύ υψηλές τιμές.
Η γεωργία είναι ένας κλάδος πολλαπλής παραγωγής και οι δημόσιες επενδύσεις είναι απαραίτητες προκειμένου να πετύχει ο κλάδος την παραγωγή της πλήρους γκάμας των δημοσίων αγαθών που μπορεί αλλά και πρέπει να παράγει. Δεδομένης της ικανότητας της βιομάζας και άλλων καλλιεργειών να παράγουν ενέργεια καθώς και υδρογόνο, εάν κανείς συγκρίνει τα χρηματικά ποσά που ενισχύουν την παραγωγή περιττής τροφής με την ενίσχυση που λαμβάνουν αυτές οι εναλλακτικές παραγωγές και οι τεχνολογίες που χρησιμοποιούν, η διαφορά είναι ολοφάνερη. Υπάρχει πολύ μεγάλη ανάγκη για την ανακατανομή των μεγεθών, διότι εάν δεν βρεθούν νέες, βιώσιμες αγροτικές παραγωγές, τα προβλήματα της γεωργίας και της υπαίθρου θα επιδεινωθούν.
Αυτό είναι βασικά θέμα μεταρρύθμισης της ΚΓΠ αλλά και της περιβαλλοντικής πολιτικής και μόνο αν προωθήσουμε και τις δύο μαζί μπορεί να σημειωθεί αισθητή πρόοδος.

Berenguer Fuster
Κύριε Πρόεδρε, όπως επεσήμαναν ήδη ορισμένοι ομιλητές, κατά τραγική σύμπτωση με την παρούσα συζήτηση - και συγχαίρω τον εισηγητή, τον κύριο Moreira Da Silva για την έκθεσή του - η φύση ανέλαβε να μας θυμίσει ποιες είναι οι συνέπειες της αλλαγής του κλίματος. Στη Βόρεια Ιταλία, καθώς και στην περιοχή όπου ζω, τη μεσογειακή ακτή της Ισπανίας, η φύση ξέσπασε για άλλη μια φορά και προκάλεσε απώλειες ανθρώπινων ζωών και απώλειες αγαθών σε αγροκτήματα, σε εργοστάσια κλπ.
Στη δική μας ακτή, την ισπανική ακτή της Μεσογείου, αυτή η κατάσταση είναι προϊόν ενός φαινομένου που ονομάζεται η κρύα σταγόνα, και που προξενείται από την άνοδο της θερμοκρασίας των υδάτων της Μεσογείου, που προκαλεί εξάτμιση. Ανερχόμενοι οι ατμοί έρχονται σε επαφή με τα ψυχρά στρώματα της στρατόσφαιρας και προκαλούν αυτές τις μεγάλες βροχοπτώσεις. Είναι βέβαιο ότι συμβαίνουν συνήθως κατά τους φθινοπωρινούς μήνες, αλλά είναι επίσης βέβαιο, ότι αυτά τα φαινόμενα παρατηρούνταν παλαιότερα κάθε 15 ή 20 χρόνια, ενώ τώρα συμβαίνουν, επί της ουσίας, κάθε χρόνο και το λιγότερο κάθε τρία ή τέσσερα χρόνια έχουν τραγικές συνέπειες.
Είναι ή όχι αυτή η κατάσταση συνέπεια του φαινομένου του θερμοκηπίου και της αλλαγής του κλίματος; Αν και οι επιστήμονες δεν μπορούν να πουν κάτι τέτοιο με βεβαιότητα, παρόλα τα επιστημονικά πειράματα, πιστεύω ότι είναι μια πραγματικότητα. Γι' αυτό, πρέπει να υπάρξει μια θεραπεία για αυτή την κατάσταση.
Είναι βέβαιο ότι με τα μέτρα που περιέχονται στο πρωτόκολλο του Κυότο, στα οποία αναφέρεται η έκθεση την οποία συζητούμε σήμερα, δεν πρόκειται να υπάρξουν βραχυπρόθεσμα αποτελέσματα, αλλά είναι επίσης βέβαιο ότι οι άνθρωποι πρέπει να προσπαθήσουν να λύσουν τα προβλήματα, τα οποία οι ίδιοι έχουν προκαλέσει.
Στο φαινόμενο του θερμοκηπίου έρχονται να προστεθούν και άλλες αιτίες -επίσης προϊόντα της ανθρώπινης απληστίας- όπως η κατασκευή οικοδομών στις κοίτες ποταμών και χειμάρρων, που οξύνουν ακόμη περισσότερο τα βλαβερά αποτελέσματα αυτών των φυσικών καταστροφών. Γι' αυτό, είμαι κι εγώ ένας από αυτούς, που υπέγραψαν μια πρόταση ψηφίσματος, στην οποία προτείνεται όχι μόνο η ταχεία εφαρμογή των μέτρων που περιέχονται στο Πρωτόκολλο του Κυότο για τη μάχη ενάντια στην αλλαγή του κλίματος, αλλά επίσης και άλλοι τύποι προληπτικών μέτρων, η συνέχιση και η εμβάθυνση σε ό,τι αφορά την πραγματοποίηση έργων υποδομής όπως, για παράδειγμα, τα έργα πρόληψης των αποτελεσμάτων των έντονων βροχοπτώσεων και, τέλος, και η παροχή βοήθειας σε όλους τους πληγέντες, δεδομένου ότι αυτοί δεν είναι υπεύθυνοι για τα δεινά, που μακροπρόθεσμα ή βραχυπρόθεσμα προκλήθηκαν από την κερδοσκοπία και την ανθρώπινη απληστία.

Frassoni
Κύριε Πρόεδρε, στο κοινό ψήφισμα για τις πλημμύρες ζητούνται προστασία των πολιτών σε ευρωπαϊκό επίπεδο και επείγουσες χρηματοδοτήσεις. Είναι όμως σκόπιμο να υπενθυμιστεί ότι σε σχέση με το έδαφος οι περιβαλλοντολόγοι είναι σχεδόν πάντα οι μόνοι που μάχονται εναντίον της οικοδόμησης σε παρόχθια εδάφη που ενδέχεται να πλημμυρίσουν, που μάχονται για τον καθαρισμό των υδατορρευμάτων, εναντίον της τσιμέντωσης των όχθεων ή της άναρχης εκσκαφής, που ζητούν μέτρα για την αναδάσωση και την προστασία των βουνών, των μόνων μέσων που μπορούν να επιβραδύνουν τα νερά της βροχής και να αποτρέψουν τις κατολισθήσεις.
Δεν θα το ήθελα, αλλά το φοβάμαι πολύ ότι σε λίγες μέρες, όταν η πλημμύρα δεν θα αποτελεί πλέον είδηση και όποιος έχει πλημμυρίσει θα μείνει μόνος με τα προβλήματά του, κανένας δεν θα θέλει πια να μπορούν τα εδάφη του να γίνουν λεκάνες διαχύσεως σε περίπτωση πλημμύρας· δεν το ήθελα, αλλά το φοβάμαι πολύ ότι ο τάδε ή ο δείνα δήμαρχος θα αντιτεθεί και θα θέλει το τάδε ή το δείνα ανάχωμα να γίνει σε άλλο μέρος: όλα αυτά ενάντια σε κάθε λογική χωροταξίας και ασφάλειας.
Κυρία Επίτροπε, συνάδελφοι, η Ευρωπαϊκή Ένωση μπορεί βέβαια να βοηθήσει, αλλά εκεί όπου πραγματικά μετράει η προσπάθεια να μην επαναληφθούν αυτά τα τόσο καταστροφικά συμβάντα είναι στις ίδιες περιοχές, ενίοτε και μέσω αντιλαϊκών επιλογών.

Wijkman
Κύριε Πρόεδρε, όλοι συμφωνούν για τη σοβαρότητα των κλιματολογικών αλλαγών και για το ό,τι η Ευρωπαϊκή Ένωση θα πρέπει να εφαρμόσει μία έξυπνη πολιτική προκειμένου να ανταποκριθεί στις δεσμεύσεις που ανέλαβε στο Κιότο. Πιστεύω ότι θα πρέπει να κάνουμε ακόμη ένα βήμα πιο πέρα. Δεν αρκεί να έχουμε απλώς μια καλή πολιτική στην Ένωση. Θεωρώ ότι η ΕΕ οφείλει να παίξει ηγετικό ρόλο σε διεθνές επίπεδο, ειδάλλως φοβούμαι ότι η σύμβαση για το κλίμα θα παραμείνει απλώς ωραία λόγια. Προκειμένου να αναλάβουμε αυτόν τον ηγετικό ρόλο απαιτείται μία επιθετική ενεργειακή πολιτική και η αλήθεια είναι ότι σήμερα η Ένωση δεν έχει καλό όνομα στην ενεργειακή πολιτική.
Είμαι μέλος στην Επιτροπή Βιομηχανίας, Εξωτερικού Εμπορίου, Έρευνας και Ενέργειας η οποία έχει την ευθύνη για ενεργειακά ζητήματα. Επανειλημμένα κατά τους τελευταίους μήνες μπόρεσα να διαπιστώσω πόσο πρόχειρα διαμορφώνεται η ενεργειακή πολιτική της Ένωσης. Η πρόταση που μας υποβλήθηκε δεν αποτελεί μέρος μίας συνεκτικής στρατηγικής, αλλά αντίθετα στερείται εσωτερικής συνοχής. Ένα μήνα εκφράζουμε την ικανοποίησή μας για το ότι η απορύθμιση της αγοράς ηλεκτρικής ενέργειας οδήγησε σε πτώση των τιμών και μερικούς μήνες εκφράζουμε τη λύπη μας για το γεγονός ότι η πτώση των τιμών μείωσε τα κίνητρα για την εξοικονόμηση ενέργειας και τη χρήση ανανεώσιμων πηγών ενέργειας. Αυτά είναι λίγα μόνο αρνητικά παραδείγματα. Μία επιθετική στρατηγική θα πρέπει να περιλαμβάνει αλλαγή του ενεργειακού μας συστήματος. Συγχρόνως η στρατηγική μας θα πρέπει να περιλαμβάνει μια πιο ενεργό στήριξη στις αναπτυσσόμενες χώρες καθώς σε αυτές θα κατευθυνθούν στο μέλλον οι περισσότερες επενδύσεις στην παραγωγή ενέργειας.
Βλέπω ότι η Επιτροπή κάνει ό,τι μπορεί. Θεωρώ ότι την ευθύνη για την έλλειψη αποτελεσμάτων φέρουν κυρίως τα κράτη μέλη και οι κυβερνήσεις μας οι οποίες αρνούνται να δεχθούν ένα κοινό φόρο για το διοξείδιο του άνθρακα και απορρίπτουν την ιδέα μιας κοινής ενεργειακής πολιτικής. Εύχομαι στην Επίτροπο Wallstrφm κάθε επιτυχία στο έργο της, θα ήθελα ωστόσο να ολοκληρώσω την παρέμβασή μου με ένα ερώτημα. Πιστεύει η Επίτροπος πραγματικά ότι είναι δυνατή η εφαρμογή μίας επιθετικής πολιτικής για το κλίμα χωρίς μία κοινή ενεργειακή πολιτική;

Patrie
Καταρχήν, θα ήθελα να συγχαρώ τον κύριο Moreira da Silva για τις διαυγείς και ορθές αναλύσεις, καθώς και για τις εξαίρετες προτάσεις που διατύπωσε στις δύο εκθέσεις του. Επιθυμώ πάντως να εκφράσω ορισμένους ενδοιασμούς σχετικά με την εκ των προτέρων εφαρμογή του συστήματος που θα ήταν καλύτερο να ονομαστεί "σύστημα που επιτρέπει τη ρύπανση" .
Θα ήθελα να επαναλάβω, καταρχήν, ότι ακόμη και αν πρέπει να αναγνωρίσουμε το σύστημα εμπορίας δικαιωμάτων εκπομπών ως μια από τις διατάξεις των διεθνών συμφωνιών μας, στην οποία δεν χρειάζεται να επανέλθουμε, η Επιτροπή φαίνεται να λησμονεί ότι ο μηχανισμός αυτός δεν είναι παρά ένας από τους μηχανισμούς που έχουν χαρακτηριστεί ευέλικτοι βάσει του Πρωτοκόλλου του Κυότο.
Συνεπώς, πρέπει να αντιλαμβανόμαστε τον εν λόγω μηχανισμό όχι ως κύριο εργαλείο αλλά, αντίθετα, ως συμπληρωματικό εργαλείο άλλων μέτρων, με στόχο τη μείωση των αερίων θερμοκηπίου. Γνωρίζουμε πράγματι ότι ο μηχανισμός αυτός αποτυγχάνει παντελώς να πείσει τις επιχειρήσεις να ρυπαίνουν λιγότερο και να αλλάξουν τον τρόπο λειτουργίας τους και ότι εάν δεν ενεργοποιηθούμε, ιδίως στον τομέα των μεταφορών, δεν θα επιτύχουμε σε καμία περίπτωση τους στόχους που θέτει το Πρωτόκολλο του Κυότο. Επομένως, μπορούμε να προσάψουμε στην Πράσινη Βίβλο της Επιτροπής το γεγονός ακριβώς ότι δεν ακολουθεί μια λογική σειρά, ότι οδηγεί την Ευρωπαϊκή Ένωση στην εκ των προτέρων εφαρμογή ενός συστήματος εμπορίας δικαιωμάτων εκπομπών, ενώ η Ευρωπαϊκή Ένωση δεν έχει την εκ των προτέρων αυτή υποχρέωση, κυρίως απέναντι στους εμπορικούς της εταίρους.
Ως προς το σημείο αυτό, αξίζει, νομίζω, να υποστηρίξουμε μία από τις τροπολογίες που υποβλήθηκαν από τους συναδέλφους μας της Ομάδας της ΕΕΑ/ΑρΠρΒΧ που θεωρούν αναγκαία την αναβολή της εφαρμογής του συστήματος που επιτρέπει τη ρύπανση για όσο χρειαστεί, μέχρι το Συμβούλιο και τα κράτη μέλη να επεξεργαστούν και επικυρώσουν ένα επιχειρησιακό σχέδιο μέτρων για την μείωση των αερίων θερμοκηπίου που να περιλαμβάνει όλους τους συναφείς τομείς και ιδίως τις μεταφορές και τη γεωργία.
Εξάλλου, η Επιτροπή σιωπά όσον αφορά στις οικονομικές και κοινωνικές συνέπειες που το σύστημα αυτό ασφαλώς θα έχει. Είναι, όμως, πραγματικά δυνατό να αγνοήσουμε τις απαράδεκτες πρακτικές που θα προκύψουν αναπόφευκτα από τις καπιταλιστικές στρατηγικές των βιομηχανιών που προκαλούν μεγάλη ρύπανση; Μπορούμε να συμπεριφερθούμε σαν να μην γνωρίζουμε ότι ορισμένοι βιομηχανικοί όμιλοι θα πραγματοποιήσουν συγχωνεύσεις προβαίνοντας σε απολύσεις, θα εξαγοράσουν επιχειρήσεις που δεν ρυπαίνουν ή που ρυπαίνουν λιγότερο με μόνο σκοπό να ανακτήσουν το δικαίωμα να ρυπαίνουν πριν αναγκαστούν να μετεγκατασταθούν ή απλώς και μόνο να βάλουν λουκέτο;
Τέλος, που είναι οι περιβαλλοντικοί μας στόχοι σε αυτό το είδος διεθνούς χρηματιστηρίου δικαιωμάτων που επιτρέπουν τη ρύπανση, και τι μπορούμε να προσδοκούμε από το σύστημα αυτό που δεν κάνει τίποτε άλλο από το να ανοίγει μια μεγάλη αγορά δικαιωμάτων προς όφελος των χωρών που, όπως η Ρωσία, διαθέτουν ενδεχομένως σήμερα ένα περιθώριο ελιγμών, όχι λόγω της εφαρμογής προδιαγραφών στα εργοστάσιά τους, αλλά απλώς λόγω της δραματικής μείωσης της βιομηχανικής τους παραγωγής; Φρονώ λοιπόν, εν κατακλείδι, ότι οφείλουμε να απαιτήσουμε την επεξεργασία μιας συμφωνίας πλαίσιο για τη συνεργασία ανάμεσα στη Ρωσία και την Ευρωπαϊκή Ένωση προκειμένου να εφαρμοστεί...
(Ο Πρόεδρος αφαιρεί το λόγο από την ομιλήτρια)

Kauppi
Κύριε Πρόεδρε, κύριε Επίτροπε, αγαπητοί συνάδελφοι, παρόλο που στην πολιτική της Ένωσης για το κλίμα η προτεραιότητα πρέπει να είναι μια βιώσιμη περιβαλλοντική πολιτική, πρέπει ωστόσο στις αποφάσεις μας να λαμβάνουμε επίσης υπόψη τη διεθνή ανταγωνιστικότητα της βιομηχανίας και την απρόσκοπτη λειτουργία της εσωτερικής αγοράς. Την ευθύνη, για την εκπλήρωση των δεσμεύσεων του Πρωτοκόλλου του Κυότο καθώς και του επιμερισμού των βαρών, φέρουν τα κράτη μέλη. Οι δυνατότητες των κρατών να υλοποιήσουν μέτρα που θα μειώσουν τις εκπομπές είναι πολύ διαφορετικές.
Όπως μεταξύ άλλων ανέφερε ο κ. Blokland, κατά την εισήγηση της γνωμοδότησης της Επιτροπής Οικονομικής και Νομισματικής Πολιτικής, εάν κατανέμαμε τις ανά κράτος ποσοστώσεις στην ΕΕ στους διάφορους τομείς, επιχειρήσεις που εκτελούν τις ίδιες εργασίες θα κατέληγαν στην κάθε χώρα σε εντελώς άνιση θέση. Ακόμη κι αν ένας συγκεκριμένος τομέας ήταν σε κάποιο κράτος μέλος, ως προς την περιβαλλοντική απόδοσή του, μεταξύ των καλύτερων παγκοσμίως, και αυτό μπορεί να ειπωθεί για πολλές βιομηχανίες επί παραδείγματι της πατρίδας μου Φινλανδίας, θα μπορούσε να αναγκασθεί να επωμισθεί αυστηρότερες ποσοστώσεις εκπομπών από ό,τι ένας λιγότερο αποδοτικός αντίπαλός του σε άλλο κράτος. Αυτό θα οδηγούσε αναπόφευκτα σε στρέβλωση του ανταγωνισμού και για τον λόγο αυτό δεν θα πρέπει να τεθούν ποσοτικά δεσμευτικοί στόχοι στο επίπεδο της κοινότητας. Ουσιώδες είναι να προαχθούν εκείνα τα μέτρα, τα οποία είναι στην πράξη υλοποιήσιμα και τα οποία δεν θα θέτουν σε κίνδυνο την ανταγωνιστικότητα των επιχειρήσεων.
Η πατρίδα μου η Φινλανδία είναι αυτή τη στιγμή, με τη Γαλλία, το μόνο κράτος της ΕΕ που μελετά την ανέγερση πρόσθετου πυρηνικού σταθμού. Υποστηρίζω θερμά την ανέγερση πρόσθετου πυρηνικού σταθμού, διότι θα έδινε ένα επιπλέον ανταγωνιστικό πλεονέκτημα στην έντασης ενέργειας βιομηχανία μας, τόσο από οικονομικής απόψεως όσο και από την άποψη των εκπομπών στην ατμόσφαιρα. Γι αυτό και στην έκθεση αυτή δεν θα πρέπει να λάβουμε θέση υπέρ μεμονωμένων τρόπων παραγωγής ηλεκτρισμού ή πολύ περισσότερο κατά αυτών, αλλά όλοι οι τρόποι παραγωγής θα πρέπει να είναι διαθέσιμοι κατά τη διαμόρφωση των εθνικών στρατηγικών για την προστασία του κλίματος.
Θα ήθελα επίσης να δώσω έμφαση στις εθελοντικές, διαπραγματεύσιμες συμφωνίες στόχων. Αυτές θεωρούνται σε πολλές χώρες πολύ αποτελεσματικό μέτρο για την προώθηση της υλοποίησης του στόχου προστασίας του κλίματος. Ειδικότερα, στα πλαίσια της διεύρυνσης, οι εθελοντικές συμφωνίες θα μπορούσαν να αποτελέσουν έναν καλό μηχανισμό.

Costa, Raffaele
Κύριε Πρόεδρε, συνάδελφοι, κατά την παρουσίαση του ψηφίσματος που προτάθηκε από ορισμένους ιταλούς βουλευτές πιστεύω ότι πρέπει να πούμε ότι, για δεύτερη φορά σε διάστημα πέντε ετών, ζήσαμε ένα δράμα που προκλήθηκε από φυσικά στοιχεία στην ίδια περιφέρεια της χώρας μας, της Ιταλίας. Το γεγονός αυτό, από τη μία πλευρά, μας επέτρεψε να αποκτήσουμε μεγαλύτερη συνείδηση του προβλήματος, μια συνείδηση συνδεδεμένη με τραγικά γεγονότα, αλλά, από την άλλη, μας επιβάλλει και ορισμένες υποχρεώσεις, που βέβαια δεν θα είναι μόνο δικές μας, μιας ή περισσότερων πληγεισών περιφερειών, δεν θα είναι μόνο μιας χώρας, αλλά της διεθνούς κοινότητας, ώστε να αναγνωρισθεί μια αλληλεγγύη που πιστεύω ότι πρέπει να εκδηλωθεί σε διάφορα επίπεδα. Και εκδηλώθηκε, αρχικά τουλάχιστον, στο ηθικό, το πολιτικό, το οικονομικό και το ρυθμιστικό επίπεδο.
Από την Επιτροπή δεν περιμένουμε μόνο την αναγνώριση μιας κατάστασης καταστροφής σε ορισμένες περιφέρειες της χώρας μας δεν περιμένουμε μόνο την αποκατάσταση, δηλαδή να παρέμβει η Επιτροπή για την αποκατάσταση, μαζί προφανώς με το εθνικό κράτος, αλλά να παρέμβει και σε ρυθμιστικό επίπεδο, για μια ευρωπαϊκή συνείδηση, διότι το πρόβλημα - των πλημμύρων και των καταστροφών, της βλαβερής νίκης της φύσης έναντι του ανθρώπου και της οργανωμένης κοινωνίας - θα πρέπει με κάποιον τρόπο να αλλάξει.

Tannock
Κύριε Πρόεδρε, το ζήτημα της αύξησης της θερμοκρασίας του πλανήτη, αν και δεν έχει ακόμα αποδειχθεί πλήρως, προκαλεί ανησυχία σε ολόκληρο τον κόσμο και είναι ένα πρόβλημα που δεν αναγνωρίζει εθνικά σύνορα. Αποτελεί μέρος της ιδέας της Γαίας, ή γεωφυσιολογίας. Ως υπέρμαχος της ελεύθερης αγοράς και της ευημερίας και ελευθερίας που έφερε σε εκατομμύρια ανθρώπους, βλέπω με μεγάλη χαρά τη χρήση των μηχανισμών της αγοράς, όπου είναι δυνατό, για τη διευκόλυνση της επίτευξης των επιθυμητών περιβαλλοντικών στόχων όπως για παράδειγμα η μείωση των εκπομπών CO2, σύμφωνα με τα όσα προτάθηκαν στην Πράσινη Βίβλο και στην έκθεση του κ. Moreira Da Silva, την οποία χαιρετίζω με ικανοποίηση και η οποία θα βοηθήσει αναμφίβολα στην επίτευξη των στόχων του Πρωτοκόλλου του Κυότο.
Καταθέτω δύο τροποποιήσεις η μία αφορά τη διεξαγωγή περαιτέρω έρευνας για τις εκπομπές των άλλων αερίων του φαινομένου του θερμοκηπίου, όπως είναι το μεθάνιο, η αιθάλη, οι χλωροφθοράνθρακες κλπ. Πιστεύω ότι το σύστημα εμπορίας ποσοστώσεων των εκπομπών ίσως χρειάζεται να επεκταθεί και σε αυτά, καθώς η μείωση τους θα έχει μεγάλα οφέλη από άποψη κόστους και δεν θα είναι καταστρεπτική για την παγκόσμια οικονομία.
Η δεύτερη τροποποίηση που κατέθεσα αφορά την χορήγηση πιστώσεων στις εθνικές ποσοστώσεις, για τη φύτευση δέντρων τα οποία, όπως επισήμανε πριν ο συνάδελφος μου Λόρδος Inglewood, λειτουργούν ως συλλέκτες για το διοξείδιο του άνθρακα. Τα θέλουμε γιατί τονώνουν την ομορφιά της υπαίθρου και μπορούν έξοχα να αστυνομευτούν μέσω δορυφόρου. Πιστεύω επίσης ότι νέες ιδέες, όπως τα φυτώρια ωκεανικού πλαγκτόν, που θα συγκρατούν αμετάκλητα το CO2 στον πυθμένα των ωκεανών, χρειάζονται περαιτέρω έρευνα.
Θα ήθελα να θίξω δύο αμφιλεγόμενα σημεία της έκθεσης. Το ένα είναι ο πανευρωπαϊκός φόρος για το διοξείδιο του άνθρακα με τον οποίο δε συμφωνώ, τόσο γιατί καταπατάει τα φορολογικά προνόμια όσο και γιατί θα οδηγούσε τις επιχειρήσεις έξω από την επικράτεια της Ένωσης, σε περιοχές εκτός της δικαιοδοσίας της ΕΕ, πράγμα που θα ήταν καταστρεπτικό για τις οικονομίες των χωρών μας. Το άλλο σημείο αφορά την επιλογή μεταξύ δωρεάν εκχώρησης (grandfathering) ή εθνικού πλειστηριασμού των ποσοστώσεων CO2. Προσωπικά υποστηρίζω τη δωρεάν εκχώρηση (grandfathering) σύμφωνα με τα πρότυπα των ΗΠΑ, ώστε να αποφευχθεί η ποινικοποίηση των υπαρχόντων βιομηχανιών εντατικής χρήσης ενέργειας και η διπλή ανταμοιβή των βιομηχανιών που έκαναν εξοικονόμηση ενέργειας στο παρελθόν άρα και οικονομία στις δαπάνες ηλεκτρικής ενέργειας.
Τέλος, θα ήθελα κι εγώ, όπως και η συνάδελφος μου κ. Kaupi, να υποστηρίξω τη λύση της πυρηνικής ενέργειας ως τη μόνη μακροπρόθεσμη λύση για τη μείωση του CO2.

Wallstrφm
Κύριε Πρόεδρε, αξιότιμοι κύριοι βουλευτές, θα ήθελα φυσικά να σας ευχαριστήσω για τις εποικοδομητικές παρεμβάσεις σας στη συζήτηση για τις αλλαγές του κλίματος και για τις προτάσεις για την αντιμετώπιση αυτών των αλλαγών. Θα ήθελα σε λίγο να σχολιάσω τις πλημμύρες που έπληξαν την Ιταλία και την Ισπανία. Σε λίγη ώρα θα σας διαβάσω μία ανακοίνωση της Επιτροπής σχετικά.
Θα ήθελα ωστόσο να ολοκληρώσουμε τη συζήτηση για το τί πιστεύουμε ότι θα πρέπει να γίνει στη Χάγη σε λίγες εβδομάδες. Φυσικά θα πρέπει να παίξουμε ένα ηγετικό ρόλο. Θα αναγκαστούμε να είμαστε εμείς αυτοί που θα αναλάβουν τη σχετική πρωτοβουλία, αυτοί που δίνουν την ώθηση και συγχρόνως κτίζουν γέφυρες μεταξύ των αναπτυσσομένων χωρών και χωρών όπως οι ΗΠΑ και άλλες ανεπτυγμένες χώρες. Φυσικά θα πρέπει να αναγκάσουμε όλους τους απρόθυμους να μας υποστηρίξουν έτσι ώστε να επιτύχει η Διάσκεψη της Χάγης και να δείξουμε ότι είμαστε αξιόπιστοι.
Για να απαντήσω σε ένα ερώτημα που μας απευθύνθηκε, θα ήθελα να πω ότι δεν πιστεύω ότι θα έχουμε επιτυχία μακροπρόθεσμα εάν δεν χρησιμοποιήσουμε διάφορα όργανα και διάφορα πολιτικά μέσα. Αναφέρομαι βέβαια στις μεταφορές και στο σύστημα μεταφορών της ΕΕ, το οποίο θα πρέπει να εξοπλιστεί για το μέλλον, καθώς επίσης και στην ενεργειακή μας πολιτική. Χαίρομαι ωστόσο που αναγνωρίζεται ότι η Επιτροπή έχει αναλάβει πρωτοβουλίες στον τομέα αυτό. Πιστεύω ότι χρειαζόμαστε περισσότερα οικονομικά μέσα και θα πρέπει βέβαια να συζητήσουμε και νέους τομείς οι οποίοι θα μπορούσαν να ενσωματωθούν στη συνολική μας δράση όσον αφορά το κλίμα και το περιβάλλον. Και εδώ επίσης κρίνεται η αξιοπιστία της Ένωσης. Το εμπόριο με τα δικαιώματα εκπομπών αποτελεί ένα συμπλήρωμα και μόνο στα μέτρα που λαμβάνονται σε επίπεδο κρατών μελών και σε επίπεδο Ένωσης, μέτρα τα οποία εγγράφονται στο συνολικό μας πολιτικό σύστημα και στις υποδομές προκειμένου να αντιμετωπίσουμε τις αλλαγές του κλίματος.
Θεωρώ ότι σωστά αναφέρθηκε σήμερα ότι θα πρέπει να δώσουμε ιδιαίτερη προσοχή στην ανταγωνιστικότητα και στις κοινωνικοοικονομικές συνέπειες. Τα προβλήματα αυτά δεν θα πρέπει ωστόσο να χρησιμοποιηθούν ως αφορμή προκειμένου να μην κάνουμε τίποτα αλλά αντίθετα θα μπορούσαν να χρησιμοποιηθούν θετικά, έτσι ώστε να ενισχυθεί η ανταγωνιστικότητα και να έχουμε συγκεκριμένα πλεονεκτήματα.
Θα ήθελα για άλλη μία φορά να ευχαριστήσω τον εισηγητή και όλους όσους συμμετείχαν στη συζήτηση. Θα επανέλθουμε φυσικά το ταχύτερο δυνατό μετά τη Διάσκεψη της Χάγης υποβάλλοντας ένα σχέδιο για την εφαρμογή όλων αυτών των μέτρων. Τότε ελπίζω ότι θα έχουμε καταλήξει σε συγκεκριμένους κανόνες. Ελπίζω όταν γυρίσουμε από τη Χάγη να έχουμε καλά νέα να σας ανακοινώσουμε.
Οι φυσικές καταστροφές που έπληξαν την Ευρωπαϊκή Ένωση και τους πολίτες της είχαν τραγικές συνέπειες. Μας έφεραν αντιμέτωπους με σοβαρές φυσικές καταστροφές και σε ορισμένες περιπτώσεις με την απώλεια ανθρώπινων ζωών, όπως πρόσφατα στην Ιταλία και τώρα στην Ισπανία. Η Επιτροπή είναι πλήρως ενήμερη των καταστροφών αυτών. Για το λόγο αυτό η Επιτροπή, στα πλαίσια της κοινοτικής δράσης για την προστασία των πολιτών την περίοδο 2000-2004, αναπτύσσει πρωτοβουλίες σε στενή συνεργασία με τα κράτη μέλη ώστε να αποτραπούν οι καταστροφές και να εκπαιδευτεί ο κόσμος.
Στις 27 Σεπτεμβρίου η Επιτροπή ενέκρινε μια πρόταση βασισμένη σε απόφαση του Συμβουλίου, η οποία θέσπιζε ένα κοινοτικό μηχανισμό για το συντονισμό των μέτρων προστασίας των πολιτών στις καταστάσεις έκτακτης ανάγκης. Οι βασικές δράσεις που περιλαμβάνονταν σε αυτή την απόφαση είναι: α) αναγνώριση και βελτίωση του συντονισμού ανάμεσα στους βασικούς φορείς που παρεμβαίνουν σε περιπτώσεις έκτασης ανάγκης β) ειδικά προγράμματα κατάρτισης που θα προωθήσουν την καλύτερη συνεργασία και τη συμπληρωματικότητα ανάμεσα στους εμπλεκόμενους φορείς γ) εγκατάσταση αποτελεσματικών επικοινωνιακών συστημάτων που θα επιτρέψουν την καλύτερη και γρηγορότερη επικοινωνία. Η πρόταση επιτρέπει επίσης να γίνονται γρηγορότερα και πιο αποτελεσματικά βήματα στις περιπτώσεις των θυμάτων. Όσον αφορά στην έρευνα, θα ήθελα να επισημάνω ότι υπάρχουν αυτή τη στιγμή σε εξέλιξη αρκετά προγράμματα σχετικά με τις πλημμύρες και τη συντονισμένη δράση για τη μείωση των κινδύνων που συνδέονται με το κλίμα.
Τέλος, παρόλο που τα διαρθρωτικά ταμεία δεν σχεδιάστηκαν για να αντιμετωπίζουν τις συνέπειες των φυσικών καταστροφών, μπορούν να χρησιμοποιηθούν για προγράμματα ανασυγκρότησης, αν τα δικαιούχα κράτη μέλη διαθέσουν τα κονδύλια για τέτοια χρήση και η περιοχή που επλήγη από την καταστροφή είναι επιλέξιμη. Η δυνατότητα της εμπλοκής των διαρθρωτικών ταμείων σε περιπτώσεις φυσικών καταστροφών πρέπει να είναι σύμμετρη με τις προδιαγραφές των ταμείων ενώ πρέπει να πληρούνται οι παρακάτω όροι: η εν λόγω περιοχή πρέπει να είναι επιλέξιμη για χρηματοδότηση σύμφωνα με τους εδαφικούς στόχους, δηλαδή το Στόχο 1 και το Στόχο 2. Η συγχρηματοδότηση προγραμμάτων πρέπει να περιλαμβάνει δαπάνες που είναι επιλέξιμες για τα διαρθρωτικά ταμεία. Τα επιλέξιμα έργα ανασυγκρότησης μπορεί να μην εκπροσωπούν την πλειονότητα των δαπανών για το συγκεκριμένο πρόγραμμα. Οι δράσεις πρέπει να έχουν μια μεταβατική φύση, ένα ή δύο χρόνια το ανώτερο, και μπορεί να μη συνεχιστούν σε όλη τη διάρκεια της περιόδου προγραμματισμού. Τα Διαρθρωτικά Ταμεία δε μπορούν να υποκαταστήσουν την ασφάλιση. Προκειμένου να ζητήσει κανείς τέτοιου είδους δράση από τα διαρθρωτικά ταμεία, πρέπει να φανεί ότι το πρόγραμμα αφήνει περιθώρια για εσωτερικούς χειρισμούς. Δε χρειάζεται να πούμε ότι τα ενδιαφερόμενα κράτη μέλη είναι υπεύθυνα και έγκειται σε αυτά να αποφασίσουν τι τύπο μέτρων θα ήθελαν να δουν να χρηματοδοτούνται από τα Διαρθρωτικά Ταμεία όταν πληρούνται οι όροι για παρέμβαση.
Όσον αφορά τη συνεργασία σε λύσεις διαστημικού σχεδιασμού για τα προβλήματα των πλημμύρων, η Επιτροπή γνωρίζει ότι οι κατευθυντήριες γραμμές του Interreg III κάνουν συγκεκριμένη αναφορά στη δυνατότητα διαμόρφωσης κοινών στρατηγικών για τη διαχείριση κινδύνων σε περιοχές ευάλωτες σε φυσικές καταστροφές, στην κατάρτιση και την υλοποίηση ολοκληρωμένων στρατηγικών και δράσεων για την αποτροπή πλημμύρων σε περιοχές από όπου πηγάζουν υπερεθνικοί ποταμοί. Η Επιτροπή επίσης αναμένει ότι οι δράσεις αποτροπής των πλημμύρων θα αποτελέσουν μέρος μια υπερεθνικής στρατηγικής που θα καλύπτει περιοχές όπου υπάρχει μεγάλος κίνδυνος για πλημμύρες σύμφωνα με το Interreg III. Η Επιτροπή θα συνεχίσει να εξετάζει άμεσα και εποικοδομητικά αυτού του είδους τα αιτήματα.
Θα ήθελα να τελειώσω τονίζοντας το θέμα της υποστήριξης των θυμάτων. Το Ευρωπαϊκό Συμβούλιο ζητάει συχνά από την Επιτροπή να παρέμβει υπέρ των θυμάτων αυτών των καταστροφών. Η Επιτροπή υποχρεώνεται να απαντά ότι δεν υπάρχει πλέον κονδύλι του προϋπολογισμού που να επιτρέπει στην Επιτροπή να προβεί στη λήψη τέτοιων μέτρων. Τον περασμένο Σεπτέμβριο με αφορμή ψήφισμα το οποίο αφορούσε τις δασικές πυρκαγιές και ψηφίστηκε από το Σώμα σας, ο κ. Nielsen ανακοίνωσε ότι η Επιτροπή εξέταζε το ενδεχόμενο να προτείνει νομική βάση για θέση του προϋπολογισμού που θα επέτρεπε στην Επιτροπή να ανταποκριθεί στις έκτακτες ανάγκες που δημιουργούνται στην Ένωση. Παρόλα αυτά, η Επιτροπή δεν έλαβε ακόμη οριστική θέση για το αν θα προτείνει νομική βάση για μέτρα σε αυτόν τον τομέα.
Σε κάθε περίπτωση, η Επιτροπή θα πρέπει να λάβει υπόψη της την εμπειρία του παρελθόντος που δείχνει ότι υπάρχουν δύο πιθανές κατευθύνσεις. Η μια είναι να γίνει μια θέση στον προϋπολογισμό όπου τα κονδύλια θα διατίθενται σε ημιαυτόματη βάση αλλά τα ποσά θα είναι στην καλύτερη περίπτωση συμβολικής αξίας. Η δεύτερη επιλογή θα ήταν να προτείνει η Επιτροπή μια νομική βάση αλλά αυτό θα σήμαινε τη δέσμευση σημαντικών ποσών στον τίτλο 3 των δημοσιονομικών προοπτικών. Η Επιτροπή θα έπρεπε επίσης να λάβει υπόψη τις επιπτώσεις στους πόρους που θα είχε η διαχείριση οποιασδήποτε νέας δραστηριότητας σε αυτόν τον τομέα.

Πρόεδρος
Σας ευχαριστώ για τη συμβολή σας σ' αυτή τη συζήτηση.
Προς ολοκλήρωση της συζήτησης αυτής μου έχει διαβιβασθεί ένα σχέδιο ψηφίσματος για την αλλαγή του κλίματος, σύμφωνα με το άρθρο 42, παράγραφος 5 του Εσωτερικού Κανονισμού καθώς και έξι σχέδια ψηφίσματος για τις πλημμύρες, σύμφωνα με το άρθρο 37, παράγραφος 2 του Εσωτερικού Κανονισμού.

Davies
N) Κύριε Πρόεδρε, υπάρχει τίποτα στον Κανονισμό που να υποχρεώνει τα μέλη να κάθονται και να ακούν απαντήσεις σε παρατηρήσεις που έκαναν στον Επίτροπο κατά τη διάρκεια της συζήτησης; Σίγουρα είναι μεγάλη αγένεια εκ μέρους τη Επιτροπής να συμπεριφέρεται κατ' αυτόν τον τρόπο. Αυτό δεν είναι κάτι που θα έπρεπε να τεθεί στη Διάσκεψη των Προέδρων;

Πρόεδρος
Όχι, κύριε Davies, αυτό δεν μπορεί να ρυθμιστεί στα πλαίσια του Εσωτερικού Κανονισμού. Πρόκειται για ένα θέμα το οποίο σχετίζεται με την αντίληψη που έχουν οι βουλευτές για το αξίωμά τους. Χαίρομαι βεβαίως που παρευρίσκεστε εδώ, θα έπρεπε όμως να είναι παρόντες περισσότεροι βουλευτές. Επ' αυτού συμφωνώ οπωσδήποτε μαζί σας.
Η συζήτηση έληξε.
Η ψηφοφορία θα διεξαχθεί αύριο στις 10.00 π.μ.
(Η συνεδρίαση, διακόπτεται στις 19.40 και συνεχίζεται στις 21.00)

Ενδοκρινικοί διαταράκτες
Πρόεδρος
Η ημερήσια διάταξη προβλέπει τη συζήτηση της έκθεσης (A5-0197/2000) του κ. Lund, εξ ονόματος της Επιτροπής Περιβάλλοντος, Δημόσιας Υγείας και Πολιτικής των Καταναλωτών, σχετικά με την Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για κοινοτική στρατηγική για τους Ενδοκρινικούς Διαταράκτες - Μια σειρά ουσιών των οποίων εικάζεται η επίδραση στα ορμονικά συστήματα του ανθρώπου και της άγριας πανίδας.

Lund
. (DA) Κυρία Πρόεδρε, σήμερα έχουμε σημαντικές γνώσεις για τις χημικές ουσίες που προκαλούν ενδοκρινικές διαταραχές. Προηγήθηκαν αρκετές υποψίες, αλλά εξιχνιάστηκαν πολλές αιτιακές σχέσεις για το πώς οι χημικές ουσίες που προκαλούν ενδοκρινικές διαταραχές επιδρούν στους ανθρώπους και τα ζώα. Γνωρίζουμε ότι προκαλούν βλάβη στην αναπαραγωγική ικανότητα. Γνωρίζουμε ότι έχουν αναφερθεί ουρογενετικές δυσπλασίες, τόσο σε ανθρώπους όσο και σε ζώα, και γνωρίζουμε ότι προκαλούν βαριές νόσους όπως καρκίνο των όρχεων και των μαστών. Παράλληλα όμως συνεχίζει να υπάρχει μεγάλη αβεβαιότητα ως προς τις συνολικές επιπτώσεις των πολλών και διάφορων ουσιών που προκαλούν ενδοκρινικές διαταραχές. Στην πραγματικότητα, η κατάσταση είναι συνεπώς χαώδης, ακόμη και για τις επόμενες γενιές.
Κατά τη γνώμη μου, η προοπτική αυτή είναι αρκετά τρομακτική. Έως τώρα η θέση μας ήταν πρώτα να πιστοποιηθεί η επικινδυνότητα των ουσιών και μετά να παρέμβουμε, όταν έχει συμβεί η βλάβη. Αυτή η κατάσταση είναι φυσικά επισφαλής. Ως εκ τούτου, είναι θετικό ότι η Επιτροπή μπήκε στο παιχνίδι με μια ανακοίνωση για την κοινοτική στρατηγική απέναντι στις ουσίες που προκαλούν ενδοκρινικές διαταραχές. Μόνο που θεωρώ ότι η στρατηγική της Επιτροπής είναι λίγο υπερβολικά επιφυλακτική. Θα μπορούσε κάλλιστα να ήταν λίγο περισσότερο φιλόδοξη. Θεωρώ ότι στερείται κάπως περισσότερες επιθετικές και αποτελεσματικές βραχυπρόθεσμες πρωτοβουλίες. Αυτό ακριβώς προσπάθησα να διορθώσω με την έκθεσή μου.
Πρώτα απ' όλα, είναι σημαντικό να θεσπιστεί κατάλογος των ουσιών που είναι ύποπτες ότι προκαλούν ενδοκρινικές διαταραχές και μάλιστα πολύ γρήγορα. Στην έκθεση προτείνω να καθοριστεί πριν από το πέρας του τρέχοντος έτους. Είναι επίσης σημαντικό να προβλεφθούν τα απαραίτητα μέσα ώστε ο κατάλογος να περιέχει όλες τις σχετικές ουσίες, οι οποίες πιθανολογούνται στις 560 περίπου. Είναι επίσης απαραίτητο οι πλέον επικίνδυνες ουσίες να επισημανθούν στον κατάλογο, ώστε να ληφθούν πάραυτα πρωτοβουλίες για την αντιμετώπιση των πιο επικίνδυνων ουσιών. Υπάρχουν διάφορα μέτρα που μπορούν να ληφθούν: απαγόρευση, σταδιακή κατάργηση σε μικρότερη ή μακρύτερη περίοδο και άλλοι περιορισμοί στη χρήση. Ο κατάλογος των επικίνδυνων ουσιών πρέπει να καθοριστεί πριν από τα μέσα του 2001. Επ' αυτού είναι σημαντικό να τονίσουμε ότι πρέπει να θεσπιστεί χωρίς να αναμείνουμε περαιτέρω δοκιμές. Με άλλα λόγια, θα τον θεσπίσουμε χρησιμοποιώντας επιθετικά την αρχή της προφύλαξης και μάλιστα πρέπει σε αυτή τη διαδικασία να λάβουμε ιδίως υπόψη τις ιδιαίτερα ευαίσθητες ομάδες. Σκέφτομαι τις έγκυες γυναίκες, τα βρέφη και άλλες ομάδες εργαζομένων οι οποίες διατρέχουν πολύ μεγάλο κίνδυνο να επηρεαστούν από αυτές τις ουσίες.
Είμαι επίσης της άποψης ότι πρέπει να γίνουν μεγάλες προσπάθειες για να θεσπιστεί αποτελεσματική παρακολούθηση σε επίπεδο κρατών μελών αλλά και Ευρωπαϊκής Ένωσης. Πρέπει να θεσπιστούν διατάξεις που θα ορίζουν ότι η βιομηχανία θα αναφέρει ποιες χημικές ουσίες διοχετεύει στην αγορά και σε ποιες ποσότητες χρησιμοποιούνται, όπως επίσης και ποιες είναι οι αναμενόμενες επιδράσεις τους. Γνωρίζουμε βέβαια όλοι ότι πρέπει να διατεθούν περισσότεροι πόροι για την έρευνα τόσο του εύρους των επιπτώσεων όσο και για την έρευνα των μεθόδων διεξαγωγής δοκιμών και ειδικά έρευνα των συνεπειών μεικτής επίδρασης και συνεργίας. Γνωρίζουμε ότι οι εν λόγω ουσίες αλληλεπιδρούν με τρόπο άκρως επικίνδυνο. Θεωρώ επίσης ότι είναι σημαντικό να γίνει ειδική έρευνα για τους κινδύνους, όπως επίσης ότι πρέπει να εξασφαλίσουμε ότι η έρευνα θα είναι ανεξάρτητη, τουτέστιν ότι δεν θα βασίσουμε τις δικές μας πολιτικές πρωτοβουλίες στις έρευνες των ίδιων των παραγωγών.
Όσον αφορά την έρευνα, γνωρίζουμε επίσης ότι είναι σημαντική η διεθνής συνεργασία, ειδικά με τις ΗΠΑ και την Ιαπωνία. Πιστεύω ότι είναι καλό εάν η μελλοντική νομοθεσία για τις χημικές ουσίες περιλαμβάνει ειδικό πλαίσιο, κάποια ειδικά κεφάλαια για τις ουσίες που προκαλούν ενδοκρινικές διαταραχές. Πρέπει να υπάρξει ένα νομοθετικό πλαίσιο που θα βασίζεται στην αρχή της προφύλαξης και την αναστροφή του βάρους της απόδειξης. Παράλληλα πρέπει να προβλέπεται χρονοδιάγραμμα για δοκιμές των ουσιών που υπάρχουν. Όταν μιλώ για νομοθετικό πλαίσιο, εξυπακούεται ότι κατά τη γνώμη μου οι κανόνες πρέπει να είναι δεσμευτικοί. Όλη η πείρα που έχουμε αποκομίσει από τις προαιρετικές συμφωνίες στον εν λόγω τομέα είναι απογοητευτική.
Θα ήθελα να ευχαριστήσω τους εισηγητές των διάφορων ομάδων και την Επιτροπή για τη συνεργασία που είχαμε κατά την κατάρτιση της έκθεσης. Όσον αφορά τις τροπολογίες, εγώ απλώς θα επισημάνω ότι η δική μου είναι απλώς μια γλωσσική βελτίωση του σημείου 15 της έκθεσης. Μου είναι αδύνατο να συστήσω να υπερψηφίσουμε τις τρεις τροπολογίες της κ. Grossetκte. Πιστεύω ότι οι τροπολογίες σε μεγάλο βαθμό κινητοποιούνται από τη χημική βιομηχανία, η οποία ήρθε σε επικοινωνία και με εμένα. Είναι σαφές ότι θα προσπαθήσουν να βάλουν εμπόδια στην προσπάθειά μας να παρέμβουμε εδώ και τώρα και πιστεύω ότι είναι σημαντικό να υπογραμμίσουμε ότι οι συμβουλές που λαμβάνουμε από τις επιστημονικές επιτροπές είναι συμβουλές και δεν σημαίνει ότι θα γίνουν νομοθεσία. Εμείς, ως Επιτροπή, Συμβούλιο και Κοινοβούλιο, θα θεσπίσουμε το νομοθετικό πλαίσιο και όχι οι επιστημονικές επιτροπές. Ως σύμβουλοι μάς εξυπηρετούν όπως και οι συμβουλές που λαμβάνουμε από την άλλη πλευρά.

Ahern
Κυρία Πρόεδρε, θα ήθελα να ευχαριστήσω τον εισηγητή για την εξαίρετη έκθεση του και ελπίζω ότι μπορούμε να εργαστούμε με ταχύτητα στο θέμα αυτό. Συμφωνώ με τον εισηγητή ότι είναι τρομακτικό, ειδικά οι συνέπειες στις επόμενες γενιές και οι επιπτώσεις στα αγέννητα παιδιά. Τα τελευταία χρόνια, συγκεντρώθηκαν πολλές αποδείξεις για την επίδραση που έχουν στις ορμόνες κάποιες βιομηχανικές χημικές ενώσεις που εμφανίστηκαν στο περιβάλλον. Οι ουσίες αυτές ονομάστηκαν ενδοκρινικοί διαταράκτες. Η ορμονική διαταραχή δεν αποτελεί η ίδια μια δυσμενή συνέπεια αλλά είναι ένας μηχανισμός, που μπορεί να ευθύνεται για την καρκινογένεση και να έχει επιδράσεις στην αναπαραγωγή, την ανάπτυξη και τη συμπεριφορά. Κάποια από αυτά τα αποτελέσματα μπορούν να ανιχνευθούν χρησιμοποιώντας τις σημερινές διαδικασίες εξέτασης, ακόμα και αν δεν είναι σαφές εάν η συγκεκριμένη δυσλειτουργία έχει προκληθεί από ορμονική διαταραχή.
Η Επιστημονική Επιτροπή για την Τοξικότητα και το Περιβάλλον της ΕΕ επεσήμανε ότι υπάρχει ένα πιθανώς παγκόσμιο πρόβλημα με την πανίδα. Επίσης, η άποψη της Επιστημονικής Επιτροπής για τις επιδράσεις στην υγεία των ανθρώπων αλλά και των άγριων ζώων -στα οποία δίνεται ιδιαίτερη έμφαση- είναι ότι οι επιδράσεις στην υγεία των ανθρώπινων όντων πρέπει να ερευνηθούν γιατί πρέπει να επιβεβαιωθεί η άμεση σχέση ανάμεσα στους χημικούς ενδοκρινικούς διαταράκτες και στα προβλήματα της υγείας των ανθρώπων. Γενικά, οι επιστήμονες είναι καχύποπτοι όσον αφορά τις οργανικές ενώσεις του χλωρίου και τα PCB (πολυχλωριωμένα διφαινύλια).
Η Επιτροπή Βιομηχανίας, Εξωτερικού Εμπορίου, Έρευνας και Ενέργειας κατέληξε σε ορισμένα συμπεράσματα συγκεκριμένα ότι και οι 560 και πλέον ύποπτες ουσίες ενδοκρινικής διαταραχής πρέπει να αξιολογηθούν πλήρως. Πρέπει να εξετάσουμε το θέμα αυτό στο έκτο πρόγραμμα πλαίσιο. Πρέπει να επικεντρωθούμε τόσο στις γυναίκες όσο και στους άντρες. Αναφερόμαστε στους τεχνικούς όρους "οιστρογόνα" και "ανδρογόνα" έτσι ώστε να μην είναι αποκλειστικά ανδρικό πρόβλημα.

Grossetκte
Κυρία Πρόεδρε, κυρία Επίτροπε, όσον αφορά στους ενδοκρινικούς διαταράκτες, έχουμε επί του παρόντος πολλές αμφιβολίες, πολλά ερωτηματικά και καμία βεβαιότητα. Οι ουσίες αυτές δύνανται να είναι υπερβολικά επιζήμιες για την αναπαραγωγική λειτουργία ανθρώπων, ζώων και φυτών. Δεν γνωρίζουμε το όριο των επιπέδων έκθεσης ούτε την επικίνδυνη διάρκεια έκθεσης. Δεν έχουν καν προσδιοριστεί οι ουσίες αυτές. Τα ερωτήματα είναι ήδη πολλά.
Εάν ενισχύσουμε σήμερα την έρευνα θα μπορέσουμε να δώσουμε απαντήσεις σε όλα αυτά τα ερωτήματα. Οι παράγραφοι 3, 6 και 7 προσανατολίζονται εξάλλου προς την κατεύθυνση αυτή. Απαραίτητη είναι η καλύτερη συνεργασία με τις αρχές των ΗΠΑ και της Ιαπωνίας στον τομέα της έρευνας. Πρέπει να υποστηρίξουμε την εφαρμογή ενός κοινοτικού προγράμματος έρευνας με σκοπό τη συγκέντρωση όσο το δυνατόν περισσότερων πληροφοριών και επιστημονικών αποδείξεων και οφείλουμε να προβλέψουμε, στον προϋπολογισμό μας για το 2001, πιστώσεις που να ανταποκρίνονται στις υψηλές προσδοκίες μας για το έκτο πρόγραμμα-πλαίσιο για την έρευνα. Χάρη στην έρευνα αυτή και μόνο θα μπορέσουμε να λάβουμε υπόψη στο μελλοντικό νομοθετικό πλαίσιο για τις χημικές ουσίες τους ειδικούς κινδύνους που συνδέονται με τους εν λόγω διαταράκτες.
Ο εισηγητής - του οποίου η εργασία είναι πολύ καλή - επικαλείται την αρχή της προφύλαξης ως βάση για τα μέτρα που πρέπει να ληφθούν στο συγκεκριμένο θέμα. Από την άποψη αυτή, όμως, πρέπει να επιδείξουμε επίσης πνευματική ωριμότητα. Η αρχή της προφύλαξης δεν συνεπάγεται μόνο την εφαρμογή κανονιστικών μέτρων: εκτός από τις κανονιστικές ρυθμίσεις μπορεί επίσης να αναληφθεί θετική δράση. Η τροπολογία που υποβάλλω έχει αυτόν ακριβώς το στόχο.
Ευελπιστώ εξάλλου ότι θα ληφθεί υπόψη η γνωμοδότηση της Επιστημονικής Επιτροπής για την Τοξικότητα, την Οικοτοξικότητα και το Περιβάλλον, που εκδόθηκε στις 5 του περασμένου Σεπτεμβρίου. Η εμπειρία της Επιστημονικής αυτής Επιτροπής είναι αναγνωρισμένη και πρέπει να λαμβάνεται υπόψη η γνώμη της πριν από οποιαδήποτε νομοθετική απόφαση. Φρονώ ότι είναι σημαντικό να στηριχθούμε στις γνώμες των εμπειρογνωμόνων. Η αρχή της προφύλαξης συνεπάγεται ακόμη ότι πρέπει να στηρίζουμε τις αποφάσεις μας στις βέλτιστες δυνατές διαθέσιμες επιστημονικές γνώσεις.
Η Ομάδα του Ευρωπαϊκού Λαϊκού Κόμματος και των Ευρωπαίων Δημοκρατών εκφράζει την αντίθεσή της επίσης - είμαι υποχρεωμένη να το επαναλάβω, αλλά κάθε φορά υποστηρίζω το ίδιο - εκφράζει την αντίθεσή της στο αίτημα για μετάθεση του βάρους της απόδειξης από σήμερα κιόλας. Τη στιγμή που δεν έχουμε ακόμη καμία απολύτως βεβαιότητα, είναι τουλάχιστον πρόωρο να ανατρέψουμε το καθεστώς ευθύνης που ισχύει στο θέμα αυτό. Σήμερα, απαιτείται εκ των προτέρων άδεια για τη διάθεσή των επικίνδυνων ουσιών στην αγορά. Φρονώ ότι η διαδικασία αυτή αποτελεί ήδη ένα προστατευτικό μέτρο.
Ως Κοινοβούλιο, οφείλουμε να στείλουμε - και στο σημείο αυτό συμφωνώ με τον εισηγητή - ένα ρεαλιστικό και υπεύθυνο μήνυμα στην κοινή γνώμη, στους καταναλωτές, στην Επιτροπή, καθώς και στις βιομηχανίες. Οι αμφιβολίες είναι πραγματικές, οι ανησυχίες υφίστανται. Είναι καθήκον μας να δώσουμε μια ορθή απάντηση.

Davies
Κυρία Πρόεδρε, εκπροσωπώ τη βορειοδυτική περιοχή της Αγγλίας, η οποία περιλαμβάνοντας τις πόλεις του Μάντσεστερ και του Λίβερπουλ είναι, υποθέτω, μια από τις πιο πυκνοκατοικημένες περιοχές της Ευρωπαϊκής Ένωσης. Έχουμε ένα ειδικό πρόβλημα με τα θαλάσσια πλατιά ψάρια- συγκεκριμένα με τις γλώσσες στις εκβολές του ποταμού Mersey- τα οποία παρουσιάζουν ακραία ερμαφρόδιτα χαρακτηριστικά και δε ξέρουμε ποια είναι η αιτία. Υπάρχουν πολλά χημικά εργοστάσια γύρω από τις εκβολές του ποταμού και οι υποψίες μας έπεσαν σε αυτά, όμως οι επιστήμονες εξετάζουν επίσης το ενδεχόμενο να φταίνε τα απορρυπαντικά τα οποία χρησιμοποιούνται τόσο στη βιομηχανία όσο και στα σπίτια μας. Εξετάζουν επίσης τα οιστρογόνα -τα συνθετικά οιστρογόνα συγκεκριμένα- τα οποία χρησιμοποιούνται στα αντισυλληπτικά χάπια που παίρνουν εκατοντάδες ή χιλιάδες γυναίκες στην περιοχή. Επίσης, ερευνούν και το ενδεχόμενο των φυσικών οιστρογόνων τα οποία παράγονται από τις γυναίκες σε πολύ μεγάλες ποσότητες. Θα μπορούσε να είναι συνδυασμός και των τριών αυτών παραγόντων, και εδώ έγκειται η δυσκολία. Δεν γνωρίζουμε τις απαντήσεις και υπάρχουν περισσότερες από 500 χημικές ουσίες για να διαλέξουμε.
Διατηρώ αμφιβολίες για τη χρήση της αρχής της προφύλαξης και φυσικά, για την κακή χρήση της, καθώς από τη φύση της δεν ξέρουμε πότε πρέπει να τη χρησιμοποιήσουμε και πότε όχι. Ανησυχούμε πολύ για τα μακροπρόθεσμα αποτελέσματα της τοποθέτησης χιλιάδων χημικών ουσιών στο φυσικό περιβάλλον, αλλά είναι δύσκολο να προσδιορίσουμε ακριβώς ποια από αυτά θα βάλουμε στο στόχαστρο. Τα φαινόμενα της μείωσης των ποσοτήτων σπέρματος, της αύξησης των επιπέδων του καρκίνου του στήθους, της θηλυκής πολικής αρκούδας που αναπτύσσει αρσενικά γεννητικά όργανα και άλλα, προκαλούν πραγματικούς φόβους και πρέπει να είμαστε προετοιμασμένοι να απαγορεύσουμε κάποιες ουσίες με βάση τις εικασίες και μόνο, πριν να αποκτήσουμε ισχυρές επιστημονικές αποδείξεις.
Υποστηρίζω τόσο τις προτάσεις της Επιτροπής όσο και τις υποδείξεις του εισηγητή. Ωστόσο, μπορούμε να είμαστε βέβαιοι ότι πολλές διαφωνίες θα προκύψουν όταν θα αρχίσουμε να προσδιορίζουμε τα χημικά που πρέπει να απαγορευτούν.

De Roo
Κυρία Πρόεδρε, Επίτροπε, συνάδελφοι, θα ήθελα να συγχαρώ τον Torben Lund με την έξοχη έκθεση που εκπόνησε, η οποία υποστηρίζεται 100% από την πολιτική μου ομάδα. Οι ενδοκρινικοί διαταράκτες είναι μια σχετικά καινούργια έννοια. Στη γλωσσική μου περιοχή έχει καθιερωθεί εδώ και ένα δύο χρόνια. Γνωρίζω ότι στα δανικά χρησιμοποιείται ο όρος οιστρογόνες ουσίες και ότι το θέμα αυτό συζητιέται εδώ και δέκα σχεδόν χρόνια. Ο αγγλικός όρος είναι ενδοκρινικοί διαταράκτες και στην επιστημονική βιβλιογραφία διεξάγεται ευρεία συζήτηση γι' αυτόν. Ωστόσο, για παράδειγμα στα γερμανικά, δεν έχει καθιερωθεί ακόμη κανείς όρος. Από αυτό προκύπτει ότι πρόκειται για ένα νέο πρόβλημα, πράγμα που δεν σημαίνει ότι δεν είναι σοβαρό.
Συμφωνούμε απόλυτα με την προθεσμία του 2001. Φοβούμαι ότι η Ευρωπαϊκή Επιτροπή, υπό την πίεση της χημικής βιομηχανίας, έχει την πρόθεση να περιμένει πάρα πολύ με τη θέσπιση νομικών μέτρων.
Οι μισές από τις 560 ουσίες για τις οποίες υπάρχουν υποψίες ότι είναι ενδοκρινικοί διαταράκτες είναι ζιζανιοκτόνα. Αυτό το παραδέχθηκε η Επιτροπή απαντώντας σε ερωτήσεις που υπέβαλε στην Επιτροπή Περιβάλλοντος. Εδώ πρέπει να αρχίσουμε. Όπως και να' χουν τα πράγματα, οι ουσίες αυτές δεν πρέπει να τοποθετηθούν στο τέλος του καταλόγου.
Λαμβάνονται σήμερα υπόψη οι ενδοκρινικοί διαταράκτες κατά την έγκριση ζιζανιοκτόνων; Δυστυχώς όχι. Οι ουσίες αυτές δεν περιλαμβάνονται στις επονομαζόμενες ενιαίες αρχές. Παρόλα αυτά θα έπρεπε. Πιστεύω ότι το θέμα αυτό θα πρέπει να ρυθμιστεί το αργότερο με την επανεξέταση της οδηγίας για τα ζιζανιοκτόνα, το 2003. Ελπίζω ότι η Επίτροπος μπορεί να μας δώσει μια απάντηση εδώ.

Sandbζk
Κυρία Πρόεδρε, θα ήθελα να ευχαριστήσω τον κ. Torben Lund για την εξαιρετική έκθεση που κατάρτισε, η οποία αξίζει την πλήρη υποστήριξη ολόκληρου του Κοινοβουλίου. Οι επιπτώσεις των τεχνητά κατασκευασμένων χημικών ουσιών οι οποίες διοχετεύονται στο περιβάλλον είναι σαφείς. Έχουμε πολλά παραδείγματα πώς βλάπτεται η αναπαραγωγική ικανότητα και η ανάπτυξη της χλωρίδας και της πανίδας. Ένα από τα πιο αποτροπιαστικά παραδείγματα είναι η ουρογενετικές διαταραχές που παρατηρήθηκαν στις αρκούδες της Ανταρκτικής. Αυτό το παράδειγμα δείχνει πώς οι επιβλαβείς επιπτώσεις των διάφορων ουσιών που προκαλούν ενδοκρινικές διαταραχές είναι παγκόσμιο πρόβλημα, που έχει πλήξει ακόμα και το πλέον απομονωμένο κομμάτι του κόσμου. Τα ερευνητικά πορίσματα που υπέβαλε ο Δανός καθηγητής κ. Skakkebζk για τη σημαντική μείωση της ποσότητας σπέρματος στους άντρες μας προκαλεί και αυτή μεγάλη ανησυχία. Έχουμε μάλιστα φτάσει στο σημείο νέοι άντρες να αναγκάζονται να κάνουν εξετάσεις σπέρματος για να δουν εάν μπορούν να ξεκινήσουν να φτιάξουν οικογένεια, για να διανοηθούν καν ότι είναι έστω και λίγο σίγουροι ότι μπορούν να κάνουν παιδιά.
Η αρχή της προφύλαξης λοιπόν, στην οποία πολύ σωστά αναφέρθηκε ο κ. Torben Lund, πρέπει να τεθεί ως επικεφαλίδα της ατζέντας μας. Είναι ακριβώς τώρα που καλούμαστε να κάνουμε πιο επιθετική χρήση αυτής της αρχής. Επικαλούμενοι την αρχή της προφύλαξης θα μπορέσουμε να θεσπίσουμε επείγοντα μέτρα με στόχο την αποφυγή πιθανών ανεπανόρθωτων βλαβών στους ανθρώπους, τη χλωρίδα και την πανίδα. Είναι καιρός τώρα να κάνουμε έργο τα ωραία λόγια για την προστασία του περιβάλλοντος και της υγείας και να εκμεταλλευτούμε την αρχή της προφύλαξης σε έναν τομέα για τον οποίο γνωρίζουμε ακόμα ελάχιστα. Είναι η μόνη απάντηση που μπορούμε να δώσουμε στον λαό που νιώθει ανασφάλεια. Είναι άκρως επείγον να ακολουθήσουμε τις συστάσεις της έκθεσης το μελλοντικό νομοθετικό πλαίσιο για τις χημικές ουσίες να βασίζεται τόσο στην αρχή της προφύλαξης όσο και στην αναστροφή του βάρους της απόδειξης.

Arvidsson
Κυρία Πρόεδρε, ως πολιτικοί έχουμε καθήκον να λάβουμε αποφάσεις για τον πολύ δύσκολο τομέα της υγείας. Το λέω αυτό παρόλο που είμαι γιατρός στο επάγγελμα.
Οι μηχανισμοί δράσης των ενδοκρινικών διαταρακτών δεν είναι πάντοτε γνωστοί. Οι επιμέρους ποικιλίες είναι ιδιαίτερα σημαντικές. Συγχρόνως ποικίλλει και η ευαισθησία ανάλογα με την περίοδο της ανθρώπινης ζωής. Γι' αυτό δεν μπορούμε να ακολουθήσουμε τη συγκεκριμένη ρουτίνα και να καθορίσουμε οριακές τιμές για την κατάλληλη ανώτατη έκθεση στις ουσίες αυτές, καθώς τέτοιες οριακές τιμές δεν είναι δυνατόν να οριστούν για τους ενδοκρινικούς διαταράκτες. Ως πολιτικοί οφείλουμε να δούμε με απόλυτη σοβαρότητα το ζήτημα των ενδοκρινικών διαταρακτών.
Θεωρώ ότι το έγγραφο στρατηγικής της Επιτροπής είναι πολύ καλό. Χρειαζόμαστε περισσότερες γνώσεις και γι' αυτό θα πρέπει να δοθεί προτεραιότητα στην έρευνα, να επιταχυνθεί η αξιολόγηση του κινδύνου και να εντοπιστούν τα πιθανά υποκατάστατα. Χρειαζόμαστε γνωμοδότηση της επιστημονικής επιτροπής. Η κοινή γνώμη θα πρέπει να ενημερωθεί καταλλήλως. Χρειάζεται συντονισμός μεταξύ κρατών μελών, βιομηχανίας και των σχετικών οργανώσεων. Προκειμένου να επιτευχθούν όλα αυτά η Επιτροπή θα πρέπει να εργάζεται βάσει ενός καταλόγου προτεραιοτήτων.
Όσον αφορά το σχέδιο έκθεσης της Επιτροπής Περιβάλλοντος, Δημόσιας Υγείας και Προστασίας των Καταναλωτών, έχω μια σημαντική αντίρρηση. Δεν συμφωνώ με την άποψη ότι οι εθελοντικές συμφωνίες δεν αποτελούν γενικά μία χρήσιμη μέθοδο. Αντίθετα θεωρώ ότι οι εθελοντικές συμφωνίες μπορούν να αποτελέσουν μία μέθοδο ταχύτερη από τη νομοθετική. Οι συμφωνίες για ζητήματα όπως η χρονικά περιορισμένη παύση, οι περιορισμοί στη διάθεση στην αγορά, ο εντοπισμός των διαφόρων ακίνδυνων προϊόντων κλπ. θα πρέπει συνήθως να προτιμούνται εφόσον υπάρχουν αμφιβολίες, αλλά στις περιπτώσεις αυτές είναι αναγκαία η ελαστικότητα και η ταχεία λήψη μέτρων.
Θα ήθελα τέλος να υπογραμμίσω ότι τα νομοθετικά μέτρα θα πρέπει πάντοτε να ακολουθούν μία συνολική επιστημονική αξιολόγηση και συστάσεις από επιστημονικές επιτροπές. Οι αξιολογήσεις και οι συστάσεις αυτές θα πρέπει να θεωρούνται αποφασιστικής σημασίας αν θέλουμε να διατηρήσουμε την αξιοπιστία μας ως πολιτικοί.

Stihler
Πιστεύω ότι όποιος ακούει αυτή τη συζήτηση και δεν είχε ποτέ πριν ακούσει για τους ενδοκρινικούς διαταράκτες, θα δικαιολογείται να πιστεύει ότι οι ενδοκρινικοί διαταράκτες είναι μάλλον μια ιστορία τρόμου επιστημονικής φαντασίας και δεν έχει καμία σχέση με τη δική του υγεία. Όμως η πραγματικότητα είναι ότι πρόκειται για ένα σημαντικό ζήτημα τόσο για τη δημόσια υγεία όσο και για την υγεία των ζώων.
Σήμερα η κοινοτική νομοθεσία για τα χημικά δεν είναι σε θέση να αντιμετωπίσει τον κίνδυνο που δημιουργούν οι ενδοκρινικοί διαταράκτες. Είναι ανησυχητικό το γεγονός ότι το ανθρώπινο σώμα περιέχει περισσότερες από 100 χημικές ουσίες που δεν υπήρχαν πριν από 50 χρόνια. Πολλά προβλήματα υγείας των γυναικών συνδέονται με την έκθεση στους ορμονικούς διαταράκτες. Υπάρχει επίσης μια πιθανή σύνδεση ανάμεσα σε αυτές τις ουσίες - όπως ανέφεραν άλλοι συνάδελφοι απόψε - και τα αυξημένα ποσοστά καρκίνου του στήθους, άλλων μορφών καρκίνων και της μείωσης της ποσότητας σπέρματος στους άντρες. Η επίδραση που μπορεί να έχουν στην υγεία και την αναπαραγωγή τόσο των ανθρώπων όσο και των ζώων είναι ανησυχητική, ενώ τα παιδιά, οι έγκυες εργαζόμενες και άλλοι ευάλωτοι για διάφορους λόγους εργαζόμενοι, αποτελούν τις πιο ευαίσθητες ομάδες.
Ένα ακόμα πρόβλημα αφορά το γεγονός ότι είναι σχεδόν αδύνατο να καθορίσουμε οριακές τιμές για τις ορμονομιμητικές ουσίες. Από την πλευρά των καταναλωτών προτάθηκε να μετατοπιστεί το βάρος της απόδειξης και να απαιτείται από τους κατασκευαστές να αποδεικνύουν τουλάχιστον μια εύλογη βεβαιότητα για τη μη πρόκληση βλάβης πριν να μπορούν να διαθέσουν κάποιο προϊόν στην αγορά.
Μεγαλύτερη διαθεσιμότητα πληροφοριών προτείνεται επίσης με βάση την αρχή του δικαιώματος στη γνώση. Χρειάζεται περισσότερη έρευνα που θα μας επιτρέψει να δράσουμε γρήγορα, αποτελεσματικά και με βεβαιότητα. Η ανάγκη για μια ευρωπαϊκή στρατηγική είναι μεγάλη. Για αυτό είναι τόσο σημαντική η συγκεκριμένη έκθεση που συζητάμε. Περισσότερη πληροφόρηση, μεγαλύτερη ευαισθητοποίηση του κοινού και περισσότερη έρευνα είναι αυτά που χρειαζόμαστε.
Ευχαριστώ τον εισηγητή για την έκθεση του και προτρέπω το Σώμα να την υποστηρίξει.

Wallstrφm
. Καταρχήν, θα ήθελα να εκφράσω την εκτίμηση μου για την ανταπόκριση του Κοινοβουλίου στην ανακοίνωση της Επιτροπής σχετικά με μια κοινοτική στρατηγική για τους ενδοκρινικούς διαταράκτες και την εργασία του εισηγητή, του κ. Lund.
Δεν υπάρχει συνέδριο με αντικείμενο τα χημικά που να μη θίγει το θέμα των ενδοκρινικών διαταρακτών. Αυτό οφείλεται κατά κύριο λόγο στη σημαντική δυνητική καταστροφή που μπορούν να προκαλέσουν οι ουσίες αυτές στα ζώα και τους ανθρώπους, και κυρίως, στα αγέννητα έμβρυα και στην αναπαραγωγική μας ικανότητα. Είναι δύσκολο να φανταστούμε μια πιο καταστρεπτική και επικίνδυνη τάση από κάποια που θα έβλαπτε την ικανότητα μας για αναπαραγωγή.
Το θέμα των ενδοκρινικών διαταρακτών είναι σύνθετο και υπάρχουν ακόμα αρκετά ερωτήματα σχετικά με αυτό τα οποία πρέπει να απαντηθούν. Ξέρουμε κάποια πράγματα. Για ορισμένα από αυτά μπορούμε να κάνουμε προβλέψεις με σιγουριά, ενώ για άλλα υπάρχει μεγάλος βαθμός αβεβαιότητας. Αυτό που σίγουρα γνωρίζουμε είναι ότι κάποιες χημικές ενώσεις που κατασκεύασε ο άνθρωπος και απελευθερώθηκαν στο περιβάλλον, καθώς και κάποιες φυσικές, έχουν την ικανότητα να διαταράσσουν το ενδοκρινικό σύστημα των ανθρώπων και των ζώων. Σε αυτές συγκαταλέγονται κάποιες επίμονες ενώσεις που συσσωρεύονται στον οργανισμό και περιέχονται στα εντομοκτόνα και τα βιομηχανικά χημικά, καθώς και σε κάποια συνθετικά προϊόντα. Πολλοί πληθυσμοί άγριων ζώων έχουν ήδη μολυνθεί από τις ενώσεις αυτές.
Υπάρχουν επαρκή ποσοτικά δεδομένα που αποδεικνύουν την αιτιολογική σχέση ανάμεσα στην έκθεση σε αυτές τις ουσίες και τη μείωση της αναπαραγωγικής ικανότητας των ζώων. Υπάρχουν ακόμη κάποια γενικά συμπεράσματα στα οποία κατέληξε η επιστημονική κοινότητα, όπως το γεγονός ότι τα εν λόγω χημικά έχουν εντελώς διαφορετικές επιδράσεις, όπως είπε ο κ. Arvidsson, στα έμβρυα σε όλη τη διάρκεια της κύησης από τη σύλληψη μέχρι τη γέννηση και στα νεογνά, από ότι στους ενήλικες καθώς επίσης και το γεγονός ότι οι επιδράσεις εκδηλώνονται πιο συχνά στα παιδιά από ότι σε ένα γονέα που είχε εκτεθεί στην ουσία.
Ωστόσο, υπάρχουν πολλές αμφιβολίες αφού η φύση και η έκταση των αποτελεσμάτων της έκθεσης δεν έχουν ακόμα σαφώς προσδιοριστεί. Οι πληροφορίες είναι περιορισμένες, ειδικά σε ότι αφορά τα επίπεδα της μόλυνσης στα έμβρυα. Η ανάγκη για περαιτέρω εξέταση των πιθανών κινδύνων που θα καλύψει τα κενά γνώσης που έχουμε, είναι ο λόγος για τον οποίο παρουσίασα την πρόταση σχετικά με μια κοινοτική στρατηγική για τους ενδοκρινικούς διαταράκτες. Όλοι μας έχουμε το δικαίωμα να γνωρίζουμε και την υποχρέωση να μάθουμε. Θα αναφερθώ τώρα στα στοιχεία κλειδιά της στρατηγικής αυτής. Η βάση για αυτήν είναι η αρχή της πρόληψης. Είμαι ευτυχής που το Κοινοβούλιο υποστηρίζει το στόχο της Επιτροπής να καταρτίσει κατάλληλη πολιτική δράσης με βάση την αρχή της πρόληψης προκειμένου να αντιμετωπίσουμε γρήγορα και αποτελεσματικά το πρόβλημα της ενδοκρινικής διαταραχής.
Η αρχή αυτή καθώς και η ανάγκη να αναπτύξουμε δραστικές και αποτελεσματικές στρατηγικές διαχείρισης κινδύνου σχετικά με τους ενδοκρινικούς διαταράκτες, τονίστηκαν επίσης από το Περιβαλλοντικό Συμβούλιο στα συμπεράσματά του της 30ης Μαρτίου. Την ίδια στιγμή το Κοινοβούλιο διακρίνει μια έλλειψη φιλοδοξίας στη στρατηγική της Επιτροπής που αφορά την ανάγκη να μειώσουμε την ανθρώπινη έκθεση στους ενδοκρινικούς διαταράκτες και να προστατεύσουμε τα άγρια ζώα.
Αυτό είναι κάτι για το οποίο θα ήθελα να κάνω καταρχήν κάποια σχόλια. Υπάρχουν δυο βασικά στοιχεία στη στρατηγική της Επιτροπής. Το ένα είναι η περαιτέρω έρευνα και ανάπτυξη και το άλλο η ανάπτυξη κοινών μεθόδων ελέγχου. Όσον αφορά την έρευνα και την ανάπτυξη, το κύριο εργαλείο της Επιτροπής είναι το πέμπτο πρόγραμμα πλαίσιο για την έρευνα και την ανάπτυξη. Έχω τη χαρά να σας γνωστοποιήσω ότι η ενδοκρινική διαταραχή έχει χαρακτηριστεί ως θέμα προτεραιότητας για την έρευνα στην τελευταία αναθεώρηση των σχετικών προγραμμάτων που αφορούν την ανθρώπινη υγεία και το περιβάλλον.
Η Επιτροπή προγραμματίζει επίσης μια ειδική πρόσκληση υποβολής προτάσεων για την ενδοκρινική διαταραχή που θα συμβάλλει στην περαιτέρω προώθηση της έρευνας για το θέμα αυτό. Οι συστάσεις στην πρόταση ψηφίσματος του Κοινοβουλίου θα ληφθούν επίσης υπόψη. Η ανάπτυξη συμφωνημένων μεθόδων ελέγχου θα απαιτήσει ένα χρονικό ορίζοντα δύο ως τεσσάρων χρόνων. Η συμφωνία σχετικά με τις μεθόδους ελέγχου στοχεύει να εξασφαλίσει ότι όλοι οι εμπλεκόμενοι θα συμφωνήσουν ότι οι έλεγχοι που έχουν σχεδιαστεί να ανιχνεύουν τα σωστά στοιχεία θα ερμηνεύονται με ομοιόμορφο τρόπο. Χωρίς μια τέτοια συμφωνία, θα βρισκόμαστε συνεχώς αντιμέτωποι, όχι μόνο με επιστημονική αβεβαιότητα αλλά και με αντικρουόμενες επιστημονικές απόψεις. Για το λόγο αυτό, πιστεύουμε ότι μπορούμε να αρχίσουμε να σκεφτόμαστε τη νομοθετική δράση για τη μείωση της έκθεσης με ένα ολοκληρωμένο τρόπο, επί της βάσης της αρχής της πρόληψης, μόνο όταν έχουμε στα χέρια μας τη συμφωνία για τις μεθόδους ελέγχου.
Οι συμφωνημένες μέθοδοι ελέγχου είναι επίσης απαραίτητες για την εφαρμογή μιας ολοκληρωμένης άσκησης στην αναζήτηση υποκατάστατων. Διαφορετικά, πιθανά υποκατάστατα μπορεί να προκαλούν τις ίδιες υποψίες με τις ουσίες που αντικαθιστούν. Παράλληλα, πρέπει να λάβουμε υπόψη μας τις υπάρχουσες επιστημονικές αποδείξεις. Για το λόγο αυτό επιφυλασσόμεθα να δράσουμε βραχυπρόθεσμα, χωρίς να έχουμε τις συμφωνημένες μεθόδους ελέγχου επί τη βάση της αρχής πρόληψης και κατά περίπτωση.
Το Κοινοβούλιο υποστηρίζει το στόχο της Επιτροπής να χαρακτηρίσει μια πρώτη ομάδα ενδοκρινικών διαταρακτών μέχρι το τέλος αυτού του χρόνου, καθώς και να προσδιορίσει ειδικές περιπτώσεις καταναλωτικής χρήσης και έκθεσης του οικοσυστήματος για ειδική δράση χωρίς να περιμένει περαιτέρω ελέγχους. Η ανάλυση των υπαρχόντων νομικών μέσων που σχετίζονται με τους ενδοκρινικούς διαταράκτες θα αποτελέσει επίσης μέρος αυτής της εργασίας. Έχω να κάνω δύο σχόλια πάνω σα αυτό.
Πρώτον, ο στόχος της Επιτροπής για το τέλος του 2000 βασίζεται σε διαδικασία με δύο φάσεις: πρώτα τη σύνταξη λίστας υποψηφίων ουσιών από τους συμβούλους και δεύτερον την τοποθέτηση των προτεραιοτήτων. Θα ακολουθήσει η έγκριση από την Επιτροπή μιας πρότασης για την τοποθέτηση των προτεραιοτήτων. Μέχρι στιγμής μόνο η σύνταξη της λίστας των υποψηφίων έχει ολοκληρωθεί. Η δεύτερη φάση της εργασίας αυτής, περιλαμβάνει τη διαβούλευση με τους ενδιαφερόμενους κατά την οποία έχουμε σαν στόχο να πετύχουμε την ευρύτερη δυνατόν συμφωνία σχετικά με τις ουσίες προτεραιότητας.
Δεν μπορώ να δεσμευτώ ότι και οι 533 υποψήφιες ουσίες θα είναι στη λίστα προτεραιότητας, χωρίς να θέλω να προκαταλάβω την έκβαση των συζητήσεων των εμπλεκομένων φορέων, οι οποίες βρίσκονται σε εξέλιξη. Η Επιστημονική Επιτροπή όπως και οι εκπρόσωποι της βιομηχανίας επέκριναν τη λίστα των υποψηφίων ουσιών, την έκθεση BKH. Αντίθετα, τα αρχικά σχόλια που έχουμε από τα κράτη μέλη και τις ΜΚΟ υποστηρίζουν την έκθεση ως ένα αξιόλογο σημείο εκκίνησης. Οι επικρίσεις της Επιστημονικής Επιτροπής για τις επιστημονικές αδυναμίες της έκθεσης θα αποτελέσουν αντικείμενο των επόμενων σταδίων του καθορισμού των προτεραιοτήτων και θα τύχουν περαιτέρω αξιολόγησης.
Θα ήθελα να προσθέσω στο σημείο αυτό ότι κάποιες από τις επικρίσεις βασίζονται στη λανθασμένη υπόθεση ότι η ομάδα 60 ουσιών που προσδιορίζονται σε αυτή την έκθεση θα είναι οι ουσίες προτεραιότητας. Αυτές οι ουσίες είναι στην πραγματικότητα μέρος μιας λίστας υποψηφίων που περιλαμβάνει 533 ουσίες για τις οποίες οι συζητήσεις είναι αυτή τη στιγμή σε εξέλιξη. Είναι επίσης σημαντικό να έχουμε υπόψη μας ότι η λίστα που θα φτιαχτεί πρέπει να είναι μια δυναμική λίστα. Θα μπορούν δηλαδή να προστεθούν νέες ουσίες ή να αφαιρεθούν κάποιες από τις αρχικές ουσίες καθώς θα έρχονται στο φως νέες επιστημονικές αποδείξεις.
Το δεύτερο σχόλιο μου σχετικά με τη λίστα προτεραιότητας των ουσιών, αφορά το αίτημα στην πρόταση ψηφίσματος για μια απόφαση σχετικά με την επέμβαση σε συγκεκριμένες περιπτώσεις μέχρι τα μέσα του 2001. Προκειμένου να επιλεγούν από τη λίστα προτεραιότητας κάποιες ειδικές περιπτώσεις που απαιτούν ειδική δράση, απαιτείται μια μεγαλύτερη αξιολόγηση εις βάθος σχετικά με τις καταναλωτικές χρήσεις και την έκθεση του οικοσυστήματος. Επίσης, ο ρόλος των επιστημονικών επιτροπών στην παροχή ανεξάρτητων επιστημονικών συμβουλών θα είναι καθοριστικός για αυτές τις συγκεκριμένες περιπτώσεις. Είναι φιλόδοξο να περιμένουμε ότι θα πετύχουμε αυτούς τους στόχους μέσα σε έξι μήνες. Ωστόσο, θα καταβάλλουμε κάθε δυνατή προσπάθεια για να εργαστούμε όσο το δυνατόν γρηγορότερα.
Τέλος, όπως γνωρίζετε, η Επιτροπή σκοπεύει να παρουσιάσει μια Λευκή Βίβλο σχετικά με μια συνολική πολιτική για τα χημικά μέχρι το τέλος αυτού του χρόνου. Αυτή τη στιγμή εργαζόμαστε πάνω σ' αυτό και έχω δει τα πρώτα σχέδια. Μια από τις θεμελιώδεις αρχές αυτής της πολιτικής είναι να εξασφαλίσουμε υψηλό επίπεδο προστασίας. Σαφώς η στρατηγική για τους ενδοκρινικούς διαταράκτες πρέπει να συμμορφώνεται με τη συνολική πολιτική για τα χημικά. Στα πλαίσια αυτής της συνολικής πολιτικής για τα χημικά, πρέπει και λαμβάνονται υπόψη αρκετά συγκεκριμένα στοιχεία της πρότασης ψηφίσματος του Κοινοβουλίου, όπως η μετατόπιση του βάρους της απόδειξης, ο επαναπροσδιορισμός της ευθύνης των κατασκευαστών, η αναθεώρηση της νομοθεσίας για τη σήμανση και η ομαδοποίηση των χημικών για την εξέταση και τον έλεγχο. Οι απόψεις του Κοινοβουλίου που εκφράστηκαν στην πρόταση ψηφίσματος θα ληφθούν υπόψη στη Λευκή Βίβλο που ετοιμάζεται.
Τέλος, όσον αφορά στη διεθνή συνεργασία και στην ανταλλαγή πληροφοριών, η Επιτροπή οργανώνει συνάντηση εργασίας για τους ενδοκρινικούς διαταράκτες το πρώτο εξάμηνο του 2001 με χορηγό την Παγκόσμια Οργάνωση Υγείας μεταξύ άλλων. Η συνάντηση αυτή θα συγκεντρώσει όλους τους εμπλεκόμενους φορείς έτσι ώστε να καταγραφεί η πρόοδος και να γίνουν περαιτέρω προτάσεις για την ανάπτυξη των μεθόδων ελέγχου και της στρατηγικής ελέγχου, την έρευνα και τη δημιουργία προγραμμάτων παρακολούθησης.
Θα ήθελα ξανά να ευχαριστήσω το Κοινοβούλιο για την υποστήριξη του στην αντιμετώπιση αυτού του θέματος και να υπογραμμίσω τη δέσμευση της Επιτροπής να υλοποιήσει την πολιτική της και να λάβει υπόψη της τα στοιχεία της πρότασης ψηφίσματος του Κοινοβουλίου με ολοκληρωμένο και αποτελεσματικό τρόπο.

Πρόεδρος
Η συζήτηση έληξε.
Η ψηφοφορία θα διεξαχθεί αύριο, στις 10.00.

Μεταποιημένα προϊόντα με βάση τα οπωροκηπευτικά
Πρόεδρος
Η ημερήσια διάταξη προβλέπει τη συζήτηση της έκθεσης (A5-0273/2000) του Jovι Peres, εξ ονόματος της Επιτροπής Γεωργίας και Ανάπτυξης της Υπαίθρου, σχετικά με την πρόταση κανονισμού του Συμβουλίου που αφορά την τροποποίηση του κανονισμού (ΕΚ) αριθ. 2200/96 για την κοινή οργάνωση των αγορών στον τομέα των οπωροκηπευτικών, του κανονισμού (ΕΚ) αριθ. 2201/96 για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά και του κανονισμού (ΕΚ) αριθ. 2202/96 περί καθεστώτος ενισχύσεως των παραγωγών ορισμένων εσπεριδοειδών.

Jovι Peres
Κυρία Πρόεδρε, η Επιτροπή παρουσίασε μια πρόταση, η οποία, κάτω από επίφαση της τεχνικής προσαρμογής, κρύβει νέους περιορισμούς στον προϋπολογισμό για έναν τομέα που, στα πλαίσια της κοινής γεωργικής πολιτικής, έχει ήδη γίνει από μόνος του αντικείμενο διακρίσεων.
Τα τελευταία χρόνια, η εξέλιξη της ισοτιμίας ευρώ-δολαρίου και άλλες συγκυρίες προκάλεσαν τη μείωση του επιπέδου των επιδοτήσεων στο ήμισυ του επιπέδου των προηγούμενων τεσσάρων χρόνων. Λοιπόν, η πρόταση της Επιτροπής συνίσταται στην σταθεροποίηση των επιδοτήσεων σε μειωμένο επίπεδο και την απόδοση τους απευθείας στις οργανώσεις των παραγωγών, γεγονός που θα έχει σαν αποτέλεσμα την εξάλειψη του καθεστώτος των ελάχιστων τιμών.
Πριν από το τέλος του έτους, η Επιτροπή πρέπει να παρουσιάσει μια έκθεση σχετικά με την λειτουργία της ΚΟΑ οπωροκηπευτικών, η οποία, ενδεχομένως, θα συνοδεύεται από νέες προτάσεις αναθεώρησης. Η Επιτροπή στηρίζει την πρόταση που εξετάζουμε τώρα στη βάση του επείγοντος του χαρακτήρα της. Τώρα λοιπόν, χωρίς να αναρωτηθεί σχετικά με τον επείγοντα χαρακτήρα των θεμάτων που θίγονται από την Επιτροπή, η Επιτροπή Γεωργίας εντόπισε νέες επείγουσες καταστάσεις και, από την άλλη, διατηρεί ποσοτικές διαφορές με την πρόταση της Επιτροπής. Μεταξύ των επειγουσών προτεραιοτήτων της επιτροπής Γεωργίας, εμφανίζεται η ενίσχυση των οργανώσεων των παραγωγών.
Το πρόβλημα βρίσκεται στο ότι, μετά την αναθεώρηση της ΚΟΑ του 96, οι οργανώσεις των παραγωγών εμφανίζονται να έχουν συστηθεί ως το βασικό της όργανο. Παρ' όλα αυτά πρακτικά μόνο ένα 40% της παραγωγής οπωροκηπευτικών είναι συγκεντρωμένο σε οργανώσεις παραγωγών. Μια ΚΟΑ που καλύπτει μόνο το 40 % της παραγωγής δεν αξίζει να φέρει αυτή την ονομασία. Γι' αυτό, αν υπάρχει κάποια επείγουσα κατάσταση, εντοπίζεται στην προώθηση της συγκέντρωσης των προσφορών σε ενώσεις παραγωγών. Δεδομένου ότι αποτελεί μια εξαίρεση της κοινής αγροτικής πολιτικής και οι ίδιοι οι παραγωγοί είναι υποχρεωμένοι να συγχρηματοδοτούν τα κονδύλια λειτουργίας, είναι σαφές ότι η αύξηση της κοινοτικής χρηματοδότησης είναι το πιο προφανές όργανο για την επίτευξη του πιο πάνω στόχου. Γι' αυτό το λόγο, η Επιτροπή Γεωργίας πρότεινε την αύξηση του ποσού της κοινοτικής χρηματοδότησης ορισμένων κοινών δράσεων διαφόρων οργανώσεων παραγωγών και υπό συγκεκριμένες συνθήκες, κυρίως σε περιοχές που εξαρτώνται περισσότερο από την παραγωγή οπωροκηπευτικών ή σε περιπτώσεις ενώσεων ή συγχωνεύσεων οργανώσεων παραγωγών.
Οι ποσοτικές διαφορές μεταξύ της πρότασης της Επιτροπής και της πρότασης της Επιτροπής Γεωργίας, η οποία βέβαια εγκρίθηκε σχεδόν ομόφωνα, επικεντρώνονται κυρίως στο επίπεδο των επιδοτήσεων και στα πρώτα στάδια της μεταποίησης. Μπορεί οι επιδοτήσεις που ζητά η Επιτροπή Γεωργίας να φαίνονται υπερβολικά υψηλές, αλλά δεν πρέπει να αυταπατώμεθα. Αυτό που συμβαίνει είναι ότι οι επιδοτήσεις που προτείνονται από την Επιτροπή είναι υπερβολικά χαμηλές και γίνεται μια προσπάθεια μετατροπής μιας προσωρινής κατάστασης σε μόνιμη, ροκανίζοντας μ' αυτό τον τρόπο το εισόδημα των αγροτών. Αυτή η συγκυρία ορίζεται από την εξέλιξη της ισοτιμίας ευρώ-δολαρίου και των ειδικών συνθηκών της αγοράς. Πραγματικά, η τακτική της Επιτροπής Γεωργίας περιορίζεται στην αποκατάσταση των πριν το 1996 επιπέδων των επιδοτήσεων.
Επιπλέον, σε σχέση με το θέμα των επιδοτήσεων, η κατάργηση των ελάχιστων τιμών και η απευθείας πληρωμή των παραγωγών μέσω των οργανώσεών τους, μπορεί να προκαλέσει προβλήματα, ιδίως σε χώρες με μεγάλη παραγωγή οπωροκηπευτικών. Ένα λογικό επίπεδο επιδότησης θα επέτρεπε την διατήρηση του εισοδήματος των παραγωγών σε μια κατάσταση ιδιαίτερα προβληματική. Για την αποφυγή παράλογων καταστάσεων συστηματικών κυρώσεων, η Επιτροπή Γεωργίας αποφάσισε να προτείνει την παγίωση του όγκου του επεξεργασμένου προϊόντος στα επίπεδα των τελευταίων ετών. Με αυτόν τον τρόπο, προσπαθούμε να προσαρμόσουμε τις επιδοτήσεις στις παραγωγικές διαρθρώσεις και στις δυνατότητες απορρόφησης της αγοράς, χωρίς να εκτιθέμεθα στον κίνδυνο δημιουργίας πλεονασμάτων.
Η ερώτηση που θα μπορούσε κανείς να θέσει, αφορά τον τρόπο χρηματοδότησης των τροπολογιών. Κοιτάξτε, στην πραγματικότητα τα οπωροκηπευτικά παίρνουν 445 εκατομμύρια Ευρώ λιγότερα από το ανώτατο όριο που καθορίστηκε στα πλαίσια των οικονομικών προοπτικών. Είναι αλήθεια ότι πρέπει να σεβόμαστε την αμεροληψία του προϋπολογισμού, αλλά πρέπει να συμφωνήσουμε και ως προς τη σημασία της. Κατά τη γνώμη μου, η αμεροληψία του προϋπολογισμού συνίσταται στο να μπορεί να διατηρείται μέσα στα καθορισμένα όριά του κατά τη στιγμή που έγιναν δεκτές οι προοπτικές της οικονομίας. Παρόλα αυτά, η Επιτροπή προσπαθεί να μειώσει τα έξοδα κάτω από τα ιστορικά ελάχιστα όρια.
Πιστεύω ότι η συζήτηση θα πρέπει να επικεντρωθεί, κατά βάση, στον τρόπο επίτευξης των στόχων για τους οποίους εμπιστευθήκαμε την ΚΟΑ, έχοντας δε αυτούς ως σημείο εκκίνησης να καθιερώσουμε δεσμεύσεις σχετικές με τον προϋπολογισμό. Φαίνεται ότι, πολλές φορές, από τα θεσμικά όργανα απαιτείται λιγότερη αυστηρότητα, αρκεί κάθε φορά να περιορίζονται στο να προτείνουν περικοπές του προϋπολογισμού. Η κύρια ανησυχία μας θα έπρεπε να συνίσταται στη βελτίωση της αποτελεσματικότητας των οργάνων που έχουμε δημιουργήσει.. Χωρίς προϋπολογισμό δεν μπορούμε να έχουμε ευρωπαϊκή οικοδόμηση, και ο προϋπολογισμός του τομέα των οπωροκηπευτικών συμβολίζει και αντικατοπτρίζει πολλές από τις κύριες κοινωνικές και γεωγραφικές ανισορροπίες της κοινής πολιτικής.
Θέλω να τελειώσω εκφράζοντας τις ευχαριστίες μου στους συναδέλφους της Επιτροπής Γεωργίας. Η κατανόηση και οι προσπάθειές τους βοήθησαν τα μέγιστα στην κατάληξη στις τελικές συμβιβαστικές απόψεις, που έδωσαν τη δυνατότητα σύνταξης αυτής της - ειλικρινά καθόλου εύκολης - έκθεσης.

Redondo Jimιnez
Κυρία Πρόεδρε, κύριε Επίτροπε, αύριο το Κοινοβούλιο θα αποφανθεί σχετικά με την πρόταση αναθεώρησης του τομέα των μεταποιημένων προϊόντων με βάση τα οπωροκηπευτικά. Θεωρούμε αναγκαία αυτή την αναθεώρηση, αλλά η πρόταση της Ευρωπαϊκής Επιτροπής δεν βαίνει ακριβώς προς τη σωστή κατεύθυνση.
Πρέπει να εκπληρωθεί ο στόχος της συγκέντρωσης της προσφοράς με την ενθάρρυνση της δημιουργίας συνεταιρισμών παραγωγών. Πέρυσι, όπως είπε ήδη ο συνάδελφός μου, μόνο το 40% της παραγωγής διατέθηκε στο εμπόριο μέσω ενώσεων παραγωγών. Γι' αυτό οι τροπολογίες που εγκρίθηκαν από την Επιτροπή Γεωργίας και Ανάπτυξης της Υπαίθρου και προβλέπουν τη δυνατότητα συγχρηματοδότησης από τo ΕΓΤΠΕ-Εγγυήσεις μέχρι και του 50% των εξόδων δημιουργίας και λειτουργίας τους κατά τα πέντε πρώτα έτη ανταποκρίνονται σε μια ανάγκη, κύριε Επίτροπε, όπως και η αύξηση από 3 σε 4,5%, που εγκρίθηκε από την Επιτροπή Γεωργίας, της χρηματοδοτικής ενίσχυσης της παραγωγής που διατίθεται στο εμπόριο από κάθε οργάνωση παραγωγών.
Δεν μας ικανοποιούν τα κατώτατα όρια που προτείνονται από την Ευρωπαϊκή Επιτροπή, καθότι θα έπρεπε να έχουν προσαρμοσθεί στην εξέλιξη των αγορών. Γι' αυτό οι τροπολογίες που έχουν ήδη εγκριθεί και προτείνονται από τον εισηγητή προς αυτή την κατεύθυνση αξίζουν να τύχουν και της δικής μας έγκρισης.
Στον κατάλογο των προϊόντων θα πρέπει να προστεθούν και εκείνα που, για μετεωρολογικούς ή συγκυριακούς λόγους, ενδέχεται να υποστούν έντονες πτώσεις των τιμών. Η πρόταση της Επιτροπής να μειωθεί το ανώτατο όριο της απόσυρσης των εσπεριδοειδών από 10 σε 5% δεν δικαιολογείται και πιστεύω ότι δεν πρέπει να διατηρηθεί.
Ως προς τα μέσα που θα επιτρέψουν τον έλεγχο της αγοράς σε έκτακτες καταστάσεις πριν από μια κρίση, θα πρέπει να θεσπισθούν ορισμένα που θα αποτελούν ένα δίκτυο ασφαλείας όπως, για παράδειγμα, η υπέρβαση των ορίων απόσυρσης περίπου στο 10% σε περίπτωση σοβαρών κρίσεων.
Υπάρχει ένα κενό όσον αφορά την επισήμανση. Η ισχύουσα νομοθεσία σε αυτό το ζήτημα πρέπει να αλλάξει ώστε ο καταναλωτής να είναι πλήρως ενημερωμένος και να γνωρίζει αν το προϊόν έχει παρασκευασθεί από φρέσκα φρούτα ή όχι. Αυτό είναι ένα αίτημα των καταναλωτών.
Υποστηρίζω τις τροπολογίες που αφορούν τις τομάτες, τα αχλάδια, τα ροδάκινα, τα κεράσια, τα βερίκοκα και τα σπαράγγια, που έχουν μεγάλη σημασία σε τοπικό επίπεδο και των οποίων η ενίσχυση θα πρέπει να διατιμηθεί τιμή ανά εκτάριο, ώστε να ενισχυθεί η ανταγωνιστικότητα τους.
Ως προς τους ξηρούς καρπούς - ιδιαίτερα τα φουντούκια - εξακολουθεί να είναι χρήσιμη η παράταση της επιδότησης όσων από τους οργανισμούς των παραγωγών θα έχουν εφαρμόσει τα βελτιωτικά τους προγράμματα, καθώς και τα ειδικά μέτρα για αυτόν τον τομέα που λήγουν κατά την επόμενη περίοδο και οι συνθήκες που οδήγησαν σ' αυτά δεν έχουν μεταβληθεί.
Θα έπρεπε να παρουσιασθεί η ανάλυση της μεταρρύθμισης, την οποία τόσο επίμονα ζητούσε η Επιτροπή Γεωργίας και Ανάπτυξης της Υπαίθρου, πριν από τις 30 Ιουνίου 2001, ώστε να ενημερωθεί για το επίπεδο της ανάπτυξης του τομέα. Η μεταρρύθμιση αυτή συνεπάγεται μια αύξηση του προϋπολογισμού, πάντοτε όμως στα πλαίσια των κονδυλίων που εγκρίθηκαν στην Ευρωπαϊκή Σύνοδο Κορυφής του Βερολίνου. Η Επιτροπή πρέπει να κάνει και πάλι τους υπολογισμούς της εφόσον δεν υπερβαίνει τα προαναφερθέντα όρια. Η διαφορά του προϋπολογισμού μεταξύ της Επιτροπής και του Κοινοβουλίου είναι 151 ευρώ. Ουδετερότητα του προϋπολογισμού, κύριε Επίτροπε, δεν σημαίνει να μην υπερβαίνουν τα προτεινόμενα έξοδα του προϋπολογισμού τα όσα προκύπτουν από ό,τι έχει όντως δαπανηθεί , αλλά να είναι κάτω από τα προβλεπόμενα από τις συμφωνίες της Ευρωπαϊκής Συνόδου Κορυφής του Βερολίνου.
Δράττομαι της ευκαιρίας για να συγχαρώ τον εισηγητή και να τιμήσω την ομαδική δουλειά που κάναμε. Πιστεύω ότι ήταν από τις προτάσεις που έγιναν αντικείμενο των εντονότερων διαπραγματεύσεων και συμφωνιών σ' αυτό Κοινοβούλιο.

Berenguer Fuster
Κυρία Πρόεδρε, η συζήτηση αυτή είναι συνέπεια της προτεινόμενης από την Επιτροπή αναθεώρησης τριών κανονισμών σχετικών με τα οπωροκηπευτικά, τα παράγωγα των οπωροκηπευτικών, καθώς και το καθεστώς επιδότησης των παραγωγών συγκεκριμένων εσπεριδοειδών. Η Επιτροπή ενήργησε, όπως έχει ήδη γίνει προφανές, χωρίς να περιμένει την έκθεση σχετικά με την εφαρμογή του κανονισμού (EK) αριθ. 2020/1996, που θα είναι διαθέσιμη, σύμφωνα με τις δηλώσεις της Επιτροπής, πριν από το τέλος του τρέχοντος έτους.
Αυτός ο τρόπος δράσης - δηλαδή της μη αναμονής, όπως θα ήταν λογικό, του εγγράφου, καθώς και της έναρξης της αναθεώρησης - καθιστά προφανές ότι η Επιτροπή ή δεν ενδιαφέρεται αρκετά για το αποτέλεσμα της έκθεσής της ή ενδιαφέρεται χωρίς να την απασχολεί το περιεχόμενο της. Με τέτοιου είδους συμπεριφορά, είναι αναπόφευκτη η εντύπωση που δίνει η Επιτροπή, ότι έχει δηλαδή βαλθεί να αναθεωρήσει αυτούς τους κανονισμούς με οποιοδήποτε τίμημα. Τόσο επείγουσα είναι η αναθεώρηση; Κατά τη γνώμη μας, αν η ερώτηση συνίσταται στο να γνωρίζουμε κατά πόσον αυτοί οι κανονισμοί έχουν ανάγκη αναθεώρησης, η απάντηση είναι θετική, αλλά αν η ερώτηση συνίσταται, αντίθετα, στο αν η μεταρρύθμιση που απαιτείται είναι αυτή την οποία περιέχει η πρόταση της Επιτροπής, η απάντηση είναι σαφώς αρνητική, γιατί οι καλύτεροι μηχανισμοί λειτουργίας του τομέα δεν μπορούν να χρηματοδοτούνται εις βάρος ακριβώς ενός από τους τομείς που λαμβάνουν τη μικρότερη επιδότηση από τους κοινοτικούς προϋπολογισμούς.
Τα δεδομένα που συγκεντρώθηκαν στην έκθεση, για τους μη επαΐοντες είναι εντυπωσιακά. Ο τομέας των οπωροκηπευτικών έχει σημαντική συμμετοχή στην τελική αγροτική παραγωγή, της τάξης του 15%, ενώ η οικονομική επιβάρυνση είναι μικρή και επιπλέον μειώνεται διαρκώς. Αν το 1995 αντιπροσώπευε το 5,3% των συνολικών δαπανών του ΕΓΤΠΕ-Εγγυήσεις, το 1999 μειώθηκε στο 3,6%. Σε αυτό έρχονται να προστεθούν δύο συγκεκριμένα στοιχεία: αφενός, η σημασία την οποία έχει ο τομέας για το πρόβλημα της απασχόλησης και από την άλλη μεριά τα αντισταθμιστικά ποσά, συνήθη σε ό,τι αφορά τα οπωροκηπευτικά στις συμφωνίες με τρίτες χώρες.
Δεν πρόκειται να αντιτεθούμε σε αυτές τις συμφωνίες ούτε και να τις κρίνουμε, γιατί αποτελούν άσκηση αλληλεγγύης με χώρες του τρίτου κόσμου και αναπτυσσόμενες χώρες, αλλά δεν φαίνεται λογικό το τίμημα της αλληλεγγύης να επιβαρύνει αποκλειστικά έναν τομέα ο οποίος, κατά παράδοση, δεν έχει τύχει καλής αντιμετώπισης στους κοινοτικούς προϋπολογισμούς.
Χωρίς καμία αμφιβολία θα υποστηρίξουμε την έκθεση του κυρίου Jovι Peres.Πρόκειται για μιαν εξαίρετη έκθεση, για την οποία συγχαίρουμε τον εισηγητή, που έλαβε υπόψη του, με ισορροπημένο τρόπο, τα διαφορετικά ενδιαφέροντα και συμφωνίες. Οι προτάσεις του, έτσι όπως προσπαθούν να διορθώσουν τις πλέον άδικες πλευρές της πρότασης της Επιτροπής, μπορεί να έχουν ευεργετικές συνέπειες. Αυτή η υποστήριξη θα είναι ανεπιφύλακτη και χωρίς όρους. Μια υποστήριξη, που, επιπλέον, την παρέχουμε με την πεποίθηση ότι το Συμβούλιο θα αποδειχθεί πιο ευαίσθητο από την Επιτροπή στις εύλογες και αιτιολογημένες προτάσεις του Ευρωπαϊκού Κοινοβουλίου.

Bautista Ojeda
Κυρία Πρόεδρε, κύριε Επίτροπε, η ομάδα των Πρασίνων/ Ευρωπαϊκή Ελεύθερη Συμμαχία υποστηρίζει σε γενικές γραμμές την έκθεση του εισηγητή, κ. Jove Peres. Είμαστε πεπεισμένοι ότι η πρόταση της Eπιτροπής είναι περιοριστική όσον αφορά τις δαπάνες του προϋπολογισμού, πράγμα που συνεπάγεται σημαντικές οικονομικές περικοπές στον τομέα. Πρέπει να λάβουμε υπόψη μας ότι ο τομέας των οπωροκηπευτικών είναι η πρώτη Κοινή Οργάνωση Αγοράς που χρηματοδοτείται από τους ίδιους τους παραγωγούς, για αυτό και η ενθάρρυνση των οργανώσεων των παραγωγών και η στήριξη τους στην αύξηση των επιχειρησιακών εξόδων τους είναι θέματα ζωτικής σημασίας.
Οφείλω να τονίσω ότι ο τομέας των οπωροκηπευτικών αντιπροσωπεύει ένα σημαντικό ποσοστό της συνολικής αγροτικής παραγωγής της Ευρωπαϊκής Ένωσης. Παρόλα αυτά, του αντιστοιχεί μόλις το 4 % του προϋπολογισμού Ευρωπαϊκού Γεωργικού Ταμείου Προσανατολισμού και Εγγυήσεων. Επίσης, υπενθυμίζουμε την ευρεία συναίνεση που επιτεύχθηκε στους κόλπους της Επιτροπής Γεωργίας όταν ήρθε η ώρα για την έγκριση αυτής της έκθεσης.
Πρέπει να αναφερθούμε στον έντονα μεσογειακό χαρακτήρα αυτού του είδους αγροτικής παραγωγής, που επηρεάζει πολλές χώρες μέλη. Πρόκειται για έναν τομέα που δημιουργεί έναν σημαντικότατο αριθμό άμεσων και έμμεσων θέσεων εργασίας και συνεπάγεται μια ιδιαίτερα δυναμική οικονομική δραστηριότητα. Σε γενικές γραμμές είναι η κύρια πηγή εσόδων περίπου 2 εκατομμυρίων ευρωπαϊκών οικογενειών.
Πρέπει να τονίσουμε και πάλι ότι οι οργανώσεις των παραγωγών που θα ενισχυθούν και θα υποστηριχθούν με την τροποποίηση που εισάγεται από την Επιτροπή Γεωργίας είναι πολύ σημαντικές για την γεωργική ανάπτυξη ορισμένων γεωγραφικών περιοχών .
Η παραγωγή οπωροκηπευτικών είναι πολύ στενά συνδεδεμένη με τον μεσογειακό πολιτισμό και τρόπο διατροφής, ο οποίος αποτελεί το πρότυπο ισορροπημένης και υγιεινής διατροφής για τους καταναλωτές. Γι' αυτό και είναι απαραίτητο οι οργανώσεις των παραγωγών να εντάξουν στις άμεσες προτεραιότητες των στόχων τους την προώθηση της παραγωγής υψηλής ποιότητας.
Παρόλα αυτά, ο τομέας των οπωροκηπευτικών αντιμετωπίζει ένα αβέβαιο μέλλον, μεταξύ των άλλων και λόγω της υποβαθμισμένης κοινοτικής προτίμησης προς την ευρωμεσογειακή ζώνη ελεύθερου εμπορίου, πράγμα που μπορεί να δυναμιτίσει το έργο που έχει συντελεσθεί. Γι' αυτό και πρέπει να διατηρήσουμε μια εποικοδομητική στάση και να επαγρυπνούμε για το μέλλον.

Figueiredo
Κυρία Πρόεδρε, με την πρόταση τροποποίησης της ΚΟΑ των οπωροκηπευτικών η Επιτροπή επιδεινώνει τα προβλήματα της σημερινής οργάνωσης της αγοράς και τις αδικίες της ΚΓΠ και δημιουργεί μεγαλύτερες δυσκολίες στους αγρότες που παράγουν οπωροκηπευτικά. Είναι ιδιαιτέρως σοβαρά τα μέτρα που αποσκοπούν να καταργήσουν την ελάχιστη τιμή, όπως συμβαίνει με τη ντομάτα που προορίζεται για τη βιομηχανία, η μείωση των ορίων της ενίσχυσης των επιχειρησιακών ταμείων από 4,5% σε 3% της αξίας της παραγωγής που θέτει σε εμπορία κάθε οργανισμός παραγωγών, η προληπτική μείωση κατά 9,1% του ποσού των ενισχύσεων στην πρώτη περίοδο εμπορίας μετά τη μεταρρύθμιση της ΚΟΑ και η μείωση της ποσότητας που μπορεί να αποτελέσει αντικείμενο απόσυρσης στα εσπεριδοειδή.
Πρέπει να δοθεί ιδιαίτερη προσοχή σε ένα τομέα με στρατηγική και κοινωνική οικονομική σημασία όπως αυτός, και κυρίως για την Πορτογαλία, με μεγάλο δυναμικό δημιουργίας απασχόλησης και στήριξης στην αγροτική ανάπτυξη μεγάλων περιοχών των χωρών του Νότου, κάτι που δεν πράττει η Επιτροπή.
Υποστηρίζουμε επομένως τις προτάσεις τροπολογίας που υποβάλλει ο εισηγητής και συνάδελφος μας κ. Jovι Peres, στο βαθμό που αποσκοπούν να επανορθώσουν τις απαράδεκτες θέσεις της Επιτροπής, κυρίως όσον αφορά τις προτάσεις κατά της αύξησης των ενισχύσεων προς τους αγρότες, την αύξηση των κατώτατων ορίων και την αναπροσαρμογή των ορίων των ενισχύσεων στους οργανισμούς των παραγωγών.

Martinez
Κυρία Πρόεδρε, κύριε Επίτροπε, αγαπητοί συνάδελφοι, ύστερα από την ΚΟΑ για τον οίνο και το ελαιόλαδο, ακολουθεί η ΚΟΑ στον τομέα των οπωροκηπευτικών που αφορά επίσης τις χώρες του Νότου - εξάλλου, σχεδόν μόνο Ισπανοί συνάδελφοι παρενέβησαν - με την εξαίρετη έκθεση του φίλου μας, του συναδέλφου μας Jovι Peres που αφορά ένα θέμα πολύ σοβαρό και ιδιαίτερα συμβολικό, σοβαρό όχι μόνο ως προς τους αριθμούς - αφορά, όπως είπαμε, περίπου δύο εκατομμύρια οικογένειες ή 500 000 θέσεις απασχόλησης - αλλά επίσης διότι πίσω από την αποτυχία της μεταρρύθμισης του 1996, υπάρχουν γυναίκες, άνδρες και αγροτικές περιοχές που η Ευρωπαϊκή Επιτροπή, κύριε Fischler, καταδίκασε εν γνώσει της.
Έτσι στη Γαλλία, και συγκεκριμένα στην Προβηγκία, για μια εκμετάλλευση μήλων έκτασης 40 εκταρίων, το κόστος παραγωγής αντιστοιχεί στο διπλάσιο της τιμής πώλησης, γεγονός που σημαίνει ότι η εκμετάλλευση 40 000 μήλων ανά εκτάριο παρουσιάζει ζημίες της τάξεως των 320 000 ευρώ το χρόνο. Θα παύσει να υπάρχει. Ποιος ευθύνεται για αυτό; Όχι οι δενδροκαλλιεργητές: αυτοί προσπάθησαν να συσπειρωθούν σε οργανώσεις παραγωγών και να συστήσουν χρηματοδοτούμενα από τους ίδιους επιχειρησιακά ταμεία. Ωστόσο, για τη χρηματοδότηση αυτή απαιτούνται έσοδα και για να υπάρξουν έσοδα απαιτούνται πωλήσεις. Όμως, δεν μπορούν να πωλήσουν διότι τα ισχυρά κεντρικά πρακτορεία προμηθειών και διανομής πραγματοποιούν αγορές εκτός Ευρώπης: αχλάδια από την Αργεντινή, μήλα από τη Χιλή, τη Νέα Ζηλανδία, τη Νότιο Αφρική, και κάνουν τις προμήθειές τους εκεί πέρα διότι κοστίζουν λιγότερο, διότι οι εργάτες στο νότιο τμήμα της Μεσογείου ή του Ειρηνικού δεν έχουν καμία κοινωνική προστασία, διότι οι δασμοί έχουν καταργηθεί, διότι η Ευρωπαϊκή Επιτροπή έχει προσβληθεί από την ασθένεια της "τρελής διπλωματίας" , δηλαδή από την ασθένεια των παγκόσμιων ελεύθερων συναλλαγών!
Στο όνομα της παγκόσμιας εξωτερικής πολιτικής, οι Βρυξέλλες θυσίασαν τους δενδροκαλλιεργητές, τους καλλιεργητές οπωροκηπευτικών και δενδροκηπευτικών μας μετατρέποντάς τους σε νόμισμα συναλλαγής στο πλαίσιο των ελεύθερων συναλλαγών. Η συμφωνία είναι γνωστή: στο νότιο τμήμα του ημισφαιρίου, τα οπωροκηπευτικά, τα άνθη, ο οίνος και στο βορρά η βιομηχανία.
Λοιπόν τι κάνουμε όπως έλεγε και ο σύντροφος Λένιν; Αναμφίβολα πρέπει να εγκρίνουμε τις εξαίρετες τροπολογίες για την αντιμετώπιση της κατάστασης που προτείνει ο Jovι Peres, του οποίου η εργασία είναι αξιόλογη, και η Επιτροπή Γεωργίας, χωρίς το πρόσχημα της δημοσιονομικής ουδετερότητας, διότι, αφού ξοδεύουμε χρήματα για το Κοσσυφοπέδιο, τα Βαλκάνια, την Ινδονησία, την Ασία, σημαίνει ότι χρήματα υπάρχουν. Πάντως, αγαπητοί συνάδελφοι, εάν δεν θέσουμε τέρμα παγκοσμίως στην παρέκκλιση από το ευρωπαϊκό οικοδόμημα, τότε σταδιακά όχι μόνο οι χωρικοί θα εξαφανιστούν, αλλά και η ίδια η Ευρώπη ολόκληρη θα διαλυθεί στον ωκεανό της παγκόσμιας αγοράς.

Fiori
Κυρία Πρόεδρε, κύριε Επίτροπε, στη βάση οποιασδήποτε στρατηγικής, πριν αλλάξουμε το παρελθόν και υιοθετήσουμε νέες επιχειρησιακές γραμμές, βρίσκεται η ανάλυση των όσων έχουν γίνει. Σήμερα μου φαίνεται αναντίρρητο δεδομένο το ότι από το 1996 - έτος της γενικής αναθεώρησης της ΚΟΑ των φρέσκων και των μεταποιημένων οπωροκηπευτικών - και μετά δεν έχει πραγματοποιηθεί ακόμη κανένας προβληματισμός, παρότι είχε εξαγγελθεί εξαρχής, σχετικά με τον αντίκτυπο της ΚΟΑ στον τομέα, παρότι έχουμε ήδη φθάσει στο τρίτο έτος εφαρμογής: ένα χρονικό διάστημα ανάλυσης που κρίνεται επαρκές για να θεωρηθεί προπαρασκευαστικό οποιασδήποτε μεταρρυθμιστικής πρωτοβουλίας.
Διακυβεύονται τα συμφέροντα μιας ολόκληρης αλυσίδας παραγωγής, που απασχολεί σχεδόν δύο εκατομμύρια άτομα στις κεντρικές και νότιες περιοχές των μεσογειακών χωρών, οι οποίες αναγνωρίζονται ομόφωνα ως από τις πιο ασθενείς της Ευρωπαϊκής Ένωσης. Ο τομέας των οπωροκηπευτικών πρέπει να αγωνισθεί ανάμεσα στις ποσοστώσεις της παραγωγής και την παγκόσμια ελευθέρωση των αγορών ελλείψει μιας πολιτικής μελετών σχετικά με τις βιοτεχνολογικές καινοτομίες. Είναι ο παραγωγικός τομέας που θίγεται περισσότερο από οποιονδήποτε άλλον από τις διεθνείς συμφωνίες του Μαρακές, παρότι συμβάλλει κατά 16% στην αξία της γεωργικής παραγωγής της Ευρωπαϊκής Ένωσης.
Αν η φιλοσοφία της νέας ΚΟΑ είναι να ευνοήσει το σύστημα των οργανώσεων των παραγωγών ως εναλλακτικό μέσο ένταξης στο ευρωπαϊκό οικονομικό σύστημα της διανομής σε μεγάλη κλίμακα, είναι σκόπιμο η πολιτική αυτή να ενισχυθεί με τους χρηματοδοτικούς πόρους που απαιτούνται για την υλοποίηση των επιχειρησιακών προγραμμάτων, λαμβάνοντας πραγματικό χρηματοδοτικό ποσοστό ίσο τουλάχιστον με το 4,5% της παραγωγής που διατίθεται στο εμπόριο, αντί για το 3% που προτείνει η Επιτροπή. Για να μπορέσουν να συνεχίσουν να εργάζονται, οι παραγωγοί ζητούν να υιοθετηθούν νομοθετικά κείμενα που να υποστηρίζουν και όχι να εμποδίζουν την ανάπτυξη του οπωροκηπευτικού τομέα.

Garot
Κυρία Πρόεδρε, κύριε Επίτροπε, η ΚΟΑ στον τομέα των οπωροκηπευτικών μεταρρυθμίστηκε το 1997 και, ύστερα από τρία χρόνια εφαρμογής, ο απολογισμός της χαρακτηρίζεται από αντιθέσεις.
Βασισμένη στην ενίσχυση της οικονομικής ισχύος των παραγωγών, στην επεξεργασία συλλογικών σχεδίων και στη σύναψη συμβάσεων με τις κυβερνήσεις στο πλαίσιο χρηματοδοτούμενων από τους παραγωγούς επιχειρησιακών ταμείων, η μεταρρύθμιση αυτή αποδείχτηκε τελικά ανεπαρκής και απογοητευτική ως προς τα αποτελέσματά της. Δεν υπήρξε προάγγελος του μέλλοντος όπως προσδοκούσαμε αρχικά, διότι στην πραγματικότητα το ποσοστό προσχώρησης στις οργανώσεις παραγωγών παρέμεινε - όπως τονίστηκε προηγουμένως - υπερβολικά χαμηλό: κάτω από 40%.
Υπό τις συνθήκες αυτές, οι εν λόγω οργανώσεις παραγωγών δεν κατόρθωσαν να ασκήσουν ουσιαστική επιρροή στη ρύθμιση και την αξιοποίηση των προϊόντων στον τομέα των οπωροκηπευτικών. Παράλληλα, αν και ο προϋπολογισμός του ΕΓΤΠΕ για τον εν λόγω τομέα σημειώνει τακτική αύξηση από το 1997, υπήρξε, όμως, πάντοτε φειδωλός κατά την εκτέλεσή του λόγω της πραγματικής χαμηλής απορρόφησης των πιστώσεων που οφείλεται στην ακαταλληλότητα των κανόνων διάθεσης.
Αντιμετωπίζουμε λοιπόν μία αλλόκοτη κατάσταση στο πλαίσιο της οποίας ένας από τους πλέον σημαντικούς τομείς της ευρωπαϊκής γεωργίας, που συγκεντρώνει το 20% των μονάδων παραγωγής, που απασχολεί πολύ ανθρώπινο δυναμικό στο στάδιο της παραγωγής και της μεταποίησης, που συμβάλλει κατά 16% στην τελική γεωργική παραγωγή, είναι τελικά μεταξύ αυτών που δεν λαμβάνει επαρκώς υπόψη η κοινή γεωργική πολιτική.
Στο πλαίσιο αυτό, επιθυμώ φυσικά να τονίσω την επικαιρότητα της πρότασης της Επιτροπής που αποτελεί απόψε αντικείμενο συζήτησης. Κυρίως, όμως, επιθυμώ να συγχαρώ τον κ. Jovι Peres για την ποιότητα της έκθεσής του, για τις συνετές προτάσεις που διατυπώνει με στόχο την ακόμη ουσιαστικότερη βελτίωση των αποτελεσμάτων της παραγωγικής αυτής αλυσίδας των χωρών της νότιας Ευρώπης, καθορίζοντας κυρίως την κρατική ενίσχυση στο 4,5% της αξίας της παραγωγής που διατίθεται σε εμπορία και διευρύνοντάς τη έως και 6% προκειμένου να προωθηθεί η συγκέντρωση της προσφοράς από οργανώσεις παραγωγών.
Τέλος, ευελπιστώ ότι η εν λόγω μεταρρύθμιση θα αποφασιστεί σύντομα από το Συμβούλιο των Υπουργών, ώστε να τεθεί σε ισχύ το 2001 με τις προσήκουσες χρηματοδοτήσεις.

Maat
Κυρία Πρόεδρε, ο συνάδελφος εισηγητής έκανε μία καταπληκτική δουλειά. Η κρίση στον τομέα των οπωροκηπευτικών σε ορισμένες περιοχές της Ευρωπαϊκής Ένωσης ήταν ένα δύσκολο θέμα. Προσυπογράφω αυτή την ανάλυση την οποία πιστεύω ότι θα πρέπει να χρησιμοποιήσουμε στις επόμενες διαπραγματεύσεις του ΠΟΕ, έτσι ώστε να μπορέσουμε να διαπραγματευθούμε για τα προϊόντα που δεν προστατεύονται στην αγορά. Και γι' αυτά πρέπει να βρεθεί ένας δρόμος.
Το δεύτερο σημείο είναι η θέση των καλλιεργητών. Συμμερίζομαι την πρόταση του εισηγητή να ενισχυθούν έντονα οι καλλιεργητές και να υποστηριχθεί η θέση τους και θεωρώ ότι αυτό έχει ουσιαστική σημασία. Το λέω αυτό επειδή, με τη βία που παρατηρείται σήμερα στην κίνηση των τμημάτων αγοράς των υπεραγορών, προκύπτει σιγά σιγά το ερώτημα κατά πόσον θα μπορούσε να γίνει λόγος για μια υπερβολική συσπείρωση των τμημάτων αυτών, δηλαδή για τη δημιουργία μονοπωλίων.
Σε αυτό μπορεί να δοθεί μόνο μία απάντηση: εντονότερη δραστηριοποίηση και καλύτερη οργάνωση των καλλιεργητών. Νομίζω ότι αυτό θα ωφελήσει περισσότερο από την οικονομική ενίσχυση ενός τομέα. Πρέπει να ενισχυθεί η θέση του τομέα στην αγορά. Και οφείλω να σας πω ότι νομίζω ότι αυτό θα ήταν καλύτερο, οπωσδήποτε στην περίπτωση των οπωροκηπευτικών, ευαίσθητων προϊόντων τα οποία πρέπει να πωλούνται γρήγορα.
Έχω μερικές παρατηρήσεις σχετικά με την κατανομή στις διάφορες χώρες των ποσοστώσεων για την επεξεργασία και για τα όρια. Διαπιστώνω ότι σε ορισμένα σημεία η κατανομή δεν είναι εντελώς ισορροπημένη. Και αναμένω από τον συνάδελφο εισηγητή να καταθέσει αύριο προφορική τροπολογία τουλάχιστον για μία χώρα σχετικά με την επεξεργασία αχλαδιών. Αλλά και αν κοιτάξουμε την κατανομή στις νότιες χώρες, κοιτάξτε για παράδειγμα τη θέση της Πορτογαλίας σε σύγκριση με άλλες χώρες, διερωτώμεθα αν είναι από κάθε άποψη ισορροπημένη.
Καταρχήν θα ήθελα να πω - και κατ' αυτή την έννοια θα ήθελα να ακολουθήσω τα όσα υποστήριξε η εκπρόσωπός μας, η κ. Rodondo - ότι έχει ουσιαστική σημασία να ενισχυθεί η θέση των καλλιεργητών, οι οποίοι πρέπει να καταστούν ισχυρότεροι, γιατί πιστεύω ότι αυτό πρέπει να συμβεί, πρέπει να καταλάβουν μια ισχυρότερη θέση στην αγορά, και ότι αυτή θα πρέπει να είναι η πολιτική που θα ασκηθεί. Όσο έχουμε μια οργάνωση αγοράς και από τη μια πλευρά λέμε ότι δεν θέλουμε να διαθέσουμε άλλα χρήματα, θα τα καταφέρουμε μόνο εφόσον από την άλλη πλευρά κοιτάξουμε και την παραγωγή και εξετάσουμε το ενδεχόμενο του μερικού ελέγχου της. Όμως, αντιδρώντας στην έκθεση που υποβλήθηκε, προτιμώ την ενίσχυση των καλλιεργητών.

Klaί
Κυρία Πρόεδρε, κύριε Επίτροπε, αγαπητοί συνάδελφοι, η Επιτροπή υπέβαλε την 12η Ιουλίου πρόταση για τροποποίηση της κοινής οργάνωσης αγοράς στον τομέα των οπωροκηπευτικών, μολονότι το Δεκέμβριο του 2000 αναμένουμε την έκθεση αξιολόγησης της Επιτροπής σχετικά με τη λειτουργία αυτής ακριβώς της οργάνωσης αγοράς. Εάν τώρα τροποποιήσουμε εκ των προτέρων ορισμένα σημεία, η Επιτροπή πρέπει εν συνεχεία να αξιοποιήσει άμεσα την υπάρχουσα αξιολόγηση ως βάση για την αναθεώρηση της οργάνωσης αγοράς οπωροκηπευτικών και να προβεί στις απαραίτητες τροποποιήσεις.
Ακριβώς για τον τομέα αγοράς οπωροκηπευτικών, η κοινοπραξία ομάδων παραγωγών και ο σχηματισμός ενώσεων παραγωγών καθώς επίσης και η εμπορική συνεργασία μεταξύ των οργανώσεων παραγωγών από διαφορετικές περιφέρειες είναι ιδιαίτερα σημαντική. Στο σημείο αυτό αρχίζει ουσιαστικά η οργάνωση της αγοράς. Ωστόσο, πρέπει να ληφθούν υπόψη και οι γεωργοί, οι οποίοι διαθέτουν οι ίδιοι στο εμπόριο με ιδιαίτερη προσπάθεια, για τους ίδιους και τις οικογένειές τους, ένα μέρος της παραγωγής τους από το κτήμα απευθείας στον καταναλωτή.
Η άμεση διάθεση στο εμπόριο αποφέρει σε πολλές εκμεταλλεύσεις το απαραίτητο πρόσθετο εισόδημα, ενώ συχνά εξελίσσεται σε ανεξάρτητο επιχειρησιακό κλάδο ακόμα και από τις γυναίκες γεωργούς. Εξάλλου, η απευθείας διάθεση στο εμπόριο από το κτήμα προβάλλει κυρίως την περιφέρεια από όπου προέρχονται τα προϊόντα, δημιουργώντας έτσι ένα συγκεκριμένο δυναμικό αγοραστών. Για το λόγο αυτό, πρέπει η τροποποίηση του άρθρου 11, παράγραφος 1, σημείο γ) να διατυπωθεί κατά τέτοιο τρόπο, ώστε ο παραγωγός, με τη σύμφωνη γνώμη των οργανώσεων παραγωγών, να μπορεί να τροφοδοτεί με ένα κατά περίπτωση καθοριζόμενο τμήμα της παραγωγής του απευθείας τους καταναλωτές για προσωπική χρήση.
Εάν διατηρηθούν τα ανελαστικά όρια που ισχύουν σήμερα, τότε οι οργανώσεις παραγωγών θα αναγκαστούν να αποκλείσουν μέλη που δεν τηρούν το συγκεκριμένο κανονισμό. Αυτό θα είχε ως αποτέλεσμα την αποδυνάμωση των οργανώσεων των παραγωγών ως προς τον όγκο των πωλούμενων προϊόντων και την απώλεια της επιρροής τους σε παραγωγούς που σχετίζονται με δραστηριότητες απευθείας διάθεσης στο εμπόριο, δηλαδή σε σχέση με τη διατήρηση των κανόνων ποιότητας, το σεβασμό των οδηγιών παραγωγής και την επιδίωξη κοινών στρατηγικών αγοράς. Γι' αυτό σας παρακαλώ να προσέξετε και αυτό το ζήτημα.

Ayuso Gonzαlez
Κυρία Πρόεδρε, κύριε Επίτροπε, η παραγωγή οπωροκηπευτικών που μας απασχολεί σήμερα είναι συγκεντρωμένη στις χώρες του ευρωπαϊκού Νότου και αντιπροσωπεύει το 13% της συνολικής αγροτικής παραγωγής της Ευρωπαϊκής Ένωσης και ανέρχεται στο 25% στην πλειοψηφία των χωρών παραγωγών. Σε ορισμένες επαρχίες της Νότιας Ισπανίας, το ποσοστό αυτό υπερβαίνει το 80% και αποτελεί τη μοναδική κινητήρια δύναμη ανάπτυξης και απασχόλησης στον αγροτικό τομέα.
Επιπλέον, πρόκειται για παραγόμενα αγαθά που έχουν χάσει την κοινοτική προτίμηση και πρέπει να είναι ανταγωνιστικά στο εξωτερικό χωρίς να την προστασία των αντισταθμιστικών πλεονεκτημάτων που απολαμβάνουν τα κλασικά προϊόντα των χωρών της ηπειρωτικής Ευρώπης, από το περίπου 70%, των πιστώσεων του ΕΓΤΠΕ.
Κύριε Επίτροπε, ο τομέας αυτός φαίνεται να είναι το νόμισμα που χρησιμοποιείται σαν μονάδα συναλλαγής στις συμφωνίες προτιμησιακού καθεστώτος με τρίτες χώρες και τις διαδοχικές αναθεωρήσεις των πρωτοκόλλων τους, με το πρόσθετο επιβαρυντικό στοιχείο ότι αυτές οι χώρες παράγουν σε διαφορετικές οικονομικές, κοινωνικές και περιβαλλοντικές συνθήκες από αυτές που έχουμε στην Ευρώπη αλλά με το ίδιο χρονοδιάγραμμα, όπως και οι δικές μας παραγωγικές ζώνες.
Αυτή η κατάσταση δεν είναι ούτε δίκαιη ούτε λογική, καθότι δεν είναι ούτε δίκαιο ούτε λογικό να πρέπει να είναι κανείς ανταγωνιστικός στο εξωτερικό χωρίς την προστασία που απολαμβάνουν τα προϊόντα της ηπειρωτικής ζώνης. Ούτε είναι δίκαιο και λογικό το ότι λόγω των εσωτερικών περιορισμών και των κυρώσεων που απορρέουν εκ των κανονιστικών διατάξεων δεν τηρείται η αμεροληψία του προϋπολογισμού, το ύψος των δαπανών του οποίου έχει καθορισθεί σε ύψος 1.900 εκατομμυρίων ευρώ στην Agenda 2000.
Τελειώνοντας, πιστεύω ότι αυτή η πρόταση είναι σαφώς βελτιωτική και ότι η έκθεση του κ. Jovι, για την οποία τον συγχαίρω ειλικρινά, υποδεικνύει τον τρόπο με τον οποίο θα μπορέσουμε να την εφαρμόσουμε. Και αυτό θα ήταν το σωστό και το δίκαιο.

Cunha
Κυρία Πρόεδρε, κύριε Επίτροπε, η πρόταση της Επιτροπής σχετικά με την πολιτική για τα οπωροκηπευτικά είναι ατελής και παρουσιάζει ελλείψεις. Και θα ήθελα να υπογραμμίσω σχετικά με το θέμα αυτό τέσσερις πτυχές :
Πρώτο, πρέπει να αυξήσουμε τα κατώτατα όρια εγγύησης για τα διάφορα είδη οπωροκηπευτικών με στόχο την προσέγγιση τους με τις πραγματικές παραγωγές της Ευρωπαϊκής Ένωσης και προκειμένου να αντιμετωπίσουμε καλύτερα το επίπεδο της ζήτησης. Για το λόγο αυτό υπογραμμίζω ειδικά την ανάγκη να αυξηθεί το κατώτατο όριο εγγύησης για την ντομάτα με προορισμό τη βιομηχανία, στην Πορτογαλία, το οποίο θα πρέπει τουλάχιστο να προσεγγίσει την ποσότητα που καθορίστηκε στη Διάσκεψη Κορυφής του Βερολίνου, δηλαδή τους 953 χιλιάδες τόνους.
Δεύτερο, θα ήθελα να αναφέρω ότι το ύψος ενισχύσεων ανά τόνο που προτείνεται από την Επιτροπή είναι αρκετά ανεπαρκές, καθιστώντας απαραίτητη μία αύξηση, όπως άλλωστε προτείνει ο εισηγητής. Στην πραγματικότητα, το τέλος της ελάχιστης τιμής, που παύει τώρα, θα επιφέρει μία σημαντική μείωση των τιμών παραγωγής και είναι σημαντικό να διασφαλιστεί ότι δεν θα υπάρξουν μειώσεις εισοδήματος για τους αγρότες.
Τρίτο, θα ήθελα να πω ότι το επίπεδο των επιχειρησιακών ταμείων είναι επίσης πολύ ανεπαρκές. Επιπλέον, όπως προτείνει ο εισηγητής, χωρίς βελτίωση του επιπέδου χρηματοδότησης των ταμείων, δεν είναι δυνατό να βελτιωθεί η λειτουργία των ενώσεων παραγωγών.
Τέλος, θα ήθελα να πω ότι η Επιτροπή έχασε μία υπέροχη ευκαιρία να καταστήσει την ΚΓΠ λίγο πιο δίκαιη. όπως γνωρίζει ο κύριος Επίτροπος, ένας τομέας που κατέχει το 16% της αγροτικής παραγωγής λαμβάνει μόνο το 4% του προϋπολογισμού, και επιπλέον δεν φθάνει καν στο 4%. Και, στο πλαίσιο αυτό, οι παραγωγοί οπωροκηπευτικών της Ευρωπαϊκής Ένωσης ζουν βασικά από τα εισοδήματα της αγοράς, από αυτά που πωλούν στην αγορά διατρέχοντας τους κινδύνους της αγοράς, τις ανασφάλειες της αγοράς, σε σύγκριση με τους άλλους συναδέλφους τους από άλλες χώρες που παράγουν άλλα προϊόντα όπως σιτηρά, σπορέλαια, βόειο κρέας, γάλα, κλπ., οι οποίοι έχουν εξασφαλισμένο εισόδημα από την ΚΓΠ χωρίς να διατρέχουν οποιοδήποτε κίνδυνο.
Κύριε Επίτροπε, πρέπει να θέσουμε γρήγορα τέρμα σε αυτή τη σχιζοφρένεια της ΚΓΠ.

Costa, Raffaele
Κυρία Πρόεδρε, συνάδελφοι, εκτίμησα την έκθεση όπως μας παρουσιάστηκε και εκτίμησα επίσης το έργο της Επιτροπής Γεωργίας σχετικά με τη θέση που πρέπει να λάβει το Κοινοβούλιο τόσο έναντι της ιστορικής προσέγγισης των παλαιών κανονισμών όσο και έναντι της σημερινής προσέγγισης της Επιτροπής και του Συμβουλίου.
Αυτό, φυσικά, δεν απαγορεύει το ενδεχόμενο να υπάρχουν - και πράγματι υπάρχουν, θα υπάρχουν και αύριο και θα αποκαλυφθούν στην ψηφοφορία - αποκλίνουσες θέσεις, όπως ενδέχεται να υπάρχουν και προσεγγίσεις που περιλαμβάνουν ή υποστηρίζουν την αίτηση τροποποιήσεων. Φαίνεται ότι λαμβάνονται ελάχιστα υπόψη, στην προσέγγιση που διατυπώνεται από την Επιτροπή και το Συμβούλιο, οι τρόποι καλλιέργειας συγκεκριμένων προϊόντων, τα οποία έχουν χαρακτηριστικά, ιδιαιτερότητες, που αναπτύσσονται σε συγκεκριμένο κοινωνικό περιβάλλον - το είπε προ ολίγου και μία συνάδελφος που προηγήθηκε - σχετικά με ορισμένους τομείς: αναφέρομαι στη βιομηχανική ντομάτα, στα εσπεριδοειδή, αλλά και στους καρπούς με κέλυφος.
Πιστεύω, επομένως, ότι ιδίως ορισμένες επιδοτήσεις έγιναν φτωχότερες, όχι μόνο εξαιτίας της γενικής υποτίμησης που αντιμετωπίζουμε αυτόν τον καιρό με το ευρώ - για την οποία θα ήταν σκόπιμο να ληφθεί κάποιο μέτρο πριν υποβαθμιστεί η κατάσταση σε μια αμφισβήτηση του ευρωπαϊκού οικοδομήματος στο σύνολό του - αλλά και όσον αφορά την προσέγγιση που πρέπει να υιοθετηθεί για τα προϊόντα της Μεσογείου. Υπήρξαν πρόσφατα πολύ ορθές διαμαρτυρίες και αμφισβητήσεις. Έγιναν όμως επίσης, σε κοινοβουλευτικό επίπεδο, και ορισμένες προτάσεις: προτάσεις σχετικά με το ανώτατο όριο της χρηματοδοτικής ενίσχυσης, προτάσεις για την ενοποίηση των οφελών που αναμένονται από όλες τις οργανώσεις παραγωγών, ανεξάρτητα από τη νομική βάση, μία πρόταση - που πιστεύω ότι πρέπει να υποστηριχθεί - σχετικά με τη διατήρηση της στήριξης της παραγωγής ακόμη για μια περίοδο μετά το πέρας της τριετίας και, τέλος, για συγκεκριμένα προϊόντα και ιδιαίτερα για τους καρπούς με κέλυφος, την πρόταση μιας ιδιαίτερα δίκαιης αξιολόγησης της συμβολής, της επιδότησης που πρέπει να χορηγηθεί.
(Χειροκροτήματα)

Ebner
Κυρία Πρόεδρε, αξιότιμε Επίτροπε, αξιότιμοι συνάδελφοι, κατανοώ απόλυτα τις προσπάθειες της Επιτροπής και του Επιτρόπου, να εξοικονομήσει πόρους, πράγμα που είναι βέβαια σωστό. Χωρίς όμως να υποτάσσεται στην αρχή Floriani: Η κατάσταση στον τομέα των οπωροκηπευτικών επιδεινώνεται ταχύτατα. Η αύξηση των ποσοτήτων, οι εισαγωγές από τρίτες χώρες, οι διακυμάνσεις στην κατανάλωση, ανεξάρτητα εάν αυτό αφορά την ποσότητα ή την ποιότητα, συνιστούν τα σημαντικότερα επιχειρήματα στην προκειμένη περίπτωση. Η κατάσταση γίνεται κρισιμότερη, εάν δεν είναι ακόμα τόσο κρίσιμη, όπως λεει ο συνάδελφος Martinez. με 40 εκτάρια θα μπορούσε κάποιος για παράδειγμα στην πατρίδα μου, το Νότιο Τιρόλο, να ζήσει πολύ καλά. Αρα, δεν είναι ακόμη τόσο άσχημα, αλλά ας είναι!
Εάν π.χ. διαπιστωθεί ότι ο τομέας των οπωροκηπευτικών επιχορηγείται με 3,8% και οι αροτραίες καλλιέργειες με 41%, τότε δημιουργείται η εντύπωση ότι θα μπορούσε ίσως να έχει ξεφύγει ένα κόμμα παραπάνω. Δυστυχώς όμως το κόμμα γράφηκε σωστά. Πρόκειται πραγματικά για 3,8%. Ένα μειονέκτημα, το οποίο καθίσταται πλεονέκτημα σε κάποιο άλλο γεωργικό τομέα, δηλαδή στις αροτραίες καλλιέργειες, όπου βεβαίως θα υπήρχε πολύ ευρύτερο πεδίο δραστηριοποίησης από ό,τι στον αντίστοιχο των οπωροκηπευτικών. Οι διεθνείς εμπορικές συμφωνίες επιβαρύνουν εν μέρει τον τομέα των οπωροκηπευτικών και προσδίδουν έτσι πλεονέκτημα σε άλλους τομείς της οικονομίας.
Θεωρώ ότι αυτή η πρόσθετη μείωση πόρων δύσκολα μπορεί να γίνει αποδεκτή και ελπίζω ότι ο Επίτροπος, η Επιτροπή και το Συμβούλιο αντιλαμβάνονται ότι, αφενός, λόγω των δύο υφιστάμενων μειονεκτημάτων δεν υπάρχουν περιθώρια και για τρίτο, επειδή κάποιος θέλει να εξοικονομήσει πρόσθετους πόρους με παράξενο τρόπο και, αφετέρου, ότι οι επιθυμίες και οι προτάσεις του Κοινοβουλίου, του εισηγητή και της Επιτροπής Γεωργίας και Ανάπτυξης της Υπαίθρου πρέπει να ληφθούν υπόψη.

Fischler
Κυρία Πρόεδρε, κυρίες και κύριοι βουλευτές, προτού αναφερθώ στο περιεχόμενο της έκθεσης, θα ήθελα να εκφράσω τις ευχαριστίες μου τόσο στον κύριο Jovι Perez για την έκθεσή του, όσο και στις κυρίες και τους κυρίους της επιτροπής για το χρόνο και τον κόπο που αφιέρωσαν για τις 61 τροπολογίες. Ένα πράγμα είναι σαφές: Όπως συμβαίνει και με κάθε άλλο εντελώς νέο κανονισμό, και στον τομέα των οπωροκηπευτικών πρέπει να πραγματοποιηθεί κάποιος έλεγχος, βάσει των εμπειριών που συλλέξαμε στην πράξη τα τελευταία χρόνια, ενώ επίσης πρέπει να βελτιωθεί η οργάνωση αγοράς.
Τα κράτη μέλη καθώς και οι ίδιοι οι εκπρόσωποι του κλάδου συμφωνούν με την Επιτροπή στο ότι υφίστανται ορισμένα προβλήματα που έχουν προτεραιότητα, τα οποία οφείλουμε να επιλύσουμε το ταχύτερο δυνατόν. Αυτός ήταν εξάλλου και ο λόγος για τον οποίο η Επιτροπή προκατέλαβε κατά κάποιο τρόπο το περιεχόμενο της έκθεσης και έφερε πλέον την πρόταση αυτή προς συζήτηση, χωρίς να αναμένει την έκθεση στην οριστική της μορφή.
Επικεντρωθήκαμε σε τέσσερις τομείς: Πρόκειται για το διπλό ανώτατο όριο για τις χρηματοδοτικές ενισχύσεις των επιχειρησιακών ταμείων, για τον τρόπο λειτουργίας του κανονισμού στήριξης για τις μεταποιημένες τομάτες, για το ύψος των ποσοστώσεων για τομάτες, εσπεριδοειδή και αχλάδια καθώς και για τις επιστροφές κατά την εξαγωγή. Ωστόσο, το γεγονός ότι προκαταλάβαμε τα τέσσερα αυτά ζητήματα δεν σημαίνει ότι δεν θα υποβάλουμε την παρούσα έκθεση, η οποία απαιτείται στην οργάνωση αγοράς. Αυτό θα το πράξουμε οπωσδήποτε και θα το πράξουμε ήδη κατά το τρέχον έτος.
Όπως μπορώ να συμπεράνω από πολλές τροπολογίες, αξιοποιήσατε τη δυνατότητα και επιχειρήσατε επιπλέον και εσείς με τη σειρά σας στα τέσσερα αυτά θέματα, τα οποία έφερε προς συζήτηση η Επιτροπή, να προεξοφλήσετε το περιεχόμενο της οριστικής έκθεσης. Από αυτό προκύπτει κάποια διαφορά απόψεων μεταξύ της Επιτροπής και αυτού που προτείνετε εσείς εδώ.
Ποιες αρχές διέπουν την Επιτροπή κατά τη σύνταξη της πρότασής της; Λαμβανομένης υπόψη της δημοσιονομικής κατάστασης και των αποφάσεων του Βερολίνου, κάθε πρόταση που θα οδηγούσε σε σημαντικές αυξήσεις των δημοσιονομικών δαπανών υπέρ ενός εξειδικευμένου τομέα, θα ήταν εξωπραγματική. Κατά συνέπεια, η πρόταση βασίζεται στην αρχή της δημοσιονομικής ουδετερότητας.
Φυσικά γνωρίζω ότι τα κονδύλια για τον τομέα των οπωροκηπευτικών - εφόσον εξαιρεθούν οι μπανάνες - έχουν μειωθεί από τη μεταρρύθμιση του 1996 και ότι οι προγνώσεις της Ατζέντας 2000 δεν έχουν επαληθευτεί πλήρως. Γι' αυτό ευθύνονται δύο κυρίως παράγοντες: Πρώτον, οι δαπάνες για τις χρηματοδοτικές ενισχύσεις των επιχειρησιακών ταμείων αυξήθηκαν πολύ λιγότερο από ό,τι αναμενόταν, και μάλιστα διότι τα μέλη των οργανώσεων παραγωγών δεν αυξήθηκαν τόσο όσο ελπιζόταν. Δεύτερον, κατά τον υπολογισμό των χρηματοδοτικών ενισχύσεων στη μεταποίηση ελήφθησαν υπόψη οι ανοδικές τιμές της παγκόσμιας αγοράς καθώς και η εξέλιξη του δολαρίου.
Η πρόταση της Επιτροπής αποσκοπεί εν τέλει σε εκτεταμένη απλοποίηση, με την εναρμόνιση των ισχυόντων κανονισμών της μεταποίησης για τα σημαντικότερα προϊόντα και καθιστώντας τους έτσι περισσότερο διαφανείς. Για τις τομάτες, τα αχλάδια, τα ροδάκινα και τα εσπεριδοειδή καθορίζονται εκτός των κοινοτικών ορίων και εθνικά όρια, ενώ χορηγείται μια διαρκής χρηματοδοτική ενίσχυση απευθείας στις οργανώσεις παραγωγών. Ένα άλλο πλεονέκτημα της προταθείσας τροπολογίας είναι επίσης ότι βάσει του μελλοντικού - έχει καθοριστεί πλέον για αόριστο χρόνο - ποσού της χρηματοδοτικής ενίσχυσης, οι οργανώσεις παραγωγών έχουν τη δυνατότητα να διαπραγματεύονται την τιμή των βασικών προϊόντων. Συνεπώς οι κατώτατες τιμές καθίστανται μελλοντικά περιττές. Επιπλέον, η καθιέρωση ενός και μόνο εγγυημένου ανώτατου ορίου για τις χρηματοδοτικές ενισχύσεις των επιχειρησιακών ταμείων πρόκειται να απλοποιήσει σημαντικά τόσο την εκπόνηση λειτουργικών προγραμμάτων όσο και την εκτέλεσή τους.
Έχοντας υπόψη τις ανωτέρω βασικές αρχές, θα ήθελα πλέον να αναφερθώ στις από εσάς προταθείσες τροπολογίες. Κατά τη γνώμη μου μπορούν να χωριστούν σε τρεις ομάδες: Σε ό,τι αφορά την πρώτη ομάδα πρόκειται για γενικές παρατηρήσεις σχετικά με την κοινή οργάνωση της αγοράς. Οι τροπολογίες 1, 2, 44 και 19 αφορούν την ενδυνάμωση του ρόλου των οργανώσεων παραγωγών, ενώ οι τροπολογίες 8, 14, 26, 27 και 35 αφορούν τη μεγαλύτερη στήριξη απομακρυσμένων περιφερειών ή μειονεκτικές περιφέρειες καθώς επίσης και μέτρα εμπορικού χαρακτήρα. Οι τροπολογίες 17, 48, 49, 50, 55, 56 και 59 αφορούν την υποβολή έκθεσης σχετικά με την κοινή οργάνωση αγοράς. Οι τροπολογίες 3 και 4 αφορούν την αύξηση των κονδυλίων της ΕΕ για τον τομέα των οπωροκηπευτικών.
Κατά την άποψη μου, όλες αυτές οι γενικές παρατηρήσεις για την οργάνωση αγοράς δεν ταιριάζουν στο πλαίσιο της παρούσας πρότασης. Αποτελούν μάλλον κάποιου είδους προεξόφληση όσων προτιθέμεθα να υποβάλουμε και, συνεπώς, πρέπει να συζητηθούν σε σχέση με την εν λόγω έκθεση.
Σε ό,τι αφορά τη δεύτερη ομάδα, πρόκειται για ειδικά συμπεράσματα σχετικά με τον τρόπο λειτουργίας της κοινής οργάνωσης αγοράς, όπως π.χ. η τροπολογία 5 σχετικά με νέες εκριζώσεις, καθώς και οι τροπολογίες 27, 21, 25 και 34 σχετικά με τα ιδιαίτερα μέτρα στήριξης σε περίπτωση σοβαρών κρίσεων. Με την τροπολογία 18 θα πρέπει να βελτιωθούν οι άμεσες δυνατότητες πώλησης, ενώ οι τροπολογίες 22 μέχρι 24 αφορούν εκ νέου τα επιχειρησιακά ταμεία. Οι τροπολογίες 28-30, 33, 36, 37 και 38 αφορούν τις διακλαδικές ενώσεις, τους καρπούς με κέλυφος και την απόσυρση.
Όπως και στην πρώτη ομάδα, οι τροπολογίες αυτές δεν συγκαταλέγονται στο πλαίσιο της υπό συζήτηση πρότασης και επομένως δεν μπορούν να υιοθετηθούν. Ωστόσο, παραδέχομαι ότι αμφότερες ομάδες περιλαμβάνουν ορισμένες ενδιαφέρουσες πτυχές, τις οποίες η Επιτροπή προτίθεται να εξετάσει προσεκτικά στο πλαίσιο έκθεσης που αναμένεται να υποβληθεί μέχρι τα τέλη τρέχοντος έτους. Επισημαίνω ότι ο έλεγχος της αύξησης των κονδυλίων για τους καρπούς με κέλυφος αποτελεί ήδη αντικείμενο πρότασης προς το Συμβούλιο, η οποία εγκρίθηκε την 5η Οκτωβρίου.
Η τρίτη ομάδα των τροπολογιών αφορά την πρόταση που ουσιαστικά είναι τώρα υπό συζήτηση. Στις τροπολογίες 6 και 25 προτείνεται αύξηση της κοινοτικής στήριξης μέσω των επιχειρησιακών ταμείων. Οι τροπολογίες 31 και 32 στοχεύουν στην ελάττωση των μειώσεων των ανώτατων ορίων που προτάθηκαν από την Επιτροπή για τις αποσύρσεις από την αγορά. Οι τροπολογίες 67 και 68 εστιάζουν την προσοχή τους στην κατανάλωση ύδατος, ενώ με τις τροπολογίες 9, 11, 15, 16, 40, 41, 51, 53, 57, 60 και 61 προτείνεται με διαφορετικό τρόπο η αύξηση ή η τροποποίηση των ορίων μεταποίησης και οι χρηματοδοτικές ενισχύσεις για τις τομάτες, τα ροδάκινα, τα αχλάδια και εσπεριδοειδή.
Η τροποποίηση 39 προβλέπει την απλοποίηση της διαδικασίας σε περίπτωση προσαρμογής σε νέα προϊόντα που αφορούν τον τομέα της μεταποίησης. Η τροπολογία 43 αφορά μεταβατικό κανονισμό για τις τομάτες, ενώ με την τροπολογία 12 ζητείται μια μελέτη σχετικά με την κατάργηση της κατώτατης τιμής. Τέλος, οι τροπολογίες 62 μέχρι 66 προβλέπουν απευθείας χρηματοδοτικές ενισχύσεις για τους παραγωγούς που σταματούν τη μεταποίηση. Οι περισσότερες τροπολογίες αυτής της ομάδας επιφέρουν εν μέρει σημαντικές αυξήσεις των δημοσιονομικών δαπανών και ως εκ τούτου θίγουν σοβαρά τη βασική αρχής της ουδετερότητας. Κατά συνέπεια, δεν δύναμαι να αποδεχθώ τις συγκεκριμένες τροπολογίες.
Όπως ήταν φυσικό, το ζήτημα του συνολικού όγκου της κοινοτικής χρηματοδότησης αυτού το κλάδου συζητήθηκε και τη Δευτέρα στο Συμβούλιο. Είναι βέβαιο ότι οι συζητήσεις αυτές θα συνεχιστούν, ενώ το σημείο αυτό πρόκειται σίγουρα να αποτελέσει ένα σημαντικό στοιχείο για την τελική απόφαση που σχετίζεται με την εν λόγω πρόταση.
Κατά τη γνώμη μου, οι τροπολογίες 41, 53, 67 και 68 μάλλον θα περιέπλεκαν παρά θα απλοποιούσαν τον κανονισμό, ενώ το πλαίσιο του κανονισμού δεν καλύπτει την πρόταση τροπολογίας 12. Η Επιτροπή συμφωνεί ωστόσο με το περιεχόμενο της τροπολογίας 39. Στην προκειμένη περίπτωση θα ελέγξουμε τον καλύτερο νομικό τύπο. Οι τροπολογίες 62 μέχρι 66 αλλάζουν το υπάρχον σύστημα κατά τρόπο που διακυβεύονται οι προσπάθειες ανάπτυξης οργανώσεων παραγωγών.
Ολοκληρώνοντας θα ήθελα να επισημάνω τα εξής: η όποια αναβολή της πρότασης της Επιτροπής θα είχε ως αποτέλεσμα οι περισσότερες τροπολογίες, οι οποίες θα έπρεπε να τεθούν σε ισχύ μετά την παρούσα πρόταση από την 1η Ιανουαρίου του 2001 ή από την έναρξη του οικονομικού έτους 2001/2002, να ισχύσουν με ένα έτος καθυστέρηση. Η Επιτροπή θεωρεί ότι τούτο αποτελεί μια περιττή αρνητική εξέλιξη έναντι του κλάδου. Ως εκ τούτου, η πρόταση υποβλήθηκε στην παρούσα φάση και ελπίζω ότι το Κοινοβούλιο θα καταθέσει τη γνωμοδότησή του αυτή την εβδομάδα, ενώ το Συμβούλιο θα αποδεχθεί την πρόταση πριν το τέλος του έτους.

Πρόεδρος
Η συζήτηση έληξε.
Η ψηφοφορία θα διεξαχθεί αύριο, στις 10.00.

Αποκατάσταση του αποθέματος του μπακαλιάρου στη Θάλασσα της Ιρλανδίας
Πρόεδρος
Η ημερήσια διάταξη προβλέπει τη συζήτηση της έκθεσης (A5-0276/2000) του κ. Nicholson, εξ ονόματος της Επιτροπής Αλιείας, σχετικά με την πρόταση κανονισμού του Συμβουλίου που αφορά τη θέσπιση πρόσθετων τεχνικών μέτρων για την αποκατάσταση του αποθέματος του μπακαλιάρου στη Θάλασσα της Ιρλανδίας (Διαίρεση ICES VIIa)

Nicholson
Κυρία Πρόεδρε, όταν άρχισα να σκέφτομαι τη σύνταξη της παρούσας έκθεσης, αναρωτιόμουν αν είναι συνετή απόφαση για έναν πολιτικό από τη Βόρειο Ιρλανδία να φέρει προς συζήτηση μια έκθεση για το Box VIIa στη Θάλασσα της Ιρλανδίας. Ωστόσο, πιστεύω ότι στην πολιτική πρέπει να σκέφτεσαι κάποιες από τις πιο θετικές πλευρές της ζωής. Ενώ αρχικά το θέμα αυτό ήταν για μένα ένα πικρό ποτήρι, ελπίζω ότι εν τέλει, το Κοινοβούλιο, η Επιτροπή και εγώ μπορούμε μαζί να πετύχουμε κάτι που θα είναι πολύ θετικό και αποτελεσματικό για τους ψαράδες που ζουν από την αλιεία στη θάλασσα της Ιρλανδίας.
Η έκθεση έχει σχεδιαστεί για να προστατέψει το γόνο του μπακαλιάρου στη Θάλασσα της Ιρλανδίας. Πρέπει να ξεκαθαρίσουμε ότι δεν φτιάχτηκε για να προστατέψει μόνο το γόνο του μπακαλιάρου αλλά και πολλά άλλα είδη στη Θάλασσα της Ιρλανδίας. Αυτό είναι το σημαντικό. Τα άλλα είδη στη θάλασσα της Ιρλανδίας θα επωφεληθούν επίσης από αυτή την προστασία.
Από αυτή την άποψη, το μόνο πράγμα που άλλαξε θεαματικά τα τελευταία χρόνια είναι ότι αυξήθηκε η συνειδητοποίηση ότι μια τέτοια προστασία είναι απαραίτητη. Ίσως αν λέγατε πριν από πέντε χρόνια στους αλιείς της περιοχής ότι υπήρχε η ανάγκη για τέτοιου είδους προστασία να σας απαντούσαν πως όχι. Σήμερα θα υπήρχε μια πιο θετική απάντηση και θα αναγνώριζαν ότι υπάρχει όντως πρόβλημα. Το πραγματικό ερώτημα τώρα είναι πώς θα λύσουμε αυτό το πρόβλημα.
Χαιρετίζω τη συνεργασία που υπήρξε ανάμεσα στους αλιείς, τους εκπροσώπους τους, την Επιτροπή, την τοπική, περιφερειακή και εθνική κυβέρνηση πάνω στο συγκεκριμένο ζήτημα. Αν θέλουμε να βρούμε μια λύση πρέπει να υπάρξει συνέχιση αυτής της συνεργασίας. Είναι θετικό και πάνω σε αυτό πρέπει να στηριχθούμε. Πρέπει να ενισχυθεί για να μπορέσει να αποδώσει καρπούς.
Όμως ο διάλογος δε μπορεί να είναι μονόπλευρος. Δεν μπορεί η Επιτροπή να λέει στους αλιείς ότι γνωρίζει τα πάντα. Πρέπει και να τους ακούσει, να ακούσει την εμπειρία τους, τη γνώση τους, να τα λάβει όλα αυτά υπόψη της, να δουλέψει και να συνεργαστεί μαζί τους.
Η έκθεση απαιτεί επίσης τεχνικές αλλαγές, όσον αφορά το μέγεθος του ματιού των διχτυών. Πρόκειται για μια πολύ τεχνική έκθεση και απαιτεί τη συνεργασία των αλιέων με την Επιτροπή και τις τοπικές αρχές, έτσι ώστε να εξασφαλιστεί ότι δεν καταστρέφουμε πλέον αυτό που κάποτε εθεωρείτο ένας πλούσιος φυσικός πόρος.
Στο Box VIIa στη Βόρεια Ιρλανδία υπάρχουν τρία λιμάνια που στηρίζονται εξολοκλήρου στον κλάδο της αλιείας: το Kilkeel, το Ardglass και το Portavogie. Τον περασμένο χρόνο οι αλιείς διέκοψαν για 11 εβδομάδες τις αλιευτικές τους δραστηριότητες. Αυτό ήταν πολύ σκληρό. Αλλά για το συμφέρον της προστασίας του γόνου του μπακαλιάρου και της αναπαραγωγικής περιόδου, ήταν πολύ θετικοί στη συνεργασία. Πιστεύω ότι θα υπάρξει συνεργασία και τον επόμενο χρόνο. Αυτό που ζητάνε οι αλιείς είναι να ανταποκριθεί η Επιτροπή σα αυτούς με πιο θετικό τρόπο από ότι στο παρελθόν.
Πρέπει να βρούμε μια διέξοδο από αυτή την κατάσταση, μια λύση στο πρόβλημα. Δεν είναι μια απλή εργασία για κανέναν. Πιστεύω ότι μπορούμε να βγούμε από το αδιέξοδο και να βρούμε μια θετική λύση, αλλά μόνο αν συνεργαστούμε όλοι μαζί. Προσπάθησα να καταθέσω προς συζήτηση τροποποιήσεις που ελπίζω ότι θα είναι χρήσιμες. Ελπίζω ότι ο Επίτροπος θα είναι θετικός στην απάντηση του.
Τα τεχνικά μέτρα πρέπει να αναθεωρούνται σε ετήσια βάση. Αυτό θα βοηθούσε πάρα πολύ τους ψαράδες της περιοχής. Είναι ένα βαρύ φορτίο για αυτούς και για το λόγο αυτό ζητάμε αναθεώρηση κάθε 12 μήνες. Ελπίζω επίσης ο Επίτροπος να μπορέσει να ρίξει σανίδα σωτηρίας και να λύσει τις κοινωνικοοικονομικές δυσκολίες που συνδέονται με τις προτάσεις. Αν οι τοπικές ή εθνικές αρχές προσέλθουν με κάποια πρόταση, ο Επίτροπος θα ανταποκριθεί θετικά και θα προσπαθήσει να βρει λύση, θα υποστηρίξει τους αλιείς, θα βελτιώσει τα τεχνικά θέματα που χρειάζονται βελτίωση, θα ανταποκριθεί στα νέα πρότυπα που θα καθοριστούν;
Είναι μια πολύ δύσκολη κατάσταση. Δεν είναι εύκολο να λυθεί. Ζητάω από τον Επίτροπο να ανταποκριθεί θετικά.

Langenhagen
Κυρία Πρόεδρε, κύριε Επίτροπε, θα ξεκινήσω παραφράζοντας μια ρήση του γερμανού ποιητή Heinrich Heine: "Όταν σκέπτομαι το ψάρεμα τη νύχτα, χάνω τον ύπνο μου" . Θα συμπλήρωνα: Όταν σκέπτομαι τα αποθέματα μπακαλιάρου στη Θάλασσα της Ιρλανδίας, μένω ξάγρυπνος. Επαγρύπνηση είναι το σύνθημα, ή μήπως γνωρίζετε για ποιο λόγο κατέληξε το εδώ και πολλά έτη γλίσχρο απόθεμα μπακαλιάρου το ιστορικό χαμηλό του επίπεδο; Οφείλεται απλά στο ψάρι, τον αλιέα, τις περιβαλλοντικές συνθήκες ή την κοινωνία;
Σε τι χρησιμεύει ένα ολοκληρωμένο σύστημα διαχείρισης παράκτιων ζωνών, για το οποίο πρόκειται σύντομα να συζητήσουμε, όταν οι παράκτιες περιοχές με διαρθρωτική καθυστέρηση χρειάζονται ένα νέο αίσθημα αυτοπεποίθησης και κυρίως σύγχρονες θέσεις εργασίας. Ωστόσο τούτο είναι εφικτό, εάν τελικά επιλυθούν τα ζητήματα της αρχής προέλευσης, της απόδοσης ενοχής, των αρμοδιοτήτων και των ευθυνών σε όλα τα επίπεδα. Είναι ανάγκη να εφαρμοστούν λογικά, τεχνικά μέτρα με δυνατότητα ελέγχου. Χρειαζόμαστε κυρώσεις που θα επιβάλλονται, χρειαζόμαστε κράτη μέλη που θα ασκούν το αρχικό τους δικαίωμα ελέγχου, ακόμα και με οικονομική επιβάρυνση.
Ταυτόχρονα πρέπει να υπάρξει ένας συνδυασμός τριών παραμέτρων: της πολιτικής βούλησης, των επιχειρηματικά σκεπτόμενων αλιέων και της συνέργειας καταναλωτών και επιχειρηματιών στην αγορά. Και οι τρεις δυνάμεις πρέπει να ασπαστούν κάποια ιδέα, δηλαδή την ιδέα της διαρκούς διαχείρισης μιας πηγής διατροφής, η οποία είναι πολύτιμη και δεν αντικαθίσταται τόσο εύκολα. Οι κατά τόπους φορείς είναι από κοινού υπεύθυνοι. Μόνο με τα χρήματα δεν ρυθμίζεται μακροχρόνια κανένα πρόβλημα, συνάδελφε κ. Nicholson! Ωστόσο, τα μέτρα τεχνικής φύσεως βοηθούν μια φύση που βρίσκεται σε κατάσταση ανισορροπίας να ορθοποδήσει εκ νέου και νομίζω ότι θα επαναφέρει τον μπακαλιάρο στη Θάλασσα της Ιρλανδίας.
Η κοινωνία μας έχει δυστυχώς την τάση να παρακάμπτει τους νόμους. Αυτό είναι χωρίς αμφιβολία δυνατό υπό το σκότος της νύχτας στη Θάλασσα της Ιρλανδίας. Με επιλεκτικό έλεγχο και εισηγήσεις καθώς και διαρκή διάλογο από κάτω προς τα επάνω μεταξύ όλων των συμμετεχόντων μπορούμε, έτσι νομίζω, να κοιμόμαστε όλοι πάλι ήσυχοι, και εγώ επίσης. Για το λόγο αυτό, η Επιτροπή Αλιείας στηρίζει ομοφώνως την έκθεση του αγωνιστή συναδέλφου μας James Nicholson. Το ίδιο παρακαλούμε να πράξουν το Κοινοβούλιο, η Επιτροπή και το Συμβούλιο!

Stihler
Κυρία Πρόεδρε, κύριε εισηγητή, κύριε Επίτροπε, η έκθεση αυτή είναι μια τραγική ιστορία για ένα ψάρι για το οποίο ένας συγγραφέας είπε κάποτε ότι άλλαξε κυριολεκτικά τον κόσμο τα τελευταία χίλια χρόνια. Υπήρξε μια αλιευτική τρέλα σε όλο τον κόσμο που επεκτάθηκε παντού, φυσικά και στη Θάλασσα της Ιρλανδίας και τα αποτελέσματα είναι καταστρεπτικά.
Η δραματική μείωση του μπακαλιάρου στη Θάλασσα της Ιρλανδίας είναι αναμφίβολη, καθώς το 1998 τα αλιεύματα μπακαλιάρου της Δημοκρατίας της Ιρλανδίας μειώθηκαν από 5 821 τόνους που ήταν το 1997 σε 1 492 τόνους. Δε χρειάζεται μαθηματικός για να σας πει ότι ή προστασία του είδους είναι καθοριστικής σημασίας αν θέλουμε να συνεχίσουν να υπάρχουν αλιεύματα μπακαλιάρου στη Θάλασσα της Ιρλανδίας. Προτού να μιλήσω για τα τεχνικά μέτρα, θα αναφερθώ στο ίδιο το ψάρι, κάτι που δεν έπραξε κανείς άλλος. Ξέρετε ότι ο μπακαλιάρος τρώει τα πάντα; Ο μπακαλιάρος είναι αρκετά τεμπέλικο ψάρι. Η λευκότητα που όλοι παρατηρούμε όταν τρώμε το κρέας του, οφείλεται μάλλον στη νωθρότητα του παρά στο μυϊκό του τόνο, και όμως η ειρωνεία είναι ότι ο μπακαλιάρος αποτελεί τη χαρά αυτών που κάνουν δίαιτα. Ο μπακαλιάρος περιέχει μόνο 0,3% λίπος και 18% πρωτεΐνες και όταν αποξηρανθεί το ποσοστό των πρωτεϊνών αυξάνεται θεαματικά στο 80%. Δεν πετιέται τίποτα από τον μπακαλιάρο. Μπορεί να μαγειρευτεί με πάρα πολλούς τρόπους και υπάρχουν ολόκληρα βιβλία με αυτό το θέμα.
Η έκθεση αυτή συνοψίζει τα τεχνικά μέτρα που μπορούν να χρησιμοποιηθούν για την προστασία του γόνου του μπακαλιάρου. Πραγματεύεται κυρίως το μέγεθος του ματιού και τα δίκτυα. Ο εισηγητής κάνει λόγο για αποζημίωση, αλλά το λέω με κάποια επιφύλαξη: η αποζημίωση είναι δίκοπο μαχαίρι. Μπορεί να δώσει βραχυπρόθεσμες λύσεις σε ένα μακροπρόθεσμο πρόβλημα. Οι βιώσιμοι ψαρότοποι όπου οι ψαράδες και οι οικογένειες τους μπορούν και επιβιώνουν σεβόμενοι τα μέτρα προστασίας, είναι ωφέλιμοι και για τις δυο πλευρές. Αυτό θα επιτρέψει την αποκατάσταση των αποθεμάτων μπακαλιάρου προκειμένου να διασφαλίσουμε την ύπαρξη αειφόρων ψαρότοπων.
Ας διασφαλίσουμε ότι και αυτή τη χιλιετία ο άνθρωπος θα μπορεί να απολαύσει μπακαλιάρο προερχόμενο από τη Θάλασσα της Ιρλανδίας όπως έκανε και την προηγούμενη χιλιετία.

Fraga Estιvez
Κυρία Πρόεδρε, θα ήθελα να ευχαριστήσω τον κ. Nicholson για την ταχύτητα με την οποία παρουσίασε την έκθεσή του, πράγμα που θα μας επιτρέψει να ψηφίσουμε αύριο αυτήν την πρόταση της επιτροπής, η εφαρμογή της οποίας είναι πραγματικά αναγκαία.
Θέλω να εκφράσω, παρόλα αυτά, μια σειρά αμφιβολίες, που προέκυψαν σε σχέση με τις τροπολογίες 1 και 2, με τις οποίες ζητείται να επιχορηγούνται με έξοδα του ΧΜΠΑ οι τροποποιήσεις των μεθόδων αλιείας, τις οποίες προωθεί αυτή η πρόταση. Αν και δεν έχω τίποτα κατ' αρχήν εναντίον της χορήγησης βοήθειας στους ψαράδες, πιστεύω ότι αυτή πρέπει να χορηγείται σε συγκεκριμένα πλαίσια και σύμφωνα με αλάνθαστα κριτήρια και αυτό αποτελεί τη βάση της ερώτησης μου: να διασαφηνιστεί ποια είναι αυτά τα κριτήρια.
Ο εισηγητής επικαλείται, για την αίτηση ενίσχυσης που υποβάλλει, τα άρθρα 15 και 16 του κανονισμού (ΕΚ) αρ. 2792/1999. Πιστεύω ότι, έτσι κι αλλιώς, θα μπορούσε να επικαλεσθεί μόνο την παράγραφο 2 του άρθρου 16, και γι' αυτό θα ήθελα να μου διευκρινίσει ο κ. Επίτροπος αν τα αιτήματα της έκθεσης θα εξακολουθήσουν να εμπεριέχονται στο κείμενο του προαναφερθέντος άρθρου, καθότι, αν θεωρήσουμε ότι τα μέτρα που περιέχονται στην παρούσα πρόταση υπόκεινται σε χρηματοδότηση βάσει της παραγράφου 2 του άρθρου 16 του ΧΜΠΑ, αυτό θα σήμαινε ότι, οποιοδήποτε μέτρο τεχνικού χαρακτήρα που θα συνεπάγετο ένα σημαντικό περιορισμό στην αλιευτική δραστηριότητα, θα δικαιούτο να τύχει της ίδιας μεταχείρισης.
Πρέπει να σας υπενθυμίσω ότι, εξ ορισμού, κάθε μέτρο τεχνικού χαρακτήρα εμπεριέχει ένα συστατικό περιορισμού των δραστηριοτήτων. Πιστεύω ότι αξίζει τον κόπο να διευκρινίσουμε αυτό το σημείο, καθότι είναι φανερό, ότι όλα τα μέτρα τεχνικού χαρακτήρα συνεπάγονται, με τρόπο περισσότερο ή λιγότερο άμεσο, οικονομικές απώλειες για τους ψαράδες. Αν αυτό είναι το κριτήριο που πρέπει να γίνει δεκτό, γίνεται επίσης φανερό ότι, αν επιχορηγηθούν μέτρα όπως τα προτεινόμενα, θα καταστούν με τον ίδιο τρόπο επιλέξιμα για επιχορήγηση όλα τα μέτρα που θα προκύψουν από τροποποιήσεις των τεχνικών μέσων και που συνεπάγονται αλλαγές στη χρήση των τρόπων και μεθόδων αλιείας, δηλαδή πρακτικά το σύνολο των μεταρρυθμίσεων του κανονισμού περί των τεχνικών μέσων.
Θα ήθελα πραγματικά, κύριε Επίτροπε, να μας διευκρινίζατε αυτό το σημείο, δεδομένου ότι η παράγραφος 2 του άρθρου 16 επιδέχεται κάθε λογής ερμηνείες. Θα ήθελα να ξέρω την ερμηνεία που δίνει η Επιτροπή στην παράγραφο 2 του άρθρου 16.
Ευχαριστώ, κυρία Πρόεδρε. Χαρίζω ένα λεπτό από τον χρόνο μου σε αυτή τη νύχτα, που τραβάει πολύ σε μάκρος για όλους μας.

Stevenson
Κυρία Πρόεδρε, συγχαίρω τον κ. Nicholson για την εξαίρετη έκθεση του.
Τόνισε ότι για να είναι αποτελεσματικά τέτοιου είδους μέτρα απαιτείται η συνεργασία των αλιέων και των επιστημόνων που ζουν στην περιοχή. Αυτό μπορεί να ανοίξει το δρόμο για τη στρατηγική της μεταβιβαζόμενης διαχείρισης των αλιευμάτων που συζητούσαμε όλοι μας στα πλαίσια της μεταρρύθμισης της ΚΑΠ. Γίνεται ολοένα και πιο φανερό ότι οι αλιείς και οι επιστήμονες που εργάζονται σε ένα συγκεκριμένο τόπο αλιείας, θα συμμορφώνονται πιο εύκολα με νόμους και κανονισμούς που έχουν συλλάβει οι ίδιοι παρά με αυτούς που τους ετοιμάζουν οι Βρυξέλλες.
Οι μεγαλύτερες αλιευτικές οργανώσεις του ΗΒ - η Σκωτική Αλιευτική Ομοσπονδία και η Εθνική Ομοσπονδία των Αλιευτικών Οργανώσεων- οι οποίες, εκπροσωπούν τα συμφέροντα 1900 πλοίων, υποστηρίζουν την ιδέα της τοπικής διαχείρισης. Οι αλιείς ανησυχούν επίσης ότι αυτοί οι νόμοι και κανονισμοί μπορούν να ερμηνευθούν και να εφαρμοστούν διαφορετικά από τα αλιευτικά σκάφη στα διάφορα κράτη μέλη. Για τον επιπλέον αυτό λόγο, η τοπική διαχείριση των αλιευμάτων που συνεπάγεται ότι όλοι οι αλιείς θα εργάζονται σε ένα κοινό τόπο αλιείας θα εξασφαλίσει ότι οι κανόνες θα εφαρμόζονται παντού δίκαια και ομοιόμορφα.
Η έκθεση αυτή είναι επίκαιρη, καθώς τα αποθέματα μπακαλιάρου μειώνονται ραγδαία στη Θάλασσα της Ιρλανδίας αλλά είναι και σε συνεχόμενη μείωση στα ύδατα του ΗΒ. Πριν από κάποια χρόνια όταν η Βουλή των Κοινοτήτων στο Λονδίνο υπέγραψε μια συμφωνία ή οποία ουσιαστικά έθετε τέρμα στον πόλεμο για τον μπακαλιάρο μεταξύ ΗΒ και Ισλανδίας, αυτή έγινε πασίγνωστη με το χαρακτηρισμό ως "το κομμάτι του μπακαλιάρου που ξεπέρασε όλες τις συμφωνίες" . Η παρούσα έκθεση θα σηματοδοτήσει την αρχή της αποκατάστασης των αποθεμάτων του μπακαλιάρου στη Θάλασσα της Ιρλανδίας και θα ανοίξει δρόμο για το μέλλον.

Fischler
Κυρία Πρόεδρε, κυρίες και κύριοι, καταρχάς, θα ήθελα να εκφράσω τις θερμές μου ευχαριστίες στον κύριο Nicholson για την εξαιρετική του έκθεση. Ταυτόχρονα, θα ήθελα να τον διαβεβαιώσω ότι είμαι έτοιμος να συναντήσω τους αλιείς, αφού τη μεθεπόμενη εβδομάδα θα βρεθώ στην Ιρλανδία και εκεί θα φροντίσω να έχω πολύ εντατικές επαφές, συνομιλίες και συζητήσεις με τους ντόπιους αλιείς καθώς και με ανθρώπους του κλάδου.
Η πρόταση σάς είναι ήδη γνωστή. Νομίζω ότι δεν χρειάζεται να σας την παρουσιάσω εκ νέου. Συνεπώς, θα αναφερθώ κατευθείαν στις προταθείσες τροπολογίες και δυστυχώς πρέπει να σας επισημάνω ότι ορισμένες εξ αυτών είναι προβληματικές. Σχετικά με τις τροπολογίες 3 και 4, οι οποίες αναφέρονται στις αντισταθμιστικές ενισχύσεις: Στο σημείο αυτό υπάρχουν δύο λόγοι για τους οποίους η Επιτροπή δεν δύναται να εγκρίνει τις εν λόγω ενισχύσεις.
Πρώτον: Πρόκειται για ένα κείμενο που πραγματεύεται τεχνικά μέτρα, και ως εκ τούτου δεν είναι κατάλληλο, για να συμπεριληφθούν συγχρόνως ρυθμίσεις σχετικά με τις αντισταθμιστικές ενισχύσεις. Δεύτερον, ακόμα σημαντικότερο: Τα κράτη μέλη είναι εκείνα τα οποία σύμφωνα με τον κανονισμό 27/97 πρέπει να αποφασίσουν, εάν θα προσφέρουν ή όχι στους αλιείς κάποιας μορφής αντισταθμιστική ενίσχυση για την εποχιακή διακοπή των αλιευτικών τους δραστηριοτήτων.
Οι άλλες δύο τροπολογίες 1 και 2 αφορούν το μελλοντικό έλεγχο του κανονισμού και καθίστανται προβληματικές, κατά την Επιτροπή, για τους εξής λόγους: Ο πρώτος λόγος είναι ότι όλοι - η Επιτροπή, οι διοικήσεις των κρατών μελών ακόμα και οι ίδιοι οι αλιείς - θέλουν να τεθεί σε ισχύ ο κανονισμός την 1η Ιανουαρίου του επομένου έτους. Οποιαδήποτε καθυστέρηση έναρξης της ισχύος του θα πρέπει κατά την άποψή μου να αποφευχθεί. Ο δεύτερος λόγος είναι ότι ο παρών κανονισμός εκπονήθηκε βάσει των αποτελεσμάτων συνεδριάσεων με αλιείς, επιστήμονες και διοικητικούς υπαλλήλους, και μάλιστα σκοπεύουμε να πραγματοποιούμε και στο μέλλον τέτοιες συνεδριάσεις, για όσο διάστημα διαρκεί η κρίση του μπακαλιάρου.
Αυτό μπορεί να συμβάλει ασφαλώς στον έλεγχο των μέτρων και των ρυθμίσεων που καθορίζονται στην παρούσα φάση. Για το λόγο αυτό, σας παρακαλώ να μας δείξετε εμπιστοσύνη. Πρόκειται να τηρήσουμε στην πράξη τον όρο της αναθεώρησης. Προκειμένου όμως να τεθεί σε ισχύ ο κανονισμός το συντομότερο δυνατό, δεν δύναμαι να συμφωνήσω με τη συγκεκριμένη τροπολογία. Σας ευχαριστώ για την κατανόησή σας!

Nicholson
 Κυρία Πρόεδρε, άκουσα με μεγάλο ενδιαφέρον τον κ. Επίτροπο. Θα μπορούσε ίσως να μου πει πότε πρόκειται να επισκεφτεί κάποιο από τα λιμάνια του Kilkeel, του Ardglass ή του Portavogie; Μπορεί να απαντήσει σε αυτό; Είπε ότι σκοπεύει να επισκεφτεί τους αλιείς. Θα επιθυμούσα πραγματικά να τον συνοδέψω, θα μου άρεσε να βρισκόμουν εκεί μαζί του και να μιλήσω στους αλιείς μαζί με αυτόν. Μπορεί να μου πει πότε θα επισκεφτεί αυτά τα λιμάνια;

Fischler
Κυρία Πρόεδρε, δήλωσα ήδη ότι πρόκειται να ταξιδέψω στην Ιρλανδία - όπως και στη Σκοτία -, και έχω εξουσιοδοτήσει τους εκεί κυβερνητικούς αρμόδιους και φορείς να καταρτίσουν το πρόγραμμα και να επιλέξουν, ποιους αλιείς θα πρέπει να συναντήσω. Ως εκ τούτου, δεν είμαι σε θέση να τροποποιήσω το πρόγραμμα τη στιγμή αυτή, σας προσκαλώ όμως πολύ ευχαρίστως - εάν βέβαια το επιθυμείτε - να με συνοδεύσετε.

Nicholson
Κυρία Πρόεδρε, δε θα ήθελα να το συνεχίσω αλλά έχω μια τρομερή υποψία ότι ο κ. Επίτροπος δεν πρόκειται να έρθει στη Βόρειο Ιρλανδία αλλά ίσως σε ένα άλλο τμήμα της νήσου "Ιρλανδίας" που δεν έχει καμία σχέση με τη Βόρειο Ιρλανδία. Η Βόρειος Ιρλανδία ανήκει στο Ηνωμένο Βασίλειο. Αν θέλει να έρθει στη Βόρειο Ιρλανδία να επισκεφτεί τους ψαράδες, θα ήμουν ευτυχής να τον συνοδέψω. Αλλά σας παρακαλώ, μη μου δίνετε πλατωνικές απαντήσεις όπως μόλις κάνατε. Δεν πρόκειται να το δεχτώ. Αν θέλετε να υποστηρίξετε την άποψη σας στους ψαράδες μπορείτε να το κάνετε, αλλά εγώ δε θα συμμετάσχω σ' αυτό. Σας παρακαλώ να μην αναμιχθείτε με κανένα τρόπο σε αυτή την κατάσταση.
Η αλιεία είναι κάτι στο οποίο θα συνεργαστούμε όλοι, τόσο στο βόρειο όσο και στο νότιο τμήμα του νησιού. Μην προσπαθείτε να το κάνετε πολιτικό ζήτημα.

Πρόεδρος
Η συζήτηση έληξε.
Η ψηφοφορία θα διεξαχθεί αύριο, στις 10.00.

Αδεσμοποίητη πρόσβαση στον τοπικό βρόχο (τηλεπικοινωνίες)
Πρόεδρος
Η ημερήσια διάταξη προβλέπει τη συζήτηση της έκθεσης (A5-0298/2000) του κ. Clegg, εξ ονόματος της Επιτροπής Βιομηχανίας, Εξωτερικού Εμπορίου, Έρευνας και Ενέργειας, σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου που αφορά την αδεσμοποίητη πρόσβαση στον τοπικό βρόχο.

Clegg
Κύριε Πρόεδρε, κύριοι συνάδελφοι, είναι πάντα ωραίο να συζητάμε μεταξύ μας σε τόσο φιλικές συνθήκες αργά τη νύχτα. Όταν ανέλαβα την εισήγηση για κάτι τόσο δυσνόητο όσο η αδεσμοποίητη πρόσβαση στον τοπικό βρόχο, δεν ήξερα ότι θα ήταν τόσο αμφιλεγόμενο και τόσο περίπλοκο όσο αποδείχθηκε τελικά, ούτε ότι οι συζητήσεις μας θα κορυφώνονταν τόσο αργά τη νύχτα. Ο κανονισμός για την αδεσμοποίητη πρόσβαση στον τοπικό βρόχο είναι ένα σημαντικό νομοθέτημα που συμπληρώνει ανολοκλήρωτες εργασίες του παρελθόντος, αποτελεί όμως παράλληλα και ένα σημαντικό βήμα προς το μέλλον.
Συμπληρώνει ανολοκλήρωτες εργασίες του παρελθόντος γιατί ενισχύει τον ανταγωνισμό στο τελευταίο κομμάτι του κόσμου των τηλεπικοινωνιών που είχε ξεφύγει ως τώρα από την απελευθέρωση των ευρωπαϊκών μέτρων. Συγχρόνως, εξασφαλίζοντας ότι η πρόσβαση στον τοπικό βρόχο -το τελευταίο χιλιόμετρο του αποκαλούμενου χάλκινου αγωγού- είναι τώρα ανοικτή σε όλους τους νεοεισερχόμενους στην αγορά και δεν αποτελεί αποκλειστικό προνόμιο των αποκαλούμενων κοινοποιημένων φορέων εκμετάλλευσης, ο κανονισμός θα δώσει μια σημαντική ώθηση στην αύξηση της επιλογής των μη φωνητικών υπηρεσιών από τους καταναλωτές. Αναμένεται να μειώσει τις τιμές για τους καταναλωτές και να τονώσει την παροχή εντυπωσιακών υπηρεσιών ευρέως φάσματος έτσι θα ωθήσει την Ευρώπη πολύ σταθερά προς μια δυναμική και προοδευτική κατεύθυνση.
Επίσης, θα βοηθήσει στην εκπλήρωση των υποσχέσεων που δόθηκαν στη Λισαβόνα το Μάρτιο του τρέχοντος έτους όπου τέθηκαν αρκετοί φιλόδοξοι στόχοι, γεγονός που θα συμβάλλει, όπως λέγεται, στη διασφάλιση ότι το χάσμα που έχει ανοίξει μεταξύ Ευρωπαϊκής Ένωσης και Ηνωμένων Πολιτειών στην οικονομία της πληροφορίας θα κλείσει το συντομότερο δυνατό. Ήταν ασυνήθιστη η διαδικασία που έπρεπε να ακολουθήσουμε ώστε να ενεργήσουμε όσο το δυνατό γρηγορότερα σύμφωνα με τα συμπεράσματα του Ευρωπαϊκού Συμβουλίου της Λισαβόνας και την πρόταση της Επιτροπής τον Ιούλιο.
Μου είπαν πως αν ψηφίσουμε για αυτή την έκθεση αύριο και εγκρίνουμε την έκθεση μας με τη μορφή που ψηφίσθηκε στην επιτροπή, θα είναι το γρηγορότερο νομοθέτημα αυτού του τύπου που επεξεργάστηκαν ποτέ τα θεσμικά όργανα της Ευρωπαϊκής Ένωσης. Αυτό κατέστη δυνατό χάρη στον απαράμιλλο βαθμό συνεργασίας που πετύχαμε. Πρώτα, η συνεργασία με την Επιτροπή, και θα ήθελα να ευχαριστήσω τον Επίτροπο Liikanen και όλους τους εξαιρετικά καλούς συνεργάτες του που εργάστηκαν για τον κανονισμό, για την επιμελή βοήθεια τους σε όλες τις φάσεις της διαδικασίας. Πρόσφεραν πραγματικά σε όλους μας πολύτιμες υπηρεσίες.
Θα ήθελα επίσης να ευχαριστήσω το Συμβούλιο για τη συνεργασία τους, κυρίως με βάση την πολιτική δέσμευση στα πορίσματα του Ευρωπαϊκού Συμβουλίου της Λισαβόνας, αλλά επίσης με μια ιδιαίτερα αποτελεσματική σειρά πρωτοβουλιών της γαλλικής Προεδρίας στο Συμβούλιο Υπουργών και τέλος, αλλά όχι λιγότερο σημαντικό, θα ήθελα να ευχαριστήσω για τη συνεργασία μέσα σε αυτό το Σώμα.
Είχα την τύχη και το προνόμιο να δουλεύω με συναδέλφους από όλες τις ομάδες που συνεργάστηκαν στην επιτροπή για να συντάξουν την έκθεση την οποία θα ψηφίσουμε αύριο. Θα ήθελα να τους ευχαριστήσω όλους για την πολύ καλή συνεργασία που είχαμε.
Δεν ήταν εύκολο καταρχήν γιατί η διαδικασία είναι καινούρια, δύσκολη. Όλοι εμείς που δουλέψαμε μ' αυτήν συμφωνούμε ότι αν έτσι δημιουργείται προηγούμενο για το μέλλον, θα μπορούσαμε ίσως να εκδώσουμε κάποιους κανόνες που θα διευκολύνουν αυτού του είδους τη διαδικασία στο μέλλον, αλλά και κάποιους κανόνες επί της ουσίας. Είναι ένα μέτρο το οποίο σαφώς θα ενοχλήσει ορισμένους κοινοποιημένους φορείς εκμετάλλευσης οι οποίοι έχουν ήδη ισχύ στην αγορά και γνωρίζω ότι ένας αριθμός συναδέλφων συζήτησε με κάποιους από αυτούς τους φορείς και τους είμαι ευγνώμων που μου μετέδωσαν τις ανησυχίες τους και συνεργάστηκαν μαζί μου προκειμένου να βρούμε μια κατάλληλη λύση.
Μπορούμε να είμαστε υπερήφανοι για τη δουλειά που κάναμε και που ελπίζω ότι θα ολοκληρώσουμε αύριο με τη ψήφο μας. Αποδεικνύει ότι σε δύσκολους και επίμαχους τομείς της πολιτικής όπως ο συγκεκριμένος, το Σώμα μας μπορεί να ενεργήσει αποφασιστικά και δραστικά όπου χρειάζεται και για αυτό θα ήθελα ακόμα μια φορά να εκφράσω τις ευχαριστίες μου σε όλους όσοι συμμετείχαν.

Matikainen-Kallstrφm
Κυρία Πρόεδρε, καταρχάς θέλω να εκφράσω τις ευχαριστίες μου στο συντάκτη της έκθεσης. Έχει κάνει εξαιρετική δουλειά στο δύσκολο αυτό θέμα, και λαμβάνοντας υπόψη τα προβλήματα που δημιουργεί αυτή η ταχεία διαδικασία (fast-track) τόσο στα χρονοδιαγράμματα του νομοθετικού έργου όσο και στον κοινοβουλευτικό διάλογο, θα πρέπει να είμαστε απόλυτα ικανοποιημένοι με τον συμβιβασμό που τώρα επιτεύχθηκε. Από την άποψη των καταναλωτών το σπουδαιότερο είναι να τεθεί ο κανονισμός σε ισχύ αμέσως στην αρχή του χρόνου. Το ζήτημα είναι πράγματι επείγον, δεδομένου ότι ο ελεύθερος ανταγωνισμός επί των τιμών στον τοπικό βρόχο αποτελεί έναν από τους ακρογωνιαίους λίθους της Ευρώπης και γενικότερα της ανάπτυξης της ευρωπαϊκής κοινωνίας των πληροφοριών.
Είμαι ιδιαίτερα ικανοποιημένη από το γεγονός ότι το Κοινοβούλιο, το Συμβούλιο και η Επιτροπή μπόρεσαν να δράσουν επί του θέματος σε στενή συνεργασία και επεξεργάστηκαν το πολύπλοκο αυτό θέμα με εποικοδομητικό διάλογο, ίσως για πρώτη φορά με τόσο καλή αμοιβαία κατανόηση. Όταν το Κοινοβούλιο, ας ελπίσουμε, αύριο, εγκρίνει την έκθεση, όπως αληθινά πιστεύω και ελπίζω, υπό το πνεύμα της επιτευχθείσας αμοιβαίας κατανόησης, τότε το λόγο έχει στη συνέχεια το Συμβούλιο.
Ο ελεύθερος ανταγωνισμός στα τοπικά τηλεφωνήματα ωφελεί ιδιαίτερα τους χρήστες του Διαδικτύου. Τα μονοπώλια τηλεπικοινωνιών χρέωναν μέχρι σήμερα ληστρικές τιμές. Ο Ευρωπαίος καταναλωτής, στη χειρότερη περίπτωση, αναγκάζεται να πληρώνει δεκαπλάσια τιμή σε σύγκριση με τον Αμερικάνο για τις επικοινωνίες του μέσω Διαδικτύου. Η μείωση των τιμών εξαλείφει τα εμπόδια για τη χρήση του Διαδικτύου στις καθημερινές ασχολίες. Επί παραδείγματι, οι απεριόριστες δυνατότητες του ηλεκτρονικού εμπορίου θα γίνουν τώρα περισσότερο προσιτές στον Ευρωπαίο. Η μείωση των τιμών των τοπικών τηλεφωνημάτων ωφελεί όλους, ακόμη κι εκείνους που δεν τους ενθουσιάζουν οι περιπέτειες στον κυβερνοχώρο και το Διαδίκτυο.
Οι εθνικές αρχές ελέγχου φέρουν μεγάλη ευθύνη ως προς το να ανοίξουν πράγματι οι μονοπωλιακοί φορείς εκμετάλλευσης τα δίκτυά τους, μέχρι το τελευταίο χιλιόμετρο του αγωγού, στους νέους επιχειρηματίες του τομέα. Μπορούμε να προβλέψουμε πως κάποια μονοπώλια θα επιχειρήσουν με τεχνητά διαφημιστικά τεχνάσματα να διατηρήσουν τα ανταγωνιστικά τους πλεονεκτήματα. Σε αυτό πρέπει να επέμβουμε με πυγμή. Τα μονοπώλια πρέπει να υποχρεωθούν να καταβάλουν υψηλές αποζημιώσεις σε περίπτωση που καθυστερούν το άνοιγμα των δικτύων τους. Μόνον κατ' αυτόν τον τρόπο θα μπορέσουμε να εξασφαλίσουμε τη δημιουργία ελεύθερου ανταγωνισμού στην αρχή του επόμενου χρόνου. Ελπίζω, εκ μέρους της Ομάδας μου, ότι η αυριανή ψηφοφορία θα έχει θετικό αποτέλεσμα και τότε πράγματι το λόγο θα έχει το Συμβούλιο, και ελπίζω ότι θα περάσουμε στην υλοποίηση του αποτελέσματος της ψηφοφορίας, στο τέλος της χρονιάς με τη μορφή νέας νομοθεσίας.

Paasilinna
Κυρία Πρόεδρε, κύριε Επίτροπε, αγαπητοί συνάδελφοι, ευχαριστώ τον κ. Clegg για την άρτια και εξαιρετική εργασία του, αν και τον τελευταίο καιρό αντιμετώπισε κάποια προβλήματα, όμως ανεξάρτητα από αυτό τον ευχαριστώ. Για την Επιτροπή αυτό αποτελεί σημαντική και μεγάλη επιτυχία, ομολογουμένως. Τώρα καταρρίψαμε ρεκόρ σε έναν τομέα που η εξέλιξή του είναι τόσο ραγδαία, ώστε να του ταιριάζουν τα ρεκόρ. Το άνοιγμα του τοπικού βρόχου στον ανταγωνισμό είναι, σύμφωνα με τη Συνθήκη του Αμστερνταμ, μια δυνατότητα ταχείας δράσης, την οποία τώρα εκμεταλλευόμαστε, διότι διαφορετικά θα εξακολουθήσουμε να σπαταλούμε πολύ χρήμα καθημερινά σε υπέρογκες τιμές και να δημιουργούμε λειτουργικά εμπόδια. Μέσα σε μερικές εβδομάδες, εμείς που ασχοληθήκαμε με το ζήτημα στην Επιτροπή Βιομηχανίας κατορθώσαμε, υπό την καθοδήγηση του εισηγητή, να διαπραγματευθούμε τόσο με την Επιτροπή όσο και με το Συμβούλιο αυτήν την πρόταση, η οποία αύριο σίγουρα θα εγκριθεί και μάλιστα χωρίς τροποποιήσεις. Αυτή είναι η ακράδαντη πεποίθησή μου. Έχουμε δηλαδή στην πράξη προβεί σε διαβουλεύσεις ταυτόχρονα και με την Επιτροπή, και με το Συμβούλιο, καθώς και μεταξύ μας και με πολλούς άλλους, και έχουμε επιτύχει ένα αποτέλεσμα, για το οποίο δεν έχουμε λόγο να ντρεπόμαστε.
Οι τοπικοί βρόχοι προκαλούσαν, θα έλεγα, τη μεγαλύτερη συμφόρηση στις αγορές τηλεπικοινωνιών της Ευρώπης και τώρα αυτή καταργείται. εάν δεν καταργηθεί, μπορούν να επέμβουν σ' αυτό οι εθνικές αρχές και εάν όχι με τις κατάλληλες τιμές, τότε σειρά θα έχουν οι αποζημιώσεις. Οι καταναλωτές και οι επιχειρήσεις έχουν χάσει πολλά εκατομμύρια εξαιτίας των υπερβολικά υψηλών τιμών. Τώρα οι τιμές θα μειωθούν σε ολόκληρη την Ευρώπη, τόσο όσον αφορά τα τηλεφωνήματα, όσον και τις υψηλής ταχύτητας επικοινωνίες μέσω Διαδικτύου, καθώς και όσον αφορά τις υπηρεσίες εφαρμογών πολυμέσων. Αυτό είναι, ιδίως από την άποψη των καταναλωτών, το σωστό μέτρο, και αυτό βοηθάει κι εμάς. Οι βρόχοι πρέπει να ανοίξουν υπό δίκαιους και άνευ διακρίσεων όρους. Αυτό είναι πολύ σημαντικό. Αφ' ετέρου έχουμε προνοήσει στις τροπολογίες του Κοινοβουλίου έτσι ώστε οι ιδιοκτήτες του βρόχου ή οι κατασκευαστές του να μην θα μείνουν με άδεια χέρια, αλλά να μπορούν να απολαμβάνουν ικανοποιητικά έσοδα, καθώς επίσης, και να είναι δυνατές οι μελλοντικές τους επενδύσεις στον βρόχο, οι μελλοντικές ρυθμίσεις έργων υποδομής. Ωστόσο, εξακολουθούν να υπάρχουν στο θέμα αυτό προβλήματα. Το πρόβλημα του απορρήτου επιδεινώνεται, διότι τώρα στα τερματικά των δικτύων, στα κέντρα, οι κάθε λογής εγκαταστάτες, που έχουν άδεια πρόσβασης σε αυτά, μπορούν να εγκαθιστούν τις δικές τους συσκευές. Υπό αυτές τις συνθήκες, το παραδοσιακό απόρρητο της φωνητικής τηλεφωνίας τώρα πλέον καταρρέει.
Αφετέρου, ο πλειστηριασμός ραδιοσυχνοτήτων αποτελεί εξέλιξη προς την αντίθετη κατεύθυνση. Ανεβάζει τις τιμές για τους καταναλωτές και έχει οδηγήσει σε ένα χάος τις αγορές. Οι αγορές ανεβάζουν τις τιμές του καταναλωτή, όπως είπα, και τί θα συμβεί άραγε με τα κινητά τηλέφωνα τέταρτης και πέμπτης γενιάς; Τα κράτη χάνουν την ικανότητα τους να ρυθμίζουν την αγορά. Αυτό που ήδη σήμερα συμβαίνει είναι ότι, κατά κάποιον τρόπο, αυξάνεται η τάση για καθιέρωση ολιγοπωλίων, η οποία συνεπάγεται την άμεση διανομή των αγορών μεταξύ των εταιριών. Έτσι εξάλλου συνέβη στην Ολλανδία, τώρα συμβαίνει και στην Ιταλία, να συμμετέχουν στον πλειστηριασμό μόνον τόσοι ενδιαφερόμενοι όσες είναι και οι διαθέσιμες άδειες. Πρόκειται λοιπόν για ένα είδος συμφωνίας, που σημαίνει ότι οι αγορές πλέον δεν λειτουργούν. Προτείνω, αν είναι δυνατόν, να προετοιμάσει σήμερα τη μελέτη της η Επιτροπή, εφόσον υπάρχουν και για το εν λόγω ζήτημα τόσα δεδομένα, για το τί σημαίνουν όλα αυτά. Αυτό αποτελεί εξέλιξη προς την αντίθετη κατεύθυνση από εκείνα τα οποία έχουμε επιτύχει στο πλαίσιο του παρόντος κανονισμού.

Αλυσανδράκης
Κυρία Πρόεδρε, κύριε Επίτροπε, κύριοι συνάδελφοι, κατά την άποψη του Κομμουνιστικού Κόμματος Ελλάδας, οι τηλεπικοινωνίες είναι τομέας στρατηγικής σημασίας. Κατά συνέπεια, δεν μπορεί να λειτουργεί με κινητήρια δύναμη την κερδοσκοπία των μονοπωλίων, αλλά οφείλει να στοχεύει στην καλύτερη εξυπηρέτηση όλων.
Στα πλαίσια της γενικότερης πολιτικής της Ευρωπαϊκής Ένωσης, που ανοίγει όλους τους τομείς της κοινωνικής δραστηριότητας στο μεγάλο κεφάλαιο, ο κανονισμός που εξετάζουμε σήμερα παραδίδει στα μονοπώλια το πιο σημαντικό ίσως κομμάτι του τηλεφωνικού δικτύου. Η υποδομή αυτή, που χρειάστηκε πολλά χρόνια και πολύ δημόσιο χρήμα για να αναπτυχθεί, προσφέρεται έναντι πινακίου φακής, αφού οι τηλεπικοινωνιακοί οργανισμοί δεν θα πάρουν ως αντάλλαγμα τίποτα περισσότερο από το κόστος συντήρησης και λειτουργίας. Το επιχείρημα ότι με τον τρόπο αυτό θα αναπτυχθούν νέες υπηρεσίες δεν ευσταθεί, αφού τέτοιες υπηρεσίες μπορούν να αναπτυχθούν εξίσου καλά από τους τηλεπικοινωνιακούς οργανισμούς, και σίγουρα πιο φθηνά, μια και δεν θα επιβαρύνονται από τα υπερκέρδη.
Η Ευρωπαϊκή Επιτροπή και το Συμβούλιο δεν περιορίζονται μόνο στην παράδοση του τοπικού βρόχου στο ιδιωτικό κεφάλαιο, αλλά το κάνουν με την μορφή κανονισμού που έχει άμεση εφαρμογή και με μια αξιοσημείωτη βιασύνη. Πιστεύω, αγαπητοί συνάδελφοι, ότι από αυτό το παράδειγμα μπορεί κανείς να βγάλει χρήσιμα συμπεράσματα για το ποιανού τα συμφέροντα πραγματικά εξυπηρετεί η Ευρωπαϊκή Ένωση.

Gallagher
Καταρχήν, θα ήθελα να τιμήσω τον κ. Clegg που εργάστηκε εξαιρετικά σκληρά τις τελευταίες εβδομάδες για να εξασφαλίσει ότι η τελική έκθεση θα είναι ισορροπημένη και θα αντανακλά τις δυσκολίες των διαφόρων πολιτικών ομάδων στα πλαίσια της Επιτροπής Βιομηχανίας, Εξωτερικού Εμπορίου, Έρευνας και Ενέργειας.
Είμαι ικανοποιημένος που το κείμενο που ψηφίστηκε από την Επιτροπή λαμβάνει υπόψη του δύο θέματα που μου προκαλούσαν ιδιαίτερο προβληματισμό. Το πρώτο ήταν η δίκαια τιμολόγηση και το δεύτερο ήταν η πρόβλεψη για μια καθολική υπηρεσία στα πλαίσια ενός περαιτέρω ανοίγματος της τηλεπικοινωνιακής αγοράς στον ανταγωνισμό.
Πιστεύω ότι είναι σημαντικό να εξασφαλίσουμε ότι οι αλλαγές λαμβάνουν χώρα με συντονισμένο τρόπο, να δώσουμε σε όλους τους εμπλεκόμενους παράγοντες το χρόνο να προσαρμοστούν και να εγγυηθούν τα δικαιώματα όλων των καταναλωτών. Είναι σαφές ότι πρέπει να υποστηρίξουμε όλοι την αναβάθμιση της υπάρχουσας τηλεπικοινωνιακής υποδομής, έτσι ώστε να μπορέσουμε να επωφεληθούμε από τις νέες τεχνολογίες. Στη χώρα μου είμαστε αποφασισμένοι να κάνουμε την τηλεπικοινωνιακή μας υποδομή να ανταποκρίνεται στα υψηλότερα στάνταρ έτσι ώστε να εξασφαλίσει νέες επενδύσεις για τη χώρα. Οι επενδύσεις στην υποδομή μας είναι ένα στοιχείο καθοριστικής σημασίας για την επιτυχία και την ανάπτυξη της ιρλανδικής οικονομίας συγκεκριμένα, η Ιρλανδία σκοπεύει να γίνει ένα παγκόσμιο κέντρο για το ηλεκτρονικό εμπόριο.
Την ίδια στιγμή είναι ουσιαστικό όλοι οι πολίτες να απολαμβάνουν εγγυημένα τα ίδια οφέλη από την αναβάθμιση της τηλεπικοινωνιακής υποδομής. Το άνοιγμα των τοπικών χάλκινων δικτύων στον ανταγωνισμό πρέπει να οδηγήσει στην αναβάθμιση όλων των τοπικών δικτύων σε όλες τις πόλεις αλλά και σε όλα τα χωριά. Πρέπει να αποφύγουμε τη διακριτική μεταχείριση των περιοχών από τους νεοεισερχόμενους που μπορεί να επιθυμούν να αναβαθμίσουν τα δίκτυα μόνο στις μεγάλες αστικές περιοχές.
Όσον αφορά τη δίκαια τιμή, η χρέωση για την πρόσβαση στον τοπικό βρόχο πρέπει να αντανακλά τα εφάπαξ έξοδα και επιπλέον ένα περιθώριο για επανεπένδυση. Από αυτή την άποψη είμαι ευτυχής που βλέπω την Επιτροπή να υποστηρίζει την φόρμουλα του ιστορικού κόστους για την τιμολόγηση. Πρέπει να εγγυηθούμε ότι οι υπάρχοντες φορείς εκμετάλλευσης των τηλεπικοινωνιών μπορούν να διασφαλίσουν επαρκή χρηματοδότηση για να ανοίξουν αυτούς τους τοπικούς βρόχους. Πιστεύω ότι η εθνική κανονιστική αρχή πρέπει να είναι σε θέση να παίξει ένα δίκαιο διαμεσολαβητικό ρόλο ανάμεσα στους υπάρχοντες φορείς εκμετάλλευσης και τα νέα δίκτυα.
Τέλος, πιστεύω ότι είναι ένα δίκαιο και καλά ζυγισμένο κείμενο. Θα ήθελα να ευχαριστήσω τον κ. Clegg που ήταν διατεθειμένος να ακούσει τόσους πολλούς από τους συναδέλφους του.

Della Vedova
Κυρία Πρόεδρε, κύριε Επίτροπε, το έκτακτο Ευρωπαϊκό Συμβούλιο της Λισαβόνας έθεσε έναν βασικό στρατηγικό στόχο για την Ευρωπαϊκή Ένωση: να γίνει "η πιο ανταγωνιστική και πιο δυναμική βασισμένη στη γνώση οικονομία του κόσμου" . Για να υλοποιηθεί αυτή η δήλωση, πρέπει κατ' αρχάς να συνοδευτεί με μέτρα που θα ελευθερώσουν τις αγορές και θα ευνοήσουν τον ανταγωνισμό, άρα και την πρόσβαση νέων φορέων στην παροχή υπηρεσιών τηλεπικοινωνιών και ιδιαίτερα Διαδικτύου. Πιστεύω ότι η Επιτροπή και οι ευρωπαϊκές αρχές ήταν πάντα συνεπείς προς τις δηλώσεις της Λισαβόνας. Σκέπτομαι, για παράδειγμα, την πρόταση οδηγίας για το ηλεκτρονικό εμπόριο, η οποία, με τον στόχο ή το πρόσχημα της κατάργησης ορισμένων διακρίσεων για τους ευρωπαίους παραγωγούς-διανομείς υπηρεσιών πληροφορικής, θα καταλήξει να παρεμποδίζει την ανάπτυξη του ηλεκτρονικού εμπορίου σε όλη την Ευρώπη.
Επ' αυτού του θέματος προχωρούμε, αντίθετα, με γρήγορους ρυθμούς και, όπως φαίνεται, πραγματικά καλά. Πιστεύω ότι ο εισηγητής μας, ο κ. Clegg, εργάστηκε καλά, προσδίδοντας περισσότερη σαφήνεια και ακρίβεια στην πρόταση της Επιτροπής και προσδιορίζοντας τις προϋποθέσεις για την ταχεία ολοκλήρωση της νομοθετικής διαδικασίας, τις οποίες εν πολλοίς επικροτούμε και για τις οποίες θα εκφρασθούμε και εμείς αύριο.
Ωστόσο, θέλω να επωφεληθώ της ευκαιρίας για να θέσω σε επιφυλακή, ει δυνατόν, την Επιτροπή. Αφού εγκριθεί αυτός ο κανονισμός, θα πρέπει να αντιμετωπισθούν και άλλα εμπόδια για την πραγματική εφαρμογή και την πλήρη ελευθέρωση των υπηρεσιών τηλεπικοινωνιών.
Στη χώρα μου, την Ιταλία, υπάρχουν από καιρό οι συνθήκες για την πλήρη ελευθέρωση, αλλά παρουσιάζονται δυσκολίες στην επίτευξη της συγκεκριμένης εφαρμογής της από πλευράς της Εθνικής Αρχής Τηλεπικοινωνιών, ιδίως όσον αφορά τον καθορισμό των τιμών πρόσβασης στο τοπικό δίκτυο. Στην περίπτωση της Ιταλίας, αλλά και άλλων ευρωπαϊκών χωρών, αυτό οφείλεται μάλλον στην ισχυρή εξουσία του υφιστάμενου αποκλειστικού φορέα, που πιέζει για όσο το δυνατόν μεγαλύτερη καθυστέρηση. Υπάρχουν στη μέση έσοδα σημαντικότατου ύψους και στην Ιταλία υπάρχουν συνθήκες σύγκρουσης συμφερόντων μεταξύ του κράτους-ρυθμιστή και του κράτους-ιδιοκτήτη ή ελεγκτή ορισμένων από τις κυριότερες επιχειρήσεις παροχής υπηρεσιών τηλεπικοινωνιών.

Niebler
Κυρία Πρόεδρε, κύριε Επίτροπε, αγαπητοί συνάδελφοι, όπως δήλωσαν ήδη οι προλαλήσαντες, με τον κανονισμό για την αδεσμοποίητη πρόσβαση των συμμετεχόντων στον τοπικό βρόχο εισερχόμαστε σε ανεξερεύνητα πεδία. Για πρώτη φορά πρόκειται να εφαρμοστεί η προβλεπόμενη στη Συνθήκη του Αμστερνταμ ταχεία διαδικασία, δηλαδή η δεύτερη ανάγνωση δεν θα πραγματοποιηθεί. Σκοπός είναι να ψηφιστεί πάραυτα ο κανονισμός για την αδεσμοποίητη πρόσβαση στον τοπικό βρόχο, ούτως ώστε να ανοίξουν οι τοπικές αγορές τηλεπικοινωνιών στον ανταγωνισμό ήδη στο τέλος του έτους.
Οι πρώτες εμπειρίες με αυτή τη διαδικασία έδειξαν, ότι ενδείκνυται μόνο για πολύ λίγες εξαιρετικές περιπτώσεις, παρ' όλα αυτά όμως είναι δυνατόν, κάτι που ασφαλώς με χαροποιεί ιδιαίτερα, σε τόσο σημαντικά θέματα, όπως αυτό της αδεσμοποίητης πρόσβασης, να λαμβάνονται το ταχύτερο δυνατόν νομοθετικές αποφάσεις από το Κοινοβούλιο. Χωρίς το Nicholas Clegg και την αφοσίωσή του δεν θα ήταν δυνατόν να συζητηθεί ο κανονισμός τόσο γρήγορα στην επιτροπή και εδώ στην Ολομέλεια. Έχω εξάλλου την ελπίδα ότι, αύριο κιόλας, πρόκειται να ληφθεί απόφαση. Ο εισηγητής κατόρθωσε να συνθέσει εκ νέου τις διαφορετικές απόψεις και να υπερασπίσει τις θέσεις του Κοινοβουλίου στο Συμβούλιο. Αγαπητέ Nick, από τη θέση αυτή ακόμα ένα θερμό ευχαριστώ για τη λαμπρή εργασία σου!
Γιατί χρειαζόμαστε τον κανονισμό; Παρά την πλήρη ελευθέρωση της αγοράς τηλεπικοινωνιών στην Ευρώπη από το 1998, το λεγόμενο τελευταίο οχυρό - δηλαδή η αδεσμοποίητη πρόσβαση στον τοπικό βρόχο - εξακολουθεί να βρίσκεται πρακτικά ακόμη και σήμερα στα χέρια των παλαιών φορέων εκμετάλλευσης. Ο κανονισμός φιλοδοξεί πλέον να διασφαλίσει τον ανταγωνισμό και στο τελευταίο αυτό οχυρό. Μόνο εάν λειτουργεί ο ανταγωνισμός και σε αυτό το τμήμα της αγοράς, εξασφαλίζεται μακροπρόθεσμα η προσφορά οικονομικής πρόσβασης, υψηλής ταχύτητας, στο Διαδίκτυο και στις εφαρμογές πολυμέσων. Αυτό δεν είναι μονάχα όνειρο κάθε χρήστη του Διαδικτύου, αλλά και επείγουσα αναγκαιότητα της εποχής της Νέας Οικονομίας. Η πραγματικότητα σε πολλές περιοχές της Ευρώπης είναι προς το παρόν πολύ διαφορετική, η είσοδος στο δίκτυο κοστίζει, οι τηλεφωνικές συνδέσεις είναι κατά τη διάρκεια της πλοήγησης στο Διαδίκτυο κατειλημμένες, η πλοήγηση στο Διαδίκτυο είναι ακριβή, ενώ υπάρχουν και μεγάλοι χρόνοι αναμονής.
Σύμφωνα με πρόσφατες μελέτες, στις αρχές του 2000, μόνο 400 000 Ευρωπαίοι είχαν πρόσβαση σε ευρύ φάσμα υπηρεσιών, ενώ ο αντίστοιχος αριθμός στις ΗΠΑ ήταν ήδη 3 εκατομμύρια. Η Ευρωπαϊκή Επιτροπή αποφάσισε δικαίως την ταχεία λήψη διορθωτικών μέτρων. Πολιτικά δεν υπάρχουν κατά την άποψή μου άλλες εναλλακτικές λύσεις, πέραν της υπερψήφισης του κανονισμού με την παρούσα διατύπωση και επομένως την εξάλειψη και των τελευταίων δυσχερειών.

Glante
Κυρία Πρόεδρε, κύριε Επίτροπε, αγαπητοί συνάδελφοι, θερμές ευχαριστίες στον Nicholas Clegg για την πληρέστατη εργασία του. Θα αναφέρω ένα διαφωτιστικό παράδειγμα: Οι συμβιβαστικές προτάσεις του με βρήκαν στο σπίτι, καθοδόν προς τον αυτοκινητόδρομο. Φυσικά σταμάτησα και συνέχισα να συζητώ μαζί του. Αυτό είναι απόδειξη του τρόπου με τον οποίο εργαζόμαστε. Θεωρώ ότι αυτό είναι ενδεικτικό. Είμαστε πρόθυμοι να συνεχίσουμε έτσι και στο μέλλον, ωστόσο θα μπορούσαμε ενίοτε να αφιερώνουμε λίγο περισσότερο χρόνο για να συζητάμε ακόμα διεξοδικότερα το ένα ή το άλλο θέμα.
Ο πολιτικός μας στόχος ήταν να ισχυροποιήσουμε αποφασιστικά για ακόμα μια φορά τον ανταγωνισμό, ούτως ώστε να προετοιμάσουμε το έδαφος για την Κοινωνία της Πληροφορίας. Ο παρών κανονισμός θα πρέπει να ενισχύσει σημαντικά τον ανταγωνισμό στο τοπικό δίκτυο, και με τον τρόπο αυτό θα μπορέσουν για παράδειγμα οι υπηρεσίες του Διαδικτύου να έχουν καλύτερη πρόσβαση στη μαζική αγορά. Ο βαθμός διείσδυσης πρόκειται να αυξηθεί. Η πρωτοβουλία θα συμβάλει, εξάλλου, στην προώθηση της Κοινωνίας της Πληροφορίας. Ωστόσο, η υψηλής ταχύτητας και οικονομική πρόσβαση στο Διαδίκτυο δεν αξίζει χωρίς περιεχόμενο. Η Κοινωνίας της Πληροφορίας πρέπει να πραγματωθεί χάρη κυρίως στην επένδυση στον άνθρωπο και τις δεξιότητές του.
Ένα ακόμα σημαντικό σημείο: Ο κανονισμός ρυθμίζει στο πνεύμα της αρχικής ελευθέρωσης των τηλεπικοινωνιών, ήτοι σε ασύμμετρη βάση. Αυτό βέβαια αποδείχθηκε χρήσιμο για την είσοδο στον ανταγωνισμό. Στο μέλλον όμως ο εν λόγω κανονισμός θα αντικατασταθεί, θεσπίζοντας νομοθετικές ρυθμίσεις περί ανταγωνισμού. Υπό αυτήν την έννοια, η τροπολογία 13 είναι ιδιαίτερα σημαντική, η νέα αιτιολογική σκέψη 10α, η οποία υπογραμμίζει ακόμα μια φορά, ότι σε όχι πολύ μακρό χρονικό διάστημα ο κανονισμός θα αντικατασταθεί από κάποιο νέο ρυθμιστικό πλαίσιο.
Τουλάχιστον το ίδιο σημαντικό θα είναι να μην καθυστερήσει το Συμβούλιο με το λεγόμενο πακέτο τηλεπικοινωνιών. Έχω επίσης την πίστη ότι θα το ψηφίσει άμεσα και ότι οι διαβουλεύσεις για το υπόλοιπο πακέτο θα συνεχιστούν γρήγορα και με αξιόπιστο τρόπο. Ευελπιστώ ότι το Συμβούλιο δεν πρόκειται να μας εγκαταλείψει, αλλά ούτε ότι το ένα ή το άλλο κράτος μέλος θα εκφράσει οποιονδήποτε ενδοιασμό. Η εργασία μας οφείλει να είναι υποδειγματική. Αλλωστε, καταλήξαμε γρήγορα σε συμφωνία και ελπίζω ότι το Συμβούλιο θα πράξει το ίδιο.

Harbour
Ο κ. Clegg είπε στην ομιλία του ότι επρόκειτο για ένα πολύπλοκο και δύσκολο έργο και νομίζω επομένως ότι κάναμε καλά που ορίσαμε αυτόν ως εισηγητή. Υπήρξε ατάραχος σε όλη τη διάρκεια της διαδικασίας και, εξ ονόματος του Σώματος, θα ήθελα να σημειώσω ότι την ίδια στιγμή που αποδέσμευε με επιτυχία τον τοπικό βρόχο, πέτυχε μια πολύ πετυχημένη δική του δέσμευση αφού παντρεύτηκε. Είμαι βέβαιος ότι όλοι του ευχόμαστε συγχαρητήρια.
Δεν θα εκπλήξω το Σώμα λέγοντας ότι, ως εκπρόσωπος του βρετανικού Συντηρητικού Κόμματος - η κυβέρνηση των Συντηρητικών ήταν αυτή που ιδιωτικοποίησε τη British Telecom πριν από 17 χρόνια, κάνοντας την πρώτη πιθανώς ιδιωτικοποίηση μεγάλης κλίμακας των τηλεπικοινωνιών στην Ευρώπη- χαιρετίζω με μεγάλη ικανοποίηση αυτή την ουσιαστική περαιτέρω δράση για την απορύθμιση και την απελευθέρωση της αγοράς. Στην κατεύθυνση αυτή, είναι πολύ σημαντικό που η Επιτροπή έθεσε τα θεμέλια με αυτό το νομοθετικό πακέτο για τις τηλεπικοινωνίες, το οποίο τώρα εξετάζουμε και θαυμάζουμε πραγματικά τη φιλοδοξία και το ζήλο που επέδειξαν σε αυτή την προσπάθεια.
Το μόνο σχόλιο που έχω να κάνω, κοιτάζοντας την κάπως χαλαρή διατύπωση σε ορισμένα σημεία του χρονοδιαγράμματος - για παράδειγμα ότι οι κοινοποιημένοι φορείς εκμετάλλευσης πρέπει από τις 31 Δεκεμβρίου να ικανοποιούν τις εύλογες απαιτήσεις των δικαιούχων- είναι να ζητήσω από τον Επίτροπο να μας διαβεβαιώσει ότι θα είναι πολύ αυστηρός στην παρακολούθηση αυτού του θέματος, γιατί δεν υπάρχει κανένας λόγος να εγκρίνουμε αυτό το κείμενο εδώ αν πρόκειται να έχουμε πολύ χαλαρή και αργή εφαρμογή στα κράτη μέλη στα οποία επίσης χρειάζεται να εγκριθεί.
Θα ήθελα επίσης να πω ότι είναι μια θαυμάσια πρωτοβουλία που προέκυψε ως συνέπεια του Ευρωπαϊκού Συμβουλίου της Λισαβόνας, αλλά υπάρχουν και άλλα βασικά θέματα που αφορούν τη μετάβαση σε μια νέα οικονομία τα οποία αναφέρθηκαν στη Λισαβόνα. Ποιος πρόκειται να χρησιμοποιήσει όλες αυτές τις απελευθερωμένες δυνατότητες χαμηλού κόστους; Θέλουμε να δούμε νέους επιχειρηματίες, νέες εταιρείες υπηρεσιών Διαδικτύου να μπαίνουν στην αγορά. Υπενθυμίζω στον Επίτροπο ότι ένα από τα άλλα βασικά θέματα του Ευρωπαϊκού Συμβουλίου της Λισαβόνας ήταν η δημιουργία νέων συνθηκών στην ευρωπαϊκή οικονομία ώστε να προσελκύσει νέους επενδυτές. Θα ήθελα να τον ενθαρρύνω με το νέο πνεύμα περιπέτειας που βλέπουμε εδώ -και μάλλον δεν είναι μια λέξη που συνδέεται συχνά με την Επιτροπή- να συνεχίσει με τον ίδιο ζήλο και την ίδια δύναμη για να επιδιώξει με την ίδια αποτελεσματικότητα την πραγμάτωση αυτών των άλλων στόχων που έθεσε το Ευρωπαϊκό Συμβούλιο της Λισαβόνας.

Read
Θα ήθελα να αρχίσω συγχαίροντας τον κ. Clegg για την ταχύτητα και την ποιότητα της εργασίας του, και επίσης να τον καλωσορίσω σε αυτή τη μάλλον κλειστή ομάδα των βουλευτών που βρισκόμαστε πολύ συχνά εδώ αργά τη νύχτα και συζητάμε θέματα που αφορούν τις τηλεπικοινωνίες. Πράγματι ο προκάτοχος του Επιτρόπου Liikanen, ο Επίτροπος Bangemann, μας περιέγραψε κάποτε ως "εμείς οι λίγοι, οι λίγοι ευτυχισμένοι, η παρέα των αδελφών" . Μάλλον αγνόησε τις αδελφές αλλά νομίζω πως καταλαβαίνετε τι ήθελε να πει με τη σαιξπηρική του αναφορά.
Θα ήθελα επίσης να σχολιάσω το νομικό μέσο - τον κανονισμό - γιατί είναι ασύνηθες και ιστορικό και υπάρχουν πολύ ιδιαίτεροι λόγοι για αυτό: λόγοι ταχύτητας - μετά το Ευρωπαϊκό Συμβούλιο της Λισαβόνας- και λόγοι τεχνικής συνέπειας τους οποίους όλοι εκτιμάμε και καταλαβαίνουμε. Το Κοινοβούλιο πρέπει να είναι έτοιμο να χρησιμοποιήσει νέους τρόπους εργασίας, ευφάνταστους, και όπως λέει ο κ. Harbour, περιπετειώδεις. Αλλά επίσης πρέπει να ξεκαθαρίσουμε πότε τέτοια μέτρα είναι κατάλληλα και είναι σχεδόν βέβαιο ότι τα άλλα μέρη αυτού του τελευταίου πακέτου μέτρων για τις τηλεπικοινωνίες θα κωλυσιεργήσουν και θα ακολουθήσουν πιο παραδοσιακές τακτικές.
Θέλω να σχολιάσω επίσης ένα πολύ σημαντικό σημείο της πρότασης του κ. Clegg που αφορά τις εξουσίες των εθνικών κανονιστικών αρχών και τις αρμοδιότητες πρωτοβουλίας, οι οποίες πιστεύω ότι αποτελούν πολύ σημαντικά στοιχεία για την ταχύτατη και συνεπή εφαρμογή και υλοποίηση αυτού του κανονισμού.
Κάποιοι άλλοι ανέφεραν το Ευρωπαϊκό Συμβούλιο της Λισαβόνας και είναι φυσικά σωστό να τονίζουμε ότι η παρούσα νομοθεσία αποτελεί επακόλουθο της δέσμευσης των κρατών μελών της Ευρωπαϊκής Ένωσης να υποστηρίξουν την ανάπτυξη και χρήση του Διαδικτύου στην Ευρώπη στα πλαίσια του προγράμματος δράσης e-Europe. Αυτό δεν θα μπορούσε να συμβεί χωρίς τη δέσμευση να παράσχουμε πρόσβαση στο Διαδίκτυο με υψηλή ταχύτητα και σε προσιτή τιμή και τονίζουμε τη σπουδαιότητα της αποδεσμοποίησης στην επιτυχία του σχεδίου e-Europe.
Είναι επίσης αληθές ότι οι συνδυασμένες προσπάθειες της Επιτροπής, του Κοινοβουλίου και του Συμβουλίου είχαν ως αποτέλεσμα την παρούσα νομοθεσία, που αποτελεί μέρος μιας γενικής προσπάθειας για τον εκσυγχρονισμό της νομοθεσίας περί τηλεπικοινωνιών. Η προσπάθεια αυτή θα φέρει το άνοιγμα της αγοράς, τη διαφάνεια και την ενίσχυση του ανταγωνισμού στον κλάδο των τηλεπικοινωνιών ενώ θα εξισορροπήσει την ανάγκη για κανονιστική παρέμβαση με την επιθυμία για απελευθέρωση. Έχουμε να εκπονήσουμε περισσότερη νομοθεσία στη συνέχεια και έχουμε να διδαχθούμε πολλά από τη σημαντική ποσότητα της νομοθεσίας την οποία θεσπίζουμε από κοινού εδώ και τόσα χρόνια. Έπειτα προσπαθήσαμε να κοιτάξουμε πίσω μας και να μάθουμε από αυτά που είχαμε κάνει, πριν να κοιτάξουμε μπροστά μας και να μαντέψουμε, να προβλέψουμε τι βρίσκεται μπροστά μας. Κάναμε λάθη σε μια γρήγορα εξελισσόμενη και ρευστή αγορά, όμως θα ήθελα να κλείσω με την επισήμανση ότι αν η Ευρώπη θέλει να παραμείνει ανταγωνιστική, να μείνει στο χώρο αυτό, να προσφέρει τα πραγματικά οφέλη της e-Europe σε όλους τους πολίτες της Ευρωπαϊκής Ένωσης, να παραμείνει κυρίαρχη στον τομέα της κινητής τηλεφωνίας τρίτης γενιάς -αν μπορώ να προτρέξω- έναντι των ΗΠΑ, θα χρειαστεί τις συνδυασμένες προσπάθειες όλων μας ώστε να εξασφαλιστεί η ασφαλής υλοποίηση του συνολικού πακέτου μέτρων.

Scallon
Κυρία Πρόεδρε, η αδεσμοποίητη πρόσβαση στον τοπικό βρόχο έχει σαν στόχο να ενισχύσει τον ανταγωνισμό, να μειώσει τις τιμές για τους καταναλωτές, να προσφέρει ευκολότερη και φθηνότερη πρόσβαση στο Διαδίκτυο και να τονώσει την τεχνολογική καινοτομία στην αγορά της τοπικής πρόσβασης. Χαιρετίζω με ικανοποίηση αυτές τις εξελίξεις. Αλλά όπως ανέφερε ο εισηγητής, πολλοί από εμάς έχουμε ενημερωθεί για τις ανησυχίες του τοπικού παροχέα τηλεπικοινωνιακών υπηρεσιών. Ο ιρλανδικός παροχέας τηλεπικοινωνιακών υπηρεσιών, Eirecom, υποστηρίζει ότι θα έπρεπε να δοθεί μια εύλογη χρονική περίοδος για την υλοποίηση των αλλαγών και ότι η χρονική προθεσμία της 31ης Δεκεμβρίου είναι πρακτικά ανέφικτη. Επίσης η χρέωση για την αδεσμοποίητη πρόσβαση στον τοπικό βρόχο θα έπρεπε να είναι δίκαια και επαρκής, προκειμένου να διασφαλίζεται η μακροπρόθεσμη ανάπτυξη και αναβάθμιση της υποδομής τοπικής πρόσβασης. Αν η επένδυση στις λιγότερο πολυπληθείς και λιγότερο ανεπτυγμένες περιοχές δεν είναι οικονομικά βιώσιμη, είναι απίθανο για τις περιοχές αυτές να προσελκύσουν νέους φορείς εκμετάλλευσης.
Αν συνδυάσουμε το πιθανό αυτό σενάριο με άλλα μέτρα που θα επηρεάσουν δυσμενώς τις αγροτικές περιοχές, όπως για παράδειγμα η απελευθέρωση των ταχυδρομικών υπηρεσιών που απειλεί τα μικρά αγροτικά ταχυδρομικά γραφεία και το πρόσφατο κλείσιμο πολλών μικρών αγροτικών τραπεζών, τότε πώς θα επηρεάσει η πιθανή μείωση των επενδύσεων για μακροπρόθεσμη ανάπτυξη και αναβάθμιση της υποδομής τοπικής πρόσβασης τις ήδη μειονεκτούσες αγροτικές περιοχές; Ελπίζω ειλικρινά ότι καμία από αυτές τις ανησυχίες δε θα γίνει πραγματικότητα και ότι στο μέλλον θα αποφύγουμε τον κίνδυνο να περιορίσουμε τη συζήτηση στο Κοινοβούλιο επισπεύδοντας διαδικασίες για θέματα που σε τελική ανάλυση θα επηρεάσουν περισσότερο τους πιο ευάλωτους.

Caudron
Κύριε Επίτροπε, κυρία Πρόεδρε, αγαπητοί συνάδελφοι, πίσω από το σχετικά βάρβαρο τίτλο του σχεδίου κανονισμού που συζητούμε απόψε, την αδεσμοποίητη πρόσβαση στον τοπικό βρόχο, έκφραση εξάλλου ιδιαίτερα δυσνόητη για κάθε μέσο πολίτη, κρύβεται μια απλή και ταυτόχρονα βαρυσήμαντη απόφαση που αφορά την έκθεση στον ανταγωνισμό του τοπικού δικτύου της φωνητικής τηλεφωνίας και των υπηρεσιών μεταφοράς δεδομένων.
Για ορισμένους, εδώ και εκεί, κάτι που ακούστηκε απόψε, η κατάργηση του τελευταίου προπυργίου του δημόσιου μονοπωλίου θα μειώσει αυτομάτως τις τιμές των τοπικών επικοινωνιών γεγονός που κρίνεται επομένως θετικό για τους καταναλωτές.
Για άλλους, μεταξύ των οποίων και εγώ, η διαδικασία αυτή δεν είναι τόσο προφανής και κυρίως τόσο αυτόματη. Εάν ο ελεύθερος ανταγωνισμός είχε ως αποτέλεσμα τη διαρκή μείωση των τιμών και ήταν πάντοτε επωφελής για τους καταναλωτές, παντού και για όλους, ετούτο θα ήταν γνωστό εδώ και πολύ καιρό. Το παράδειγμα εξάλλου της κινητής τηλεφωνίας, που είναι πλήρως ανοιχτή στον ανταγωνισμό, μάς αποδεικνύει το αντίθετο. Οι πραγματικές τιμές των υπηρεσιών κινητής τηλεφωνίας παραμένουν υψηλές και κυρίως δεν διασφαλίζεται καθόλου η διαφάνεια του κόστους και των τιμών. Είναι τεράστιο το χάσμα μεταξύ των διαφημίσεων και της πραγματικότητας. Πολλοί είναι οι πολίτες που πέφτουν καθημερινά θύματα και μην βρίσκοντας τρόπο να πληρώσουν το λογαριασμό τους δηλώνουν κλοπή του κινητού τους.
Είμαι λοιπόν υπέρ της αδεσμοποίητης πρόσβασης, πρέπει, όμως, και στον τομέα αυτό, να επεξεργαστούμε τάχιστα απλούς, σαφείς και δεσμευτικούς κανόνες που θα καθορίζουν την έκταση της εν λόγω πρόσβασης, θα ακολουθούν την εξέλιξη και θα προσδιορίζουν τη χρηματοδότηση της καθολικής υπηρεσίας.
Ο εισηγητής και συνάδελφος, Nicholas Clegg, εργάστηκε ασφαλώς πολύ και τον συγχαίρω για τούτο. Τον ευχαριστώ ακόμη διότι έλαβε υπόψη του τις απόψεις των συναδέλφων του. Είναι, όμως, πολύ φιλελεύθερος και επομένως ήταν φυσικό να αρνηθεί οτιδήποτε προσανατολιζόταν προς την κατεύθυνση μιας πραγματικά καθολικής υπηρεσίας. Φοβάται περισσότερο τα δημόσια παρά τα ιδιωτικά μονοπώλια. Ευελπιστώ λοιπόν ότι το σχέδιο της οδηγίας "Καθολική υπηρεσία" , για το οποίο ορίστηκα εισηγητής τον περασμένο Ιούλιο εξ ονόματος της Επιτροπής Βιομηχανίας, και το οποίο θα έπρεπε επί του παρόντος να αναλάβω εκ νέου παρά την προσπάθεια της επιτροπής νομικών θεμάτων, θα μάς επιτρέψει κάπως να επανορθώσουμε.
Ο κ. Clegg ορθώς προσδιόρισε, τεχνικά, - και μάλιστα με ιδιαίτερη σοβαρότητα - την πρόταση της Επιτροπής για την αδεσμοποίητη πρόσβαση. Δυστυχώς, όμως, δεν απάντησε κατά τη γνώμη μου επαρκώς στον κίνδυνο που ελλοχεύει, για ένα ορισμένο διάστημα, για τους πιο αδύναμους και τους πιο ευάλωτους μέσα σε ένα απορυθμισμένο σύστημα, και στον κίνδυνο που κρύβουν τα ιδιωτικά μονοπώλια.
Επαναλαμβάνω απόψε για μια ακόμη φορά ότι προσωπικά θεωρώ ότι η δημόσια παροχή υπηρεσιών δεν πρέπει να θεωρείται ως αγαθό υπό εξαφάνιση στην αγορά. Πρέπει να αποτελεί, μπορεί να αποτελεί αυτοτελή στόχο και για εμάς, τους Ευρωπαίους, αξία και πλεονέκτημα για μια ισορροπημένη και αειφόρο ανάπτυξη. Συνεπώς, κυρία Πρόεδρε, καθώς τα τρία ευρωπαϊκά θεσμικά όργανα συμφωνούν ως προς την αδεσμοποίητη πρόσβαση, δεν θα είμαι βασιλικότερος του βασιλέως και θα ψηφίσω λοιπόν αύριο υπέρ.

Rόbig
Κυρία Πρόεδρε, αξιότιμε κύριε Επίτροπε, ενώπιον μου βλέπετε τα έγγραφα, τα οποία πρόκειται να ψηφίσουμε αυτή την εβδομάδα. Θεωρώ ότι η σημαντικότερη έκθεση είναι η έκθεση Clegg. Με αυτή καταδείχθηκε απλά ότι μπορούμε να αποφασίζουμε εύκολα και γρήγορα. Νομίζω ότι αυτό είναι που θα έπρεπε να μας χρησιμεύσει ως πρότυπο στην ευρωπαϊκή νομοθεσία, δηλαδή η λήψη σωστών αποφάσεων για τις νέες εξελίξεις γρήγορα, απλά και χωρίς γραφειοκρατία.
Θα ήθελα να τον συγχαρώ, γιατί κατάφερε να μας εκφράσει όλους καθώς επίσης να συγχαρώ την Επιτροπή, διότι τήρησε με τόση αποτελεσματικότητα και συνέπεια την εντολή του Συμβουλίου να προχωρήσει με ταχείς ρυθμούς στο συγκεκριμένο τομέα. Νομίζω ότι στην προκειμένη περίπτωση κάνουμε πραγματικά προοδευτικά βήματα προς όφελος του ευρωπαίου πολίτη. Ο ευρωπαίος πολίτης θα αισθανθεί στην τσέπη του, στην ποιότητα των υπηρεσιών καθώς και στην αγορά εργασίας, ότι η Ευρώπη με τις ενέργειες αυτές καθίσταται διεθνώς πιο ανταγωνιστική.
Γνωρίζουμε ότι το UMTS είναι μια νέα επερχόμενη υπηρεσία. Το περιβάλλον και ο τομέας των τηλεπικοινωνιών πρόκειται στο μέλλον να διαδραματίσουν έναν εντελώς ιδιαίτερο ρόλο για τη διεθνή ανταγωνιστικότητα. Ως εκ τούτου, θεωρώ σημαντική τη δημιουργία ενός δίκαιου πλαισίου ανταγωνισμού. Η οδηγία αυτή δείχνει ακριβώς, ότι η δίκαια μεταχείριση τηρήθηκε στο μέγιστο βαθμό καθώς και ότι αποτελεί μια υποδειγματική διαδικασία του πώς θα έπρεπε να νομοθετούμε, ήτοι με ανασκόπηση, με τακτικούς και ενδελεχείς ελέγχους, με διαβούλευση όλων των συμμετεχόντων και εν τέλει με μια σωστή, αποτελεσματική, γρήγορη και ακριβή διαδικασία στο Ευρωπαϊκό Κοινοβούλιο.
Θα ήθελα να σας ευχαριστήσω θερμότατα για ακόμα μία φορά!

De Rossa
Κυρία Πρόεδρε, έτυχε να είμαι εγώ αυτός που θα κρούσω τον κώδωνα του κινδύνου. Δε συνηθίζω στο Σώμα αυτό να παίρνω θέσεις που να βασίζονται καθαρά σε εθνικά ζητήματα αλλά έχω την εντύπωση ότι προσπαθούμε να θέσουμε σε εφαρμογή έναν κανονισμό, ο οποίος δεν είναι ευέλικτος και δε λαμβάνει υπόψη του την κατάσταση της αγοράς στην Ιρλανδία. Η παρούσα πρόταση θα υποχρεώσει την Eirecom, ιδιωτική ανώνυμη εταιρεία, πρώην κρατικό μονοπώλιο, να ανοίξει τον τοπικό της βρόχο σε εναλλακτικούς παροχείς χωρίς να υποχρεώσει τους εναλλακτικούς παροχείς που είναι ήδη στην αγορά, όπως για παράδειγμα οι φορείς εκμετάλλευσης καλωδιακής τηλεόρασης, δορυφόρων και ασύρματου τοπικού βρόχου να κάνουν το ίδιο πράγμα. Εξαιρούνται από το πεδίο δράσης του παρόντος κανονισμού.
Οι εταιρείες καλωδιακής τηλεόρασης στην Ιρλανδία διαθέτουν ήδη δίκτυο και το προσαρμόζουν προκειμένου να παράσχουν τηλεφωνικές υπηρεσίες, υπηρεσίες Διαδικτύου και άλλες διαδραστικές υπηρεσίες. Σε πολλές περιπτώσεις λειτουργούν με αποκλειστικά δικαιώματα σε μεγάλες περιοχές. Στην περίπτωση της Ιρλανδίας, τα ποσοστά διείσδυσης των εταιρειών αυτών στις μεγαλύτερες πόλεις είναι της τάξεως του 90%, μέγεθος που ξεπερνάει κατά πολύ τα ποσοστά της Eirecom PLC. Είναι ακατανόητο και εντελώς απαράδεκτο το ότι η πρόταση δεν συμπεριλαμβάνει αυτές τις εταιρείες καλωδιακής τηλεόρασης. Επιπλέον οι φορείς εκμετάλλευσης του σταθερού δικτύου, όπως η Eirecom, δεν θα μπορέσουν να ανταγωνιστούν αυτές τις εταιρείες που παρέχουν στους πελάτες τους πακέτα υπηρεσιών, τα οποία συχνά περιλαμβάνουν πρόσβαση στο Διαδίκτυο και δωρεάν τοπικά τηλεφωνήματα ως μέρος του στάνταρ πακέτου των προσφορών υπηρεσιών.
Είναι σαφές ότι εκεί όπου ένα εναλλακτικό ανταγωνιστικό δίκτυο συνυπάρχει με ένα χάλκινο δίκτυο, ή όλοι θα έχουν αδεσμοποίητη πρόσβαση ή κανείς. Αυτό θα είναι σύμφωνο με την αιτιολόγηση για την αδεσμοποίητη πρόσβαση που πρότεινε η Επιτροπή. Ο κανονισμός για την αδεσμοποίητη πρόσβαση στον τοπικό βρόχο έχει από την ίδια του τη φύση πολλές ατέλειες.
Πιστεύω ότι ο χειρότερος των νόμων θεωρείται στις περισσότερες περιπτώσεις απλά κακός νόμος, και το ίδιο ισχύει και στη συγκεκριμένη περίπτωση για τον εν λόγω κανονισμό.

Liikanen
. Οι νυχτερινές συνεδριάσεις δεν είναι πάντα ότι το καλύτερο στο Ευρωπαϊκό Κοινοβούλιο, όμως απόψε, οφείλω να ομολογήσω, είχαμε μια άκρως ευχάριστη και εποικοδομητική συζήτηση. Συμμερίζομαι την άποψη όσων θεωρούν το θέμα αυτό ιστορικό. Είναι ιστορικό κατά δύο τρόπους.
Καταρχήν, πρόκειται να ολοκληρώσουμε τώρα τη μακρά πορεία προς την κατεύθυνση της απελευθέρωσης των τηλεπικοινωνιών. Το γεγονός αυτό είναι προς όφελος της καθολικής υπηρεσίας. Η ενίσχυση του ανταγωνισμού στα τηλεπικοινωνιακά δίκτυα θα μειώσει τις τιμές, θα βελτιώσει την ποιότητα και θα κάνει τις υπηρεσίες πιο προσιτές. Θα συμβάλλει επίσης στη δημιουργία μιας ολοκληρωμένης κοινωνίας της πληροφορίας
Κατά δεύτερο λόγο, είναι ιστορικό με την έννοια ότι απαντήσαμε σε μια ερώτηση που δεχόμασταν συχνά: Η Ευρώπη είναι πολύ αργή στην ανάληψη δράσης; Είμαστε ικανοί να αδράξουμε την ευκαιρία της τεχνολογίας της πληροφορικής; Μας βλέπουν με μεγάλη καχυποψία. Θα μπορέσουν ποτέ να πετύχουν κάτι τα θεσμικά όργανα της Κοινότητας; Αν το Κοινοβούλιο εγκρίνει αύριο την έκθεση Clegg θα δείξουμε πως ασφαλώς και μπορούμε. Μπορούμε να δείξουμε ότι είμαστε σε θέση να λειτουργήσουμε με χρόνους Διαδικτύου. Θα έχουμε μια απτή απόδειξη που θα αυξήσει σημαντικά την αξιοπιστία της Ευρωπαϊκής Ένωσης, ειδικά στα μάτια της νεότερης γενιάς που ζει στην εποχή του Διαδικτύου.
Τίποτα από αυτά δεν θα ήταν δυνατό χωρίς την εξαιρετική συνεργασία των θεσμικών οργάνων. Θα ήθελα να ευχαριστήσω τον εισηγητή κ. Clegg για τη θαυμάσια εργασία του, καθώς επίσης και ολόκληρη την επιτροπή. Δεν θα είχε καταστεί δυνατό χωρίς τη βαθιά γνώση του θέματος και τη μεγάλη προθυμία να διαπραγματευτεί με πολλούς εταίρους.
Ευχαριστώ επίσης την προεδρία του Συμβουλίου που υπήρξε πολύ σταθερή και αποφασιστική στην προώθηση αυτού του θέματος μέχρι τέλους. Σε πολλά κράτη μέλη υπήρξε ένα ιδιαίτερα ευαίσθητο και περίπλοκο ζήτημα.
Οι κκ. Gallagher και Haarder έθεσαν κάποια ζητήματα στα πλαίσια της συζήτησης. Αποτελεί πράγματι στοιχείο κλειδί του προγράμματος δράσης e-Europe η απελευθέρωση της αγοράς των τηλεπικοινωνιών που θα μειώσει τις τιμές και θα βελτιώσει την ποιότητα των υπηρεσιών. Όμως πρέπει να θυμόμαστε ότι αυτή είναι η μια όψη του νομίσματος. Από την άλλη, χρειαζόμαστε άτομα με δεξιότητες και προσόντα που να μπορούν να χρησιμοποιήσουν αυτές τις υπηρεσίες. Έτσι πρέπει να συνεχίσουμε να επενδύουμε στην εκπαίδευση όλων των ανθρώπων, τόσο των νέων όσο και των πιο ηλικιωμένων.
Όσον αφορά τώρα την εφαρμογή του εν λόγω κανονισμού, χθες, οι εθνικές κανονιστικές αρχές είχαν μια συνάντηση με αξιωματούχους της κυβέρνησης. Συμφώνησαν να προσπαθήσουν να επιταχύνουν την εφαρμογή του κανονισμού με όσο το δυνατό πιο εναρμονισμένο τρόπο ώστε να έχουμε μια ισχυρή ευρωπαϊκή αγορά σε αυτόν τον τομέα.
Η Επιτροπή μπορεί πρακτικά να αποδεχτεί με ικανοποίηση όλα τα σημεία της έκθεσης. Η έκθεση υποστηρίζει τους στόχους και τα σχέδια μέτρων που περιλαμβάνονται στην πρόταση της Επιτροπής. Θα ήθελα απλώς να αναφέρω τρία από αυτά.
Πρώτον, στόχος είναι να υποχρεώσουμε τους φορείς εκμετάλλευσης οι οποίοι δεν έχουν χαρακτηρισθεί ως έχοντες σημαντική ισχύ στην αγορά παροχής σταθερών τηλεφωνικών δικτύων να παράσχουν από την 31η Δεκεμβρίου 2000 αδεσμοποίητη πρόσβαση στο μεταλλικό τοπικό βρόχο υπό διαφανείς, δίκαιους και ισότιμους όρους με βάση την αρχή του προσανατολισμού προς το κόστος.
Δεύτερον, προκειμένου να εξασφαλίσουμε τη διαφάνεια από τους άλλους φορείς εκμετάλλευσης, θα πρέπει να δημοσιεύουμε προσφορά αναφοράς για τους όρους πρόσβασης στον τοπικό βρόχο και στις συναφείς εγκαταστάσεις, όπως για τη συνεγκατάσταση και την τιμολόγηση, υπό την εποπτεία της εθνικής κανονιστικής αρχής έτσι ώστε να εξασφαλιστεί η διαφάνεια. Στο σημείο αυτό, έχω τη χαρά να επισημάνω ότι οι εθνικές κανονιστικές αρχές θέλουν να συνεργαστούν για να ισχύσει αυτό παντού.
Τέλος, ο κανονισμός για την αποδεσμοποίηση του τοπικού βρόχου που θα επιτρέψει στους νεοεισερχόμενους όλους τους τύπους πρόσβασης με βάση την τεχνική σκοπιμότητα, δηλαδή πλήρως αδεσμοποίητη πρόσβαση ή κοινή (μεριζόμενη) πρόσβαση σε τοπικούς βρόχους και υπο-βρόχους. Αυτό μεγιστοποιεί την τεχνολογική καινοτομία, την ένταση του ανταγωνισμού και τις επιλογές των χρηστών. Η επιτροπή αποδέχεται συνολικά και τις 18 τροποποιήσεις στην έκθεση Clegg. Βελτιώνουν την πρόταση της Επιτροπής, περιέχουν πιο πλήρεις τεχνικούς ορισμούς και πιο συγκεκριμένες προδιαγραφές σχετικά με τους εθνικούς παράγοντες και τις εθνικές κανονιστικές αρχές. Οι τροπολογίες αυτές είναι εποικοδομητικές και θα διασφαλίσουν την πλήρη και αποτελεσματική εφαρμογή του κανονισμού. Εγγυούνται δηλαδή ότι η αποδεσμοποίηση θα υλοποιηθεί γρήγορα και αποτελεσματικά από την 31η Δεκεμβρίου 2000.
Η Επιτροπή ευελπιστεί ότι το Συμβούλιο θα εγκρίνει το κείμενο όπως τροποποιήθηκε στην έκθεση και με τη μορφή που, ας ελπίσουμε, θα το εγκρίνει αύριο το Κοινοβούλιο. Έτσι θα μπορέσει να ολοκληρωθεί η διαδικασία συναπόφασης με μία μόνο ανάγνωση.

Πρόεδρος
Η συζήτηση έληξε.
Η ψηφοφορία θα διεξαχθεί αύριο στις 10.00.
(Η συνεδρίαση λήγει στις 23.40)

